﻿အၪ့အူၭ Psalms 1 

1 ၦလၧအလလ့ၩဘၪဝ့ၫ လၧၦလတီၩလလီၩ့ဘၪ အဆၧကိၪ့ထၪ့ဖၭလၩ့ အဖၧၩ့တၭ, လဆၧၫ့ထုၪ့ဘၪဝ့ၫ လၧၦမၩ ဆၧဒဲၩဘၭ အဖၧၩ့ၥၭ, ဒဲလဆၧၫ့နၩ့ဘၪဝ့ၫ လၧၦဒုၪဒွ့ၪဆၧ အလးဆၧၫ့နၩ့ဖၧၩ့နီၪ, ဘၪဆိၪဂ့ၩဝ့ၫ လီၫ. 2 အဝ့ၫဒၪ မုၬလၩဝ့ၫ လၧယဟိဝၩ အဆၧၥီၪ့ဆၧၥၫ့ အဖၧၩ့တၭ, လၧဆၧၥီၪ့ဆၧၥၫ့ အဖၧၩ့နီၪ ဆီၫ့မီၪ့ဝ့ၫ လၧမုဆၫဆၫ မုနၩနၩဆ့လီၫ. 3 ဆၧမိမၩအၥၭ ဘဲၫၥံၪ့ၥုၪ့လၩ့အၥၭ လၧထံၫဖိၪချိၬနဲၩ့ထံၭ အၥိၭနီၪ, လၧအဆၧၫ့အထီဘၪနီၪ ၥၪထၪ့ဝ့ၫဒၪတၭ, အလၪ လလၩ့ယံၭဘၪ လီၫ. တၭ ကယဲ အမၩဆၧ လမံၩ့လါလါနီၪ မိကဲၪထၪ့ ကဲၪထီၫဝ့ၫဒၪလီၫ. 4 အ့ၪမွဲ ၦလတီၩလလီၩ့ဘၪနီၪ မွဲဘဲၫနီၪၥိၭအ့ၬ, မၩအၥၭ ဘဲၫဖ့ၫ လၧလံၩအူၪခွံၬဝ့ၫ အၥိၭလီၫ. 5 မၩအၥၭဘဲၫနီၪတၭ လၧဆၧစ့ၩရၫ့ အဖၧၩ့နီၪ, ၦလတီၩလလီၩ့ဘၪ လဆၧၫ့ထုၪ့ဘၪဝ့ၫတၭ, ၦဆၧဒဲၩဘၭဖိၪနီၪ [ဆၧၫ့ထုၪ့]လၧၦအတီၩအလီၩ့ အဆၧအီၪကီၪ့အကျၩနီၪဆ့ အ့ၬ. 6 အဂဲးဘဲၫယီၩ ယဟိဝၩ ၥ့ၪယၫ ၦအတီၩအလီၩ့ အဖၧၩ့ၥၭလီၫ. အ့ၪမွဲ ၦလတီၩလလီၩ့ဘၪ အဖၧၩ့ၥၭနီၪ မိထီၩ့ဝ့ၫဒၪ လၧဆၧဂၭဂီၩ့ဂၭစၪလီၫ. 

အၪ့အူၭ Psalms 2 

1 တၭ မွဲဘၪနီၫလၫ လၧၦဆၨၩလဖၪ တုၩ့ထၪ့တုၩ့လၩ့ ဒဲၦခမျၧးၥံၪ ကိၪ့ထၪ့ဖၭလၩ့ ဆၧပျီၩပျီၩနီၪလဲၪ. 2 ဂၪ့ခိၪ အစဎွၩၥံၪ အီၪက့ၪဆၧၫ့ထုၪ့အၥၭ, ဒဲၦဒိၪ ၦၡါၥံၪကိၪ့လိၬအၥၭ ထၫ့ဒုၪဒၩ ယဟိဝၩ, ဒဲအဎရံၬနီၪလီၫ. 3 မွဲပဖ့ၬထ့ၬခွံၬၡီၩ့ အဝ့ၫၥံၪ အဆၧစၧၩ့ထၬတၭ, မွဲပခွံၬၡိၭခွံၬၡီၩ့ အဖျံၩၥံၪနီၪဆံၭ. [စံၭဝ့ၫဒၪ,] 4 ၦလၧအဆၧၫ့နၩ့ လၧမူၭခိၪလဂၩနီၪ မိနံဘၪဝ့ၫလီၫ. ကဆါ မိမၩကြၩ့ထမး အဝ့ၫၥံၪ လီၫ. 5 ထီးနီၪလဖၧၫ့ အဝ့ၫဒၪ မိချဲၩ့ဆၧ လၧအဝ့ၫၥံၪ လၧအၥၭထၪ့တၭ, လၧအၥၭခဲၩထၪ့နီၪ မိမၩၥၭမဲၪၥၭဖျဲၩ့ အဝ့ၫၥံၪ လီၫ. 6 မွဲလါနၫ့ ယဝ့ၫဒၪယီၩ ယအီၪက့ၪထၪ့ယူၭ ယစဎွၩ လၧယခိၪလီၩ့ဆံၫ့ဎံၪ ဇံအိၫ့ အလီၩ့ယူၭ. 7 ယမိလီၩဘၪ ဆၧစ့ၩရၫ့ဝဲၩနီၪလီၫ. ယဟိဝၩ စံၭ ယၧၩ, နဝ့ၫဒၪယီၩ, နမွဲယဖိၪခွၫလီၫ. ယထၪ့ဖိၪယူၭ နၧၩ လၧမုဆၫလနံၩယီၩယူၭ. 8 အၪ့ကံၩ့ဆၧ လၧယၧၩ ဆံၭ, တၭ ယမိဖ့ၪလၫ့ ၦဆၨၩလဖၪ လၧနန့ၥၫဆၧအဂး, ဒဲဂၪ့ခိၪအထုၬလဖၪ လၧနစူၪလးနခၪ့ခိၪ အဂးလီၫ. 9 တၭ နမိဒိၪခါ အဝ့ၫၥံၪ လၧနိၪထးထၭတၭ, ဘဲၫဖၧၩ့ဂၪ့ခိၪအၥိၭနီၪ, နမိဒိၪလၩ့ဘျ့ၭဆံၫ့ခွံၬ အဝ့ၫၥံၪ လီၫ. 10 အခိးမွဲဘဲၫနီၪတၭ, ဘိၩ့နဲၪ့ယီၩ, စဎွၩၥံၪဧ့, အီၪလၧဆၧကိၪ့ၥ့ၪကိၪ့ဘၪဆံၭ. ဂၪ့ခိၪအၡၩ စ့ၩရၫ့ခွး နၥံၪဝ့ၫဧ့, ဒိၭန့ ဆၧၥီၪ့ဆၧၥၫ့ဆံၭ. 11 မၩ ယဟိဝၩ အဆၧမၩ လၧနၥံၪ အဆၧၥၭမဲၪၥၭဖျဲၩ့တၭ, ၥုၪ့ဎွံၫၥၭယီၫ လၧနၥံၪ ၥုၪ့ဝၭထိၬ ၥၭဝၭထိၬဆံၭ. 12 အဲၪဂါ ဖိၪခွၫနီၪဆံၭ, အဝ့ၫ မိၥၭထၪ့ ဘၪခိၬတၭ, နၥံၪ မိဂၭဂီၩ့ လၧဖၧၩ့ၥၭအဖၧၩ့လီၫ. အဂဲးဘဲၫယီၩ အၥၭထၪ့နီၪ မိဆူၭခဲၩထၪ့ ဘၪၡူၭဆၧလီၫ. ကယဲ ၦလၧအဒိၭနဲၩ့အၥၭ လၧအဝ့ၫနီၪ ဘၪဆိၪဂ့ၩဝ့ၫ ထီးအလူၬလီၫ. 

အၪ့အူၭ Psalms 3 

1 ယဟိဝၩဧ့, ၦလၧအမၩခိမၩဝီၩယၧၩ အၪထၪ့အၪမၬ ကလဲၪ. ၦဂဲထုၪ့ ထၫ့ဒုၪထၫ့ဒၩယၧၩ အၪဂၩလီၫ. 2 ၦအၪဂၩ စံၭဆၧ လၧယၥၭမၧၫ့ အကၠီၩ့, ဆၧထိးထဲၩ့တၩ့ထဲၩ့ လၧအဂးနီၪ အီၪလၧယွၩအဖၧၩ့အ့ၬ. (စ့လၫ.) 3 အ့ၪမွဲ နဝ့ၫဒၪယီၩ, ယဟိဝၩဧ့, နမွဲ ထၩ့ဖံၭလဘံၪ့ လၧအအီၪဝၬဖီၩ့ယၧၩ, နမွဲယလၩယဖၩ့ ဒဲဆၧဒုၭမိၬထၪ့ ယခိၪဎွံၪလီၫ. 4 ယကိၭထၪ့ ယဟိဝၩ လၧယလူတၭ, အဝ့ၫ ခိၭနၪယၧၩ လၧအခိၪလီၩ့ဆံၫ့ဎံၪနီၪလီၫ. (စ့လၫ.) 5 ယ မံၫနၩ့ယူၭ ဒဲမံၫမၪယူၭတၭ, ယနၪ့ထၪ့ထဲၩ့ယူၭ, အဂဲးဘဲၫယီၩ ယဟိဝၩ ယိထဲၩ့ခွါထဲၩ့ယၧၩလီၫ. 6 ၦခမျၧး အလၬၥံၪ လၧအအီၪဝၬဖီၩ့ ထၫ့ဒုၪဒၩယၧၩနီၪ, ယမိၥၭမဲၪ ယဝ့ၫအ့ၬ. 7 ယဟိဝၩဧ့, ဂဲထုၪ့ဆံၭ, ယယွၩဧ့, ထိးထဲၩ့တၩ့ထဲၩ့ ယၧၩဆံၭ. အဂဲးဘဲၫယီၩ နဒိၪယူၭ ယဒုၪယဒၩ အဘိၭဖၩထံၭ အဎွံၪ ထီးအလူၬယူၭ, နမၩဖိၬယူၭ ၦလတီၩလလီၩ့ဘၪၥံၪ အၥွၫလဖၪယူၭ. 8 ဆၧထိးထဲၩ့တၩ့ထဲၩ့နီၪ အီၪလၧယဟိဝၩ လီၫ. မွဲနဆိၪဂ့ၩဆၧနီၪ ဘၪနၡၩခမျၧးဆံၭ. (စ့လၫ.) 

အၪ့အူၭ Psalms 4 

1 ယဆၧတီၩဆၧလီၩ့အယွၩဧ့, ထီး ယကိၭထၪ့နၧၩ တၭ, ခိၭနၪ ယလူဆံၭ. ထီးယဘၪ ဆၧၡၪ့ဆၧနၭတၭ, နမၩဖီၩ့မၩဖျ့ၭယူၭ ယၧၩယူၭ. ယၫ့ၥုၪ့ယၫ့ၥၭယၧၩ တၭ ခိၭနၪ ယဆၧဘၩဆိၪဖၪဆံၭ. 2 ၦၡၩ အဖိၪခွၫၥံၪဧ့, ယလၩယဖၩ့ မိအီၪလၧဆၧမ့ၬမဲ အဂးနီၪ ဆံၭယံၬလဲၪ. နၥံၪ မိအဲၪ ဆၧပျီၩပျီၩတၭ နၥံၪ မိအၪ့ဎၬ ဆၧအဘျံၭအဘျၪ ဆံၭယံၬလဲၪ. (စ့လၫ.) 3 အ့ၪမွဲ ၥ့ၪယၫ လၧယဟိဝၩ အီၪက့ၪလၩ့မဲၩ အၡၩၥၭဘီၩ့ လၧအဂးဒၪဝ့ၫနီၪဆံၭ. ထီးယ အ့ၪကိၭထၪ့တၭ, ယဟိဝၩ မိခိၭနၪ ယလူလီၫ. 4 ၥၭမဲၪၥၭဖျဲၩ့တၭ, ဂၭဎ့ၭ ဆၧဒဲၩဘၭဆံၭ. ဆီၫ့မီၪ့လၩ့နၥံၪအၥၭဒၪ နၥံၪဝ့ၫ လၧနၥံၪ အလးမံၫဖၧၩ့တၭ, အီၪလၩ့မါပံၭဆံၭ. (စ့လၫ.) 5 လုထၪ့ ဆၧတီၩဆၧလီၩ့ အဆၧလုတၭ, ဒိၭနဲၩ့နၥံၪအၥၭ လၧယဟိဝၩဆံၭ. 6 ၦအၪဂၩ စံၭဝ့ၫ, မွဲပလၫ မိဒုၭနဲၪပၧၩ လၧဆၧအဂ့ၩ လဂၩလဲၪ. ယဟိဝၩဧ့, ဒုၭဖၩ့ဘၪပၧၩ လၧနမ့ၬ အဆၧဖၩ့နီၪဆံၭ. 7 နဒုၭၥၭထိၬယၧၩ ဒိၪနဲၪ့ အဆၧၫ့အထီ လၧအဝ့ၫၥံၪ အဘုၪၥံၪဂူၫၥံၪ ဒဲလၧအစဘံၭထံၫ အၪထၪ့နီၪဒံၭလီၫ. 8 လၧဆၧမုၬလၩအဖၧၩ့ ယမိမံၫနၩ့ ဒဲမံၫမၪ ယဝ့ၫဒၪဆ့တၭ, အဂဲးဘဲၫယီၩ ယဟိဝၩဧ့, ၦဒုၭအီၪဂုးခၧၫ့ယၧၩ မွဲန့ၫနၧၩလီၫ. 

အၪ့အူၭ Psalms 5 

1 ဒိၭနနါ လၧယဆၧချဲၩ့လဖၪ, ယဟိဝၩဧ့, နၪၥ့ၪ ယဆၧဆီၫ့မီၪ့ဆံၭ. 2 ခိၭနၪ ယကိၭထၪ့ဆၧ အလူဆံၭ, ယစဎွၩ ဒဲယယွၩဧ့, အဂဲးဘဲၫယီၩ ယမိဘၩဆိၪဖၪ လၧနၧၩလီၫ. 3 ယဟိဝၩဧ့, လၧဂီၩလခီၫ နမိနါဂၧၫ့ ယလူတၭ, လၧဂီၩလခီၫ ယမိဒုၭလ့ၩထၪ့ ယဆၧဘၩဆိၪဖၪ လၧနအီၪ, ဒဲယမိအီၪခိၭဆၧလီၫ. 4 အဂဲးဘဲၫယီၩ နလမွဲဘၪ ယွၩလဂၩ လၧအဘၪအၥၭ လၧဆၧလတီၩလလီၩ့ဘၪနီၪတၭ, ဆၧအအၧၩ့ မိအီၪလၧနၧၩအ့ၬ. 5 ၦအီၪက့ၪဖိၫလိၫအၥၭနီၪ လဆၧၫ့ထုၪ့ဘၪ လၧနမ့ၬယၫတၭ, နမ့ၬလဲၩ ကယဲ ၦမၩအၧၩ့မၩၥၫ့ဆၧ ကိၭဂၩဒ့ၭလီၫ. 6 နမိမၩဂၭဂီၩ့ ၦလၧအချဲၩ့ဘျံၭချဲၩ့ဘျၪဆၧနီၪလီၫ. ၦဘၪဆဲၫ့ လၧဆၧၥွံၪ, ဒဲၦအၪ့လီၫဆၧနီၪ ယဟိဝၩ ၥၭလိၪဝ့ၫဒၪ လီၫ. 7 အ့ၪမွဲ ယဝ့ၫဒၪယီၩ, လၧနခိးနတၩ အၪဝ့ၫအကၠီၩ့ တၭ, ယမိဂဲၫနုၬ လၧနဂံၪ့ဖၧၩ့, ယမိဘၩထၪ့ဆၧ လၧနဆၧၥၭမဲၪအဖၧၩ့ လၧနနီးဆံၫ့ဎံၪအဖၧၩ့လီၫ. 8 ယဟိဝၩဧ့, ၥိၫ့ယၧၩ လၧနဆၧတီၩဆၧလီၩ့အဖၧၩ့ လၧယဒုၪယဒၩ အကၠီၩ့ နီၪဆံၭ. မၩပျၩ့ နဖၧၩ့ၥၭ လၧယမ့ၬယၫဆံၭ. 9 အဂဲးဘဲၫယီၩ ဆၧချဲၩ့တီၩ လအီၪဘၪ လၧအဝ့ၫၥံၪ အနိၭဖၧၩ့တၭ, အၥၭခံဖၧၩ့နီၪမွဲ ဆၧအၧၩ့ တၭ, အခိၬဖၧၩ့နီၪမွဲ ဆၧၥွၪခိၪအဖၧၩ့ အီၪဝဲထၪ့အၥၭ တၭ, အဝ့ၫၥံၪ ချဲၩ့မုၬနါဆၧ လၧအဖျ့ၩလီၫ. 10 ယွၩဧ့, အီၪက့ၪ ဆၧဒဲၩဘၭ လၧအဝ့ၫၥံၪ အလီၩ့နီၪဆံၭ. အဝ့ၫၥံၪ မိလၩ့ထံၩဖါဝ့ၫ လၧအဆၧဒုၭကိၪ့ဒၪဝ့ၫနီၪလီၫ. နၫ့ထၪ့ခွံၬ အဝ့ၫၥံၪ လၧအမၪဘၪ ဆၧအၪမံၩ့အကၠီၩ့နီၪ ဆံၭ. အဂဲးဘဲၫယီၩ အဝ့ၫၥံၪ ပိၩ့ထၪ့နၧၩလီၫ. 11 အ့ၪမွဲ ကယဲ ၦလၧအဒိၭနဲၩ့အၥၭ လၧနၧၩနီၪ မိၥုၪ့ဎွံၫၥၭယီၫ လထံၪဎးဘီၩ့ဎး, အဂဲးဘဲၫယီၩ နအီၪဝၬဖီၩ့ အဝ့ၫၥံၪ တၭ, ၦလၧအအဲၪ နမံၩ့နီၪ မိၥုၪ့ဎွံၫၥၭယီၫ လၧနဖၧၩ့ လီၫ. 12 အဂဲးဘဲၫယီၩ နဝ့ၫဒၪ နမိဆိၪဂ့ၩ ၦအတီၩအလီၩ့, ယဟိဝၩဧ့, နမိအီၪဝၬဖီၩ့ အဝ့ၫဒၪ လၧဆၧအခိးအတၩ ဘဲၫလၧထၩ့ဖံၭလဘံၪ့ အၥိၭနီၪလီၫ. 

အၪ့အူၭ Psalms 6 

1 ယဟိဝၩဧ့, ထီးဖယံၬယၧၩ လၧနၥၭထၪ့ အဖၧၩ့ လဂ့ၩ, ဒဲအၪ့ၥီၪ့ယၧၩ လၧနၥၭခဲၩထၪ့ လဂ့ၩ. 2 ယၫ့ၥုၪ့ ယၫ့ၥၭယၧၩဆံၭ, ယဟိဝၩဧ့, အဂဲးဘဲၫယီၩ ယလၩ့ဘဲၩဖီၩ. ယဟိဝၩဧ့, မၩဘျၪထဲၩ့ယၧၩဆံၭ, အဂဲးဘဲၫယီၩ ယဎွံၪလဖၪ ဝၭထိၬဝ့ၫလီၫ. 3 ယၥၭဝၭထိၬ နၭမၬ လီၫ. တၭ နဝ့ၫဒၪ ယဟိဝၩဧ့, ဆံၭယံၬလဲၪ. 4 ဂဲၫထဲၩ့ ယဟိဝၩဧ့, မၩဖီၩ့မၩဖျ့ၭ ယၥၭဆံၭ. ထိးထဲၩ့တၩ့ထဲၩ့ ယၧၩ လၧနဆၧယၫ့ၥၭ အကၠီၩ့ဆံၭ. 5 အဂဲးဘဲၫယီၩ ဆၧနၪ့ထၪ့ထဲၩ့နၧၩ လအီၪဘၪ လၧဆၧၥံၫ အဖၧၩ့နီၪတၭ, လၧဖျုဖၧၩ့နီၪ မွဲပလၫ မိစံၭထၪ့အၪ့အူၭနၧၩ လဂၩလဲၪ. 6 ဆၧပွံၭယၥၭ လၧယဂၪ့အုၩအကၠီၩ့, ၥၫ့နၩချီၩ့ ယမၩထၪ့ဖီၫ ယလးမံၫတၭ, လၧယမ့ၬထံၫလဖၪနီၪ, ယဒုၭလၩ့ယွၩ ယလးမံၫလီၫ. 7 ယမ့ၬၥၪ ဂၭဂီၩ့ လၧယဆၧခိဆၧဝီၩအကၠီၩ့ တၭ, လၩ့ၡါဝ့ၫ လၧယဒုၪယဒၩ ထီးအလူၬ အကၠီၩ့လီၫ. 8 ကယဲ ၦမၩဆၧအၧၩ့ ထီးအလူၬၥံၪဧ့, စဲၪ့ထၪ့ခွံၬ လၧယအီၪဆံၭ. အဂဲးဘဲၫယီၩ ယဟိဝၩ နါဂၧၫ့ယူၭ ယဂၪ့ဆၧအၥီၫယူၭ. 9 ယဟိဝၩ နါဂၧၫ့ယူၭ ယအၪ့ကံၩ့ဆၧအၥီၫယူၭ, ယဟိဝၩ မိထိးဆၧၫ့ ယဆၧဘၩဆိၪဖၪ လီၫ. 10 ယဒုၪယဒၩ ထီးအလူၬ မိမ့ၬမဲ ဒဲၥၭမဲၪၥၭဖျဲၩ့ဆၧလီၫ. အမ့ၬ မိမဲၡူၭတၭ မိထဲၩ့ထဲၩ့ဝ့ၫလီၫ. 

အၪ့အူၭ Psalms 7 

1 ယဟိဝၩ, ယယွၩဧ့, ယဒိၭနဲၩ့ယၥၭ လၧနၧၩလီၫ. ထိးထဲၩ့တၩ့ထဲၩ့ယၧၩ လၧကယဲ ၦမၩအၧၩ့မၩၥၫ့ယၧၩ အစူၪဖၧၩ့ ဒဲမၩဖီၩ့ဖျ့ၭယၧၩဆံၭ. 2 မွဲအမိၡၫ့ဘၪခိၬ ယၥၭမၧၫ့ ဘဲၫဆၬလၥၧၫ့ အၥိၭနီၪ, မိအဲၪ့ၡၫ့ထ့ၬ ဘၪခိၬတၭ, ဆၧမၩဖီၩ့မၩဖျ့ၭ အီၪနးဂၩအ့ၬ. 3 ယဟိဝၩယယွၩဧ့, ယ အ့ၪမၩယူၭ ဆၧယီၩ ဆၧအၧၩ့ အ့ၪအီၪလၧယစူၪဖၧၩ့တၭ, 4 ၦလၧအဘၪလိၬအိၭလိၬ လၧယၧၩနီၪ, ယ အ့ၪမၩဆၧၫ့ထဲၩ့ လၧဆၧအၧၩ့တၭ, (မွဲယူၭ အမၩဖီၩ့မၩဖျ့ၭ ၦလၧအမွဲ ယဒုၪယဒၩ ပျီၩပျီၩ,) 5 ထီးနီၪလဖၧၫ့မွဲ ဆၧအဒုၪအဒၩ လီၩ့ဆီး အၥၭမၧၫ့တၭ, ချုၬန့ဝ့ၫ, ဒဲယဲးထဲး အၥၭမၧၫ့ လၧဂၪ့ခိၪ ဒဲဒုၭအီၪယလၩယဖၩ့ လၧဂၪ့ခိၪမုၬ အကျၩနီၪ ဆံၭ. (စ့လၫ.) 6 ဂဲထုၪ့ထၪ့ လၧနၥၭထၪ့ဆံၭ, ယဟိဝၩဧ့, အီၪက့ၪ ဆၧၫ့ထုၪ့နၥၭ လၧယဒုၪယဒၩလဖၪ အၥၭထၪ့ဆၧဖၭဒိၪအကၠီၩ့ တၭ, နၪ့ထၪ့ လၧယဂးဆံၭ, နမၪလူၬယူၭ ဆၧစ့ၩရၫ့ခွးယူၭ. 7 တၭ ၦခမျၧး အဆၧအီၪကီၪ့ အီၪဝၬဖီၩ့နၧၩတၭ, လၧအဝ့ၫၥံၪ အကၠီၩ့ ထဲၩ့ထဲၩ့နဝ့ၫ လၧဆၧအလးထၪ့ထီၫ လၧအဝ့ၫၥံၪ အဖၫ့ခိၪနီၪဆံၭ. 8 ယဟိဝၩ မိစ့ၩရၫ့ ၦဆၨၩလဖၪလီၫ. စ့ၩရၫ့ယၧၩ, ယဟိဝၩဧ့, ဘဲၫယဆၧတီၩဆၧလီၩ့ အၥိၭတၭ, ဘဲၫဆၧလၧၫ့ဆၧဎွ့ၩ လၧအအီၪလၧယဖၧၩ့ အၥိၭနီၪဆံၭ. 9 မွဲၦလတီၩလလီၩ့ဘၪ အဆၧအၧၩ့နီၪ လူၬခွံၬလါဆံၭ, အ့ၪမွဲ ၦတီၩၦလီၩ့နီၪ ဒုၭအီၪဂုးအီၪခၧၫ့ဆံၭ. တၭ ယွၩအတီၩအလီၩ့ လဂၩဧ့, နမွဲ ၦလၧအမၩယိခွါ ၦအၥုၪ့အၥၭလဖၪလီၫ. 10 ယထၩ့ဖံၭလဘံၪ့ အီၪလၧယွၩ လၧအထိးထဲၩ့တၩ့ထဲၩ့ ၦလၧအၥၭလီၩ့လီၫ. 11 ယွၩမွဲ ၦစ့ၩရၫ့ဆၧ အတီၩအလီၩ့လဂၩတၭ, ယွၩ ၥၭထၪ့ ၦလတီၩလလီၩ့ဘၪ ကိၭမုနံၩမုနၩဒ့ၭလီၫ. 12 အ့ၪလကၠၪလီၩ့ဘၪအၥၭတၭ, ဆၧမိကျဲၩ့ အနၭလဘံၪ့တၭ, ဆၧဖဲၪ့ထၪ့ယူၭ အချံၪ, ဒဲပယူၪထၪ့ယူၭလီၫ. 13 တၭ တဲၩ့ဝဲၩယူၭ ဆၧၥံၫအစူၪဝဲၩ လၧအဂး, ဒဲအဖျါမ့ၪ လၧအမိခၭဝ့ၫ အဂးလီၫ. 14 ယိခွါ, အဝ့ၫဒၪ အဂူၭမိဆၫ လၧဆၧအၧၩ့, ဒဲဒၧၩ့ထၪ့ လၧဆၧၡၪ့ဆၧနၭတၭ, အီၪဖျဲၪန့ ဆၧအဘျံၭအဘျၪ လီၫ. 15 ခုၪ့လၩ့ယူၭ ဆၧဖၧၩ့ယူၭတၭ, မၩဘံၭဝ့ၫ, မွဲလါနၫ့တၭ အနၫ့ဆါလၩ့ထ့ၬယူၭ လၧဆၧဖၧၩ့ လၧအမၩဝ့ၫနီၪလီၫ. 16 တၭ အဆၧၡၪ့ဆၧနၭ မိဘၪ အခိၪဎွံၪဒၪဝ့ၫ, ဒဲအဆၧအၧၩ့ မိလၩ့ဘၪ လၧအခိၪဒၩ့ခိၪဒၪဝ့ၫလီၫ. 17 ယမိစံၭထၪ့အၪ့အူၭ ယဟိဝၩ ဘဲၫအဆၧတီၩဆၧလီၩ့အၥိၭ နီၪတၭ, ယမိၥံၫကျံၩ အၪ့အူၭထၪ့ ဆၧထၪ့ထီၫထုၬ ယဟိဝၩအမံၩ့နီၪလီၫ. 

အၪ့အူၭ Psalms 8 

1 ယဟိဝၩ, ပကဆါဧ့, နမံၩ့ လၧဂၪ့ခိၪ ထၧၫ့ဖျိၪ့ယၫ, မွဲအဂ့ၩ ဆံၭအၪလဲၪ. နအီၪက့ၪ နလၩနဖၩ့ လၧမူၭခိၪ အလီၩ့လီၫ. 2 နအီၪက့ၪ ဆၧစီၩ့ဆၧမၩ့ လၧဖိၪၥၪဆံၭလဖၪ, ဒဲဖိၪၥၪအၪ့နုလဖၪအနိၭ လၧနဒုၪနဒၩၥံၪအကၠီၩ့ ဘဲၫၥိၭ နမိဒုၭအီၪလၩ့မါပံၭ ဆၧအဒုၪအဒၩ, ဒဲၦမၩဆၧၩ့ဆၧအၧၩ့လဖၪလီၫ. 3 ထီး ယယိထၪ့ လၧမူၭခိၪ, လၧနစူၪနိၩ့ၥံၪ အဆၧမၩ နီၪ, လၩ ဒဲၡၪ လၧနအီၪက့ၪလၩ့ဝ့ၫလဖၪနီၪတၭ, 4 ၦၡၩလၧနမိနၪ့ထၪ့ထဲၩ့ဝ့ၫ မွဲဂ့ၩ, ဒဲၦၡၩအဖိၪခွၫ လၧနမိအီၪၡီၩ့ဝ့ၫ မွဲဂ့ၩ, မွဲဆၧနီၪလဲၪ. 5 နအီၪက့ၪလၩ့ဘူၭ လၧအလၩ့ဂၬ အၥီၫ့ၥံၪတၭ, ဒုၭချုၬဝ့ၫ လၧ၁ရဖူၩ အကယးကဖး, ဒဲဆၧလၩဖၩ့လီၫ. 6 နဒုၭပၧၩ့ဘၪဝ့ၫ ဆၧလၧနမၩ လၧနစူၪ, နအီၪက့ၪလၩ့ ဆၧထီးအလူၬ လၧအခၪ့ အဖၫ့လၬ, 7 ၥိၪၥံၪ, ဘ့ၪၥံၪ, ဒဲချီဖၫၥံၪ ထီးအလူၬ, ဒဲဆၧဖိၪဆၧဎါ လၧမံၩ့လၬကျၩလဖၪဆ့, 8 ဒဲထိၪၥံၪလံၪၥံၪ လၧမူၭဖိၭဖၫ့, ဒဲဒ့ၪၥံၪယၪၥံၪ လၧမၫဆမံၭအဖၧၩ့, ဆၧလၧအလ့ၩ လၧမၫဆမံၭ အဖၧၩ့ၥၭလဖၪနီၪလီၫ. 9 ယဟိဝၩ, ပကဆါဧ့, နမံၩ့ လၧဂၪ့ခိၪ ထၧၫ့ဖျိၪ့ယၫ, မွဲအဂ့ၩ ဆံၭအၪလဲၪ; 

1 ယမိစံၭထၪ့အၪ့အူၭ ယဟိဝၩ လၧယၥၭ ထၧၫ့ဖျိၪ့ယၫ ယမိဒုၭနဲၪ နဆၧမၩလၩ့လၭ ထီးအလူၬလီၫ. 2 ယမိၥုၪ့ထိၬၥၭထိၬ, ဒဲၥုၪ့ဎွံၫၥၭယီၫ လၧနဖၧၩ့, ယမိအၪ့အူၭထၪ့ နမံၩ့, ဆၧထၪ့ထီၫထုၬဧ့. 3 ထီးယဒုၪယဒၩ အ့ၪထဲၩ့ထဲၩ့နီၪ, မိလၩ့ထံၩဖါဝ့ၫ ဒဲဂၭဂီၩ့ လၧနမ့ၬယၫလီၫ. 4 အဂဲးဘဲၫယီၩ နမၩယူၭ ယဆၧစ့ၩရၫ့, ဒဲယခွးယူၭ, နဆၧၫ့နၩ့ယူၭ လၧနလးဆီၩ့ဆီ, စ့ၩရၫ့ခွးနီၪ တီၩယူၭ. 5 နအၪ့ၥီၪ့ယူၭ ၦဆၨၩၥံၪ ယူၭ, နမၩဂၭဂီၩ့ ၦလတီၩလလီၩ့ဘၪယူၭ. နထူၭခွံၬယူၭ အမံၩ့ အဆိၩဆိၩအကၠၪကၠၪယူၭ. 6 ဆၧအဒုၪအဒၩနီၪ ဆၧမၩဂၭဂီၩ့ဝ့ၫ ထုၬယူၭ လၩ့ဆိၩလၩ့ကၠၪယူၭ တၭ, နမၩဂၭဂီၩ့ယူၭ ဒိၩ့လဖၪယူၭတၭ, ဆၧနၪ့ထၪ့ထဲၩ့ အဝ့ၫၥံၪ ဂၭဂီၩ့ယူၭ လၧအၥိၭယူၭ. 7 အ့ၪမွဲ ယဟိဝၩနီၪ အီၪဝ့ၫ လၩ့ဆိၩလၩ့ကၠၪလီၫ. အဝ့ၫဒၪ တဲၩ့ဝဲၩယူၭ အလးဆီၩ့ဆီ လၧစ့ၩရၫ့ဆၧအဂး ယူၭ. 8 တၭ မိစ့ၩရၫ့ ၦဂၪ့ခိၪဖိၪ လၧဆၧတီၩတၭ, မိစ့ၩရၫ့ ၦခမျၧးအခွး လၧဆၧလီၩ့လီၫ. 9 ယဟိဝၩမွဲ ဆၧဖလ့ၬအလး လၧၦဘၪဆၧမၩနၧၩ့မၩစၪဝ့ၫ အဂး, ဆၧဖလ့ၬအလး လၧဆၧမၩခိမၩဝီၩ အဆၧၫ့အထီအဖၧၩ့နီၪလီၫ. 10 တၭ ၦလၧအၥ့ၪယၫ နမံၩ့လဖၪနီၪ မိဒိၭနဲၩ့အၥၭ လၧနဖၧၩ့လီၫ. အဂဲးဘဲၫယီၩ နလစဲၪ့ဒၪဘၪ ၦလဖၪ လၧအအၪ့ဎၬနၧၩ, ယဟိဝၩဧ့. 11 ၥံၫကျံၩ အၪ့အူၭထၪ့ ယဟိဝၩ လၧအအီၪဝ့ၫ လၧဇံအိၫ့ အလီၩ့တၭ, ဒုၭနဲၪ အဆၧမၩ လၧၦခမျၧးအကျၩ နီၪဆံၭ. 12 အဂဲးဘဲၫယီၩ ထီး ၦလၧအအၪ့ဎၬန့ ဆၧၥွံၪ, နၪ့ထၪ့ထဲၩ့ အဝ့ၫၥံၪ တၭ, ၦလၧအဘၪထိး ဆၧၡၪ့ဆၧနၭ အဆၧကိၭၡၭထၪ့နီၪ ၥၭနၪ့ဝ့ၫအ့ၬ. 13 ယၫ့ၥုၪ့ယၫ့ၥၭယၧၩ, ယဟိဝၩဧ့, ၦလၧအဒုၭဂဲထုၪ့ထဲၩ့ယၧၩ လၧဆၧၥံၫ အတရၫ့ဖၧၩ့ လဂၩဧ့, ယိဆီၫ့မီၪ့ခွါ ယဆၧနၭဆၧၡၪ့ လၧယဒုၪယဒၩ အကၠီၩ့နီၪ ဆံၭ. 14 ဘဲၫၥိၭ ယမိလီၩလၩ့လၬလၩ့ ကယဲ ဆၧစံၭထၪ့အၪ့အူၭ လၧဇံအိၫ့ အဖိၪမုၪ အတရၫ့ဖၧၩ့လီၫ. ယမိၥုၪ့ဎွံၫၥၭယီၫ လၧနဆၧထိးထဲၩ့တၩ့ထဲၩ့ အဖၧၩ့လီၫ. 15 ၦဆၨၩၥံၪ လၩ့ဘၧၩ့ယူၭ လၧဆၧဖၧၩ့ လၧအမၩဝဲၩဝ့ၫယူၭ. ဖျံၩခွၩ့ လၧအအီၪက့ၪၥူၪဝ့ၫနီၪ ဘၪယူၭအခၪ့ ဒၪဝ့ၫယူၭ. 16 ၦၥ့ၪယၫယဟိဝၩ လၧဆၧစ့ၩရၫ့ လၧအမၩဝ့ၫလီၫ. ၦလတီၩလလီၩ့ဘၪနီၪ ဘၪယူၭ လၧဖျံၩခွၩ့အဖၧၩ့ လၧအမၩဝ့ၫ လၧအစူၪဒၪဝ့ၫယူၭ. [စ့လၫ.] 17 ၦလတီၩလလီၩ့ဘၪလဖၪ, ဒဲကယဲ ၦဆၨၩလဖၪ လၧအၥၭနၪ့ ယွၩ ထီးအလူၬနီၪ မိဘၪထဲၩ့ လၧလရၬဖၧၩ့ လီၫ. 18 အဂဲးဘဲၫယီၩ ၦၡၪ့ဖိၪယၬဖိၪနီၪ ဆၧမိၥၭနၪ့ဝ့ၫ လၩ့ဆိၩလၩ့ကၠၪအ့ၬ, ၦဘၪၡၪ့ဘၪနၭလဖၪ အဆၧယိလါနီၪ လၩ့မါဘၪ အဆိၩဆိၩအကၠၪကၠၪအ့ၬ. 19 ဂဲထုၪ့ထၪ့ဆံၭ, ယဟိဝၩဧ့, မွဲထီးၦၡၩ မၩနၧၩ့ဆၧ လဂ့ၩ, မွဲၦဆၨၩၥံၪဘၪ ဆၧစ့ၩရၫ့ လၧနမ့ၬယၫဆံၭ. 20 အီၪက့ၪ ဆၧၥၭမဲၪ လၧအဝ့ၫၥံၪ အလီၩ့, ယဟိဝၩဧ့, မွဲၦဆၨၩၥံၪ လၧအမွဲဒၪ ၦၡၩလဖၪဆံၭ. (စ့လၫ.) 

1 ယဟိဝၩဧ့, မွဲဆၧနီၫလၫ နဆၧၫ့ထုၪ့ လၧအယဲၩ့ ဘဲၫနီၪလဲၪ. နအီၪက့ၪကဒုၩနၥၭ လၧဆၧမၩခိမၩဝီၩ အဆၧၫ့အထီနီၪ မွဲဘၪလဲၪ, 2 လၧအအီၪက့ၪဖိၫအၥၭ အကၠီၩ့နီၪ ၦလတီၩလလီၩ့ဘၪ မၩအၧၩ့မၩနၭ ၦၡၪ့ဖိၪယၬဖိၪလီၫ. ဆၧလၧအဆီၫ့မီၪ့ ကိၪ့ထၪ့န့ဝ့ၫနီၪ, မွဲအဘၪန့ အနၫ့ဆါဒၪဝ့ၫဆံၭ. 3 အဂဲးဘဲၫယီၩ ၦလတီၩလလီၩ့ဘၪ အီၪက့ၪဖိၫအၥၭ လၧအဆၧဆိၫ့ လၧအၥၭဖၧၩ့အကၠီၩ့ နီၪ, ဒဲလၧအၥၭလိဖၭနီၪ စဲၪ့ဒၪခွံၬ လါနၫ့တၭ, မၩကြၩ့ထမး ယဟိဝၩ လီၫ. 4 ၦလတီၩလလီၩ့ဘၪ လၧအအီၪက့ၪထၪ့ထီၫအမ့ၬအကၠီၩ့ နီၪ, အၪ့ဎၬဆၧအ့ၬ, လၧအဆၧဆီၫ့မီၪ့ ထီးအလူၬ အဖၧၩ့နီၪ ယွၩအီၪအ့ၬ. 5 အဖၧၩ့ၥၭၥံၪ ဘီၪထၪ့ယီၫထၪ့ ကိၭအဆၧၫ့အထီဒ့ၭလီၫ. နဆၧစ့ၩရၫ့လဖၪ အီၪလၧထၭ ယဲၩ့ယဲၩ့လ့ၬ, ထီးအဒၪစိၩ လထူၬဘၪလီၫ. မၩကြၩ့ထမး အဒုၪအဒၩ ထီးအလူၬလီၫ. 6 စံၭဝ့ၫ လၧအၥၭခံဖၧၩ့, ယမိဘၪ ဆၧအၪ့လဲၩခွံၬ ယလးအ့ၬ, အဂဲးဘဲၫယီၩ ယမိဘၪ ဆၧအၡၪ့ နးဆိၭအ့ၬ. 7 အခိၬဖၧၩ့ဎွ့ၩ လၧဆၧဆိၪအၧၩ့, ဒဲဆၧအၪ့လီၫၥံၪ ဒဲဆၧအၪ့ဂူၬန့ဆၧလီၫ. တၭ ဆၧမၩအၧၩ့ ဒဲဆၧဘျံၭဆၧဘျၪ အီၪဝ့ၫ လၧအဖျ့ၩဖၫ့လၬလီၫ. 8 ဆၧၫ့နၩ့အီၪဝ့ၫ လၧအလးအီၪကဒုၩ လၧတဝၫ့လဖၪ အဖၧၩ့, လၧအလးအီၪၥူၪလဖၪ အဖၧၩ့နီၪ မွဲအမၩၥံၫ ၦလၧအဆၧဒဲၩဘၭ လအီၪဘၪ, အမ့ၬၥၪၥံၪ ခိၭၥူၪဆၧ လၧၦၡၪ့ဖိၪယၬဖိၪ အဂးလီၫ. 9 အီၪခိၭၥူၪဝ့ၫ လၧအလးအီၪကဒုၩ ဘဲၫဆၬလၥၧၫ့ လၧဆၧၡိၬကျၩ အီၪခိၭဝ့ၫ ဘဲၫၥိၭ အမိဖီၪ့န့ ၦၡၪ့ဖိၪယၬဖိၪလီၫ. ဖီၪ့န့ ၦၡၪ့ဖိၪယၬဖိၪတၭ, မီၩ့န့ဝ့ၫ လၧအဖျံၩခွၩ့ဖၧၩ့လီၫ. 10 အဝ့ၫဒၪ ကူၭလၩ့ဝ့ၫ, ၡီၫ့လၩ့အၥၭတၭ, ၦၡၪ့ဖိၪယၬဖိၪ လၩ့ထံၩဖါ လၧအၡၩဆီၪ့လဖၪ အကၠီၩ့လီၫ. 11 အဝ့ၫဒၪ စံၭလၧအၥၭခံဖၧၩ့, ယွၩ ၥၭနၪ့ယူၭ, အီၪက့ၪၥူၪ အမ့ၬယူၭ, အဆိၩအကၠၪ ဒၪဘၪဝ့ၫအ့ၬ. 12 ယဟိဝၩဧ့, ဂဲထုၪ့ဆံၭ, ယွၩဧ့, ယူၬထၪ့ နစူၪဆံၭ, ၥၭနၪ့ ၦလၧအဘၪၡၪ့ဘၪနၭနီၪ လဂ့ၩ. 13 ၦလတီၩလလီၩ့ဘၪ မၩကြၩ့ထမးယွၩ မွဲဘၪလဲၪ. စံၭဝ့ၫ လၧအၥၭခံဖၧၩ့, နမိအၪ့ကံၩ့ဆီၪ့ ဆၧနီၪအ့ၬ. 14 နဒၪဘၪယူၭ, အဂဲးဘဲၫယီၩ နယိလၩ့ ဆၧၡၪ့ဆၧနၭ ဒဲဆၧခိဆၧဝီၩနီၪ ဘဲၫၥိၭ နမိဖ့ၪထဲၩ့ဆၧ လၧနစူၪလီၫ. ၦၡၪ့ဖိၪယၬဖိၪ မိဖ့ၪလၫ့အၥၭ လၧနၧၩတၭ, နမွဲ ၦမၩဆၧၩ့ ၦဖိၪဎွ့ၪၥံၪ လီၫ. 15 မၩခါခွံၬလါ ၦလတီၩလလီၩ့ဘၪ အစူၪဒူၪနီၪဆံၭ, ဒဲၦအၧၩ့ဖိၪနီၪ, နမိအၪ့ဎၬ အဆၧအၧၩ့ ထီးနလဒၪန့လၧၩ့ဘၪလီၫ. 16 ယဟိဝၩမွဲ စဎွၩ အဆိၩဆိၩအကၠၪကၠၪလီၫ. ၦဆၨၩၥံၪ ဂၭဂီၩ့ယူၭ လၧအဝ့ၫ အခးဖၧၩ့ယူၭ. 17 ယဟိဝၩဧ့, ၦလၧအဘၪၡၪ့ဘၪနၭ အဆၧဆိၫ့နီၪ နနါဂၧၫ့ယူၭ, နတဲၩ့ဝဲၩအၥၭ, နမိဒိၭနနါ, 18 လၧနစ့ၩရၫ့ ၦဖိၪဎွ့ၪ ဒဲၦဘၪ ဆၧမၩနၧၩ့မၩစၪလဖၪနီၪ, ဘဲၫၥိၭ အထီးဘၪၥၭမဲၪလၧၩ့ ၦၡၩ လၧအဘၪဆဲၫ့ လၧဂၪ့ခိၪ လဂ့ၩ. 

အၪ့အူၭ Psalms 11 

1 ယဒိၭနဲၩ့ယၥၭ လၧယဟိဝၩ လီၫ. စဲၪ့ထီၩ့လၧနခိၪလီၩ့ ဘဲၫထိၪအၥိၭနီၪဘီၪ, မွဲနၥံၪစံၭယၥၭ ဘဲၫၥ့ၪလဲၪ. 2 အဂဲးဘဲၪယီၩ, ယိခွါ, ၦလတီၩလလီၩ့ဘၪနီၪ ဖဲၪ့ထၪ့ယူၭ အချံၪယူၭ, တဲၩ့ဝဲၩအၥၭ လၧချံၪဖျံၩ အဖၫ့ခိၪယူၭ, ဘဲၫၥိၭ လၧဆၧခံၭကျၩနီၪ မိခၭဘၪ ၦလၧအၥၭတီၩ လီၫ. 3 ဆၧအခၪ့ထံၭလဖၪနီၪ အ့ၪဂၭဂီၩ့တၭ, ၦအတီၩအလီၩ့လဖၪ မိမၩဆၧနီၪလဲၪ. 4 ယဟိဝၩ အီၪဝ့ၫ လၧအနီးဆံၫ့ဎံၪအဖၧၩ့လီၫ. ယဟိဝၩ အလးဆီၩ့ဆီ အီၪဝ့ၫ လၧမူၭခိၪ, တၭ အမ့ၬၥၪ ဒၪဆၧ, အမ့ၬဖံၭ မၩခွါ ၦၡၩဖိၪလီၫ. 5 ယဟိဝၩ မၩခွါ ၦတီၩၦလီၩ့လီၫ. အ့ၪမွဲ ၦလတီၩလလီၩ့ဘၪ, ဒဲၦလၧအအဲၪ ဆၧမၩဆီၪ့လဖၪနီၪ, အဝ့ၫဒၪ အၥၭမ့ၬလဲၩဝ့ၫဒၪ လီၫ. 6 အဝ့ၫဒၪ မိဒုၭဂဲၫဆၧၩ့လၩ့ ဖျံၩခွၩ့ၥံၪ လၧၦလတီၩလလီၩ့ဘၪ အလီၩ့, မ့ၪ ဒဲကး, ဒဲလဖုၬခဲၩထၪ့, မွဲလၧအဝ့ၫၥံၪ အထွ့ၫအဂးဖီၩ, 7 အဂဲးဘဲၫယီၩ ယဟိဝၩမွဲ ၦအတီၩအလီၩ့, အဝ့ၫဒၪ အဲၪ ဆၧတီၩဆၧလီၩ့ အမ့ၬ ယိ ၦၡၩအတီၩလီၫ. 

အၪ့အူၭ Psalms 12 

1 ထိးထဲၩ့တၩ့ထဲၩ့ဆံၭ, ယဟိဝၩဧ့, အဂဲးဘဲၫယီၩ ၦဆံၫ့ဎံၪလူၬဝ့ၫ, ၦအလူတီၩ လအီၪလၧၩ့ဘၪ လၧၦၡၩ အဖိၪၥံၪအကျၩလီၫ. 2 ၦချဲၩ့ဆၧပျီၩပျီၩ လဂၩဒဲလဂၩ လၧၦလၧအနဲၩ့ထံၭ, အဝ့ၫၥံၪ ချဲၩ့ဆၧ လၧနိၭဖျံၩချဲၩ့မုၬနါဆၧ, လၧၥၭနံၫထၧၫ့လီၫ. 3 ယဟိဝၩ မိဒၪ့ထ့ၬခွံၬ နိၭဖျံၩ လၧအချဲၩ့မုၬနါဆၧ ထီးအလူၬ, ဒဲဖျ့ၩ လၧအချဲၩ့ ဆၧဖၭဒိၪလဖၪလီၫ. 4 ၦလၧအစံၭယူၭ, ပမိမၩနၧၩ့ဆၧ လၧပဖျ့ၩ, ပနိၭဖျံၩၥံၪ မွဲပဆၧဒၪပဝ့ၫတၭ, မွဲ ပလၫ မိကဲၪ ကဆါ လၧပဖၫ့ခိၪ လဂၩလဲၪ. 5 လၧၦၡၪ့ဖိၪယၬဖိၪ ဘၪ ဆၧမၩနၧၩ့မၩစၪဝ့ၫ အကၠီၩ့, ဒဲလၧၦၡၪ့ဖိၪယၬဖိၪ အဂၪ့အုၩ့ဂၪ့ထိၬဆၧ အကၠီၩ့ နီၪ, ဘိၩ့နဲၪ့ယီၩ ယမိဂဲထုၪ့, ယဟိဝၩ စံၭဝ့ၫဒၪ, တၭ ၦလၧအဘၪထိး ဆၧဒုၪဒွ့ၪနီၪ, ယမိဒုၭဖီၩ့ဖျ့ၭဝ့ၫလီၫ. 6 ယဟိဝၩ အဆၧချဲၩ့နီၪမွဲ ဆၧချဲၩ့အဆံၫ့ ဘဲၫစ့ၩ လၧၦမၩဆံၫ့ဝ့ၫ လၧမ့ၪဖၧၩ့ ထီးအဎွ့ၩထၪ့ နွ့ၫဖၧၫ့နီၪလီၫ. 7 နဝ့ၫဒၪ ယဟိဝၩဧ့, နမိယိလၩ့ခွါလၩ့ အဝ့ၫၥံၪ, နမိအီၪခိၭ အဝ့ၫၥံၪ လၧၦလဆိၩယီၩ အစူၪဖၧၩ့ လၩ့ဆိၩလၩ့ကၠၪ လီၫ. 8 ထီး ၦၡၩ အဖိၪခွၫ အအၧၩ့ထုၬလဖၪ ဘၪ ဆၧအီၪက့ၪထၪ့ထီၫဝ့ၫတၭ, ၦလတီၩလလီၩ့ဘၪလဖၪ လ့ၩဆၧ ဎံၩ့ဎံၩ့လ့ၬလီၫ. 

အၪ့အူၭ Psalms 13 

1 ဆံၭယံၬလဲၪ, ယဟိဝၩဧ့, နမိၥၭနၪ့ယၧၩ လၩ့ဆိၩလၩ့ကၠၪဆ့ဧၪ, နမိအီၪက့ၪၥူၪ နမ့ၬလၧယၧၩ ဆံၭယံၬလဲၪ. 2 ယဘၪအီၪက့ၪ ဆၧဆီၫ့မီၪ့ လၧယၥၭဖၧၩ့, ဆၧၥုၪ့အုၭၥၭအုၭ လၧယၥၭခံဖၧၩ့ ၥံၫ့ၥံၫ့နံၩ ဆံၭယံၬလဲၪ, ယဒုၪယဒၩ မိဘၪ ဆၧအီၪက့ၪထၪ့ လၧယဖၫ့ခိၪ ဆံၭယံၬလဲၪ. 3 ယိခွါ, ခိၭနၪ ယလူဆံၭ, ယဟိဝၩ, ယယွၩဧ့, ဒုၭဖၩ့ထၪ့ ယမ့ၬဆံၭ, ဘၪလဘၪ ယမိမံၫၥံၫ ဘၪခိၬလီၫ. 4 ဘၪလဘၪ ယဒုၪယဒၩ မိစံၭ ဘၪခိၬ, ယမၩနၧၩ့ယူၭ အဝ့ၫယူၭ, တၭ ထီးယ အ့ၪဝၭတၭ, ၦလၧအမၩခိမၩဝီၩ ယၧၩလဖၪ မိၥုၪ့ဎွံၫၥၭယီၫ ဘၪခိၬလီၫ. 5 အ့ၪမွဲ ယဝ့ၫဒၪ ယဒိၭနဲၩ့ယၥၭ လၧနခိးနတၩ, ယၥုၪ့ဎွံၫၥၭယီၫ လၧနဆၧထိးထဲၩ့တၩ့ထဲၩ့ အဖၧၩ့လီၫ. 6 ယမိအၪ့အူၭထၪ့ ယဟိဝၩနီၪ, အဂဲးဘဲၫယီၩ အဝ့ၫဒၪ မၩဂ့ၩယူၭ ယၧၩယူၭ. 

အၪ့အူၭ Psalms 14 

1 ၦဂီၩ့ဖိၪ စံၭယူၭ လၧအၥၭခံဖၧၩ့, ယွၩအီၪ နးဂၩအ့ၬ. အဝ့ၫၥံၪ အၧၩ့ဝ့ၫတၭ, မၩယူၭ ဆၧဘၪၥၭလိၪယူၭ, ၦမၩ ဆၧဂ့ၩ အီၪဝ့ၫ နးဂၩအ့ၬ. 2 ယဟိဝၩ ယိလၩ့ လၧမူၭခိၪ လၧၦၡၩအဖိၪၥံၪ အလီၩ့, ဘဲၫၥိၭ အမိဒၪဘၪဝ့ၫ လၧၦအၥၭဖၭ, ၦလၧအအၪ့ဎၬယွၩ မွဲအအီၪ လဂၩဂၩဆ့ဧၪ. 3 အဝ့ၫၥံၪ လ့ၩမၪယူၭ ထီးအလူၬယူၭ, အၧၩ့ထၪ့ယူၭ လစီၪ့ဎးယူၭ. ၦမၩ ဆၧဂ့ၩအီၪ နးဂၩအ့ၬ, န့ၫလဂၩနီၪ အီၪအ့ၬ. 4 ကယဲ ၦလၧအမၩဆၧအၧၩ့ ထီးအလူၬလဖၪနီၪ မွဲ အၥ့ၪယၫဆၧ နးမံၩ့အ့ၬဧၪ, တၭ အၪ့ ယၡၩခမျၧး ဘဲၫ အအၪ့ကိၪတၭ, လကိၭထၪ့ဘၪ ယဟိဝၩနီၪလီၫ. 5 ထီးနီၪ အဝ့ၫၥံၪ အီၪလၧဆၧၥၭမဲၪဖၭဒိၪ အဖၧၩ့လီၫ. အဂဲးဘဲၫယီၩ ယွၩ အီၪဝ့ၫ လၧၦအဆိၩ အတီၩအလီၩ့ အကျၩလီၫ. 6 နၥံၪ ဒုၭမ့ၬမဲ ၦၡၪ့ဖိၪယၬဖိၪ အဆၧဒုၭကိၪ့ဝ့ၫနီၪ, အဂဲးဘဲၫယီၩ ယဟိဝၩမွဲ အဆၧဖီၩ့ဖျ့ၭအလးလီၫ. 7 မွဲဆၧဖ့ၪလၫ့လါ အံၫစရ့လၭ အဆၧထိးထဲၩ့တၩ့ထဲၩ့ လၧဇံအိၫ့ အဖၧၩ့ဆံၭ. ထီးယဟိဝၩ ဒုၭထဲၩ့ထဲၩ့ အၡၩဆၧအၪ့မၧၫ့ဎီးတၭ, စယၫကူၭ မိၥုၪ့ဎွံၫၥၭယီၫ တၭ, အံၫစရ့လၭ မိၥုၪ့ထိၬၥၭထိၬလီၫ. 

အၪ့အူၭ Psalms 15 

1 ယဟိဝၩဧ့, မွဲပလၫ မိအီၪဝ့ၫ လၧနတဲၩဆံၫ့ဎံၪ အဖၧၩ့ လဂၩလဲၪ, မွဲပလၫ မိအီၪဂုးခၧၫ့ လၧနခိၪလီၩ့ဆံၫ့ဎံၪ အလီၩ့ လဂၩလဲၪ. 2 ၦလၧအလ့ၩဆၧ လၧၫ့လၧၫ့ဎွ့ၩဎွ့ၩ, ဒဲမၩဆၧတီၩဆၧလီၩ့တၭ, ချဲၩ့ဆၧမွဲ ဆၧတီၩ လၧအၥၭခံဖၧၩ့လီၫ. 3 အဝ့ၫဒၪ လချဲၩ့ခဲၪဘၪ ဆၧလၧအဖျ့ၩတၭ, လမၩအၧၩ့ဘၪ အထံၩအၥိၭတၭ, လမၩန့ထၪ့ဘၪ ဆၧဒုၪဒွ့ၪထၫ့ဒၩ ၦၡၩ လၧအနဲၩ့ထံၭနီၪလီၫ. 4 ၦအၧၩ့ဖိၪ လၧအဘၪ ဆၧခွံၬၡိၭခွံၬဝ့ၫနီၪမွဲ ဆၧၥၭလိၪ လၧအမ့ၬယၫ, အ့ၪမွဲ ယူၭယၪ့ ၦလၧအၥၭမဲၪ ယဟိဝၩနီၪ လီၫ. အ့ၪဆိၪလၩ့ယူၭအၥၭ လၧအဘၪထံၭဆၫ အနၫ့ဆါဒၪဝ့ၫ လါနၫ့တၭ, မၩကဒံၩကဒၩ အၥၭအ့ၬ. 5 လဒုၭအၪ့လီးဘၪ စ့ၩ လၧစ့ၩအအ့ၪ အဂးတၭ, မၩန့ လၬဆီၪ့ ထၫ့ဒုၪဒၩ ၦလၧအဆၧဒဲၩဘၭ လအီၪဘၪနီၪ ဆ့အ့ၬ. ၦလၧအမၩဆၧလဖၪနီၪ မိဂဲၩဝၭဘၪ နးဆိၭအ့ၬ. 

1 ယိထဲၩ့ခွါထဲၩ့ယၧၩဆံၭ, ယွၩဧ့, အဂဲးဘဲၫယီၩ ယဒိၭနဲၩ့ယၥၭလၧနၧၩလီၫ. 2 ယၥၭဧ့, နစံၭယဟိဝၩ, နမွဲယကဆါလီၫ. လၧနၧၩအဖၫ့ခိၪနီၪ ယဆၧဂ့ၩအီၪ နးမံၩ့အ့ၬ. 3 ၦဆံၫ့ဎံၪ လၧဂၪ့ခိၪချိၫ့ယီၩ, အဝ့ၫၥံၪ မွဲၦအဂ့ၩအဘွၩတၭ, ကယဲ ယဆၧမုၬ ထီးအလူၬ အီၪဝ့ၫ လၧအဝ့ၫၥံၪ အဖၧၩ့လီၫ. 4 ၦလၧအအၪ့လဲၩခွံၬ မၩန့ ယွၩအဂူၫဂၩနီၪ, အဝ့ၫၥံၪ အဆၧၡၪ့ဆၧနၭ မိအၪထၪ့ အၪအၪလ့ၬလီၫ. ယလလူၫလၩ့ဘၪ အဝ့ၫၥံၪ အဆၧလုအီၩ လၧၥွံၪတၭ, ယဎွံၩ့ဘၪ အမံၩ့လဖၪ လၧယနိၭဖျံၩအ့ၬ. 5 ယဟိဝၩမွဲ ယဆၧန့ၥၫအဂး, ဒဲယထွ့ၪအဂးလီၫ. နအီၪက့ၪဂုးခၧၫ့ ဆၧအၪ့နၩ့ဖၭ လၧယဂးလီၫ. 6 နိၪထိၪအဖျံၩ လၩ့ဘၪ လၧယဂး လၧအလးမုၬလီၫ, မွဲမၬ, ယဆၧန့ၥၫနီၪမွဲ ဆၧအဂ့ၩအဘၪလီၫ. 7 ယမိစံၭထၪ့အၪ့အူၭ ယဟိဝၩ လၧအဒုၭကိၪ့ယၧၩလီၫ. တၭ ယၥုၪ့ယၥၭ ၥီၪ့ထဲၩ့ ယၧၩ လၧမုနၩလခီၫဆ့လီၫ. 8 ယအီၪက့ၪ ယဟိဝၩ လၧယမ့ၬယၫ လထံၪဎးလီၫ. အဝ့ၫဒၪ အီၪလၧယစူၪထွ့ၪအကၠီၩ့ တၭ, ယဂဲၩယဝၭ ဘၪအ့ၬ. 9 မၩအၥၭဘဲၫနီၪတၭ ယၥၭ မိၥၭထိၬတၭ, ယလၩယဖၩ့ ၥုၪ့ဎွံၫၥၭယီၫလီၫ. ယဖံၭယယၪဆ့ မိဒိၭနဲၩ့အၥၭ လၧဆၧယိလါအဖၧၩ့လီၫ. 10 အဂဲးဘဲၫယီၩ နလအီၪက့ၪလၩ့ထးဘၪ ယၥၭၡီၩ့ လၧဖျုဖၧၩ့ တၭ, နဒုၭဒၪဘၪ နၡၩဆံၫ့ဎံၪလဂၩ လၧဆၧအုၪနီၪဆ့ အ့ၬ. 11 နမိဒုၭနဲၪယၧၩ လၧဆၧမၧၫ့ အဖၧၩ့ၥၭ, ဆၧၥုၪ့ဎွံၫၥၭယီၫ လၧၫ့ထၪ့ဎွ့ၩထၪ့ဝ့ၫ လၧနမ့ၬယၫ, ဆၧမုၬဆၧလၩ အီၪဝ့ၫ လၧနစူၪထွ့ၪ အဆိၩဆိၩ အကၠၪကၠၪ လီၫ. 

1 ခိၭနၪလါ ဆၧတီၩဆၧလီၩ့, ယဟိဝၩဧ့, ခိၭနၪ ယကိၭထၪ့ဆၧ, ဒိၭနနါ လၧယဘၩဆိၪဖၪဆၧ လၧနိၭဖျံၩ လၧအလအၪ့လီၫန့ဘၪဆၧ, 2 ယဆၧစ့ၩရၫ့ခွးနီၪ, မွဲအဂဲၫထၪ့ လၧနမ့ၬယၫ, မွဲနမ့ၬၥၪ ယိ ဆၧအတီၩအလီၩ့ ဆံၭ. 3 နမၩခွါယၥၭတၭ, နအၪ့စိၭအၪ့စၪ့ယၧၩ လၧမုနၩလခီၫ, နအၪ့ကဲၪ့ယၧၩတၭ, နဒၪဘၪဆၧနးမံၩ့အ့ၬ, ယကိၪ့ယူၭ ဆၧ, ယမိချဲၩ့မၪဘၪဆၧ လၧယနိၭအ့ၬ. 4 ဘၪဆဲၫ့ လၧၦၡၩ အဆၧမၩၥံၪ, လၧနနိၭဖျံၩ အဆၧချဲၩ့ အကၠီၩ့ နီၪ, ယထီးလၩ့ယၥၭ ဂၭဎ့ၭခွံၬ ၦမၩဂၭဂီၩ့ဆၧ အဖၧၩ့ၥၭလီၫ. 5 တၭ ယခၫထၪ့ဝ့ၫ ဂုးဂုးခၧၫ့ခၧၫ့ လၧနဖၧၩ့ၥၭဖၧၩ့နီၪ ယခၪ့ဖျၬအ့ၬ. 6 ယကိၭထၪ့နၧၩ, အဂဲးဘဲၫယီၩ နခိၭနၪယလူ, ယွၩဧ့, ဒိၭနနါ လၧယၧၩတၭ, ခိၭနၪ ယဆၧချဲၩ့ဆံၭ. 7 ၦလၧအထိးထဲၩ့တၩ့ထဲၩ့ ၦလဖၪ လၧအဒိၭနဲၩ့အၥၭ လၧနၧၩ, လၧၦလၧအဂဲထုၪ့ ထၫ့ဒုၪဒၩ အဝ့ၫၥံၪ အစူၪဖၧၩ့ လၧနစူၪထွ့ၪနီၪ လဂၩဧ့, ဒုၭနဲၪ နခိးနတၩ လၩ့လၭနီၪ ဆံၭ. 8 ယိထဲၩ့ခွါထဲၩ့ယၧၩ ဘဲၫ ၦမ့ၬၡၩအၥိၭနီၪတၭ, လၧနဒံၭအလၩၡူၪအဖၧၩ့နီၪ အီၪက့ၪၥူၪခွံၬယၧၩ, 9 လၧၦလတီၩလလီၩ့ဘၪ လၧအမၩနၧၩ့မၩစၪယၧၩ အမ့ၬယၫ, ယၥၭမၧၫ့ အဒုၪအဒၩ လၧအအီၪဝၬဖီၩ့ယၧၩ နီၪဆံၭ. 10 အဝ့ၫၥံၪ ဘီၪ့ဝ့ၫၥိၪဝ့ၫတၭ, အနိၭချဲၩ့ဆၧ ဘဲၫ လၧအၥၭထၪ့ထီၫအၥိၭလီၫ. 11 လၧပခၫထၪ့ၥံၪနီၪ အဝ့ၫၥံၪ အီၪဝၬဖီၩ့ပၧၩ ဘိၩ့နဲၪ့ယီၩ လီၫ. အီၪက့ၪအမ့ၬ ဘဲၫၥိၭ အမိမၩလၩ့ထံၩဖါပၧၩ လၧဂၪ့ခိၪလီၫ. 12 မၩအၥၭ ဘဲၫဆၬလၥၧၫ့ လၧအဆိၫ့ၡၫ့ခွံၬဆၧ အၥိၭတၭ, ဒဲဘဲၫဆၬလၥၧၫ့ အၥၭဘၪ့ လၧအအီၪခိၭၥူၪဆၧ လၧအလးအီၪၥူၪၥံၪ အဖၧၩ့ အၥိၭနီၪလီၫ. 13 ဂဲထုၪ့ ယဟိဝၩဧ့, လ့ၩခိၭထ့ၬ အဝ့ၫ, ဒုၭၡီၫ့လၩ့ အဝ့ၫဒၪ, မၩဖီၩ့မၩဖျ့ၭ ယၥၭမၧၫ့ လၧၦလတီၩလလီၩ့ဘၪ အစူၪဖၧၩ့, လၧအမွဲ နနၭလဘံၪ့နီၪဆံၭ. 14 ဒဲလၧၦၡၩၥံၪ, နစူၪ, ယဟိဝၩဧ့, လၧၦယီၩလကၠၪဖိၪ လၧအဂး အီၪလၧၥၭမၧၫ့ဒံၭ အဘိၩ့ဘၭတၭ, နမၩဎွ့ၩ အဂူၭဖိၫ့ လၧနဆၧအီၪက့ၪကီၪ့နီၪ, အဝ့ၫၥံၪ န့ အဖိၪၥံၪ ဘျဲၩန့ တၭ, အီၪက့ၪလၩ့ထး အဝ့ၫၥံၪ အဆၧအဘျဲၪအဆဲ လၧအဖိၪအလံၩ အဂးလီၫ. 15 အ့ၪမွဲ ယဝ့ၫဒၪယီၩ ယမိဒၪဘၪ နမ့ၬ လၧဆၧတီၩဆၧလီၩ့ အဖၧၩ့လီၫ. ထီးယ အ့ၪနၪ့ထၪ့ယၥၭ အီၪလၧနခံးနဂၩ့တၭ ယမိမံၫ့ၥုၪ့မံၫ့ၥၭ ယဝ့ၫလီၫ. 

1 ယမိအဲၪနၧၩကွံၩနၧၩ, ယဂဲးယဘၭ, ယဟိဝၩ ဧ့, 2 ယဟိဝၩမွဲ ယလဲၫ့, ဒဲယထိၬ, ဒဲယဆၧမၩဖီၩ့ဖျ့ၭ, ယယွၩယလဲၫ့, ယမိဒိၭနဲၩ့ယၥၭ လၧအဖၧၩ့ ယထၩ့ဖံၭလဘံၪ့, ဒဲယဆၧထိးထဲၩ့တၩ့ထဲၩ့ အနိၩ့, ယတၨၭထီၫလီၫ. 3 ယမိကိၭထၪ့ ယဟိဝၩ, လၧအဘၪ ဆၧစံၭထၪ့အၪ့အူၭဝ့ၫတၭ, ယမိထီၩ့လၧဆၧထိးထဲၩ့တၩ့ထဲၩ့ န့ယၧၩ လၧယဒုၪယဒၩၥံၪ အစူၪဖၧၩ့လီၫ. 4 ဆၧၥံၫ အဖျံၩလဖၪ အီၪဝၬဖီၩ့ယၧၩတၭ, ဆၧမၩဂၭဂီၩ့ အထံၫချိၬလဖၪ မၩၥၭမဲၪၥၭဖျဲၩ့ယၧၩလီၫ. 5 တၭ ဖျုဖၧၩ့ အဖျံၩလဖၪ အီၪဝၬဖီၩ့ယၧၩ, ဆၧၥံၫ အဖျံၩခွၩ့ၥံၪ ပဒၩ့ထၬယၧၩလီၫ. 6 ထီးယဘၪ ဆၧခိဆၧဝီၩတၭ, ယကိၭထၪ့ ယဟိဝၩတၭ, ယအၪ့ယၫဆၧ လၧယယွၩလီၫ. အဝ့ၫ ခိၭနၪ ယလူ လၧအနီးဖၧၩ့တၭ, ယအၪ့ယၫဆၧနီၪ လ့ၩထီၩ့လၧအမ့ၬယၫ လၧအနါဖၧၩ့လီၫ. 7 ထီးနီၪလဖၧၫ့ လၧအၥၭထၪ့ဝ့ၫအကၠီၩ့ နီၪ, ဂၪ့ခိၪ ဝၭၡိၩ့ၡိၬဝ့ၫ တၭ, ခိၪလီၩ့ၥံၪ အခၪ့ထံၭ ၥုၭအၥၭ ဒဲဝၭဝ့ၫဒၪလီၫ. 8 မ့ၪခူၪ စဲၪ့ထၪ့ခွံၬ လၧအနၫဖၧၩ့, ဒဲမ့ၪ လၧအနိၭအၪ့ဆၧတၭ မ့ၪအၧၩ့ဖၭ ဘၪဆူၭခဲၩထၪ့ လၧအဝ့ၫလီၫ. 9 အဝ့ၫ မၩကူၭလၩ့ မူၭခိၪ, ဂဲၫလၩ့တၭ, ဆၧခံၭၥၧၫ့ အီၪဝ့ၫ လၧအခၪ့ အဖၫ့လၬလီၫ. 10 အဝ့ၫဒၪ ထူၬ ခ့ၫရူၬလဒုၩတၭ, ယူၩဝ့ၫ, မွဲမၬ, ယူၩဝ့ၫ လၧလံၩအဒံၭ အဖၫ့ခိၪလီၫ. 11 အဝ့ၫဒၪ အီၪက့ၪ ဆၧခံၭ လၧအမွဲ အလးအီၪၥူၪဝ့ၫတၭ, အတဲၩ အီၪဝၬဖီၩ့ အဝ့ၫနီၪ, ထံၫၥၧၫ့ၥံၪ, မူၭဖိၭဖၫ့ အဆၧအုၪ့တၪ့လီၫ. 12 လၧဆၧယုၩ့ယဲ အမ့ၬယၫနီၪ ဆၧအုၪ့တၪ့ ဒံၩခွံၬဝ့ၫ, မုၥၪ ဒဲမ့ၪအၧၩ့ဖၭ, 13 တၭ ယဟိဝၩ အၪ့မၧၫ့လၫ့ဎွံၩ့ လၧမူၭခိၪတၭ, ဆၧထၪ့ထီၫထုၬအလူ ၥီၫထၪ့ဝ့ၫတၭ, မုၥၪ ဒဲမ့ၪအၧၩ့ဖၭ, 14 အဝ့ၫဒၪ ဖျါလၩ့ အဖျါၥံၪတၭ, မၩလၩ့ပြံၩပြၩဝ့ၫတၭ, အၪ့မၧၫ့ လၫ့ဝဲအဒံၭ အၪအၪလ့ၬတၭ, မၩနၧၩ့မၩစၪဝ့ၫလီၫ. 15 ထံၫၥံၪအကၠီၪ့ ပဒၪဘၪဝ့ၫတၭ, ဂၪ့ခိၪ အခၪ့ထံၭလဖၪ အီၪဖျီၪထၪ့ဝ့ၫ လၧနအၪ့ၥီၪ့ဆၧအကၠီၩ့, လၧနနၫဖၧၩ့ ၥၪၡိၫဆၧ လဘျၩ့အကၠီၩ့ နီၪ, ယဟိဝၩဧ့, 16 အီၪဝ့ၫ လၧဆၧထၪ့ထီၫတၭ, မွဲအအၪ့မၧၫ့လၩ့ ဆၧမၩန့ထၪ့ယၧၩတၭ, ထုၭခွံၬယၧၩ လၧထံၫအၪ အကျၩလီၫ. 17 အဝ့ၫ မၩဖီၩ့ဖျ့ၭယၧၩ လၧယဒုၪယဒၩ လၧအဂဲးဆီၪ့အဘၭဆီၪ့ လဂၩ, ဒဲလၧၦလၧအမ့ၬလဲၩယၧၩၥံၪ အစူၪဖၧၩ့လီၫ. အဂဲးဘဲၫယီၩ မွဲအဝ့ၫၥံၪ ဆီၪ့လၨၪ လၧယဂးလီၫ. 18 လၧယဆၧနၭဆၧၡၪ့ အမုနံၩနီၪ, အဝ့ၫၥံၪ ပဒၩ့ထၬယၧၩ လီၫ. မွဲလါနၫ့တၭ, ယဟိဝၩမွဲ ဆၧဒိၭနဲၩ့အလး လၧယဂးလီၫ. 19 တၭ အဝ့ၫဒၪ ၥိၫ့ထၪ့ယၧၩ ထီၩ့လၧအလးဖၭလဲ မၩဖီၩ့မၩဖျ့ၭယၧၩလီၫ. အဂဲးဘဲၫယီၩ အဝ့ၫ မုၬန့အၥၭ လၧယၧၩလီၫ. 20 ယဟိဝၩ ဖ့ၪလၫ့ထဲၩ့ဆၧ လၧယၧၩ ဘဲၫ ယဆၧတီၩဆၧလီၩ့အၥိၭ, ဘဲၫယစူၪဆံၫ့အၥိၭ ဒုၭန့ဆၧၫ့ယၧၩ လီၫ. 21 အဂဲးဘဲၫယီၩ ယထီးန့ယူၭ ယဟိဝၩ အဖၧၩ့ၥၭလဖၪယူၭတၭ, ယ စဲၪ့ဒၪ မၩမၪဘၪ ယယွၩဆ့အ့ၬ. 22 အဂဲးဘဲၫယီၩ အဆၧစ့ၩရၫ့ ထီးအလူၬ အီၪဝ့ၫ လၧယမ့ၬယၫတၭ, အဆၧမၪလူၬလဖၪနီၪ, ယခွံၬၡိၭခွံၬ လၧယအီၪအ့ၬ. 23 ယတီၩဝ့ၫလီၩ့ဝ့ၫ လၧအမ့ၬယၫတၭ, ယခိၭထၬယၥၭ လၧယဆၧအၧၩ့လီၫ. 24 တၭ ယဟိဝၩ ဖ့ၪလၫ့ထဲၩ့ဆၧ လၧယၧၩ ဘဲၫယဆၧတီၩဆၧလီၩ့အၥိၭ, ဘဲၫယစူၪဆံၫ့ လၧအမ့ၬယၫ အၥိၭလီၫ. 25 လၧၦယၫ့ၥၭဆၧ အမ့ၬယၫနီၪ နမိအီၪက့ၪ ယၫ့ၥၭနၥၭ, လၧၦအတီၩအလီၩ့ အမ့ၬယၫနီၪ နမိအီၪက့ၪတီၩ အီၪက့ၪလီၩ့နၥၭ, 26 လၧၦအဆံၫ့ဎံၪ အမ့ၬယၫနီၪ, နမိအီၪက့ၪဆံၫ့ဎံၪနၥၭ တၭ, လၧၦကၪ အမ့ၬယၫနီၪ နမိအီၪက့ၪကၪနၥၭလီၫ. 27 အဂဲးဘဲၫယီၩ နမိထိးထဲၩ့တၩ့ထဲၩ့ ၦခမျၧး လၧအဘၪၡၪ့ဘၪနၭ, အ့ၪမွဲ ဆၧအမ့ၬၥၪထၪ့ထီၫနီၪ နမိဆၪ့လၩ့ဝ့ၫလီၫ. 28 အဂဲးဘဲၫယီၩ နမိဒုၭဖၩ့ထၪ့ ယမ့ၪဒိၩ့, ယဟိဝၩ, ယယွၩ မိမၩဖၩ့ထၪ့ ယဆၧခံၭလီၫ. 29 အဂဲးဘဲၫယီၩ, ယစဲၪ့တလဲးနုၬဖျီၫ့ယူၭ ၦၥုၭလဒီၪ့ လၧနၧၩတၭ, လၧယယွၩလဂၩ ယဖုၫဖၭယူၭ ထိၬယူၭ. 30 ဆၧလၧယွၩနီၪ အဖၧၩ့ၥၭ လၧၫ့ဎွ့ၩဝ့ၫတၭ, ယဟိဝၩအလူနီၪ ဘၪ ဆၧမၩဆံၫ့ထၪ့ဝ့ၫဒၪလီၫ. ယဟိဝၩမွဲ ထၩ့ဖံၭလဘံၪ့, လၧကယဲ ၦလၧအဒိၭနဲၩ့အၥၭ လၧအဖၧၩ့ ထီးအလူၬ အဂးလီၫ. 31 အဂဲးဘဲၫယီၩ အ့ၪလမွဲဘၪ ယဟိဝၩနီၪ, မွဲပလၫ ကဲၪယွၩလဂၩလဲၪ. တၭ အ့ၪလမွဲဘၪယွၩနီၪ, မွဲပလၫ ကဲၪလဲၫ့လဖျိၪ့ လဂၩလဲၪ. 32 ၦလၧအခဲးထူၬ ယယးဒံၩ့ လၧဆၧဂဲးဆီၪ့ဘၭဆီၪ့နီၪ မွဲယွၩလီၫ. ဒဲမၩလၧၫ့ထၪ့ဎွ့ၩထၪ့ ယဖၧၩ့ၥၭလီၫ. 33 အဝ့ၫမၩယခၪ့ ဘဲၫ ခ့ၫဘၩ့မိအၥိၭ တၭ, ဒုၭဆၧၫ့ထုၪ့ယၧၩ လၧယလးထၪ့ထီၫၥံၪ အဖၫ့ခိၪလီၫ. 34 အဝ့ၫ ၥီၪ့လိၪ ယစူၪ ဘဲၫၥိၭ ယမိဒုၭဆၧတၭ, ယ ဖဲၪ့ထၪ့ ချံၪထီးဘၩ့ လၧယစူၪဒူၪလီၫ. 35 နဖ့ၪလၫ့ယၧၩ လၧနဆၧထိးထဲၩ့တၩ့ထဲၩ့ အထၩ့ဖံၭ လဘံၪ့တၭ, နစူၪထွ့ၪ ဒုၭအီၪဂုးအီၪခၧၫ့ယၧၩတၭ, နဆၧအွံၪၥၭဆၧၩ့နီၪ မိမၩဒိၪထၪ့ယၧၩလီၫ. 36 နမၩလဲထၪ့ ယခၫထၪ့ဆၧလဖၪတၭ, ယခၪ့ဒံၩ့ ဝၭထိၬဘၪအ့ၬ. 37 ယမိလီၩ့ဆီး ယဒုၪယဒၩ ချုၭန့ အဝ့ၫၥံၪ တၭ, အဝ့ၫၥံၪ ဂၭဂီၩ့ လချုၭလူၬဒံၭဘၪနီၪ, ယဂဲၫထဲၩ့ထဲၩ့အ့ၬ. 38 ယမိကျီၪ့ခွံၬ အဝ့ၫၥံၪ ထီးအဂဲထုၪ့ထဲၩ့ဝ့ၫ လန့ဘၪတၭ, မိလၩ့ထံၩဖါဝ့ၫ လၧယခၪ့ အဖၫ့လၬလီၫ. 39 အဂဲးဘဲၫယီၩ နခဲးထူၬ ယယးဒံၩ့ လၧဆၧဂဲးဆီၪ့ဘၭဆီၪ့ လၧဆၧဒုၭၥုၭအဂးတၭ, ၦလၧအဂဲထုၪ့ ထၫ့ဒုၪဒၩယၧၩနီၪ န ဒုၭၡီၫ့လၩ့ လၧယဖၫ့လၬလီၫ. 40 နဖ့ၪလၫ့ယၧၩ လၧယဒုၪယဒၩ အခိၬတၭ, ၦလၧအမ့ၬလဲၩယၧၩလဖၪနီၪ ယမိမၩဂၭဂီၩ့ခွံၬ အဝ့ၫၥံၪ လီၫ. 41 အဝ့ၫၥံၪ မိအၪ့ကံၩ့အၪ့ယၫဆၧတၭ, ဆၧမၩဖီၩ့မၩဖျ့ၭဝ့ၫ အီၪ နးဂၩအ့ၬ, ကိၭထၪ့ လၧယဟိဝၩနီၪ လါနၫ့ အဝ့ၫဒၪ စံၭဆၧၫ့ အဝ့ၫၥံၪ အ့ၬ. 42 တၭ ယမိမၩလၩ့ဘျ့ၭ အဝ့ၫၥံၪ ဘဲၫဂၪ့ခိၪမုၬ လၧလံၩအမ့ၬယၫ အၥိၭနီၪ, ဘဲၫဖၧၩ့ၥၭ အဖံၬအၥိၭနီၪ, ယလူၫလၩ့ခွံၬဝ့ၫဒၪလီၫ. 43 နမိမၩဖီၩ့မၩဖျ့ၭယၧၩ လၧၦခမျၧး အဆၧအဲၪ့လိၬဆိၭချဲၩ့, နအီၪက့ၪယၧၩ လၧၦဆၨၩၥံၪအခိၪ, တၭ ၦခမျၧး လၧယလၥ့ၪယၫဘၪဝ့ၫနီၪ မိမၩ ယဆၧလီၫ. 44 ထီးအနါဂၧၫ့ဆၧ လၧအနါတၭ, မိခိၭနၪ ယလူ, ၦလခီၫဘၩ့မုးဖိၪ မိကျဲၩ့ဆၪ့လၩ့အၥၭ လၧယဖၫ့လၬလီၫ. 45 ၦလခီၫဘၩ့မုးဖိၪ မိလၩ့ယံၭခွံၬတၭ, မိဝၭထိၬဝ့ၫ လၧအထိၬခၧၫ့ အဖၧၩ့လီၫ. 46 ယဟိဝၩ မၧၫ့ဝ့ၫတၭ, မွဲယလဲၫ့ဘၪ ဆၧစံၭထၪ့အၪ့အူၭဝ့ၫ, ဒဲယဆၧထိးထဲၩ့တၩ့ထဲၩ့ အယွၩနီၪ, မွဲအဘၪ ဆၧအီၪက့ၪထၪ့ထီၫဝ့ၫဆံၭ. 47 ၦလၧအမၩဆၧၫ့ ဆၧအၧၩ့ လၧယဂးမွဲ ယွၩလီၫ. တၭ မွဲအဆၪ့လၩ့ ၦခမျၧးၥံၪ လၧယဖၫ့လၬ, 48 ဒဲမၩဖီၩ့မၩဖျ့ၭယၧၩ လၧယဒုၪယဒၩလီၫ. မွဲမၬ, နမိအီၪက့ၪထၪ့ယၧၩ ထီၫနဲၪ့ ၦလၧအဂဲထုၪ့ ထၫ့ဒုၪဒၩယၧၩလီၫ. နမၩဖီၩ့မၩဖျ့ၭယၧၩ လၧၦမၩဆီၪ့ဆၧလဂၩလီၫ. 49 မၩအၥၭဘဲၫနီၪတၭ, ယမိစံၭထၪ့အၪ့အူၭနၧၩ လၧၦဆၨၩၥံၪအကျၩ, ယဟိဝၩဧ့, တၭ ယမိအၪ့အူၭထၪ့ နမံၩ့လီၫ. 50 အဝ့ၫ ဒုၭအီၪထၪ့ ဆၧထိးထဲၩ့တၩ့ထဲၩ့ဖၭဒိၪ လၧအစဎွၩအဂးတၭ, ဒုၭနဲၪ ဆၧအခိးအတၩ လၧအၡၩဒိၭဂုၪအၥၭ လဂၩ, လၧစဒၫဝံၭ ဒဲအချံၫအၥၪ အဆိၩဆိၩအကၠၪကၠၪလီၫ. 

1 မူၭခိၪ ဒုၭဖျီၪထၪ့ ယွၩအလၩအဖၩ့, ဒဲဆၧလၧအမၩဝ့ၫ လၧအစူၪနီၪ မူၭဖိၭဖၫ့ ဒုၭနဲၪဝ့ၫလီၫ. 2 လနံၩဘၪလနံၩ လီၩဖျီၪထၪ့ဆၧ, ဒဲလနၩဘၪလနၩ ဒုၭနဲၪ ဆၧၥ့ၪယၫလီၫ. 3 အလး လၧဆၧအလၨအီၪမွဲဂ့ၩ, ဒဲဆၧချဲၩ့အီၪမွဲဂ့ၩ, ဆၧလနါဂၧၫ့ဘၪ အဝ့ၫၥံၪ အလူနီၪ, အီၪနးစီၪ့အ့ၬ. 4 လၧဂၪ့ခိၪ ထၧၫ့ဖျိၪ့ယၫနီၪ အဖျံၩထိၪ ဆၧလ့ၩထၪ့ဝ့ၫတၭ, အဆၧချဲၩ့နီၪ ထီၩ့လၧဂၪ့ခိၪအထုၬ နီၪလီၫ. တၭ အဝ့ၫဒၪ အီၪက့ၪ တဲၩလဖျိၪ့ လၧမုအဂး လၧအဖၧၩ့နီၪလီၫ. 5 အဝ့ၫနီၪ မၩအၥၭ ဘဲၫတလၭမူၭ အခွၫ လၧအဂဲၫထၪ့ လၧဒူၭဖၧၩ့အၥိၭနီၪတၭ, အၥုၪ့ဎွံၫ အၥၭယီၫ ဘဲၫ ၦအဂဲးဆီၪ့ လၧအမိစဲၪ့ပြၧၩ့အၥိၭနီၪလီၫ. 6 ဂဲၫထၪ့ဝ့ၫ လၧမူၭထံၭတၭ လ့ၩဎဲၪ့ဝၬဝ့ၫ လၧမူၭထံၭနီၪလီၫ. တၭ လၧအဆၧခိ အမ့ၬယၫနီၪ ဆၧအီၪဘံၭဝ့ၫ နးမံၩ့အ့ၬ. 7 ယွၩအ၁နိၫလဖၪ ယဟိဝၩ အဆၧၥီၪ့ဆၧၥၫ့နီၪ လၧၫ့ထၪ့ဎွ့ၩထၪ့တၭ, ဒုၭၥၫ့ထၪ့ထဲၩ့ပၥၭလီၫ. ယဟိဝၩ အဆၧထိးအၥၭနီၪ မွဲအတီၩတၭ, ဒုၭကိၪ့ၥ့ၪ ၦလၧအၥၭလဖၭဘၪလီၫ. 8 ယဟိဝၩ အ၁နိၫလဖၪ တီၩဝ့ၫတၭ, မၩဎွံၫထၪ့ထဲၩ့ ၦၥၭ လီၫ. ယဟိဝၩ အဆၧမၪလူၬနီၪ ဆံၫ့ဎံၪဝ့ၫတၭ, မၩဖၩ့ထၪ့ ၦမ့ၬၥၪလီၫ. 9 ဆၧၥၭမဲၪယဟိဝၩနီၪ ဆံၫ့ဝ့ၫတၭ, အီၪဝ့ၫ အဆိၩဆိၩအကၠၪကၠၪလီၫ. ယဟိဝၩ အဆၧစ့ၩရၫ့လဖၪနီၪမွဲ ဆၧတီၩတၭ, အဝ့ၫၥံၪ တီၩလိၬလီၩ့လိၬအၥၭ ထီးအလူၬလီၫ. 10 ၦၥၭကွံၩဆၧလဖၪနီၪ အလးအီၪ အၪနဲၪ့ထီၫ့, ဒိၪနဲၪ့ထီၫ့ဆံၫ့ အၪအၪလ့ၬလီၫ. ဆၧၫ့နဲၪ့န့ၫစၩ့ ဒဲန့ၫစၩ့ လၧအလၩ့ဆၩ့ လၧအခိၪထံၫဖၧၩ့နီၪ ဒံၭလီၫ. 11 နခ့ၫနၡၩ ဒိၭဆၧၥီၪ့ဆိၫဝ့ၫ လၧအဝ့ၫၥံၪ တၭ, ၦလၧအထီးန့ဝ့ၫနီၪ ဒိၭန့ အခိးအတၩဖၭဒိၪလီၫ. 12 တၭ ဆၧၥူၭဆၧမၪလဖၪနီၪ မွဲပလၫ နၪမိၥ့ၪ လဂၩလဲၪ. လၧဆၧလဖျီၪဘၪလဖၪနီၪ, မၩဖီၩ့မၩဖျ့ၭယၧၩဆံၭ. 13 ပဒၩ့ထၬ နခ့ၫနၡၩ လၧဆၧမၪ အဒူၩဆ့ဆံၭ. မွဲအထီးပၧၩ့ဘၪယၧၩ လဂ့ၩ, ထီးနီၪလဖၧၫ့ ယမိကဲၪ ၦအတီၩတၭ, ဆၧမၪအဒိၪအယိၬ အီၪအ့ၬ. 14 ယနိၭ အဆၧချဲၩ့လဖၪ, ဒဲယၥၭ အဆၧဆီၫ့မီၪ့လဖၪ လၧနမ့ၬယၫနီၪ, မွဲအကဲၪဆၧဘၪနၥၭဆံၭ, ယလဲၫ့ ဒဲဆၧဎွ့ၩန့ထဲၩ့ယၧၩ, ယဟိဝၩဧ့. 

1 လၧဆၧမၩခိမၩဝီၩ အမုလနံၩနီၪ, မွဲယဟိဝၩ ခိၭနၪ နလူဆံၭ. မွဲစယၫကူၭ အယွၩအမံၩ့နီၪ အီၪက့ၪနၧၩ လၧဆၧထၪ့ထီၫဆံၭ. 2 မွဲအအၪ့မၧၫ့လၩ့ ဆၧမၩဆၧၩ့ နၧၩ လၧအလးဆံၫ့ဎံၪတၭ, ဒုၭအီၪဂုးအီၪခၧၫ့နၧၩ လၧဇံအိၫ့နီၪဆံၭ. 3 နၪ့ထၪ့ထဲၩ့ နဆၧမၩဘိၪ့ ထီးအလူၬတၭ, ထိးဆၧၫ့ နဆၧလုမ့ၪနီၪဆံၭ. 4 မွဲအဖ့ၪလၫ့နၧၩ လၧဆၧ ထီးဒၪနၥၭတၭ, မၩလၧၫ့ထၪ့ဎွ့ၩထၪ့ နဆၧကိၪ့ထၪ့ဖၭလၩ့ ထီးအလူၬနီၪဆံၭ. 5 ပမိၥုၪ့ဎွံၫၥၭယီၫ လၧနဆၧထိးထဲၩ့တၩ့ထဲၩ့ အဖၧၩ့တၭ, လၧပယွၩအမံၩ့နီၪ ပမိဘိၭထၪ့ ၥုၭဖိၪအလၫ့လီၫ. မွဲယဟိဝၩ ဖ့ၪလၫ့ဆၧ လၧနအၪ့ကံၩ့လဖၪ ထီးအလူၬဆံၭ. 6 ဘိၩ့နဲၪ့ယီၩ ယၥ့ၪယၫ လၧယဟိဝၩ ထိးထဲၩ့တၩ့ထဲၩ့ အၡၩဒိၭဂုၪအၥၭ လဂၩနီၪလီၫ. မိခိၭနၪဝ့ၫ အလူ လၧအမူၭခိၪဆံၫ့ဎံၪတၭ, မိထိးထဲၩ့တၩ့ထဲၩ့ဆၧ လၧအစူၪထွ့ၪလီၫ. 7 ၦလနၩ့နၩ့ ဒိၭနဲၩ့အၥၭ လၧလဲၪ့ၥုၭၥံၪတၭ, ၦလနၩ့နၩ့ လၧကၥ့ၪၥံၪ, အ့ၪမွဲ ပဝ့ၫဒၪယီၩ ပမိအၪ့အူၭလၩ့ပၥၭ လၧယဟိဝၩအမံၩ့လီၫ. 8 အဝ့ၫၥံၪနီၪ ခိၬလၩ့ယူၭ ဒဲလၩ့ထံၩဖါယူၭ, အ့ၪမွဲ ပဝ့ၫဒၪယီၩ ပဂဲထုၪ့ထၪ့ ဒဲပအီၪထုၪ့လၧၫ့ဝ့ၫလီၫ. 9 ယဟိဝၩဧ့, ထိးထဲၩ့တၩ့ထဲၩ့ဆၧဆံၭ, ထီးပ အ့ၪကိၭထၪ့ဆၧ လနံၩနီၪ, မွဲစဎွၩ ခိၭနၪပလူဆံၭ. 

1 ယဟိဝၩဧ့, စဎွၩ မိၥုၪ့ထိၬၥၭထိၬ လၧနဂဲးနဘၭ အဖၧၩ့တၭ, လၧနဆၧထိးထဲၩ့တၩ့ထဲၩ့အဖၧၩ့နီၪ, မွဲအၥုၪ့ဎွံၫၥၭယီၫ ဆံၭဒိၪလဲၪ, 2 နဖ့ၪလၫ့အဝ့ၫ ထီးဒၪအၥၭ ဆိၫ့န့ဘၪဝ့ၫတၭ, ဆၧလၧအနိၭအၪ့ကံၩ့ဝ့ၫလဖၪနီၪ နပဒၩ့ နဝ့ၫဆ့အ့ၬ. (စ့လၫ.) 3 အဂဲးဘဲၫယီၩ နမၩဆိၫအဝ့ၫ လၧဆၧဂ့ၩ အဆၧဆိၪဂ့ၩလဖၪ, နအီၪက့ၪ ၁ရဖူၩထီၫ့ဆံၫ့ လၧအခိၪဎွံၪ အလီၩ့ လီၫ. 4 အဝ့ၫဒၪ အၪ့ကံၩ့ ဆၧမၧၫ့ လၧနၧၩတၭ, နဖ့ၪလၫ့ဝ့ၫနီၪ, ဒဲလၧအမုနံၩထီၫ အဆိၩဆိၩအကၠၪကၠၪလီၫ. 5 အလၩအဖၩ့ ဒိၪဝ့ၫ လၧနဆၧထိးထဲၩ့တၩ့ထဲၩ့ အကၠီၩ့ လီၫ. ဆၧယူၭယၪ့ ဒဲဆၧအကယးကဖးနီၪ နအီၪက့ၪ လၧအလီၩ့လီၫ. 6 အဂဲးဘဲၫယီၩ နဒုၭကဲၪထၪ့ အဝ့ၫ လၧဆၧဆိၪဂ့ၩလဖၪ အဆိၩဆိၩအကၠၪကၠၪလီၫ. နဒုၭၥၭထိၬအၥုၪ့အၥၭ လၧဆၧၥၭဎွံၫ လၧနမ့ၬယၫလီၫ. 7 အဂဲးဘဲၫယီၩ စဎွၩ ဒိၭနဲၩ့အၥၭ လၧယဟိဝၩတၭ, လၧဆၧထၪ့ထီၫထုၬ အခိးအတၩအကၠီၩ့နီၪ မိဂဲၩဝၭ ဘၪဝ့ၫဒၪအ့ၬ. 8 နစူၪ မိဒၪန့ နဒုၪနဒၩ ထီးအလူၬတၭ, နစူၪထွ့ၪ မိဒၪန့ ၦလၧအမ့ၬလဲၩနၧၩလဖၪနီၪလီၫ. 9 ထီးနၥၭထၪ့ဆၧ တၭ, နမိအီၪက့ၪ အဝ့ၫၥံၪ လၧမ့ၪဖံၫ့ချၪ အဖၧၩ့လီၫ. တၭ ယဟိဝၩ မိအၪ့ယုလၩ့ခွံၬဝ့ၫ လၧအၥၭထၪ့ဆၧ အဖၧၩ့တၭ, မ့ၪ မိအၪ့ခွံၬဝ့ၫဒၪလီၫ. 10 အဝ့ၫၥံၪ အဆၧၥၪနီၪ နမိမၩဂၭဂီၩ့ခွံၬ လၧဂၪ့ခိၪချိၫ့, ဒဲအချံၫအၥၪနီၪ လၧၦၡၩ အဖိၪခွၫၥံၪ အကျၩလီၫ. 11 အဂဲးဘဲၫယီၩ အဝ့ၫၥံၪ ကိၪ့မၩအၧၩ့နၧၩတၭ, ကိၪ့ထၪ့ဖၭလၩ့ဆၧ လၧလဂ့ၩဘၪ တၭ, ကဲၪထၪ့ဝ့ၫၥ့ၪအ့ၬ. 12 အဂဲးဘဲၫယီၩ နမိဒုၭကၠၪဒိၭချိၫ့ အဝ့ၫၥံၪ အၥၭတၭ, လၧနချံၪဖျံၩလဖၪနီၪ နမိပယူၪထၪ့ ထၫ့ဒုၪဒၩ အဝ့ၫၥံၪ အမ့ၬလီၫ. 13 ယဟိဝၩဧ့, လၧနဂဲးနဘၭအကၠီၩ့ နီၪ, မွဲနဘၪ ဆၧအီၪက့ၪထၪ့ထီၫနၧၩဆံၭ. ပမိၥံၫကျံၩဆၧ, ဒဲစံၭထၪ့အၪ့အူၭ နစီၩ့နမၩ့ လၧထၭခိၪ အဖၧၩ့လီၫ. 

1 ယယွၩဧ့, ယယွၩဧ့, မွဲဘၪနီၫလၫ လၧနစဲၪ့ဒၪယၧၩ လဲၪ, ယကိၭၡၭထၪ့ အဆၧချဲၩ့လဖၪနီၪ ယဲၩ့လၧဆၧထိးထဲၩ့တၩ့ထဲၩ့ယၧၩလီၫ. 2 ယယွၩဧ့, ယကိၭထၪ့ လၧမုဆၫလခီၫတၭ, နလစံၭဆၧၫ့ဘၪ, ဒဲလၧမုနၩလခီၫ, ဆၧဒုၭအီၪလၩ့မါပံၭယၧၩအ့ၬ. 3 အ့ၪမွဲ နဝ့ၫဒၪ နမွဲဆံၫ့ဎံၪ, ၦလၧအအီၪလၧအံၫစရ့လၭ အစံၭထၪ့အၪ့အူၭအကျၩ လဂၩဧ့, 4 ပဖါၥံၪ ဒိၭနဲၩ့အၥၭ လၧနၧၩလီၫ. ဒိၭနဲၩ့အၥၭတၭ, နမၩဖီၩ့မၩဖျ့ၭ အဝ့ၫၥံၪ လီၫ. 5 တၭ အဝ့ၫၥံၪ ကိၭထၪ့ဝ့ၫ လၧနၧၩတၭ, ဖီၩ့ဖျ့ၭဝ့ၫ, ဒိၭနဲၩ့အၥၭ လၧနၧၩတၭ, အမ့ၬမဲအ့ၬ. 6 အ့ၪမွဲ ယဝ့ၫဒၪယီၩ ယမွဲလိၪ့လဘီၩ့, လမွဲဘၪ ၦၡၩတၭ, မွဲၦၡၩအဆၧဒုၪဒွ့ၪ, ဒဲဘၪ ဆၧကြၩ့ထမး လၧၦခမျၧးလီၫ. 7 ကယဲ ၦလၧအဒၪဘၪယၧၩ လဂၩလါလါနီၪ နံဒုၪဒွ့ၪယၧၩတၭ, အၩ့ထၪ့အနိၭ ဂံၩဂုအခိၪ, 8 တၭ စံၭဝ့ၫဒၪ, ဒိၭနဲၩ့အၥၭ လၧယဟိဝၩ လၧအမိမၩဖီၩ့မၩဖျ့ၭဝ့ၫဒၪလီၫ. မွဲအထိးထဲၩ့တၩ့ထဲၩ့ဒၪဝ့ၫဆံၭ, အဂဲးဘဲၫယီၩ မုၬလၩဝ့ၫ လၧအဝ့ၫဒၪအဖၧၩ့လီၫ. 9 မွဲလါနၫ့တၭ, နမၩန့ထၪ့ ယၧၩ လၧဆၧဒၧၩ့လး အဖၧၩ့, လၧယအီၪလၧယမိအနု အလီၩ့နီၪတၭ, နဒုၭဒိၭနဲၩ့ယၥၭလီၫ. 10 ဆၧဖ့ၪလၫ့ ယၧၩ လၧနစူၪဖၧၩ့ ခီၫလၧဆၧဒၧၩ့လးဖၧၩ့နီၪ, ခီၫလၧယမိအဂူၭဖိၫ့ဖၧၩ့နီၪ နမွဲယယွၩလီၫ. 11 အီၪယဲၩ့ လၧယၧၩ လဂ့ၩ, အဂဲးဘဲၫယီၩ ဆၧမၩခိမၩဝီၩ အီၪဘူၭဝ့ၫ, အဂဲးဘဲၫယီၩ ဆၧမၩဆၧၩ့ လအီၪဘၪ နးဂၩလီၫ. 12 တၭ ချီဖၫ အီၪဝၬဖီၩ့ယၧၩ အၪဒုၩတၭ, ဘၫၡၫ့ အဆၧဆီၪ့လဖၪ ဝၩ့ထၬယၧၩလီၫ. 13 အဝ့ၫၥံၪ အၩ့ထၪ့ အနိၭ လၧယလီၩ့, ဆၬလၥၧၫ့ လၧအအဲၪ့ၡၫ့ခွံၬဆၧ ဒဲယုၩ့ဆၧလီၫ. 14 ဆၧလူၫလၩ့ခွံၬယၧၩ ဘဲၫထံၫအၥိၭနီၪ, ယဎွံၪလဖၪ လၩ့ဖၭလိၬအၥၭ, ယၥၭမၩအၥၭ ဘဲၫ ဎိၭအၥိၭ, ဖံထၪ့ဝ့ၫ လၧယအီၩ့ဖၧၩ့နီၪလီၫ. 15 ယဂဲးယဘၭ ဎဲၫ့ထၪ့ခွံၬ ဘဲၫဖၧၩ့ကဲၩ့အၥိၭနီၪတၭ, ယဖျ့ၩဘုၭထၬ လၧယခၪဎွံၪတၭ, နအီၪက့ၪလၩ့ယၧၩ လၧဆၧၥံၫ အဂၪ့ခိၪမုၬ အကျၩလီၫ. 16 အဂဲးဘဲၫယီၩ ထွံၪၥံၪ အီၪဝၬဖီၩ့ယၧၩ, ၦအၧၩ့ အဆၧအီၪကီၪ့နီၪ ဝၩ့ထၬယၧၩတၭ, ဆ့ၭဖိး ယစူၪ ဒဲယခၪ့လီၫ. 17 ယဝံထၪ့နၬထၪ့ ယဎွံၪလဖၪ ထီးအလူၬၥ့ၪတၭ, အဝ့ၫၥံၪ ယိဝ့ၫတၭ, ယိဖၧၩ့ဝ့ၫ လၧယၧၩလီၫ. 18 ၦလဖၪ အၪ့နၩ့ဖၭ ယကီၩ့ယၥိၭ လၧအဝ့ၫၥံၪ အကျၩတၭ, ဖၭဝ့ၫ လၧယဆဲၫ့ အဂးလီၫ. 19 အ့ၪမွဲ နဝ့ၫဒၪ ယဟိဝၩဧ့, အီၪယဲၩ့လၧယၧၩ လဂ့ၩ, ယဂဲးယဘၭဧ့, ဂဲၫမၩဆၧၩ့ယၧၩ ချဲၫ့ချဲၫ့ဆံၭ. 20 မၩဖီၩ့မၩဖျ့ၭယၥၭ လၧနၭၥံၪဖၩ့ၥံၪ, ယၥၭမၧၫ့ယီၩ လၧထွံၪအစူၪဖၧၩ့ဆံၭ. 21 မၩဖီၩ့မၩဖျ့ၭယၧၩ လၧဆၬလၥၧၫ့ အနိၭနီၪဆံၭ, အဂဲးဘဲၫယီၩ လၧချီဖၫမံၩ့ အနိၩ့နီၪ, နနါဂၧၫ့ယူၭ ယလူ [ဒဲမၩဖီၩ့မၩဖျ့ၭယၧၩ] လီၫ. 22 ယ မိလီၩဘၪ ယထၧၫ့ဖုဝဲ လၧနမံၩ့, ယ မိစံၭထၪ့အၪ့အူၭနၧၩ လၧဆၧအီၪကီၪ့ အၥၭကျၩနီၪလီၫ. 23 ၦလၧအၥၭမဲၪ ယဟိဝၩဧ့, စံၭထၪ့အၪ့အူၭဝ့ၫဆံၭ, ကယဲ စယၫကူၭ အချံၫအၥၪ ထီးအလူၬၥံၪဧ့, မၩလၩမၩဖၩ့ၡီၩ့ အဝ့ၫဆံၭ, ကယဲ အံၫစရ့ၭလၭ အချံၫအၥၪ ထီးအလူၬၥံၪဧ့, ၥၭမဲၪ အဝ့ၫနီၪဆံၭ. 24 အဂဲးဘဲၫယီၩ အဝ့ၫ လမၩကြၩ့ထမးဘၪတၭ, ၥၭလိၪ ၦဘၪၡၪ့ဘၪနၭ အဆၧၡၪ့ဆၧနၭဆ့အ့ၬ. တၭ အီၪက့ၪၥူၪခွံၬ အမ့ၬ လၧအဝ့ၫဒၪဆ့ အ့ၬ. အ့ၪမွဲ ထီးအဝ့ၫဒၪ အၪ့ယၫဆၧနီၪတၭ, ခိၭနၪ အလူလီၫ. 25 ယ စံၭထၪ့အၪ့အူၭနၧၩနီၪ ၦမိနါဂၧၫ့ဝ့ၫ လၧဆၧအီၪကီၪ့ဖၭဒိၪ အဖၧၩ့, ယမိမၩဘိၪ့ဆၧ ဘၪဆဲၫ့ လၧယဆၧဆိၪလၩ့ယၥၭလဖၪ လၧၦလၧအၥၭမဲၪ အဝ့ၫနီၪ အမ့ၬယၫလီၫ. 26 ၦၡၪ့ဖိၪယၬဖိၪ မိအၪ့ဆၧ ဒဲဘျဲၩအၪ့ဝ့ၫတၭ, ၦလၧအအၪ့ဎၬ ယဟိဝၩ လဖၪနီၪ, မိစံၭထၪ့အၪ့အူၭ အဝ့ၫ, မွဲနၥံၪ အၥၭမၧၫ့ဝ့ၫ အဆိၩဆိၩအကၠၪကၠၪနီၪဆံၭ. 27 ကယဲ ဂၪ့ခိၪအထုၬ ထီးအလူၬ မိနၪ့ထၪ့ထဲၩ့တၭ, မိကၠၪအၥၭ လၧယဟိဝၩ အအီၪတၭ, ၦဆၨၩ အဂံၪ့အဒီၪ့ၥံၪ ထီးအလူၬ မိဘိၪ့ထၪ့ဘၩထၪ့ဆၧ လၧနမ့ၬယၫလီၫ. 28 အဂဲးဘဲၫယီၩ ဘၩ့မုးနီၪ မွဲယဟိဝၩအဆၧလီၫ. တၭ အဝ့ၫဒၪ ပၧၩ့ဘၪဆၧ လၧၦဆၨၩၥံၪ အကျၩလီၫ. 29 ကယဲ ၦအလၧၫ့အဎွ့ၩ လၧဂၪ့ခိၪချိၫ့ ထီးအလူၬ မိအၪ့ဝ့ၫတၭ, ဘၩထၪ့ဝ့ၫနီၪ, ကယဲ ၦလၧအလ့ၩလၩ့ လၧဂၪ့ခိၪမုၬ အကျၩ ထီးအလူၬ, ဒဲၦလၧအဒုၭမၧၫ့အၥၭ လၥ့ၪဘၪနီၪ, မိၡီၫ့လၩ့အၥၭ လၧအဝ့ၫဒၪ အမ့ၬယၫလီၫ. 30 ဆၧအချံၫအၥၪ မိမၩအဆၧတၭ, ဆၧမိလီၩဘၪ ၦအဆိၩၥံၪ လၧအကဆါ အဂဲးလီၫ. 31 အဝ့ၫၥံၪ မိဂဲၫတၭ, ဒုၭနဲၪ ဆၧတီၩဆၧလီၩ့ လၧၦခမျၧး လၧအမိအီၪဖျဲၪနီၪ, အဂဲးဘဲၫယီၩ အဝ့ၫဒၪ မၩဝ့ၫလီၫ. 

အၪ့အူၭ Psalms 23 

1 ယဟိဝၩမွဲ ယၡၩယူၬၥိၪတၭ, ဆၧဆိၫ့န့ဘၪယၥၭ လၧဆၧလမံၩ့မံၩ့ အလးအီၪအ့ၬ. 2 တၭ အဝ့ၫဒၪ ဒုၭမံၫနၩ့ယၧၩ လၧဆၧအၪ့အဆၪအလး ၥံၫ့ဆ့ၬအကျၩနီၪတၭ, ၥိၫ့ယၧၩ လၧထံၫဂုး အနဲၩ့ထံၭနီၪလီၫ. 3 ဒုၭမၧၫ့ ယၥၭတၭ, ၥိၫ့ယၧၩ လၧဖၧၩ့ၥၭ အတီၩအလီၩ့လဖၪ အဖၧၩ့ လၧအမံၩ့အကၠီၩ့ လီၫ. 4 ထီးယ အ့ၪလ့ၩလါနၫ့ လၧဆၧၥံၫအလၩၡူၪ အခိၪလီၩ့ဆူၭဖၧၩ့နီၪ, ယၥၭမဲၪ ဆၧအၧၩ့ နးမံၩ့အ့ၬ. အဂဲးဘဲၫယီၩ နအီၪလၧယၥိၭလီၫ. နနိၪပုၭ ဒဲနနိၪထိၭနီၪ မၩမုၬထၪ့ယၧၩလီၫ. 5 န တဲၩ့ဝဲၩ စပွဲ လၧယဂး လၧယဒုၪယဒၩၥံၪ အမ့ၬယၫလီၫ. နဂုၪယခိၪ လၧၥိၪ, ယထွ့ၫလဘံၪ့ ဎွ့ၩလၨၪခွံၬဝ့ၫဒၪလီၫ. 6 ကယဲ ဆၧဂ့ၩ ဒဲဆၧအခိးအတၩနီၪ မိဖိၬယခဲၫ့ လဆိၩဒၪယၥၭတၭ, ယမိအီၪဂုးခၧၫ့ လၧယဟိဝၩ အဂံၪ့ဖၧၩ့ အဆိၩဆိၩအကၠၪကၠၪလီၫ. 

အၪ့အူၭ Psalms 24 

1 ဂၪ့ခိၪ ဒဲဆၧလၧအမၩဎွ့ၩဝ့ၫနီၪ မွဲယဟိဝၩအဆၧ, ဂၪ့ခိၪ ဒဲၦအီၪဝ့ၫလၧအဖၧၩ့လီၫ. 2 အဂဲးဘဲၫယီၩ မွဲအအီၪက့ၪလၩ့ဝ့ၫ အခၪ့ထံၭ လၧမၫဆမံၭ အဖၫ့ခိၪတၭ, ဒုၭအီၪခၧၫ့ဝ့ၫ လၧထံၫလုၬဘံၭ ဆၧအဖၫ့ခိၪနီၪလီၫ. 3 တၭ မွဲပလၫ မိလ့ၩထၪ့ ထီၩ့လၧယဟိဝၩ အခိၪလီၩ့ လဂၩလဲၪ. တၭ မွဲပလၫ မိဆၧၫ့ထုၪ့ လၧအလးဆံၫ့ဎံၪ အဖၧၩ့နီၪ လဂၩလဲၪ. 4 ၦလၧအစူၪဆံၫ့ ဒဲအၥၭဆံၫ့ဎံၪဝ့ၫ, လၧအလၥိၫ့ထၪ့ ဘၪအၥၭ လၧဆၧပျီၩပျီၩတၭ, လဆိၪလၩ့ဘၪအၥၭ လၧအၪ့လီၫဆၧ အဖၧၩ့နီၪလီၫ. 5 အဝ့ၫဒၪ မိဒိၭန့ ဆၧဆိၪဂ့ၩ လၧယဟိဝၩ, ဒဲဆၧတီၩဆၧလီၩ့ လၧအဆၧထိးထဲၩ့တၩ့ထဲၩ့ အယွၩလီၫ. 6 အယီၩမွဲ ၦလဆိၩ လၧအအၪ့ဎၬ အဝ့ၫဒၪ, ၦလၧအအၪ့ဎၬ နမ့ၬမွဲ ယၫကူၭလီၫ. (စ့လၫ.) 7 ဘဲၫၥိၭ ဆၧလၩဖၩ့ အစဎွၩ မိလ့ၩနုၬဝ့ၫဒၪတၭ, မိၬထၪ့ နၥံၪအခိၪဘီၪ တရၫ့ၥံၪဧ့, ဒဲဆိၬထၪ့ထီၫ နၥံၪအၥၭဘီၪ, တရၫ့ အဆိၩအကၠၪၥံၪဧ့. 8 တၭ ဆၧလၩဖၩ့ အစဎွၩလဂၩနီၪ, မွဲပလၫလဂၩလဲၪ. ယဟိဝၩ အဂဲးဆီၪ့အဘၭဆီၪ့တၭ, အီၪလၧအစီၩ့အမၩ့, ယဟိဝၩ အီၪလၧအစီၩ့အမၩ့ လၧဆၧဒုၭၥုၭ အဖၧၩ့နီၪလီၫ. 9 ဘဲၫၥိၭ ဆၧလၩဖၩ့ အစဎွၩ မိလ့ၩနုၬဝ့ၫဒၪတၭ, မိၬထၪ့ နၥံၪအခိၪဘီၪ, တရၫ့ၥံၪဧ့, ဒဲဆိၬထၪ့ဆၧဘီၪ, တရၫ့ အဆိၩအကၠၪၥံၪဧ့, 10 တၭ ဆၧလၩဖၩ့ အစဎွၩလဂၩနီၪ, မွဲပလၫလဂၩလဲၪ. ဆၧၥုၭမုခမျၧး အယဟိဝၩ, အဝ့ၫဒၪနီၪမွဲ ဆၧလၩဖၩ့ အစဎွၩလီၫ. (စ့လၫ.) 

အၪ့အူၭ Psalms 25 

1 ယၥိၫ့ထၪ့ ယၥၭ လၧနအီၪ ယဟိဝၩဧ့, 2 ယယွၩဧ့, ယဒိၭနဲၩ့ယၥၭ လၧနၧၩလီၫ. မွဲယမ့ၬ ထီးဘၪမဲ လဂ့ၩ. မွဲယဒုၪယဒၩ ထီးၥုၪ့ထိၬၥၭထိၬ လၧယဖၫ့ခိၪ လဂ့ၩ. 3 မွဲမၬ, ၦလၧအယိလါဆၧ လၧနၧၩလဖၪနီၪ, မွဲအထီးမ့ၬမဲဘၪ နးဂၩ လဂ့ၩ. ၦလဖၪ လၧအမၩမၪဆၧတၭ, အၪ့လီၫ ဆၧပျီၩပျီၩနီၪ မိဘၪ ဆၧမ့ၬမဲလီၫ. 4 ယဟိဝၩဧ့, ဒုၭၥ့ၪယၫယၧၩ လၧနဖၧၩ့ၥၭလဖၪနီၪဆံၭ. ၥီၪ့လိၪ ယၧၩ လၧနဖၧၩ့ၥုၪ့ဖၧၩ့ၥၭဆံၭ. 5 ဒုၭလ့ၩယၧၩ လၧနဆၧမွဲဆၧတီၩအဖၧၩ့, ဒဲၥီၪ့လိၪယၧၩဆံၭ. အဂဲးဘဲၫယီၩ နမွဲ ဆၧထိးထဲၩ့တၩ့ထဲၩ့ယၧၩ အယွၩတၭ, ယယိလါဆၧ လၧနၧၩ ၥံၫ့ၥံၫ့နံၩလီၫ. 6 ယဟိဝၩဧ့, နၪ့ထၪ့ထဲၩ့ နဆၧယၫ့ၥၭလဖၪ, ဒဲနခိးနတၩလဖၪဆံၭ. အဂဲးဘဲၫယီၩ အဝ့ၫၥံၪ အီၪ ခီၫလၧဖျိၩ့လီၫ. 7 ယဖိၪၥၪခွၫထၪ့ အဆၧဒဲၩဘၭ ဒဲယဆၧမၪလဖၪနီၪ နၪ့ထၪ့ထဲၩ့ လဂ့ၩ. တၭ ဘဲၫနခိးနတၩအၥိၭနီၪ နၪ့ထၪ့ထဲၩ့ယၧၩ လၧနဆၧဂ့ၩအကၠီၩ့ ဆံၭ, ယဟိဝၩဧ့, 8 တၭ ယဟိဝၩနီၪမွဲ ဆၧဂ့ၩဆၧဘွၩ, ဒဲဆၧတီၩဆၧလီၩ့လီၫ. မၩအၥၭဘဲၫနီၪတၭ, မိဒုၭနဲၪ ၦဆၧဒဲၩဘၭဖိၪ လၧဖၧၩ့ၥၭလီၫ. 9 အဝ့ၫဒၪ မိၥိၫ့ ၦအၥၭဆၧၩ့လဖၪ လၧဆၧတီၩဆၧလီၩ့ အဖၧၩ့ ဒဲဒုၭနဲၪ အဖၧၩ့ၥၭ လၧၦအၥၭဆၧၩ့လဖၪလီၫ. 10 တၭ ယဟိဝၩ အဖၧၩ့ၥၭ ထီးအလူၬ မွဲဆၧအခိးအတၩ, ဒဲဆၧမွဲဆၧတီၩ လၧၦလၧအထီးန့ အဆၧအုၩ့လၩ့ ဒဲအဆၧထိးအၥၭလဖၪနီၪ အဂးလီၫ. 11 လၧနမံၩ့ အကၠီၩ့နီၪ ယဟိဝၩဧ့, ဖျါခွံၬ ယဆၧမၪဆံၭ, အဂဲးဘဲၫယီၩ မွဲအဒိၪအယိၬလီၫ. 12 ၦလၧအၥၭမဲၪ ယဟိဝၩ လဂၩနီၪ, မွဲပလၫလဂၩလဲၪ, တၭ ဆၧမိနဲၪလိၪ အဝ့ၫဒၪဖၧၩ့ၥၭ လၧအကြၨၭရွံန့ဝ့ၫ လဘီၩ့နီၪလီၫ. 13 အၥၭအီၪဝ့ၫ လၧဆၧဂ့ၩ အဖၧၩ့တၭ, အချံၫအၥၪ မိန့ၥၫ ထံၫၥံၪခးၥံၪလီၫ. 14 ယဟိဝၩ အဆၧအီၪၥူၪနီၪ အီၪလၧၦလၧအၥၭမဲၪဝ့ၫ အဂးလီၫ. တၭ မိဒုၭၥ့ၪယၫ အဝ့ၫၥံၪ လၧအဆၧအုၩ့လၩ့နီၪလီၫ. 15 ယမ့ၬၥၪ ယိဆၧ လၧယဟိဝၩနီၪ လထံၪဎးတၭ, အဂဲးဘဲၫယီၩ အဝ့ၫဒၪနီၪ ဒုၭဂၭဖျ့ၭထၪ့ခွံၬ ယခၪ့ လၧဖျံၩခွၩ့ အဖၧၩ့လီၫ. 16 ကၠၪနၥၭ လၧယအီၪတၭ, ယၫ့ၥုၪ့ယၫ့ၥၭယၧၩဆံၭ, အဂဲးဘဲၫယီၩ ယအီၪယူ တၭ, ယဘၪၡၪ့ဘၪနၭဆ့လီၫ. 17 ယၥၭ အဆၧခိဆၧဝီၩနီၪ အၪထၪ့ဝ့ၫလီၫ. ဒုၭဂၭထၪ့ခွံၬယၧၩ လၧဆၧခိဆၧဝီၩ အဖၧၩ့နီၪဆံၭ. 18 ယိလၩ့ ယဆၧၡၪ့ဆၧနၭ, ဒဲဆၧခိဆၧဝီၩတၭ, ဖျါခွံၬ ယဆၧဒဲၩဘၭ ထီးအလူၬဆံၭ. 19 ယိလၩ့ ယဒုၪယဒၩလဖၪဆံၭ. အဂဲးဘဲၫယီၩ အဝ့ၫၥံၪ အီၪ အၪဂၩတၭ, မ့ၬလဲၩယၧၩ လၧဆၧမ့ၬလဲၩမၩအၧၩ့ဆၧ လီၫ. 20 ယိထဲၩ့ခွါထဲၩ့ယၥၭတၭ မၩဖီၩ့မၩဖျ့ၭယၧၩ ဆံၭ, တၭမွဲ ယမ့ၬထီးဘၪမဲ လဂ့ၩ, အဂဲးဘဲၫယီၩ ယဒိၭနဲၩ့ယၥၭ လၧနၧၩလီၫ. 21 မွဲဆၧလၧၫ့ဆၧဎွ့ၩ ဒဲဆၧဆုးလီၩ့နီၪ ပၧၩ့ဘၪယၧၩ ဆံၭ, အဂဲးဘဲၫယီၩ ယယိလါဆၧ လၧနၧၩလီၫ. 22 ယွၩဧ့, ဎွ့ၩန့ထဲၩ့ အံၫစရ့လၭ လၧအဆၧခိဆၧဝီၩ ထီးအလူၬ အဖၧၩ့ဆံၭ. 

1 စ့ၩရၫ့ယၧၩဆံၭ, ယဟိဝၩဧ့, အဂဲးဘဲၫယီၩ ယလ့ၩယူၭ လၧယဆၧလၧၫ့ဆၧဎွ့ၩ အဖၧၩ့ယူၭ, ဒဲယဒိၭနဲၩ့ယူၭယၥၭ လၧယဟိဝၩယူၭတၭ, ယဂဲၩယဝၭလၧၩ့အ့ၬ. 2 မၩခွါယၧၩ, ယဟိဝၩဧ့, စီၩ့ယိ ယၧၩဆံၭ. မၩဆံၫ့မၩဎံၪ ယၥုၪ့ယၥၭဆံၭ. 3 အဂဲးဘဲၫယီၩ နဆၧအဲၪ အခိးအတၩ အီၪဖျီၪ လၧယမ့ၬယၫတၭ, ယလ့ၩယူၭ လၧနဆၧမွဲဆၧတီၩ အဖၧၩ့လီၫ. 4 ယလဆၧၩ့နၩ့ဘၪ လၧၦအဘျံၭအဘျၪ အၥိၭတၭ, ယမိလ့ၩနုၬ လၧၦအၪ့လီၫဆၧ အအီၪနီၪဆ့အ့ၬ. 5 တၭ ယမ့ၬလဲၩယူၭ ၦမၩ ဆၧအၧၩ့ အဆၧအီၪကီၪ့တၭ, ယမိဆၧၫ့နၩ့ လၧၦလတီၩလလီၩ့ဘၪ အၥိၭအ့ၬ. 6 ယမိၥူၫဝၭခွံၬ ယစူၪ လၧဆၧဒဲၩဘၭ လအီၪဘၪ အဖၧၩ့တၭ, ယမိအီၪဝၬဖီၩ့ နဆၧလုအလးနီၪ ယဟိဝၩဧ့, 7 ဘဲၫၥိၭ ယမိဒုၭနါဂၧၫ့ ဆၧစံၭထၪ့အၪ့အူၭအၥီၫ, ဒဲလီၩလၩ့လၬလၩ့ ကယဲ နဆၧမၩလၩ့လၭ ထီးအလူၬလီၫ. 8 ယဟိဝၩဧ့, ယအဲၪနဂံၪ့အလး ဒဲဆၧအလးထီး နလၩနဖၩ့ အီၪဝ့ၫလစီၪ့နီၪလီၫ. 9 တၭ အီၪက့ၪကီၪ့ယၥၭ လၧၦဆၧဒဲၩဘၭဖိၪ အၥိၭ, ဒဲယၥၭမၧၫ့ လၧၦၡၩ ဘၪဆဲၫ့ လၧဆၧၥွံၪ အၥိၭနီၪ လဂ့ၩ. 10 ဆၧမၩအၧၩ့ အီၪလၧအစူၪဖၧၩ့တၭ, အစူၪထွ့ၪနီၪ ဎွ့ၩဝ့ၫ လၧလၬဆီၪ့လဖၪလီၫ. 11 အ့ၪမွဲ ယဝ့ၫဒၪ ယမိလ့ၩ လၧယဆၧလၧၫ့ဆၧဎွ့ၩ အဖၧၩ့တၭ, ဎွ့ၩန့ထဲၩ့ယၧၩ, ဒဲယၫ့ၥုၪ့ယၫ့ၥၭ ယၧၩဆံၭ. 12 ယခၪ့ ဆၧၫ့ထုၪ့ လၧအလး အီၪဎၩ့ဝ့ၫတၭ, ယမိစံၭထၪ့အၪ့အူၭ ယဟိဝၩ လၧဆၧအီၪကီၪ့ၥံၪ အဖၧၩ့လီၫ. 

1 ယဟိဝၩ မွဲ ယဆၧဖၩ့, ဒဲယဆၧထိးထဲၩ့တၩ့ထဲၩ့ တၭ, ယမိၥၭမဲၪ ပလၫလဂၩလဲၪ. ယဟိဝၩ မွဲ ယၥၭမၧၫ့ အဂဲးအဘၭတၭ, ယမိၥၭမဲၪ ပလၫလဂၩလဲၪ. 2 ထီး ၦလတီၩလလီၩဘၪ ၥုၭဘူၭအၥၭ ထၫ့ဒုၪဒၩယၧၩ, ဘဲၫၥိၭ အမိအၪ့ခွံၬ ယဖံၭယယၪ, ၦမၩခိမၩဝီၩယၧၩ, ယဒုၪယဒၩလဖၪနီၪ, အဝ့ၫၥံၪအခၪ့ ဘၪထၧၩ့ ဒဲလၩ့ထံၩဖါဝ့ၫဒၪလီၫ. 3 ၥုၭမုခမျၧး အ့ၪၥုၪ့တဲၩ ထၫ့ဒုၪဒၩ ယၧၩ လါနၫ့ဘိၩ, ယလၥၭမဲၪဘၪ, ၦဒုၭၥုၭ အ့ၪဂဲထုၪ့ ထၫ့ဒုၪဒၩယၧၩ လါနၫ့တၭ, ယမိဒိၭနဲၩ့ယၥၭ လၧဆၧယီၩလမံၩ့ အဖၧၩ့လီၫ. 4 ယအၪ့ကံၩ့ယူၭ ဆၧလမံၩ့ လၧယဟိဝၩ လီၫ. ဆၧနီၪလမံၩ့ ယအၪ့ဎူၫအၪ့ဎၬန့, ဘဲၫၥိၭ ယမိအီၪဂုးခၧၫ့ လၧယဟိဝၩ အဂံၪ့ဖၧၩ့ လဆိၩဒၪယၧၩ ဘဲၫ ယမိယိ ဆၧဖျီၪဎံၫဖျီၪလၩ ဘၪဆဲၫ့ လၧယဟိဝၩ ဒဲအၪ့စၪ့ဆၧ လၧအနီးဖၧၩ့နီၪလီၫ. 5 အဂဲးဘဲၫယီၩ လၧမုနံၩမုနၩ အအၧၩ့အၥၫ့နီၪ အဝ့ၫ မိမၩဘံၭ ယၧၩ လၧအတဲၩဖၧၩ့တၭ, မိအီၪက့ၪၥူၪယၧၩ လၧအလးအီၪလၧယၫ လၧတဲၩဆံၫ့ဎံၪ အဖၧၩ့နီၪလီၫ. မိအီၪက့ၪထၪ့ထီၫယၧၩ လၧလဲၫ့လဖျိၪ့ အဖၫ့ခိၪလီၫ. 6 ဘိၩ့နဲၪ့ယီၩ ယခိၪ မိအီၪထၪ့ထီၫ လၧယဒုၪယဒၩ ဝၬဖီၩ့ ယၧၩ အဖၫ့ခိၪတၭ, ယမိလုထၪ့ ဆၧၥုၪ့ဎွံၫၥၭယီၫ အဆၧလု လၧအတဲၩဆံၫ့ဎံၪဖၧၩ့တၭ, ယမိဆၬထၪ့ ယလူ, ဒဲၥံၫကျံၩ စံၭထၪ့အၪ့အူၭ ယဟိဝၩ လီၫ. 7 ထီး ယ အ့ၪကိၭထၪ့ လၧယလူတၭ, ခိၭနၪဆံၭ, ယဟိဝၩဧ့, ယၫ့ၥၭယၧၩတၭ, စံၭဆၧၫ့ယၧၩဆံၭ. 8 ထီးနစံၭ, အၪ့ဎၬ ယမ့ၬဆံၭ. ယၥၭ စံၭယူၭနၧၩ, ယဟိဝၩဧ့, နမ့ၬနီၪ ယမိအၪ့ဎၬလီၫ. 9 ထီးအီၪက့ၪၥူၪခွံၬ နမ့ၬ လၧယၧၩ လဂ့ၩ, နၫ့ထၪ့ခွံၬ နခ့ၫနၡၩ လၧနၥၭထၪ့ လဂ့ၩ. နမွဲယူၭ ဆၧမၩဆၧၩ့ယၧၩလီၫ. တၭ ထီးခွံၬၡိၭ ယၧၩလဂ့ၩ, ထီးစဲၪ့ဒၪယၧၩလဂ့ၩ, ဆၧထိးထဲၩ့တၩ့ထဲၩ့ယၧၩ, ယွၩဧ့. 10 ထီးယမိ ဒဲယဖါ အ့ၪစဲၪ့ဒၪယၧၩတၭ, ထီးနီၪလဖၧၫ့ ယဟိဝၩ မိမၩန့ထၪ့ယၧၩလီၫ. 11 ယဟိဝၩဧ့, ဒုၭနဲၪယၧၩ လၧနဖၧၩ့ၥၭတၭ, ၥိၫ့ထၪ့ယၧၩ လၧဖၧၩ့ၥၭလီၩ့ လဘီၩ့အဖၧၩ့ လၧယဒုၪယဒၩ အကၠီၩ့ နီၪဆံၭ. 12 တၭ ထီးဖ့ၪလၫ့ခွံၬယၧၩ ဘဲၫယဒုၪယဒၩ အၥၭအီၪဝ့ၫအၥိၭနီၪ လဂ့ၩ, အဂဲးဘဲၫယီၩ ၦထိးအၥၭ လၧဆၧအဘျံၭအဘျၪတၭ, ၥၪထၪ့ ဆၧမၩအၧၩ့လဖၪနီၪ ဂဲထုၪ့ ထၫ့ဒုၪဒၩယူၭ ယၧၩယူၭ. 13 ယ အ့ၪလနဲၩဘၪ လၧယမိဒၪဘၪ ယဟိဝၩ အဆၧဂ့ၩ လၧဆၧမၧၫ့ အခးဖၧၩ့တၭ, 14 ယိလါဆၧ လၧယဟိဝၩဆံၭ, အီၪက့ၪဒုၩနၥၭ, ဒဲမၩဆီၪ့ထၪ့နၥၭ အဂဲးအဘၭဆံၭ, တၭ ယိလါဆၧ လၧယဟိဝၩဆံၭ. 

1 ယမိကိၭထၪ့နၧၩ ယဟိဝၩဧ့, ယလဲၫ့လဖျိၪ့ဧ့, ဒိၭအၧၩ့ နနါ လၧယၧၩ လဂ့ၩ. န အ့ၪအီၪလၩ့မါပံၭ လၧယၧၩတၭ, ယမိမၩဘၪခိၬယၥၭ ဘဲၫ ၦလၧအလ့ၩလၩ့ လၧဖျုဖၧၩ့ အၥိၭနီၪလီၫ. 2 ထီးယ အ့ၪအၪ့ယၫနၧၩ ထီးယယူၬထၪ့ ယစူၪ လၧနဒုၭချဲၩ့ ဆၧဆံၫ့ဎံၪ အအီၪတၭ, ခိၭနၪ ယအၪ့ယၫဆၧ အလူဆံၭ. 3 မွဲန ထီးထုၭထၪ့ခွံၬယၧၩ အီၪလၧၦလတီၩလလီၩ့ဘၪ အၥိၭ လဂ့ၩ, အဝ့ၫၥံၪ မၩဆၧအၧၩ့ လါနၫ့ တၭ, ချဲၩ့မုၬဆၧ လၧၦအီၪလၧအနဲၩ့ထံၭၥံၪတၭ, ဆၧအၧၩ့ အီၪလၧအၥၭခံဖၧၩ့လီၫ. 4 ဖ့ၪလၫ့ဆၧ လၧအဝ့ၫၥံၪ ဘဲၫအမၩဆၧအၥိၭ ဒဲဘဲၫအမၩ ဆၧအၧၩ့အၥိၭနီၪ ဆံၭ. ဖ့ၪလၫ့ အဝ့ၫၥံၪ ဘဲၫအမၩဆၧ လၧအစူၪအၥိၭနီၪ, ဒုၭန့ထဲၩ့ အဝ့ၫၥံၪ လၧဆၧအကြၨၭန့ဘၪနီၪဆံၭ. 5 အဝ့ၫၥံၪ လဒူၩလယၪ့ဘၪ ယဟိဝၩ အဆၧမၩ, ဒဲအမၩ ဆၧလၧအစူၪနီၪ ဒူၩယၪ့ဆ့အ့ၬ. မၩအၥၭဘဲၫနီၪတၭ, အဝ့ၫဒၪ မိမၩဂၭဂီၩ့ခွံၬ အဝ့ၫၥံၪ တၭ, မၩထၪ့ထဲၩ့ဝ့ၫ ဆ့အ့ၬ. 6 မွဲယဟိဝၩဘၪ ဆၧစံၭထၪ့အၪ့အူၭဝ့ၫဆံၭ, အဂဲးဘဲၫယီၩ အဆၧခိၭနၪယူၭ ယအၪ့ကံၩ့ဆၧ အၥီၫယူၭ, တၭ ယဟိဝၩမွဲ ယဂဲးယဘၭ, ဒဲယထၩ့ဖံၭလဘံၪ့လီၫ. 7 ယ ၥၭဒိၭနဲၩ့အၥၭ လၧအစူၪဖၧၩ့တၭ, ယန့ဘၪ ဆၧမၩဆၧၩ့ယၧၩ, မၩအၥၭဘဲၫနီၪတၭ, ယၥုၪ့ဎွံၫၥၭယီၫ လၧယၥၭတၭ, ယမိစံၭထၪ့အၪ့အူၭ အဝ့ၫ လၧယဆၧၥံၫကျံၩနီၪလီၫ. 8 ယဟိဝၩမွဲ အဝ့ၫၥံၪ အဆၧဂဲးဆၧဘၭ ဒဲအၡၩဒိၭဂုၪအၥၭ အဆၧထိးထဲၩ့တၩ့ထဲၩ့ အထိၬ လီၫ. 9 ထိးထဲၩ့တၩ့ထဲၩ့ နၡၩခမျၧးဆံၭ, ဆိၪဂ့ၩ နဆၧန့ၥၫဆံၭ, ယိထဲၩ့ခွါထဲၩ့ဝ့ၫ, ဒဲဆိၬထၪ့ အဝ့ၫၥံၪ အဆိၩဆိၩအကၠၪကၠၪဆံၭ. 

အၪ့အူၭ Psalms 29 

1 ဖ့ၪလၫ့ဆၧ လၧယဟိဝၩ, ယွၩ အဖိၪခွၫၥံၪဧ့, ဖ့ၪလၫ့ ဆၧလၩဖၩ့ ဒဲဆၧဂဲးဆၧဘၭ လၧယဟိဝၩနီၪဆံၭ. 2 ဖ့ၪလၫ့ ယဟိဝၩအမံၩ့ အလၩအဖၩ့ လၧအနၫ့ဆါဒၪဝ့ၫ အဂးတၭ, ဘၩထၪ့ ယဟိဝၩ လၧဆၧဆံၫ့ဎံၪ အဎံၫအလၩနီၪဆံၭ. 3 တၭ ယဟိဝၩအလူ အီၪဝ့ၫ လၧထံၫအဖၫ့ခိၪတၭ, ဆၧလၩဖၩ့ အယွၩအလၫ့ ၥီၫတၭ, ယဟိဝၩ အီၪလၧထံၫအၪ အဖၫ့ခိၪလီၫ. 4 တၭ ယဟိဝၩအလူ လၧၫ့ဎွ့ၩ လၧအစီၩ့အမၩ့တၭ, ယဟိဝၩအလူ လၧၫ့ဎွ့ၩ လၧအကယးကဖးလီၫ. 5 ယဟိဝၩအလူ မၩခါ ၥံၪ့ၡိၫအ့ရ့ၭတၭ, ယဟိဝၩ မၩခါ လ့ၭဘနၧၫ့ အၥံၪ့ၡိၫအ့ရ့ၭလီၫ. 6 တၭ, မွဲအအၪ့မၧၫ့ အဖုၫဝ့ၫ ဘဲၫချီဖိၪအၥိၭ, လ့ၭဘနၧၫ့, ဒဲစံရအၧၫ့ ဘဲၫချီမံၩ့ဖၫဖိၪ အၥိၭနီၪလီၫ. 7 ယဟိဝၩအလူ မၩထ့ဖၭ မ့ၪလၪလီၫ. 8 ယဟိဝၩအလူ မၩဝၭ ၡါမုနၧၫ့ဖၫတၭ, ယဟိဝၩ မၩဝၭ ၡါမုနၧၫ့ဖၫ က့ဒ့ၭတၭ, 9 ယဟိဝၩအလူ ဒုၭဖိၪဆါ ခ့ၫဘၩ့မိတၭ, ဒုၭအီၪရံၫရီး မံၩ့လၬကျၩအၥံၪ့နီၪလီၫ. တၭ လၧအနီးဖၧၩ့နီၪ ၦထီးအလူၬစံၭ, ဆၧလၩဖၩ့ဖီၩ. 10 ယဟိဝၩ ဆၧၫ့နၩ့ လၧထံၫလုၬဘံၭ ဆၧအဖၫ့ခိၪတၭ, ယဟိဝၩ ဆၧၫ့နၩ့ ကဲၪစဎွၩ အဆိၩဆိၩအကၠၪကၠၪလီၫ. 11 တၭ ယဟိဝၩ မိဖ့ၪလၫ့ ၦၡၩခမျၧး လၧဆၧဂဲးဆၧဘၭ လီၫ. ယဟိဝၩ မိဆိၪဂ့ၩ အၡၩခမျၧး လၧဆၧဘၪလိၬအိၭလိၬလီၫ. 

1 တၭ ယမိအီၪက့ၪထၪ့ထီၫနၧၩ, ယဟိဝၩဧ့, အဂဲးဘဲၫယီၩ နမၩဖီၩ့မၩဖျ့ၭယၧၩတၭ, ဒုၭၥၭဎွံၫ ယဒုၪယဒၩ လၧယဖၫ့ခိၪအ့ၬ. 2 ယဟိဝၩ, ယယွၩဧ့, ယအၪ့ယၫယူၭ ဆၧ လၧနၧၩတၭ, နမၩဘျၪထဲၩ့ယူၭ ယၧၩယူၭ. 3 ယဟိဝၩဧ့, နဒုၭဂဲၫထၪ့ခွံၬ ယၥၭ လၧဖျုဖၧၩ့, နဒုၭမၧၫ့ဒံၭယၧၩ ဘဲၫၥိၭ ယထီးလ့ၩလၩ့ဘၪ လၧဆၧဖၧၩ့ လဂ့ၩ. 4 ၥံၫကျံၩ စံၭထၪ့အၪ့အူၭ ယဟိဝၩ, အၡၩဆံၫ့ဎံၪၥံၪဧ့, တၭ စံၭထၪ့အၪ့အူၭဆၧ လၧဆၧနၪ့ထၪ့ထဲၩ့ အဆၧဆံၫ့ဎံၪနီၪဆံၭ. 5 အဂဲးဘဲၫယီၩ အဆၧၥၭထၪ့နီၪ အီၪ လဆိဖိၪ, အ့ၪမွဲ လၧအခိးအတၩ အဖၧၩ့နီၪ, မွဲဆၧမၧၫ့ လီၫ. လၧမုနၩလခီၫနီၪ မ့ၬထံၫလၩ့ ၥၫ့နၩချီၩ့, အ့ၪမွဲ လၧဂီၩလခီၫ ဆၧၥုၪ့ဎွံၫၥၭယီၫ အီၪထၪ့ဝ့ၫဒၪလီၫ. 6 ယဝ့ၫဒၪယီၩ, လၧယဘီၪထၪ့ယီၫထၪ့နီၪ ယစံၭ, လဆိၩဒၪယၥၭ ယဝၭလၧၩ့အ့ၬ. 7 ယဟိဝၩဧ့, နဒုၭဆီၪ့ထၪ့ ယခိၪလီၩ့ အဂဲးအဘၭ လၧနခိးနတၩအကၠီၩ့ လီၫ. နအီၪက့ၪၥူၪယူၭ နမ့ၬတၭ, ယၥုၪ့ခိယၥၭဝီၩ လီၫ. 8 ယကိၭထၪ့နၧၩ ယဟိဝၩဧ့, ဒဲယအၪ့ကံၩ့ဆၧ လၧယဟိဝၩ လီၫ. 9 ထီးယလ့ၩလၩ့ လၧဆၧဖၧၩ့နီၪတၭ, ယၥွံၪန့ကၩ ဆၧနီၪလဲၪ. မွဲဂၪ့ခိၪအမုၬ စံၭထၪ့အၪ့အူၭ နၧၩဆ့ဧၪ, မွဲအမိဒုၭနဲၪ နဆၧမွဲဆၧတီၩဆ့ဧၪ. 10 ခိၭနၪ လါဆံၭ, ယဟိဝၩဧ့, ယၫ့ၥုၪ့ယၫ့ၥၭယၧၩဆံၭ, ယဟိဝၩဧ့, ကဲၪထၪ့ ဆၧမၩဆၧၩ့ယၧၩဆံၭ. 11 ယဂၪ့ဆၧယၧၩ့ဆၧနီၪ နဒုၭကဲၪထၪ့ လၧဆၧဂဲထုၪ့လံ လၧယဂးလီၫ. နကွဲၪလၩ့ ယရၧၬ ဆၧကဲၩ့ယၬ, ဒဲခဲးထူၬ ယယးဒံၩ့ လၧဆၧၥၭထိၬ, 12 ဘဲၫၥိၭ ယလၩယဖၩ့ မိၥံၫကျံၩထၪ့နၧၩတၭ, အီၪလၩ့မါပံၭအ့ၬ. ယဟိဝၩ ယယွၩဧ့, ယမိစံၭထၪ့အၪ့အူၭနၧၩ အဆိၩဆိၩအကၠၪကၠၪလီၫ. 

1 ယဒိၭနဲၩ့ယၥၭ လၧနၧၩ, ယဟိဝၩဧ့, မွဲယမ့ၬ ထီးဘၪမဲ နးဖၧၫ့ လဂ့ၩ. မၩဖီၩ့မၩဖျ့ၭယၧၩ လၧနဆၧတီၩဆၧလီၩ့ အကၠီၩ့ နီၪဆံၭ. 2 ဒိၭနနါ လၧယၧၩ မၩဖီၩ့မၩဖျ့ၭယၧၩ ချဲၫ့ချဲၫ့, ကဲၪထၪ့ ထိၬအလဲၫ့ လၧယဂး, ဂံၪ့ဖလ့ၬ လၧယဂး, ဂံၪ့ဖလ့ၬ လၧယမိဖီၩ့ဖျ့ၭ အဂးနီၪဆံၭ. 3 အဂဲးဘဲၫယီၩ နမွဲယလဲၫ့, ဒဲယထိၬလီၫ. တၭ နမိၥိၫ့ ယၧၩ, ဒဲမီၩ့န့ယၧၩ လၧနမံၩ့အကၠီၩ့ လီၫ. 4 နမိဒုၭစဲၪ့ထၪ့ခွံၬယၧၩ လၧဖျံၩခွၩ့အဖၧၩ့ လၧၦအီၪက့ၪၥူၪ လၧယဂးလီၫ. အဂဲးဘဲၫယီၩ နမွဲ ယဂဲးယဘၭလီၫ. 5 ယအီၪက့ၪလၩ့ယၥၭ လၧနစူၪဖၧၩ့, ယဟိဝၩ ဆၧမွဲဆၧတီၩ အယွၩဧ့, နဎွ့ၩန့ထဲၩ့ယၧၩလီၫ. 6 ယမ့ၬလဲၩ ၦလၧအထီးန့ ဆၧအၪ့လီၫ အဆၧပျီၩပျီၩနီၪ, အ့ၪမွဲ ယဒိၭနဲၩ့ယၥၭ လၧယဟိဝၩ လီၫ. 7 ယမိၥုၪ့ဎွံၫၥၭယီၫ ဒဲၥုၪ့ထိၬၥၭထိၬ လၧနခိးနတၩ အဖၧၩ့, နယိလၩ့ ယဆၧၡၪ့ဆၧနၭ, နၥ့ၪယၫယၥၭ လၧအဘၪခိဘၪဝီၩအဖၧၩ့, 8 တၭ နဒုၭထၬယၧၩ လၧယဒုၪယဒၩ အစူၪဖၧၩ့အ့ၬ, နဒုၭဆၧၫ့ထုၪ့ ယခၪ့ လၧအလးဖၭလဲ အဖၧၩ့လီၫ. 9 ယၫ့ၥုၪ့ယၫ့ၥၭယၧၩဆံၭ, ယဟိဝၩဧ့, အဂဲးဘဲၫယီၩ ယဘၪ ဆၧခိဆၧဝီၩလီၫ. ယမ့ၬၥၪ ဒဲယၥၭ, ဒဲယဂူၭဂၭဂီၩ့ လၧဆၧၥုၪ့အုၭၥၭအုၭ အကၠီၩ့ လီၫ. 10 အဂဲးဘဲၫယီၩ ယၥၭမၧၫ့လူၬဝ့ၫ လၧဆၧၥုၪ့အုၭၥၭအုၭ, ဒဲယနံၪ့လဖၪနီၪ လၧဆၧဂၪ့အုၩ့ဂၪ့ထိၬ အဖၧၩ့တၭ, ယဂဲးယဘၭ လၩ့ဆါထဲၩ့ဝ့ၫ လၧယဆၧဒဲၩဘၭ အကၠီၩ့ တၭ, ယဎွံၪၥံၪ ဂၭဂီၩ့လီၫ. 11 ယကဲၪထၪ့ ဆၧဒုၪဒွ့ၪအလး လၧယဒုၪယဒၩ ထီးအလူၬ အကျၩ, ဒဲၦအီၪလၧယနဲၩ့ထံၭနီၪ နၭနဲၪ့ဒံၭလီၫ. ဒဲဆၧၥၭမဲၪအလး လၧၦၡၩ လၧအၥ့ၪယၫ ယၧၩလဖၪ လၧအမ့ၬယၫလီၫ. တၭ ၦလဖၪ လၧအဒၪဘၪယၧၩ လၧခီၫနီၪ စဲၪ့ခွံၬ လၧယအီၪလီၫ. 12 တၭ ဆၧၥၭနၪ့ ယၧၩ, ဘဲၫ ၦၥံၫ လၧအလအီၪဘၪ လၧၦၥၭခံဖၧၩ့အၥိၭနီၪလီၫ. ယမၩယၥၭ ဘဲၫထွ့ၫထ့ဖၭ လဘံၪ့အၥိၭ နီၪလီၫ. 13 အဂဲးဘဲၫယီၩ ယနါဂၧၫ့ ၦအၪဂၩ အဆၧဒုၪဒွ့ၪ နီၪ, လၧအကိၪ့လိၬအၥၭ လစီၪ့ဎး ထၫ့ဒုၪဒၩယၧၩနီၪ, ဆၧၥၭမဲၪၥၭဖျဲၩ့ အီၪဝၬဖီၩ့ဝ့ၫလီၫ. တၭ အဝ့ၫၥံၪ ကိၪ့ထၪ့ဝ့ၫ ဘဲၫၥိၭ အမိမၩၥံၫယၧၩလီၫ. 14 တၭ ယဝ့ၫဒၪယီၩ, ယဒိၭနဲၩ့ယၥၭ လၧနၧၩ, ယဟိဝၩဧ့, ယစံၭ, နဝ့ၫဒၪယီၩ နမွဲယယွၩလီၫ. 15 ယဆၧၫ့ယ ထီလဖၪ အီၪဝ့ၫ လၧနစူၪဖၧၩ့လီၫ. မၩဖီၩ့မၩဖျ့ၭယၧၩ လၧယဒုၪယဒၩ အစူၪဖၧၩ့, ဒဲလၧၦလၧအမၩအၧၩ့ ယၧၩဆံၭ. 16 ဒုၭဖၩ့ဘၪ နမ့ၬ လၧနခ့ၫနၡၩ လဂၩယီၩ အလီၩ့ဆံၭ, တၭ လၧနခိးနတၩ အကၠီၩ့နီၪ ထိးထဲၩ့တၩ့ထဲၩ့ယၧၩဆံၭ. 17 မွဲယထီးဘၪ ဆၧမ့ၬမဲ လဂ့ၩ. ယဟိဝၩဧ့, အဂဲးဘဲၫယီၩ ယကိၭထၪ့နၧၩလီၫ. မွဲ ၦလတီၩလလီၩ့ဘၪနီၪ ဘၪ ဆၧမ့ၬမဲဆံၭ. မွဲအအီၪလၩ့မါပံၭ လၧဖျုဖၧၩ့နီၪဆံၭ. 18 ၦအဘျံၭအဘျၪ အနိၭဖျံၩ လၧအချဲၩ့ဆၧကၪ ထၫ့ဒုၪဒၩ ၦတီၩၦလီၩ့တၭ, အီၪက့ၪထၪ့ထီၫအၥၭတၭ, မၩကြၩ့ထမးဆၧနီၪ, မွဲဆၧဒုၭ အီၪလၩ့မါပံၭဝ့ၫဆံၭ. 19 နဆၧဂ့ၩဆၧဘွၩ လၧနအီၪက့ၪကီၪ့ လၧၦလၧအၥၭမဲၪနၧၩအဂး, လၧနမၩဝဲၩ လၧၦလၧအဒိၭနဲၩ့အၥၭ လၧနၧၩအဂး, လၧၦၡၩ အဖိၪခွၫၥံၪ အမ့ၬယၫနီၪ, မွဲအဆံၭဒိၪ ဆံၭအၪလဲၪ. 20 နမိအီၪက့ၪၥူၪ ၦလဖၪနီၪ လၧနမ့ၬယၫ အဆၧအီၪ ကဒုၩအလး, ဖီၩ့ခွံၬဝ့ၫ လၧၦၡၩ အမၩအၧၩ့ဆၧလီၫ. နမိခိၭထၬၥူၪ အဝ့ၫၥံၪ လၧတဲၩဖၧၩ့ဖီၩ့ခွံၬ လၧၦနိၭ အဲၪ့လိၬဆိၭချဲၩ့လိၬနီၪလီၫ. 21 မွဲယဟိဝၩ ဘၪ ဆၧစံၭထၪ့အၪ့အူၭဝ့ၫဆံၭ, အဂဲးဘဲၫယီၩ မွဲအမၩယၧၩ လၧအခိးအတၩ လၩ့လၭဝ့ၫ [ဘဲၫ]လၧဒိၩ့ အီၪလၧအခိၪဒၧၩ့ခၧၫ့ အၥိၭလီၫ. 22 မွဲလါနၫ့တၭ လၧယစဲၪ့ဖျိၭ ချဲၫ့ချဲၫ့နီၪ ယစံၭ, ယဘၪ ဆၧဒၪ့ထ့ၬခွံၬ လၧနမ့ၬယၫလီၫ. အ့ၪမွဲ ထီးယကိၭၡၭထၪ့ လၧနၧၩနီၪ, နခိၭနၪ ယအၪ့ယၫဆၧအလူလီၫ. 23 ယဟိဝၩ အၡၩဆံၫ့ဎံၪ ထီးအလူၬၥံၪဧ့, အဲၪ ယဟိဝၩဆံၭ, ယဟိဝၩ ပၧၩ့ ၦအလူတီၩတၭ, ၦလၧအအီၪက့ၪထၪ့ထီၫအၥၭနီၪ ဖ့ၪဆၧၫ့ထဲၩ့ဝ့ၫ အဆၧအၪမၬလခီၫလီၫ. 24 ကယဲ ၦလၧအယိလါဆၧ လၧယဟိဝၩ ထီးအလူၬၥံၪဧ့, အီၪက့ၪဆီၪ့ နၥံၪ အဂဲးအဘၭတၭ, မၩဒူၩ နၥံၪအၥၭဆံၭ. 

1 ၦလၧအဆၧမၪဖျါယူၭ, လၧအဆၧဒဲၩဘၭ ဘၪဆၧချုၬဘံၭယူၭနီၪ, ဘၪဆိၪဂ့ၩဝ့ၫလီၫ. 2 ၦလၧယဟိဝၩ လအီၪက့ၪဘၪ ဆၧအၧၩ့ လၧအလီၩ့, ဒဲအၪ့လီၫဆၧ လအီၪဘၪ လၧအၥၭခံဖၧၩ့နီၪ, ဘၪဆိၪဂ့ၩဝ့ၫလီၫ. 3 ထီးယဎွံၪလဖၪ ကျၪခွံၬဝ့ၫ လၧယကိၭၡၭထၪ့ ၥံၫ့ၥံၫ့နံၩ အကၠီၩ့ တၭ, ယအီၪလၩ့မါပံၭလီၫ. 4 အဂဲးဘဲၫယီၩ လၧမုဆၫ ဒဲလၧမုနၩနီၪ နစူၪ အီၪဎၧၫ့ လၧယလီၩ့လီၫ. ယဆၧၥံၫ့ဆ့ၬ ကဲၪထၪ့ ဆၧခိအထီ အဆၧဎဲၫ့ထၬလီၫ. (စ့လၫ.) 5 ယမိဒုၭၥ့ၪယၫနၧၩ လၧယဆၧဒဲၩဘၭတၭ, ယဆၧအၧၩ့နီၪ ယအီၪက့ၪၥူၪအ့ၬ. ယစံၭ ယမိလီၩလၩ့လၬလၩ့ ယဆၧမၪ လၧယဟိဝၩနီၪတၭ, နဖျါခွံၬ ယဆၧဒဲၩဘၭလီၫ. 6 မွဲလၧဆၧနီၪအကၠီၩ့ တၭ, လၧၦဒၪန့ဘၪနၧၩ အဆၧၫ့အထီနီၪ ကယဲ ၦဆံၫ့ဎံၪ ထီးအလူၬ မိဘၩဆိၪဖၪ နၧၩ ကိၭဂၩဒ့ၭလီၫ. မွဲမၬ, လၧထံၫအၪလုၬဘံၭဆၧနီၪ ချုၭန့ဘၪ အဝ့ၫနီၪအ့ၬ. 7 နဝ့ၫဒၪယီၩ နမွဲ ယအီၪကဒုၩ အလးလီၫ. နမိမၩဖီၩ့မၩဖျ့ၭယၧၩ လၧဆၧခိဆၧဝီၩ တၭ, နမိဒုၭ အီၪဝၬဖီၩ့ယၧၩ လၧဆၧၥံၫကျံၩ ဘၪဆဲၫ့ လၧဆၧမၩဖီၩ့မၩဖျ့ၭဆၧလီၫ. (စ့လၫ.) 8 ယမိၥီၪ့ထဲၩ့ၥၫ့ထဲၩ့နၧၩ, ဒဲဒုၭနဲၪနၧၩ လၧဖၧၩ့ၥၭ လၧနမိဘၪဖိၬဝ့ၫ လဘီၩ့နီၪလီၫ. ယမိဒုၭကိၪ့နၧၩတၭ, ယမ့ၬ မိအီၪလၧနလီၩ့လီၫ. 9 တၭ အီၪက့ၪ နၥံၪအၥၭ ဘဲၫကၥ့ၪ, ဘဲၫကၥ့ၪလၫ လၧအနၪဆၧလၥ့ၪဘၪ အၥိၭနီၪ လဂ့ၩ, ဆၧဘၪပဒၩ့ အဝ့ၫၥံၪ လၧနိၭထၭ ဒဲဖျံၩနီၪ, မိဂဲၫဘူၭ ဘၪခိၬ လၧနအီၪအကၠီၩ့ လီၫ. 10 ဆၧၥုၪ့အုၭၥၭအုၭ အီၪလၧၦလတီၩလလီၩ့ဘၪ အလီၩ့လီၫ. အ့ၪမွဲ ၦလၧအဒိၭနဲၩ့အၥၭ လၧယဟိဝၩနီၪ ဆၧယၫ့ၥုၪ့ယၫ့ၥၭ မိအီၪဝၬဖီၩ့ဝ့ၫဒၪလီၫ. 11 ၥၭထိၬ လၧယဟိဝၩအဖၧၩ့, ဒဲၥုၪ့ဎွံၫၥၭယီၫ, ၦအတီၩအလီၩ့ၥံၪဧ့, ဒဲကယဲ ၦလၧအၥၭဆုးလီၩ့ ထီးအလူၬၥံၪဧ့, ကိၭၡၭထၪ့ လၧဆၧၥၭထိၬ အကၠီၩ့ ဆံၭ. 

အၪ့အူၭ Psalms 33 

1 ၥုၪ့ဎွံၫၥၭယီၫ လၧယဟိဝၩ အဖၧၩ့, ၦအတီၩၥံၪဧ့, ဂ့ၩ လၧၦအတီၩအလီၩ့ စံၭထၪ့အၪ့အူၭဆၧလီၫ. 2 စံၭထၪ့အၪ့အူၭ ယဟိဝၩ လၧၥၫ့ထီး အလီၩ့တၭ, ၥံၫကျံၩထၪ့ အဝ့ၫ လၧနါဒံၩ့ အီၪလၧဖျံၩဆံၫဘီၩ့. 3 တၭ ၥံၫကျံၩထၪ့ အဝ့ၫ လၧဆၧၥံၫကျံၩ အၥၫ့, ဒံၩ့ဆၧ ဂ့ၩဘၪစဲၪ အီၪလၧဆၧၥၭထိၬ အၥီၫဆံၭ. 4 အဂဲးဘဲၫယီၩ ယဟိဝၩအလူနီၪ မွဲအတီၩ, ဒဲကယဲ အဆၧမၩနီၪ အီၪဝ့ၫ လၧအမွဲအတီၩလီၫ. 5 မွဲအအဲၪ ဆၧတီၩဆၧလီၩ့ ဒဲဆၧစ့ၩရၫ့တီၩလီၫ. ဂၪ့ခိၪ ဎွ့ၩ လၧယဟိဝၩ အခိးအတၩလီၫ. 6 လၧယဟိဝၩအလူ အကၠီၩ့ နီၪ, မူၭခိၪ ကဲၪထၪ့ဝ့ၫ, ဒဲလၧအနိၭအၥၪ အကၠီၩ့ နီၪ, ကယဲ အဎၧၩ့အဎီ ထီးအလူၬလီၫ. 7 တၭ မွဲ အဒုၭအီၪကီၪ့ မၫဆမံၭ ဘဲၫဆၧပိၩ့အၥိၭနီၪတၭ, အီၪက့ၪ ထံၫယိၬလဖၪ လၧဆၧအီၪက့ၪကီၪ့ အလးဖၧၩ့နီၪလီၫ. 8 မွဲဂၪ့ခိၪ ထီးအလူၬ ၥၭမဲၪ ယဟိဝၩဆံၭ. ကယဲ ၦအီၪဝ့ၫ လၧဂၪ့ခိၪချိၫ့နီၪ, မွဲအဆၧၫ့ထုၪ့ အီၪလၩ့မါပံၭ လၧအဝ့ၫနီၪ အကၠီၩ့ ဆံၭ. 9 အဂဲးဘဲၫယီၩ အဝ့ၫဒၪ စံၭဆၧ တၭ, ဆၧကဲၪထၪ့ဝ့ၫ အဝ့ၫဒၪ မၪလူၬဆၧတၭ, ဆၧအီၪခၧၫ့ဝ့ၫလီၫ. 10 ယဟိဝၩ မၩဂၭဂီၩ့ ၦဆၨၩၥံၪ အဆၧကိၪ့ လီၫ. တၭမွဲ အဒုၭကဲၪထၪ့ ၦခမျၧး အဆၧကိၪ့ထၪ့ဖၭလၩ့ လၧဆၧနးမံၩ့အ့ၬ. 11 ယဟိဝၩ အဆၧကၩ့ကၩဝ့ၫ အီၪဂုးအီၪခၧၫ့ အဆိၩဆိၩအကၠၪကၠၪနီၪ, ဒဲအၥၭ အဆၧဆီၫ့မီၪ့လဖၪနီၪ လဆိၩဘၪလဆိၩ ထီးအလူၬလီၫ. 12 ၦလဆၨၩ လၧယဟိဝၩမွဲ အယွၩ, ၦခမျၧး လၧယွၩရွံန့ဝ့ၫ လၧအဆၧန့ၥၫ အဂးနီၪ, ဘၪဆိၪဂ့ၩဝ့ၫလီၫ. 13 လၧမူၭခိၪနီၪ ယဟိဝၩ ယိလၩ့ဝ့ၫတၭ, ဒၪဘၪ ၦၡၩ အဖိၪခွၫၥံၪ ကိၭဂၩဒ့ၭလီၫ. 14 လၧအအီၪဝ့ၫ အလးနီၪ ယိလၩ့ဒၪဘၪ ၦအီၪ လၧဂၪ့ခိၪချိၫ့ ထီးအလူၬလီၫ. 15 အဝ့ၫဒၪ တဲၩ့လၩ့ အဝ့ၫၥံၪအၥၭ ထီးအလူၬ, ယိနဲၪ့ အဆၧမၩ ထီးအလူၬလီၫ. 16 စဎွၩ လၧအထီၩ့လၧဆၧထိးထဲၩ့တၩ့ထဲၩ့ လၧအၥုၭမုခမျၧးအၪ အကၠီၩ့နီၪ အီၪဝ့ၫ နးဂၩအ့ၬ. ၦအဆီၪ့နီၪ ဖီၩ့ဖျ့ၭ လၧအဂဲးဆီၪ့အဘၭဆီၪ့ အကၠီၩ့နီၪ ဆ့အ့ၬ. 17 တၭ ကၥ့ၪနီၪမွဲ ဆၧပျီၩပျီၩ လၧဆၧထိးထဲၩ့တၩ့ထဲၩ့ အဂးတၭ, မၩဖီၩ့မၩဖျ့ၭဆၧ လၧအဂဲးဆီၪ့အဘၭဆီၪ့ အကၠီၩ့နီၪ ၥ့ၪအ့ၬ. 18 ယိခွါ, ယဟိဝၩ အမ့ၬ အီၪလၧၦလၧအၥၭမဲၪဝ့ၫ အလီၩ့, လၧၦလၧအယိလါ အခိးအတၩ အဖၧၩ့ၥၭလဖၪနီၪ အလီၩ့လီၫ. 19 မွဲ ဘဲၫၥိၭ အမိမၩဖီၩ့မၩဖျ့ၭ အဝ့ၫၥံၪ လၧဆၧၥံၫနီၪ, ဒဲ ဘဲၫၥိၭ အမိဒုၭမၧၫ့ဒံၭ လၧဆၧၥၭဝံလၩ့ဒိၩ အဖၧၩ့ လီၫ. 20 ပၥၭ ယိလါ ယဟိဝၩ အဖၧၩ့ၥၭတၭ, အဝ့ၫဒၪမွဲ ဆၧမၩဆၧၩ့ပၧၩ, ဒဲပထၩ့ဖံၭလဘံၪ့နီၪလီၫ. 21 အဂဲးဘဲၫယီၩ ပၥၭထိၬ လၧအဖၧၩ့နီၪ, အဂဲးဘဲၫယီၩ ပဒိၭနဲၩ့ပၥၭ လၧအမံၩ့ဆံၫ့ဎံၪ အဖၧၩ့လီၫ. 22 ယဟိဝၩဧ့, န့ၫဎီၩ့ လၧပယိလါဆၧ လၧနၧၩနီၪ, မွဲနခိးနတၩ ဘၪ ပၧၩဆံၭ. 

အၪ့အူၭ Psalms 34 

1 ယမိစံၭထၪ့အၪ့အူၭ ယဟိဝၩ ကိၭအဆၧၫ့အထီဒ့ၭ လီၫ. အဆၧစံၭထၪ့အၪ့အူၭ မိအီၪလၧယနိၭ လထံၪဎး လဘီၩ့ဎးလီၫ. 2 ယၥၭ မိအီၪက့ၪဖိၫလိၫအၥၭ လၧယဟိဝၩ အဖၧၩ့တၭ, ၦၡၪ့ဖိၪယၬဖိၪလဖၪ မိနါဂၧၫ့ဝ့ၫ တၭ, မိၥၭထိၬဆ့လီၫ. 3 အီၪက့ၪဒိၪၡီၩ့ ယဟိဝၩ နၥံၪဝ့ၫ လၧယၥိၭဆံၭ. တၭမွဲ ပအီၪက့ၪထၪ့ထီၫၡီၩ့ အမံၩ့ ဆံၭ. 4 ယအၪ့ဎၬ ယဟိဝၩတၭ, အဝ့ၫဒၪ စံၭဆၧၫ့ယၧၩ, ဒဲမၩဖီၩ့မၩဖျ့ၭယၧၩ လၧကယဲ ဆၧလၧယအၪ့ယိၪ ၥၭမဲၪၥၭဖျဲၩ့ၥံၪ ထီးအလူၬ အဖၧၩ့လီၫ. 5 အဝ့ၫၥံၪ ယိဒၪဘၪ အဝ့ၫတၭ, ဒိၭဆၧဖၩ့တၭ, အမ့ၬမဲ ဘၪအ့ၬ. 6 ၦဘၪၡၪ့ဘၪနၭ လဂၩယီၩ ကိၭထၪ့ဝ့ၫနီၪ ယဟိဝၩ ခိၭနၪဝ့ၫ တၭ, ထိးထဲၩ့တၩ့ထဲၩ့ဝ့ၫ လၧအဆၧခိဆၧဝီၩ ထီးအလူၬ အဖၧၩ့လီၫ. 7 ယဟိဝၩအၥီၫ့ ၥုၪ့တဲၩဝၬဖီၩ့ ၦလၧအၥၭမဲၪ အဝ့ၫနီၪတၭ, မၩဖီၩ့မၩဖျ့ၭဝ့ၫဒၪလီၫ. 8 ထဲးယိခွါတၭ, ဒၪဘၪ လၧယဟိဝၩမွဲ အဂ့ၩနီၪ ဆံၭ. ၦလၧအဒိၭနဲၩ့အၥၭ လၧအဝ့ၫနီၪ ဘၪဆိၪဂ့ၩဝ့ၫ လီၫ. 9 အၡၩဆံၫ့ဎံၪၥံၪဧ့, ၥၭမဲၪ ယဟိဝၩဆံၭ. အဂဲးဘဲၫယီၩ ဆၧလလၧၫ့ဘၪ လၧၦလၧအၥၭမဲၪ အဝ့ၫဒၪ အဂးနီၪ အီၪနးမံၩ့အ့ၬ. 10 ဆၬလၥၧၫ့ဖိၪလဖၪ ဘၪၡၪ့တၭ ဆၧၥၭဝံအၥၭလီၫ. အ့ၪမွဲ ၦလၧအအၪ့ဎၬ ယဟိဝၩ လဖၪ အဆၧဂ့ၩ လၧအလလၧၫ့ဘၪနီၪ အီၪနးမံၩ့အ့ၬ. 11 ဂဲၫဘီၪ, ဖိၪၥၪၥံၪဧ့, ခိၭနၪ ယလူဆံၭ. တၭ ယမိၥီၪ့လိၪနၥံၪ လၧဆၧၥၭမဲၪ ယဟိဝၩနီၪလီၫ. 12 ၦလၧအဘၪအၥၭ လၧၥၭမၧၫ့တၭ, အဲၪ မုနံၩလဖၪ ဘဲၫၥိၭ အမိဒၪဘၪဆၧဂ့ၩနီၪ, မွဲပလၫလဂၩလဲၪ. 13 ဘဲၫၥိၭ နဖျ့ၩ ထီးဘၪ ဆၧအၧၩ့ လဂ့ၩ, ဒဲနနိၭဖျံၩလဖၪ ထီးအၪ့လီၫဆၧ လဂ့ၩနီၪ, ခိၭထၬ အဝ့ၫၥံၪ ဆံၭ. 14 ကၠၪခွံၬနၥၭ လၧဆၧအၧၩ့တၭ, မၩ ဆၧဂ့ၩတၭ, အၪ့ဎၬ ဆၧမုၬဘၪလိၬအိၭလိၬတၭ, လီၩ့ဆီးဝ့ၫဆံၭ. 15 ယဟိဝၩ အမ့ၬၥၪ အီၪလၧၦတီၩၦလီၩ့ အလီၩ့တၭ, အနါ အီၪဒိၭအၥၭ လၧၦအၪ့ယၫဆၧ အဂးလီၫ. 16 ယဟိဝၩ အမ့ၬၥၪ ထၫ့ဒုၪဒၩ ၦမၩဆၧအၧၩ့နီၪ ဘဲၫၥိၭ အမိဒၪ့ထ့ၬခွံၬ ဆၧနၪ့ထၪ့ထဲၩ့ အဝ့ၫၥံၪ လၧဂၪ့ခိၪချိၫ့လီၫ. 17 ထီး ၦတီၩၦလီၩ့ ကိၭၡၭထၪ့ဝ့ၫတၭ, ယဟိဝၩ နါဂၧၫ့ မၩဖီၩ့မၩဖျ့ၭ အဝ့ၫၥံၪ လၧအဆၧခိဆၧဝီၩ ထီးအလူၬ လီၫ. 18 ယဟိဝၩ အီၪဘူၭ လၧၦလၧအၥုၪ့ခါအၥၭလၩ့, ဒဲၦလၧအနီၫ့ယါလၩ့ထဲၩ့အၥၭနီၪ, ထိးထဲၩ့တၩ့ထဲၩ့ဝ့ၫဒၪလီၫ. 19 ဆၧအၧၩ့အၪမံၩ့ဘၪ ၦအတီၩအလီၩ့ လါနၫ့ဘိၩ ယဟိဝၩ မၩဖီၩ့မၩဖျ့ၭဝ့ၫ လၧဆၧထီးအလူၬ အဖၧၩ့လီၫ. 20 ယိထဲၩ့ခွါထဲၩ့ အဎွံၪ ထီးအလူၬတၭ, ခါဘၪ နးဘီၩ့အ့ၬ. 21 ဆၧအၧၩ့ဆၧၥၫ့နီၪ မိမၩၥံၫ ၦလတီၩလလီၩ့ဘၪ, ဒဲၦလၧအမ့ၬလဲၩ ၦအတီၩအလီၩ့လဖၪနီၪ မိဘၪထိး ဆၧဒဲၩဘၭလီၫ. 22 ယဟိဝၩ ဎွ့ၩန့ထဲၩ့ အခ့ၫအၡၩအၥၭ, ဒဲၦလၧအဒိၭနဲၩ့အၥၭ လၧအဝ့ၫနီၪ ဘၪထိး ဆၧဒဲၩဘၭ နးဂၩအ့ၬ. 

အၪ့အူၭ Psalms 35 

1 ယဟိဝၩဧ့, ချဲၩ့အ့ၪယခွး လၧၦလၧအချဲၩ့ခွး လၧယၧၩ, ဒုၭၥုၭထၫ့ဒုၪဒၩ ၦလၧအဒုၭၥုၭ ထၫ့ဒုၪဒၩယၧၩ ဆံၭ. 2 ဖီၪ့ထၬ ထၩ့ဖံၭဖိၪ, ဒဲထၩ့ဖံၭဖၭဒိၪတၭ, ဂဲထုၪ့ထၪ့ လၧဆၧမၩဆၧၩ့ယၧၩ အဂးဆံၭ. 3 တၭ ထုၭထၪ့ ဖၩ့ ဒဲနၭ လၧအကၠိၭဖၧၩ့ ဘဲၫၥိၭ နမိပဒၩ့ထၬ ၦလၧအလီၩ့ဆီးယၧၩ အဖၧၩ့ၥၭနီၪဆံၭ. ယမွဲ နဆၧထိးထဲၩ့တၩ့ထဲၩ့နီၪ, လီၩဘၪယၥၭဆံၭ. 4 ၦလၧအအၪ့ဎၬယၥၭလဖၪနီၪ, မွဲအဘၪမ့ၬမဲ, ဒဲဘၪ ဆၧအီၪက့ၪမဲအမ့ၬ နီၪဆံၭ. တၭ ၦလၧအအၪ့ဎၬ ဒုၭဘၪယၧၩ လၧဆၧအၧၩ့ နီၪ, မွဲဆၧဒုၭထဲၩ့ထဲၩ့ အဝ့ၫၥံၪ လၧအလးခဲၫ့နီၪတၭ, မွဲအဘၪ ဆၧမ့ၬမဲနီၪဆံၭ. 5 မွဲအမၩအၥၭ ဘဲၫဖ့ၫ လၧလံၩ အမ့ၬယၫ အၥိၭ, ဒဲယဟိဝၩအၥီၫ့ ခွံၬလၩ့ခွံၬ အဝ့ၫၥံၪ ဆံၭ. 6 မွဲအဝ့ၫၥံၪ အဖၧၩ့ၥၭ ခံၭဝ့ၫ, ဒဲဖျ့ၫဝ့ၫ တၭ, မွဲယဟိဝၩအၥီၫ့နီၪ ထၫ့ဒုၪဒၩ အလီၩ့ဆီး အဝ့ၫၥံၪ ဆံၭ. 7 အဂဲးဘဲၫယီၩ အလး လအီၪဘၪတၭ, အဝ့ၫၥံၪ အီၪက့ၪၥူၪ အဖျံၩခွၩ့ လၧဆၧဖၧၩ့ လၧယဂးတၭ, အလး လအီၪဘၪတၭ, ခုၪ့လၩ့ ဆၧဖၧၩ့ လၧယၥၭအဂး လီၫ. 8 လၧအဝ့ၫဒၪ လချုၭၥ့ၪယၫဒံၭဘၪနီၪ, မွဲဆၧမၩဂၭဂီၩ့ဘၪ အဝ့ၫနီၪ, ဒဲဖျံၩခွၩ့ လၧအအီၪက့ၪၥူၪဝ့ၫနီၪ, မွဲအဘၪ အနၫ့ဆါဒၪဝ့ၫ, ဘဲၫၥိၭ အမိဂၭဂီၩ့တၭ, မွဲအလၩ့ထံၩဖါ လၧအဖၧၩ့နီၪဆံၭ. 9 တၭ ယမိၥုၪ့ထိၬၥၭထိၬ လၧယဟိဝၩ အဖၧၩ့, မိၥုၪ့ဎွံၫၥၭယီၫ လၧအဆၧထိးထဲၩ့တၩ့ထဲၩ့ အဖၧၩ့လီၫ. 10 ယဎွံၪ ထီးအလူၬ မိစံၭ, ယဟိဝၩဧ့, ၦလၧအမၩဖီၩ့မၩဖျ့ၭ ၦဘၪၡၪ့ဘၪနၭ လၧၦလၧအဂဲးအဘၭ ဆီၪ့နဲၪ့ဒံၭ အဝ့ၫနီၪ အစူၪဖၧၩ့ တၭ, ၦဘၪၡၪ့ဘၪနၭ ဒဲၦၡၪ့ဖိၪယၬဖိၪ လၧၦလၧအအၪ့ဂူၬန့ အဆၧ လၧအစူၪဖၧၩ့နီၪ မွဲပလၫ လၩ့ဂၬနၧၩ လဂၩလဲၪ. 11 ၦထိးအၥၭ အဘျံၭအဘျၪလဖၪ ဂဲထုၪ့ ထၫ့ဒုၪဒၩ ယၧၩတၭ, အဝ့ၫၥံၪ အၪ့စၪ့ ယဆၧ လၧယလၥ့ၪယၫဘၪလီၫ. 12 အဝ့ၫၥံၪ ဖ့ၪဆၧၫ့ထဲၩ့ယၧၩ ဆၧအၧၩ့ လၧဆၧဂ့ၩ အဂးတၭ, ယဘၪ ဆၧစဲၪ့ဒၪယၧၩလီၫ. 13 အ့ၪမွဲ ယဝ့ၫဒၪယီၩ လၧအဝ့ၫၥံၪ ဘၪ ဆၧဆၫနီၪ ယကီၩ့ယၥိၭမွဲ ရၧၬအဆၧယၬလီၫ. ယမၩၡၪ့ယၥၭ လၧယဒုၪဆၧအၪ့ဆၧအီၩတၭ, ယဆၧဘၩဆိၪဖၪနီၪ မိဂဲၫထဲၩ့ လၧယၥၭနၫၡါ အဖၧၩ့လီၫ. 14 ယလ့ၩဝံၩ့ဝၩ့ဆၧ ဘဲၫအမွဲ ထၧၫ့ထံၩထၧၫ့ၥိၭ, ထၧၫ့ဖုထၧၫ့ဝဲ လၧယၧၩအၥိၭတၭ, ဘဲၫ ၦလၧအဂၪ့ လၧအမိအကၠီၩ့ အၥိၭနီၪ, ယ လီၩ့စံၪစၪတၭ, ယၡီၫ့လၩ့ ယခိၪလီၫ. 15 အ့ၪမွဲ ထီးယဘၪယဝ့ၫ ဆၧခိဆၧဝီၩတၭ, အဝ့ၫၥံၪ ၥၭထိၬဝ့ၫ, အီၪကိၩ့အီၪကီၪ့ တၭ ၦအၧၩ့ဖိၪလဖၪ အီၪကိၩ့အီၪကီၪ့ ထၫ့ဒုၪ့ဒၩယၧၩ တၭ, ယၥ့ၪယၫ ယဝ့ၫအ့ၬ, အဝ့ၫၥံၪ ၡၫ့ယၬဆၧတၭ, အီၪထီဝ့ၫအ့ၬ. 16 လၧၦလၧအအၪ့လီၫဆၧ မၩလိၪအၥၭ လၧကိၪအဂး အကျၩနီၪ, အဲၪ့ဂံၬ အၥွၫ လၧယလီၩ့လီၫ. 17 ကဆါဧ့, နမိယိဖၧၩ့ဝ့ၫ ဆံၭယံၬလဲၪ. ထုၭထၪ့ခွံၬ ယၥၭ လၧအဝ့ၫၥံၪ အဆၧဂၭဂီၩ့အဖၧၩ့, ယၥၭမၧၫ့ လၧဆၬလၥၧၫ့လဖၪနီၪဆံၭ. 18 အနီၪတၭ, ယစံၭထၪ့အၪ့အူၭနၧၩ လၧဆၧအီၪကီၪ့ဖၭဒိၪ အကျၩ လၧၦခမျၧး အၪဂၩအကျၩနီၪ ယမိအၪ့အူၭထၪ့နၧၩလီၫ. 19 တၭ ၦလၧအမွဲ ယဒုၪယဒၩပျီၩပျီၩလဖၪနီၪ, မွဲအထီးၥၭထိၬဘၪ လၧယဖၫ့ခိၪ လဂ့ၩ, ဒဲၦလၧအမ့ၬလဲၩ ယၧၩပျီၩပျီၩနီၪ, မွဲအထီးဖျၭဘၪ အမ့ၬ လဂ့ၩ. 20 အဂဲးဘဲၫယီၩ ဆၧဘၪလိၬအိၭလိၬနီၪ အဝ့ၫၥံၪ ချဲၩ့အ့ၬ. အ့ၪမွဲ ကိၪ့ထၪ့ ဆၧချဲၩ့အၪ့လီၫဆၧ ထၫ့ဒုၪဒၩ ၦလၧအအီၪလၩ့မါပံၭ လၧခးဖၧၩ့နီၪလီၫ. 21 တၭ အဝ့ၫၥံၪ အၩ့ထၪ့ အနိၭဖၭလဲ လၧယလီၩ့တၭ စံၭဝ့ၫ, ဟဲၬ ဟဲၬ ပမ့ၬ ဒၪဘၪယူၭ. 22 နဒၪဘၪယူၭ, ယဟိဝၩဧ့, အီၪလၩ့မါပံၭ လဂ့ၩ, ကဆါဧ့, အီၪယဲၩ့ လၧယၧၩ လဂ့ၩ. 23 ထိၪဂဲထုၪ့ နၥၭ, နၪ့ထၪ့နၥၭ လၧဆၧစ့ၩရၫ့ယၧၩအဂး လၧယမူၭအဂးနီၪ ဆံၭ. ယယွၩ ဒဲယကဆါဧ့, 24 စ့ၩရၫ့ယၧၩ ဘဲၫနဆၧတီၩဆၧလီၩ့ အၥိၭနီၪဆံၭ. ယဟိဝၩယယွၩဧ့, တၭ ဒုၭၥၭထိၬ အဝ့ၫၥံၪ လၧယဖၫ့ခိၪ လဂ့ၩ. 25 မွဲအထီးစံၭလၧအၥၭခံဖၧၩ့, ဟဲၬ, ထီးပၥၭဆိၫ့ဆၧနီၪ, လဂ့ၩ. မွဲအထီးစံၭ ပယုလၩ့ခွံၬယူၭ အဝ့ၫနီၪ လဂ့ၩ. 26 ၦလၧအၥၭထိၬ လၧယဘၪ ဆၧအၧၩ့ အကၠီၩ့လဖၪနီၪ, မွဲအဘၪ ဆၧမ့ၬမဲတၭ, ဘၪ ဆၧအီၪက့ၪမဲ အဝ့ၫၥံၪ အမ့ၬ လစီၪ့ဎးဆံၭ. ၦလၧအအီၪက့ၪဒိၪအၥၭ လၧယဖၫ့ခိၪလဖၪနီၪ, မွဲအဘၪ ဆၧဒုၭကီၩ့ဒုၭၥိၭဝ့ၫ လၧဆၧမ့ၬမဲ, ဒဲဆၧအီၪက့ၪ ဆၧမ့ၬမဲ လၧအဝ့ၫၥံၪ အလီၩ့နီၪဆံၭ. 27 ၦလၧအဘၪအၥၭ လၧယတီၩယလီၩ့နီၪ, မွဲအၥုၪ့ဎွံၫၥၭယီၫ ဒဲၥုၪ့ထိၬၥၭထိၬ ဒဲစံၭလထံၪဎး, ယဟိဝၩ လၧအဘၪအၥၭ လၧအခ့ၫအၡၩ အဆၧဘၪလိၬအိၭလိၬနီၪ, ဘၪ ဆၧအီၪက့ၪထၪ့ထီၫနီၪဆံၭ. 28 တၭ ယဖျ့ၩ ချဲၩ့ လၧနဆၧတီၩဆၧလီၩ့, မိစံၭထၪ့အၪ့အူၭနၧၩ ၥံၫ့ၥံၫ့နံၩလီၫ. 

အၪ့အူၭ Psalms 36 

1 ၦအၧၩ့ အဆၧမၪ အၥီၫလၩ့ လၧယၥၭခံဖၧၩ့နီၪ, စံၭဝ့ၫဒၪ, ဆၧၥၭမဲၪယွၩ အီၪလၧအမ့ၬယၫအ့ၬ. 2 အဂဲးဘဲၫယီၩ အၪ့လွ့ၫလၩ့အၥၭ လၧအမ့ၬယၫဒၪဝ့ၫ ထီး ဆၧဒၪန့ အဆၧအၧၩ့ အဂဲး, လၧဆၧၥၭဂဲၫ့ အဂးလီၫ. 3 အနိၭ ချဲၩ့ဆၧနီၪမွဲ ဆၧအၧၩ့ ဒဲဆၧအၪ့လီၫဝ့ၫလီၫ. တၭ မၩဆၧ လၧဆၧကိၪ့ၥ့ၪ ဒဲဆၧမၩဂ့ၩနီၪ ထုၬဝ့ၫဒၪ လီၫ. 4 အဝ့ၫဒၪ ဆီၫ့မီၪ့ ဆၧအၧၩ့ လၧအလးမံၫဖၧၩ့, အီၪက့ၪ ဆၧၫ့ထုၪ့အၥၭ လၧဖၧၩ့ၥၭ လဂ့ၩ ဘၪအဖၧၩ့နီၪတၭ, ဂၭဎ့ၭ ဆၧအၧၩ့ဆ့အ့ၬ. 5 ယဟိဝၩဧ့, နခိးနတၩ အီၪလၧမူၭခိၪတၭ, ဆၧမၩနလူတီၩနီၪ ထီၩ့လၧဆၧအုၪ့လဖၪလီၫ. 6 နဆၧတီၩဆၧလီၩ့ မၩအၥၭ ဘဲၫယွၩအခိၪလီၩ့ၥံၪအၥိၭ, နစ့ၩရၫ့ဆၧလဖၪနီၪမွဲ ဆၧဖၧၩ့ယိၬဖၭဒိၪလီၫ. ၦၡၩ ဒဲဆၧဖိၪဆၧဎါနီၪ နမၩဖီၩ့မၩဖျ့ၭ နဝ့ၫဒၪလီၫ, ယဟိဝၩဧ့, 7 နဆၧအဲၪ အခိးအတၩနီၪ, မွဲဆၧလူဒိၪဎွ့ၩဒိၪ ဆံၭဒိၪလဲၪ, ယွၩဧ့, တၭ ၦၡၩအဖိၪၥံၪ ဒိၭနဲၩ့အၥၭ လၧနဒံၭ အလၩၡူၪဖၧၩ့လီၫ. 8 အဝ့ၫၥံၪ မိဘျဲၩအၪ့ လၧၫ့လၧၫ့ဎွ့ၩဎွ့ၩ လၧနဂံၪ့ အၥိၪအချၫတၭ, နမိဒုၭအီၩ အဝ့ၫၥံၪ လၧနဆၧမုၬလၩ အထံၫချိၬလီၫ. 9 အဂဲးဘဲၫယီၩ ဆၧမၧၫ့ အထံၫထၪ့ဖျိၭနီၪ အီၪလၧနၧၩတၭ, လၧနဆၧဖၩ့ အကျၩနီၪ ပမိဒၪဘၪဆၧဖၩ့ဆ့လီၫ. 10 ဒုၭအီၪဂုးခၧၫ့ နဆၧအဲၪ အခိးအတၩ လၧယၫထူထူ, လၧၦၥ့ၪယၫနၧၩအဂး, ဒဲနဆၧတီၩဆၧလီၩ့ လၧၦအၥၭလီၩ့ အဂးနီၪဆံၭ. 11 ၥၭထၪ့ထီၫ အခၪ့နီၪ မွဲအထီးယဲးလၩ့ဘၪယၧၩ လဂ့ၩတၭ, ၦလတီၩလလီၩ့ဘၪ အစူၪနီၪ, မွဲအထီးနၫ့ထၪ့ခွံၬယၧၩ လဂ့ၩ. 12 ထီးနီၪ ၦမၩဆၧအၧၩ့ လၩ့ထံၩဖါဝ့ၫလီၫ. ဘၪ ဆၧခွံၬလၩ့ခွံၬဝ့ၫ တၭ ဂဲထုၪ့ထဲၩ့ လၥ့ၪဘၪလီၫ. 

1 ထီးမၩခိထၪ့နၥၭ လၧၦအၧၩ့ဖိၪအကၠီၩ့ လဂ့ၩတၭ, ၥၭခ့ၬ ၦမၩအၧၩ့မၩၥၫ့ဆၧ လဂ့ၩ. 2 အဂဲးဘဲၫယီၩ အဝ့ၫၥံၪ မိဘၪ ဆၧကူၭခွံၬဝ့ၫ ချဲၫ့မၬ ဘဲၫထၩ့မုအၥိၭနီၪ, ဒဲဘဲၫနၪ့ၥံၪမံၩ့ၥံၪ အၥံၫ့ဆ့ၬအၥိၭနီၪ လၩ့ယံၭခွံၬဝ့ၫဒၪ လီၫ. 3 ဒိၭနဲၩ့နၥၭ လၧယဟိဝၩတၭ, မၩ ဆၧဂ့ၩဆံၭ, အီၪဂုးခၧၫ့နဝ့ၫ လၧထံၫၥံၪခးၥံၪ အဖၧၩ့တၭ, အၪ့ ဆၧမွဲဆၧတီၩ လၧၫ့ဎွ့ၩဆံၭ. 4 တၭ မုၬလၩနၥၭ လၧယဟိဝၩ အဖၧၩ့ဆံၭ, အဝ့ၫဒၪ မိဖ့ၪလၫ့နၧၩ လၧဆၧလၧနဆိၫ့န့ဘၪ လၧနၥၭခံဖၧၩ့လဖၪနီၪလီၫ. 5 ဖ့ၪလၫ့ နဖၧၩ့ၥုၪ့ဖၧၩ့ၥၭ လၧယဟိဝၩတၭ, ဒိၭနဲၩ့နၥၭ လၧအဖၧၩ့ဆ့ ဆံၭ, 6 အဝ့ၫဒၪ မိဒုၭဂဲထုၪ့ နဆၧတီၩဆၧလီၩ့ ဘဲၫဆၧဖၩ့အၥိၭနီၪ, နဆၧစ့ၩရၫ့ ဘဲၫမုထုၪ့အၥိၭနီၪလီၫ. 7 အီၪလၩ့မါပံၭ လၧယဟိဝၩ အမ့ၬယၫတၭ, ယိလါ အဖၧၩ့ၥၭဆံၭ. ထီးမၩခိထၪ့နၥၭ လၧၦလၧအဘီၪထၪ့ယီၫထၪ့ လၧအဖၧၩ့ၥၭအကၠီၩ့, လၧၦလၧအမၩဎွ့ၩထၪ့ ဆၧကိၪ့ထၪ့အအၧၩ့ အကၠီၩ့နီၪ လဂ့ၩ. 8 အီၪထီခွံၬ လၧဆၧၥၭထၪ့နီၪတၭ, စဲၪ့ဒၪခွံၬ ဆၧၥၭခဲၩထၪ့နီၪဆံၭ. ထီးမၩခိထၪ့နၥၭ လဂ့ၩ, မွဲန့ၫ ဆၧအၧၩ့လီၫ. 9 အဂဲးဘဲၫယီၩ ၦမၩအၧၩ့ဆၧလဖၪနီၪ မိဘၪ ဆၧဒၪ့ထ့ၬခွံၬဝ့ၫဒၪလီၫ. အ့ၪမွဲ ၦလၧအယိလါဆၧ လၧယဟိဝၩနီၪ မိန့ၥၫ ထံၫၥံၪခးၥံၪလီၫ. 10 အီၪလဆိဖိၪနီၪတၭ, ၦလတီၩလလီၩ့ဘၪလဖၪ အီၪလၧၩ့အ့ၬ. ဒဲနယိဆီၫ့မီၪ့ အလးတၭ, မွဲလအီၪလၧၩ့ဘၪလီၫ. 11 အ့ၪမွဲ ၦလၧအၥၭဆၧၩ့လဖၪနီၪ, မိန့ၥၫ ထံၫၥံၪခးၥံၪတၭ, မိမုၬလၩဆၧ လၧဆၧဘၪလိၬအိၭလိၬ အၪအၪလ့ၬ အဖၧၩ့နီၪလီၫ. 12 တၭ ၦလတီၩလလီၩ့ဘၪလဖၪ ကိၪ့ထၪ့ ဆၧထၫ့ဒုၪဒၩ ၦတီၩၦလီၩ့နီၪ, အဲၪ့ဂံၬအၥွၫ လၧအလီၩ့လီၫ. 13 ကဆါ မိနံဘၪ အဝ့ၫ, အဂဲးဘဲၫယီၩ ဒၪဘၪဝ့ၫ လၧအမုလနံၩနီၪ မိဂဲၫဘၪလီၫ. 14 ၦလတီၩလလီၩ့ဘၪလဖၪ ထုၭထၪ့ အနၭ လၧအကၠိၭဖၧၩ့တၭ, ဖဲၪ့ထၪ့အချံၪ ဘဲၫၥိၭ အမိမၩလၩ့ထံၩဖါ ၦဘၪၡၪ့ဘၪနၭ ဒဲၦၡၪ့ဖိၪယၬဖိၪ တၭ, ဒဲ ဘဲၫၥိၭ အမိမၩၥံၫ ၦလၧအၥုၪ့တီၩၥၭလီၩ့လဖၪနီၪလီၫ. 15 အဝ့ၫၥံၪ အနၭအဖၩ့နီၪ မိလ့ၩနုၬ လၧအၥၭဒၪဝ့ၫ အဖၧၩ့တၭ, အချံၪလဖၪနီၪ မိဘၪ ဆၧမၩခါဝ့ၫလီၫ. 16 တၭ ဆၧလဆံၭဖိၪ အီၪလၧၦတီၩၦလီၩ့လဂၩ အစူၪဖၧၩ့နီၪ ဂ့ၩနဲၪ့ ၦလတီၩလလီၩ့ဘၪ အၪဂၩ အစူၪလးခၪ့ခိၪ အၪအၪလ့ၬနီၪလီၫ. 17 အဂဲးဘဲၫယီၩ ၦလတီၩလလီၩ့ဘၪ အစူၪဒူၪၥံၪ မိဘၪ ဆၧမၩခါခွံၬဝ့ၫ, အ့ၪမွဲ ၦတီၩၦလီၩ့လဖၪနီၪ ယဟိဝၩ မၩဆၧၩ့ဝ့ၫလီၫ. 18 ယဟိဝၩ ၥ့ၪယၫ ၦလၧအလၧၫ့အဎွ့ၩ အမုနံၩလဖၪတၭ, အဆၧန့ၥၫနီၪ မိအီၪ လၩ့ဆိၩလၩ့ကၠၪလီၫ. 19 လၧအဆၧၫ့ထီအအၧၩ့နီၪ အမ့ၬ မိမဲဘၪအ့ၬ. လၧဆၧၥၭဝံလၩ့ဒိၩ အမုနံၩနီၪ မိဘျဲၩအၪ့ဝ့ၫလီၫ. 20 အဂဲးဘဲၫယီၩ ၦလတီၩလလီၩ့ဘၪ မိဂၭဂီၩ့တၭ, ယဟိဝၩ အဒုၪအဒၩလဖၪနီၪ မိဒံၩခွံၬဝ့ၫ ဘဲၫဆၧအၪ့အဆၪအလး အဆၧဂ့ၩအၥိၭနီၪတၭ, မိဒံၩခွံၬဝ့ၫ ဘဲၫမ့ၪခူၪ အၥိၭနီၪလီၫ. 21 ၦလတီၩလလီၩ့ဘၪနီၪ အၪ့လီးဆၧတၭ, လလိၭထဲၩ့ဘၪ, အ့ၪမွဲ ၦတီၩၦလီၩ့လဖၪနီၪ ယၫ့ၥၭဆၧ တၭ, ဖ့ၪလၫ့ဆၧလီၫ. 22 အဂဲးဘဲၫယီၩ ၦလၧအဘၪ ဆၧဆိၪဂ့ၩ လၧအဝ့ၫနီၪ မိန့ၥၫ ထံၫၥံၪခးၥံၪနီၪလီၫ. တၭ ၦလၧအဘၪ ဆၧဆိၪအၧၩ့ လၧအဝ့ၫနီၪ မိဘၪ ဆၧဒၪ့ထ့ၬခွံၬဝ့ၫလီၫ. 23 ယဟိဝၩ ဒုၭခၫထၪ့ ၦၡၩနီၪ, ဒဲမုၬလၩအၥၭ လၧအဖၧၩ့ၥၭလီၫ. 24 အဝ့ၫနီၪ လၩ့ထံၩဖါဝ့ၫ လါနၫ့တၭ, ဘၪ ဆၧဂၭဂီၩ့လူၬဆ့အ့ၬ. အဂဲးဘဲၫယီၩ ယဟိဝၩ မၩဆၧၩ့ဝ့ၫ လၧအစူၪလီၫ. 25 ယဝ့ၫဒၪယီၩ ယမွဲယူၭ ၦလၧအၥၭဘၪ့တၭ, ယကဲၪထၪ့ဆ့ယူၭ ၦၥၭၡါယူၭတၭ, ၦတီၩၦလီၩ့ဘၪ ဆၧစဲၪ့ဒၪဝ့ၫမွဲဂ့ၩ, အချံၫအၥၪ အၪ့ကံၩ့န့ဆၧအၪ့ မွဲဂ့ၩ, ယဒၪဘၪအ့ၬ. 26 အဝ့ၫ ယၫ့ၥၭဝ့ၫ ကိၭမုနံၩမုနၩဒ့ၭတၭ, ဒုၭအၪ့လီးဆၧတၭ, အချံၫအၥၪနီၪ မိဘၪ ဆၧဆိၪဂ့ၩဝ့ၫလီၫ. 27 စဲၪ့ထၪ့ခွံၬ လၧဆၧအၧၩ့ အအီၪတၭ, မၩ ဆၧဂ့ၩတၭ, အီၪဂုးခၧၫ့ အဆိၩဆိၩအကၠၪကၠၪဆံၭ. 28 အဂဲးဘဲၫယီၩ ယဟိဝၩ အဲၪ ဆၧစ့ၩရၫ့တီၩတၭ, မိစဲၪ့ဒၪ အၡၩဆံၫ့ဎံၪနီၪဆ့အ့ၬ. အဝ့ၫၥံၪ ဘၪ ဆၧယိထဲၩ့ခွါထဲၩ့ဝ့ၫ လၩ့ဆိၩလၩ့ကၠၪလီၫ. အ့ၪမွဲ ၦလတီၩလလီၩ့ဘၪ အချံၫအၥၪလဖၪနီၪ မိဘၪ ဆၧဒၪ့ထ့ၬခွံၬဝ့ၫလီၫ. 29 ၦတီၩၦလီၩ့ န့ၥၫ ထံၫၥံၪခးၥံၪတၭ, အီၪဂုးခၧၫ့ဝ့ၫ လၩ့ဆိၩလၩ့ကၠၪလီၫ. 30 ၦတီၩၦလီၩ့အနိၭနီၪ ချဲၩ့ ဆၧကိၪ့ၥ့ၪကိၪ့ဘၪတၭ, အဖျ့ၩ ချဲၩ့ ဆၧစ့ၩရၫ့တီၩလီၫ. 31 ယွၩ အဆၧၥီၪ့ဆၧၥၫ့ အီၪဝ့ၫ လၧအၥၭခံဖၧၩ့တၭ, အခၪ့နီၪ ဖျၬဝ့ၫ နးဖၧၫ့အ့ၬ. 32 ၦလတီၩလလီၩ့ဘၪ အီၪခိၭယိၥူၪ ၦတီၩၦလီၩ့ တၭ, အၪ့ဎၬ မၩၥံၫဝ့ၫလီၫ. 33 ယဟိဝၩ မိစဲၪ့ဒၪဒုၭအီၪလၩ့ထး အဝ့ၫ လၧအစူၪဖၧၩ့နီၪဆ့အ့ၬ. တၭ ထီးအဘၪ ဆၧစ့ၩရၫ့ဝ့ၫနီၪ, မိစ့ၩရၫ့စၪ အဝ့ၫဒၪအ့ၬ. 34 ယိလါဆၧ လၧယဟိဝၩတၭ, ထီးန့အဖၧၩ့ၥၭဆံၭ. တၭ အဝ့ၪဒၪ မိအီၪက့ၪထၪ့ထီၫနၧၩ, ဘဲၫၥိၭ နမိန့ၥၫ ထံၫၥံၪခးၥံၪနီၪလီၫ. ထီး ၦလတီၩလလီၩ့ဘၪလဖၪ ဘၪ ဆၧဒၪ့ထ့ၬခွံၬနီၪ နမိဒၪဘၪနဝ့ၫလီၫ. 35 ယဒၪဘၪယူၭ ၦလတီၩလလီၩ့ဘၪ အီၪလၧအကယးဒိၪကဖးဒိၪတၭ, တရါလၩ့အၥၭ ဘဲၫၥံၪ့အၥံၫ့ လၧအအီၪလၧအဂၪ့ခိၪဒၪဝ့ၫ အဖၧၩ့ အၥိၭ နီၪလီၫ. 36 မွဲလါနၫ့ ဒံၩခွံၬဝ့ၫတၭ, ယိခွါ, လအီၪလၧၩ့ဘၪတၭ, ယယိအၪ့ဎၬ လါနၫ့တၭ, ယဒၪဘၪၥ့ၪအ့ၬ. 37 ထီးနဲၪ့ ၦအလၧၫ့အဎွ့ၩတၭ, ယိထံၫယိဆၭ ၦအတီၩအလီၩ့နီၪဆံၭ. အဂဲးဘဲၫယီၩ ၦမၩမုၬမၩဎၩ့ဆၧနီၪ အဆၧၫ့အထီ လၧယၫလခီၫ အီၪမုၬဝ့ၫလီၫ. 38 အ့ၪမွဲ ၦမၩမၪဆၧလဖၪနီၪ မိထီၩ့လၧဆၧဂၭဂီၩ့ လဖၧၫ့ဎး လီၫ. ၦလတီၩလလီၩ့ဘၪ အဆၧၫ့အထီ လၧယၫနီၪ မိဘၪ ဆၧဒၪ့ထ့ၬခွံၬဝ့ၫလီၫ. 39 တၭ ၦတီၩၦလီၩ့ အဆၧထိးထဲၩ့တၩ့ထဲၩ့နီၪ ဂဲၫလၧယဟိဝၩ အအီၪလီၫ. အဝ့ၫနီၪ မွဲဝ့ၫ လၧအဝ့ၫၥံၪ အထိၬ လၧဆၧမၩခိမၩဝီၩ အဆၧၫ့အထီ အထးဖၧၩ့လီၫ. 40 တၭ ယဟိဝၩ မၩဆၧၩ့ယူၭ အဝ့ၫၥံၪ တၭ, မၩဖီၩ့မၩဖျ့ၭဝ့ၫလီၫ. အဝ့ၫဒၪ မိမၩဖီၩ့မၩဖျ့ၭဝ့ၫ လၧၦလတီၩလလီၩ့ဘၪ အစူၪဖၧၩ့တၭ, မိထိးထဲၩ့တၩ့ထဲၩ့ဝ့ၫနီၪ, အဂဲးဘဲၫယီၩ အဝ့ၫၥံၪ ဒိၭနဲၩ့အၥၭ လၧအစူၪဖၧၩ့လီၫ. 

1 ယဟိဝၩဧ့, လၧနၥၭထၪ့အဖၧၩ့နီၪ ထီးအီၪက့ၪ ဆၧမၪ လၧယလီၩ့ လဂ့ၩ. တၭ အၪ့ၥီၪ့ယၧၩ လၧနၥၭခဲၩထၪ့ လဂ့ၩ. 2 အဂဲးဘဲၫယီၩ နဖျါၥံၪ ဆ့ၭနုၬဘၪယၧၩတၭ, နစူၪ ဆၪ့လၩ့ဆီၪ့ လၧယလီၩ့လီၫ. 3 လၧနၥၭထၪ့အကၠီၩ့ ယဖံၭယယၪ အီၪဆီၪ့အီၪချဲၫ့အ့ၬ. လၧယဆၧဒဲၩဘၭ အကၠီၩ့ နီၪ, ဆၧမုၬလၩအီၪ လၧယဎွံၪ အဖၧၩ့အ့ၬ. 4 အဂဲးဘဲၫယီၩ ယဆၧၥူၭဆၧမၪ လုၬဘံၭ ယခိၪဎွံၪ ဘဲၫ ဆၧအဎၧၫ့ အၥိၭတၭ, ဎၧၫ့လၨၪဝ့ၫ လၧယဂးလီၫ. 5 ယဖၧၩ့လးလဖၪ နၧၫ့ဝ့ၫတၭ, အုၪဝ့ၫ လၧယဆၧမၪအကၠီၩ့ လီၫ. 6 ယဘၪ ၥုၪ့ခိၥၭဝီၩတၭ, ယအီၪကူၭလၩ့ယၥၭ နၭမၬလီၫ. ယလ့ၩဆၧ လၧၥုၪ့အုၭၥၭအုၭ ၥံၫ့ၥံၫ့နံၩလီၫ. 7 အဂဲးဘဲၫယီၩ ယယးဒံၩ့ ဎွ့ၩ လၧဆၧဆၫခိအိၩ့တၭ, ယဖံၭယယၪ အီၪဆီၪ့ နးဆံၭအ့ၬ. 8 ယဂဲးဆါယဘၭဆါတၭ, ယဘၪ ဆၧလၩ့ဘျ့ၭ နၭမၬလီၫ. ယကိၭၡၭထၪ့ လၧၥုၪ့ခိၥၭဝီၩအကၠီၩ့ လီၫ. 9 ကဆါဧ့, ကယဲ ယဆိၫ့ဆၧ ထီးအလူၬ အီၪဝ့ၫ လၧနမ့ၬယၫတၭ, ယဂၪ့အုၩဂၪ့ထိၬ အီၪၥူၪခွံၬ လၧနၧၩအ့ၬ. 10 ယၥုၪ့ဖီး ယၥၭဝၭ, ယဂဲးယဘၭ လ့ၩဒၪခွံၬယၧၩလီၫ. တၭ ယမ့ၬၥၪ အဆၧဖၩ့ အီၪလၧၩ့ လၧယၧၩဆ့အ့ၬ. 11 တၭ ၦလၧအအဲၪယၧၩ, ယထံၩယၥိၭလဖၪနီၪ ဆၧၫ့ထုၪ့ဆီၩ့ဆုၩ လၧယဖၧၩ့လးတၭ, ယဘူၭယထံးလဖၪနီၪ ဆၧၫ့ထုၪ့ လၧအယဲၩ့လီၫ. 12 ၦလၧအအၪ့ဎၬယၥၭနီၪ, ဒိၭဖျံၩခွၩ့ လၧယဂးတၭ, ၦလၧအအၪ့ဎၬ ယဘၪ ဆၧအၧၩ့နီၪ ချဲၩ့ဆၧအၧၩ့တၭ, ကိၪ့အၪ့လီၫဆၧ ၥံၫ့ၥံၫ့နံၩလီၫ. 13 တၭ ယဝ့ၫဒၪယီၩ, ဘဲၫ ၦလၧအနါအၧၩ့အၥိၭနီၪ ယနါဂၧၫ့ဆၧအ့ၬ. တၭ ဘဲၫ ၦအုၭအၭအၥိၭနီၪ ယအၩ့ထၪ့ ယနိၭဆ့အ့ၬ. 14 တၭ ယမၩယၥၭ ဘဲၫ ၦလၧအလနါဂၧၫ့ဘၪဆၧတၭ, ဆၧချဲၩ့ဆၧၫ့ အီၪလၧယနိၭဖၧၩ့ဆ့အ့ၬ. 15 အဂဲးဘဲၫယီၩ, ယဟိဝၩဧ့, ယယိလါဆၧ လၧနဖၧၩ့လီၫ. နမိစံၭဆၧၫ့ဆၧ, ယယွၩကဆါဧ့, 16 အဂဲးဘဲၫယီၩ, ယစံၭ, အဝ့ၫၥံၪ မိၥၭထိၬ ဘၪခိၬ လၧယဖၫ့ခိၪလီၫ. ထီးယခၪ့ အ့ၪဖျၬတၭ, အဝ့ၫၥံၪ အီၪက့ၪဒိၪ အၥၭ လၧအထၫ့ဒုၪဒၩယၧၩလီၫ. 17 အဂဲးဘဲၫယီၩ လၩ့ဘူၭ လၧယမိလၩ့ထံၩဖါတၭ, ယဆၧၥၭအုၭနီၪ အီၪဝ့ၫ လၧယမ့ၬယၫ လထံၪဎးလီၫ. 18 အဂဲးဘဲၫယီၩ ယမိဒုၭနဲၪ ယဆၧအၧၩ့လီၫ. ယၥၭအုၭ လၧယဆၧဒဲၩဘၭ အကၠီၩ့ လီၫ. 19 ယဒုၪယဒၩနီၪ မၧၫ့ဝ့ၫတၭ, ယဂဲးဆီၪ့ ယဘၭဆီၪ့, ၦလၧအမ့ၬလဲၩယၧၩ လၧအလးလအီၪဘၪနီၪ, အီၪဝ့ၫ အၪဂၩလီၫ. 20 တၭ ၦလၧအဖ့ၪထဲၩ့ ဆၧအၧၩ့ လၧဆၧဂ့ၩအဂးနီၪ ထၫ့ဒုၪဒၩယၧၩ လၧယလီၩ့ ဆၧဂ့ၩအကၠီၩ့လီၫ. 21 တၭ ထီးစဲၪ့ဒၪယၧၩ လဂ့ၩ, ယဟိဝၩဧ့, ယယွၩဧ့, အီၪယဲၩ့ လၧယၧၩ လဂ့ၩ. 22 ဆၧထိးထဲၩ့တၩ့ထဲၩ့ယၧၩ ကဆါဧ့, မၩချဲၫ့ချဲၫ့ ဘဲၫၥိၭ နမိမၩဘိၭမၩဆၧၩ့ယၧၩဆံၭ. 

1 ယစံၭ ယမိထီးန့ ယဖၧၩ့ၥၭၥံၪ ဘဲၫၥိၭ ယထီးမၩဆၧဒဲၩဘၭ လၧယဖျ့ၩ လဂ့ၩ. ၦလတီၩလလီၩ့ဘၪ အီၪလၧယမ့ၬယၫ အဘိၩ့ဘၭနီၪတၭ, ယမိၥံၫ့ထၬ ယနိၭလီၫ. 2 ယအီၪလၩ့မါပံၭတၭ ယအီၪအုၭအၭလီၫ. ယအီၪကစုၩနီၪတၭ, လချဲၩ့ထၪ့ဘၪ ဆၧအဂ့ၩ ဒၪလ့ၬနီၪလီၫ. တၭ ယၥုၪ့ခိၥၭဝီၩ ဂဲၩလိၬလီၫ. 3 ယၥၭခိထၪ့ လၧယဖၧၩ့တၭ, လၧယဆီၫ့မီၪ့ဆၧ အဘိၩ့ဘၭနီၪ, မ့ၪခဲၩထၪ့ဝ့ၫလီၫ. တၭ ယချဲၩ့ဆၧ လၧယဖျ့ၩ, 4 ယဟိဝၩဧ့, ဒုၭၥ့ၪယၫယၧၩ လၧယထုၬ ဒဲယမုနံၩလဖၪ မိအီၪဎွ့ၩအံၩဎွ့ၩအိၩနီၪဆံၭ. ယဂဲးယဘၭ ဆါဖိၫ ဘဲၫၥ့ၪလဲၪ, ဒုၭၥ့ၪယၫယၧၩဆံၭ. 5 ယိခွါ, နအီၪက့ၪ ယမုနံၩလဖၪ ဘဲၫ လစိၭအၥိၭ, ဒဲလဆိၩဒၪယၧၩ မၩအၥၭဘဲၫ အလမွဲဘၪ ဆၧနးမံၩ့အၥိၭ လၧနမ့ၬယၫလီၫ. မွဲမၬ, ၦၡၩလဂၩလါလါ အ့ၪအီၪလၧအလးဂ့ၩထုၬ လါနၫ့, မွဲန့ၫ ဆၧပျီၩပျီၩအဂးလီၫ. 6 မွဲမၬ, ကယဲ ၦၡၩ ကိၭဂၩဒ့ၭ လ့ၩလၧဆၧလၩၡူၪ အဖၧၩ့တၭ, မွဲမၬ, အဝ့ၫၥံၪ မၩခိထၪ့ အၥၭပျီၩပျီၩလီၫ. တၭ အီၪက့ၪပိၩ့ အစူၪလးခၪ့ခိၪနီၪ, မွဲပလၫ မိအၪ့မၩန့ဝ့ၫ လဂၩလဲၪနီၪ, ၥ့ၪယၫဝ့ၫဆ့အ့ၬ. 7 ယယိလါဆၧ လၧနၧၩတၭ, ဘိၩ့နဲၪ့ယီၩ, ကဆါဧ့, ယဘၪခိၭဒံၭ ဆၧနီၪလမံၩ့လဲၪ. 8 တၭ မၩဖီၩ့မၩဖျ့ၭ ယၧၩ လၧယဆၧအမၪ ထီးအလူၬနီၪဆံၭ. ထီးအီၪက့ၪယၧၩ လၧၦဂၭဂီၩ့ဖိၪ အဆၧဒုၪဒွ့ၪ အလးနီၪ လဂ့ၩ. 9 တၭ ယအီၪလၩ့မါပံၭ, ယမိအၩ့ထၪ့ ယနိၭအ့ၬ. အဂဲးဘဲၫယီၩ နမၩနဝ့ၫလီၫ. 10 ၥုၭခွံၬ နထးဆၧ လၧယလီၩ့ ဆံၭ. လၧနစူၪထးဆၧအကၠီၩ့နီၪ ယဂဲးယဘၭလူၬဖီၩ, 11 ထီးန အ့ၪအၪ့ၥီၪ့ ၦၡၩ လၧဆၧအၪ့ၥီၪ့ၥံၪ လၧအဆၧဆၧၩ့အကၠီၩ့ တၭ, ဆၧလၧအမုၬလၩဝ့ၫ လၧအဖၧၩ့နီၪ, နမၩလူၬခွံၬ ဘဲၫဆၧအဎိၩ့အဎါ အၥိၭနီၪလီၫ. မွဲမၬ, ၦၡၩ လဂၩလါလါနီၪ, မွဲန့ၫ ဆၧပျီၩပျီၩလီၫ. (စ့လၫ.) 12 ခိၭနၪ ယဆၧဘၩဆိၪဖၪဆံၭ, ယဟိဝၩဧ့, ခိၭနၪ ယအၪ့ယၫ ဆၧမၩဆၧၩ့ အဂးဆံၭ. အီၪလၩ့မါပံၭ လၧယမ့ၬထံၫအကၠီၩ့ လဂ့ၩ. အဂဲးဘဲၫယီၩ ဘဲၫယဖါၥံၪ ထီးအလူၬ အၥိၭနီၪ, ယမွဲ ၦမွံၩ လၧနမ့ၬယၫ, ၦဂဲၫအီၪ ဘဲၫနီၪၥိၭလီၫ. 13 ယလချုၭထဲၩ့ဒံၭဘၪ, ဒဲလအီၪလၧၩ့ ဘၪနီၪ, ဖျါယၧၩ ဘဲၫၥိၭ ယမိမုၬထၪ့ထဲၩ့ ယဝ့ၫဆံၭ. 

1 လၧဆၧအွံၪၥၭဆၧၩ့ အဖၧၩ့နီၪ, ယယိလါ ယဟိဝၩ, အဖၧၩ့ၥၭတၭ, အဝ့ၫဒၪ အီၪက့ၪအၥၭ လၧယအီၪ ဒဲခိၭနၪ ယအၪ့ယၫ ဆၧမၩဆၧၩ့အဂးလီၫ. 2 အဝ့ၫဒၪ ထုၭထၪ့ခွံၬယၧၩ လၧဆၧဖၧၩ့ၥီၫဧူၫဧူၫ အဖၧၩ့, ဒဲလၧကဖံၬ လၩ့လၧၩ့ နၭနၭလ့ၬ အကျၩတၭ, အီၪက့ၪထၪ့ ယခၪ့ လၧလဲၫ့အလီၩ့ ဒဲဒုၭအီၪထၪ့ယၧၩ ဂုးဂုးခၧၫ့ခၧၫ့လီၫ. 3 တၭ အဝ့ၫ အီၪက့ၪ ဆၧၥံၫကျံၩအၥၫ့ လၧယနိၭဖၧၩ့, ဆၧစံၭထၪ့အၪ့အူၭ ပယွၩလီၫ. ၦအၪဂၩ မိဒၪဘၪဝ့ၫ ဒဲမိၥၭမဲၪဝ့ၫတၭ, မိဒိၭနဲၩ့အၥၭ လၧယဟိဝၩ လီၫ. 4 ၦလၧအအီၪက့ၪ ယဟိဝၩ လၧဆၧဒိၭနဲၩ့အၥၭတၭ, လကၠၪစိၩဘၪအၥၭ လၧၦအီၪက့ၪထၪ့ထီၫအၥၭ ဒဲၦလၧအလကၠၪဘၪအၥၭ လၧဆၧအဘျံၭအဘျၪ အအီၪနီၪ, ဘၪဆိၪဂ့ၩဝ့ၫလီၫ. 5 နမၩဆၧ အၪမံၩ့, ယဟိဝၩ, ယယွၩဧ့, နမၩလၩ့လၭဆၧတၭ, နဆီၫ့မီၪ့ဆၧ လၧပဂး အၪမံၩ့တၭ, ယတဲၩ့ဝဲၩဝ့ၫ လၧနမ့ၬယၫၥ့ၪအ့ၬ. တၭ ယဒုၭနဲၪ ဒဲလီၩဘၪ အဝ့ၫၥံၪ အဂဲးအကၠီၪ့နီၪတၭ, အၪဝ့ၫ ထီးအဘၪ ဆၧဝံထၪ့နၬထၪ့ လၥ့ၪဘၪလီၫ. 6 ဆၧလု ဒဲဆၧမၩဘိၪ့နီၪ လဘၪဘၪ နၥၭတၭ, နဝဲထၪ့ ယနါဖၧၩ့လီၫ. ဆၧလုမ့ၪ ဒဲဆၧလုဆၧဒဲၩဘၭနီၪ နအၪ့ကံၩ့နဝ့ၫအ့ၬ. 7 ထီးနီၪလဖၧၫ့ ယစံၭယဝ့ၫ, ယိခွါ, ယဂဲၫ, လၧလံၬလထူအဖၧၩ့နီၪ ဆၧကွ့ၭအၥၭ လၧယဂဲးယကၠီၪ့လီၫ. 8 မုၬယၥၭ လၧယမၩ ထီးဒၪနၥၭ, ယယွၩဧ့, တၭ နဆၧၥီၪ့ဆၧၥၫ့နီၪ အီၪဝ့ၫ လၧယၥၭခံဖၧၩ့လီၫ. 9 ယ လီၩလၩ့လၬလၩ့ ဆၧၥၭထိၬအပရၧၫ့ လၧဆၧအီၪကီၪ့ဖၭဒိၪ အဖၧၩ့နီၪလီၫ. ယိခွါ, ယ လမၩဘံၭဘၪ ယနိၭ ယဟိဝၩဧ့, နၥ့ၪယၫနဝ့ၫလီၫ. 10 ယအီၪက့ၪၥူၪ နဆၧတီၩဆၧလီၩ့ လၧယၥၭခံဖၧၩ့ဆ့အ့ၬ. နမၩတီၩ နလူ ဒဲထိးထဲၩ့တၩ့ထဲၩ့ဆၧနီၪ ယလီၩလၩ့လၬလၩ့လီၫ. တၭ ယအီၪက့ၪၥူၪခွံၬ ယဆၧအဲၪအခိးအတၩ, ဒဲဆၧမွဲဆၧတီၩ လၧဆၧအီၪကီၪ့ဖၭဒိၪ အဖၧၩ့ဆ့အ့ၬ. 11 နဝ့ၫဒၪ ယဟိဝၩဧ့, နဆၧယၫ့ၥၭလဖၪနီၪ, ထီးပဒၩ့ လၧယဂး လဂ့ၩ. နဆၧအဲၪအခိးတၩ ဒဲနဆၧမွဲဆၧတီၩနီၪ မွဲအခိၭယိယၧၩ လထံၪဎးဆံၭ. 12 အဂဲးဘဲၫယီၩ ဆၧအၧၩ့ဆၧၥၫ့လဖၪ အီၪဝၬဖီၩ့ယၧၩ, ထီးဆၧဝံထၪ့နၬထၪ့ လၥ့ၪဘၪတၭ, ယဆၧဒဲၩဘၭ ဘၪယၧၩနီၪ, ယယိဝ့ၫတၭ ယထိးနၧၩ့အ့ၬ, အဝ့ၫၥံၪ အၪနဲၪ့ ယခိၪၥူၫ အဘီၩ့လဖၪနီၪ ဒံၭလီၫ. တၭ ယၥၭ လၩ့ဆံၭဝ့ၫလီၫ. 13 ယဟိဝၩဧ့, မွဲဆၧဘၪနၥၭ လၧနမၩဖီၩ့မၩဖျ့ၭယၧၩဆံၭ. ယဟိဝၩဧ့, မၩဆၧၩ့ယၧၩ ချဲၫ့ချဲၫ့ဆံၭ. 14 ၦလၧအအၪ့ဎၬ ယၥၭ ဘဲၫၥိၭ အမိမၩဂၭဂီၩ့ဝ့ၫနီၪ မွဲအမ့ၬဘၪမဲ, ဒဲဘၪ ဆၧအီၪက့ၪမဲအမ့ၬ လစီၪ့ဎးဆံၭ. တၭ ၦလၧအဘၪအၥၭ လၧယဘၪ ဆၧအၧၩ့လဖၪနီၪ, မွဲအဂၧၩ့ထဲၩ့အၥၭ တၭ, ဘၪ ဆၧအီၪက့ၪမဲအမ့ၬဆံၭ. 15 ၦလၧအစံၭယၧၩ, ဟဲၬ, ဟဲၬ, နီၪ, မွဲအဝ့ၫၥံၪ အီၪယူဝ့ၫ လၧအဆၧမ့ၬမဲ အကၠီၩ့ နီၪဆံၭ. 16 တၭ ၦလၧအအၪ့ဎၬနၧၩ ထီးအလူၬလဖၪနီၪ, မွဲအၥုၪ့ဎွံၫၥၭယီၫ ၥုၪ့ထိၬၥၭထိၬ လၧနဖၧၩ့ ဆံၭ. တၭ ၦလၧအအဲၪ နဆၧထိးထဲၩ့တၩ့ထဲၩ့လဖၪနီၪ, မွဲအစံၭ လထံၪဎးဘီၩ့ဎး လၧယဟိဝၩအဂဲးနီၪ, မွဲ အဘၪ ဆၧအီၪက့ၪဒိၪဝ့ၫဆံၭ. 17 တၭ ယဝ့ၫဒၪယီၩ ယမွဲ ၦဘၪၡၪ့ဘၪနၭ ဒဲၦၡၪ့ဖိၪယၬဖိၪလီၫ. မွဲလါနၫ့တၭ, ကဆါနီၪ ဆီၫ့မီၪ့ဆၧ လၧယဂးလီၫ. နမွဲယဆၧမၩဆၧၩ့, ဒဲယဆၧမၩဖီၩ့မၩဖျ့ၭလီၫ. ယယွၩဧ့, ထီးၥုၭနံၩၥုၭၥၫ့ လဂ့ၩ. 

အၪ့အူၭ Psalms 41 

1 ၦလၧအကၩ့ကၩဆၧ လၧၦၡၪ့ဖိၪယၬဖိၪ အဂးနီၪ, ဘၪဆိၪဂ့ၩဝ့ၫလီၫ. လၧဆၧအၧၩ့ဆၧၥၫ့ အမုနံၩနီၪ, ယဟိဝၩ မိမၩဖီၩ့မၩဖျ့ၭ အဝ့ၫဒၪလီၫ. 2 တၭ ယဟိဝၩ ယိလၩ့ခွါလၩ့ဝ့ၫတၭ, ဒုၭမၧၫ့ဒံၭ အဝ့ၫဒၪလီၫ. တၭ အဝ့ၫဒၪ မိဘီၪထၪ့ယီၫထၪ့ လၧထံၫၥံၪခးၥံၪ အဖၧၩ့တၭ, နမိဖ့ၪလၫ့ခွံၬ အဝ့ၫ ထီးအဒုၪအဒၩ အၥၭအီၪဝ့ၫနီၪဆ့ အ့ၬ. 3 တၭ ယဟိဝၩ မိမၩဆီၪ့ထၪ့ အဝ့ၫ လၧဆၧလၩ့ပွံၭလၩ့ဘဲၩ အလးမံၫခိၪလီၫ. နမိတဲၩ့ဝဲၩ အလးမံၫ လၧအဘၪ ဆၧဆၫအခံၫ့အခၫနီၪလီၫ. 4 ယစံၭ, ယဟိဝၩဧ့, ယၫ့ၥုၪ့ယၫ့ၥၭယၧၩတၭ, မၩဘျၪထဲၩ့ယၥၭဆံၭ, အဂဲးဘဲၫယီၩ ယမၩမၪဘၪယူၭ နၧၩယူၭ. 5 ယဒုၪယဒၩနီၪ ချဲၩ့ဆၧအၧၩ့ လၧယဂဲးယကၠီၪ့တၭ, မွဲအမိၥံၫ ဒဲအမံၩ့ဂၭဂီၩ့နီၪ ဆံၭယံၬလဲၪ. 6 အ့ၪဂဲၫယိဆၧနီၪ ချဲၩ့ဆၧအဘျံၭအဘျၪတၭ လၧအၥၭခံဖၧၩ့နီၪ အီၪက့ၪကီၪ့ ဆၧအၧၩ့ဆၧၥၫ့ လၧအဂးဒၪဝ့ၫလီၫ. တၭ စဲၪ့ထၪ့ဝ့ၫ လၧခီၫနီၪ လီၩလၩ့လၬလၩ့ဝ့ၫဒၪလီၫ. 7 ကယဲ ၦလၧအမ့ၬလဲၩယၧၩ ထီးအလူၬလဖၪနီၪ, ချဲၩ့ဘံၪၥွံၫလိၬအၥၭ ထၫ့ဒုၪဒၩယၧၩလီၫ. တၭ အဝ့ၫၥံၪ ကိၪ့ထၪ့ ဆၧအၧၩ့ လၧယဂးလီၫ. 8 စံၭဝ့ၫ ဆၧအၧၩ့ ဘုၭထၬ လၧအဝ့ၫနီၪတၭ, လၧအလးမံၫနီၪ မိဂဲထုၪ့လၧၩ့အ့ၬ. 9 မွဲမၬ, ယထံၩယၥိၭ လၧယဒိၭနဲၩ့ယၥၭ လၧအစူၪဖၧၩ့, လၧအအၪ့ ယကိၪဆ့ လဂၩနီၪ ထၧၫ့ယၧၩ လၧအခၪ့နိးခဲၫ့လီၫ. 10 တၭ နဝ့ၫဒၪယီၩ, ယဟိဝၩဧ့, ယၫ့ၥုၪ့ယၫ့ၥၭယၧၩ, ဘိၭဆၧၫ့ထုၪ့ယၧၩ လၧယမိဖ့ၪထဲၩ့ အဝ့ၫ အဂဲးနီၪ ဆံၭ. 11 တၭ ယၥ့ၪယၫ ဆၧမုၬနၥၭ လၧယဖၧၩ့, အဂဲးဘဲၫယီၩ ယဒုၪယဒၩ ၥုၪ့ဎွံၫၥၭယီၫ လၧယဖၫ့ခိၪအ့ၬ. 12 တၭ ဆၧလၧယၧၩယီၩ, နဒုၭအီၪဂုးအီၪခၧၫ့ယၧၩ လၧယဆၧလၧၫ့ဆၧဎွ့ၩ အဖၧၩ့တၭ, နအီၪက့ၪလၩ့ယၧၩ လၧနမ့ၬယၫ လၩ့ဆိၩလၩ့ကၠၪလီၫ. 13 ယဟိဝၩ အံၫစရ့လၭအယွၩနီၪ မွဲအဘၪ ဆၧစံၭထၪ့အၪ့အူၭဝ့ၫ လၧအဆိၩဆိၩ အကၠၪကၠၪ, ဒဲထီၩ့လၧအဆိၩဆိၩ အကၠၪကၠၪနီၪဆံၭ. အၩမံၩ့, ဒဲအၩမံၩ့. 

1 တၭ ဘဲၫခ့ၫဘၩ့ ဆိၫ့ဒၪန့ ထံၫချိၬအၥိၭနီၪ, ယၥၭ ဆိၫ့ဒၪန့နၧၩ ဘဲၫနီၪၥိၭ, ယွၩဧ့, 2 ဆၧၥူၫယၥၭ လၧယွၩ, ယွၩ လၧအမၧၫ့ဝ့ၫ လဂၩလီၫ. တၭ ယမိလ့ၩအီၪဘၪ လၧယွၩ အမ့ၬယၫ ဆံၭယံၬခိၬလဲၪ, 3 လၧအဝ့ၫၥံၪ စံၭယၧၩ လထံၪဎး အဘိၩ့ဘၭ, မွဲနယွၩ အီၪခီၫခီၫလဲၪနီၪ, ယမ့ၬထံၫမွဲ ယဆၧအၪ့ လၧမုဆၫ ဒဲလၧမုနၩလီၫ. 4 ထီးယ အ့ၪနၪ့ထၪ့ထဲၩ့ ဆၧလဖၪယီၩတၭ, ယလူၫလၩ့ခွံၬယၥၭ လၧယဖၧၩ့လီၫ. အဂဲးဘဲၫယီၩ ယလ့ၩယူၭ လၧၦခမျၧးအၥိၭ, ယလ့ၩယဝ့ၫ လၧအၥိၭ လၧယွၩအဂံၪ့ လၧဆၧၥုၪ့ဎွံၫၥၭယီၫ အၥီၫ, ဒဲဆၧစံၭထၪ့အၪ့အူၭတၭ, ယအီၪလၧၦခမျၧးအၥိၭ လၧအမၩဘိၪ့ဆၧ လီၫ. 5 ယၥၭဧ့, မွဲဘၪနီၫလၫ လၧနၥုၪ့ခါနၥၭလၩ့နီၪလဲၪ, တၭ နၥုၪ့ခိနၥၭဝီၩ လၧယဖၧၩ့ မွဲဘၪလဲၪ. ယိလါနဝ့ၫ လၧယွၩအဖၧၩ့ဆံၭ. အဂဲးဘဲၫယီၩ ယမိစံၭထၪ့အၪ့အူၭဒံၭ အဝ့ၫနီၪဒံၭ, လၧအမွဲ ယဆၧထိးထဲၩ့တၩ့ထဲၩ့ ဒဲယယွၩလီၫ. 6 ယၥုၪ့ခါယၥၭလၩ့ လၧယဖၧၩ့လီၫ. မၩအၥၭဘဲၫနီၪတၭ, ယမိနၪ့ထၪ့ထဲၩ့နၧၩ လၧယီၫဒၫ့ အခးဖၧၩ့, ဒဲလၧဟၧမၧၫ့ၥံၪ, ဒဲလၧခိၪလီၩ့ မဲဇၫ အလီၩ့နီၪလီၫ. 7 ထံၫယိၬဖၧၩ့ ကိၭထၪ့ဝ့ၫ လၧထံၫယိၬဖၧၩ့ လၧနထံၫလၩ့ဆ့ၭလဖၪ အၥီၫလီၫ. ကယဲ နလပီၩဘွၩခိၪ ဒဲနလပီၩမုလဖၪ ဂဲၫချုၬဘံၭယၧၩလီၫ. 8 လၧမုဆၫလခီၫနီၪ ယဟိဝၩ မၪလူၬ အဆၧအဲၪအခိးအတၩ, ဒဲလၧမုနၩလခီၫ အဆၧၥံၫကျံၩ အီၪလၧယၧၩတၭ, ယဆၧဘၩဆိၪဖၪ ထီၩ့လၧယၥၭမၧၫ့အယွၩလီၫ. 9 ယမိစံၭ, ယလဲၫ့, ယွၩဧ့, မွဲဘၪနီၫလၫ လၧနၥၭနၪ့ယၧၩလဲၪ. ယလ့ၩဆၧ တၭ, ယလ့ၩ လၧဆၧၥုၪ့အုၭၥၭအုၭ လၧဒုၪဒၩ မၩအၧၩ့ဆၧအကၠီၩ့နီၪ မွဲဘၪလဲၪ. 10 ထီးယဒုၪယဒၩ စံၭယၧၩ ကိၭမုနံၩမုနၩဒ့ၭ, နယွၩ အီၪခီၫခီၫလဲၪနီၪတၭ, ဒုၪဒွ့ၪ ယၧၩတၭ, မၩအၥၭ ဘဲၫဆၧမၩလၩ့ဘျ့ၭ ယဎွံၪလဖၪ လီၫ. 11 ယၥၭဧ့, မွဲဘၪနီၫလၫ လၧနၥုၪ့ခါနၥၭလၩ့နီၪလဲၪ. တၭ နၥုၪ့ခိနၥၭဝီၩ လၧယဖၧၩ့ မွဲဘၪလဲၪ. ယိလါနဝ့ၫ လၧယွၩအဖၧၩ့ဆံၭ, အဂဲးဘဲၫယီၩ ယမိစံၭထၪ့အၪ့အူၭဒံၭ အဝ့ၫနီၪဒံၭ, လၧအမွဲ ယဆၧထိးထဲၩ့တၩ့ထဲၩ့, ဒဲယယွၩလီၫ. 

1 စ့ၩရၫ့ယၧၩယွၩဧ့, တၭ ချဲၩ့ခွး လၧယဂး လၧၦလဆံၫ့လဎံၪဘၪ လဆၨၩနီၪဆံၭ. မၩဖီၩ့မၩဖျ့ၭခွံၬယၧၩ လၧၦအၪ့လီၫဆၧ, ၦအၧၩ့လဂၩနီၪဆံၭ. 2 အဂဲးဘဲၫယီၩ နမွဲ ယဂဲးယဘၭအယွၩလီၫ. တၭ မွဲဘၪနီၫလၫ လၧနခွံၬၡိၭခွံၬယၧၩလဲၪ. ယလၩ့ လၧဆၧၥုၪ့အုၭၥၭအုၭ လၧဒုၪဒၩ မၩအၧၩ့ဆၧအကၠီၩ့ နီၪ, မွဲဘၪလဲၪ. 3 အၪ့မၧၫ့လၩ့ နဆၧဖၩ့ ဒဲနဆၧမွဲဆၧတီၩနီၪ, မွဲအၥိၫ့ယၧၩဆံၭ. မွဲအဒုၭလ့ၩယၧၩ လၧနခိၪလီၩ့ဆံၫ့ဎံၪ, ဒဲထီၩ့လၧနအီၪအလးနီၪဆံၭ. 4 တၭ ယမိဂဲၫ လၧယွၩအဆၧလုလး, ထီၩ့လၧယွၩ လၧအမွဲ ယဆၧၥၭထိၬ, ဒဲယၥုၪ့ဎွံၫၥၭယီၫ လဂၩ အအီၪနီၪလီၫ. တၭ ယမိစံၭထၪ့အၪ့အူၭ နၧၩ လၧနါဒံၩ့, ယွၩ, ယယွၩဧ့. 5 ယၥၭဧ့, မွဲဘၪနီၫလၫ လၧနၥုၪ့ခါနၥၭလၩ့လဲၪ. တၭ နၥုၪ့ခိနၥၭဝီၩ လၧယဖၧၩ့ မွဲဘၪလဲၪ. ယိလါ နဝ့ၫ လၧယွၩအဖၧၩ့ဆံၭ. အဂဲးဘဲၫယီၩ ယမိစံၭထၪ့အၪ့အူၭဒံၭ အဝ့ၫနီၪဒံၭ, လၧအမွဲ ယဆၧထိးထဲၩ့တၩ့ထဲၩ့, ဒဲယယွၩလီၫ. 

1 ယွၩဧ့, ပနါဂၧၫ့ယူၭ လၧပနါ, ပဖါၥံၪ လီၩလၩ့လၬလၩ့ပၧၩ လၧဆၧမၩ လၧနမၩ လၧမုနံၩလဖၪ လၧဖျိၩ့ နီၪလီၫ. 2 နနၫ့ထၪ့ခွံၬ ၦဆၨၩၥံၪ လၧနစူၪတၭ, နၥုၪ့လၩ့ ဖျၭလၩ့ အဝ့ၫၥံၪ, နမၩဂၭဂီၩ့ ၦခမျၧးလဖၪတၭ, ၦလဖၪနီၪ နဒုၭအၪထၪ့လီၫ. 3 အဂဲးဘဲၫယီၩ လမွဲဘၪ အဝ့ၫၥံၪ မၩန့ခးနီၪ လၧအနၭဒၪဝ့ၫအကၠီၩ့, ဒဲမွဲအစူၪဒၪဝ့ၫ မၩဖီၩ့မၩဖျ့ၭ အဝ့ၫၥံၪ ဆ့အ့ၬ. အ့ၪမွဲ နစူၪထွ့ၪ ဒဲနစူၪဒၪ နဝ့ၫ ဒဲနမ့ၬ အဆၧဖၩ့လီၫ. အဂဲးဘဲၫယီၩ နခိးနတၩအီၪ လၧအဝ့ၫၥံၪ အဂးလီၫ. 4 နဝ့ၫဒၪယီၩ နမွဲ ယစဎွၩ, ယွၩဧ့, မၪလူၬ ဆၧမၩဖီၩ့မၩဖျ့ၭ လၧစယၫကူၭ အဂးဆံၭ. 5 တၭ ပမိဆၪ့လၩ့ ပဒုၪပဒၩ လၧနကၠီၩ့ လၧနမံၩ့အကၠီၩ့နီၪတၭ, ပမိယဲးထဲး ၦလၧအဂဲထုၪ့ ထၫ့ဒုၪဒၩပၧၩလီၫ. 6 အဂဲးဘဲၫယီၩ ယမိဒိၭနဲၩ့ယၥၭ လၧယချံၪအ့ၬ. တၭ ယနၭနီၪ မိထိးထဲၩ့တၩ့ထဲၩ့ယၧၩဆ့အ့ၬ. 7 အ့ၪမွဲ နမၩဖီၩ့မၩဖျ့ၭ ပၧၩ လၧပဒုၪပဒၩ အစူၪဖၧၩ့တၭ, ၦလဖၪ လၧအမ့ၬလဲၩပၧၩနီၪ, နဒုၭမဲ အဝ့ၫၥံၪ အမ့ၬလီၫ. 8 ပ အီၪက့ၪဖိၫလိၫပၥၭ ၥံၫ့ၥံၫ့နံၩ လၧယွၩအဖၧၩ့တၭ, ပမိစံၭထၪ့အၪ့အူၭ နမံၩ့ လၩ့ဆိၩလၩ့ကၠၪလီၫ. (စ့လၫ.) 9 နဝ့ၫဒၪ နခွံၬၡိၭပၧၩ, ဒဲဒုၭမ့ၬမဲပၧၩတၭ, နလ့ၩထၪ့ လၧပၥုၭမုၥံၪ အၥိၭဆ့အ့ၬ. 10 နဒုၭထဲၩ့ထဲၩ့ပၧၩ လၧပလးခဲၫ့ လၧပဒုၪပဒၩ အမ့ၬယၫတၭ, ၦလၧအမ့ၬလဲၩ ပၧၩလဖၪနီၪ အၪ့ဂူၬန့ဆၧ လၧအဂးဒၪဝ့ၫလီၫ. 11 နအီၪက့ၪပၧၩ ဘဲၫ ၥိၪလဖၪ လၧဆၧအၪ့အဂး အၥိၭတၭ, န မၩ လၩ့ပြံၩလၩ့ပြၩပၧၩ လၧၦဆၨၩၥံၪ အကျၩလီၫ. 12 နအၪ့ဆၫခွံၬ နၡၩခမျၧး လၧအလမွဲဘၪ ဆၧနးမံၩ့အဂး တၭ, နဆၧဒၪနဝ့ၫနီၪ အၪထၪ့ လၧအဝ့ၫၥံၪ အဎွ့ၩနီၪဆ့ အ့ၬ. 13 တၭ နအီၪက့ၪပၧၩ လၧဆၧဒုၪဒွ့ၪအလး လၧၦအီၪလၧပနဲၩ့ထံၭအဂး, ဆၧချဲၩ့ကြၩ့ထမးအလး, ဒဲဆၧနံဘၪဒုၪဒွ့ၪအလး လၧၦအီၪဝၬဖီၩ့ပၧၩ အဂးလီၫ. 14 တၭ နအီၪက့ၪပၧၩ လၧဆၧချဲၩ့ဒီၩ့ လၧၦဆၨၩၥံၪအကျၩ, ဆၧဂံၩဂု အခိၪအလး လၧၦခမျၧးအကျၩလီၫ. 15 ဆၧအီၪက့ၪမဲယမ့ၬ အီၪဝ့ၫ လၧယမ့ၬယၫ ကိၭမုနံၩမုနၩဒ့ၭတၭ, ယဆၧမ့ၬမဲ လုၬဘံၭခွံၬယၧၩ, 16 လၧၦဒုၪဒွ့ၪဆၧ ဒဲၦချဲၩ့အၧၩ့ဆၧအလူ အကၠီၩ့, လၧဆၧအဒုၪအဒၩ ဒဲၦမၩဆၧၫ့ ဆၧအၧၩ့အကၠီၩ့ နီၪလီၫ. 17 ကယဲ ဆၧထီးအလူၬနီၪ လၩ့ဘၪပၧၩ လါနၫ့ဘိၩ ပၥၭနၪ့နၧၩအ့ၬ. တၭ ပမၩ နဆၧအုၩ့လၩ့ လၧဆၧအဘျံၭအဘျၪဆ့အ့ၬ. 18 တၭ ပၥၭဂၧၩ့ထဲၩ့အ့ၬ. တၭ ပခၫထၪ့ဆၧလဖၪနီၪ လ့ၩခၫ့ဖၬ နဖၧၩ့ၥၭနီၪ ဆ့အ့ၬ. 19 မွဲလါနၫ့ဘဲၫနီၪတၭ, နမၩလၩ့ဘျ့ၭပၧၩ လၧထွံၪမံၩ့အိၩ့ယိၩ့ အလးဖၧၩ့တၭ, နလုၬဘံၭပၧၩ လၧဆၧၥံၫ အလၩၡူၪ လီၫ. 20 ပ အ့ၪၥၭနၪ့ ပယွၩအမံၩ့တၭ, ယူၬထၪ့ ပစူၪ လၧၦလခီၫဘၩ့မုးဖိၪ အယွၩတၭ, 21 ယွၩ မိအၪ့ဎၬန့ ဆၧယီၩ မွဲအ့ၬဧၪ. အဂဲးဘဲၫယီၩ မွဲအၥ့ၪယၫပၥၭ အဆၧအီၪၥူၪလဖၪနီၪလီၫ. 22 အဂဲးဘဲၫယီၩ ပဘၪ ဆၧမၩၥံၫ ပၧၩ ၥံၫ့ၥံၫ့နံၩ လၧနကၠီၩ့တၭ, ဆၧအီၪက့ၪပၧၩ ဘဲၫ ၥိၪၥံၪ လၧအမိဘၪ ဆၧမၩၥံၫဝ့ၫ အၥိၭနီၪလီၫ. 23 နၪ့ထၪ့ထဲၩ့ဆံၭ, မွဲဘၪနီၫလၫ လၧနမံၫမၪလဲၪ, ကဆါဧ့, ဂဲထုၪ့ဆံၭ. ထီးခွံၬၡိၭပၧၩ လၩ့ဆိၩလၩ့ကၠၪ လဂ့ၩ. 24 မွဲဘၪနီၫလၫ လၧနအီၪက့ၪၥူၪခွံၬ နမ့ၬ, ဒဲၥၭနၪ့ ပဆၧၡၪ့ဆၧနၭ, ဒဲဆၧမၩနၧၩ့ပၧၩနီၫလဲၪ. 25 အဂဲးဘဲၫယီၩ ပၥၭကူၭလၩ့ဝ့ၫ ထီၩ့လၩ့ လၧဂၪ့ခိၪအမုၬလီၫ. ပ ဂူၭဖိၫ့ဘုၭထၬ လၧဂၪ့ခိၪလီၫ. 26 ဂဲထုၪ့ မၩဘိၭမၩဆၧၩ့ ပၧၩတၭ, ဎွ့ၩန့ထဲၩ့ပၧၩ လၧဆၧယၫ့ၥုၪ့ယၫ့ၥၭ အကၠီၩ့ နီၪဆံၭ. 

1 ယၥၭ လၬထၪ့လၩ့လၬ လၧဆၧဂ့ၩလမံၩ့, ယမိလီၩလၩ့လၬလၩ့ ယဆၧမၩ လၧစဎွၩအဂးလီၫ. တၭ ယဖျ့ၩမွဲ ၦလၧအကွ့ၭလံၬဖျဲၪလဂၩ အနိၪကွ့ၭလီၫ. 2 န ဎံၫနဲၪ့လၩနဲၪ့ ၦၡၩဖိၪဒံၭလီၫ. ဆၧအဎံၫအလၩ လူၫလၩ့အၥၭ လၧဆၧနိၭဖျံၩလဖၪ အလီၩ့လီၫ. မၩအၥၭဘဲၫနီၪတၭ, ယွၩ ဆိၪဂ့ၩနၧၩ အဆိၩဆိၩအကၠၪကၠၪ လီၫ. 3 ခဲးထၪ့ နနၭ လၧနကံၪထံၭ အလီၩ့, ဆၧဒိၪဆၧဆီၪ့ လဂၩဧ့, အီၪလၧနလၩနဖၩ့ နစီၩ့နမၩ့ဆံၭ. 4 ဘီၪထၪ့ယီၫထၪ့တၭ, ထူၬဆၧ လၧနစီၩ့နမၩ့ လၧဆၧမွဲဆၧတီၩ, ဒဲဆၧၥုၪ့ဆၧၩ့ၥၭဆၧၩ့, ဒဲဆၧတီၩဆၧလီၩ့ အကၠီၩ့နီၪဆံၭ. တၭ နစူၪထွ့ၪ မိၥီၪ့လိၪနၧၩ လၧဆၧၥၭမဲၪလဖၪနီၪလီၫ. 5 နဖျါအနါ အဲၪ့ လၧစဎွၩ အဒုၪအဒၩ အၥၭခံဖၧၩ့တၭ, ၦခမျၧး မိလၩ့ထံၩဖါ လၧနဖၫ့လၬလီၫ. 6 နလးဆီၩ့ဆီယွၩဧ့, အီၪဝ့ၫ အဆိၩဆိၩ အကၠၪကၠၪ လီၫ. နဘၩ့နမုး အနိၪထိၭ စဎွၩနီၪမွဲ ဆၧတီၩဆၧလီၩ့ အနိၪထိၭလီၫ. 7 န အဲၪ ဆၧတီၩဆၧလီၩ့တၭ, နမ့ၬလဲၩ ဆၧအၧၩ့လီၫ. မၩအၥၭဘဲၫနီၪတၭ, ယွၩ, နယွၩ ဂုၪ နၧၩ လၧဆၧၥၭထိၬအၥိၪ လၧနထံၩနၥိၭ အဖၫ့ခိၪလီၫ. 8 မူၫရၫ့ ဒဲအကၠီၫ, ဒဲကဒၩရၫအဖံၭနီၪ မွဲနကီၩ့နၥိၭ ထီးအလူၬ, လၧနီးကဆၫ့မဲၪ အဖၧၩ့နီၪ ဆၧဒုၭၥုၪ့ထိၬၥၭထိၬနၧၩလီၫ. 9 တၭ စဎွၩအဖိၪမုၪၥံၪ အီၪဝ့ၫ လၧနၡၩလၩဖၩ့ဖိၪ အကျၩ လီၫ. နးဎွၩမုၪနီၪ အီၪကယၧၩ့အၥၭ လၧအိဖၧၫ အထီၫ့တၭ, ဆၧၫ့ထုၪ့ လၧနစူၪထွ့ၪနီၪလီၫ. 10 ခိၭနၪ, ဖိၪမုၪဧ့, ယိခွါ, ဒိၭနနါတၭ, ၥၭနၪ့ခွံၬ နၡၩခမျၧး ဒဲနဖါအဂံၪ့ဆံၭ. 11 မွဲစဎွၩ ဆိၫ့န့ဘၪအၥၭ လၧနဎံၫနလၩဆံၭ, အဂဲးဘဲၫယီၩ အဝ့ၫဒၪနီၪ မွဲနကဆါလီၫ. တၭ ဘိၪ့ထၪ့ဘၩထၪ့ အဝ့ၫဒၪဆံၭ. 12 တၭ တဲအၫအဖိၪမုၪ အီၪလၧအဆၧဖ့ၪလၫ့တၭ, ၦ၁ထံၫ လၧၦခမျၧးအကျၩနီၪ မိအၪ့ယၫဆၧ လၧနမ့ၬယၫလီၫ. 13 စဎွၩ အဖိၪမုၪနီၪ အီၪလၧဆၧလၩဖၩ့ ထီးအလူၬအဖၧၩ့လီၫ. အကီၩ့အၥိၭ ဘၪ ဆၧဆၭကံၪဝ့ၫ လၧထီၫ့ လီၫ. 14 တၭ ဆၧမိၥိၫ့အဝ့ၫနီၪ လၧစဎွၩအအီၪ လၧအကီၩ့အၥိၭ ဘၪ ဆၧဆၭကံၪဝ့ၫလီၫ. အထံၩအၥိၭ, ၦမုၪနၩ့ၥံၪ လၧအဖိၬအခဲၫ့နီၪ, ဆၧမိဒုၭ ဂဲၫလၧနအီၪလီၫ. 15 တၭ ဆၧမိၥိၫ့အဝ့ၫၥံၪ လၧဆၧၥုၪ့ဎွံၫၥၭယီၫ, ဒဲလၧဆၧၥုၪ့ထိၬၥၭထိၬတၭ, မိဂဲၫနုၬဝ့ၫ လၧစဎွၩ အနီးဖၧၩ့နီၪလီၫ. 16 လၧနဖါၥံၪအလးနီၪ နဖိၪခွၫၥံၪ မိအီၪဝ့ၫ, နမိအီၪက့ၪထၪ့ အဝ့ၫၥံၪ လၧၦဒိၪဖၭဒိၪလဖၪ လၧဂၪ့ခိၪချိၫ့ ထၧၫ့ဖျိၪ့ယၫလီၫ. 17 ယမိဒုၭနၪ့ထၪ့ထဲၩ့ နမံၩ့ လၧၦအဆၨၩၥံၪ ထီးအလူၬ အကျၩလီၫ. မၩအၥၭဘဲၫနီၪတၭ, ၦခမျၧးၥံၪ မိစံၭထၪ့အၪ့အူၭနၧၩ အဆိၩဆိၩအကၠၪကၠၪလီၫ. 

1 ယွၩမွဲ ဆၧဖလ့ၬအလး လၧပဂး, ဒဲပဂဲးပဘၭဆ့လီၫ. လၧဆၧမၩခိမၩဝီၩ အဖၧၩ့နီၪ, ပဒၪန့ အဝ့ၫ လၧအမွဲ ဆၧမၩဆၧၩ့ဖၭဒိၪလီၫ. 2 မၩအၥၭဘဲၫနီၪတၭ, ဂၪ့ခိၪ အ့ၪအၪ့လဲၩအလး လါနၫ့ဘိၩ, ခိၪလီၩ့ ထိၩ့ချိၬ အ့ၪဘၪ ဆၧဆိၬထၪ့ခွံၬ လၧမၫဆမံၭ အၥၭခံဖၧၩ့ လါနၫ့ဘိၩ ပၥၭမဲၪဆၧအ့ၬ. 3 မွဲအထံၫလဖၪ ၥီၫထၪ့ ဧီၫဧီၫ ဒဲအပၠူၭထၪ့နီၪ မွဲခိၪလီၩ့ ထိၩ့ချိၬၡိၩ့ၡိၬ လၧအထၪ့ထီၫ အကၠီၩ့ နီၪဆံၭ. (စ့လၫ.) 4 တၭ ထံၫမိၡါ အီၪလဘီၩ့နီၪ, အထံၫထဲၩ့ဖၭလဖၪနီၪ ဒုၭၥၭထိၬ ယွၩအဒိၩ့, ဆၧထီၫထုၬလဂၩ အအီၪအလးဆံၫ့ဎံၪလီၫ. 5 ယွၩ အီၪဝ့ၫ လၧအၥၭခံဖၧၩ့တၭ, မိဝၭထိၬဝ့ၫဆ့အ့ၬ. လၧဆၧဖၩ့ထၪ့နီၪ ယွၩ မိမၩဆၧၩ့ဝ့ၫဒၪလီၫ. 6 ၦဆၨၩၥံၪ တုၩ့ထၪ့တုၩ့လၩ့တၭ, ဘၩ့မုးၥံၪ ဝၭဝ့ၫလီၫ. အဝ့ၫအလူ ၥီၫထၪ့နီၪ ဂၪ့ခိၪ ဖံထၪ့ဝ့ၫဒၪလီၫ. 7 ဆၧၥုၭမုခမျၧး အယဟိဝၩ အီၪလၧပၥိၭတၭ, စယၫကူၭ အယွၩနီၪ, မွဲဆၧဖလ့ၬအလး လၧပဂးလီၫ. (စ့လၫ.) 8 ဂဲၫဘီၪ, ယိခွါ, ယဟိဝၩ အဆၧမၩလဖၪ, လၧအအီၪက့ၪလၩ့ ဆၧအီၪယူလဖၪ လၧဂၪ့ခိၪချိၫ့ယီၩဆံၭ. 9 တၭ မွဲအဒုၭအီၪထီ လၧဆၧဒုၭၥုၭလဖၪ ထီၩ့လၧဂၪ့ခိၪအထုၬလီၫ. မၩခါ ချံၪၥံၪဖျါၥံၪနီၪ, ဒဲဒၪ့ထ့ၬခွံၬ ဖၩ့ၥံၪနၭၥံၪ ဒဲဆူၭထၪ့ခွံၬ လဲၪ့ၥုၭလဖၪ လၧမ့ၪလီၫ. 10 အီၪလၩ့မါပံၭတၭ, ၥ့ၪယၫ လၧယမွဲ ယွၩဆံၭ. ယမိဘၪ ဆၧအီၪက့ၪထၪ့ထီၫယၧၩ လၧၦဆၨၩၥံၪ အကျၩတၭ, ယမိဘၪ ဆၧအီၪက့ၪထၪ့ထီၫယၧၩ လၧဂၪ့ခိၪချိၫ့လီၫ. 11 ဆၧၥုၭမုခမျၧး အယဟိဝၩ အီၪလၧပၥိၭတၭ, စယၫကူၭအယွၩနီၪမွဲ ဆၧဖလ့ၬအလး လၧပဂးလီၫ. 

1 ကယဲ ၦခမျၧးၥံၪဧ့, ဒဲၩ နၥံၪအစူၪ, ကိၭၡၭထၪ့ လၧယွၩ လၧဆၧၥုၪ့ဎွံၫၥၭယီၫ အၥီၫနီၪဆံၭ. 2 အဂဲးဘဲၫယီၩ ယဟိဝၩ ဆၧထီၫထုၬနီၪ, မွဲဆၧၥၭမဲၪဖၭဒိၪ အလးလီၫ. မွဲစဎွၩဖၭဒိၪ လၧဂၪ့ခိၪ ထၧၫ့ဖျိၪ့ယၫ အဖၫ့ခိၪ လီၫ. 3 အဝ့ၫဒၪ အီၪက့ၪ ၦခမျၧး လၧပဖၫ့လၬ, ဒဲၦဆၨၩၥံၪ လၧပခၪ့ဖၫ့လၬလီၫ. 4 တၭ အဝ့ၫဒၪ မိရွံန့ ဆၧန့ၥၫ လၧပဂး, စယၫကူၭ လၧအအဲၪဝ့ၫ အဆၧဂ့ၩဆၧဘၪလီၫ. (စ့လၫ.) 5 ယွၩ လ့ၩထၪ့ယူၭ လၧဆၧကိၭၡၭထၪ့တၭ, ယဟိဝၩနီၪ လၧခွ့ၩအၥီၫလီၫ. 6 ၥံၫကျံၩ စံၭထၪ့အၪ့အူၭ ယွၩ, ၥံၫကျံၩ စံၭထၪ့အၪ့အူၭ, ၥံၫကျံၩ စံၭထၪ့အၪ့အူၭ ပစဎွၩ, ၥံၫကျံၩထၪ့ ဆၧစံၭထၪ့အၪ့အူၭဆံၭ. 7 အဂဲးဘဲၫယီၩ ဂၪ့ခိၪ ထၧၫ့ဖျိၪ့ယၫ အစဎွၩနီၪ မွဲယွၩလီၫ. ၥံၫကျံၩ စံၭထၪ့အၪ့အူၭ လၧထၭခိၪၥီၪ့ဆၧ အဖၧၩ့နီၪဆံၭ. 8 ယွၩ ကဲၪစဎွၩ လၧၦဆၨၩၥံၪ အဖၫ့ခိၪ, ယွၩ ဆၧၫ့နၩ့ လၧအလးဆီၩ့ဆီဆံၫ့ဎံၪ အဖၫ့ခိၪလီၫ. 9 ၦခမျၧး အၦဒိၪဖၭဒိၪ အီၪကိၩ့အီၪကီၪ့ လၧစအၫဘြဟၫ့အယွၩ အၡၩခမျၧး အအီၪနီၪလီၫ. အဂဲးဘဲၫယီၩ ဂၪ့ခိၪ အထၩ့ဖံၭလဖၪ အီၪလၧယွၩတၭ, အဝ့ၫဒၪဘၪဆၧအီၪက့ၪထၪ့ထီၫဝ့ၫ ထီၫထီၫလ့ၬလီၫ. 

1 ယဟိဝၩနီၪ မွဲဖၭဒိၪတၭ, ဆၧမိဘၪအၪ့အူၭထၪ့ အဝ့ၫဖၭဒိၪ လၧပယွၩ အဒိၩ့ဖၧၩ့, လၧအခိၪလီၩ့ ဆံၫ့ဎံၪ အလီၩ့လီၫ. 2 ခိၪလီၩ့ ဇံအိၫ့ အလးမုၬဝ့ၫတၭ, မွဲဂၪ့ခိၪ ထၧၫ့ဖျိၪ့ယၫ အဆၧၥုၪ့ဎွံၫၥၭယီၫ အလးတၭ, စဎွၩဖၭဒိၪ အဒိၩ့ အီၪဝ့ၫ လၧအနဲၩ့ဖၩၥံၪ အမုဖၩလခီၫလီၫ. 3 ၦၡၩ ၥ့ၪယၫ ယွၩ လၧအနီးလဖၪ အဖၧၩ့ လၧအမွဲ ဆၧဖလ့ၬအလးလီၫ. 4 အဂဲးဘဲၫယီၩ, ယိခွါ, စဎွၩၥံၪ အီၪကိၩ့အီၪကီၪ့တၭ လ့ၩဝ့ၫဒၪ လစီၪ့ဎးလီၫ. 5 အဝ့ၫၥံၪ ဒၪဘၪဝ့ၫ ဘဲၫနီၪတၭ, ထီးနီၪလဖၧၫ့ ထီၫမံၫထီၫမၪဝ့ၫ, ၥၭမဲၪၥၭဖျဲၩ့ဆၧ တၭ စဲၪ့တလဲးခွံၬဝ့ၫလီၫ. 6 ဆၧဝၭထိၬ ဖီၪ့ထၬ အဝ့ၫၥံၪ ထီးနီၪ, ဆၧဆိၭက့ၭ ဘဲၫ ၦမုၪ လၧအဆီၫ့အီၪန့ဆၧနီၪလီၫ. 7 န မၩဂၭဂီၩ့ တၫၡံၭ အကဘၩ့ၥံၪ လၧလံၩမုထၪ့လခီၫနီၪလီၫ. 8 ဘဲၫပနါဂၧၫ့ဆၧအၥိၭနီၪ, ပဒၪဘၪဆၧ လၧၥုၭမုခမျၧး အယဟိဝၩ အဒိၩ့ဖၧၩ့, လၧပယွၩ အဒိၩ့ဖၧၩ့လီၫ. ယွၩမိဒုၭအီၪဂုးအီၪခၧၫ့ လၩ့ဆိၩလၩ့ကၠၪလီၫ. (စ့လၫ.) 9 ယွၩဧ့, ပနၪ့ထၪ့ထဲၩ့ နဆၧအဲၪ အခိးအတၩ လၧနနီးဆံၫ့ဎံၪ အဖၧၩ့လီၫ. 10 ယွၩဧ့, ဘဲၫနမံၩ့အၥိၭနီၪ, နဆၧစံၭထၪ့အၪ့အူၭ မွဲဘဲၫနီၪၥိၭ ထီၩ့လၧဂၪ့ခိၪ အထုၬလဖၪနီၪလီၫ. နစူၪထွ့ၪနီၪ လၧၫ့ဎွ့ၩဝ့ၫ လၧဆၧတီၩဆၧလီၩ့ လီၫ. 11 မွဲခိၪလီၩ့ ဇံအိၫ့ ၥုၪ့ထိၬၥၭထိၬ, မွဲယုဒၫ အဖိၪမုၪၥံၪ ၥုၪ့ဎွံၫၥၭယီၫ လၧဆၧစ့ၩရၫ့လဖၪ အကၠီၩ့ဆံၭ. 12 လ့ၩဝၬဖီၩ့ ဇံအိၫ့နီၪ, လ့ၩဝၬဖီၩ့ဝ့ၫတၭ, ဝံထၪ့နၬထၪ့ အတၨၭထီၫလဖၪဆံၭ. 13 ထီးနဲၪ့ အခိၪဒၧၩ့လဖၪ, ယိဆီၫ့မီၪ့ အနီးၥံၪ အဂဲး ဘဲၫၥိၭ နၥံၪ မိလီၩဘၪ ၦအဆိၩ လၧနၥံၪ အလးခဲၫ့နီၪဆံၭ. 14 အဂဲးဘဲၫယီၩ ယွၩလဂၩယီၩ မွဲပယွၩ အဆိၩဆိၩ အကၠၪကၠၪတၭ အဝ့ၫဒၪနီၪ မိၥိၫ့ပၧၩ ထီးပၥံၫလီၫ. 

1 ခိၭနၪ ဆၧယီၩ, ၦခမျၧး ထီးလူၬၥံၪဧ့, တၭ ဒိၭနၥံၪ အနါ, ကယဲ ၦအီၪ လၧဂၪ့ခိၪချိၫ့ ထီးအလူၬၥံၪဧ့, 2 ၦအဆံၭမွဲဂ့ၩ, ၦအဒိၪမွဲဂ့ၩ, ၦ၁ထံၫၥံၪ, ဒဲၦၡၪ့ဖိၪယၬဖိၪ စီၪ့ဎးဆံၭ. 3 ယနိၭ မိချဲၩ့ ဆၧကိၪ့ၥ့ၪကိၪ့ဘၪတၭ, ဆၧဆီၫ့မီၪ့ လၧယၥၭခံဖၧၩ့ ဘၪဆဲၫ့ လၧဆၧၥုၪ့ဖၭၥၭဖၭ လီၫ. 4 ယမိဒိၭယနါ လၧဆၧချဲၩ့ဒီၩ့လၩ့တၭ, ယမိဝဲထၪ့ ယဆၧချဲၩ့ အဒီၩ့အထ့ၬ လၧနါဒံၩ့နီၪ အလီၩ့လီၫ. 5 လၧဆၧအၧၩ့ အမုနံၩလဖၪ အဖၧၩ့နီၪ, လၧၦခိၭၥူၪ ယၧၩလဖၪ အဆၧအၧၩ့အီၪဝၬဖီၩ့ယၧၩတၭ, ယဘၪ ၥၭမဲၪဆၧနီၪ မွဲဘၪလဲၪ. 6 ၦလဖၪနီၪ ဒိၭနဲၩ့အၥၭ လၧအစူၪလးအခၪ့ခိၪတၭ, အီၪက့ၪဖိၫလိၫအၥၭ လၧအဆၧထူၭဆၧလၧၫ့ အၪအကၠီၩ့ လီၫ. 7 တၭ ၦၡၩ ဎွ့ၩန့ထဲၩ့ အထၧၫ့ဖုဝဲ ၥ့ၪလၩလါအ့ၬ, မွဲအဖ့ၪလၫ့ ဆၧမၩဖီၩ့မၩဖျ့ၭ လၧယွၩ ၥ့ၪဆ့အ့ၬ. 8 အဂဲးဘဲၫယီၩ ဆၧဎွ့ၩန့ထဲၩ့ အဝ့ၫၥံၪ အၥၭမၧၫ့နီၪ, မွဲဆၧအဎွ့ၩ ဒိၪဒိၪလ့ၬတၭ, အဆိၩဆိၩ အကၠၪကၠၪနီၪ, ဆၧမၩဝ့ၫၥ့ၪအ့ၬ. 9 ဘဲၫၥိၭ အမိမၧၫ့ဝ့ၫ အဆိၩဆိၩ အကၠၪကၠၪတၭ, ထီးထီၩ့ဘၪ လၧဆၧၥွၪခိၪ လဂ့ၩနီၪ, ဆၧမၩဖီၩ့မၩဖျ့ၭ ၥ့ၪအ့ၬ. 10 အဂဲးဘဲၫယီၩ အဝ့ၫနီၪ ဒၪဘၪ လၧၦအကိၪ့ၥ့ၪ ၥံၫဝ့ၫတၭ, ၦဂီၩ့ဖိၪ ဒဲၦအၥၭခံၭနီၪ ဂၭဂီၩ့ဝ့ၫ မီၪ့ဎီၩ့ဆ့တၭ, အီၪက့ၪထၪ့ အစူၪလးခၪ့ခိၪ လၧၦလၧအလးခဲၫ့ အဂးလီၫ. 11 တၭ အဝ့ၫၥံၪ ဆီၫ့မီၪ့ လၧအၥၭခံဖၧၩ့ လၧအဂံၪ့လဖၪ မိအီၪဝ့ၫ လၩ့ဆိၩလၩ့ကၠၪ, ဒဲအအီၪဝ့ၫ အလးလဖၪနီၪ အဆိၩဆိၩအကၠၪကၠၪလီၫ. တၭ ကိၭအဂၪ့ခိၪ ဘဲၫအမံၩ့ဒၪဝ့ၫအၥိၭနီၪလီၫ. 12 မွဲလါနၫ့ဘိၩ, ၦၡၩ, လၧဆၧလၩဆၧဖၩ့ အဖၧၩ့နီၪ, အီၪဂုးခၧၫ့အ့ၬ, လၩ့ဂၬ ဘဲၫဆၧဖိၪဆၧဎါ လၧအဂၭဂီၩ့ဝ့ၫ အၥိၭနီၪလီၫ. 13 ဆၧနီၪမွဲ အဝ့ၫၥံၪ အဖၧၩ့ၥၭတၭ, မွဲၦအဂီၩ့လီၫ. မွဲလါနၫ့ဘိၩ, ၦအီၪလၧအလးခဲၫ့လဖၪနီၪ မုၬအၥၭ လၧအဝ့ၫၥံၪ အဆၧချဲၩ့ အဖၧၩ့ဆ့လီၫ. (စ့လၫ.) 14 တၭ ဆၧအီၪက့ၪ အဝ့ၫၥံၪ လၧဖျုဖၧၩ့ ဘဲၫ ၥိၪအၥိၭနီၪတၭ, ဆၧၥံၫဒိၪ မိအၪ့ဝ့ၫတၭ, လၧဆၧဖၩ့ထၪ့နီၪ, ၦတီၩၦလီၩ့ မိပၧၩ့ဘၪလီၫ. တၭ အဎံၫအလၩ မိလူၬဝ့ၫ လၧဖျုဖၧၩ့ လၧအအီၪဝ့ၫ အလးလီၫ. 15 အ့ၪမွဲ ယွၩ မိဎွ့ၩန့ထဲၩ့ ယၥၭ လၧဖျုအစီၩ့အမၩ့ အဖၧၩ့လီၫ. အဂဲးဘဲၫယီၩ မိမၩန့ယၧၩလီၫ. 16 ထီး ၦလဂၩဂၩ အ့ၪကဲၪ ၦ၁ထံၫ ဒဲအဂံၪ့အလၩ အဖၩ့ အၪထၪ့တၭ, ၥၭမဲၪလဂ့ၩ. 17 အဂဲးဘဲၫယီၩ ထီးအၥံၫတၭ, မွဲအထဲၩ့ဆိၬဆၧန့ နးမံၩ့အ့ၬ. တၭ အလၩအဖၩ့နီၪ လ့ၩလၩ့ ဖိၬအခဲၫ့ ၥ့ၪအ့ၬ. 18 အဂဲးဘဲၫယီၩ လၧအၥၭမၧၫ့ဒံၭ အဘိၩ့ဘၭနနီၪ ဆိၪဂ့ၩလၩ့အၥၭလီၫ. န အ့ၪမၩ ဆၧဂ့ၩ လၧနဂးဒၪနဝ့ၫတၭ, ၦမိစံၭထၪ့အၪ့အူၭနၧၩလီၫ. 19 တၭ အဝ့ၫ မိလ့ၩလၩ့ လၧအဖါၥံၪ အဆိၩ အအီၪလီၫ. တၭ မိဒၪဘၪလၧၩ့ ဆၧဖၩ့ နးဆိၭအ့ၬ. 20 တၭ ၦၡၩ အီၪလၧအလၩအဖၩ့ လၧအဆၧကိၪ့ၥ့ၪကိၪ့ဘၪ လအီၪဘၪနီၪ လၩ့ဂၬ ဘဲၫဆၧဖိၪဆၧဎါ လၧအဂၭဂီၩ့ အၥိၭနီၪလီၫ. 

1 ၦၥ့ၪဆၧလူၬလဂၩ, ယွၩ, ယဟိဝၩ ချဲၩ့ဆၧတၭ, ကိၭ ၦဂၪ့ခိၪဖိၪ လၧမုထၪ့ ထီၩ့လၧမုနုၬ. 2 လၧဇံအိၫ့ ဆၧဎံၫထုၬလၩထုၬ အဖၧၩ့နီၪ ယွၩ ဖၩ့ထၪ့ဝ့ၫလီၫ. 3 ပယွၩ မိဂဲၫတၭ, မိအီၪလၩ့မါပံၭအ့ၬ, မ့ၪ မိအၪ့ဆၧ လၧအမ့ၬယၫတၭ, လဖုၬၥံၪ ဂဲၫဝၬဖီၩ့ အဝ့ၫ ဆီၪ့ဆီၪ့လ့ၬလီၫ. 4 အဝ့ၪဒၪ မိကိၭထၪ့ဝ့ၫ လၧမူၭခိၪ လၧထၭလခီၫ, ဒဲလၧဂၪ့ခိၪနီၪ ဘဲၫၥိၭ အမိစ့ၩရၫ့န့ အၡၩခမျၧး အခွးလီၫ. 5 တၭ ယၡၩဆံၫ့ဎံၪၥံၪ လၧအအုၩ့လၩ့ဆၧ လၧယၥိၭ လၧဆၧလုနီၪ, ဒုၭအီၪကိၩ့အီၪကီၪ့ လၧယအီၪယီၩ ဆံၭ. 6 တၭ မူၭခိၪ ဒုၭနဲၪ အဆၧတီၩဆၧလီၩ့လီၫ. အဂဲးဘဲၫယီၩ ယွၩအနၫ့ဆါဒၪဝ့ၫနီၪ မွဲၦစ့ၩရၫ့ခွး လဂၩလီၫ. (စ့လၫ.) 7 ခိၭနၪ, ယၡၩခမျၧးၥံၪဧ့, တၭ ယမိချဲၩ့ဆၧ အံၫစရ့လၭဧ့, ဒဲယမိထိးယၥၭ လၧနဂဲးနကၠီၪ့လီၫ. ယဝ့ၫဒၪယီၩ ယမွဲယွၩ, နယွၩလီၫ. 8 ယမိအၪ့ၥီၪ့နၧၩ လၧနဆၧလုလဖၪ အဂဲးအကၠီၪ့ အ့ၬ, တၭ နဆၧလုမ့ၪ အီၪဝ့ၫ လၧယမ့ၬယၫ လထံၪဎးလီၫ. 9 တၭ ယလမိမၩန့ဘၪ ချီဖၫ လၧဂံၪ့ဖၧၩ့, ဒဲဘ့ၪဖၫ လၧနဖီၩ့ဖၧၩ့နီၪဆ့အ့ၬ. 10 အဂဲးဘဲၫယီၩ ဆၧဖိၪဆၧဎါအမံၩ့ လၧမံၩ့လၬကျၩနီၪ, မွဲယဆၧကိၭအဒုၩဒ့ၭ, ဒဲဆၧဖိၪဆၧဎါအဒိၩ့ လၧခိၪလီၩ့ အထီၫ့ၥံၪ အလီၩ့, မွဲယဆၧထီးအလူၬလီၫ. 11 ယၥ့ၪယၫ ထိၪၥံၪလံၪၥံၪ လၧခိၪလီၩ့ ထိၩ့ချိၬ ထီးအလူၬ, ဒဲဆၧဖိၪဆၧဎါ လၧဆၧပျၩ့ဖၧၩ့နီၪ မွဲယဆၧလီၫ. 12 ဆၧအ့ၪၥၭဝံယၥၭတၭ, ယလီၩဘၪ နၧၩအ့ၬ. အဂဲးဘဲၫယီၩ ဂၪ့ခိၪ ဒဲဆၧမၩဎွ့ၩဝ့ၫနီၪ မွဲယဆၧလီၫ. 13 တၭ မွဲယမိအၪ့ ချီအယၪ, ဒဲယမိအီၩ ဘ့ၪအၥွံၪနီၪဆ့ဧၪ. 14 တၭ လုထၪ့ ယွၩ လၧဆၧစံၭထၪ့အၪ့အူၭ ဆံၭ, ဆၧဘၪဆဲၫ့ လၧနဆိၪလၩ့နၥၭ လၧဆၧထီၫထုၬ အမ့ၬယၫနီၪ, မၩလၧၫ့ထၪ့ဎွ့ၩထၪ့ဆံၭ. 15 တၭ လၧမုလနံၩ အခိအဝီၩနီၪ, ကိၭထၪ့ယၧၩဆံၭ, ယမိမၩဖီၩ့မၩဖျ့ၭနၧၩတၭ, နမိမၩလၩမၩဖၩ့ယၧၩလီၫ. 16 အ့ၪမွဲ ယွၩစံၭ ၦလတီၩလလီၩ့ဘၪနီၪ, နဝ့ၫဒၪ နလီၩလၩ့ ယဆၧမၪလူၬလဖၪ, ဒဲဆိၬထၪ့ ယဆၧအုၩ့လၩ့ လၧနနိၭနီၪ, မွဲအဘၪဆဲၫ့ လၧနၧၩ ဘဲၫၥ့ၪလဲၪ. 17 မွဲနမ့ၬလဲၩ ဆၧၥီၪ့ဆၧၥၫ့တၭ, နခွံၬၡိၭ ယလူယထၫ လၧနလးခဲၫ့ နီၪလီၫ. 18 န အ့ၪဒၪဘၪ ၦအၪ့ဂူၪဆၧတၭ, မုၬနၥၭ လၧအၥိၭဆ့, ဒဲနမၩဎုၬဆၧ လၧၦမၩမၪမုၪ မၩမၪခွၫဆ့ လီၫ. 19 နဖ့ၪလၫ့ နနိၭ လၧဆၧအၧၩ့ အဖၧၩ့တၭ, နဖျ့ၩ ကိၪ့ထၪ့ အၪ့လီၫဆၧလီၫ. 20 တၭ နဆၧၫ့နၩ့ ချဲၩ့ဆၧ ထၫ့ဒုၪဒၩ နထၧၫ့ဖုဝဲ, ဒဲနဒုၪဒွ့ၪ နမိအဖိၪခွၫလီၫ. 21 ဆၧနီၪလဖၪ နမၩယူၭတၭ, ယအီၪဒၪ ယဆၧလၩ့မါပံၭလီၫ. နဆီၫ့မီၪ့ လၧယ လၩ့ဂၬ နနၫ့ဆါဒၪ နဝ့ၫလီၫ. ယမိအၪ့ၥီၪ့နၧၩတၭ, ယမိနဲၪဖျီၪထၪ့ဆၧ လၧနမ့ၬယၫလီၫ. 22 တၭ ၦလၧအၥၭနၪ့ယွၩၥံၪဧ့, ယိဆီၫ့မီၪ့ ဆၧယီၩဘီၪ, ယမိအဲၪ့ၡၫ့ ဘၪခိၬဆၧတၭ, ဆၧမၩဖီၩ့မၩဖျ့ၭ အီၪနးဂၩအ့ၬ. 23 တၭ ၦလၧအမၩဘိၪ့ ဆၧစံၭထၪ့အၪ့အူၭနီၪ, မၩလၩမၩဖၩ့ယၧၩ, ဒဲၦၡၩ လၧအတဲၩ့ဝဲၩ အဖၧၩ့ၥၭ နီၪ, ယမိဒုၭနဲၪ အဝ့ၫ လၧယွၩ အဆၧထိးထဲၩ့တၩ့ထဲၩ့ လီၫ. 

1 ယွၩဧ့, ယၫ့ၥုၪ့ယၫ့ၥၭယၧၩ ဘဲၫနဆၧအဲၪအခိးအတၩ အၥိၭနီၪဆံၭ. ဘဲၫနယၫ့ၥၭဆၧ အၪအၪလ့ၬ အၥိၭနီၪ ကွဲၪဖျါခွံၬ ယဆၧမၪလဖၪဆံၭ. 2 ၥူၫဝၭခွံၬယၧၩ လၧယဆၧအၧၩ့အကၠီၩ့ ဆံၫ့ဆံၫ့ဆံၭ. တၭ မၩဆံၫ့ထၪ့ ယၧၩ လၧယဆၧဒဲၩဘၭ အကၠီၩ့ ဆံၭ. 3 အဂဲးဘဲၫယီၩ ယမိၥ့ၪယၫ ယဆၧမၪ, ဒဲယဆၧဒဲၩဘၭ အီၪလၧယမ့ၬယၫ လထံၪဎးလီၫ. 4 ယမၩမၪဘၪယူၭ နၧၩန့ၫနၧၩယူၭ တၭ, မၩဆၧအၧၩ့နီၪ လၧနမ့ၬယၫယူၭ. မၩအၥၭဘဲၫနီၪတၭ, နမွဲ ဆၧတီၩဆၧလီၩ့ လၧနချဲၩ့ဆၧနီၪ, နမွဲ ဆၧဆံၫ့ လၧနစ့ၩရၫ့နီၪလီၫ. 5 ယိခွါ, ယအီၪဖျဲၪ လၧဆၧအၧၩ့ဆၧၥၫ့ အကျၩတၭ, ယမိဒၧၩ့ထၪ့န့ယၧၩ လၧဆၧဒဲၩဘၭ အဖၧၩ့နီၪလီၫ. 6 ယိခွါ, နဝ့ၫဒၪယီၩ, ဘၪနၥၭ လၧဆၧမွဲဆၧတီၩ လၧၥၭဖၧၩ့လခီၫ, ဒဲလၧဆၧအီၪၥူၪ အဖၧၩ့နီၪ ဒုၭၥ့ၪယၫယၧၩ လၧဆၧကိၪ့ၥ့ၪဆံၭ. 7 မၩဆံၫ့ယၧၩ လၧဟံစိၭဆံၭ, တၭ ယမိဆံၫ့ထၪ့ ယဝ့ၫလီၫ. ၥူၫဝၭဆံၫ့ခွံၬယၧၩဆံၭ, တၭ ယမိဘွၩနဲၪ့ မူၭခိၪအဖီၫ ဒံၭလီၫ. 8 ဒုၭနါဂၧၫ့ယၧၩ လၧဆၧၥုၪ့ဎွံၫၥၭယီၫ ဒဲဆၧၥုၪ့ထိၬၥၭထိၬတၭ, ဒုၭၥုၪ့ဎွံၫၥၭယီၫ ဆၧဎွံၪၥံၪ လၧနမၩခါလဖၪနီၪဆံၭ. 9 အီၪက့ၪၥူၪခွံၬ နမ့ၬ လၧယဆၧဒဲၩဘၭတၭ, ထူၭခွံၬ ယဆၧအၧၩ့ဆၧၥၫ့ ထီးအလူၬဆံၭ. 10 ယွၩဧ့, မၩထဲၩ့ ယၥုၪ့ဆံၫ့ယၥၭဎံၪဆံၭ. တၭ မၩထဲၩ့ ယၥုၪ့ဂုး ယၥၭခၧၫ့ လၧယဖၧၩ့ဆံၭ. 11 ထီးခွံၬၡိၭခွံၬယၧၩ လၧနအီၪ လဂ့ၩ, ထီးမၩန့ထဲၩ့ နၥၭမုဆံၫ့ဎံၪ လၧယၧၩ လဂ့ၩ. 12 ဒုၭအီၪထၪ့ထဲၩ့န့ယၧၩ လၧဆၧၥၭထိၬ ဘၪဆဲၫ့ လၧနဆၧထိးထဲၩ့တၩ့ထဲၩ့တၭ, မၩဆၧၩ့ယၧၩ လၧၥၭလမံၩ့ လၧအမၩဒၪဆၧဆံၭ. 13 တၭ ယမိဒုၭနဲၪ ၦမၩမၪဆၧ လၧနဖၧၩ့ၥုၪ့ဖၧၩ့ၥၭ, ဒဲၦမၩဆၧဒဲၩဘၭ မိကၠၪလီၩ့ထဲၩ့အၥၭ လၧနအီၪလီၫ. 14 တၭ မၩဖီၩ့မၩဖျ့ၭယၧၩ လၧဆၧမၪအၥွံၪနီၪဆံၭ, ယွၩဧ့, ယဆၧထိးထဲၩ့တၩ့ထဲၩ့အယွၩဧ့, ယဖျ့ၩ မိစံၭထၪ့အၪ့အူၭဆၧ လၧနဆၧတီၩဆၧလီၩ့ အဂဲး လၧဆၧၥုၪ့ထိၬၥၭထိၬလီၫ. 15 ကဆါဧ့, ဒုၭအၩ့ထၪ့ ယနိၭဖျံၩလဖၪဆံၭ, တၭ ယနိၭ မိစံၭထၪ့အၪ့အူၭနၧၩလီၫ. 16 အဂဲးဘဲၫယီၩ ဆၧဘၪနၥၭ လၧဆၧလုအ့ၬ, အ့ၪလမွဲဘၪဘဲၫနီၪတၭ, ယဖ့ၪလၫ့နၧၩလီၫ. ဆၧလုမ့ၪနီၪ ဘၪနၥၭဆ့ အ့ၬ. 17 ယွၩအဆၧလုနီၪမွဲ ဆၧၥုၪ့ခါၥၭလၩ့လီၫ, တၭ ဆၧၥုၪ့ခါၥၭလၩ့, ဒဲဆၧနီၫ့ယါလၩ့ထဲၩ့အၥၭနီၪ, ယွၩဧ့, နမၩကြၩ့ထမး နဝ့ၫအ့ၬ. 18 မၩဂ့ၩ ဇံအိၫ့ ထီးအဘၪနၥၭတၭ, မၩထၪ့ထဲၩ့ ယရုစလံၫ့ အဒိၩ့ခိၪဒၧၩ့နီၪဆံၭ. 19 ထီးနီၪလဖၧၫ့ ဆၧမိဘၪနၥၭ လၧဆၧလုတီၩလဖၪ လၧဆၧလုမ့ၪ, ဒဲဆၧလုမ့ၪ ထၧၫ့ဒုၩယၫလီၫ. ထီးနီၪလဖၧၫ့ ၦမိလုထၪ့ ချီဖၫၥံၪ လၧနဆၧလုလး အဖၫ့ခိၪလီၫ. 

1 ၦလၧအဂဲးဆီၪ့ လဂၩဧ့, မွဲဘၪနီၫ လၧနအီၪက့ၪဖိၫလိၫနၥၭ လၧဆၧအၧၩ့အကၠီၩ့ နီၪလဲၪ, ယွၩအခိးအတၩ အီၪဝ့ၫ ကိၭမုနံၩမုနၩဒ့ၭလီၫ. 2 နဖျ့ၩ ကိၪ့ထၪ့ ဆၧမၩအၧၩ့ ဘဲၫဒီၩလိၩ့ဆၧ အနါအဲၪ့ဝ့ၫအၥိၭနီၪ, မၩအၪ့လီၫ ဆၧလီၫ. 3 နအဲၪ ဆၧအၧၩ့ ဒိၪနဲၪ့ ဆၧဂ့ၩဒံၭ, ဒဲဆၧချဲၩ့ဘျံၭချဲၩ့ဘျၪနီၪ အၪနဲၪ့ ဆၧချဲၩ့တီၩနီၪဒံၭလီၫ. (စ့လၫ.) 4 နအဲၪ ကယဲ ဆၧချဲၩ့မၩဂၭဂီၩ့ဆၧ, ဖျ့ၩအၪ့လီၫဆၧ ဧ့, 5 ယွၩ မိမၩဂၭဂီၩ့နၧၩ လၩ့ဆိၩလၩ့ကၠၪဆ့လီၫ. အဝ့ၫဒၪ မိဖီၪ့ထၬနၧၩတၭ, မိထုၭထၪ့ခွံၬနၧၩ လၧတဲၩဖၧၩ့တၭ, ထ့ၭထၪ့ခွံၬနၧၩ လၧခး လၧၦမၧၫ့ဝ့ၫ အဖၧၩ့နီၪလီၫ. (စ့လၫ.) 6 ၦအတီၩအလီၩ့ မိဒၪဘၪဝ့ၫ, ဒဲၥၭမဲၪဝ့ၫတၭ, နံဘၪဝ့ၫနီၪလီၫ. 7 ယိခွါ, ၦလဂၩ လၧအလအီၪက့ၪဘၪယွၩ လၧအဂဲးအဘၭတၭ, ဒိၭနဲၩ့အၥၭ လၧအဆၧလၧၫ့ဆၧဎွ့ၩ အၪအဖၧၩ့တၭ, မၩဆီၪ့ထၪ့အၥၭ လၧအဆၧအၧၩ့လဖၪနီၪ, ယိ ၦလဂၩနီၪဆံၭ. 8 တၭ ယဝ့ၫဒၪယီၩ ယလၩ့ဂၬ ဘဲၫအလဲအိၫ့ အၥံၫ့ဆ့ၭ လထံၭ လၧယွၩအဂံၪ့ဖၧၩ့ အၥိၭနီၪလီၫ. တၭ ယဒိၭနဲၩ့ယၥၭ လၧယွၩ အဆၧယၫ့ၥုၪ့ယၫ့ၥၭ လၩ့ဆိၩလၩ့ကၠၪ လီၫ. 9 တၭ ယမိစံၭထၪ့အၪ့အူၭနၧၩ လၩ့ဆိၩလၩ့ကၠၪဆ့, အဂဲးဘဲၫယီၩ နမၩနဝ့ၫလီၫ. တၭ ယယိလါဆၧ လၧနမံၩ့နီၪ, အဂဲးဘဲၫယီၩ ဂ့ၩဝ့ၫ လၧၦဆံၫ့ဎံၪ အမ့ၬယၫ လီၫ. 

1 ၦအဂီၩ့ စံၭယူၭ လၧအၥၭခံဖၧၩ့, ယွၩ အီၪနးဂၩအ့ၬ. အဝ့ၫၥံၪ အၧၩ့ဝ့ၫၥၫ့ဝ့ၫတၭ, မၩယူၭ ဆၧၥၭလိၪယူၭ, ၦမၩ ဆၧဂ့ၩ အီၪနးဂၩအ့ၬ. 2 ၦလၧအၥၭဖၭ, ၦအၪ့ဎၬ ယွၩနီၪ, မွဲအအီၪ လအီၪဘၪလဲၪ, ဘဲၫၥိၭ အမိဒၪဘၪဝ့ၫ တၭ, ယွၩ ယိလၩ့ လၧမူၭခိၪ လၧၦၡၩဖိၪခွၫၥံၪ အလီၩ့ လီၫ. 3 တၭ အဝ့ၫၥံၪ ဂၧၩ့ထဲၩ့ယူၭ အၥၭ ထီးအလူၬယူၭ, အုၪထၪ့ယူၭ လစီၪ့ဎးယူၭ, ၦမၩ ဆၧဂ့ၩ အီၪနးဂၩအ့ၬ, န့ၫလဂၩနီၪ အီၪအ့ၬ. 4 တၭ ၦလၧအမၩ ဆၧအၧၩ့လဖၪနီၪ, မွဲအၥ့ၪယၫဆၧ နးမံၩ့အ့ၬဧၪ. တၭ အၪ့ဝ့ၫ ယၡၩခမျၧး, ဘဲၫ အအၪ့ကိၪ အၥိၭတၭ, ကိၭထၪ့ ယွၩနီၪဆ့အ့ၬ. 5 လၧဆၧၥၭမဲၪ အလးလအီၪဘၪနီၪ, ထီးနီၪ အဝ့ၫၥံၪ ၥၭမဲၪဆၧဖၭဒိၪ လီၫ. အဂဲးဘဲၫယီၩ ယွၩ မၩ လၩ့ပြံၩလၩ့ပြၩ ၦၥုၪ့တဲၩ ထၫ့ဒုၪဒၩနၧၩလဖၪ အဎွံၪၥံၪလီၫ. နဒုၭမ့ၬမဲ အဝ့ၫၥံၪ နီၪ, အဂဲးဘဲၫယီၩ ယွၩ မ့ၬလဲၩ အဝ့ၫဒၪလီၫ. 6 အံၫစရ့လၭ အဆၧထိးထဲၩ့တၩ့ထဲၩ့နီၪ, မွဲအဂဲၫထၪ့လါ လၧဇံအိၫ့ အဖၧၩ့နီၪဆံၭ. တၭ ထီးယွၩ ဒုၭထဲၩ့ထဲၩ့ အၡၩ ဆၧအၪ့မၧၫ့ဎီးဝ့ၫနီၪတၭ, ယၫကူၭ မိၥုၪ့ဎွံၫၥၭယီၫတၭ, အံၫစရ့လၭ မိၥုၪ့ထိၬၥၭထိၬလီၫ. 

1 ယွၩဧ့, ထိးထဲၩ့တၩ့ထဲၩ့ယၧၩ လၧနမံၩ့အကၠီၩ့ တၭ, စ့ၩရၫ့တီၩန့ ယခွး လၧနစီၩ့နမၩ့ဆံၭ. 2 ယွၩဧ့, ခိၭနၪ ယဆၧဘၩဆိၪဖၪလဖၪတၭ, ဒိၭနနါ လၧယနိၭ အဆၧချဲၩ့လဖၪနီၪဆံၭ. 3 အဂဲးဘဲၫယီၩ ၦလခီၫဘၩ့မုးဖိၪ ဂဲထုၪ့ ထၫ့ဒုၪဒၩယၧၩတၭ, ၦမၩဆီၪ့ဆၧ အၪ့ဎၬ ယၥၭမၧၫ့လီၫ. အဝ့ၫၥံၪ အီၪက့ၪ ယွၩ လၧအမ့ၬယၫဆ့ အ့ၬ. (စ့လၫ.) 4 ယိခွါ, ယွၩ မၩဆၧၩ့ယၧၩ, ကဆါ အီၪဝ့ၫ လၧၦလၧအမၩအၧၩ့ယၥၭ အၥိၭလီၫ. 5 အဝ့ၫဒၪ မိဖ့ၪလၫ့ထဲၩ့ ဆၧအၧၩ့ လၧယဒုၪယဒၩလဖၪတၭ, နမိမၩဂၭဂီၩ့ခွံၬ အဝ့ၫၥံၪ လၧဆၧမွဲဆၧတီၩလီၫ. 6 တၭ ယမိလုထၪ့နၧၩ လၧဆၧမၩဘိၪ့ဒၪဆၧ, ယမိစံၭထၪ့အၪ့အူၭနမံၩ့, ယဟိဝၩဧ့, အဂဲးဘဲၫယီၩ မွဲအဂ့ၩလီၫ. 7 အဂဲးဘဲၫယီၩ မွဲအမၩဖီၩ့မၩဖျ့ၭယၧၩ လၧဆၧမၩခိမၩဝီၩလဖၪ ထီးအလူၬယူၭ. တၭ ယမ့ၬၥၪ ဒၪဘၪယူၭ ဆၧလၧအဘၪယၥၭ လၧယဒုၪယဒၩလဖၪ အလီၩ့လီၫ. 

1 ယွၩဧ့, ခိၭနၪ ယဆၧဘၩဆိၪဖၪဆံၭ. တၭ အီၪက့ၪၥူၪ နၥၭ လၧယအၪ့ယၫဆၧ လဂ့ၩ. 2 ခိၭနၪ ယလူတၭ, ဒိၭနနါဆံၭ, ယအၪ့ယၫဆၧ လၧယၥၭအုၭတၭ, 3 ယ ကိၭၡၭထၪ့ဆၧ, လၧဆၧအဒုၪအဒၩအလူ အကၠီၩ့, လၧၦလတီၩလလီၩ့ဘၪ အမၩအၧၩ့ဆၧ အကၠီၩ့ လီၫ. အဂဲးဘဲၫယီၩ မွဲအဒုၭဘၪယၧၩ လၧဆၧအၧၩ့တၭ, လၧအၥၭထၪ့ဆၧ အဖၧၩ့နီၪ, မွဲအမ့ၬလဲၩယၧၩလီၫ. 4 တၭ ယၥုၪ့ဝၭထိၬယၥၭဝၭထိၬ လၧအဖၧၩ့, ဒဲဆၧၥံၫ အဆၧမၩၥၭမဲၪၥၭဖျဲၩ့နီၪ လၩ့ဘၪယၧၩလီၫ. 5 တၭ ဆၧၥၭမဲၪ ဒဲဆၧဝၭထိၬ လၩ့ဘၪယၧၩတၭ, ယဆၧဝၭထိၬ လုၬဘံၭခွံၬယၧၩလီၫ. 6 တၭ ယစံၭ, မွဲယအီၪလါ လၧယဒံၭ ဘဲၫထိၪလွံအၥိၭနီၪဆံၭ. အ့ၪမွဲ ဘဲၪနီၪ, ယမိယူၩထၪ့ခွံၬတၭ, အီၪပွံၭဝ့ၫလီၫ. 7 ယိခွါ, ယမိဂၭ လၧအယဲၩ့ တၭ ယမိအီၪလၧၡါမုနၧၫ့ဖၫလီၫ. (စ့လၫ.) 8 တၭ ယမိမၩဖီၩ့မၩဖျ့ၭ ယၥၭ ချဲၫ့ချဲၫ့ လၧလံၩမု ဒဲလဖုၬနီၪလီၫ. 9 မၩဂၭဂီၩ့ခွံၬ, ကဆါဧ့, မၩထဲၩ့ဖၭ အဝ့ၫၥံၪ အဖျ့ၩ ဆံၭ. အဂဲးဘဲၫယီၩ ယဒၪဘၪဆၧမၩအၧၩ့, ဒဲဆၧအဲၪ့လိၬဆိၭချဲၩ့ လၧဒိၩ့ဖၧၩ့လီၫ. 10 လၧမုဆၫလခီၫ ဒဲလၧမုနၩလခီၫနီၪ, အဝ့ၫၥံၪ လ့ၩဝၬဖီၩ့ဝ့ၫ လၧဒိၩ့ခိၪဒၧၩ့ အဒၩ့ခိၪ, ဒဲဆၧမၩဂၭဂီၩ့, ဒဲဆၧၡၪ့ဆၧနၭ အီၪဝ့ၫ လၧအဖၧၩ့လခီၫလီၫ. 11 တၭ ဆၧအၧၩ့ဆၧၥၫ့ အီၪဝ့ၫ လၧအၥၭခံဖၧၩ့, ဆၧမၩအၧၩ့ ဒဲဆၧအၪ့လီၫဆၧနီၪ လစဲၪ့ထၪ့ခွံၬဘၪ လၧဖၠါဖၧၩ့ နီၪလီၫ. 12 အဂဲးဘဲၫယီၩ လမွဲဘၪ ဆၧအဒုၪအဒၩ ဒုၪဒွ့ၪယၧၩ, အ့ၪမွဲ ဘဲၫနီၪတၭ, ယထိးနၧၩ့လီၫ. တၭ လမွဲဘၪ ၦမ့ၬလဲၩယၧၩ လၧအအီၪက့ၪဒိၪအၥၭ လၧယဖၫ့ခိၪ, အ့ၪမွဲ ဘဲၫနီၪတၭ, ယမိအီၪက့ၪၥူၪခွံၬ ယၥၭ လၧအအီၪလီၫ. 13 အ့ၪမွဲ နဝ့ၫဒၪ, နမွဲ ၦလၧယအီၪက့ၪ ဘဲၫယနၫ့ဆါဒၪ ယဝ့ၫအၥိၭ ယထံၩယၥိၭ ဒဲၦလၧပၥ့ၪယၫလိၬပၥၭလီၫ. 14 ပ ဖံၭၥိၭလိၬပၥၭ လစီၪ့ဎး မုၬမုၬတၭ, ပလ့ၩထၪ့ လၧယွၩအဂံၪ့ လၧၦခမျၧးအၥိၭလီၫ. 15 မွဲဆၧအီၪယူ လၩ့ဘၪဝ့ၫဆံၭ, လၧအဝ့ၫၥံၪ မၧၫ့ဒံၭနီၪ, မွဲအမိလ့ၩလၩ့ လၧဖျုဖၧၩ့လီၫ. အဂဲးဘဲၫယီၩ ဆၧအၧၩ့ အီၪဝ့ၫ လၧအလးဖၧၩ့ လၧအဝ့ၫၥံၪ အကျၩနီၪဆ့လီၫ. 16 တၭ ယဝ့ၫဒၪယီၩ ယမိကိၭထၪ့ယွၩလီၫ. တၭ ယဟိဝၩ မိထိးထဲၩ့တၩ့ထဲၩ့ယၧၩလီၫ. 17 လၧဂၪလခီၫ, ဒဲလၧဂီၩလခီၫ, ဒဲလၧမုထုၪ့နီၪ ယမိၥုၪ့ခါၥၭလၩ့ ဒဲဘၩဆိၪဖၪဆၧတၭ, ယွၩ မိနါဂၧၫ့ ယလူလီၫ. 18 တၭ ဆၧမိဎွ့ၩန့ထဲၩ့ယၥၭ လၧဆၧဘၪလိၬအိၭလိၬ အဂး, လၧဆၧဒုၭၥုၭ ထၫ့ဒုၪဒၩယၧၩ အဖၧၩ့လီၫ. အဂဲးဘဲၫယီၩ ၦအီၪလၧယၥိၭ အၪဂၩလီၫ. 19 ယွၩ ဒၪလ့ၬ လၧအဆၧၫ့နၩ့ [ဘဲၫ ၦစ့ၩရၫ့ဆၧ အၥိၭ] ခီၫလၧဖျိၩ့လဂၩ မိခိၭနၪဆၧ တၭ, မိစံၭဆၧၫ့ အဝ့ၫၥံၪ လီၫ. (စ့လၫ.) မွဲဆၧအၪ့လဲၩ လအီၪဘၪ လၧအဝ့ၫဒၪတၭ, အဝ့ၫၥံၪ ၥၭမဲၪယွၩအ့ၬ. 20 ယၩ့ထၪ့ အစူၪ ထၫ့ဒုၪဒၩ ၦလၧအမၩဘၪလိၬအိၭလိၬဆၧ လၧအၥိၭတၭ, မၩဂၭဂီၩ့ အဆၧအုၩ့လၩ့နီၪလီၫ. 21 အနိၭ ဖျ့ၫနဲၪ့ ထီပၭ လါနၫ့တၭ, ဆၧဒုၭၥုၭ အီၪဝ့ၫ လၧအၥၭခံဖၧၩ့လီၫ. အဆၧချဲၩ့ၥံၪ ဖူၬနဲၪ့ ၥိၪဒံၭ လါနၫ့တၭ, မွဲနၭ လၧအထုၭထၪ့အၥၭလဖၪလီၫ. 22 တၭ အီၪက့ၪ နဆၧအွံၪဆၧယိၭနီၪ လၧယဟိဝၩ အလီၩ့ဆံၭ, အဝ့ၫ မိမၩဆၧၩ့နၧၩလီၫ. တၭ ၦအတီၩအလီၩ့လဖၪနီၪ အဝ့ၫဒၪ ဖ့ၪလၫ့ အဝၭ နးဖၧၫ့အ့ၬ. 23 တၭ နဝ့ၫဒၪ, ယွၩဧ့, နမိဒုၭလ့ၩလၩ့ ၦလဖၪနီၪ လၧဆၧဂၭဂီၩ့ အဆၧဖၧၩ့လီၫ. ၦမၩၥံၫၦၡၩ, ဒဲအၪ့လီၫဆၧလဖၪနီၪ မိမၧၫ့ဖိၭဖၫ့ အမုနံၩလဖၪအ့ၬ, အ့ၪမွဲ ယဝ့ၫဒၪယီၩ, ယဒိၭနဲၩ့ယၥၭ လၧနၧၩလီၫ. 

1 ယၫ့ၥုၪ့ယၫ့ၥၭယၧၩဆံၭ, ယွၩဧ့, အဂဲးဘဲၫယီၩ ၦၡၩ မိယုလၩ့ယၧၩတၭ, ဒုၭဆၧ ကိၭမုနံၩဒ့ၭနီၪ, မၩနၧၩ့မၩစၪယၧၩလီၫ. 2 တၭ ယဒုၪယဒၩလဖၪ မိယုလၩ့ ယၧၩ ကိၭမုနံၩမုနၩဒ့ၭလီၫ. အဂဲးဘဲၫယီၩ ၦအၪဂၩ အီၪက့ၪထၪ့ထီၫအၥၭတၭ, ဒုၭဆၧ ထၫ့ဒုၪဒၩယၧၩ လီၫ. 3 မုနံၩမုနၩ လၧယဘၪ ဆၧအၪ့ယိၪၥၭအုၭနီၪ, ယ မိဒိၭနဲၩ့ယၥၭ လၧနၧၩလီၫ. 4 လၧယွၩအဖၧၩ့, ယ မိစံၭထၪ့အၪ့အူၭ အလူအထၫ, ယဒိၭနဲၩ့ယၥၭ လၧယွၩ တၭ, ယမိၥၭမဲၪဆၧအ့ၬ, ဆၧဖံၭဆၧယၪ မၩယၧၩ လမံၩ့မံၩ့နီၪ ဘၪမိၥ့ၪဧၪ. 5 အဝ့ၫၥံၪ မၩဂၭဂီၩ့ ယဆၧချဲၩ့ ကိၭမုနံၩဒ့ၭလီၫ. အဝ့ၫၥံၪ အဆၧဆီၫ့မီၪ့ ထီးအလူၬ ထၫ့ဒုၪဒၩယၧၩ လၧဆၧအၧၩ့အဂးလီၫ. 6 အဝ့ၫၥံၪ အီၪကိၩ့အီၪကီၪ့ အီၪက့ၪၥူၪအၥၭတၭ, ယိနဲၪ့ ယခၪ့ခၫထၪ့လဖၪ, ယိလါ ယၥၭမၧၫ့လီၫ. 7 အဝ့ၫၥံၪ မိဖီၩ့ဖျ့ၭ လၧဆၧအၧၩ့ အကၠီၩ့နီၪ ဆ့ဧၪ. လၧဆၧၥၭထၪ့ အကၠီၩ့နီၪ ခွံၬလၩ့ခွံၬ ၦခမျၧးဆံၭ, ယွၩဧ့, 8 နဝံထၪ့နၬထၪ့ ယဂၭဝံၩ့ဝၩ့ဆၧလဖၪ လီၫ. အီၪက့ၪ ယမ့ၬထံၫ လၧနထိၪ့ဆၧဖံၭ အဖၧၩ့နီၪ ဆံၭ, ဆၧနီၪလဖၪ အီၪလၧနလံၬဆရၫ့ အဖၧၩ့နီၪ, မွဲအ့ၬဧၪ. 9 ထီးမုနံၩ လၧယကိၭထၪ့နီၪ, ယဒုၪယဒၩၥံၪ မိထဲၩ့ထဲၩ့ လၧအလးခဲၫ့လီၫ. ဆၧယီၩလမံၩ့ ယၥ့ၪယၫ ယွၩအီၪလၧယၥိၭလီၫ. 10 လၧယွၩအဖၧၩ့ ယမိစံၭထၪ့အၪ့အူၭ အလူအထၫလီၫ. လၧယဟိဝၩအဖၧၩ့ ယမိစံၭထၪ့အၪ့အူၭ အလူအထၫလီၫ. 11 ယဒိၭနဲၩ့ယၥၭ လၧယွၩတၭ, ၦၡၩ မိမၩယၧၩ ဘဲၫၥ့ၪလဲၪ ဘဲၫၥ့ၪလဲၪနီၪ, ယၥၭမဲၪ ယဝ့ၫအ့ၬ. 12 ဆၧလၧယဆိၪလၩ့ယၥၭ လၧနဂးနီၪ, အီၪဝ့ၫ လၧယလီၩ့, ယွၩဧ့, ယမိမၩဘိၪ့နၧၩ လၧဆၧစံၭထၪ့အၪ့အူၭလဖၪလီၫ. 13 အဂဲးဘဲၫယီၩ နမၩဖီၩ့မၩဖျ့ၭ ယၥၭမၧၫ့ လၧဆၧၥံၫလီၫ. ဘဲၫၥိၭ ယမိလ့ၩ လၧယွၩ အမ့ၬယၫ လၧၦမၧၫ့ အဆၧဖၩ့ အကျၩနီၪ, နမိမၩဖီၩ့မၩဖျ့ၭ ယခၪ့ ဘဲၫၥိၭ အထီးဖျၬ လဂ့ၩ, မွဲအ့ၬဧၪ. 

1 ယၫ့ၥုၪ့ယၫ့ၥၭယၧၩ ယွၩဧ့, ယၫ့ၥုၪ့ယၫ့ၥၭယၧၩ ဆံၭ. အဂဲးဘဲၫယီၩ ယၥၭဒိၭနဲၩ့အၥၭ လၧနၧၩလီၫ. တၭ ယစဲၪ့ဖလ့ၬ ယၥၭ လၧနဒံၭ အလၩၡူၪဖၧၩ့ ထီးဆၧၡၪ့ဆၧနၭလဖၪယီၩ လ့ၩဖီၩ့ခွံၬယၧၩလီၫ. 2 ယမိကိၭထၪ့ယွၩ ဆၧထၪ့ထီၫထုၬ လဂၩ, ယွၩ လၧအမၩဆၧ လၧၫ့ထၪ့ဎွ့ၩထၪ့ လၧယဂးလီၫ. 3 တၭ အဝ့ၫဒၪ မိအၪ့မၧၫ့လၩ့ လၧမူၭခိၪတၭ, မၩဖီၩ့မၩဖျ့ၭယၧၩ လၧၦလၧအလီၩ့ဆီးယၧၩ အဆၧဒုၪဒွ့ၪ အစူၪဖၧၩ့နီၪလီၫ. (စ့လၫ.) ယွၩ မိအၪ့မၧၫ့လၩ့ အဆၧယၫ့ၥၭ ဒဲအဆၧမွဲဆၧတီၩလီၫ. 4 ယၥၭ အီၪလၧဆၬလၥၧၫ့ အကျၩတၭ, ယမံၫနၩ့ လၧၦၡၩ လၧအၥၪထၪ့ မ့ၪလၪလဖၪအကျၩ တၭ, ၦၡၩ အဖိၪခွၫၥံၪ လၧအၥွၫမွဲဖၩ့ ဒဲဖျါၥံၪတၭ, အဖျ့ၩမွဲ နၭ လၧအနါအဲၪ့ဝ့ၫလီၫ. 5 မွဲနဘၪ ဆၧအီၪက့ၪထၪ့ထီၫနၧၩ လၧမူၭခိၪ အဖၫ့ခိၪ နီၪ, ယွၩဧ့, မွဲနဆၧလၩဆၧဖၩ့ အီၪလၧဂၪ့ခိၪ ထၧၫ့ဖျိၪ့ယၫ အဖၫ့ခိၪဆံၭ. 6 အဝ့ၫၥံၪ မၩဝဲၩ ဖျံၩခွၩ့ လၧယခၪ့ အဂးလီၫ. တၭ ယၥၭကူၭလၩ့အၥၭလီၫ. အဝ့ၫၥံၪ ခုၪ့လၩ့ ဆၧဖၧၩ့ လၧယမ့ၬယၫတၭ, အဝ့ၫၥံၪ အနၫ့ဆါဒၪဝ့ၫ လၩ့ထ့ၬ လၧအဖၧၩ့နီၪလီၫ. (စ့လၫ.) 7 ယၥၭ အီၪဂုးအီၪခၧၫ့, ယွၩဧ့, ယၥၭ အီၪဂုးအီၪခၧၫ့လီၫ. ယမိၥံၫကျံၩထၪ့ဆၧတၭ, ယမိစံၭထၪ့အၪ့အူၭဆၧလီၫ. 8 နၪ့ထၪ့, ယလၩဖၩ့ဧ့, နၪ့ထၪ့ဆံၭ. ၥၫ့ထီး ဒဲနါဒံၩ့ၥံၪဧ့, ယ မိထိၪဂဲၩ မုဆဲၪ့ဘွၩနီၪလီၫ. 9 ယ မိစံၭထၪ့အၪ့အူၭနၧၩ လၧၦခမျၧးအကျၩ, ကဆါဧ့, ယမိၥံၫကျံၩထၪ့နၧၩ လၧၦဆၨၩၥံၪ အကျၩလီၫ. 10 အဂဲးဘဲၫယီၩ နဆၧယၫ့ၥုၪ့ယၫ့ၥၭ ဒိၪဝ့ၫ ဖိးလၧမူၭခိၪတၭ, နဆၧမွဲဆၧတီၩ ဖိးလၧဆၧအုၪ့လဖၪလီၫ. 11 မွဲနဘၪ ဆၧအီၪက့ၪထၪ့ထီၫနၧၩ လၧမူၭခိၪ အဖၫ့ခိၪ, ယွၩဧ့, မွဲနဆၧလၩဆၧဖၩ့ အီၪလၧဂၪ့ခိၪ ထၧၫ့ဖျိၪ့ယၫ အဖၫ့ခိၪနီၪဆံၭ. 

1 ၦၡၩ အဖိၪခွၫၥံၪဧ့, လၧနၥံၪ အီၪလၩ့မါပံၭနီၪ, မွဲနၥံၪ ချဲၩ့တၡါ ဆၧမွဲဆၧတီၩဧၪ, မွဲနၥံၪ စ့ၩရၫ့ဆၧ လၧဆၧတီၩအဖၧၩ့ၥၭနီၪဆ့ဧၪ. 2 မွဲမၬ, နၥံၪ မၩဆၧအၧၩ့ လၧနၥံၪ အၥၭခံဖၧၩ့ ဒၪလ့ၬ, နၥံၪအစူၪ ခံၫ့ ဆၧအၧၩ့ လၧဂၪ့ခိၪချိၫ့လီၫ. 3 ၦလတီၩလလီၩ့ဘၪ လ့ၩမၪဆၧ လၧဆၧအဒၧၩ့လးဖၧၩ့နီၪ, ခီၫလၧအအီၪဖျဲၪၥၫ့ ဂၭဖျိၭ ချဲၩ့ဆၧအဘျံၭအဘျၪလီၫ. 4 အီၪလၧဆၧစုၪ ဘဲၫဂူအစုၪအၥိၭနီၪလီၫ. မၩအၥၭ ဘဲၫဂူၥၫ့ လၧအဆွံၪဘံၭ အနါတၭ, 5 အဝ့ၫၥံၪ နါဂၧၫ့ ၦၥ့ၪ ဆၧအူၪဆၧပီၩ လၧအအူၪဆၧ လၧဆၧကိၪ့ၥ့ၪလဖၪ အလူအ့ၬ. 6 မၩဖိၭအၥွၫ လၧအနိၭဖၧၩ့နီၪဆံၭ, ယွၩဧ့, မၩခါခွံၬ ဆၬလၥၧၫ့ဖိၪ အၥွၫခၫ့ဆံၭ, ယဟိဝၩဧ့. 7 အဝ့ၫၥံၪ မိဖံထၪ့ခွံၬ ဘဲၫထံၫ လၧအယွၩခွံၬ အၥိၭနီၪတၭ, ထီးအခၭ အဖျါနီၪ, မွဲအဝ့ၫၥံၪ မၩအၥၭ ဘဲၫ အဘၪ ဆၧဒၪ့ထ့ၬဝ့ၫ နံၫကုၭ အၥိၭနီၪဆံၭ. 8 မွဲအမၩအၥၭ ဘဲၫချိၪ လၧအဖံထၪ့ခွံၬဝ့ၫ လၧအလ့ၩဆၧအၥိၭနီၪ, ဘဲၫဖိၪၥၪလၩ့ဎွံၪ လဂၩ အၥိၭတၭ, အဝ့ၫၥံၪ ဒၪဘၪ မုၥံၪလၩၥံၪဆ့ အ့ၬ. 9 နၥံၪ အဖၧၩ့ၥံၪ လချုၭၥ့ၪယၫဒံၭဘၪ ဆၧဆူၪ, မ့ၪ အၪ့ဝ့ၫမွဲဂ့ၩ, ၥံၫ့ဆ့ၬမွဲဂ့ၩ, လဖုၬ မိမၩဂၭဂီၩ့ဝ့ၫလီၫ. 10 ထီး ၦတီၩၦလီၩ့ ဒၪဘၪဆၧမၩဆၧၫ့ ဆၧအၧၩ့တၭ, မိၥုၪ့ထိၬၥၭထိၬလီၫ. တၭ မိခၫထၪ့ လၧၦလတီၩလလီၩ့ဘၪ အၥွံၪဖၧၩ့လီၫ. 11 တၭ ၦမိစံၭဝ့ၫ, မွဲမၬ, ဆၧၥၪ အီၪဝ့ၫ လၧၦတီၩၦလီၩ့ အဂးလီၫ. မွဲမၬ, ယွၩ လၧအစ့ၩရၫ့ဆၧ လၧဂၪ့ခိၪချိၫ့ယီၩ အီၪဝ့ၫတၡါလီၫ. 

အၪ့အူၭ Psalms 59 

1 ယွၩဧ့, မၩဖီၩ့မၩဖျ့ၭယၧၩ လၧယဒုၪယဒၩဆံၭ. နမိအီၪက့ၪထၪ့ထီၫယၧၩ လၧၦလၧအဂဲထုၪ့ ထၫ့ဒုၪဒၩယၧၩ အဖၫ့ခိၪနီၪလီၫ. 2 မၩဖီၩ့မၩဖျ့ၭယၧၩ လၧၦမၩဆၧအၧၩ့, ဒဲမၩဖီၩ့မၩဖျ့ၭယၧၩ လၧဆၧၥွံၪ အၦၡၩ အစူၪဖၧၩ့ဆံၭ. 3 အဂဲးဘဲၫယီၩ ယိခွါ, အဝ့ၫၥံၪ ခိၭၥူၪဆၧ လၧယၥၭအဂးလီၫ. ၦအဂဲးဆီၪ့အဘၭဆီၪ့လဖၪ အီၪကီၪ့ ထၫ့ဒုၪဒၩယၧၩလီၫ. လမွဲဘၪ လၧယဆၧမၪအကၠီၩ့ တၭ, မွဲလၧယဆၧဒဲၩဘၭ အကၠီၩ့ ဆ့အ့ၬ, ယဟိဝၩဧ့. 4 ယဆၧအၧၩ့ လအီၪဘၪ အကၠီၩ့ တၭ, အဝ့ၫၥံၪ စဲၪ့တလဲးတၭ, မၩဝဲၩ အဆၧထၫ့ဒုၪဒၩယၧၩ လီၫ. နၪ့ထၪ့ ဂဲၫမၩဆၧၩ့ယၧၩတၭ, ယိခွါဆံၭ. 5 တၭ နဝ့ၫဒၪ, ယဟိဝၩ, ဆၧၥုၭမုခမျၧးအယွၩ အံၫစရ့လၭအယွၩဧ့, နၪ့ထၪ့ စ့ၩရၫ့ ၦဆၨၩၥံၪ ထီးအလူၬဆံၭ. ထီး ဒုၭဖီၩ့ဖျ့ၭ ၦအၧၩ့အၪ့လီၫဆၧၥံၪနီၪ နးဂၩလဂ့ၩ. (စ့လၫ.) 6 အဝ့ၫၥံၪ ဂဲၫထဲၩ့ထဲၩ့ဝ့ၫ လၧမုဂၪလၩ့တၭ, အိၩ့ယိၩ့ ဘဲၫထွံၪအၥိၭတၭ, လ့ၩဎဲၪ့ ဒိၩ့နီၪလီၫ. 7 ယိခွါ, ဆၧချဲၩ့အၧၩ့ ဂဲၫထၪ့ လၧအနိၭ, ဒဲနၭၥံၪဖၩ့ၥံၪ အီၪလၧအနိၭဖျံၩဖၧၩ့, အဂဲးဘဲၫယီၩ မွဲပလၫ မိနါဂၧၫ့ လဂၩလဲၪ. 8 အ့ၪမွဲ နဝ့ၫဒၪ, ယဟိဝၩဧ့, နမိနံဘၪ အဝ့ၫၥံၪ လီၫ. နမိမၩ့ကြၩ့ထမး ၦဆၨၩၥံၪ ထီးအလူၬလီၫ. 9 ယဂဲးယဘၭဧ့, ယမိယိလါဆၧ လၧနၧၩလီၫ. အဂဲးဘဲၫယီၩ ယွၩမွဲ ယထိၬလီၫ. 10 ယွၩမိမၩဆိၫဆၧ လၧယဂး လၧအဆၧအဲၪ အခိးအတၩလီၫ. ယွၩ မိဒုၭဒၪဘၪယၧၩ လၧဆၧဘၪယၥၭ လၧယဒုၪယဒၩလဖၪ အလီၩ့လီၫ. 11 ထီးမၩၥံၫ အဝ့ၫၥံၪ လဂ့ၩ, ယၡၩခမျၧး မိၥၭနၪ့ ဘၪခိၬလီၫ. ဒုၭပြံၩပြၩ အဝ့ၫၥံၪ လၧနစီၩ့နမၩ့တၭ, ဆၪ့လၩ့ အဝ့ၫၥံၪ ဆံၭ. ပထၩ့ဖံၭလဘံၪ့, ကဆါဧ့, 12 အဝ့ၫၥံၪ အနိၭ အဆၧဒဲၩဘၭနီၪ, မွဲအနိၭဖျံၩ အဆၧချဲၩ့တၭ, မွဲအဘၪ ဆၧဖီၪ့န့ဝ့ၫ လၧအအီၪက့ၪထၪ့ထီၫအၥၭ အကၠီၩ့ ဒဲလၧအဆိၪဆၧအကၠီၩ့, ဒဲလၧအချဲၩ့ဆၧအဘျံၭအဘျၪ အကၠီၩ့နီၪဆံၭ. 13 မၩလူၬဆၧ လၧဆၧၥၭထၪ့, မၩလူၬ အဝ့ၫၥံၪ ဘဲၫအထီးအီၪလၧၩ့ လဂ့ၩ. တၭ ဒုၭၥ့ၪယၫ ၦၡၩ လၧယွၩပၧၩ့ဘၪဆၧ လၧစယၫကူၭအဖၧၩ့ ဖိးလၧဂၪ့ခိၪအထုၬလဖၪနီၪဆံၭ. (စ့လၫ.) 14 လၧမုဂၪလၩ့နီၪ အဝ့ၫၥံၪ မိဂဲၫထဲၩ့ထဲၩ့, မိအိၩ့ယိၩ့ ဘဲၫထွံၪအၥိၭတၭ, လ့ၩဎဲၪ့ဒိၩ့နီၪလီၫ. 15 အဝ့ၫၥံၪ လ့ၩဝံၩ့ဝၩ့ အၪ့ဎၬဆၧတၭ, အ့ၪလဘျဲၩအၪ့ဘၪတၭ, မိအီၪ ၥၫ့နၩချီၩ့လီၫ. 16 အ့ၪမွဲ ယဝ့ၫဒၪယီၩ ယမိၥံၫကျံၩထၪ့ နစီၩ့နမၩ့တၭ, ယမိစံၭထၪ့အၪ့အူၭ နဆၧအဲၪ အခိးအတၩ လၧလူၥီၫဖၭဒိၪ လၧဂီၩလခီၫနီၪလီၫ. အဂဲးဘဲၫယီၩ လၧမုလနံၩ လၧယဘၪ ဆၧခိဆၧဝီၩနီၪ, နမွဲ ယဆၧဖီၩ့ဖျ့ၭအထိၬ, ဒဲယဆၧဖလ့ၬအလးလီၫ. 17 ယဂဲးယဘၭဧ့, ယမိၥံၫကျံၩထၪ့နၧၩလီၫ. အဂဲးဘဲၫယီၩ ယွၩမွဲ ယဆၧဖီၩ့ဖျ့ၭအလး, ယဆၧအခိးအတၩ အယွၩလီၫ. 

1 ယွၩဧ့, နခွံၬၡိၭယူၭ ပၧၩယူၭ, နမၩလၩ့မုလၩ့ဖၭယူၭ ပၧၩယူၭ နၥၭထၪ့ယူၭတၭ, ကၠၪကဒၩထဲၩ့နၥၭ လၧပအီၪဆံၭ. 2 နမၩဝၭၡိၩ့ၡိၭယူၭ ဂၪ့ခိၪ, နမၩထ့ဖၭယူၭဝ့ၫယူၭတၭ,, မွဲနမၩဘျၪထဲၩ့ အထ့ဖၭအလးနီၪ ဆံၭ, အဂဲးဘဲၫယီၩ မွဲအဝၭဝ့ၫဒၪလီၫ. 3 နဒုၭနဲၪယူၭ နၡၩခမျၧး လၧဆၧကၪဆၧဂဲၩတၭ, နဒုၭအီၩယူၭပၧၩ လၧစဘံၭထံၫ ထီးပမၧၩ့ဒၪလ့ၬယူၭ. 4 နဖ့ၪလၫ့ ၥုၭဖိၪအလၫ့ လၧၦလၧအၥၭမဲၪနၧၩ, ဘဲၫၥိၭ ဆၧမိမၩဖျီၪထၪ့ အၥၭ လၧဆၧမွဲဆၧတီၩအကၠီၩ့ လီၫ. (စ့လၫ.) 5 ဘဲၫၥိၭ ၦလၧနအဲၪဝ့ၫလဖၪ မိဖီၩ့မိဖျ့ၭတၭ, ထိးထဲၩ့တၩ့ထဲၩ့ဆၧ လၧနစူၪထွ့ၪတၭ ခိၭနၪယလူဆံၭ. 6 ယွၩချဲၩ့ယူၭ ဆၧလၧဆၧဆံၫ့ဎံၪ အဖၧၩ့ယူၭ. ယမိၥုၪ့ဎွံၫၥၭယီၫတၭ, ယမိအၪ့နၩ့ဖၭ ၡံခံၫ့ အဆၧၫ့တၭ, ယမိထိၪ စၧကီၭ အဆၧပျၩ့နီၪလီၫ. 7 ဂံလအၭမွဲယဆၧ, ဒဲမနၭစ့ၫမွဲယဆၧ, ဒဲအံဖြံၫ့မွဲ ယခိၪ အဂဲးအဘၭ, ယုဒၫမွဲ ယၡၩပၧၩ့ဆၧ အနိၪထိၭ, 8 မိအၭမွဲ ယၥူၫဝၭ ဆၧအအံၪ့ဒိၫ့လဖျိၪ့, အံဒၧၫ့နီၪ, မွဲယခွံၬၡိၭယခၪ့ဖံၭ လၧအဖၫ့ခိၪ, ဖလံၡၫဧ့, ၥုၪ့ဝၭထိၬၥၭဝၭထိၬ လၧယကၠီၩ့ဆံၭ. 9 မွဲပလၫ မိဒုၭလ့ၩနုၬယၧၩ လၧဒိၩ့ဖၧၩ့ အီၪလၧအခိၪဒၧၩ့နီၪ လဂၩလဲၪ, တၭ မွဲပလၫ မိၥိၫ့ယၧၩ ထီၩ့လၧအံဒၧၫ့အဖၧၩ့နီၪ လဂၩလဲၪ. 10 မွဲနဝ့ၫဒၪ, ၦလၧအခွံၬၡိၭခွံၬပၧၩ, ယွၩဧ့, မွဲအ့ၬဧၪ. ဒဲၦလၧအလ့ၩထၪ့ လၧၦၥုၭမုခမျၧး အၥိၭအ့ၬဧၪ, ယွၩဧ့. 11 လၧဆၧမၩခိမၩဝီၩအဖၧၩ့နီၪ မၩဆၧၩ့ပၧၩဆံၭ. အဂဲးဘဲၫယီၩ ၦၡၩ အဆၧထိးထဲၩ့တၩ့ထဲၩ့နီၪမွဲ ဆၧပျီၩပျီၩလီၫ. 12 ပမိမၩဆၧ လၧဆၧဂဲးဆီၪ့ဘၭဆီၪ့ လၧယွၩအဖၧၩ့လီၫ. အဂဲးဘဲၫယီၩ အဝ့ၫဒၪနီၪ မိယဲးထဲးလၩ့ ပဒုၪပဒၩလီၫ. 

1 ခိၭနၪ ယကိၭၡၭဆၧ, ယွၩဧ့, ဒိၭနနါ လၧယဆၧဘၩဆိၪဖၪဆံၭ. 2 ထီးယၥၭ အ့ၪဘၪ ဆၧလုၬဘံၭဝ့ၫတၭ, ယကိၭထၪ့နၧၩ လၧဂၪ့ခိၪအထုၬနီၪလီၫ. တၭ ၥိၫ့ယၧၩ လၧလဲၫ့ လၧအထီၫနဲၪ့ယၧၩလဖျိၪ့ အအီၪနီၪဆံၭ. 3 အဂဲးဘဲၫယီၩ နမွဲ ဆၧဖီၩ့ဖျ့ၭအလး လၧယဂး, ဒဲထိၬအထီၫဂုးခၧၫ့ လၧယဒုၪယဒၩ အမ့ၬယၫလီၫ. 4 ယမိအီၪလၧနတဲၩဆံၫ့ဎံၪအဖၧၩ့ လၩ့ဆိၩလၩ့ကၠၪတၭ, ယမိစဲၪ့ဖလ့ၬယၥၭ လၧနဒံၭ အဖၫ့လၬနီၪလီၫ. (စ့လၫ.) 5 အဂဲးဘဲၫယီၩ နဝ့ၫဒၪ, ယွၩဧ့, နနါဂၧၫ့ယူၭ ယဆၧဆိၪလၩ့ယၥၭယူၭတၭ, နဖ့ၪလၫ့ယူၭ ဆၧန့ၥၫ လၧၦလၧအၥၭမဲၪ နမံၩ့ယူၭ. 6 တၭ နမိအီၪက့ၪအၪထၪ့ မုနံၩၥံၪ လၧစဎွၩ အမုနံၩလဖၪ, အနံၪ့အလၩ မိအီၪဝ့ၫ ဘဲၫအၪဆိၩအၪကၠၪအၥိၭ လီၫ. 7 တၭ အဝ့ၫၥံၪ မိအီၪလၧယွၩ အမ့ၬယၫ လၩ့ဆိၩလၩ့ကၠၪလီၫ. တၭ အီၪက့ၪလၩ့ ဆၧယၫ့ၥုၪ့ယၫ့ၥၭ, ဒဲဆၧမွဲဆၧတီၩ လၧအမိပၧၩ့ဘၪဝ့ၫနီၪဆံၭ. 8 အ့ၪမွဲ ဘဲၫနီၪတၭ, ယမိၥံၫကျံၩထၪ့ နမံၩ့ လၩ့ဆိၩလၩ့ကၠၪ ဘဲၫၥိၭ ယမိမၩဘိၪ့ဆၧ ဘၪဆဲၫ့ လၧယဆိၪလၩ့ယၥၭနီၪ လနံၩဘၪလနံၩလီၫ. 

1 ယၥၭ အီၪဂုးဖုးမုၬလၩန့ၫ လၧယွၩအဖၧၩ့လီၫ. ဆၧထိးထဲၩ့တၩ့ထဲၩ့ယၧၩနီၪ ဂဲၫလၩ့ လၧအအီၪလီၫ. 2 ယလဲၫ့ ဒဲဆၧထိးထဲၩ့တၩ့ထဲၩ့ယၧၩ မွဲန့ၫ အဝ့ၫဒၪနီၪ, ယထိၬထၪ့ထီၫလဖျိၪ့တၭ, ယဂဲၩယဝၭ ဘၪအၪအၪ အ့ၬ. 3 ဆံၭယံၬ နၥံၪအၥၭ မိခဲၩထၪ့ ထၫ့ဒုၪဒၩ ၦလဂၩလဲၪ. တၭ နၥံၪဝ့ၫ ထီးအလူၬ, မွဲနၥံၪ မိမၩခါလၩ့ အဝ့ၫ ဘဲၫဆၧဒီၪ့ လၧအကူၭလၩ့အၥၭ, ဘဲၫထနါ လၧအဝၭ အၥိၭနီၪဆ့ဧၪ. 4 တၭ အဝ့ၫၥံၪ ကိၪ့ထၪ့ဖၭလၩ့ဆၧန့ၫ လၧအမိခွံၬလၩ့ခွံၬ အဝ့ၫ လၧအလးဂ့ၩ, အဝ့ၫၥံၪ မုၬလၩဒၪအၥၭ လၧဆၧချဲၩ့ဘျံၭချဲၩ့ဘျၪလီၫ. အဝ့ၫၥံၪ ဆိၪဂ့ၩဆၧ လၧအနိၭ, အ့ၪမွဲ ဆိၪအၧၩ့ဆၧ လၧအၥၭ လီၫ. (စ့လၫ.) 5 ယၥၭဧ့, အီၪဂုးဖုးမုၬလၩန့ၫ လၧယွၩအဖၧၩ့နီၪဆံၭ. အဂဲးဘဲၫယီၩ ယယိလါဆၧ လၧအဝ့ၫနီၪ အဖၧၩ့လီၫ. 6 အဝ့ၫဒၪမွဲ ယလဲၫ့ ဒဲဆၧထိးထဲၩ့တၩ့ထဲၩ့ယၧၩနီၪ, မွဲယထိၬထၪ့ထီၫ လဖျိၪ့တၭ, ယဂဲၩယဝၭ ဘၪအ့ၬ. 7 တၭ ဆၧထိးထဲၩ့တၩ့ထဲၩ့ယၧၩ, ဒဲယလၩယဖၩ့ အီၪဝ့ၫ လၧယွၩအဖၧၩ့နီၪလီၫ. တၭ ယဂဲးယဘၭ အလဲၫ့, ယဆၧဖလ့ၬအလးနီၪ အီၪဝ့ၫ လၧယွၩအဖၧၩ့လီၫ. 8 တၭ ဒိၭနဲၩ့နၥံၪအၥၭ လၧအဝ့ၫနီၪ ကိၭအဆၧၫ့အထီဒ့ၭ, ၦခမျၧးၥံၪဧ့, လူၫလၩ့ခွံၬ နၥံၪအၥၭ လၧအမ့ၬယၫ ဆံၭ, ယွၩမွဲ ဆၧဖလ့ၬအလး လၧပဂးလီၫ. (စ့လၫ.) 9 တၭ ၦၡၩအလးဖၨၪ မွဲန့ၫ ပျီၩပျီၩတၭ, ၦၡၩ အလးထၪ့ထီၫမွဲ ဆၧအဘျံၭအဘျၪလီၫ. လၧခံၫ့အဖၧၩ့တၭ ထၪ့ဝ့ၫ တၡါ, ထီးအလူၬနီၪ ဎွံၫနဲၪ့ ဆၧပျီၩပျီၩဒံၭလီၫ. 10 တၭ ဒိၭနဲၩ့နၥံၪအၥၭ လၧဆၧမၩအၧၩ့ဆၧ လဂ့ၩ, အီၪက့ၪဖိၫလိၫနၥံၪအၥၭ လၧဆၧမၩန့ဆီၪ့ ၦဂူၫဂၩ အဆၧအကၠီၩ့နီၪ လဂ့ၩ. ဆၧစူၪလးခၪ့ခိၪနီၪ အ့ၪအၪထၪ့ တၭ, အီၪက့ၪနၥံၪအၥၭ လၧအဖၧၩ့ လဂ့ၩ. 11 ယွၩချဲၩ့ဆၧ လဖၧၫ့တၭ, နံၫဖၧၫ့ ယနါဂၧၫ့ ဆၧယီၩ ဆၧအစီၩ့အမၩ့ အီၪလၧယွၩလီၫ. 12 တၭ ဆၧယၫ့ၥုၪ့ယၫ့ၥၭ အီၪလၧနၧၩ, ကဆါဧ့, အဂဲးဘဲၫယီၩ နမိဖ့ၪထဲၩ့ ၦၡၩ ဘဲၫအမၩဆၧအၥိၭ လဂၩဘၪလဂၩ ကိၭဂၩဒ့ၭလီၫ. 

1 ယွၩဧ့, နမွဲယယွၩလီၫ. ယမိအၪ့ဎူၫအၪ့ဎၬနၧၩ ဆီၪ့ဆီၪ့လ့ၬ, ယၥၭယီၩ ၥူၫအၥၭလၧနၧၩ, ယဖံၭယယၪ ဆိၫ့န့နၧၩ လၧခးဎဲၫ့ထၬ ယၥၭလၩ့ဘဲၩ လၧထံၫလအီၪဘၪ အကၠီၩ့ လီၫ. 2 ဘဲၫနီၪၥိၭဆ့, ယယိထံၫယိဆၭနၧၩ လၧလးဆံၫ့ဎံၪအဖၧၩ့ ဘဲၫၥိၭ ယမိဒၪဘၪ နစီၩ့နမၩ့ ဒဲနလၩနဖၩ့လီၫ. 3 အဂဲးဘဲၫယီၩ နဆၧအဲၪအခိးအတၩနီၪ ဂ့ၩနဲၪ့ ၥၭမၧၫ့ဒံၭတၭ, ယနိၭဖျံၩ မိစံၭထၪ့အၪ့အူၭနၧၩလီၫ. 4 ယမၧၫ့ အဘိၩ့အဘၭတၭ, ယမိစံၭထၪ့အၪ့အူၭနၧၩ ဘဲၫနီၪၥိၭ, ယမိယူၬထၪ့ ယစူၪ လၧနမံၩ့ အဖၧၩ့လီၫ. 5 တၭ ယၥၭ မိဘျဲၩအၪ့ ဆၧအၪ့အွံၪ ဒဲဆၧၥိၪဆၧခံတၭ, ယနိၭ မိစံၭထၪ့အၪ့အူၭဆၧ လၧနိၭဖျံၩ အၥၭထိၬလီၫ. 6 ထီးယနၪ့ထၪ့ထဲၩ့နၧၩ လၧယလးမံၫခိၪတၭ, ယဆီၫ့မီၪ့ နဂဲးနကၠီၪ့ လၧမုနၩ အဆၧခိၭလဖၪ အထးဖၧၩ့နီၪလီၫ. 7 အဂဲးဘဲၫယီၩ နမွဲ ဆၧမၩဆၧၩ့ယူၭယၧၩတၭ, ယမိၥုၪ့ဎွံၫၥၭယီၫ လၧနဒံၭ အလၩၡူၪဖၧၩ့နီၪလီၫ. 8 ယၥၭ ဒိၭနဲၩ့အၥၭ လၧနၧၩ, နစူၪထွ့ၪ မၩဆၧၩ့ယၧၩလီၫ. 9 တၭ ၦလၧအအၪ့ဎူၫအၪ့ဎၬ မၩဂၭဂီၩ့ ယၥၭလဖၪနီၪ မိလ့ၩလၩ့ လၧဂၪ့ခိၪ အဆၧယိၬ အဖၧၩ့နီၪလီၫ. 10 နၭအနါ မိမၩနၧၩ့ အဝ့ၫၥံၪ တၭ, မိကဲၪထၪ့ လၧထွံၪမံၩ့ အဂးလီၫ. 11 အ့ၪမွဲ စဎွၩ မိၥၭထိၬ လၧယွၩအဖၧၩ့လီၫ. ကယဲ ၦလၧအဆိၪလၩ့အၥၭ လၧယွၩ အမ့ၬယၫ လဂၩလါလါနီၪ မိအီၪက့ၪဖိၫလိၫအၥၭလီၫ. အဂဲးဘဲၫယီၩ ၦလၧအချဲၩ့ ဆၧအဘျံၭအဘျၪနီၪ အနိၭ မိဘၪ ဆၧၥံၭဘံၭထၬဝ့ၫဒၪလီၫ. 

1 လၧယဆၧဘၩဆိၪဖၪအဖၧၩ့နီၪ ခိၭနၪယလူ, ယွၩဧ့, တၭ မၩဖီၩ့မၩဖျ့ၭ ယၥၭမၧၫ့ လၧဆၧၥၭမဲၪဒုၪဒၩနီၪ ဆံၭ. 2 အီၪက့ၪၥူၪခွံၬယၧၩ လၧၦအၧၩ့ အဆၧကိၪ့အီၪၥူၪဝ့ၫနီၪ, လၧၦမၩဆၧအၧၩ့လဖၪ အဆၧအီၪကီၪ့ တုၩ့ထၪ့တုၩ့လၩ့ဆၧနီၪဆံၭ. 3 အဝ့ၫၥံၪ ကျဲၩ့အဖျ့ၩ ဘဲၫနၭအဲၪ့ဝ့ၫအၥိၭနီၪ, တၭ ဖိၫ အဖျါၥံၪ, ဆၧချဲၩ့ခၪ ဒၪလ့ၬ လီၫ. 4 မွဲ ဘဲၫၥိၭ အမိခၭ ၦအလၧၫ့အဎွ့ၩၥံၪ လၧဆၧအီၪၥူၪ အလးဖၧၩ့နီၪလီၫ. ခၭဝ့ၫ ချဲၫ့မၬတၭ, ၥၭမဲၪဆၧ အ့ၬ. 5 အဝ့ၫၥံၪ ဒုၭဆီၪ့ထၪ့လိၬအၥၭ လၧဆၧအၧၩ့ အဖၧၩ့တၭ, ကိၪ့ထၪ့ဝ့ၫ လၧအမိဆဲၪၥူၪ ဖျံၩခွၩ့ၥံၪလီၫ. တၭ စံၭဝ့ၫ မွဲပလၫ မိယိဝ့ၫ လဂၩလဲၪ. 6 အဝ့ၫၥံၪ အၪ့ဎၬ ဆၧအၧၩ့တၭ, စံၭဝ့ၫ, ပကိၪ့ထၪ့ ဆၧကိၪ့ လၧၫ့လၧၫ့ဎွ့ၩဎွ့ၩလီၫ. တၭ အဆၧဆီၫ့မီၪ့ လၧအၥၭခံဖၧၩ့ လဂၩဘၪလဂၩနီၪ, ဒဲအၥၭဆ့မွဲ ဆၧယိၬမၬ လီၫ. 7 အ့ၪမွဲ ယွၩ ခၭ အဝ့ၫၥံၪ လၧဖျါတၭ, ဘၪယူၭ ချဲၫ့မၬလီၫ. 8 ယွၩ ဒုၭလၩ့ထံၩဖါယူၭ အဝ့ၫၥံၪ တၭ, အဖျ့ၩ မိဘၪ လၧအလီၩ့ဒၪဝ့ၫနီၪလီၫ. ကယဲ ၦလၧအဒၪဝ့ၫနီၪ မိစဲၪ့ဖျိၭ ကိၭဂၩဒ့ၭလီၫ. 9 ၦထီးအလူၬ ၥၭမဲၪဝ့ၫတၭ, ဒုၭနဲၪ ယွၩအမၩဆၧ ထီးအလူၬလီၫ. တၭ အဆၧမၩနီၪ အဝ့ၫၥံၪ ဆီၫ့မီၪ့ဝ့ၫ လၧအဂဲးအကၠီၪ့ ထံၫထံၫဆၭဆၭ လီၫ. 10 ၦတီၩၦလီၩ့ ၥုၪ့ထိၬၥၭထိၬ လၧယဟိဝၩအဖၧၩ့ တၭ, မိဒိၭနဲၩ့အၥၭ လၧအဝ့ၫနီၪတၭ, ၦလၧအၥုၪ့ဆုးလီၩ့ဝ့ၫလဖၪနီၪ အီၪက့ၪဖိၫလိၫအၥၭ ထီးအလူၬလီၫ. 

1 ဆၧစံၭထၪ့အၪ့အူၭ အီၪခိၭလၧနဂး လၧဇံအိၫ့ အဖၧၩ့, ယွၩဧ့, ဒဲၦမၩဘိၪ့နၧၩ လၧဆၧဘၪဆဲၫ့ လၧဆၧဆိၪလၩ့အၥၭနီၪလီၫ. 2 ၦလၧအနါဂၧၫ့ ဆၧဘၩဆိၪဖၪ, နဝ့ၫဒၪ လဂၩဧ့, ဆၧယၪ ထီးအလူၬ မိဂဲၫထီၩ့လၧနအီၪ လီၫ. 3 ဆၧအၧၩ့ဆၧၥၫ့နီၪ မၩနၧၩ့မၩစၪယၧၩလီၫ. ပဆၧမၪလဖၪနီၪ နနၫ့ဆါဒၪနဝ့ၫ နမိလုၬဘံၭခွံၬလီၫ. 4 ၦလၧနရွံန့ဝ့ၫ ဒဲဒုၭၥုၭဘူၭဝ့ၫ လၧနအီၪ လဂၩနီၪ, အဝ့ၫဒၪ မိအီၪလၧနဝၩ့လဖၪ အဖၧၩ့ ဒဲဘၪဆိၪဂ့ၩဝ့ၫလီၫ. တၭ ပမိမံၫ့ၥုၪ့မံၫ့ၥၭ လၧနဂံၪ့, နနီးဆံၫ့ဎံၪ အဆၧထူၭဆၧလၧၫ့လဖၪနီၪလီၫ. 5 ဆၧထိးထဲၩ့တၩ့ထဲၩ့ပၧၩ အယွၩဧ့, နမိစံၭဆၧၫ့ပၧၩ လၧဆၧဒုၭၥၭမဲၪဆၧလဖၪ လၧဆၧတီၩဆၧလီၩ့ အဖၧၩ့ နီၪ, နမွဲ ဆၧဒိၭနဲၩ့အလး လၧၦအီၪလၧဂၪ့ခိၪအထုၬ ထီးအလူၬ, ဒဲၦလၧမၫဆမံၭဖၧၩ့ အီၪလၧအယဲၩ့လဖၪ အဂး လဂၩနီၪလီၫ. 6 နမွဲ ၦလၧအမၩဂုးမၩခၧၫ့ ခိၪလီၩ့ ထိၩ့ချိၬ လၧအဂဲးအဘၭ လၧအယးဒံၩ့ ခဲးထူၬအၥၭ လၧအစီၩ့အမၩ့, 7 ၦလၧအဒုၭအီၪလၩ့မါပံၭ မၫဆမံၭအၥီၫ, လပီၩလဖၪအၥီၫ, ဒဲၦခမျၧး အဆၧတုၩ့ထၪ့တုၩ့လၩ့လီၫ. 8 ထီးနီၪလဖၧၫ့ ၦလၧအအီၪဝ့ၫ လၧအထုၬလဖၪနီၪ ၥၭမဲၪ နဆၧလၩ့လၭလီၫ. တၭ နဒုၭၥုၪ့ဎွံၫၥၭယီၫဆၧ လၧအစဲၪ့ထၪ့ လၧဂီၩ ဒဲလၧဂၪလီၫ. 9 နအီၪၡီၩ့ ဂၪ့ခိၪ ဒဲနမၩဘၪစီၪဂ့ၩ နမၩထူၭမၩလၧၫ့ဝ့ၫ အၪအၪလ့ၬတၭ, ယွၩအထံၫမိဎွါ ဎွ့ၩဝ့ၫ လၧထံၫ လီၫ. ထီးနတဲၩ့ဝဲၩ ဂၪ့ခိၪ ဂီၩ့တၭ, နတဲၩ့ဝဲၩ ဘုၪၥံၪဂူၫၥံၪ လၧအဂးလီၫ. 10 တၭ နမၩဘၪစီၪ အကၠီၪ့လဖၪ လၧၫ့လၧၫ့ဎွ့ၩဎွ့ၩ, နမၩလၩ့ဒၩ ဂၪ့ခိၪ အဂဲးၥံၪတၭ, နမၩဖျ့ၭဝ့ၫ လၧဆၧဆၧၩ့လၩ့နီၪ, နဆိၪဂ့ၩ အဆၧမဲၪထၪ့လဖၪ လီၫ. 11 တၭ နဒုၭချုၬ နံၪ့နီၪ လၧနဆၧဂ့ၩ အ၁ရဖူၩလီၫ. နခၪ့လးၥံၪ ဒုၭလၩ့ဆၩ့ၥိၪလီၫ. 12 ဒုၭလၩ့ဆၩ့ဝ့ၫ လၧဆၧအၪ့အဆၪအလး အဖၫ့ခိၪ လၧမံၩ့လၬကျၩ, ဒဲဆၧစီၩ့ခိၪလဖၪ ခဲးထူၬ အယးဒံၩ့ လၧဆၧၥုၪ့ဎွံၫၥၭယီၫလီၫ. 13 ဆၧအၪ့အဆၪအလးၥံၪ ဘၪ ဆၧဒုၭကီၩ့ဒုၭၥိၭဝ့ၫ လၧၥိၪအဒီၪ့လဖၪတၭ, ဆၧဒၩဖၧၩ့နီၪ ဘၪ ဆၧဒုၭလုၬဝ့ၫ လၧဘုၪၥံၪဂူၫၥံၪလီၫ. အဝ့ၫၥံၪ ကိၭၡၭထၪ့ၡီၩ့တၭ, ၥံၫကျံၩဆၧဆ့လီၫ. 

1 ဂၪ့ခိၪဖိၪ ထီးအလူၬၥံၪဧ့, ကိၭၡၭထၪ့ ယွၩ လၧနၥံၪ အၥုၪ့ထိၬၥၭထိၬဆံၭ. ၥံၫကျံၩထၪ့ အမံၩ့ အလၩအဖၩ့ ဆံၭ. 2 ဒုၭနဲၪ ဆၧလၩဆၧဖၩ့, အဆၧစံၭထၪ့အၪ့အူၭ လၧအကြၨၭန့ဘၪဆံၭ. 3 စံၭယွၩ, နမၩဆၧလဖၪနီၪ မွဲ ဆၧၥၭမဲၪအလး ဆံၭဒိၪလဲၪ, လၧနစီၩ့ဒိၪနမၩ့ထီၫအကၠီၩ့ နီၪ, နဒုၪနဒၩလဖၪ မိကျဲၩ့ဆၪ့လၩ့အၥၭ လၧနဖၫ့လၬလီၫ. 4 ၦဂၪ့ခိၪဖိၪ မိဘိၪ့ထၪ့ဘၩထၪ့နၧၩ ကိၭဂၩဒ့ၭတၭ, မိၥံၫကျံၩထၪ့နၧၩတၭ, မိစံၭထၪ့အၪ့အူၭ နမံၩ့လီၫ. (စ့လၫ.) 5 ဂဲၫဘီၪ, ယိယွၩ အဆၧမၩလဖၪနီၪ ဆံၭ. တၭ အဝ့ၫဒၪ မၩဆၧနီၪမွဲ ဆၧၥၭမဲၪၥၭဖျဲၩ့အလး လၧၦၡၩဖိၪၥံၪ အဂးဖီၩ, 6 အဝ့ၫဒၪ ဒုၭကဲၪထၪ့ မၫဆမံၭ လၧခီၫ့ၥူၫခိၪတၭ, ၦခၫ့ဂၬဝ့ၫ လၧအခၪ့လီၫ. ထီးနီၪ ပၥုၪ့ထိၬပၥၭထိၬ လၧအဖၧၩ့လီၫ. 7 တၭ အဝ့ၫဒၪ ပၧၩ့ဆၧ လၧအစီၩ့အမၩ့, အဆိၩဆိၩအကၠၪကၠၪ ဒဲအမ့ၬၥၪ ယိထံၫ ၦဆၨၩၥံၪလီၫ. မွဲၦပိၩ့ထၪ့ဆၧၥံၪ ထီးအီၪက့ၪထၪ့ထီၫအၥၭ လဂ့ၩ. (စ့လၫ.) 8 ၦခမျၧးၥံၪဧ့, စံၭထၪ့အၪ့အူၭ ပယွၩတၭ, ဒုၭနါဂၧၫ့ အဆၧစံၭထၪ့အၪ့အူၭ အလူနီၪဆံၭ. 9 အဝ့ၫဒၪ အီၪက့ၪ ပၥၭ လၧဆၧမၧၫ့ အဖၧၩ့တၭ, ဖ့ၪလၫ့ ပခၪ့ ဂဲၩဝၭအ့ၬ. 10 အဂဲးဘဲၫယီၩ နမၩခွါယူၭ ပၧၩယူၭ, ယွၩဧ့, နအၪ့ကဲၪ့ယူၭပၧၩ ဘဲၫၦအၪ့ကဲၪ့ စ့ၩအၥိၭနီၪလီၫ. 11 တၭ နဒုၭလ့ၩနုၬပၧၩ လၧဖျံၩခွၩ့ အဖၧၩ့, နအီၪက့ၪ ဆၧယိၭဎၧၫ့ လၧပယးဒံၩ့ အလီၩ့, 12 တၭ နဒုၭထူၬ ၦၡၩ လၧပခိၪဎွံၪ အဖၫ့ခိၪလီၫ. တၭ ပလ့ၩနုၬ လၧမ့ၪဖၧၩ့, ဒဲထံၫကျၩ လါနၫ့ တၭ, နၥိၫ့ထၪ့ခွံၬပၧၩ ထီၩ့လၧဆၧလၧၫ့ဆၧဎွ့ၩလီၫ. 13 ယမိလ့ၩထၪ့ လၧနဂံၪ့ဖၧၩ့ လၧဆၧလုမ့ၪၥံၪ, ယမိမၩဘိၪ့နၧၩ လၧဆၧဘၪဆဲၫ့ လၧယဆိၪလၩ့ယၥၭ, 14 လၧအထၪ့ဖျ့ၭ လၧယနိၭဖၧၩ့, ဒဲယနိၭ ချဲၩ့ဆၧ လၧယဘၪ ဆၧခိဆၧဝီၩလီၫ. 15 တၭ ယမိလုထၪ့နၧၩ လၧဆၧလုမ့ၪ လၧဆၧဘီၪ့ဆၧၥိၪ အကျၩ, ဒဲဆၧဆူၭခဲၩနၧၫ့မၧၫ့ ဘၪဆဲၫ့ လၧၥိၪဖၫၥံၪ, ယမိလုထၪ့ ချီဖၫၥံၪ, ဒဲဘ့ၪဖၫၥံၪနီၪလီၫ. (စ့လၫ.) 16 ၦလၧအၥၭမဲၪယွၩ ထီးအလူၬၥံၪဧ့, ဂဲၫခိၭနၪဘီၪ, ယမိလီၩဘၪ ကယဲ ဆၧလၧအမၩဝ့ၫ လၧယၥၭအဂး လီၫ. 17 ယကိၭထၪ့အဝ့ၫဒၪ လၧယနိၭတၭ, ယစံၭထၪ့အၪ့အူၭ အဝ့ၫ လၧယဖျ့ၩလီၫ. 18 ယ အ့ၪထိးဆၧၫ့ ဆၧအၧၩ့ လၧယၥၭခံဖၧၩ့နီၪတၭ, ယွၩခိၭနၪဆၧအ့ၬ. 19 အ့ၪမွဲ ယွၩ ခိၭနၪဝ့ၫ တၡါယူၭ, အဝ့ၫဒၪ ခိၭနၪယူၭ ယဆၧဘၩဆိၪဖၪ အလူယူၭ. 20 ယွၩ လၧအလကၠၪဒိၭချိၫ့ ဘၪအၥၭ လၧယဆၧဘၩဆိၪဖၪ, လၧအလမၩန့ထဲၩ့ဘၪ အခိးအတၩ လၧယၧၩယီၩ လဂၩနီၪ, မွဲအဘၪ ဆၧစံၭထၪ့အၪ့အူၭဆံၭ. 

1-2 တၭ ဘဲၫၥိၭ ၦဂၪ့ခိၪဖိၪ မိၥ့ၪယၫ နဖၧၩ့ၥုၪ့ဖၧၩ့ၥၭ, ဘဲၫၥိၭ ၦၡၩကိၭအဆၨၩဒ့ၭ မိၥ့ၪယၫ နဆၧထိးထဲၩ့တၩ့ထဲၩ့ တၭ, မွဲယွၩ ယၫ့ၥုၪ့ယၫ့ၥၭ ဒဲဆိၪဂ့ၩပၧၩဆံၭ. 2-2 မွဲအဒုၭဖၩ့ထၪ့ဘၪပၧၩ လၧအမ့ၬဆံၭ. 3 ယွၩဧ့, မွဲၦခမျၧးၥံၪ စံၭထၪ့အၪ့အူၭနၧၩဆံၭ. 4 မွဲၦခမျၧးၥံၪ ထီးအလူၬ စံၭထၪ့အၪ့အူၭနၧၩဆံၭ. တၭ မွဲၦဆၨၩၥံၪ ၥုၪ့ထိၬၥၭထိၬတၭ, ၥုၪ့ဎွံၫၥၭယီၫဆံၭ. အဂဲးဘဲၫယီၩ နဝ့ၫဒၪယီၩ, နမိစ့ၩရၫ့တီၩ ၦခမျၧးတၭ, ၦဆၨၩၥံၪ လၧဂၪ့ခိၪချိၫ့လဖၪနီၪ, နမိၥိၫ့ အဝ့ၫၥံၪ လီၫ. (စ့လၫ.) 5 ယွၩဧ့, မွဲၦခမျၧးၥံၪ စံၭထၪ့အၪ့အူၭနၧၩဆံၭ, မွဲၦခမျၧးၥံၪ ထီးအလူၬ စံၭထၪ့အၪ့အူၭနၧၩဆံၭ. 6 ဂၪ့ခိၪ ဖ့ၪထၪ့ယူၭ အဆၧအၪထၪ့ယူၭတၭ, ယွၩ, ပယွၩဒၪပဝ့ၫ မိဆိၪဂ့ၩ ပၧၩလီၫ. 7 ယွၩ မိဆိၪဂ့ၩပၧၩတၭ, ဂၪ့ခိၪအထုၬၥံၪ ထီးအလူၬ မိၥၭမဲၪ အဝ့ၫဒၪလီၫ. 

1 မွဲယွၩ ဂဲထုၪ့ဆံၭ, မွဲအဒုၪအဒၩၥံၪ လၩ့ပြံၩလၩ့ပြၩ ဆံၭ. တၭ ၦလဖၪ လၧအမ့ၬလဲၩယွၩနီၪ မွဲအစဲၪ့ဖျိၭ လၧအမ့ၬယၫဆံၭ. 2 တၭ ဘဲၫမ့ၪခူၪ ဒံၩခွံၬဝ့ၫအၥိၭနီၪ, နၫ့ထၪ့ခွံၬ အဝ့ၫၥံၪ ဘဲၫနီၪအၥိၭဆံၭ. ဘဲၫ ဎိၭ ဖံထၪ့ဝ့ၫ လၧမ့ၪအမ့ၬယၫ အၥိၭနီၪ, မွဲၦလတီၩလလီၩ့ဘၪလဖၪ ဂၭဂီၩ့လၧယွၩ အမ့ၬယၫ ဘဲၫနီၪအၥိၭဆံၭ. 3 အ့ၪမွဲ ၦတီၩၦလီၩ့လဖၪနီၪ, မွဲအၥၭထိၬဆံၭ. မွဲအၥုၪ့ဎွံၫၥၭယီၫ လၧယွၩ အမ့ၬယၫဆံၭ. တၭမွဲ အၥုၪ့ဎွံၫၥၭယီၫ လၧဆၧၥၭထိၬဖၭဒိၪနီၪဆံၭ. 4 ၥံၫကျံၩထၪ့ယွၩတၭ, ၥံၫကျံၩအၪ့အူၭထၪ့ အမံၩ့နီၪ ဆံၭ. မၩဖၧၩ့ၥၭ နးဘီၩ့ လၧၦလၧအထၪ့ထူၬဆၧ လၧၡါမုနၧၫ့ဖၫ လဂၩ အဂးနီၪဆံၭ. အမံၩ့မွဲ ယွၩတၭ, ၥုၪ့ဎွံၫၥၭယီၫ လၧအမ့ၬယၫဆံၭ. 5 ယွၩလၧအအီၪလၧအလးဆံၫ့ဎံၪ အဖၧၩ့နီၪ, မွဲၦဖိၪဎွ့ၪအဖါ, ဒဲၦလၧအစ့ၩရၫ့န့ ၦမုၪမဲၪအခွးလီၫ. 6 ၦလၧအအီၪယူဝ့ၫနီၪ ယွၩဒုၭကဲၪထၪ့ လၧဂံၪ့ဖိၪအဒီၪ့လဖၪတၭ, ၦလၧအဘၪ ဆၧစၧၩ့ထၬဝ့ၫလဖၪ, ဒုၭစဲၪ့ထၪ့ခွံၬဝ့ၫ အ့ၪမွဲ ၦပိၩ့ထၪ့ဆၧနီၪ အီၪဝ့ၫ လၧအလးဎဲၫ့ထၬလီၫ. 7 ယွၩဧ့, ထီးနလ့ၩထၪ့ လၧနၡၩခမျၧး အမ့ၬယၫတၭ, ထီးနဂၭဝံၩ့ဝၩ့ လၧၡါမုနၧၫ့ဖၫ အဘိၩ့ဘၭနီၪ, (စ့လၫ.) 8 ဂၪ့ခိၪ ဝၭၡိၩ့ၡိၭ, မွဲမၬ, မူၭခိၪ လၩ့ဆၩ့ လၧယွၩ အမ့ၬယၫ မွဲဝ့ၫ စဲနၫ လၧယွၩ အမ့ၬယၫ, အံၫစရ့လၭအယွၩ နီၪလီၫ. 9 ယွၩဧ့, န အၪ့မၧၫ့ ဆၧဂဲၫဆၧၩ့ အၪအၪလ့ၬ, လၧနၡၩ န့ၥၫဆၧ အဂးတၭ, ထီးအၥၭလၩ့ဘဲၩနီၪ, နဒုၭဆီၪ့ထၪ့ဝ့ၫလီၫ. 10 တၭ နၡၩလဒီၪ့ အီၪဝ့ၫ လၧအဖၧၩ့လီၫ. လၧနဆၧဂ့ၩအဖၧၩ့, နဝ့ၫဒၪ, နတဲၩ့ဝဲၩဆၧ လၧၦၡၪ့ဖိၪယၬဖိၪအဂး, ယွၩဧ့, 11 ကဆါအလူလၩ့ တၭ, ၦမုၪၥံၪ လၧအမၩဂၧၫ့ထၪ့ၥၩလၩ့ ဆၧၥၭထိၬအပရၧၫ့နီၪ အီၪခမျၧးဖၭဒိၪလီၫ. 12 ၥုၭမုခမျၧး အစဎွၩၥံၪ စဲၪ့ဖျိၭဝ့ၫ, စဲၪ့ဖျိၭဝ့ၫတၭ, ၦမုၪ လၧအအီၪဒၪဆၧ လၧဂံၪ့ဖၧၩ့နီၪ အၪ့နၩ့ဖၭ ဆၧအၪ့ဂူၬန့လီၫ. 13 ထီးနၥံၪ မံၫနၩ့ လၧၥိၪဖီၩ့ အဘိၩ့ဆၧၩ့တၭ, နၥံၪ မိမၩအၥၭ ဘဲၫထိၪလွံ အဒံၭဖၩ့ဝ့ၫ လၧစ့ၩ, ဒဲအဆီၪ့နီၪ ဘဲၫ လၧထီၫ့ဘၩ့အၥိၭလီၫ. 14 ထီး ၦၥ့ၪဆၧလူၬ မၩ လၩ့ပြံၩလၩ့ပြၩ စဎွၩၥံၪ လၧအဖၧၩ့တၭ, ဆၧဘွၩ ဘဲၫမူၭခိၪဖီၫ လၧစၫလမိၫ့ အလီၩ့နီၪလီၫ. 15 ဘၫၡၫ့နီၪ မွဲယွၩ အခိၪလီၩ့တၭ, ဘၫၡၫ့နီၪ, မွဲခိၪလီၩ့ အခံၫစူၩလဖၪလီၫ. 16 ခိၪလီၩ့ လၧယွၩဆိၫ့ အီၪလၧအဖၧၩ့, ခိၪလီၩ့ အခံၫစူၩၥံၪဧ့, မွဲဘၪနီၫ လၧနၥံၪ ခိၭယိ လၧဆၧၥၭခ့ၬနီၪလဲၪ, မွဲမၬ, ယဟိဝၩ မိအီၪဝ့ၫ လၧအလီၩ့ အဆိၩဆိၩ အကၠၪကၠၪလီၫ. 17 တၭ ယွၩအလဲၪ့ၥုၭလဖၪ အီၪ အလၬၥံၪ အဘျၩ့ အလၬၥံၪ, အထီၫ့ၥံၪ အဘျၩ့ အထီၫ့ၥံၪ အဖၫ့ခိၪလီၫ. ယဟိဝၩ အီၪဝ့ၫ လၧအဝ့ၫၥံၪ အကျၩ, စဲနၫ အီၪလၧအလးဆံၫ့ဎံၪဖီၩ, 18 နလ့ၩထၪ့ယူၭ လၧဆၧထၪ့ထီၫယူၭ. နမီၩ့ထၪ့ အၪ့မၧၫ့ဎီးယူၭ ဆၧ လၧအအၪ့မၧၫ့ဎီးဆၧနီၪ, နမၩန့ယူၭ ဆၧဖ့ၪလၫ့လဖၪ လၧၦၡၩအဂးယူၭ, လၧၦပိၩ့ထၪ့ဆၧအဂး ဒၪလ့ၬ, ဘဲၫၥိၭ နမိအီၪ, ယဟိဝၩ, ယွၩဧ့. 19 မွဲကဆါဘၪ ဆၧစံၭထၪ့အၪ့အူၭ လနံၩဘၪလနံၩနီၪဆံၭ. ဆၧအီၪက့ၪ ဆၧယိၭဎၧၫ့ လၧပလီၩ့[လါနၫ့]တၭ, ဆၧထိးထဲၩ့တၩ့ထဲၩ့ပၧၩနီၪ မွဲယွၩလီၫ. (စ့လၫ.) 20 ယွၩနီၪမွဲ ဆၧထိးထဲၩ့တၩ့ထဲၩ့ပၧၩ အယွၩလီၫ. တၭ ဆၧဒုၭစဲၪ့ထၪ့ခွံၬ လၧဆၧၥံၫ အဖၧၩ့လဖၪနီၪ အီၪဝ့ၫ လၧယဟိဝၩ, ကဆါနီၪလီၫ. 21 မွဲမၬ, ယွၩ မိဖ့ၬခွံၬ အဒုၪအဒၩၥံၪ အခိၪဎွံၪ, ၦလၧအလ့ၩဆၧ လၧအဆၧမၪ အဖၧၩ့နီၪ အခိၪဒၩ့ အီၪလၧခိၪၥူၪနီၪလီၫ. 22 ကဆါ စံၭဝ့ၫဒၪ, ယမိဒုၭဂဲၫထဲၩ့ဆၧ လၧဘၫၡၫ့အအီၪ ယမိဒုၭဂဲၫထဲၩ့ဆၧ လၧမၫဆမံၭ အဆၧယိၬဖၧၩ့နီၪ. 23 ဘဲၫၥိၭ နမိယဲးလၩ့ လၧဆၧၥွံၪဖၧၩ့တၭ, နထွံၪၥံၪအဖျ့ၩ န့ဘၪအဂး လၧဒုၪဒၩၥံၪ အအီၪလီၫ. 24 တၭ အဝ့ၫၥံၪ ဒၪဘၪဝ့ၫ လၧနလ့ၩဆၧ ယွၩဧ့, ယယွၩ, ယစဎွၩ အလ့ၩဆၧ လၧအလးဆံၫ့ဎံၪ အဖၧၩ့နီၪလီၫ. 25 ၦၥံၫကျံၩဆၧၥံၪ လ့ၩ လၧယၫ, ၦဒံၩ့နါဒံၩ့ၥံၪ လၧခဲၫ့, ၦမုၪနၩ့ၥံၪ လၧအဖိၬ စံၩ့စံၩ့လဖၪ အီၪဝ့ၫ လၧအကျၩလီၫ. 26 လၧၦအဒီၪ့ၥံၪအဖၧၩ့, ၦဘၪဆဲၫ့ လၧၦအံၫစရ့လၭ အထံၫထၪ့ဖျိၭနီၪ, စံၭထၪ့အၪ့အူၭ ယွၩ, ကဆါလဂၩလီၫ. 27 ၦအဆံၭ, ၦလၧအပၧၩ့ဆၧ, ဘံၪ့ယမံၫ့ ယုဒၫ အၦဒိၪဖၭဒိၪၥံၪ, အၡၩခမျၧး, ဇ့ၭဘလၧၫ့ အၦဒိၪဖၭဒိၪၥံၪ, နၭ၁လဲၫ အၦဒိၪဖၭဒိၪၥံၪ အီၪထီးနီၪလီၫ. 28 နယွၩ အီၪက့ၪလၩ့ယူၭ နဂဲးနဘၭယူၭ, ယွၩဧ့, ဆၧလၧနမၩ လၧပဂး မၩဆီၪ့ထၪ့ ဆံၭ. 29 လၧနနီး အီၪလၧယရုစလံၫ့ အဖၧၩ့အကၠီၩ့ နီၪ, စဎွၩၥံၪ မိဂဲၫဆိၬ ဆၧဖ့ၪလၫ့ လၧနအီၪလီၫ. 30 အၪ့ၥီၪ့ဖီး အဆၧဖိၪဆၧဎါ အမံၩ့, ချီဖၫအဒီၪ့, ဒဲၦခမျၧး အချီဖိၪၥံၪ, လၧအဆၪ့လၩ့ အဝ့ၫၥံၪ အၥၭ လၧစ့ၩအဘံၪ့လဖၪနီၪ ဆံၭ. အဝ့ၫဒၪ မၩ လၩ့ပြံၩလၩ့ပြၩ ၦၡၩ လၧအမုၬအၥၭ လၧဆၧဒုၭၥုၭ အဖၧၩ့နီၪလီၫ. 31 ၦဒိၪလဖၪ မိဂဲၫထၪ့ လၧအံဇံၭ အဖၧၩ့, ကုၡၫနီၪ မိယူၬထၪ့ အစူၪ ချဲၫ့ချဲၫ့ လၧယွၩ အအီၪလီၫ. 32 ဂၪ့ခိၪ အဘၩ့ၥံၪမုးၥံၪဧ့, ၥံၫကျံၩထၪ့ ယွၩဆံၭ. စံၭထၪ့အၪ့အူၭ ကဆါဆံၭ. (စ့လၫ.) 33 ၦလၧအထူၬ မူၭခိၪ အမူၭခိၪ လၧဖျိၩ့လဂၩနီၪ စံၭထၪ့အၪ့အူၭ အဝ့ၫနီၪ ဆံၭ. ယိခွါ, အလူလၩ့ဝ့ၫ အၥီၫဖၭဒိၪလီၫ. 34 အီၪက့ၪ ဆၧဂဲးဆီၪ့ဘၭဆီၪ့ လၧယွၩဆံၭ. အလၩအဖၩ့ အီၪဝ့ၫ လၧအံၫစရ့လၭ အဖၫ့ခိၪ, ဒဲအစီၩ့အမၩ့ အီၪဝ့ၫ လၧဆၧအုၪ့လဖၪလီၫ. 35 ယွၩဧ့, နမွဲ ဆၧၥၭမဲၪအလး လၧနလးဆံၫ့ဎံၪ အဖၧၩ့လီၫ. အံၫစရ့လၭအယွၩ မွဲၦလၧအဖ့ၪလၫ့ ၦၡၩခမျၧး လၧအဂဲးအဘၭ ဒဲဆၧအစီၩ့အမၩ့လီၫ. စံၭထၪ့အၪ့အူၭ ယွၩဆံၭ. 

1 မၩဖီၩ့မၩဖျ့ၭယၧၩဆံၭ. ယွၩဧ့, အဂဲးဘဲၫယီၩ ထံၫလဖၪနီၪ ဂဲၫနုၬ ဖိးလၧယၥၭဖၧၩ့လီၫ. 2 ယလၩ့ဘၧၩ့ လၧဆၧယိၬ အဆၧလၩ့လၧၩ့ အဖၧၩ့တၭ, ဆၧၫ့ထုၪ့ အလးအီၪ နးစီၪ့အ့ၬ. ယဂဲၫနုၬ လၧထံၫယိၬ အကျၩ တၭ, ထံၫလုၬဘံၭ မၩလၩ့ဘၧၩ့ယၧၩလီၫ. 3 ဆၧပွံၭ ယၥၭ လၧယကိၭထၪ့ဆၧအကၠီၩ့, ယခိၬဖၧၩ့ ဎဲၫ့ထၪ့ တၭ, ယမ့ၬၥၪ လူၬ လၧယယိလါ ယယွၩအဖၧၩ့ၥၭ အကၠီၩ့ နီၪလီၫ. 4 တၭ ၦလၧအမ့ၬလဲၩယၧၩ ပျီၩပျီၩလဖၪနီၪ အီၪဝ့ၫ အၪနဲၪ့ ယခိၪၥူၪ အဘီၩ့နီၪဒံၭလီၫ. တၭ ၦလၧအမိမၩဂၭဂီၩ့ ယၧၩ, ယဒုၪယဒၩ လတီၩဘၪလဖၪနီၪ အဂဲးအဘၭ ဆီၪ့ဆီၪ့လ့ၬလီၫ. တၭ ဆၧလၧယလမၩန့ဘၪနီၪ, မွဲယဘၪဖ့ၪထဲၩ့ဆ့ဧၪ. 5 ယွၩဧ့, နၥ့ၪယၫ ယဆၧဂီၩ့ဆၧစၪတၭ, ယဆၧဒဲၩဘၭ အီၪၥူၪခွံၬ လၧနၧၩဆ့အ့ၬ. 6 ၦလၧအအီၪခိၭနၧၩလဖၪနီၪ ယဟိဝၩ ဆၧၥုၭမုခမျၧး အကဆါဧ့, မွဲအထီးမ့ၬမဲဘၪ လၧယကၠီၩ့ လဂ့ၩ. ၦလၧအအၪ့ဎၬနၧၩလဖၪနီၪ, မွဲအထီးဘၪ ဆၧအီၪက့ၪမဲအမ့ၬ လၧယကၠီၩ့ လဂ့ၩ, အံၫစရ့လၭအယွၩဧ့, 7 အဂဲးဘဲၫယီၩ ယဘၪ ဆၧဒုၪဒွ့ၪ လၧနကၠီၩ့တၭ, ဆၧမ့ၬမဲ လုၬဘံၭ ယမ့ၬလီၫ. 8 ယ ကဲၪထၪ့ ၦမွံၩ လၧယထၧၫ့ဖုဝဲ အမ့ၬယၫ, ဒဲၦလခီၫဘၩ့မုးဖိၪ လၧအမိအဖိၪခွၫၥံၪ အမ့ၬယၫလီၫ. 9 အဂဲးဘဲၫယီၩ ယၥၭဆီၪ့ လၧနဂံၪ့အဂးနီၪ အၪ့ခွံၬယူၭ ယၧၩယူၭ တၭ, ၦလၧအဒုၪဒွ့ၪနၧၩနီၪ အဆၧဒုၪ့ဒွ့ၪၥံၪ လၩ့ဘၪယူၭ လၧယလီၩ့ယူၭ. 10 ယၥၭ ဒုၪဆၧအၪ့ဆၧအီၩ အဘိၩ့ဘၭနီၪ ယမ့ၬထံၫ လၩ့တၭ, ကဲၪထၪ့ဝ့ၫ လၧဆၧဒုၪဒွ့ၪယၧၩလီၫ. 11 ယအီၪက့ၪ ရၧၬအဆၧယၬ လၧယကီၩ့ယၥိၭတၭ, ယကဲၪထၪ့ ဆၧချဲၩ့ဒီၩ့ လၧအဝ့ၫၥံၪ အမ့ၬယၫလီၫ. 12 ၦလၧအဆၧၫ့နၩ့ လၧတရၫ့အဖၧၩ့နီၪ ချဲၩ့ဆၧထၫ့ဒုၪဒၩယၧၩလီၫ. တၭ ယကဲၪထၪ့ ၦအီၩမၧၩ့ ၥံၭထံၫဂၬထံၫ အၥံၫကျံၩဆၧ အလးနီၪလီၫ. 13 အ့ၪမွဲ ယဝ့ၫဒၪယီၩ လၧအဆၧၫ့အထီဘၪနီၪ ယဘၩဆိၪဖၪနၧၩ, ယဟိဝၩဧ့, ခိၭနၪယလူ လၧနဆၧယၫ့ၥၭဒိၪ အကၠီၩ့ လၧနဆၧထိးထဲၩ့တၩ့ထဲၩ့ အဆၧမွဲဆၧတီၩ နီၪဆံၭ, ယွၩဧ့, 14 ထုၭထၪ့ခွံၬယၧၩ လၧကဖံၬလၩ့လၧၩ့ အကျၩနီၪဆံၭ, ထီးဒုၭလၩ့ဘၧၩ့ယၧၩ လဂ့ၩ. တၭ မွဲဆၧမၩဖီၩ့မၩဖျ့ၭယၧၩ လၧၦမ့ၬလဲၩယၧၩလဖၪ, ဒဲလၧထံၫယိၬနီၪဆ့ဆံၭ. 15 ထံၫလုၬဘံၭဆၧနီၪ, မွဲအထီး မၩလၩ့ဘၧၩ့ယၧၩ လဂ့ၩ. တၭ ထံၫယိၬဖၧၩ့နီၪ, မွဲအထီးယုလၩ့ခွံၬယၧၩ လဂ့ၩ, မွဲဆၧဖၧၩ့နီၪ ထီးချုၬဘံၭန့ယၧၩ လၧအနိၭ လဂ့ၩ. 16 ခိၭနၪ ယလူဆံၭ, ယဟိဝၩဧ့, အဂဲးဘဲၫယီၩ နဆၧအဲၪအခိးအတၩ မွဲဆၧအဂ့ၩ လီၫ. ဘဲၫနယၫ့ၥၭဆၧ အၪအၥိၭနီၪ ကၠၪနၥၭ လၧယအီၪဆံၭ. 17 အီၪက့ၪၥူၪခွံၬ နမ့ၬ လၧနခ့ၫနၡၩ အအီၪ လဂ့ၩ, အဂဲးဘဲၫယီၩ ယဘၪ ဆၧခိဆၧဝီၩလီၫ. ခိၭနၪယလူ လၧအဆိၫအချဲၫ့ဆံၭ. 18 ၥုၭဘူၭနၥၭ လၧယၥၭတၭ, ဎွ့ၩန့ထဲၩ့ အဝ့ၫဆံၭ. မၩဖီၩ့မၩဖျ့ၭယၧၩ လၧယဒုၪယဒၩ အကၠီၩ့ နီၪဆံၭ. 19 နဝ့ၫဒၪ နၥ့ၪယၫ ယဆၧဒုၪဒွ့ၪ, ဒဲယဆၧမ့ၬမဲ, ဒဲဆၧအီၪက့ၪမဲယမ့ၬလီၫ. ယဒုၪယဒၩ ထီးအလူၬ အီၪဝ့ၫ လၧနမ့ၬယၫလီၫ. 20 ဆၧဒုၪဒွ့ၪ ဒုၭၥုၪ့ခါၥၭလၩ့ယၧၩ တၭ, ယၥၭဆၫလီၫ. တၭ ယယိလါ ၦယၫ့ၥၭဆၧ အဖၧၩ့ၥၭ, မွဲလါနၫ့ အီၪအ့ၬ. ဒဲၦမၩမုၬဆၧ အဖၧၩ့ ယဒၪန့ နးဂၩအ့ၬ. 21 တၭ ၦဖ့ၪလၫ့ယၧၩ ဆၧခၪ လၧဆၧအၪ့ အဂးတၭ, ထီးဆၧၥၭဝံယၥၭ လၧထံၫတၭ, အဝ့ၫၥံၪ ဒုၭအီၩယၧၩ လၧဆၧဆဲၪ့ထံၫလီၫ. 22 မွဲအဝ့ၫၥံၪ အစပွဲ ကဲၪထၪ့ ဖျံၩခွၩ့ လၧအမ့ၬယၫဆံၭ. ဒဲၦလၧအမၩမုၬလၩဒၪအၥၭနီၪ မွဲအကဲၪထၪ့ ခုၩလခၫ လၧအဂးဆံၭ. 23 မွဲအဝ့ၫၥံၪ အမ့ၬၥၪ ခံၭလၩ့ ဘဲၫၥိၭ အထီးဒၪဘၪဆၧ လဂ့ၩတၭ, ဒုၭဝၭထိၬ အယးဒံၩ့ လထံၪဎးဆံၭ. 24 လူၫလၩ့ နဆၧၥၭထၪ့ လၧအလီၩ့တၭ, မွဲနၥၭခဲၩထၪ့ ဘၪ အဝ့ၫၥံၪ ဆံၭ. 25 မွဲအအီၪအလးနီၪ အီၪယူဝ့ၫဆံၭ. မွဲၦထီးအီၪ လၧအဝ့ၫၥံၪ အတဲၩလဖၪ အဖၧၩ့နီၪ နးဂၩလဂ့ၩ. 26 အဂဲးဘဲၫယီၩ အဝ့ၫၥံၪ မၩအၧၩ့မၩနၭ ၦလၧနကျီၪ့ဝ့ၫတၭ, လီၩဘၪဆၧ လၧနၡၩ ဘၪထံၭဆၫ အဆၧၡၪ့ဆၧနၭ အဂဲးလီၫ. 27 တၭ အီၪက့ၪ ဆၧအၧၩ့ လၧအဝ့ၫၥံၪ အဆၧအၧၩ့ အဖၫ့ခိၪဆံၭ. တၭ ဒုၭလ့ၩနုၬ အဝ့ၫၥံၪ လၧနဆၧတီၩဆၧလီၩ့ အဖၧၩ့ လဂ့ၩ. 28 တၭ ထူၭခွံၬ အဝ့ၫၥံၪ လၧလံၬမၧၫ့ အဖၧၩ့ဆံၭ. မွဲအထီး အီၪကွ့ၭအၥၭ လၧၦအတီၩအလီၩ့အၥိၭ လဂ့ၩ. 29 အ့ၪမွဲ ယဝ့ၫဒၪယီၩ, ယဘၪၡၪ့ဘၪနၭတၭ, ယၥုၪ့အုၭယၥၭအုၭလီၫ. ယွၩဧ့, မွဲနဆၧထိးထဲၩ့တၩ့ထဲၩ့နီၪ အီၪက့ၪယၧၩ လၧဆၧထၪ့ထီၫဆံၭ. 30 တၭ ယမိစံၭထၪ့အၪ့အူၭ ယွၩအမံၩ့ လၧဆၧၥံၫကျံၩ အဖၧၩ့တၭ, ယမိအီၪက့ၪဒိၪ အဝ့ၫ လၧဆၧစံၭထၪ့အၪ့အူၭလီၫ. 31 တၭ အယီၩ လၧယဟိဝၩ အမ့ၬယၫ မွဲဆၧဂ့ၩနဲၪ့ ချီဖၫ, ချီဖၫ လၧအအီၪလၧအနိၩ့ ဒဲခၪ့မံၪထ့ဖၭနီၪလီၫ. 32 တၭ ၦၡၩ လၧအၥၭဆၧၩ့နီၪ ဒၪဘၪဝ့ၫတၭ, ၥၭထိၬဝ့ၫဒၪ လီၫ. ၦၡၩ လၧအအၪ့ဎၬယွၩ, နၥံၪဝ့ၫဒၪယီၩ, နၥံၪအၥၭ မိမၧၫ့ဝ့ၫလီၫ. 33 အဂဲးဘဲၫယီၩ ယဟိဝၩ ခိၭနၪ ၦၡၪ့ဖိၪယၬဖိၪ အလူ, ဒဲၦလၧအဘၪ ဆၧစၧၩ့ထၬလဖၪနီၪ မၩကြၩ့ထမးဝ့ၫအ့ၬ. 34 မူၭခိၪ ဒဲဂၪ့ခိၪ, မၫဆမံၭ ဒဲကယဲ ဆၧအဂဲၩ လၧအဖၧၩ့ ထီးအလူၬနီၪ, မွဲအစံၭထၪ့အၪ့အူၭ အဝ့ၫနီၪဆံၭ. 35 အဂဲးဘဲၫယီၩ ယွၩ မိထိးထဲၩ့တၩ့ထဲၩ့ ဇံအိၫ့ ဒဲမၩကဲၪထၪ့ ယုဒၫ အဒိၩ့လဖၪ ဘဲၫၥိၭ အဝ့ၫၥံၪ မိအီၪလၧအဖၧၩ့ ဒဲန့ဘၪဝ့ၫ လၧအဂးဒၪဝ့ၫဆ့လီၫ. 36 တၭ အခ့ၫအၡၩ အချံၫအၥၪနီၪ မိန့ၥၫဝ့ၫတၭ, ၦလၧအအဲၪ အမံၩ့လဖၪ မိအီၪဂုးခၧၫ့ လၧအဖၧၩ့လီၫ. 

1 ယွၩဧ့, မၩဖီၩ့မၩဖျ့ၭယၧၩဆံၭ, ယဟိဝၩဧ့, မၩချဲၫ့ချဲၫ့ လၧနမိမၩဆၧၩ့ယၧၩဆံၭ. 2 ၦလၧအအၪ့ဎၬ ယၥၭမၧၫ့လဖၪနီၪ, မွဲအဘၪမ့ၬမဲ ဒဲဘၪဆၧအီၪက့ၪမဲအမ့ၬ နီၪဆံၭ. တၭ ၦလၧအဘၪအၥၭ လၧယဘၪ ဆၧအၧၩ့လဖၪနီၪ, မွဲဆၧဒုၭဂၧၩ့ထဲၩ့ အလးခဲၫ့, ဒဲဘၪ ဆၧအီၪက့ၪမဲ အမ့ၬနီၪဆံၭ. 3 ၦလၧအစံၭ, ဟဲၬ, ဟဲၬ, နီၪ, မွဲဆၧဒုၭထဲၩ့ကဒၩထဲၩ့ဝ့ၫ လၧဆၧမ့ၬမဲ အလံၩ့အလဲၫ အဂးနီၪဆံၭ. 4 ၦလၧအအၪ့ဎၬနၧၩ ထီးအလူၬနီၪ, မွဲအၥုၪ့ဎွံၫၥၭယီၫ, ၥုၪ့ထိၬၥၭထိၬ လၧနဖၧၩ့ဆံၭ. ၦလၧအအဲၪ နဆၧထိးထဲၩ့တၩ့ထဲၩ့လဖၪနီၪ, မွဲအစံၭ လထံၪဎး, ယွၩ ဘၪ ဆၧအီၪက့ၪဒိၪဝ့ၫနီၪဆံၭ. 5 ယဝ့ၫဒၪယီၩ, ယမွဲ ၦဘၪၡၪ့ဘၪနၭ, ဒဲၦၡၪ့ဖိၪယၬဖိၪလီၫ. မၩချဲၩ့ချဲၩ့ လၧယဂး, ယွၩဧ့, နမွဲ ယဆၧမၩဆၧၩ့ ဒဲယဆၧမၩဖီၩ့မၩဖျ့ၭ, ယဟိဝၩဧ့, ထီးၥုၭနံၩၥုၭၥၫ့ လဂ့ၩ. 

1 ယဒိၭနဲၩ့ယၥၭ လၧနၧၩ, ယဟိဝၩဧ့, မွဲယထီးဘၪ ဆၧမ့ၬမဲ နးဖၧၫ့ လဂ့ၩ. 2 မၩဖီၩ့မၩဖျ့ၭယၧၩ လၧနဆၧတီၩဆၧလီၩ့ အကၠီၩ့ တၭ, မၩဖျ့ၭထၪ့ယၧၩဆံၭ. ဒိၭနနါ လၧယၧၩတၭ, ထိးထဲၩ့တၩ့ထဲၩ့ယၧၩဆံၭ. 3 တၭ ကဲၪထၪ့ နဝ့ၫ ဆၧဖလ့ၬ အလဲၫ့လဖျိၪ့ လၧယဂး လၧယမိလ့ၩ လၧအအီၪ လထံၪဎးဘီၩ့ဎးနီၪဆံၭ. နမၪလူၬဆၧ လၧယမိထီၩ့လၧဆၧထိးထဲၩ့တၩ့ထဲၩ့လီၫ. အဂဲးဘဲၫယီၩ ယလဲၫ့ ဒဲယထိၬနီၪ မွဲနၧၩလီၫ. 4 ယယွၩဧ့, မၩဖျ့ၭထၪ့ခွံၬယၧၩ လၧၦလတီၩလလီၩ့ဘၪ အစူၪဖၧၩ့, လၧၦအအၧၩ့, ဒဲၦမၩၡၪ့မၩနၭ အစူၪဖၧၩ့နီၪဆံၭ. 5 အဂဲးဘဲၫယီၩ နမွဲ ယဆၧယိလါလီၫ. ကဆါ, ယဟိဝၩဧ့, ခီၫလၧယၥၭဘၪ့နီၪ, နမွဲ ယဒိၭနဲၩ့ယၥၭ အလးလီၫ. 6 တၭ ယဒိၭဆၧမၩဆၧၩ့ယၧၩ လၧနၧၩ ခီၫလၧဆၧဒၧၩ့လးဖၧၩ့နီၪတၭ, နမၩန့ယၧၩ လၧယမိ အဂူၭဖိၫ့ဖၧၩ့ လံၩလံၩနီၪလီၫ. တၭ ယမိစံၭထၪ့အၪ့အူၭနၧၩ လထံၪဎးဘီၩ့ဎးလီၫ. 7 ယမွဲ ဆၧထီၫမံၫထီၫမၪအလး လၧၦအၪဂၩ အမ့ၬယၫ လါနၫ့တၭ, နမွဲ ယဆၧဖီၩ့ဖျ့ၭအလး ဂုးခၧၫ့ဝ့ၫဒၪလီၫ. 8 တၭ ယနိၭဖၧၩ့ မိဎွ့ၩ လၧဆၧစံၭထၪ့အၪ့အူၭနၧၩ, ဒဲလၧနၥူၭနၥဲၫ့ ကိၭမုနံၩမုနၩဒ့ၭလီၫ. 9 တၭ လၧယၥၭၡါ အဆၧၫ့အထီယီၩ, ထီးခွံၬၡိၭခွံၬယၧၩ လဂ့ၩ. ထီးယဂဲးယဘၭ အ့ၪလူၬတၭ, စဲၪ့ဒၪယၧၩ လဂ့ၩ. 10 အဂဲးဘဲၫယီၩ ယဒုၪယဒၩ ချဲၩ့ထၫ့ဒုၪဒၩယၧၩတၭ, ၦလၧအခိၭယိၥူၪ လၧယၥၭ အဂးနီၪ, ကိၪ့ထၪ့ဖၭလၩ့ လစီၪ့ဎး, 11 တၭ စံၭဝ့ၫ, ယွၩစဲၪ့ဒၪယူၭ အဝ့ၫယူၭတၭ, လီၩ့ဆီးဖီၪ့န့ဆံၭ, အဂဲးဘဲၫယီၩ ဆၧမၩဖီၩ့မၩဖျ့ၭဝ့ၫနီၪ အီၪနးဂၩအ့ၬ. 12 ယွၩဧ့, အီၪယဲၩ့ လၧယၧၩ လဂ့ၩ, ယွၩဧ့, မၩချဲၫ့ချဲၫ့ လၧနမိမၩဆၧၩ့ယၧၩ အဂးနီၪဆံၭ. 13 ယၥၭ အဒုၪအဒၩလဖၪနီၪ မိဘၪ ဆၧမ့ၬမဲတၭ, မိလူၬဝ့ၫဒၪ လီၫ. ၦလၧအအၪ့ဎၬ ယဘၪ ဆၧအၧၩ့လဖၪနီၪ, မိဘၪ ဆၧဒုၪဒွ့ၪ, ဒဲဆၧအီၪက့ၪမဲအမ့ၬ လုၬဘံၭဝ့ၫဒၪလီၫ. 14 အ့ၪမွဲ ယဝ့ၫဒၪယီၩ, ယမိယိလါဆၧ လထံၪဎးတၭ, ယမိအီၪက့ၪ အၪထၪ့ ဆၧစံၭထၪ့အၪ့အူၭနၧၩ ထီးအလူၬလီၫ. 15 ယနိၭ မိမၩဖျီၪထၪ့ နဆၧတီၩဆၧလီၩ့, နဆၧထိးထဲၩ့တၩ့ထဲၩ့ ကိၭမုနံၩမုနၩဒ့ၭလီၫ, အဂဲးဘဲၫယီၩ ယၥ့ၪယၫ အဆၧဝံဆၧနၬဆ့အ့ၬ. 16 ယမိလ့ၩဆၧ လၧကဆါ ယဟိဝၩ အဂဲးအဘၭလီၫ. တၭ ယမိချဲၩ့ လၧနဆၧတီၩဆၧလီၩ့ အဂဲး, န့ၫနဝ့ၫဒၪ, ဒၪလ့ၬလီၫ. 17 ယွၩဧ့, နၥီၪ့လိၪယၧၩ ခီၫလၧယၥၭဘၪ့တၭ, ယဒုၭနဲၪ နမၩဆၧလၩ့လၭလဖၪ ခီးဘိၩ့နဲၪ့ယီၩလီၫ. 18 တၭ ထီၩ့လၩ့လၧယၥၭၡါ ဒၪလ့ၬ, ဒဲယခိၪဘွၩယီၩ, ယွၩဧ့, ယလချုၭ ဒုၭနဲၪဒံၭဘၪ နစူၪ လၧၦအဆၨၩၥံၪ, နစီၩ့နမၩ့ လၧကယဲ ၦလၧအမိဂဲၫဝ့ၫတၭ, ထီးစဲၪ့ဒၪယၧၩ လဂ့ၩ. 19 တၭ နဆၧတီၩဆၧလီၩ့ အီၪဝ့ၫ ဖိးလၧဆၧထၪ့ထီၫနီၪ, ယွၩ လၧအမၩဆၧဒိၪလဖၪနီၪ လဂၩဧ့, မွဲပလၫ လၩ့ဂၬ ဘဲၫနၧၩအၥိၭနီၪ လဂၩလဲၪ, ယွၩဧ့, 20 န ဒုၭဒၪဘၪ ပၧၩ လၧဆၧခိဆၧဝီၩဖၭဒိၪ, နၭမၬလီၫ. နမိမၩမၧၫ့ထၪ့ထဲၩ့ပၧၩတၭ, နမိဒုၭဂဲၫထဲၩ့ထၪ့ပၧၩ လၧဂၪ့ခိၪ အဆၧယိၬလဖၪ အဖၧၩ့လီၫ. 21 တၭ နမိမၩအၪထၪ့ ယဆၧဘီၪဆၧယီၫ, ဒဲကၠၪနၥၭတၭ, မၩမုၬထၪ့ထဲၩ့ယၧၩလီၫ. 22 တၭ ယမိစံၭထၪ့အၪ့အူၭနၧၩဆ့ လၧၥၫ့ထီး နဆၧမွဲဆၧတီၩ, ယယွၩဧ့, ယမိၥံၫကျံၩထၪ့နၧၩ လၧနါဒံၩ့ အံၫစရ့လၭ အဆၧဆံၫ့ဎံၪ လဂၩဧ့, 23 ယနိၭဖျံၩ မိၥုၪ့ဎွံၫၥၭယီၫလီၫ. အဂဲးဘဲၫယီၩ ယမိၥံၫကျံၩထၪ့နၧၩ, ဒဲယၥၭ လၧနဎွ့ၩန့ထဲၩ့ဝ့ၫနီၪဆ့လီၫ. 24 ယဖျ့ၩ မိဒုၭနဲၪ နဆၧတီၩဆၧလီၩ့ ကိၭမုနံၩမုနၩဒ့ၭလီၫ. အဂဲးဘဲၫယီၩ ၦလၧအအၪ့ဎၬ ယဘၪ ဆၧအၧၩ့လဖၪနီၪ မိဘၪမ့ၬမဲ, ဒဲဘၪ ဆၧအီၪက့ၪမဲအမ့ၬလီၫ. 

1 ဖ့ၪလၫ့ နဆၧစ့ၩရၫ့လဖၪ လၧစဎွၩ, ယွၩဧ့, ဒဲနဆၧတီၩဆၧလီၩ့ လၧစဎွၩ အဖိၪခွၫဆံၭ. 2 တၭ အဝ့ၫဒၪ မိစ့ၩရၫ့ နၡၩခမျၧး လၧအတီၩ, ဒဲနၡၩၡၪ့ဖိၪယၬဖိၪ လၧဆၧစ့ၩရၫ့တီၩလီၫ. 3 တၭ ခိၪလီၩ့ ထိၩ့ချိၬ မိဆိၬထၪ့ ဆၧမုၬဆၧဎၩ့ လၧၦခမျၧးအအီၪ, ဒဲဆၧစီၩ့ခိၪလဖၪနီၪ လၧဆၧတီၩဆၧလီၩ့အကၠီၩ့ လီၫ. 4 တၭ အဝ့ၫနီၪ မိစ့ၩရၫ့ ၦခမျၧးအၡၩ ဘၪၡၪ့ဘၪနၭ, ဒဲထိးထဲၩ့တၩ့ထဲၩ့ ၦၡၪ့ဖိၪယၬဖိၪ အဖိၪၥံၪ, မိမၩလၩ့ဘျ့ၭ ၦလၧအမၩနၧၩ့မၩစၪဆၧလီၫ. 5 မု ဒဲလၩ အီၪဝ့ၫ အဘိၩ့ဘၭနီၪတၭ, ၦလဖၪ မိၥၭမဲၪနၧၩ ထီးအဆိၩလဆိၩလဖၪ မိလူၬဝ့ၫလီၫ. 6 တၭ အဝ့ၫဒၪ မိဂဲၫလၩ့ ဘဲၫဆၧဆၧၩ့ လၧကူၭခွံၬဆၧအလး အဖၫ့ခိၪအၥိၭနီၪ, ဘဲၫဆၧဆၧၩ့ဎွံၪလၩ့ လၧအမၩဘၪစီၪ ဂၪ့ခိၪအၥိၭနီၪလီၫ. 7 လၧအမုနံၩလဖၪနီၪ, ၦတီၩၦလီၩ့ မိဘီၪထၪ့ယီၫထၪ့, ဒဲဆၧမုၬဆၧဎၩ့ လၧၫ့လၧၫ့ဎွ့ၩဎွ့ၩ, ထီးလၩ လအီၪလၧၩ့ဘၪလီၫ. 8 အဝ့ၫဒၪ မိပၧၩ့ဆၧ လၧမၫဆမံၭ ထီၩ့လၧမၫဆမံၭ တၭ, လၧထံၫမိၡါ ဖိးလၧဂၪ့ခိၪ အထုၬလဖၪနီၪလီၫ. 9 ၦမံၩ့လၬကျၩဖိၪနီၪ မိကူၭလၩ့အၥၭ လၧအမ့ၬယၫတၭ, အဒုၪအဒၩၥံၪ မိဘၪအၪ့လဲၪ့ ဂၪ့ခိၪအမုၬလီၫ. 10 တၫၡံၭ, ဒဲကျိၩ့ၥံၪ အစဎွၩလဖၪ မိဂဲၫဆိၬ အဆၧဖ့ၪလၫ့, ၡ့ဘၫ ဒဲစံဘၫ အစဎွၩၥံၪ မိဂဲၫဆိၬ အဆၧဖ့ၪလၫ့လီၫ. 11 တၭ ကယဲ စဎွၩ ထီးအလူၬလဖၪ မိဘိၪ့ထၪ့ဘၩထၪ့ အဝ့ၫဒၪလီၫ. ကယဲ ၦအဆၨၩ ထီးအလူၬလဖၪ မိမၩ အဆၧလီၫ. 12 အဂဲးဘဲၫယီၩ အဝ့ၫဒၪ မိမၩဖီၩ့မၩဖျ့ၭ ၦၡၪ့ဖိၪယၬဖိၪ လၧအအၪ့ကံၩ့အၪ့ယၫဆၧ, ဒဲၦဘၪၡၪ့ဘၪနၭ, ၦလၧဆၧမၩဆၧၩ့ဝ့ၫ လအီၪဘၪနီၪလီၫ. 13 အဝ့ၫဒၪ မိယၫ့ၥုၪ့ယၫ့ၥၭ ၦဘၪၡၪ့ဘၪနၭ, ဒဲၦၡၪ့ဖိၪတၭ, မိထိးထဲၩ့တၩ့ထဲၩ့ ၦၡၪ့ဖိၪအၥၭ, 14 မိဎွ့ၩန့ထဲၩ့ အဝ့ၫၥံၪ အၥၭ လၧဆၧမၩအၧၩ့ အစူၪဖၧၩ့, ဒဲလၧဆၧမၩၡၪ့မၩနၭ အစူၪဖၧၩ့တၭ, အဝ့ၫၥံၪအၥွံၪ ကဲၪထၪ့ ဆၧလူဒိၪဎွ့ၩဒိၪ လၧအမ့ၬယၫလီၫ. 15 အဝ့ၫဒၪ မိမၧၫ့ဝ့ၫတၭ, ၦ မိဖ့ၪလၫ့ အဝ့ၫ ၡ့ဘၫအထီၫ့, ဒဲဆၧမိဘၩဆိၪဖၪန့အဂး လထံၪဎးလီၫ. တၭ အဝ့ၫဒၪ မိဘၪ ဆၧစံၭထၪ့အၪ့အူၭဝ့ၫ ကိၭမုနံၩမုနၩဒ့ၭလီၫ. 16 တၭ ဘုၪၥံၪဂူၫၥံၪ အၪအၪလ့ၬ မိအီၪလၧဂၪ့ခိၪ အဖၧၩ့ လၧခိၪလီၩ့ခိၪတၭ, အၥၪ မိဝၭ ဘဲၫလ့ၭဘနၧၫ့ အၥိၭနီၪလီၫ. တၭ လၧဒိၩ့ဖၧၩ့လဖၪနီၪ မိဘီၪထၪ့ယီၫထၪ့ ဘဲၫ ဂၪ့ခိၪ အနၪ့ၥံၪမံၩ့ၥံၪ အၥိၭနီၪလီၫ. 17 အဝ့ၫဒၪအမံၩ့ မိအီၪ လၩ့ဆိၩလၩ့ကၠၪတၭ, လၧမုအီၪဝ့ၫ အဘိၩ့ဘၭနီၪ အမံၩ့ မိအၪထၪ့ဂီထၪ့လီၫ. တၭ ၦၡၩ မိဆိၪဂ့ၩလၩ့အၥၭ လၧအဝ့ၫနီၪ အကၠီၩ့ လီၫ. ကယဲ ၦအဆၨၩၥံၪ မိစံၭထၪ့အၪ့အူၭ အဝ့ၫနီၪ ထီးအလူၬလီၫ. 18 တၭ ယဟိဝၩ, ယွၩ, အံၫစရ့လၭအယွၩ လၧအမၩ ဆၧလၩ့လၭန့ၫ လဂၩနီၪ, မွဲအဘၪ ဆၧစံၭထၪ့အၪ့အူၭဝ့ၫဆံၭ. 19 တၭ အမံၩ့လၩဖၩ့နီၪ မွဲအဘၪ ဆၧစံၭထၪ့အၪ့အူၭ လၩ့ဆိၩလၩ့ကၠၪဆံၭ. တၭ မွဲဂၪ့ခိၪ ထၧၫ့ဖျိၪ့ယၫယီၩ ဎွ့ၩထၪ့ဝ့ၫ လၧအလၩအဖၩ့ဆံၭ. 20 စယ့ၭစံၫ အဖိၪခွၫ စဒၫဝံၭ အဆၧဘၩဆိၪဖၪနီၪ ဂီၩ့ယူၭ. 

1 ယွၩ မွဲမၬ ဆၧဂ့ၩ လၧအံၫစရ့လၭ အဂး, လၧၦၥၭဆံၫ့ဎံၪ အဂးလီၫ. 2 ယဝ့ၫဒၪယီၩ ယခၪ့လၩ့ဘူၭ မိကၠၪခွံၬအၥၭတၭ, ဘူၭကၪ ယခၪ့ မိဖျၬလီၫ. 3 အဂဲးဘဲၫယီၩ ထီးယဒၪဘၪ ၦလတီၩလလီၩ့ဘၪ အဆၧဘီၪဆၧယီၫတၭ, ယၥၭခ့ၬ ၦအီၪက့ၪဖိၫလိၫအၥၭလီၫ. 4 အဂဲးဘဲၫယီၩ လၧအဝ့ၫၥံၪ အဆၧၥံၫအဖၧၩ့နီၪ, အဆၧစူၭဆၧဆၫ အီၪအ့ၬ, အဂဲးဆီၪ့အဘၭဆီၪ့လီၫ. 5 မွဲအဘၪ ဆၧခိဆၧဝီၩ ဘဲၫ ၦၡၩခမျၧးအၥိၭအ့ၬ, ဒဲအဝ့ၫၥံၪ ဘၪ ဆၧအၡၪ့လဖၪ လၧၦၡၩ အကျၩဆ့အ့ၬ. 6 မၩအၥၭဘဲၫနီၪတၭ, ဆၧအီၪက့ၪထၪ့ထီၫအၥၭ အီၪဝၬဖီၩ့ အဝ့ၫၥံၪ ဘဲၫ ဖဲၫလဝၫ့အၥိၭနီၪတၭ, ကီၩ့ၥိၭဝ့ၫ လၧဆၧမၩအၧၩ့မၩနၭလီၫ. 7 အမ့ၬၥၪ ဖျိၭထၪ့ လၧအဆၧဘီၪ့ အကၠီၩ့ တၭ, ဘဲၫ အၥၭကိၪ့ဆၧ အၥိၭနီၪ န့ဘၪဝ့ၫ အၪနဲၪ့ အနီၪဒံၭလီၫ. 8 အဝ့ၫၥံၪ ဒုၪဒွ့ၪဆၧတၭ, ချဲၩ့ ဆၧအၧၩ့, ချဲၩ့ ဆၧမၩအၧၩ့ လၧဆၧထၪ့ထီၫနီၪလီၫ. 9 အဝ့ၫၥံၪ အီၪက့ၪအနိၭ လၧမူၭခိၪ အဖၧၩ့တၭ, အဖျ့ၩ ဂၭဝံၩ့ဝၩ့ လၧဂၪ့ခိၪချိၫ့ လီၫ. 10 မၩအၥၭဘဲၫနီၪတၭ, အၡၩခမျၧး ကၠၪခွံၬအၥၭ လၧအအီၪတၭ, အီၩထံၫ ဎွ့ၩတံၭလီၫ. 11 တၭ အဝ့ၫၥံၪ စံၭဝ့ၫ, ယွၩ မိၥ့ၪယၫ ဘဲၫၥ့ၪလဲၪ. ဆၧၥ့ၪယၫ အီၪလၧဆၧထၪ့ထီၫထုၬနီၪဆ့ဧၪ. 12 ယိခွါ, ၦလဖၪနီၪ မွဲ ၦလတီၩလလီၩ့ဘၪ, ဒဲၦလၧအဘီၪထၪ့ယီၫထၪ့လဖၪ လၧအယီၩ လကၠၪတၭ, အစူၪလးခၪ့ခိၪ အၪထၪ့လီၫ. 13 မွဲမၬ, ယမၩဆံၫ့ယၥၭ, ဒဲၥူၫဝၭခွံၬ ယစူၪ လၧဆၧဒဲၩဘၭ လအီၪဘၪ အဖၧၩ့ လၧဆၧပျီၩပျီၩလီၫ. 14 အဂဲးဘဲၫယီၩ ယဘၪ ဆၧထးယၧၩ ကိၭမုနံၩမုနၩဒ့ၭတၭ, ယဘၪ ဆၧအၪ့ၥီၪ့ ကိၭဂီၩဒ့ၭလီၫ. 15 ယအ့ၪစံၭ, ယမိလီၩဖျီၪထၪ့ဆၧ ဘဲၫနီၪတၭ, ယိခွါ, ယမိမၩမၪဘၪ နဖိၪၥံၪအဆိၩလီၫ. 16 ထီးယဆီၫ့မီၪ့ ဘဲၫၥိၭ ယမိၥ့ၪယၫဆၧနီၪတၭ, မွဲဝ့ၫ လၧဆၧကၪဆၧဂဲၩ လၧယမ့ၬယၫနီၪ, 17 ထီးယလ့ၩနုၬယူၭ လၧယွၩအလးဆံၫ့ဎံၪ အဖၧၩ့တၭ, ယထီးနဲၪ့ အဝ့ၫၥံၪ အထုၬလီၫ. 18 မွဲမၬ, နအီၪက့ၪ အဝ့ၫၥံၪ လၧဆၧအလးဖျ့ၫလဖၪ အဖၧၩ့တၭ, နခွံၬလၩ့ဝ့ၫ လၧဆၧဂၭဂီၩ့ အဖၧၩ့လီၫ. 19 တၭ ဆၧဒုၭလ့ၩ အဝ့ၫၥံၪ လၧဆၧအီၪယူ အဖၧၩ့ လၧလဆိဖိၪ အထးဖၧၩ့နီၪလီၫ. တၭ အဝ့ၫၥံၪ ဂၭဂီၩ့ လူၬထူၬဆံၫ့ဘၩ့ လၧဆၧၥၭမဲၪၥၭဖျဲၩ့အကၠီၩ့ လီၫ. 20 ထီးၦမံၫ နၪ့ထၪ့တၭ, ဘဲၫဆၧမံၫမးအၥိၭနီၪ, ကဆါဧ့, နမိမၩကြၩ့ထမး အဆၧကိၪ့ထၪ့ဖၭလၩ့နီၪလီၫ. 21 အဂဲးဘဲၫယီၩ ယၥၭဆၫ, ဒဲယလ့ ဘၪဆ့ၭလီၫ. 22 တၭ ယမွဲ ၦလၧအၥၭဆီၫ့မီၪ့ဆၧ လအီၪဘၪတၭ ၥ့ၪယၫဆၧအ့ၬ. တၭ လၧနမ့ၬယၫ မၩယၥၭ ဘဲၫဆၧဖိၪဆၧဎါ အၥိၭနီၪလီၫ. 23 မွဲလါနၫ့ဘိၩ ယအီၪလၧနၥိၭ လထံၪဎးတၭ, နဖီၪ့ထၬ ယစူၪထွ့ၪလီၫ. 24 နမိၥိၫ့ယၧၩ လၧနကိၪ့ထၪ့ဖၭလၩ့ဆၧတၭ, လၧခဲၫ့ထဲၩ့နီၪ နမိမၩန့ထၪ့ယၧၩ လၧဆၧလၩဖၩ့ အဖၧၩ့လီၫ. 25 အ့ၪလမွဲဘၪ နၧၩ မွဲပလၫ အီၪဝ့ၫ လၧယဂး လၧမူၭခိၪ လဂၩလဲၪ. တၭ အ့ၪလမွဲဘၪ လၧနဖၧၩ့ ယဆၧမုၬလၩ လၧဂၪ့ခိၪချိၫ့ယီၩ အီၪနးမံၩ့အ့ၬ. 26 ယဂဲးယဘၭ ဒဲယၥၭ အ့ၪလူၬဝ့ၫတၭ, ယွၩမွဲ ယၥၭအလဲၫ့, ဒဲယဂး လၩ့ဆိၩလၩ့ကၠၪလီၫ. 27 အဂဲးဘဲၫယီၩ, ယိခွါ, ၦလၧအအီၪယဲၩ့ လၧနၧၩ ထီၩ့ဝ့ၫ လၧဆၧဂၭဂီၩ့လီၫ. တၭ နမၩဂၭဂီၩ့ ကယဲ ၦလၧအစဲၪ့ဒၪခွံၬ အဲၪဘိၩ့နၧၩလီၫ. 28 အ့ၪမွဲ ယဝ့ၫဒၪယီၩ, ယၥုၭဘူၭယၥၭ လၧယွၩအအီၪနီၪ ဂ့ၩလၧယဂးလီၫ. တၭ ယအီၪက့ၪဒိၭနဲၩ့ယၥၭ အလး လၧကဆါ ယဟိဝၩ အဖၧၩ့ ဘဲၫၥိၭ ယမိလီၩလၩ့လၬလၩ့ နမၩဆၧ ထီးအလူၬ လီၫ. 

1 ယွၩဧ့, မွဲဘၪနီၫ လၧနခွံၬၡိၭပၧၩ လၩ့ဆိၩလၩ့ကၠၪ နီၪလဲၪ. တၭ နၥၭထၪ့ခူၪထၪ့ဘၪ နဆၧအၪ့ဆၪအလး အၥိၪလဒီၪ့နီၪဆ့ဧၪ. 2 နၪ့ထၪ့ထဲၩ့ နဆၧအီၪကီၪ့ လၧနဎွ့ၩန့ လၧဖျိၩ့ နဆၧန့ၥၫ လၧနဎွ့ၩန့ထဲၩ့ဝ့ၫ, ခိၪလီၩ့ ဇံအိၫ့ယီၩ လၧနအီၪယူၭ လၧအလီၩ့နီၪဆံၭ. 3 ခၫထၪ့လၧ ဆၧအီၪယူ အဆိၩအကၠၪလဖၪနီၪဆံၭ. ဆၧအဒုၪအဒၩ မၩဂၭဂီၩ့ ကယဲ ဆၧအီၪလၧအလးဆံၫ့ဎံၪ အဖၧၩ့ လီၫ. 4 နဒုၪနဒၩလဖၪနီၪ ကိၭၡၭယုၩ့ဆၧ လၧနဆၧအီၪကီၪ့ အၥၭကျၩတၭ, အဝ့ၫၥံၪ ဘီၩ့ထၪ့ အၥုၭဖိၪအလၫ့ လၧဆၧမၩနဲၪ့အလးလီၫ. 5 တၭ ဆၧမၩအၥၭ ဘဲၫ ၦလၧအယၩ့ထၪ့ အကွၩ လၧၥံၪ့တၪ့ အကျၩ အၥိၭနီၪလီၫ. 6 တၭ ဘိၩ့နဲၪ့ယီၩ အဝ့ၫၥံၪ မၩခါခွံၬ ဆၧဒ့ၭကံၪအၥၭ လစီၪ့ဎး လၧကွၩ ဒဲစၭခုၪလီၫ. 7 အဝ့ၫၥံၪ ဆူၭထၪ့ခွံၬ နလးဆံၫ့ဎံၪ လၧမ့ၪတၭ, မၩၥၭလိၪ နမံၩ့ အီၪဝ့ၫအလး ထီၩ့လၩ့ လၧဂၪ့ခိၪလီၫ. 8 တၭ အဝ့ၫၥံၪ စံၭ လၧအၥၭခံဖၧၩ့, မွဲပမၩဂၭဂီၩ့ အဝ့ၫၥံၪ လစီၪ့ဎးဆံၭ. တၭ ကယဲ ယွၩ အဆၧအီၪကီၪ့အလး လၧအထံၫအခး အဖၧၩ့နီၪ အဝ့ၫၥံၪ ဒုၭအၪ့ခွံၬယူၭ လၧမ့ၪလီၫ. 9 ပဆၧမၩနဲၪ့လဖၪ ပဒၪဘၪအ့ၬ. မီၪလအီၪလၧၩ့ဘၪတၭ, ၦလၧအၥ့ၪယၫဝ့ၫ ဆံၭယံၬ ဆံၭယံၬလဲၪနီၪ, အီၪဝ့ၫ လၧပကျၩဆ့ အ့ၬ. 10 ယွၩဧ့, ဆၧအဒုၪအဒၩ မိဒုၪဒွ့ၪဒံၭ ဆၧဆံၭယံၬလဲၪ. တၭ ဆၧအဒုၪအဒၩနီၪ မိအီၪက့ၪ နမံၩ့ လၧဆၧပျီၩပျီၩ လၩ့ဆိၩလၩ့ကၠၪဆ့ဧၪ. 11 တၭ နထုၭထဲၩ့စူၪ နစူၪထွ့ၪနီၪ မွဲဘၪလဲၪ. ထုၭထၪ့ခွံၬ လၧနၥၭနၫၡါ အဖၧၩ့နီၪ တၭ မၩဂၭဂီၩ့ဆၧဆံၭ. 12 တၭ ယွၩမွဲ ယစဎွၩ လၧဖျိၩ့ လၧအမၩဖီၩ့မၩဖျ့ၭဆၧ လၧထံၫၥံၪခးၥံၪ အဖၧၩ့လီၫ. 13 နမၩထ့ဖၭ မၫဆမံၭ လၧနဂဲးနဘၭလီၫ. တၭ နဖ့ၬခါခွံၬဆၧ မိၡါဖၭဒိၪၥံၪ အခိၪဎွံၪလဖၪ လၧထံၫကျၩ, 14 နမၩလၩ့ဘျ့ၭ မၪ အခိၪဎွံၪၥံၪတၭ, အီၪက့ၪဝ့ၫ လၧဆၧအၪ့ လၧၦခမျၧး အီၪလၧမံၩ့လၬကျၩ အဂးလီၫ. 15 တၭ နဖ့ၬ ထံၫထၪ့ဖျိၭ ဒဲထံၫချိၬတၭ, န ဒုၭလၩ့ၥံၭခွံၬ ထံၫမိၡါ အဆီၪ့လဖၪလီၫ. 16 တၭ မုနံၩမွဲ နဆၧ, မုနၩမွဲ နဆၧဆ့ လီၫ. နဝ့ၫဒၪယီၩ နတဲၩ့ဝဲၩ ဆၧဖၩ့, ဒဲမုၥံၪလၩၥံၪလီၫ. 17 တၭ နဝ့ၫဒၪယီၩ နအီၪက့ၪ ဂၪ့ခိၪအနဲၩ့ထံၭလဖၪ ထီးအလူၬ, နမၩဝဲၩ ဆၧခိအခၫ ဒဲဆၧဂီးအခၫဆ့လီၫ. 18 တၭ နၪ့ထၪ့ထဲၩ့ ဆၧယီၩ, ဆၧအဒုၪအဒၩ ဒုၪဒွ့ၪယူၭ ယဟိဝၩတၭ, ၦခမျၧးအဂီၩ့ မၩကြၩ့ထမးယူၭ နမံၩ့လီၫ. 19 ဖ့ၪလၫ့ခွံၬ နထိၪလွံအၥၭ လၧဆၧဖိၪဆၧဎါ အဒူၩ လဂ့ၩ, တၭ ထီးၥၭနၪ့ နၡၩ ၡၪ့ဖိၪယၬဖိၪ အဆၧအီၪကီၪ့နီၪ လၩ့ဆိၩလၩ့ကၠၪ လဂ့ၩ. 20 ယိ ဆၧအုၩ့လၩ့နီၪဆံၭ. အဂဲးဘဲၫယီၩ ဂၪ့ခိၪ အလးခံၭလဖၪနီၪ ဎွ့ၩဝ့ၫ လၧဆၧမၩအၧၩ့မၩနၭ အီၪဝ့ၫ အလးလဖၪနီၪလီၫ. 21 ၦလၧအဘၪ ဆၧမၩနၧၩ့ဝ့ၫလဖၪနီၪ, မွဲအထီးထဲၩ့ထဲၩ့ လၧဆၧမ့ၬမဲ လဂ့ၩ. မွဲ ၦဘၪၡၪ့ဘၪနၭ, ဒဲၦၡၪ့ဖိၪယၬဖိၪနီၪ စံၭထၪ့အၪ့အူၭ နမံၩ့ဆံၭ. 22 ဂဲထုၪ့ ယွၩဧ့, စ့ၩရၫ့ နခွးဒၪ နဝ့ၫဆံၭ. ၦအဂီၩ့ ဒုၪဒွ့ၪ နၧၩ ကိၭမုနံၩမုနၩဒ့ၭနီၪ နၪ့ထၪ့ထဲၩ့ဆံၭ. 23 ထီးၥၭနၪ့ နဒုၪနဒၩၥံၪ အလူ လဂ့ၩ. တၭ ၦလၧအဂဲထုၪ့ ထၫ့ဒုၪဒၩ နၧၩ အၥီၫနီၪ ထၪ့ဝ့ၫ လထံၪဎးလဘီၩ့ဎးလီၫ. 

1 ပစံၭထၪ့အၪ့အူၭနၧၩ, ယွၩဧ့, ပစံၭထၪ့အၪ့အူၭဆၧ လီၫ. လၧနမံၩ့ အီၪဘူၭနီၪ နဆၧမၩလၩ့လၭလဖၪ ဒုၭဂၧၫ့ထၪ့ၥၩလၩ့ဝ့ၫဒၪလီၫ. 2 အဂဲးဘဲၫယီၩ ယဝ့ၫဒၪ, ယဖၭနံၩဖၭၥၫ့ ထီးလၧယမိစ့ၩရၫ့ ဆၧတီၩဆၧလီၩ့လီၫ. 3 ဂၪ့ခိၪ ဒဲကယဲ ၦလၧအအီၪဝ့ၫ လၧအလီၩ့နီၪ ဖံထၪ့ခွံၬဝ့ၫလီၫ. ယဝ့ၫဒၪ ယဒုၭအီၪခၧၫ့ အထုၪ့လဖၪနီၪလီၫ. (စ့လၫ.) 4 ယစံၭ ၦအဂီၩ့လဖၪနီၪ, ထီးမၩ ၦဂီၩ့ဖိၪ အဆၧနီၪ လဂ့ၩ. ဒဲၦလတီၩလလီၩ့ဘၪနီၪ, အီၪက့ၪထၪ့ထီၫ နၥံၪအနိၩ့ လဂ့ၩ. 5 အီၪက့ၪထၪ့ထီၫ နၥံၪအနိၩ့ လၧအလးထၪ့ထီၫ လဂ့ၩ, တၭ ချဲၩ့ဆၧ လၧနၥံၪ အခိၬဆီၪ့ လဂ့ၩ. 6 အဂဲးဘဲၫယီၩ လၧမုထၪ့မွဲဂ့ၩ, လၧမုနုၬမွဲဂ့ၩ, လၧမုခံၫ့ မွဲဂ့ၩ, ဆၧအီၪက့ၪထီၫထၪ့အလး ဂဲၫဘၪအ့ၬ. 7 အဂဲးဘဲၫယီၩ ယွၩမွဲ ၦစ့ၩရၫ့ခွးတၭ, အဝ့ၫနီၪ ဆၪ့လၩ့ လဂၩ တၭ, အီၪက့ၪထၪ့ထီၫ ၦလဂၩဒၪဆ့လီၫ. 8 အဂဲးဘဲၫယီၩ လိၫ့လဖျိၪ့ အီၪဝ့ၫ လၧယဟိဝၩ အစူၪဖၧၩ့တၭ, အစဘံၭထံၫနီၪ ဝီၩဝ့ၫလီၫ. ဎွ့ၩဝ့ၫ လၧဆၧလဲၩဎုၬအၥၭ တၭ, ဆၧလူၫလၩ့ခွံၬဝ့ၫလီၫ. မွဲမၬ, အၥံၭအခၩနီၪ ဂၪ့ခိၪအၡၩ လတီၩလလီၩ့ဘၪ ထီးအလူၬ မိဘၪဘံၭခွံၬ တၭ, မိအီၩဝ့ၫလီၫ. 9 အ့ၪမွဲ ယဝ့ၫဒၪယီၩ, ယမိဒုၭနဲၪဆၧ လၩ့ဆိၩလၩ့ကၠၪလီၫ. ယမိၥံၫကျံၩ စံၭထၪ့အၪ့အူၭ စယၫကူၭ အယွၩလီၫ. 10 တၭ ယမိဒၪ့ထ့ၬခွံၬ ၦလတီၩလလီၩ့ဘၪ အနိၩ့ ထီးအလူၬလီၫ. အ့ၪမွဲ ၦတီၩၦလီၩ့ အနိၩ့လဖၪ မိဘၪ ဆၧအီၪက့ၪထၪ့ထီၫဝ့ၫဒၪလီၫ. 

1 ၦၥ့ၪယၫယွၩ လၧယုဒၫ အကျၩတၭ, အမံၩ့ဒိၪဝ့ၫ လၧအံၫစရ့လၭ အဖၧၩ့, 2 တၭ အတဲၩဆံၫ့ဎံၪ အီၪဝ့ၫ လၧစ့လံၫ့အဖၧၩ့, ဒဲအီၪအလး လၧဇံအိၫ့ အလီၩ့လီၫ. 3 ထီးနီၪ မွဲ အမၩခါ ချံၪ အဖျါၥံၪ, ထၩ့ဖံၭ ဒဲနၭၥံၪဖၩ့ၥံၪ ဒဲဆၧဒုၭၥုၭလီၫ. (စ့လၫ.) 4 နကယးကဖး ဒိၪနဲၪ့, နလၩနဖၩ့ အၪနဲၪ့ ခိၪလီၩ့ ထိၩ့ချိၬ အီၪလၧဆၧဖိၪဆၧဎါ အဒူၩဒံၭလီၫ. 5 ၦလၧအၥၭဒူၩလဖၪနီၪ လၩ့မါယူၭ, အဝ့ၫၥံၪ မံၫမၪယူၭ, ဒဲၦအဆီၪ့လဖၪ ဒၪန့ အစူၪ နးဂၩအ့ၬ. 6 လၧနအၪ့ၥီၪ့ဆၧအကၠီၩ့ နီၪ, စယၫကူၭအယွၩဧ့, လဲၪ့ၥုၭ ဒဲကၥ့ၪနီၪ လၩ့ဘၪယူၭ လၧဆၧမံၫမၪ အဖၧၩ့ယူၭ. 7 နဝ့ၫဒၪယီၩ, နမွဲ ဆၧၥၭမဲၪဖၭဒိၪ အလးလီၫ. ထီးနၥၭ အ့ၪထၪ့တၭ, မွဲပလၫ ဆၧၫ့ထုၪ့ လၧနမ့ၬယၫ မိၥ့ၪ လဂၩလဲၪ 8 ဒုၭနါဂၧၫ့ ဆၧစ့ၩရၫ့ လၧမူၭခိၪလီၫ. 9 ထီးယွၩ ဂဲထုၪ့ စ့ၩရၫ့ဆၧ ဘဲၫၥိၭ အမိမၩဖီၩ့မၩဖျ့ၭ ကယဲ ၦအၥၭဆၧၩ့ လၧဂၪ့ခိၪချိၫ့ ထီးအလူၬတၭ, ဂၪ့ခိၪ ၥၭမဲၪဝ့ၫတၭ, အီၪလၩ့မါပံၭလီၫ. (စ့လၫ.) 10 အဂဲးဘဲၫယီၩ ၦၡၩ အၥၭထၪ့နီၪ မိစံၭထၪ့အၪ့အူၭ နၧၩတၭ, နခဲးထူၬ နယးဒံၩ့ လၧဆၧၥၭထၪ့ လၧအအီၪလၩ့ထးနီၪလီၫ. 11 ဆိၪလၩ့နၥၭတၭ, ဆၧလဖၪနီၪ မၩလၧၫ့ထၪ့ဎွ့ၩထၪ့ လၧယဟိဝၩ နၥံၪအယွၩနီၪဆံၭ. မွဲ ကယဲ ၦလၧအအီၪဝၬဖီၩ့ အဝ့ၫဒၪ ထီးအလူၬလဖၪနီၪ ဂဲၫဆိၬ ဆၧဖ့ၪလၫ့ လၧၦလၧအမွဲ ဆၧၥၭမဲၪအလး ဆံၭ. 12 တၭ အဝ့ၫဒၪနီၪ ဒၪ့ထ့ၬခွံၬ ၦဒိၪဖၭဒိၪၥံၪ အၥၭနီၪ, မွဲဝ့ၫ လၧဆၧၥၭမဲၪအလး လၧဂၪ့ခိၪ အစဎွၩၥံၪ အဂး လီၫ. 

1 ယကိၭထၪ့ ယွၩတၭ, ယကိၭၡၭထၪ့နီၪ, ယကိၭထၪ့ ယွၩတၭ, မွဲနခိၭနၪ ယလူဆံၭ. 2 တၭ လၧယဆၧခိဆၧဝီၩ အမုနံၩနီၪ ယအၪ့ဎၬ ကဆါ, ယစူၪ အီၪယူၬထၪ့အၥၭ လၧမုနၩတၭ, လလၩ့ပွံၭဘၪတၭ, ယၥၭ လထိးဆၧၫ့ဘၪ ဆၧမၩမုၬထၪ့ထဲၩ့ဝ့ၫနီၪလီၫ. 3 ယနၪ့ထၪ့ထဲၩ့ယွၩတၭ, ယကိၭထၪ့ဆၧနီၪ, ယယၧၩ့ဘၪဆၧ တၭ, ယၥၭလၩ့ဘဲၩ့ဝ့ၫလီၫ. (စ့လၫ.) 4 နဖီၪ့ထၬယူၭ ယမ့ၬၥၪၥံၪ လၧယအီၪနၪ့ထၪ့ယၥၭတၭ, ယၥုၪ့ဝၭထိၬ ယၥၭဝၭထိၬတၭ, ယချဲၩ့ဆၧ ၥ့ၪအ့ၬ. 5 တၭ ယဆီၫ့မီၪ့ လၧမုနံၩမုနၩ လၧဖျိၩ့ အဂဲးအကၠီၪ့, နံၪ့ၥံၪလၩၥံၪ လၧဖျိၩ့နီၪလီၫ. 6 ယနၪ့ထၪ့ထဲၩ့ ယဆၧၥံၫကျံၩ လၧမုနၩလခီၫတၭ, ယဆီၫ့မီၪ့ဆၧ လၧယၥၭနီၪတၭ, ယၥၭ အၪ့ဎၬဆၧလီၫ. 7 မွဲကဆါ မိခွံၬၡိၭခွံၬဆၧ လၩ့ဆိၩလၩ့ကၠၪနီၪ ဆ့ဧၪ. မွဲအမိအီၪက့ၪဒီၭ အခိးအတၩအ့ၬဧၪ. 8 မွဲအဆၧယၫ့ၥၭ လအီၪလၧၩ့ဘၪ လၩ့ဆိၩလၩ့ကၠၪဘၪဧၪ. တၭမွဲ အဆၧချဲၩ့ဝဲၩနီၪ ဂၭဂီၩ့ယူၭ အဆိၩဆိၩ အကၠၪကၠၪယူၭဧၪ. 9 မွဲယွၩ ၥၭနၪ့ ယၫ့ၥၭ ဆၧနီၪဆ့ဧၪ. တၭမွဲ အၥၭထၪ့နီၪ မၩဘံၭထၬ အဆၧယၫ့ၥၭဆ့ဧၪ. (စ့လၫ.) 10 တၭ ယစံၭ, ယဆၧဆၫမွဲ အယီၩ, အ့ၪမွဲ ယမိနၪ့ထၪ့ထဲၩ့ ဆၧထီၫထုၬ လဂၩ အစူၪထွ့ၪ အနံၪ့အလၩလီၫ. 11 တၭ ယမိဒုၭနၪ့ထၪ့ထဲၩ့ ယွၩအမၩဆၧလဖၪ, အဂဲးဘဲၫယီၩ ယမိနၪ့ထၪ့ထဲၩ့ နမၩလၩ့လၭဆၧ လၧဖျိၩ့လီၫ. 12 ယမိဆီၫ့မီၪ့ဆၧ လၧနမၩဆၧ ထီးအလူၬ အဂဲးအကၠီၪ့ တၭ, ယမိကၩ့ကၩဆၧ လၧနမၩဆၧဖံၭဆၧ အဂဲးအကၠီၪ့ လီၫ. 13 ယွၩဧ့, နဖၧၩ့ၥၭ အီၪဝ့ၫ လၧဆၧဆံၫ့ဎံၪ အဖၧၩ့လီၫ. တၭမွဲ ပလၫ ကဲၪ ယွၩဒိၪဝ့ၫ လဂၩ ဘဲၫ ပယွၩ အၥိၭနီၪ လဂၩလဲၪ. 14 တၭ နမွဲ ယွၩလဂၩ လၧအမၩ ဆၧလၩ့လၭလီၫ. နဒုၭၥ့ၪယၫယူၭ နစီၩ့နမၩ့ လၧၦခမျၧး အကျၩလီၫ. 15 တၭ နဎွ့ၩန့ထဲၩ့ယူၭ နၡၩခမျၧး လၧနစူၪ, စယၫကူၭ ဒဲစယိၥၭလဖၪနီၪလီၫ. (စ့လၫ.) 16 ထံၫၥံၪ ဒၪဘၪနၧၩ, ယွၩဧ့, ထံၫၥံၪ ဒၪဘၪနၧၩတၭ, ၥၭမဲၪၥၭဖျဲၩ့ဝ့ၫလီၫ. ထံၫယိၬ အဖၧၩ့လဖၪနီၪ ဝၭဝ့ၫ ဆ့လီၫ. 17 ဆၧအုၪ့လဖၪ လူၫလၩ့ခွံၬ ထံၫတၭ, မူၭဖိၭဖၫ့ ဒုၭဎွံၩ့လၫ့တၭ, နဖျါလဖၪ ဖျိၭဝ့ၫဆ့လီၫ. 18 နလၫ့အၥီၫ အီၪဝ့ၫ လၧလံၩ၁ဝံၭ အဖၧၩ့တၭ, လၫ့ဝဲအဒံၭနီၪ ဒုၭဖၩ့ထၪ့ ဂၪ့ခိၪတၭ, ဂၪ့ခိၪ ၡိၩ့ၡိၬ, ဒဲဝၭဝ့ၫဒၪလီၫ. 19 တၭ နဖၧၩ့ၥၭ အီၪဝ့ၫ လၧမၫဆမံၭဖၧၩ့ နဖၧၩ့ၥုၪ့ဖၧၩ့ၥၭ လၧထံၫဖၭဒိၪ အကျၩ, တၭ နခၪ့လးၥံၪ ၦၥ့ၪယၫဝ့ၫ ဆ့အ့ၬ. 20 နၥိၫ့ နၡၩခမျၧး လၧစမိစ့ၭ ဒဲစအၫရၧၫ့ အစူၪ ဘဲၫ ၥိၪလဒီၪ့အၥိၭနီၪလီၫ. 

1 ခိၭနၪ ယဆၧၥီၪ့ဆၧၥၫ့, ယၡၩခမျၧးၥံၪဧ့, ဒိၭ နၥံၪအနါ လၧယနိၭ အချဲၩ့ဆၧနီၪဆံၭ. 2 ယမိအၩ့ထၪ့ ယနိၭ လၧဆၧချဲၩ့ဒီၩ့တၭ, ယမိလီၩလၩ့လၬလၩ့ ဆၧချဲၩ့အဒီၩ့အထ့ၬ လၧဖျိၩ့, 3 လၧပနါဂၧၫ့ယူၭ ဒဲၥ့ၪယၫတၭ, ပဖါၥံၪ လီၩဘၪပၧၩလီၫ. 4 ပမိအီၪက့ၪၥူၪခွံၬဝ့ၫ လၧအဝ့ၫၥံၪ အဖိၪလဖၪဆ့အ့ၬ. ပမိလီၩလၩ့လၬလၩ့ ၦအဆိၩ လၧခဲၫ့လဖၪ လၧယဟိဝၩ အဆၧစံၭထၪ့အၪ့အူၭ, ဒဲအဂဲးအဘၭ, ဒဲအဆၧမၩလၩ့လၭ လၧအမၩဝ့ၫလဖၪနီၪလီၫ. 5 အဂဲးဘဲၫယီၩ အဝ့ၫဒၪ ဒုၭအီၪဂုးအီၪခၧၫ့ ဆၧထိးအၥၭ လၧစယၫကူၭ အဖၧၩ့တၭ, အီၪက့ၪ ဆၧၥီၪ့ဆၧၥၫ့ လၧအံၫစရ့လၭအကျၩ လၧအမၪလူၬ ပဖါၥံၪ လၧအဝ့ၫၥံၪ ဘၪဒုၭၥ့ၪယၫ အဖိၪၥံၪ, 6 ဘဲၫၥိၭ ၦအဆိၩ လၧခဲၫ့လဖၪ မိၥ့ၪယၫ, ဖိၪၥၪ လၧအမိအီၪဖျဲၪလဖၪနီၪ မိဂဲထုၪ့တၭ, လီၩလၩ့ဒီၭ အဖိၪၥံၪလီၫ. 7 မွဲ ဘဲၫၥိၭ အမိအီၪက့ၪ အဆၧယိလါ လၧယွၩ အဖၧၩ့တၭ, ထီးၥၭနၪ့ ယွၩအဆၧမၩ လဂ့ၩတၭ, မိထီးန့ အဆၧမၪလူၬလဖၪနီၪလီၫ. 8 တၭ ဘဲၫၥိၭ အထီးကဲၪ ဘဲၫ အဖါၥံၪအၥိၭနီၪ လဂ့ၩ, ၦလဆိၩ လၧအနါကဲၪ့ ဒဲပိၩ့ထၪ့ဆၧ, ၦလဆိၩ လၧအၥုၪ့လဂုး အၥၭလခၧၫ့ဘၪတၭ, အၥၭ လတီၩဘၪ လၧယွၩနီၪလီၫ. 9 ၦအံဖြံၫ့ဖိၪ အီၪလၧအစူၪဝဲၩၥံၪ လါနၫ့တၭ, လၧဆၧဒုၭၥုၭ အမုနံၩ အဖၧၩ့နီၪ ထဲၩ့ထဲၩ့ဝ့ၫလီၫ. 10 အဝ့ၫၥံၪ ထီးယွၩ အဆၧအုၩ့လၩ့အ့ၬ. အီၪက့ၪအၥၭ လၧအလလ့ၩဘၪ လၧအဆၧၥီၪ့ဆၧၥၫ့ အဖၧၩ့တၭ, 11 ၥၭနၪ့ အဆၧမၩ ဒဲအဆၧလၩ့လၭ လၧအဒုၭနဲၪဝ့ၫ လၧအဝ့ၫၥံၪ အမ့ၬယၫလဖၪလီၫ. 12 အဝ့ၫဒၪ မၩ ဆၧလၩ့လၭ လၧအဝ့ၫၥံၪ အဖါၥံၪ အမ့ၬယၫ လၧခးအံဇံၭ အဖၧၩ့, ဆၧပျၩ့ ဇိအၫ့ အဖၧၩ့နီၪလီၫ. 13 မၩထ့ဖၭ ပၪ့လဲၪတၭ, ဒုၭခၫ့ဂၬ အဝ့ၫၥံၪ တၭ, အီၪက့ၪ ထံၫ ဘဲၫဆၧပိၩ့အၥိၭနီၪလီၫ. 14 ၥိၫ့ အဝ့ၫၥံၪ လၧမုဆၫလခီၫ လၧဆၧအုၪ့တၭ, ဒဲၥၫ့ၥၫ့နၩနီၪ, မွဲလၧမ့ၪအဖၩ့ လီၫ. 15 အဝ့ၫဒၪ မၩထ့ဖၭ လိးၥံၪလဲၫ့ၥံၪ လၧၡါမုနၧၫ့ဖၫ တၭ, ဒုၭလၩ့ယွၩ ထံၫ ဘဲၫ ထံၫယိၬဖၧၩ့ အၥိၭနီၪလီၫ. 16 အဝ့ၫ ဒုၭဂဲၫထၪ့ ထံၫချိၬၥံၪ လၧလိးၥံၪလဲၫ့ၥံၪ အဖၧၩ့ တၭ, ဒုၭလၩ့ယွၩ ထံၫ ဘဲၫထံၫမိၡါ အၥိၭနီၪလီၫ. 17 တၭ အဝ့ၫၥံၪ မၩမၪ အဝ့ၫဒၪ အၪနဲၪ့ဒံၭ လၧအပိၩ့ထၪ့ ဆၧထၪ့ထီၫထုၬ လဂၩ လၧၡါမုနၧၫ့ဖၫ အဖၧၩ့နီၪလီၫ. 18 တၭ အဝ့ၫၥံၪ ကျဲၩ့ဖစီၩ့ ယွၩ လၧအၥၭခံဖၧၩ့ လၧအအၪ့ကံၩ့ ဆၧအၪ့ လၧအၥၭကွံၩဆၧ အဂးနီၪ အကၠီၩ့ လီၫ. 19 အဝ့ၫၥံၪ ချဲၩ့ဆၧထၫ့ဒုၪဒၩယွၩ, စံၭဝ့ၫ, မွဲယွၩ တဲၩ့ဝဲၩ စပွဲ လၧၡါမုနၧၫ့ဖၫ အဖၧၩ့ယီၩ ဘၪမိၥ့ၪဧၪ. 20 ယိခွါ, မွဲအဒိၪယူၭ လိးလဖျိၪ့နီၪတၭ, ထံၫဖျိၭထၪ့လၩ့ယွၩဝ့ၫ, ဒဲထံၫချိၬ လုၬဘံၭဆၧလီၫ. မွဲအဖ့ၪလၫ့ ကိၪနီၪ ဘၪမိၥ့ၪ ဆ့ဧၪ. မွဲအမိတဲၩ့ဝဲၩ ဆၧယၪ လၧအၡၩခမျၧးၥံၪအဂး ဆ့ဧၪ. 21 မၩအၥၭဘဲၫနီၪတၭ, ယဟိဝၩ နါဂၧၫ့ဝ့ၫနီၪ အၥၭထၪ့တၭ မ့ၪဘၪ ဆၧဆူၭခဲၩထၪ့ ထၫ့ဒုၪဒၩ ယၫကူၭ တၭ, ဆၧၥၭဂဲၫ့ ဂဲၫထၪ့ ထၫ့ဒုၪဒၩ အံၫစရ့လၭဆ့လီၫ. 22 အဂဲးဘဲၫယီၩ အဝ့ၫၥံၪ လနဲၩဘၪယွၩ, ဒိၭနဲၩ့အၥၭ လၧအဝ့ၫနီၪ အဆၧမၩဖီၩ့ဖျ့ၭ အဖၧၩ့ဆ့အ့ၬ. 23 အဝ့ၫဒၪ မၪလူၬ ဆၧအုၪ့လဖၪ လၧထၭလခီၫတၭ, ဝဲထၪ့ မူၭခိၪ အတရၫ့, 24 ဒုၭဂဲၫဆၧၩ့လၩ့ မၪ့နၫ လၧအဖၫ့ခိၪ ဘဲၫၥိၭ အဝ့ၫၥံၪ မိအၪ့ဆၧတၭ, ဖ့ၪလၫ့ မူၭခိၪ အဘုၪအဂူၫလီၫ. 25 တၭ ဆၧအဂဲးဆီၪ့အဘၭဆီၪ့ အဆၧအၪ့နီၪ ၦၡၩ အၪ့ဝ့ၫလီၫ. အဝ့ၫ အၪ့မၧၫ့လၩ့ ဆၧအၪ့ လၧအဝ့ၫၥံၪ အအီၪ ထီးအဘျဲၩအၪ့ဝ့ၫဒၪလီၫ. 26 အဝ့ၫဒၪ ဒုၭဂဲၫ လံၩမုထၪ့ လၧမူၭခိၪ, ဒဲဒုၭဂဲၫ လံၩမုခံၫ့ လၧအစီၩ့အမၩ့နီၪလီၫ. 27 တၭ ဒုၭဂဲၫဆၧၩ့လၩ့ ဆၧယၪ လၧအဝ့ၫၥံၪ အဖၫ့ခိၪ ဘဲၫ ဂၪ့ခိၪမုၬအၥိၭ, ဒဲထိၪ အီၪလၧအဒံၭ ဘဲၫပၪ့လဲၪ အမ့ၭ အၥိၭနီၪလီၫ. 28 ဒုၭလၩ့ထ့ၬဝ့ၫ လၧၥုၪ့တဲၩအလး အၥၭကျၩတၭ, အီၪဝၬဖီၩ့ အအီၪဝ့ၫ အလးနီၪလီၫ. 29 အဝ့ၫၥံၪ အၪ့ဝ့ၫနီၪ, အၪ့ဘျဲၩအၪ့ လၧၫ့လၧၫ့ဎွ့ၩဎွ့ၩတၭ, ယွၩ ဒုၭန့ဘၪ အဝ့ၫၥံၪ အဆၧၥၭကွံၩနီၪလီၫ. 30 တၭ အဝ့ၫၥံၪ ခွံၬၡိၭ အဆၧၥၭကွံၩအ့ၬ. ဆၧအၪ့ အီၪဝ့ၫ လၧအနိၭဖၧၩ့ အဘိၩ့ဘၭနီၪတၭ, 31 ယွၩအၥၭထၪ့ လၩ့ဘၪ အဝ့ၫၥံၪ, မၩၥံၫ အၡၩဆီၪ့လဖၪတၭ, ဒုၭဆၪ့လၩ့ အံၫစရ့လၭ အဖိၪၥၪခွၫၥံၪလီၫ. 32 လၧဆၧနီၪလဖၪ ထီးအလူၬ အကၠီၩ့ လါနၫ့ဘိၩ, အဝ့ၫၥံၪ မၩဒံၭ ဆၧဒဲၩဘၭဒံၭ, အဝ့ၫဒၪ မၩလၩ့လၭဆၧ လါနၫ့ဘိၩ အဝ့ၫၥံၪ နဲၩဝ့ၫအ့ၬ. 33 ယွၩ မၩလူၬခွံၬ အဝ့ၫၥံၪ အမုနံၩလဖၪ လၧဆၧပျီၩပျီၩ အဖၧၩ့တၭ, အနံၪ့အလၩ လၧဆၧခိဆၧဝီၩ အဖၧၩ့နီၪ ဆ့လီၫ. 34 ယွၩ အ့ၪကျီၪ့ဝ့ၫတၭ, အဝ့ၫၥံၪ အၪ့ဎၬ အဝ့ၫနီၪ ဂဲၫထဲၩ့ထဲၩ့တၭ, အၪ့ဎၬ ယွၩ လၧအဆိၫအချဲၫ့လီၫ. 35 တၭ နၪ့ထၪ့ထဲၩ့ဝ့ၫ လၧယွၩမွဲ အဝ့ၫၥံၪ အလိးအလဲၫ့, ဒဲဆၧထၪ့ထီၫယွၩနီၪမွဲ ဆၧဎွ့ၩန့ထဲၩ့ အဝ့ၫၥံၪ လီၫ. 36 မွဲလါနၫ့ဘိၩ, အဝ့ၫၥံၪ အၪ့လီၫန့ဝ့ၫ လၧအနိၭတၭ, ချဲၩ့ဘျံၭချဲၩ့ဘျၪ လၧအဖျ့ၩလီၫ. 37 အဝ့ၫၥံၪ အၥၭ လဂုးလခၧၫ့ဘၪ လၧအဝ့ၫဒၪအၥိၭတၭ, အီၪဂုးအီၪခၧၫ့ လၧအဆၧအုၩ့လၩ့ အဖၧၩ့နီၪ ဆ့အ့ၬ. 38 မွဲလါနၫ့ဘိၩ ယွၩအၥၭအီၪ အဝ့ၫၥံၪ, ဖျါခွံၬ အဆၧအၧၩ့တၭ, လမၩဂၭဂီၩ့ဘၪဝ့ၫနီၪ, ဘိၭကၠၪခွံၬ အဆၧၥၭထၪ့ အၪဖၧၫ့တၭ, ထိၪဂဲၩ အၥၭခဲၩထၪ့ ထီးအလူၬဆ့အ့ၬ. 39 တၭ အဝ့ၫဒၪ နၪ့ထၪ့ထဲၩ့ လၧအဝ့ၫၥံၪနီၪမွဲ ဆၧဖံၭဆၧယၪ, လံၩ လၧအစဲၪ့ထၪ့ခွံၬ တၭ ဂဲၫထဲၩ့လၧၩ့အ့ၬ. 40 အဝ့ၫၥံၪ ပိၩ့ထၪ့ ယွၩ လၧၡါမုနၧၫ့ဖၫ, ဒဲမၩဆၫအၥၭ လၧၡါမုနၧၫ့ဖၫနီၪ ဎွ့ဘျၩ့လဲၪ. 41 အဝ့ၫၥံၪ ထဲၩ့ထဲၩ့တၭ ကျဲၩ့ဖစီၩ့ ယွၩတၭ, မၩကြၩ့ထမး အံၫစရ့လၭ အဆၧဆံၫ့ဎံၪလဂၩ နီၪလီၫ. 42 တၭ မုနံၩ လၧအဝ့ၫဒၪ မၩဖီၩ့မၩဖျ့ၭ အဝ့ၫၥံၪ လၧအဒုၪအဒၩၥံၪ အစူၪဖၧၩ့နီၪ, ၦလဖၪနီၪ နၪ့ထၪ့ထဲၩ့ အဝ့ၫဒၪအစူၪ နီၪအ့ၬ. 43 မွဲ ၦလၧအအီၪက့ၪ အဆၧမၩနဲၪ့လၩ့လၭ လၧအံဇံၭ အဖၧၩ့, ဒဲအဆၧလၩ့လၭလဖၪ လၧဆၧပျၩ့ ဇိအၫ့ အဖၧၩ့နီၪ, 44 ဒုၭကဲၪထၪ့ အထံၫမိၡါလဖၪ လၧဆၧၥွံၪတၭ, ၦအီၩအထံၫ ၥ့ၪအ့ၬ. 45 အၪ့မၧၫ့လၩ့ ဒူၩလၫ အၪမံၩ့ လၧအကျၩ လၧအအဲၪ အဝ့ၫၥံၪ, ဒဲဒ့ၪၥံၪ လၧအမၩဂၭဂီၩ့ဆၧလီၫ. 46 ဖ့ၪလၫ့ခွံၬ အဝ့ၫၥံၪ အဆၧအၪထၪ့ လၧထွ့ဎစံ, ဒဲအမၩဆၧ လၧထွ့အၪဘၫလီၫ. 47 တၭ မၩဂၭဂီၩ့ အစဘံၭမု လၧမုၥၪတၭ, အၥံၪ့ကူၪလဖၪ လၧ ဆၩ့ဎဲၫ့, 48 တၭ ဖ့ၪလၫ့ခွံၬ အဝ့ၫၥံၪ အၥိၪၥံၪ ချီၥံၪ လၧမုၥၪ အဖၧၩ့, ဒဲဆၧဖိၪဆၧဎါအဒိၩ့ လၧလၫ့ဝဲအဒံၭ အဖၧၩ့လီၫ. 49 အဝ့ၫဒၪ အၪ့မၧၫ့လၩ့ အၥၭထၪ့ခဲၩထၪ့ လၧအဝ့ၫၥံၪ အလီၩ့ ဆၧၥၭထၪ့ ဒဲဆၧၥၭခဲၩထၪ့, ဒဲဆၧခိဆၧဝီၩ လၧအအၪ့မၧၫ့လၩ့ ဆၧအၧၩ့အၥီၫ့လဖၪ လၧအဝ့ၫၥံၪ အအီၪလီၫ. 50 တၭ မၩဖၧၩ့ၥၭ လၧအၥၭထၪ့ဆၧ အဂး, ဘဲၫၥိၭ အဝ့ၫၥံၪ ထီးၥံၫ လဂ့ၩနီၪ, ယွၩ လီၫ့ကီၩ့ အၥၭမၧၫ့အ့ၬ, အ့ၪမွဲ ဖ့ၪလၫ့ခွံၬ အၥၭမၧၫ့ လၧဆၧၥံၫချဲၫ့ အဖၧၩ့လီၫ. 51 အဝ့ၫဒၪ ဖ့ၬခွံၬ ကယဲ ၦဖိၪဝဲၡါ လၧအံဇံၭ အဖၧၩ့, အဂဲးအဘၭ အခၪ့ထံၭလဖၪ လၧစဟၫ့ အတဲၩၥံၪ အဖၧၩ့လီၫ. 52 အ့ၪမွဲ အၡၩခမျၧး ဒၪဝ့ၫနီၪ ဒုၭစဲၪ့ထၪ့ဝ့ၫ ဘဲၫ ၥိၪလဒီၪ့အၥိၭနီၪတၭ, ၥိၫ့ထၪ့ အဝ့ၫၥံၪ လၧၡါမုနၧၫ့ဖၫ ဘဲၫ ချီခမျၧးအၥိၭနီၪလီၫ. 53 တၭ ၥိၫ့ဝ့ၫ ၡီၫၡီၪ တၭ, အဝ့ၫၥံၪ ၥၭမဲၪဆၧအ့ၬ. အ့ၪမွဲ အဝ့ၫၥံၪ အဒုၪအဒၩၥံၪနီၪ ပၪ့လဲၪ လုၬဘံၭခွံၬဝ့ၫဒၪလီၫ. 54 တၭ အဝ့ၫဒၪ ဒုၭဂဲၫ အဝ့ၫၥံၪ လၧအလးဆံၫ့ဎံၪ အနဲၩ့ထံၭ, ခိၪလီၩ့ လဖျိၪ့ လၧအစူၪထွ့ၪ ဎွ့ၩန့ဝ့ၫလီၫ. 55 အဝ့ၫဒၪ နၫ့ထၪ့ခွံၬ ၦဆၨၩၥံၪ လၧအဝ့ၫၥံၪ အမ့ၬယၫတၭ, အၪ့နၩ့ဖၭ အဆၧန့ၥၫ လၧဖျံၩတၭ, ဒုၭအီၪ အံၫစရ့လၭ အဒီၪ့လဖၪ လၧတဲၩဖၧၩ့လီၫ. 56 မွဲလါနၫ့တၭ, အဝ့ၫၥံၪ ကျဲၩ့ဖစီၩ့ ဒဲပိၩ့ထၪ့ ဆၧထၪ့ထီၫထုၬယွၩတၭ, ထီးန့ဝ့ၫ အဆၧထိးအၥၭအ့ၬ. 57 အ့ၪမွဲ အဝ့ၫၥံၪ ထဲၩ့ထဲၩ့တၭ, အၪ့လီၫဆၧ ဘဲၫအဖါၥံၪအၥိၭနီၪလီၫ. တၭ အၥၭ ကဒံၩကဒၩ ဘဲၫ ချံၪလိၬအၥိၭ လီၫ. 58 အဝ့ၫၥံၪ မၩၥၭထၪ့ ယွၩ လၧအဝ့ၫၥံၪ အလးထၪ့ထီၫလဖၪတၭ, မၩၥၭကဲၪ့ အဝ့ၫနီၪ လၧအဆၧဂၩ့စိၭဖျၩအၥၭလီၫ. 59 ယွၩ နါဂၧၫ့ဆၧနီၪတၭ, ၥၭထၪ့ဝ့ၫတၭ ၥၭလိၪ အံၫစရ့လၭ နၭမၬလီၫ. 60 တၭ အဝ့ၫဒၪ စဲၪ့ဒၪ ၡဲလိၫ အီၪဝ့ၫအလးနီၪ, တဲၩဆံၫ့ဎံၪ လၧအအီၪက့ၪဝ့ၫ လၧၦၡၩအကျၩ လီၫ. 61 ဒဲဖ့ၪလၫ့ခွံၬ အဆၧဂဲးဆီၪ့ဘၭဆီၪ့ လၧဆၧအၪ့မၧၫ့ဎီး အဖၧၩ့တၭ, အလၩအဖၩ့နီၪ လၧအဒုၪအဒၩ အစူၪဖၧၩ့လီၫ. 62 အဝ့ၫဒၪ ဖ့ၪလၫ့ခွံၬ အၡၩခမျၧးၥံၪ လၧနၭ တၭ, ၥၭခဲၩထၪ့ ဘၪအဆၧန့ၥၫလီၫ. 63 မ့ၪ အၪ့ခွံၬ အဝ့ၫၥံၪ အဖိၪၥၪခွၫလဖၪ, ဒဲအမုၪနၩ့လဖၪ ဘၪ ဆၧစံၭထၪ့အၪ့အူၭဝ့ၫဆ့အ့ၬ. 64 အၡၩလုဆၧလဖၪ လၩ့ထံၩဖါဝ့ၫ လၧဖၩ့ၥံၪနၭၥံၪ, အမုၪမဲၫၥံၪ ဂၪ့ဆၧယၧၩ့ဆၧအ့ၬ. 65 ထီးနီၪလဖၧၫ့, ကဆါ နၪ့ထၪ့အၥၭ ဘဲၫ ၦလၧအမံၫမၪဝ့ၫ အၥိၭနီၪတၭ, ဘဲၫ ၦလၧအဂဲးဆီၪ့ အဘၭဆီၪ့ လၧအကိၭၡၭထၪ့ လၧစဘံၭထံၫ အဖၧၩ့ အၥိၭနီၪလီၫ. 66 အဒုၪအဒၩလဖၪနီၪ, အဝ့ၫဒၪ ကျီၪ့ဒုၭထဲၩ့ဝ့ၫ ဒဲအီၪက့ၪဝ့ၫ လၧဆၧဒုၪဒွ့ၪအလး လၩ့ဆိၩလၩ့ကၠၪလီၫ. 67 အဝ့ၫဒၪ ခွံၬၡိၭ ယိၥၭ အတဲၩတၭ, လရွံန့ဘၪ အံဖြံၫ့ လဒီၪ့တၭ, 68 ရွံန့ ယုဒၫလဒီၪ့, ခိၪလီၩ့ ဇံအိၫ့ လၧအအဲၪဝ့ၫလီၫ. 69 တၭ အဝ့ၫဒၪ မၩထၪ့ အလးဆံၫ့ဎံၪ ဘဲၫဆၧအလးထၪ့ထီၫအၥိၭ ဘဲၫဂၪ့ခိၪ လၧအအီၪက့ၪ အခၪ့ထံၭ အဆိၩအကၠၪအၥိၭနီၪလီၫ. 70 ရွံန့ အခ့ၫအၡၩ စဒၫဝံၭတၭ, မၩန့ အဝ့ၫ လၧၥိၪအဖီၩ့ဖၧၩ့, 71 လၧအဖိၬ ၥိၪအၪ့နု အခဲၫ့လီၫ. တၭ ဒုၭဂဲၫထၪ့ အဝ့ၫနီၪ ဘဲၫၥိၭ အမိကဲၪ ၦယူၬၥိၪ လၧအၡၩခမျၧး ယၫကူၭ အဖၫ့ခိၪ, ဒဲလၧအဆၧန့ၥၫ အံၫစရ့လၭ အဖၫ့ခိၪလီၫ. 72 တၭ အဝ့ၫလဂၩ ဘုၪအၪ့ အဝ့ၫၥံၪ လၧအၥၭ ထၧၫ့ဖျိၪ့ယၫတၭ, ၥိၫ့ဝ့ၫ လၧအစူၪ ကိၪ့ၥ့ၪကိၪ့ဘၪလီၫ. 

အၪ့အူၭ Psalms 79 

1 ယွၩဧ့, ၦအဆၨၩၥံၪ ဂဲၫနုၬယူၭ လၧနဆၧန့ၥၫ အဖၧၩ့ယူၭ. မၩဘၪၥၭလိၪယူၭ နနီးဆံၫ့ဎံၪယူၭ, မၩလၩ့ဎီးယူၭ ယရုစလံၫ့ယူၭ. 2 တၭ အဝ့ၫၥံၪ ဖ့ၪလၫ့ယူၭ နခ့ၫနၡၩလဖၪ အခိၪစွၪ လၧမူၭခိၪ အထိၪၥံၪလံၪၥံၪ လၧဆၧအၪ့ အဂး, နၡၩဆံၫ့ဎံၪအယၪ လၧဂၪ့ခိၪ အဆၧဖိၪဆၧဎါယူၭလီၫ. 3 ၦလဖၪနီၪ လူၫလၩ့ခွံၩ့ယူၭ အဝ့ၫၥံၪအၥွံၪ ဘဲၫထံၫအၥိၭ. ဝၬဖီၩ့ ယရုစလံၫ့ယူၭတၭ, ၦခုၪ့လၩ့ဘၧၩ့ခွံၬဝ့ၫ အီၪနးဂၩအ့ၬ. 4 ပဝ့ၫဒၪ ပကဲၪထၪ့ယူၭ ဆၧဒုၪဒွ့ၪအလး လၧပအီၪလၧပနဲၩ့ထံၭအဂး, ဆၧချဲၩ့လိ ဆၧအလး ဒဲဆၧမၩကြၩ့ထမး ဆၧအလး လၧၦအီၪဝၬဖီၩ့ပၧၩ အဂးယူၭ. 5 ဆံၭယံၬလဲၪ, ယဟိဝၩဧ့, နမိၥၭထၪ့ဆၧ လၩ့ဆိၩလၩ့ကၠၪဆ့ဧၪ. တၭ နၥၭကဲၪ့နီၪ မိအၪ့ဆၧ ဘဲၫမ့ၪအၥိၭနီၪဆ့ဧၪ. 6 တၭ လူၫလၩ့ခွံၬ နဆၧၥၭထၪ့ လၧၦဆၨၩၥံၪ လၧအလၥ့ၪယၫဘၪနၧၩ ဒဲလၧဘၩ့မုးလဖၪ လၧအလကိၭထၪ့ဘၪ နမံၩ့နီၪ အလီၩ့ဆံၭ. 7 အဂဲးဘဲၫယီၩ အဝ့ၫၥံၪ အၪ့ခွံၬ စယၫကူၭ ဒဲမၩယူ အအီၪဝ့ၫအလးလီၫ. 8 ပဆၨၩပထံၭ အဆၧဒဲၩဘၭၥံၪနီၪ ထီးနၪ့ထၪ့ထဲၩ့ ထၫ့ဒၩပၧၩ လဂ့ၩ. မွဲနဆၧယၫ့ၥုၪ့ နဆၧယၫ့ၥၭလဖၪ ဘၪခီၩ့ပၧၩ လၧအဆိၫအချဲၫ့ဆံၭ. အဂဲးဘဲၫယီၩ ပဘၪ ဆၧဆၪ့လၩ့ပၧၩ နၭမၬလီၫ. 9 ပဆၧထိးထဲၩ့တၩ့ထဲၩ့ အယွၩဧ့, မၩဘိၭမၩဆၧၩ့ပၧၩ လၧနမံၩ့ အလၩအဖၩ့ အခိၪအကၠီၩ့ နီၪဆံၭ. တၭ မၩဖီၩ့မၩဖျ့ၭပၧၩ ဒဲဖျါခွံၬ ပဆၧဒဲၩဘၭ, လၧနမံၩ့အကၠီၩ့ နီၪဆံၭ. 10 တၭ ၦဆၨၩၥံၪ မိစံၭ, အဝ့ၫၥံၪ အယွၩ အီၪခီၫခီၫလဲၪနီၪ, မွဲအဂဲး ဘဲၫၥ့ၪလဲၪ. တၭ ဆၧမၩဆၧၩ့ လၧနခ့ၫနၡၩအၥွံၪ လၧအလူၫလၩ့အၥၭ အဂးနီၪ, မွဲအအီၪဖျီၪ လၧၦဆၨၩၥံၪ အကျၩ လၧပမ့ၬယၫဆံၭ. 11 မွဲ ၦလၧအဘၪ ဆၧစၧၩ့ထၬ အဂၪ့အုၩဂၪ့ထိၬနီၪ ဂဲၫထၪ့ လၧနမ့ၬယၫဆံၭ. တၭ ဘဲၫ နစီၩ့ဒိၪနမၩ့ဒိၪ အၥိၭနီၪ, မၩဖီၩ့မၩဖျ့ၭ ၦလၧအဘၪ ဆၧစ့ၩရၫ့ၥံၫနီၪဆံၭ. 12 ဒဲၦလၧပနဲၩ့ထံၭ အဒုၪဒွ့ၪဆၧ လၧအဒုၪဒွ့ၪနၧၩ, ကဆါဧ့, ဖ့ၪထဲၩ့ အဝ့ၫၥံၪ နွ့ၫစၩ လၧအၥၭနၫၡါ အဖၧၩ့နီၪဆံၭ. 13 တၭ ပဝ့ၫဒၪယီၩ ပမွဲနၡၩခမျၧး, နဆၧအၪ့အဆၪအလး အၥိၪလဖၪနီၪ, ပမိစံၭထၪ့အၪ့အူၭနၧၩ လၩ့ဆိၩလၩ့ကၠၪလီၫ. ပမိလီၩလၩ့လၬလၩ့ နဆၧစံၭထၪ့အၪ့အူၭ အဆိၩဆိၩ အကၠၪကၠၪလီၫ. 

1 အံၫစရ့လၭ အၡၩယူၬၥိၪဧ့, ခိၭနၪဆံၭ. ၦလၧအၥိၫ့ ယိၥၭ ဘဲၫ ၥိၪလဒီၪ့အၥိၭနီၪ, လၧအဆၧၫ့နၩ့ လၧခ့ၫရူၬ အဖၫ့ခိၪနီၪ လဂၩဧ့, ဖၩ့ထၪ့ နဝ့ၫဆံၭ. 2 ထိၪဂဲၩ နဂဲးနဘၭ လၧအံဖြံၫ့, ဒဲဘံၪ့ယမံၫ့ ဒဲမနၭစ့ၫ အမ့ၬယၫတၭ, ဂဲၫမၩဖီၩ့မၩဖျ့ၭပၧၩဆံၭ. 3 ယွၩဧ့, ဒုၭဂဲၫထဲၩ့ပၧၩ တၭ ဒုၭဖၩ့ထၪ့ နမ့ၬဆံၭ, တၭ ပမိထီၩ့လၧဆၧထိးထဲၩ့တၩ့ထဲၩ့ပၧၩ အလးလီၫ. 4 ယဟိဝၩ ဆၧၥုၭမုခမျၧးအယွၩဧ့, နမိၥၭထၪ့ဒံၭ နၡၩခမျၧး အဆၧဘၩဆိၪဖၪနီၪ ဆံၭယံၬလဲၪ. 5 တၭ နဒုၭအၪ့ အဝ့ၫၥံၪ လၧမ့ၬထံၫ အကိၪတၭ, နဒုၭအီၩဝ့ၫ လၧမ့ၬထံၫ အဆၧတိၪ့လဖျိၪ့ အဖၧၩ့လီၫ. 6 တၭ နအီၪက့ၪပၧၩ လၧဆၧအဲၪ့လိၬဆိၬချဲၩ့အလး လၧပအီၪလၧပနဲၩ့ထံၭၥံၪ အဂးနီၪ, ပဒုၪပဒၩၥံၪ နံဘၪ လၧအနၫ့ဆါဒၪဝ့ၫ အကျၩလီၫ. 7 ဆၧၥုၭမုခမျၧးအယွၩဧ့, ဒုၭဂဲၫထဲၩ့ပၧၩတၭ, ဒုၭဖၩ့ထၪ့ အမ့ၬဆံၭ. တၭ ပမိထီၩ့လၧဆၧထိးထဲၩ့တၩ့ထဲၩ့ ပၧၩအလးလီၫ. 8 နဂဲၫဆိၬ စဘံၭမုလမု လၧအံဇံၭ အဖၧၩ့, နနၫ့ထၪ့ခွံၬ ၦဆၨၩၥံၪတၭ ၥုၪ့လၩ့ဝ့ၫလီၫ. 9 နမၩအလး လၧအဂး တၭ, ဒုၭဆဲၩလၩ့ အဝံနီၪ, ဒဲမၩဎွ့ၩ ထံၫၥံၪခးၥံၪလီၫ. 10 ခိၪလီၩ့ ထိၩ့ချိၬ ဘၪဘံၭ လၧအလၩၡူၪတၭ, အထဲၩ့အဖၫ့လဖၪနီၪ မွဲ ဘဲၫယွၩ အၥံၪ့ၡိၫအ့ရ့ၭလီၫ. 11 တၭ ဖျါလၩ့ အထဲၩ့ ထီၩ့လၧမၫဆမံၭတၭ, အဒိၭအလၪ လၧထံၫမိၡါလီၫ. 12 တၭ နမၩလၩ့ဎီး အခိၪဒၧၩ့ၥံၪ, ဘဲၫၥိၭ ၦဖိၬဖၧၩ့ၥၭ ထီးအလူၬလဖၪ အၪ့ဒ့ၭဝ့ၫနီၪ, မွဲဘၪလဲၪ. 13 တၭ ထိၭဖၫ လၧမံၩ့လၬကျၩနီၪ မၩဂၭဂီၩ့ဝ့ၫ, ဒဲဆၧဖိၪဆၧဎါအမံၩ့ လၧဆၧပျၩ့ဖၧၩ့နီၪ အၪ့ခွံၬဝ့ၫလီၫ. 14 ဆၧၥုၭမုခမျၧးအယွၩဧ့, ဂဲၫထဲၩ့လါဆံၭ. ယိလၩ့ လၧမူၭခိၪတၭ, ယိလၩ့ခွါလၩ့တၭ, ဂဲၫအီၪၡီၩ့ စဘံၭမုလမု, 15 ဒဲစဘံၭမုအလး လၧနစူၪထွ့ၪ ၥုၪ့ဝ့ၫ, ဒဲဆၧအဖိၪ လၧနဒုၭအီၪဂုးအီၪခၧၫ့ လၧနဂးဒၪ နဝ့ၫဆံၭ. 16 မ့ၪ အၪ့ခွံၬဝ့ၫ, ဘၪ ဆၧခူၬလၩ့ ဂၭဂီၩ့ခွံၬဝ့ၫ လၧနမ့ၬ အဆၧအၪ့ၥီၪ့ဝ့ၫ အကၠီၩ့ လီၫ. 17 မွဲနစူၪ အီၪလၧၦဘၪဆဲၫ့ လၧနစူၪထွ့ၪ အလီၩ့ ၦၡၩအဖိၪခွၫ လၧနဒုၭဆီၪ့ထၪ့ အဂဲးအဘၭ လၧနနၫ့ဆါဒၪ နဝ့ၫအဂး အလီၩ့နီၪဆံၭ. 18 ပမိထဲၩ့ထဲၩ့အ့ၬ. မၩမၧၫ့ထၪ့ထဲၩ့ပၧၩဆံၭ. တၭ ပမိကဲၪထၪ့ နမံၩ့လီၫ. 19 ယဟိဝၩ, ဆၧၥုၭမုခမျၧးအယွၩဧ့, ဒုၭဂဲၫထဲၩ့ပၧၩတၭ, ဒုၭဖၩ့ထၪ့ နမ့ၬဆံၭ. တၭ ပမိထီၩ့လၧဆၧထိးထဲၩ့တၩ့ထဲၩ့ပၧၩ အလးလီၫ. 

1 ၥံၫကျံၩ ၥီၫထၪ့ လၧယွၩ, ပဂဲးပဘၭ, ကိၭၡၭ ၥၭထိၬလါ လၧစယၫကူၭ အယွၩဆံၭ. 2 ဆိၬထၪ့ ဆၧၥံၫကျံၩ, ၦဖိၬဒိၩ့ၥံၪ စံၭဆၧၫ့ဆၧ, နါဒံၩ့မုၬ, ဒဲၥၫ့ထီး, 3 အူၪထၪ့ ခွ့ၩ လၧလၩထၪ့ၥၫ့; လၧလၩဎွ့ၩအနံၩ, လၧပမၩဘိၪ့ဆံၫ့ဎံၪ အနံၩနီၪဆံၭ. 4 အဂဲးဘဲၫယီၩ အနီၪမွဲ ၁နိၫ လၧအံၫစရ့လၭ အဂး, ဆၧစ့ၩရၫ့ လၧစယၫကူၭ အယွၩ အဖၧၩ့လီၫ. 5 တၭ ထီးအစဲၪ့ထၪ့ခွံၬ လၧအံဇံၭ အဖၧၩ့, ယနါဂၧၫ့ဆၧ အလၨ လၧယနၪလၥ့ၪဘၪ, အီၪက့ၪဝ့ၫ လၧစယိၥၭ အဖၧၩ့ လၧဆၧထိးအၥၭ အဂးလီၫ. 6 ယၥုၭခွံၬ ယခိၬထံၭ လၧဆၧယိၭ အဖၫ့လၬ, မၩဖီၩ့မၩဖျ့ၭ အစူၪ လၧဒၩ့လီၫ. 7 လၧနဘၪ ဆၧခိဆၧဝီၩနီၪ နကိၭထၪ့တၭ, ယမၩဖီၩ့မၩဖျ့ၭနၧၩ ယစံၭဆၧၫ့နၧၩ လၧလၫ့ဎွံၩ့ အလးအီၪၥူၪတၭ, ယမၩခွါနၧၩ ထီးထံၫစမ့ရဘၫလီၫ. (စ့လၫ.) 8 ခိၭနၪ, ယၡၩခမျၧးၥံၪဧ့, န အ့ၪခိၭနၪ ယလူတၭ, ယမိထိးယၥၭ လၧနဂဲးနကၠီၪ့, အံၫစရ့ၭလၭဧ့, 9 မွဲပလခီၫဘၩ့မုးဖိၪအယွၩ ထီးအီၪလၧနၥံၪအကျၩ လဂ့ၩတၭ, မွဲနၥံၪ ထီးဘိၪ့ထၪ့ဘၩထၪ့ ၦလခီၫဘၩ့မုးဖိၪ အယွၩနီၪ လဂ့ၩ. 10 ယဝ့ၫဒၪယီၩ ယမွဲ ယဟိဝၩ, နယွၩ လၧအဒုၭစဲၪ့ထၪ့ခွံၬနၧၩ လၧအံဇံၭ အခးဖၧၩ့လီၫ. အၩ့ထၪ့ နနိၭ အ့ၪလဲဆံၭ; တၭ ယမိမၩဎွ့ၩလီၫ. 11 မွဲလါနၫ့တၭ ယၡၩခမျၧး လခိၭနၪဘၪ ယလူယထၫတၭ, အံၫစရ့လၭ ဘၪအၥၭ လၧယၧၩဆ့အ့ၬ. 12 တၭ ယဖ့ၪလၫ့ခွံၬ အဝ့ၫၥံၪ လၧအမၩနၧၩ့ထၧၫ့အၥၭ အဖၧၩ့တၭ, အဝ့ၫၥံၪ လ့ၩဝ့ၫ လၧဆၧကိၪ့ထၪ့ဖၭလၩ့ဒၪဝ့ၫ အဖၧၩ့လီၫ. 13 ယၡၩခမျၧး အ့ၪခိၭနၪ ယလူ, အံၫစရ့လၭ အ့ၪဖိၬ ယဖၧၩ့ၥုၪ့ဖၧၩ့ၥၭတၭ, 14 လၧလဆိဖိၪ အထးဖၧၩ့နီၪ, ယမိဒုၭဆၪ့လၩ့ အဝ့ၫၥံၪ အဒုၪအဒၩ, ဒဲအီၪက့ၪထဲၩ့ဒီၭ ယစူၪ လၧၦထၫ့ဒုၪဒၩ အဝ့ၫၥံၪ အလီၩ့လီၫ. 15 ၦလၧအမ့ၬလဲၩ ယဟိဝၩနီၪ ကျဲၩ့ဆၪ့လၩ့အၥၭ လၧအဖၫ့လၬ တၭ; အံၫစရ့လၭ အဆၧၫ့အထီ မိအီၪ လၩ့ဆိၩလၩ့ကၠၪလီၫ. 16 တၭ အဝ့ၫဒၪ မိဒုၭအၪ့ အဝ့ၫၥံၪ ဆ့ လၧဘုၪကၠိၩ့ အဂ့ၩထုၬ, ဒဲဒုၭဘျဲၩအၪ့ဝ့ၫ လၧန့ၫစၩ့ လၧလဲၫ့မု အဖၧၩ့လီၫ. 

1 ယွၩ ဆၧၫ့ထုၪ့ လၧၦဆီၪ့လဂၩနီၪ အဆၧအီၪကီၪ့အကျၩ, လၧယွၩလဖၪအကျၩနီၪ စ့ၩရၫ့ဆၧလီၫ. 2 နၥံၪ မိစ့ၩရၫ့ဆၧ လတီၩဘၪ, ဒဲယိမ့ၬ ၦလတီၩလလီၩ့ဘၪနီၪ ဆံၭယံၬလဲၪ. (စ့လၫ.) 3 စ့ၩရၫ့တီၩန့ ၦၡၪ့ဖိၪယၬဖိၪ, ဒဲၦဖိၪဎွ့ၪၥံၪ; ဒဲအီၪက့ၪတီၩ အီၪက့ၪလီၩ့ ၦဘၪၡၪ့ဘၪနၭ ဒဲၦၡၪ့ဖိၪယၬဖိၪနီၪဆံၭ. 4 မၩဖီၩ့မၩဖျ့ၭ ၦဘၪၡၪ့ဘၪနၭ, ဒဲၦန့ဆၧအလးအီၪတၭ, မၩဖျ့ၭထၪ့ အဝ့ၫၥံၪ လၧၦလတီၩလလီၩ့ဘၪ အစူၪဖၧၩ့နီၪဆံၭ. 5 အဝ့ၫၥံၪ လၥ့ၪယၫဘၪဆၧတၭ, နၪဆၧၥ့ၪဆ့အ့ၬ. အဝ့ၫၥံၪ ဖိၬအဖၧၩ့ၥၭဒၪဝ့ၫ လၧဆၧခံၭကျၩလီၫ. ဂၪ့ခိၪ အခၪ့ထံၭ ဝၭဝ့ၫ ထီးအလူၬလီၫ. 6 ယဝ့ၫဒၪယီၩ ယစံၭယူၭ, နၥံၪမွဲ ယွၩလဖၪ, ဒဲနၥံၪ ထီးအလူၬမွဲ ဆၧထၪ့ထီၫထုၬလဂၩနီၪ အဖိၪခွၫၥံၪလီၫ. 7 မွဲလါနၫ့တၭ, နၥံၪ မိၥံၫ ဘဲၫ ၦၡၩအၥိၭတၭ, လၩ့ထံၩဖါ ဘဲၫ ၦလဂၩ လၧၦဒိၪဖၭဒိၪ အကျၩ အၥိၭနီၪလီၫ. 8 ယွၩဧ့, ဂဲထုၪ့နဝ့ၫ စ့ၩရၫ့ ၦဂၪ့ခိၪဖိၪဆံၭ; အဂဲးဘဲၫယီၩ နမိန့ၥၫဆၧ လၧၦကိၭဆၨၩဒ့ၭ အကျၩလီၫ. 

1 ယွၩဧ့, ထီးအီၪလၩ့မါပံၭ လဂ့ၩ, အီၪထီၫ့ဒီၪ့ လဂ့ၩ, အီၪပွံၭ လဂ့ၩ, ယွၩဧ့. 2 အဂဲးဘဲၫယီၩ နဒုၪနဒၩၥံၪ တုၩ့ထၪ့တုၩ့လၩ့တၭ, ၦလၧအမ့ၬလဲၩနၧၩလဖၪနီၪ မိၬထၪ့အခိၪလီၫ. 3 တၭ အဝ့ၫၥံၪ ကိၪ့ထၪ့ ဆၧအၪ့လီၫ ထၫ့ဒုၪဒၩ နၡၩခမျၧး, ဒဲကိၪ့ထၪ့ဖၭလၩ့လိၬအၥၭ ထၫ့ဒုၪဒၩ ၦလၧနပၧၩ့ဘၪဝ့ၫလဖၪနီၪလီၫ. 4 တၭ အဝ့ၫၥံၪ စံၭဝ့ၫ, ဂဲၫဘီၪ, မၩဂၭဂီၩ့ခွံၬၡီၩ့ အဝ့ၫၥံၪ ဆံၭ. ဘဲၫၥိၭ အထီးကဲၪလၧၩ့ ၦလဆၨၩ လဂ့ၩ; ဒဲဘဲၫၥိၭ ၦအထီးဎွံၩ့ဘၪလၧၩ့ အံၫစရလၭအမံၩ့ လဂ့ၩလီၫ. 5 အဂဲးဘဲၫယီၩ အဝ့ၫၥံၪ ကိၪ့လိၬအၥၭ လဖျိၪ့ဎးတၭ, အုၩ့လၩ့ဆၧ ထၫ့ဒုၪဒၩနၧၩ, 6 တဲၩလဖၪ ဘၪဆဲၫ့ လၧအံဒၧၫ့, ဒဲၦအံၡမၫအ့လၭဖိၪ, ဒဲမိအၭ ဒဲၦဟၫဂၫဖိၪ; 7 ဂံဘလၭ, ဒဲအၫမၧၫ, ဒဲအၫမလ့ၭ, ဒဲၦဖလံၡၫဖိၪ ဒဲၦတဲအၫဖိၪနီၪလီၫ. 8 အၭၡၧၫဆ့ ဘုၭထၬ လၧအဝ့ၫၥံၪ လီၫ. မွဲဝ့ၫ လၧစလီၭ အဖိၪခွၫၥံၪ အစူၪဒူၪလီၫ. (စ့လၫ.) 9 တၭ မၩ အဝ့ၫၥံၪ ဘဲၫ ၦမံဒအၫ့ဖိၪအၥိၭ, ဘဲၫစစံစရၫ အၥိၭ ဘဲၫစယၫဘံၪ့ လၧထံၫချိၬ ကံၡၧၫ့, 10 လၧအဘၪ ဆၧမၩဂၭဂီၩ့ဝ့ၫ လၧအံၪ့ဒီၫ အၥိၭနီၪဆံၭ. တၭ အဝ့ၫၥံၪ ကဲၪထၪ့ဝ့ၫ လၧဆၧအ့ၪလၧဂၪ့ခိၪအဂးလီၫ. 11 တၭ အီၪက့ၪ အၦဒိၪဖၭဒိၪ ဘဲၫစအိရ့ၭအၥိၭ, ဒဲဘဲၫစဇံအ့ၭအၥိၭ, ဒဲအခိၪလဖၪ ထီးအလူၬ ဘဲၫစဇံဘၫအၥိၭ, ဒဲဘဲၫစဇၫလမၧၫနၫအၥိၭ, 12 လၧအစံၭ, မွဲပမၩန့ၡီၩ့ ယွၩ အီၪဝ့ၫအလးလဖၪ လၧပဂးဒၪပဝ့ၫဆံၭ. 13 ယယွၩဧ့, အီၪက့ၪ အဝ့ၫၥံၪ ဘဲၫဖ့ၫအၥိၭ, ဘဲၫလီခၫ့မုၬ၁ဝံၬအၥၭ အၥိၭနီၪဆံၭ. 14 ဘဲၫမ့ၪအၪ့ ၥံၪ့လဝၩ့ အၥိၭ, ဒဲဘဲၫ မ့ၪလၪ ဆူၭခဲၩထၪ့ ခိၪလီၩ့ ထိၩ့ချိၬအၥိၭနီၪ. 15 တၭ လီၩ့ဆီး အဝ့ၫၥံၪ လၧနလံၩမုလဖုၬ ဘဲၫနီၪၥိၭ, ဒဲမၩၥၭမဲၪ အဝ့ၫၥံၪ လၧနလံၩ၁ဝံၭနီၪဆံၭ. 16 မၩဎွ့ၩ အဝ့ၫၥံၪ အမ့ၬ လၧဆၧမ့ၬမဲတၭ, အဝ့ၫၥံၪ မိအၪ့ဎၬ နမံၩ့, ယဟိဝၩဧ့, 17 အမ့ၬ မိမဲတၭ, မိၥၭမဲၪၥၭဖျဲၩ့ဆၧ လၩ့ဆိၩလၩ့ကၠၪ တၭ, မွဲအဘၪ ဆၧမ့ၬမဲ, ဒဲဂၭဂီၩ့ဆံၭ. 18 တၭ အဝ့ၫၥံၪ မိၥ့ၪယၫ လၧနဝ့ၫဒၪ, နမံၩ့မွဲ ယဟိဝၩ လဂၩဎး, ဆၧထၪ့ထီၫထုၬလဂၩ လၧဂၪ့ခိၪ ထီးအလူၬ အဖၫ့ခိၪလီၫ. 

1 ဆၧၥုၭမုခမျၧး အယဟိဝၩဧ့, နအီၪအလးလဖၪနီၪ အီၪလၧဆၧအဲၪဆၧကွံၩ ဆံၭဒိၪလဲၪ! 2 တၭ ယဆိၫ့ လၧယမိန့ဘၪ ယဟိဝၩ အနီးအဝၩ့လဖၪနီၪ ထီးယ ၥၭလၩ့ဘဲၩမၬလီၫ. ယၥၭ ဒဲယဖံၭယယၪ ကိၭထၪ့ ယွၩ လၧအမၧၫ့ဝ့ၫ လဂၩနီၪလီၫ. 3 ထိၪဎွံၭ ဒၪလ့ၬ ဒၪန့ အဂံၪ့; ထိၪမးလံၫ့နီၪ အီၪလၧအၥွံၫ လၧအဂးဒၪဝ့ၫ ထီးအမိအီၪက့ၪလၩ့ အဖိၪလီၫ. တၭ အလးနီၪ, ဆၧၥုၭမုခမျၧး အယဟိဝၩ, ယစဎွၩ, ဒဲယယွၩဧ့, မွဲနဆၧလုအလးလဖၪနီၪလီၫ. 4 ၦလၧအအီၪဂုးခၧၫ့ဝ့ၫ လၧနဂံၪ့ဖၧၩ့နီၪ ဘၪဆိၪဂ့ၩဝ့ၫလီၫ. အဝ့ၫၥံၪ မိစံၭထၪ့အၪ့အူၭနၧၩ လထံၪဎး လဘီၩ့ဎးလီၫ. 5 ၦလၧအဂဲးအဘၭ အီၪဝ့ၫ လၧနဖၧၩ့, လၧအၥၭ အီၪလၧ[န] ဖၧၩ့ၥုၪ့ဖၧၩ့ၥၭနီၪ; 6 လၧအဖိၬ ဖၧၩ့ၥၭ လၧမ့ၬထံၫ အခိၪလီၩ့ဆူၭဖၧၩ့, ဒဲဒုၭကဲၪဝ့ၫ လၧထံၫထၪ့ဖျိၭအလးနီၪ, ဘၪဆိၪဂ့ၩဝ့ၫလီၫ. မွဲမၬ, ဆၧဂဲၫဆၧၩ့ဆိၫနီၪ လုၬဘံၭဝ့ၫ လၧဆၧဆိၪဂ့ၩလဖၪ လီၫ. 7 အဝ့ၫၥံၪနီၪ ဒံၩ့လ့ၩဆၧ, အဂဲးအဘၭ ဒံၩ့ဆီၪ့ထၪ့တၭ, အီၪဖျီၪထၪ့ဝ့ၫ လၧဇံအိၫ့အလီၩ့ လၧယွၩ အမ့ၬယၫ ကိၭဂၩဒ့ၭ ဆုၬဆုၬလီၫ. 8 ယဟိဝၩ, ဆၧၥုၭမုခမျၧးအယွၩဧ့, ခိၭနၪ ယဆၧဘၩဆိၪဖၪဆံၭ. စယၫကူၭအယွၩဧ့, ဒိၭနနါဆံၭ. 9 နဝ့ၫဒၪ, ပထၩ့ဖံၭလဘံၪ့ ယွၩဧ့, ယိလၩ့ခွါလၩ့ဆံၭ. တၭ ယိလၩ့ ၦလၧနဂုၪဝ့ၫလဂၩ အမ့ၬနီၪဆံၭ. 10 အဂဲးဘဲၫယီၩ ပအီၪလၧနဝၩ့လဖၪ အဖၧၩ့ မုလနံၩနီၪ, ဂ့ၩနဲၪ့ ပအီၪလၧအဂူၫဂၩ လစီၪ့ အနံၩလထီၫ့နီၪဒံၭလီၫ. လၧယယွၩ အဂံၪ့ဖၧၩ့နီၪ ယခိၭတရၫ့တၭ, ယအဲၪဒိၭ အၪနဲၪ့ အီၪလၧဆၧအၧၩ့ဆၧၥၫ့ အတဲၩလဖၪ အဖၧၩ့နီၪလီၫ. 11 အဂဲးဘဲၫယီၩ ယဟိဝၩ ယွၩမွဲ မုၥံၪလၩၥံၪ, ဒဲထၩ့ဖံၭလဘံၪ့လီၫ. တၭ ယဟိဝၩ မိဖ့ၪလၫ့ ဆၧအခိးအတၩ, ဒဲဆၧလၩဖၩ့လီၫ. တၭ အဝ့ၫဒၪ ပဒၩ့ထၬ ဆၧဂ့ၩ လၧၦလ့ၩဆၧ လၧၫ့လၧၫ့ဎွ့ၩဎွ့ၩလဖၪနီၪ နးမံၩ့အ့ၬ. 12 ဆၧၥုၭမုခမျၧး အယဟိဝၩဧ့, ၦလၧအဒိၭနဲၩ့အၥၭ လၧနၧၩနီၪ ဘၪဆိၪဂ့ၩဝ့ၫလီၫ. 

1 ယဟိဝၩဧ့, ဆၧဘၪယူၭနၥၭ လၧနထံၫနခး, နဒုၭဂဲၫထဲၩ့ယူၭ စယၫကူၭ အဆၧအၪ့မၧၫ့ဎီးတၭ, 2 နမၩဖီၩ့မၩဖျ့ၭယူၭ နၡၩခမျၧး လၧအဆၧအၧၩ့, နဖျါခွံၬယူၭ အဆၧဒဲၩဘၭ ထီးအလူၬလီၫ. (စ့လၫ.) 3 နထုၭထဲၩ့ယူၭ နၥၭထၪ့ ထီးအလူၬတၭ, နကၠၪခွံၬယူၭ နၥၭ လၧနၥၭထၪ့ခဲၩထၪ့ အအီၪလီၫ. 4 ပဆၧထိးထဲၩ့တၩ့ထဲၩ့အယွၩဧ့, ဒုၭဂဲၫထဲၩ့ပၧၩ တၭ, နၥၭထၪ့ပၧၩနီၪ ဒုၭထုၬခွံၬဆံၭ. 5 တၭမွဲ နမိၥၭထၪ့ပၧၩ လၩ့ဆိၩလၩ့ကၠၪနီၪဆ့ဧၪ. တၭ နမိမၩယံၬထၪ့ နၥၭထၪ့ ထီၩ့လၩ့ လဆိၩဘၪလဆိၩ လဆိၩဘၪလဆိၩဆ့ဧၪ. 6 တၭမွဲ နမိဒုၭမၧၫ့ထၪ့ထဲၩ့ပၧၩ ဘဲၫၥိၭ နၡၩခမျၧးၥံၪ မိၥၭထိၬ လၧနဖၧၩ့အ့ၬဧၪ. 7 ယဟိဝၩဧ့, မွဲနဒုၭနဲၪပၧၩ လၧနခိးနတၩ, ဒဲဖ့ၪလၫ့ပၧၩ လၧနဆၧထိးထဲၩ့တၩ့ထဲၩ့နီၪဆံၭ. 8 ၦၥ့ၪဆၧလူၬ ယဟိဝၩ လဂၩနီၪ မိစံၭ ဘဲၫၥ့ၪလဲၪ, ဘဲၫၥ့ၪလဲၪ, ယမိခိၭနၪတၭ, အဂဲးဘဲၫယီၩ မွဲအမိချဲၩ့ ဆၧမုၬလၩ လၧအခ့ၫအၡၩခမျၧး ဒဲအၡၩဆံၫ့ဎံၪၥံၪ အဂးလီၫ. မွဲလါနၫ့တၭ, မွဲအဝ့ၫၥံၪ ထီးထဲၩ့ထဲၩ့ လၧဆၧပျီၩပျီၩ အအီၪနီၪ လဂ့ၩ. 9 မွဲမၬ, အဆၧမၩဖီၩ့မၩဖျ့ၭ အီၪဘူၭ လၧၦလၧအၥၭမဲၪ အဝ့ၫ ဘဲၫၥိၭ ဆၧလၩဖၩ့ မိအီၪလၧပထံၫပခးလီၫ. 10 တၭ ဆၧယၫ့ၥုၪ့ယၫ့ၥၭ ဒဲဆၧမွဲဆၧတီၩ ဘၪခီၩ့လိၬအၥၭ, ဆၧတီၩဆၧလီၩ့ ဒဲဆၧမုၬဆၧလၩ အဲၪဂါလိၬအၥၭလီၫ. 11 တၭ ဆၧမွဲဆၧတီၩ မဲၪထၪ့ လၧဂၪ့ခိၪ အဖၧၩ့ ဒဲဆၧတီၩဆၧလီၩ့ ယိလၩ့ လၧမူၭခိၪလီၫ. 12 မွဲမၬ, ယဟိဝၩ မိဖ့ၪလၫ့ ဆၧဂ့ၩဆၧဘွၩဆ့, ဒဲပဂၪ့ခိၪ မိဖ့ၪလၫ့ အဆၧအၪထၪ့နီၪလီၫ. 13 ဆၧတီၩဆၧလီၩ့ မိလ့ၩ လၧအမ့ၬယၫတၭ, မိဒုၭကဲၪထၪ့ ဖၧၩ့ၥၭလဘီၩ့ လၧအခၪ့ယဲးလၩ့အလးလီၫ. 

1 ဒိၭနနါ ယဟိဝၩဧ့, ခိၭနၪ ယလူဆံၭ. အဂဲးဘဲၫယီၩ ယ ဘၪၡၪ့ဘၪနၭ, ဒဲယန့ဘၪ ဆၧအလးအီၪလီၫ. 2 ယိလၩ့ခွါလၩ့ ယၥၭမၧၫ့ဆံၭ; အဂဲးဘဲၫယီၩ ယမွဲ ၦလၧဆၧအဲၪဝ့ၫ လဂၩ; နဝ့ၫဒၪ ယယွၩဧ့, ထိးထဲၩ့တၩ့ထဲၩ့ နခ့ၫနၡၩ လၧအဒိၭနဲၩ့အၥၭ လၧနၧၩဆံၭ. 3 ယၫ့ၥုၪ့ ယၫ့ၥၭယၧၩဆံၭ; ကဆါဧ့, အဂဲးဘဲၫယီၩ ယကိၭထၪ့ နၧၩ ကိၭမုနံၩမုနၩဒ့ၭလီၫ. 4 မၩၥၭထိၬ နခ့ၫနၡၩအၥၭ ဆံၭ. အဂဲးဘဲၫယီၩ ယဆိၬထၪ့ယၥၭ လၧနအီၪလီၫ. 5 အဂဲးဘဲၫယီၩ ကဆါဧ့, နဝ့ၫဒၪ နမွဲဆၧဂ့ၩ, ဒဲနမၩဖီၩ့မၩဖျ့ၭဆၧတၭ, နခိးနတၩ အၪဝ့ၫ လၧကယဲ ၦလၧအကိၭထၪ့နၧၩ ထီးအလူၬ အဂးလီၫ. 6 ယဟိဝၩဧ့, ခိၭနၪ ယဆၧဘၩဆိၪဖၪတၭ, ဒိၭနနါ လၧယအၪ့ကံၩ့ဆၧ အၥီၫနီၪဆံၭ. 7 လၧယဘၪ ဆၧခိဆၧဝီၩ အမုလနံၩနီၪ, ယကိၭထၪ့နၧၩလီၫ. အဂဲးဘဲၫယီၩ နမိခိၭနၪယလူလီၫ. 8 ကဆါဧ့, လၧယွၩလဖၪ အကျၩနီၪ, ၦဘဲၫနၧၩအၥိၭ အီၪအ့ၬ; တၭ ဆၧမၩလဖၪ ဘဲၫနမၩဆၧအၥိၭနီၪ အီၪဝ့ၫ နးမံၩ့အ့ၬ. 9 ကယဲ ၦဆၨၩ လၧနမၩကဲၪထၪ့ဝ့ၫ ထီးအလူၬလဖၪနီၪ မိဂဲၫတၭ, ဘိၪ့ဆၧဘၩဆၧ လၧနမ့ၬယၫ, ကဆါဧ့, ဒဲမိမၩလၩမၩဖၩ့ နမံၩ့လီၫ. 10 အဂဲးဘဲၫယီၩ နမွဲ ဆၧအဒိၪ, ဒဲမၩဆၧလၩ့လၭၥံၪ; နမွဲယွၩ လဂၩဎးလီၫ. 11 နဲၪလိၪယၧၩ လၧနဖၧၩ့ၥၭဆံၭ; ယဟိဝၩဧ့; ယမိလ့ၩဆၧ လၧနဆၧမွဲဆၧတီၩ အဖၧၩ့လီၫ. ဒုၭထံးယၥၭ လဖျိၪ့ဎး ဘဲၫၥိၭ ယမိၥၭမဲၪ နမံၩ့နီၪဆံၭ. 12 ကဆါ, ယယွၩဧ့, ယမိစံၭထၪ့အၪ့အူၭ နမံၩ့ လၧယၥၭ ထၧၫ့ဖျိၪ့ယၫတၭ, ယမိမၩလၩမၩဖၩ့ နမံၩ့ လၩ့ဆိၩလၩ့ကၠၪ လီၫ. 13 အဂဲးဘဲၫယီၩ နမၩခိးမၩတၩယၧၩ ဒိၪမၬတၭ, နမၩဖီၩ့မၩဖျ့ၭယၧၩ လၧဖျုယိၬ အဖၧၩ့လီၫ. 14 ယွၩဧ့, ၦအီၪက့ၪအၥၭထၪ့ထီၫလဖၪ ဂဲထုၪ့ ထၫ့ဒုၪဒၩယၧၩတၭ, ၦမၩၥၭမဲၪၥၭဖျဲၩ့ဆၧ အဆၧအီၪကီၪ့နီၪ အၪ့ဎၬ ယၥၭတၭ, အီၪက့ၪနၧၩ လၧအမ့ၬယၫဆ့အ့ၬ. 15 အ့ၪမွဲ နဝ့ၫဒၪ, ကဆါဧ့, နမွဲ ယွၩလဂၩ လၧအၥၭအီၪဆၧ, ဒဲယၫ့ၥၭဆၧ, အွံၪၥၭဆၧၩ့ဆၧ ယံၬ, ဒဲအီၪလၧဆၧဂ့ၩဆၧဘွၩ, ဒဲဆၧမွဲဆၧတီၩ လၧအဒိၪအအၪလီၫ. 16 ကၠၪနၥၭ လၧယအီၪတၭ, ယၫ့ၥၭယၧၩဆံၭ. ဖ့ၪလၫ့ နဂဲးနဘၭ လၧနခ့ၫနၡၩတၭ, မၩဖီၩ့မၩဖျ့ၭ နခ့ၫနၡၩမုၪ အဖိၪခွၫဆံၭ. 17 တၭ အီၪက့ၪ ဆၧမၩနဲၪ့ လၧဆၧဂ့ၩအဂး လၧယၧၩဆံၭ. ၦလၧအမ့ၬလဲၩယၧၩလဖၪနီၪ မိဒၪဘၪတၭ, အမ့ၬ မိမဲဝ့ၫနီၪ, အဂဲးဘဲၫယီၩ နဝ့ၫဒၪ, ယဟိဝၩဧ့, နမၩဆၧၩ့ယူၭ ယၧၩယူၭ, ဒဲမၩမုၬထၪ့ထဲၩ့ယူၭ ယၧၩလီၫ. 

1 အခၪ့ထံၭနီၪ အီၪဝ့ၫ လၧခိၪလီၩ့ဆံၫ့ဎံၪလဖၪ အလီၩ့ လီၫ. 2 ယဟိဝၩ အဲၪ ဇံအိၫ့ အတရၫ့လဖၪ ဒိၪနဲၪ့ ယၫကူၭ အီၪဝ့ၫအလး ထီးအလူၬဒံၭလီၫ. 3 ဆၧချဲၩ့ လၧနဂဲးနကၠီၪ့ အီၪဝ့ၫ လၧအလၩအဖၩ့, ယွၩအဒိၩ့ဧ့, (စ့လၫ.) 4 တၭ ယမိလီၩဘၪ ရၫဟၭ, ဒဲဘၭဘလၧၫ့ လၧၦလၧအၥ့ၪယၫယၧၩလဖၪ အကျၩလီၫ. ယိခွါ, ဖလံၡၫ ဒဲတဲအၫ, ဒဲကုၡၫနီၪ, ၦၡၩလဂၩယီၩ အီၪဖျဲၪ ထီးနီၪလီၫ. 5 တၭ ၦၡၩ စံၭ လၧဇံအိၫ့ အဂဲးအကၠီၪ့ နီၪ, ၦၡၩအယီၩ လဂၩ, ဒဲၦၡၩအနီၪ လဂၩ အီၪဖျဲၪဝ့ၫ လၧအဖၧၩ့တၭ, ဆၧထၪ့ထီၫထုၬ အနၫ့ဆါဒၪဝ့ၫ မိဒုၭအီၪဂုးအီၪခၧၫ့ဝ့ၫဒၪလီၫ. 6 တၭ ထီးယဟိဝၩ ကွ့ၭ ၦၡၩခမျၧး အမံၩ့တၭ, မွဲအမိဝံထၪ့နၬထၪ့ဝ့ၫ ၦလဂၩယီၩ အီၪဖျဲၪဝ့ၫ ထီးနီၪလီၫ. (စ့လၫ.) 7 တၭ ၦၥံၫကျံၩဆၧ, ဒဲၦအူၪဆၧ ဒဲၦဒံၩ့ဆၧ စံၭဝ့ၫ, ယ ထံၫထၪ့ဖျိၭ အလးအီၪဝ့ၫ လၧနဖၧၩ့ ထီးအလူၬလီၫ. 

1 ယဟိဝၩ, ယဆၧထိးထဲၩ့တၩ့ထဲၩ့အယွၩဧ့, လၧမုဆၫဆၫ, မုနၩနၩနီၪ, ယကိၭထၪ့ လၧနမ့ၬယၫလီၫ. 2 မွဲ ယဆၧဘၩဆိၪဖၪ ဂဲၫနုၬလါ လၧနမ့ၬယၫဆံၭ. ဒိၭနနါ လၧယကိၭထၪ့ဆၧဆံၭ. 3 အဂဲးဘဲၫယီၩ ယၥၭ ဎွ့ၩ လၧဆၧမၩခိမၩဝီၩတၭ, ယၥၭမၧၫ့ အီၪဘူၭ လၧဖျုဖၧၩ့လီၫ. 4 တၭ ဆၧအီၪက့ၪယၧၩ လၧၦလၧအလ့ၩလၩ့ လၧဆၧဖၧၩ့နီၪ အကျၩ, ယမၩယၥၭ ဘဲၫ ၦၡၩလဂၩ လၧအဂဲးအဘၭ လအီၪဘၪ အၥိၭနီၪလီၫ. 5 ယဘၪ ဆၧစဲၪ့ဒၪယၧၩ လၧၦၥံၫအကျၩတၭ, ဘဲၫ ၦလၧအဘၪ ဆၧမၩၥံၫဝ့ၫလဖၪနီၪ အီၪဝ့ၫ လၧဆၧၥွၫခိၪဖၧၩ့, လၧနလနၪ့ထၪ့ထဲၩ့လၧၩ့ဘၪတၭ, အဝ့ၫၥံၪ ဘၪ ဆၧဒၪ့ထ့ၬခွံၬဝ့ၫ လၧနစူၪဖၧၩ့နီၪလီၫ. 6 နအီၪက့ၪလၩ့ ယၧၩ လၧဆၧဖၧၩ့ အယိၬထုၬ လၧဆၧခံၭကျၩ, လၧထံၫယိၬလဖၪ အဖၧၩ့လီၫ. 7 တၭ နဆၧၥၭထၪ့ အီၪဎၧၫ့ လၧယလီၩ့, နမၩၡၪ့မၩနၭယၧၩ လၧနလပီၩဘွၩခိၪ ထီးအလူၬလီၫ. (စ့လၫ.) 8 ၦလၧအၥ့ၪယၫယၧၩလဖၪနီၪ, နဒုၭအီၪယဲၩ့ လၧယၧၩ; နအီၪက့ၪယၧၩ လၧဆၧၥၭလိၪ လၧအဝ့ၫၥံၪ အမ့ၬယၫလီၫ. ယဘၪ ဆၧစၧၩ့ထၬ တၭ ယဂဲၫထၪ့ လၧခီၫ ၥ့ၪအ့ၬ. 9 ယမ့ၬၥၪ လၩ့အိၫ့ လၧဆၧၡၪ့ဆၧနၭအကၠီၩ့ လီၫ. ယဟိဝၩဧ့, ယကိၭထၪ့နၧၩ ၥံၫ့နံၩချီၩ့; ယယူၬထၪ့ ယစူၪ လၧနအီၪလီၫ. 10 မွဲန မိမၩလၩ့လၭဆၧ လၧၦၥံၫ အမ့ၬယၫနီၪဆ့ဧၪ. တၭ ၦလၩလဖၪ မိဂဲထုၪ့ စံၭထၪ့အၪ့အူၭနၧၩဆ့ဧၪ. (စ့လၫ.) 11 တၭ ပမိလီၩလၩ့လၬလၩ့ နဆၧအဲၪအခိးအတၩ လၧဆၧၥွၪခိၪဖၧၩ့, ဒဲနဆၧမွဲဆၧတီၩ လၧဆၧဂၭဂီၩ့ အဖၧၩ့နီၪ ဆ့ဧၪ. 12 တၭမွဲ နဆၧလၩ့လၭလဖၪ မိအီၪဖျီၪ လၧဆၧခံၭကျၩ, ဒဲနဆၧတီၩဆၧလီၩ့ လၧဆၧၥၭနၪ့ အခးဖၧၩ့ ဆ့ဧၪ. 13 ယဝ့ၫဒၪယီၩ, ယကိၭထၪ့နၧၩ, ယဟိဝၩဧ့, လၧဂီၩလခီၫ ယဆၧဘၩဆိၪဖၪနီၪ မိထီၩ့လၧနမ့ၬယၫ လီၫ. 14 ယဟိဝၩဧ့, မွဲဘၪနီၫ လၧနခွံၬၡိၭ ယၥၭလဲၪ, ဒဲနအီၪက့ၪၥူၪခွံၬ နမ့ၬ လၧယၧၩ မွဲဘၪလဲၪ. 15 ယဘၪ ဆၧၡၪ့ဆၧနၭတၭ, ခီၫလၧယၥၭဘၪ့ ခီးဘိၩ့နဲၪ့ယီၩ လၩ့ဘူၭ လၧယမိၥံၫလီၫ. ယဘၪ နဆၧမၩၥၭမဲၪၥၭဖျဲၩ့တၭ, ယၥၭ လူၬလီၫ. 16 တၭ နၥၭထၪ့ဆီၪ့ လ့ၩဘၪ ယဖၫ့ခိၪ, နဆၧၥၭမဲၪၥၭဖျဲၩ့နီၪ မၩဂၭဂီၩ့ ယၧၩလီၫ. 17 တၭ အဝ့ၫၥံၪ အီၪဝၬဖီၩ့ယၧၩ ဘဲၫထံၫအၥိၭ ၥံၫ့နံၩချီၩ့တၭ, ဝၩ့ထၬယၧၩ လစီၪ့ဎးလီၫ. 18 တၭ ၦအဲၪယၧၩ, ဒဲယထံၩယၥိၭနီၪ နဒုၭအီၪယဲၩ့ လၧယၧၩလီၫ. ၦၥ့ၪယၫယၧၩနီၪ အီၪဝ့ၫ လၧဆၧခံၭကျၩလီၫ. 

1 ယမိၥံၫကျံၩထၪ့ ယဟိဝၩ အဆၧယၫ့ၥၭလဖၪ လၩ့ဆိၩလၩ့ကၠၪ, ယမိဒုၭၥ့ၪယၫ နဆၧမွဲဆၧတီၩ လၧၦလဆိၩဘၪလဆိၩ, လဆိၩဘၪလဆိၩ လၧယနိၭလီၫ. 2 အဂဲးဘဲၫယီၩ ယစံၭယူၭ ဆၧယၫ့ၥၭနီၪ မိအီၪဂုးအီၪခၧၫ့ အဆိၩဆိၩ အကၠၪကၠၪလီၫ. တၭ လၧမူၭခိၪနီၪ, နဆၧမွဲဆၧတီၩ နအီၪက့ၪဂုး အီၪက့ၪခၧၫ့ လၧအဖၧၩ့ လီၫ. 3 ယအုၩ့လၩ့ဆၧ လၧယၡၩ ဘၪရွံန့ လဂၩအဂး တၭ, ယဆိၪလၩ့ယၥၭ လၧယခ့ၫယၡၩ စဒၫဝံၭ. 4 ယမိဒုၭအီၪဂုး အီၪခၧၫ့ နချံၫနၥၪ လၩ့ဆိၩလၩ့ကၠၪ, ဒဲမၩထၪ့ နလးဆီၩ့ဆီ ထီၩ့လၩ့ လဆိၩဘၪလဆိၩ လဆိၩဘၪလဆိၩလီၫ. (စ့လၫ.) 5 တၭ မူၭခိၪ စံၭထၪ့အၪ့အူၭ နဆၧလၩ့လၭ, ယဟိဝၩဧ့, မွဲမၬ, နဆၧမွဲဆၧတီၩဆ့ လၧၦဆံၫ့ဎံၪ အဆၧအီၪကီၪ့ အဖၧၩ့လီၫ. 6 အဂဲးဘဲၫယီၩ မွဲပလၫ အီၪလၧမူၭခိၪနီၪ ဆၧယိဎီၩ့ လၧယဟိဝၩ မိၥ့ၪ လဂၩလဲၪ. မွဲပလၫ လၩ့ဂၬ ယဟိဝၩ လၧဆၧအဆီၪ့ အဖိၪခွၫၥံၪ အကျၩနီၪ လဂၩလဲၪ. 7 ယွၩမွဲ ဆၧၥၭမဲၪ အလးဖၭဒိၪ လၧအၡၩဆံၫ့ဎံၪ အဆၧအီၪကီၪ့ အကျၩ, ဒဲဆၧၥၭမဲၪဖၭဒိၪအလး လၧကယဲ ၦလၧအအီၪဝၬဖီၩ့ဝ့ၫ အဖၫ့ခိၪလီၫ. 8 ယဟိဝၩ ဆၧၥုၭမုခမျၧးအယွၩဧ့, မွဲပလၫ အီၪလၧအစီၩ့အမၩ့ ဘဲၫနၧၩ အၥိၭ လဂၩလဲၪ, ယွၩဧ့, တၭ နဆၧမွဲဆၧတီၩ အီၪဝၬဖီၩ့ နၧၩလီၫ. 9 နပၧၩ့ မၫဆမံၭ အတုၩ့ထၪ့တုၩ့လၩ့; ထီးအလပီၩထၪ့တၭ, နဒုၭအီၪဂုးဖုး အဝ့ၫၥံၪ လီၫ. 10 နဝ့ၫဒၪ, နမၩလၩ့ဘျ့ၭ ရၫဟၭ [အံဇံၭ] ဘဲၫ ၦလၧအဘၪ ဆၧမၩၥံၫဝ့ၫ အၥိၭနီၪ, နမၩလၩ့မုလၩ့ဖၭ နဒုၪနဒၩ လၧနစူၪဆီၪ့လီၫ. 11 တၭ မူၭခိၪမွဲ နဆၧ, ဂၪ့ခိၪဆ့မွဲ နဆၧ, ဂၪ့ခိၪ ဒဲအဆၧလၧၫ့ဆၧဎွ့ၩလဖၪနီၪ, မွဲနအီၪက့ၪလၩ့ အခၪ့ထံၭလီၫ. 12 တၭ ဆၧလၧမုဖၩ, ဒဲမုခံၫ့နီၪ, မွဲနတဲၩ့လၩ့ နဝ့ၫဆ့လီၫ. တၫဘီၫ ဒဲဟၧမၧၫ့ ၥုၪ့ဎွံၫၥၭယီၫ လၧနမံၩ့ အဖၧၩ့လီၫ. 13 နစူၪ အီၪလၧအဂဲးဆီၪ့ အဘၭဆီၪ့, နစူၪဆီၪ့, နစူၪထွ့ၪ အီၪထၪ့ထီၫလီၫ. 14 ဆၧတီၩဆၧလီၩ့, ဒဲဆၧစ့ၩရၫ့မွဲ နလးဆီၩ့ဆီ အခၪ့ထံၭ လီၫ. ဆၧယၫ့ၥၭ, ဒဲဆၧမွဲဆၧတီၩ လ့ၩ လၧနမ့ၬယၫ လီၫ. 15 ၦခမျၧး လၧအၥ့ၪယၫ ဆၧၥၭထိၬအပရၧၫ့နီၪ ဘၪဆိၪဂ့ၩဝ့ၫလီၫ. ယဟိဝၩဧ့, အဝ့ၫၥံၪ မိလ့ၩဝ့ၫ လၧနမ့ၬ အဆၧဖၩ့ အကျၩလီၫ. 16 မိၥုၪ့ဎွံၫၥၭယီၫ လၧနမံၩ့အဖၧၩ့ ၥံၫ့နံၩချီၩ့တၭ, မိဘၪ ဆၧအီၪက့ၪထၪ့ထီၫဝ့ၫ လၧနဆၧတီၩဆၧလီၩ့ အဖၧၩ့နီၪလီၫ. 17 အဂဲးဘဲၫယီၩ နဝ့ၫဒၪယီၩ နမွဲအဝ့ၫၥံၪ အဂဲးအဘၭ အဆၧလၩဖၩ့လီၫ. မွဲလၧနခိးနတၩ အကၠီၩ့နီၪတၭ, ပနိၩ့ဘၪ ဆၧအီၪက့ၪထၪ့ထီၫဝ့ၫ လီၫ. 18 အဂဲးဘဲၫယီၩ ပထၩ့ဖံၭလဘံၪ့ မွဲယဟိဝၩတၭ, ပစဎွၩနီၪ မွဲအံၫစရ့လၭ အဆၧဆံၫ့ဎံၪ လဂၩလီၫ. 19 ထီးနီၪလဖၧၫ့ နချဲၩ့ဆၧ လၧနၡၩဆံၫ့ဎံၪ လၧဆၧဒၪဆၧ လၧယၫလခီၫတၭ, နစံၭ, ယအီၪက့ၪယူၭ ဆၧမၩဆၧၩ့ လၧၦလၧအဂဲးဆီၪ့ အဘၭဆီၪ့ လဂၩ အလီၩ့ယူၭ တၭ, ယအီၪက့ၪထၪ့ထီၫယူၭ ၦဘၪ ဆၧရွံန့ဝ့ၫ လၧၦခမျၧး အကျၩ လဂၩယူၭ. 20 တၭ ယဒၪန့ယူၭ ယခ့ၫယၡၩ စဒၫဝံၭ, ယဂုၪယူၭ အဝ့ၫ လၧယၥိၪဆံၫ့ဎံၪယူၭ. 21 တၭ ယစူၪ မိအီၪဂုးအီၪခၧၫ့ လၧအဝ့ၫဒၪ; ယစူၪဒူၪ မိဒုၭဆီၪ့ထၪ့ဝ့ၫဆ့လီၫ. 22 ဆၧအဒုၪအဒၩ လမၩန့ဘၪဆၧ လၧအဝ့ၫနီၪတၭ, ဆၧအၧၩ့ဆၧၥၫ့ အဖိၪခွၫ မိမၩၡၪ့မၩနၭဘၪ အဝ့ၫနီၪဆ့အ့ၬ. 23 ယမိဒိၪလၩ့ထံၩဖါ အဒုၪအဒၩ လၧအမ့ၬယၫတၭ, ယမိကျီၪ့ ၦလၧအမ့ၬလဲၩဝ့ၫ လၧဆၧၡၪ့ဆၧနၭလီၫ. 24 တၭ ယဆၧမွဲဆၧတီၩ, ဒဲယဆၧယၫ့ၥၭ မိအီၪလၧယၥိၭလီၫ. တၭ အနိၩ့ မိဘၪ ဆၧအီၪက့ၪထၪ့ထီၫဝ့ၫ လၧယမံၩ့အကၠီၩ့ လီၫ. 25 တၭ ယအီၪက့ၪ အစူၪ လၧမၫဆမံၭ အဖၫ့ခိၪ, ဒဲအစူၪထွ့ၪ လၧထံၫမိၡါၥံၪ အဖၫ့ခိၪလီၫ. 26 တၭ အဝ့ၫဒၪ မိစံၭယၧၩ, နဝ့ၫဒၪယီၩ, နမွဲယဖါ, ယယွၩ, ဒဲဆၧထိးထဲၩ့တၩ့ထဲၩ့ယၧၩ အလဲၫ့ လီၫ. 27 တၭ ယမိအီၪက့ၪ အဝ့ၫနီၪ လၧယဖိၪဝဲၡါဆ့, ထၪ့ထီၫနဲၪ့ ဂၪ့ခိၪ အစဎွၩၥံၪဒံၭလီၫ. 28 ယဆၧယၫ့ၥၭ ယမိအီၪက့ၪ လၧအဂး အဆိၩဆိၩ အကၠၪကၠၪတၭ, ယဆၧအုၩ့လၩ့နီၪ မိအီၪဂုးအီၪခၧၫ့ လၧအၥိၭလီၫ. 29 တၭ ယမိအီၪက့ၪလၩ့ အချံၫအၥၪ လၩ့ဆိၩလၩ့ကၠၪ; ဒဲအလးဆီၩ့ဆီနီၪ ဘဲၫမူၭခိၪ အမုနံၩလဖၪ အၥိၭနီၪလီၫ. 30 အဖိၪခွၫၥံၪ အ့ၪစဲၪ့ဒၪ ယဆၧၥီၪ့ဆၧၥၫ့တၭ, လလ့ၩဘၪ လၧယဆၧစ့ၩရၫ့ အဖၧၩ့နီၪ, 31 အ့ၪလၨၪခၫ့ဖၬ ယလူယထၫ တၭ, လထီးန့ဘၪ ယဆၧမၪလူၬၥံၪ, 32 ထီးနီၪလဖၧၫ့ ယမိစ့ၩရၫ့ အဆၧမၪ လၧနိၪထး, ဒဲအဆၧအၧၩ့နီၪ, လၧယဆၧထးလဖၪနီၪလီၫ. 33 မွဲလါနၫ့တၭ, ယမၩန့ထဲၩ့ ယဆၧအဲၪအခိးအတၩ လၧအဝ့ၫနီၪအ့ၬ. တၭ ယဆၧမွဲဆၧတီၩ ချဲၩ့ဆၧအဘျံၭအဘျၪအ့ၬ. 34 ယမိမၩဂၭဂီၩ့ ယဆၧအုၩ့လၩ့အ့ၬ, တၭ ယအၪ့လဲၩဆၧ လၧအထၪ့ဖျ့ၭ လၧယနိၭဖၧၩ့ဆ့အ့ၬ. 35 ယဆိၪလၩ့ယၥၭ လဖၧၫ့ လၧယဆၧဆံၫ့ဎံၪ အဖၧၩ့နီၪ, ယချဲၩ့ဆၧအဘျံၭအဘျၪ လၧစဒၫဝံၭအ့ၬ. 36 အချံၫအၥၪ မိအီၪ လၩ့ဆိၩလၩ့ကၠၪတၭ, အလးဆီၩ့ဆီ ဘဲၫမုမ့ၬအၥိၭ လၧယမ့ၬယၫလီၫ. 37 ဘဲၫ လၩအၥိၭနီၪ မိအီၪဂုးအီၪခၧၫ့ လၩ့ဆိၩလၩ့ကၠၪတၭ, ဘဲၫဆၧထိးအၥၭ လၧမူၭခိၪတီၩဝ့ၫ အၥိၭနီၪလီၫ. (စ့လၫ.) 38 မွဲလါနၫ့တၭ, နခွံၬၡိၭယူၭ, ဒဲၥၭလိၪယူၭတၭ, နၥၭထၪ့ ဘၪယူၭ နၡၩ လၧနဂုၪဝ့ၫ လဂၩနီၪလီၫ. 39 နမၩဂၭဂီၩ့ယူၭ နခ့ၫနၡၩ အဆၧအုၩ့လၩ့; နမၩစံၪစၪယူၭ အ၁ရဖူၩ လၧနခွံၬလၩ့ လၧဂၪ့ခိၪလီၫ. 40 နမၩဂၭဂီၩ့ယူၭ အခိၪဒၧၩ့ ထီးအလူၬတၭ, နမၩအီၪယူယူၭ အထိၬလဖၪနီၪလီၫ. 41 ကယဲ ၦလၧအလ့ၩဖိၬဖၧၩ့ၥၭ ထီးအလူၬနီၪ အၪ့ဂူၬန့ အဆၧလီၫ. အဝ့ၫဒၪ ကဲၪထၪ့ယူၭ ဆၧဒုၪဒွ့ၪအလး လၧၦအီၪဝ့ၫ လၧအနဲၩ့ထံၭ အဂးလီၫ. 42 တၭ နအီၪက့ၪထၪ့ထီၫ ၦထၫ့ဒုၪဒၩအဝ့ၫ လၧအစူၪထွ့ၪတၭ, နဒုၭၥၭထိၬ အဒုၪအဒၩ ထီးအလူၬလီၫ. 43 တၭ နဒုၭကျံၭ အနၭအနါဆ့တၭ, နဒုၭအီၪဂုးအီၪခၧၫ့ဝ့ၫ လၧဆၧဒုၭၥုၭ အဖၧၩ့ဆ့အ့ၬ. 44 တၭ နမၩလၩ့လၭ အဆၧယုၩ့ယဲ ဒဲမၩလၩ့ဎီးခွံၬ အလးဆီၩ့ဆီ လၧဂၪ့ခိၪ အလီၩ့လီၫ. 45 နမၩလၩ့ၡၩ အၥၭဘၪ့ အမုနံၩလဖၪတၭ, နဒုၭလုၬဘံၭဝ့ၫ လၧဆၧမ့ၬမဲလီၫ. (စ့လၫ.) 46 ဆံၭယံၬလဲၪ, ယဟိဝၩဧ့! နမိအီၪက့ၪၥူၪ နၥၭ လၩ့ဆိၩလၩ့ကၠၪဆ့ဧၪ. တၭမွဲ နၥၭထၪ့နီၪ မိအၪ့ ဘဲၫမ့ၪအၥိၭနီၪဆ့ဧၪ. 47 ယၥၭမၧၫ့ အဆၧၫ့အထီ ဖၨၪ ဆံၭဒိၪလဲၪနီၪ, နၪ့ထၪ့ထဲၩ့ဆံၭ. တၭ နမၩကဲၪထၪ့ ၦၡၩ ထီးအလူၬ ပျီၩပျီၩနီၪ မွဲဘၪလဲၪ. 48 ၦလၧအမၧၫ့ဝ့ၫတၭ, လမိဒၪဘၪဆၧၥံၫနီၪ, မွဲပလၫ လဂၩလဲၪ. မွဲအမၩဖီၩ့မၩဖျ့ၭ အၥၭမၧၫ့ လၧဖျုအဖၧၩ့ ဘၪမိၥ့ၪဧၪ. (စ့လၫ.) 49 ကဆါဧ့, နဆၧယၫ့ၥၭလဖၪ လၧအခၪ့ထံၭ လၧနဆိၪလၩ့နၥၭ လၧအဂဲးအကၠီၪ့ လၧစဒၫဝံၭ, လၧနဆၧမွဲဆၧတီၩနီၪ, မွဲအအီၪ ခီၫခီၫလဲၪ. 50 နခ့ၫနၡၩ အဆၧဒုၪဒွ့ၪ လၧယဆိၬ ၦအၪဆၨၩ ထီးအလူၬ လၧယၥၭနၫၡါ အလီၩ့နီၪ, နၪ့ထၪ့ နဝ့ၫဆံၭ, ကဆါဧ့. 51 နဒုၪနဒၩၥံၪ ဒုၪဒွ့ၪဆၧ, ယဟိဝၩဧ့, အဝ့ၫၥံၪ ဒုၪဒွ့ၪ နၡၩဒိၭဂုၪအၥၭ အခၫထၪ့ဆၧ လဖၪနီၪလီၫ. 52 မွဲယဟိဝၩ ဘၪ ဆၧစံၭထၪ့အၪ့အူၭ လၩ့ဆိၩလၩ့ကၠၪဆံၭ. အၩမံၩ့, ဒဲအၩမံၩ့. 

1 ကဆါဧ့, နမွဲယူၭ ဆၧအီၪဂုးခၧၫ့အလး လၧပဂး အဆိၩဆိၩအကၠၪကၠၪလီၫ. 2 ခိၪလီၩ့ ထိၩ့ချိၬ လချုၭအီၪဖျဲၪဒံၭဘၪတၭ, နလချုၭ မၩကဲၪထၪ့ဒံၭဘၪ ဂၪ့ခိၪ, ဒဲခီၫ့တၭ, နဝ့ၫဒၪယီၩ လၧအဆိၩဆိၩ အကၠၪကၠၪ, နမွဲ ယွၩ ထီၩ့လၧအဆိၩဆိၩအကၠၪကၠၪလီၫ. 3 နဒုၭကဲၪထဲၩ့ ၦၡၩ လၧဂၪ့ခိၪမုၬတၭ, နစံၭ, ထဲၩ့ထဲၩ့ ဆံၭ, ၦၡၩ အဖိၪခွၫၥံၪဧ့, 4 အဂဲးဘဲၫယီၩ လၧနမ့ၬယၫနီၪ အနံၪ့လထီၫ့ မၩအၥၭ ဘဲၫလၧမုဂၪလနံၩ လၧအဖီၩ့ခွံၬအၥိၭတၭ, မၩအၥၭ ဘဲၫ ၦအီၪခိၭဆၧ အဆၧၫ့အထီ လၧမုနၩအၥိၭနီၪလီၫ. 5 နဝ့ၬခွံၬ အဝ့ၫၥံၪ တၭ, မၩအၥၭ ဘဲၫအမံၫအၥိၭတၭ ဒံၩခွံၬ လၧဂီၩလခီၫ ဘဲၫ နၪ့ၥံၪမံၩ့ၥံၪ အၥိၭနီၪလီၫ. 6 လၧဂီၩလခီၫနီၪ ဂ့ၩထၪ့ဝ့ၫ တၭ, မဲၪထၪ့ဝ့ၫဒၪဆ့; လၧမုဂၪလၩ့လခီၫနီၪ ဘၪ ဆၧခူၬခွံၬဝ့ၫတၭ, ဎဲၫ့ထၪ့ခွံၬဝ့ၫလီၫ. 7 အဂဲးဘဲၫယီၩ ပလူၬခွံၬ လၧနၥၭထၪ့ အကၠီၩ့ တၭ, ပ ဘၪ ဆၧခိဆၧဝီၩ လၧနၥၭခဲၩထၪ့နီၪလီၫ. 8 နအီၪက့ၪလၩ့ ပဆၧအၧၩ့ လၧနမ့ၬယၫ ဒဲပဆၧဒဲၩဘၭ လၧအအီၪၥူၪလဖၪ လၧနမ့ၬ အဆၧဖၩ့ အကျၩလီၫ. 9 အဂဲးဘဲၫယီၩ ပမုနံၩ ထီးအလူၬလဖၪ လ့ၩဖီၩ့ခွံၬဝ့ၫ လၧနဆၧၥၭထၪ့ အဖၧၩ့, ပနံၪ့ပလၩ လူၬဝ့ၫ ဘဲၫဆၧဆီၫ့မီၪ့ လထံၪအၥိၭနီၪလီၫ. 10 ပနံၪ့လဖၪ အမုနံၩနီၪ မွဲအနံၪ့နွ့ၫဆံၫတၭ, လၧဆၧဂဲးဆၧဘၭ အကၠီၩ့နီၪ အ့ၪအီၪအနံၪ့ ဎိၭဆံၫ တၭ, ဆၧလၧအဂဲးအဘၭနီၪမွဲ ဆၧခိဆၧဝီၩ, ဒဲဆၧၡၪ့ဆၧနၭလီၫ. အဂဲးဘဲၫယီၩ ဒံၩခွံၬဝ့ၫတၭ, ပ ယူၩထၪ့ခွံၬလီၫ. 11 နဆၧၥၭထၪ့ အစီၩ့အမၩ့ မွဲဘဲၫ ဆၧၥၭမဲၪနၧၩအၥိၭ နၥၭခဲၩထၪ့နီၪ, မွဲပလၫ ၥ့ၪယၫ လဂၩလဲၪ. 12 ၥီၪ့လိၪလါပၧၩ ဘဲၫၥိၭ ပမိဝံထၪ့နၬထၪ့ ပမုနံၩလဖၪ တၭ, န့ဘၪပၥၭ လၧအကိၪ့ဆၧၥ့ၪ အၥိၭနီၪဆံၭ. 13 ဂဲၫထဲၩ့, ယဟိဝၩဧ့, ဆံၭယံၬလဲၪ! တၭမွဲ နယၫ့ၥၭ ထဲၩ့ နခ့ၫနၡၩၥံၪဆံၭ. 14 ဒုၭမံၫ့ၥုၪ့မံၫ့ၥၭလါပၧၩ လၧနဆၧယၫ့ၥၭ လၧအဆိၫအချဲၫ့, ဘဲၫၥိၭ ပမိၥုၪ့ဎွံၫၥၭယီၫ, ၥုၪ့ထိၬၥၭထိၬ လဆိၩဒၪပၧၩယီၩဆံၭ. 15 တၭ ဒုၭၥုၪ့ထိၬၥၭထိၬပၧၩ ဘဲၫမုနံၩ လၧနမၩၡၪ့မၩနၭပၧၩ, ဒဲနံၪ့လဖၪ လၧပဒၪဘၪဆၧအၧၩ့ဆၧၥၫ့ နီၪဆံၭ. 16 တၭ နမၩ ဆၧနီၪ, မွဲအအီၪဖျီၪ လၧနခ့ၫနၡၩ အမ့ၬယၫ, ဒဲနလၩနဖၩ့နီၪ လၧအဝ့ၫၥံၪ အဖိၪအလံၩ အမ့ၬယၫနီၪဆံၭ. 17 တၭမွဲ ယဟိဝၩ, ပယွၩ အဎံၫအလၩ အီၪလၧပလီၩ့ ဆံၭ. တၭ ဒုၭအီၪဂုးအီၪခၧၫ့ဆၧ လၧပမၩ လၧပစူၪ လၧပဂးဆံၭ. မွဲမၬ, ဆၧလၧပမၩ လၧပစူၪနီၪ, ဒုၭအီၪဂုးအီၪခၧၫ့ အဝ့ၫနီၪဆံၭ. 

1 တၭ ၦလၧအအီၪဝ့ၫ လၧဆၧထၪ့ထီၫထုၬလဂၩ အလးအီၪၥူၪ အဖၧၩ့နီၪ, အီၪဝ့ၫ လၧၦၥ့ၪဆၧလူၬ အလၩၡူၪဖၧၩ့လီၫ. 2 ယ မိစံၭ လၧယဟိဝၩ အဂဲးအကၠီၪ့, မွဲယဆၧဖလ့ၬအလး, ဒဲယထိၬလဖျိၪ့, ယယွၩ, ယမိဒိၭနဲၩ့ယၥၭ လၧအဖၧၩ့လီၫ. 3 အဂဲးဘဲၫယီၩ မွဲအမိမၩဖီၩ့မၩဖျ့ၭနၧၩ လၧၦၡၩဖီၪ့ ထိၪအဖျံၩခွၩ့, ဒဲလၧဆၧၥံၫချဲၫ့ မၩဂၭဂီၩ့ဆၧလီၫ. 4 မိချုၬဘံၭနၧၩ လၧအဆီၪ့ၥံၪတၭ, နမိဒိၭနဲၩ့နၥၭ လၧအဒံၭ အဖၫ့လၬတၭ, အဆၧမွဲဆၧတီၩနီၪ မွဲထၩ့ဖံၭဖိၪ ဒဲထၩ့ဖံၭဖၭဒိၪလီၫ. 5 နမိဘၪအၪ့ယိၪဆၧ လၧဆၧမၩၥၭမဲၪၥၭဖျဲၩ့ လၧမုနၩအကၠီၩ့, ဒဲဖျါ လၧအယူၩဝ့ၫ လၧမုဆၫ အကၠီၩ့နီၪ ဆ့အ့ၬ. 6 ဆၧၥံၫချဲၫ့ လၧအလ့ၩဆၧ လၧဆၧခံၭကျၩအကၠီၩ့, ဒဲဆၧမၩဂၭဂီၩ့ ဆၧလၧအမၩအီၪယူဆၧ လၧမုထုၪ့အကၠီၩ့နီၪ ဆ့အ့ၬ. 7 ၦၡၩလထီၫ့ မိလၩ့ထံၩဖါ လၧနနဲၩ့ထံၭ, ဒဲၦၡၩအလၬလဖၪ လၧနစူၪထွ့ၪ လါနၫ့ဘိၩ, ၥုၭဘူၭအၥၭ လၧနအီၪအ့ၬ. 8 နမိယိဆၧနီၪန့ၫ လၧနမ့ၬၥၪတၭ, ၦလတီၩလလီၩ့ဘၪ အဆၧဖ့ၪဆၧၫ့ထဲၩ့ဝ့ၫနီၪ နမိဒၪဘၪလီၫ. 9 လၧနအီၪက့ၪ ယဟိဝၩ, ယဆၧဖလ့ၬအလး, ဆၧထၪ့ထီၫထုၬလဂၩနီၪ, နဆၧအီၪဂုးခၧၫ့အလး အကၠီၩ့ နီၪ, 10 ဆၧအၧၩ့ လဘၪဘၪ နၧၩတၭ, ဆၧၥံၫချဲၫ့ ဂဲၫဘူၭဘၪ လၧနတဲၩ ဆ့အ့ၬ. 11 အဂဲးဘဲၫယီၩ အဝ့ၫဒၪ မိမၪလူၬ အၥီၫ့ၥံၪ လၧနဂဲးနကၠီၪ့ လၧအဘၪယိထဲၩ့ခွါထဲၩ့နၧၩ လၧနဖၧၩ့ၥၭ ထီးအလူၬ အဖၧၩ့လီၫ. 12 တၭ အဝ့ၫၥံၪ မိဆိၬထၪ့နၧၩ လၧအစူၪလီၩ့ ဘဲၫနခၪ့ ထီးဘၪထံၭ လၧလိးလဂ့ၩ အၥိၭနီၪလီၫ. 13 နမိယဲးလၩ့ ဆၬလၥၧၫ့, ဒဲဂူၥၫ့တၭ, နမိယဲးထဲး ဆၬလၥၧၫ့ဖိၪ, ဒဲၡီၩ့နီၪလီၫ. 14 လၧအအဲၪယၧၩအကၠီၩ့ တၭ, ယမိမၩဖီၩ့မၩဖျ့ၭဝ့ၫ ယမိအီၪက့ၪထၪ့ထီၫဝ့ၫ လၧအၥ့ၪယၫ ယမံၩ့အကၠီၩ့ နီၪလီၫ. 15 အဝ့ၫဒၪ မိကိၭထၪ့ယၧၩတၭ, ယမိစံၭဆၧၫ့ဝ့ၫ လီၫ. ထီးအဘၪ ဆၧခိဆၧဝီၩတၭ, ယမိအီၪလၧအၥိၭ, ယမိမၩဖီၩ့မၩဖျ့ၭဝ့ၫ, ဒဲမၩလၩဖၩ့ဝ့ၫဆ့လီၫ. 16 ယမိဒုၭမံၫ့ၥုၪ့မံၫ့ၥၭ အဝ့ၫ လၧအၥၭ အီၪကိၩ့အီၪခိၭ တၭ, ယမိဒုၭဒၪဘၪဝ့ၫ လၧယဆၧထိးထဲၩ့တၩ့ထဲၩ့ လီၫ. 

1 ပစံၭထၪ့အၪ့အူၭ ယဟိဝၩ, ဒဲၥံၫကျံၩ အၪ့အူၭထၪ့ နမံၩ့နီၪ, မွဲဆၧအဂ့ၩ, ဆၧထၪ့ထီၫထုၬ လဂၩဧ့. 2 လၧပဒုၭနဲၪ နဆၧအဲၪအခိးအတၩ လၧဂီၩလခီၫ, ဒဲနဆၧမွဲဆၧတီၩ လၧမုနၩလခီၫ, 3 လၧဆၧအီၪလၧဖျံၩဆံၫဘီၩ့ လၧၥၫ့ထီး, လၧနါဒံၩ့ၥီၫ မုၬမုၬလီၫ. 4 အဂဲးဘဲၫယီၩ န မၩၥၭထိၬယၧၩ လၧနမၩဆၧအကၠီၩ့ နီၪ! ယဟိဝၩဧ့, ယမိၥုၪ့ဎွံၫၥၭယီၫ လၧနစူၪ အဆၧမၩ အဖၧၩ့လီၫ. 5 န မၩဆၧလဖၪနီၪ, မွဲဆံၭဒိၪလဲၪ! ယဟိဝၩဧ့, တၭ နကိၪ့ထၪ့ဖၭလၩ့ဆၧနီၪ ယိၬမၬလီၫ. 6 ၦအီၪလၧဆၧဖိၪဆၧဎါအၥၭ လၥ့ၪယၫဘၪတၭ, ၦအဂီၩ့ နၪၥ့ၪ ဆၧယီၩအ့ၬ. 7 တၭ ထီး ၦအအၧၩ့ မဲၪထၪ့ ဘဲၫနၪ့ၥံၪမံၩ့ၥံၪ အၥိၭနီၪတၭ, ၦမၩဆၧအၧၩ့ ထီးအလူၬ ဘီၪထၪ့ယီၫထၪ့တၭ, မွဲ ဘဲၫၥိၭ အမိထီၩ့လၧဆၧဂၭဂီၩ့ လၩ့ဆိၩလၩ့ကၠၪလီၫ. 8 တၭ နဝ့ၫဒၪ နမွဲဆၧထၪ့ထီၫထုၬ လၩ့ဆိၩလၩ့ကၠၪ, ယဟိဝၩဧ့, 9 အဂဲးဘဲၫယီၩ, ယိခွါ, နဒုၪနဒၩၥံၪ; ယဟိဝၩဧ့, အဂဲးဘဲၫယီၩ, ယိခွါ, နဒုၪနဒၩၥံၪ ထီၩ့လၧဆၧဂၭဂီၩ့တၭ, ကယဲ ၦၡၩ လၧအမၩဆၧအၧၩ့ ထီးအလူၬနီၪ လၩ့မုလၩ့ဖၭလီၫ. 10 အ့ၪမွဲ နအီၪက့ၪထၪ့ထီၫ ယနိၩ့ ဘဲၫ ချီဖၫမံၩ့အနိၩ့ အၥိၭနီၪလီၫ. ယဒိၭဆၧဂုၪယၧၩ လၧၥိၪအၥံၫ့လီၫ. 11 တၭ ယမ့ၬၥၪ န့ဘၪဆၧ လၧအဆိၫ့ဘၪ ၦလၧအခိၭၥူၪဆၧ လၧယဂး အလီၩ့, ယနါ နါဂၧၫ့ဆၧ လၧၦအအၧၩ့ လၧအဂဲထုၪ့ ထၫ့ဒုၪဒၩယၧၩ အဂဲးလီၫ. 12 ၦတီၩၦလီၩ့ မိဂ့ၩထၪ့ ဘဲၫၥံၪ့စီၩ့မလီၫ့ အၥိၭ မိဒိၪထၪ့ ဘဲၫၥံၪ့ၡိၫအ့ရ့ၭ လၧလ့ၭဘနၧၫ့ အလီၩ့ အၥိၭနီၪလီၫ. 13 ၦၡၩ လၧအၥုၪ့လၩ့အၥၭ လၧယဟိဝၩ အဂံၪ့ဖၧၩ့နီၪ ဂ့ၩထၪ့ဝ့ၫ လၧပယွၩ အဝၩ့လဖၪ အဖၧၩ့; 14 လၧအၥၭၡါခိၪဘွၩ လါနၫ့ဘိၩ ဘၪ့ထၪ့ၥၪထၪ့တၭ, အီၪဝ့ၫ ၥံၫ့ဆ့ၬလီၫ. 15 ဘဲၫၥိၭ ဆၧမိဒုၭနဲၪ လၧယဟိဝၩ မွဲအတီၩအလီၩ့နီၪ, အဝ့ၫဒၪမွဲ ယလဲၫ့လဖျိၪ့တၭ, ဆၧအၧၩ့ အီၪလၧအဖၧၩ့ နးဆံၭအ့ၬ. 

1 ယဟိဝၩ ပၧၩ့ဆၧတၭ, ကီၩ့ဝ့ၫၥိၭဝ့ၫ လၧဆၧအကယးကဖး; ယဟိဝၩ ကီၩ့ဝ့ၫၥိၭဝ့ၫ လၧဆၧဂဲးဆၧဘၭ, ဒဲခဲးထူၬ အယးဒံၩ့ဆ့လီၫ. မွဲမၬ, ဂၪ့ခိၪ မိအီၪဂုးအီၪခၧၫ့ လဂဲၩလဝၭဘၪလီၫ. 2 နလးဆီၩ့ဆီ အီၪခၧၫ့ ခီၫလၧဖျိၩ့, နဝ့ၫဒၪ နအီၪလၧဖျိၩ့ အဆိၩဆိၩအကၠၪကၠၪလီၫ. 3 ထံၫလုၬဘံၭ ဆၧဆိၬထၪ့ဆၧ, ယဟိဝၩဧ့, ထံၫလုၬဘံၭ ဆၧဆိၬထၪ့အၥီၫ; ထံၫလုၬဘံၭ ဆၧဆိၬထၪ့ အလပီၩဆီၪ့လဖၪလီၫ. 4 တၭ ယဟိဝၩ လၧအလးထၪ့ထီၫနီၪ အလၩအဖၩ့ ဒိၪနဲၪ့ ထံၫအၪ အၥီၫ, မၫဆမံၭ အလပီၩဘွၩခိၪ အဒိၪအဆီၪ့နီၪဒံၭလီၫ. 5 နဆၧထိးအၥၭလဖၪနီၪမွဲ ဆၧမွဲဆၧတီၩ လၩ့ထံးလၩ့ဆ့လီၫ. ဆၧဆံၫ့ဎံၪ ကြၨၭ လၧနဂံၪ့အဂး လၩ့ဆိၩလၩ့ကၠၪ, ယဟိဝၩဧ့. 

1 ယဟိဝၩဧ့, ယွၩ လၧအမၩဆၧၫ့ထဲၩ့ ဆၧအၧၩ့, ၦလၧအမၩဆၧၫ့ထဲၩ့ ဆၧအၧၩ့, ယွၩဧ့, ဖၩ့ထၪ့ဆံၭ. 2 ဂဲထုၪ့ဆံၭ; ၦလၧအစ့ၩရၫ့ ဂၪ့ခိၪဧ့, ဖ့ၪထဲၩ့ ၦၡၩ အီၪက့ၪထၪ့ထီၫအၥၭ လၧဆၧလၧအမၩဝ့ၫ အကၠီၩ့ နီၪဆံၭ. 3 ယဟိဝၩဧ့, ၦၡၩ လတီၩလလီၩ့ဘၪနီၪ ဆံၭယံၬလဲၪ, ၦၡၩ လတီၩလလီၩ့ဘၪ မိၥုၪ့ဎွံၫၥၭယီၫ လၧဆၧအဖၫ့ခိၪ ဆံၭယံၬလဲၪ! 4 အဝ့ၫၥံၪ ဒုၭထၪ့ဖျ့ၭဆၧ လၧအနိၭ တၭ, ချဲၩ့ဆၧကၪလဖၪ; ၦမၩဆၧအၧၩ့ ထီးအလူၬလဖၪနီၪ အီၪက့ၪဖိၫလိၫအၥၭလီၫ. 5 အဝ့ၫၥံၪ ဂူၬလၩ့ဘျ့ၭ နၡၩခမျၧး, ယဟိဝၩဧ့, တၭ မၩနၧၩ့မၩစၪ နဆၧန့ၥၫ လီၫ. 6 မွဲအကျီၪ့ၥံၫခွံၬ ၦမုၪမဲၫ, ဒဲၦမွံၩတၭ မၩၥံၫ ၦဖိၪဎွ့ၪလီၫ. 7 တၭ အဝ့ၫၥံၪ စံၭဝ့ၫ, ယဟိဝၩ လဒၪဘၪတၭ, စယၫကူၭ အယွၩ ယိဝ့ၫဆ့အ့ၬ. 8 ၦၡၩ လၧၦခမျၧးအကျၩ အီၪလၧဆၧဖိၪဆၧဎါ အၥၭၥံၪဧ့, နၪၥ့ၪဆၧဆံၭ. ၦအဂီၩ့ၥံၪဧ့, နၥံၪ မိန့ဘၪ ဆၧကိၪ့ၥ့ၪ ဆံၭယံၬခိၬလဲၪ. 9 တၭ ၦလဂၩ လၧအၥုၪ့လၩ့ နါနီၪ, မွဲအနါဂၧၫ့ဆၧ အ့ၬဧၪ. ၦလၧအတဲၩ့လၩ့ ၦမ့ၬၥၪ လဂၩနီၪ, မွဲအဒၪဘၪဆၧ အ့ၬဧၪ. 10 ၦလၧအအၪ့ၥီၪ့ ၦဆၨၩၥံၪ လဂၩနီၪ, ဒဲၦလၧအၥီၪ့လိၪ ၦၡၩ လၧဆၧၥ့ၪယၫ လဂၩနီၪ, မွဲအဖ့ၪလၫ့ ဆၧဒဲၩဘၭ အ့ၬဧၪ. 11 ယဟိဝၩ ၥ့ၪယၫ ၦၡၩ ကိၪ့ထၪ့ဖၭလၩ့ဆၧနီၪမွဲ ဆၧပျီၩပျီၩ လီၫ. 12 ယဟိဝၩဧ့, ၦလဂၩ လၧနနၭ အၪ့ၥီၪ့ဝ့ၫ, ဒဲၥီၪ့လိၪဝ့ၫ လၧနဆၧၥီၪ့ဆၧၥၫ့ အဖၧၩ့နီၪ, ဘၪဆိၪဂ့ၩဝ့ၫတၭ; 13 မွဲ ဘဲၫၥိၭ နမိဒုၭအီၪပွံၭဝ့ၫ လၧဆၧအၧၩ့ အမုနံၩလဖၪနီၪ, ထီးဆၧခုၪ့လၩ့ ၦၡၩ လတီၩလလီၩ့ဘၪ အဆၧဖၧၩ့ နီၪလီၫ. 14 အဂဲးဘဲၫယီၩ ယဟိဝၩ လခွံၬၡိၭဘၪ အၡၩခမျၧးတၭ, စဲၪ့ဒၪ အဆၧန့ၥၫနီၪ ဆ့အ့ၬ. 15 အဂဲးဘဲၫယီၩ ဆၧစ့ၩရၫ့ မိထဲၩ့ထဲၩ့ လၧဆၧတီၩဆၧလီၩ့ အအီၪ, ဒဲကယဲ ၦလၧအၥၭလီၩ့ ထီးအလူၬလဖၪ မိဖိၬအခဲၫ့လီၫ. 16 တၭမွဲ ပလၫ မိဂဲထုၪ့ လၧယဂး ထၫ့ဒုၪဒၩ ၦအအၧၩ့လဖၪနီၪလဲၪ. မွဲပလၫ မိအီၪက့ၪ ဆၧၫ့ထုၪ့အၥၭ လၧယဂး ထၫ့ဒုၪဒၩ ၦမၩဆၧအၧၩ့လဖၪလဲၪ. 17 ယဟိဝၩ အ့ၪလမွဲဘၪ ယဆၧမၩဆၧၩ့တၭ, ယၥၭ မိအီၪထၪ့ ချဲၫ့ချံၭ လၧဆၧလၩ့မါပံၭ အဖၧၩ့လီၫ. 18 ထီးယ အ့ၪစံၭ ယခၪ့ ဖျၬနီၪ; ယဟိဝၩဧ့, နခိးနတၩ မၩဂုးမၩခၧၫ့ယၧၩ လီၫ. 19 လၧယဆီၫ့မီၪ့ဆၧအၪ လၧယၥၭခံဖၧၩ့ အကျၩနီၪ နဆၧမုၬလၩလဖၪ ဒုၭမုၬယၥၭလီၫ. 20 တၭ ဆၧအၧၩ့ အလးဆီၩ့ဆီ လၧအထၫ့ဒုၪဒၩ ဆၧၥီၪ့ဆၧၥၫ့နီၪ, မိဖံၭၥိၭလိၬအၥၭ လၧနၧၩဆ့ဧၪ. 21 အဝ့ၫၥံၪ အီၪကိၩ့အီၪကီၪ့ ထၫ့ဒုၪဒၩ ၦတီၩၦလီၩ့ အၥၭ တၭ, စ့ၩရၫ့စၪ ဆၧၥွံၪ လၧအဆၧဒဲၩဘၭ လအီၪဘၪနီၪလီၫ. 22 အ့ၪမွဲ ယထိၬထၪ့ထီၫ လဖျိၪ့နီၪ, မွဲယဟိဝၩ, ဒဲဆၧဖလ့ၬ အလဲၫ့လဖျိၪ့နီၪ မွဲယယွၩလီၫ. 23 တၭ ယွၩ မိဒုၭဘၪ အဝ့ၫၥံၪ လၧအဆၧအၧၩ့ဒၪဝ့ၫတၭ, မိဒၪ့ထ့ၬခွံၬဝ့ၫ လၧအဆၧအၧၩ့ဒၪဝ့ၫ အဖၧၩ့လီၫ. ယဟိဝၩ ပယွၩ မိဒၪ့ထ့ၬခွံၬ အဝ့ၫၥံၪ လီၫ. 

1 ဂဲၫဘီၪ, မွဲပၥံၫကျံၩၡီၩ့ ယဟိဝၩ လၧဆၧၥီၫဖၭဒိၪ ဆံၭ. မွဲပၥၭထိၬတၭ ကိၭၡၭထၪ့ၡီၩ့ ပဆၧထိးထဲၩ့တၩ့ထဲၩ့ အလဲၫ့ဆံၭ. 2 မွဲပလ့ၩထၪ့ၡီၩ့ လၧအမ့ၬယၫ အီၪလၧဆၧစံၭထၪ့အၪ့အူၭတၭ, ကိၭၡၭထၪ့ၡီၩ့ အဝ့ၫဒၪ လၧဆၧၥံၫကျံၩလဖၪဆံၭ. 3 အဂဲးဘဲၫယီၩ ယဟိဝၩမွဲ ယွၩဖၭဒိၪ, ဒဲစဎွၩဖၭဒိၪ လဂၩ လၧယွၩ ထီးအလူၬ အဖၫ့ခိၪလီၫ. 4 ဂၪ့ခိၪ အဆၧယိၬဖၧၩ့ၥံၪ အီၪလၧအစူၪဖၧၩ့တၭ, ခိၪလီၩ့ ထိၩ့ချိၬ အဆၧလူဒိၪဎွ့ၩဒိၪလဖၪနီၪ, မွဲအဆၧဆ့လီၫ. 5 မၫဆမံၭနီၪ မွဲအဆၧတၭ, မၩကဲၪထၪ့ဝ့ၫ; ဒဲခီၫၥူၫခိၪ မၩဝ့ၫ လၧအစူၪဆ့လီၫ. 6 ဂဲၫဘီၪ, မွဲပဘိၪ့ထၪ့ဘၩထၪ့ၡီၩ့တၭ, ထွံၩလၩ့ၡီၩ့ ဒဲချံၭလၩ့ ပခၪ့ လၧယဟိဝၩ လၧအတဲၩ့လၩ့ပၧၩ အမ့ၬယၫဆံၭ. 7 အဂဲးဘဲၫယီၩ အဝ့ၫဒၪမွဲ ပယွၩတၭ, ပဝ့ၫဒၪ ပမွဲ အဆၧအၪ့အဆၪအလး အၡၩခမျၧး, ဒဲအစူၪ အၥိၪလဒီၪ့လီၫ. 8 နၥံၪ အ့ၪခိၭနၪ အလူအထၫ လၧမုလနံၩယီၩ, ထီးမၩနီၩ့ နၥံၪအၥၭ ဘဲၫလၧမ့ရဘၫအၥိၭ, ဘဲၫဆၧကျဲၩ့ဖစီၩ့ အမုနံၩ လၧမံၩ့လၬကျၩ အၥိၭနီၪ လဂ့ၩ. 9 ထီးနီၪ နၥံၪအဖါၥံၪ ကျဲၩ့ဖစီၩ့ယၧၩတၭ, မၩခွါ ယၧၩ, ဒၪဘၪ ယဆၧမၩဆ့လီၫ. 10 တၭ ယၥုၪ့ခိၥၭဝီၩ အနံၪ့ လံဆံၫ အထးဖၧၩ့ လၧၦလဆိၩနီၪ အကၠီၩ့ လီၫ. တၭ ယစံၭ, အဝ့ၫၥံၪမွဲ ၦခမျၧး လၧအဂၭဖျိၭဆၧ လၧအၥၭတၭ, ၥ့ၪယၫ ယဖၧၩ့ၥုၪ့ဖၧၩ့ၥၭနီၪဆ့အ့ၬ. 11 မၩအၥၭဘဲၫနီၪတၭ, ယဆိၪလၩ့ယၥၭ လၧယၥၭထၪ့အဖၧၩ့ လၧၦလဖၪနီၪ မိလ့ၩနုၬဘၪဝ့ၫ လၧယဆၧအီၪပွံၭ အဖၧၩ့နီၪဆ့အ့ၬ. 

1 ဂၪ့ခိၪဖိၪ ထီးအလူၬၥံၪဧ့, ၥံၫကျံၩထၪ့ ယဟိဝၩ လၧထၭခိၪ အၥၫ့တၭ, ၥံၫကျံၩထၪ့ ယဟိဝၩဆံၭ. 2 ၥံၫကျံၩထၪ့ ယဟိဝၩ, စံၭထၪ့အၪ့အူၭ အမံၩ့တၭ, ဒုၭဂၧၫ့ထၪ့ၥၩလၩ့ အဆၧထိးထဲၩ့တၩ့ထဲၩ့ လၧလနံၩဘၪလနံၩ ဆံၭ. 3 လီၩလၩ့လၬလၩ့ ၦဆၨၩၥံၪ လၧအလၩအဖၩ့, အဆၧလၩ့လၭလဖၪ လၧၦခမျၧး ထီးအလူၬ အကျၩနီၪ ဆံၭ. 4 အဂဲးဘဲၫယီၩ ယဟိဝၩမွဲ ဆၧအဒိၪတၭ, ဆၧစံၭထၪ့အၪ့အူၭ အလးအီၪဝ့ၫ ဖၭဒိၪဆ့လီၫ. အဝ့ၫဒၪမွဲ ဆၧၥၭမဲၪအလး ဒိၪနဲၪ့ယွၩလဖၪ ထီးအလူၬနီၪဒံၭလီၫ. 5 အဂဲးဘဲၫယီၩ ကယဲ ၦဆၨၩလဖၪ အယွၩၥံၪ ထီးအလူၬနီၪ, မွဲဆၧပျီၩပျီၩတၭ; အ့ၪမွဲ ယဟိဝၩ မၩကဲၪထၪ့ မူၭခိၪလီၫ. 6 ဆၧဂဲးဆၧဘၭ, ဒဲဆၧအကယးကဖး အီၪဝ့ၫ လၧအမ့ၬယၫ, ဒဲဆၧအစီၩ့အမၩ့, ဒဲဆၧအဎံၫအလၩ အီၪဝ့ၫ လၧအလးဆံၫ့ဎံၪ အဖၧၩ့နီၪလီၫ. 7 ဖ့ၪလၫ့ဆၧ လၧယဟိဝၩ, ၦခမျၧး အဂံၪ့ဒီၪ့ၥံၪဧ့, ဖ့ၪလၫ့ ဆၧလၩဖၩ့, ဒဲအစီၩ့အမၩ့ လၧယဟိဝၩဆံၭ. 8 ဖ့ၪလၫ့ ယဟိဝၩ အမံၩ့ အလၩအဖၩ့နီၪတၭ, ဆိၬ ဆၧမၩဘိၪ့တၭ, ဂဲၫနုၬ လၧအနီးလဖၪ အဖၧၩ့ဆံၭ. 9 ဘိၪ့ထၪ့ဘၩထၪ့ ယဟိဝၩ လၧဆၧဆံၫ့ဎံၪ အဎံၫအလၩဆံၭ. ၦဂၪ့ခိၪဖိၪ ထီးအလူၬၥံၪဧ့, ဝၭထိၬ လၧအမ့ၬယၫဆံၭ. 10 စံၭ လၧၦဆၨၩၥံၪ အကျၩ, ယဟိဝၩ ပၧၩ့ဆၧ မွဲမၬ, ဂၪ့ခိၪ မိအီၪဂုးအီၪခၧၫ့, လဝၭဘၪလီၫ. အဝ့ၫဒၪ မိစ့ၩရၫ့တီၩန့ ၦခမျၧးလီၫ. 11 မွဲမူၭခိၪ ၥုၪ့ထိၬၥၭထိၬ, ဒဲဂၪ့ခိၪ ၥုၪ့ဎွံၫၥၭယီၫဆံၭ. မွဲမၫဆမံၭ ဒဲအဆၧလၧၫ့ဆၧဎွ့ၩနီၪ ၥီၫထၪ့ဆံၭ. 12 မွဲဂၪ့ခိၪ အဝၩ့လဖၪ, ဒဲကယဲ ဆၧအီၪလၧအဖၧၩ့နီၪ, ၥုၪ့ဎွံၫၥၭယီၫဆံၭ. ထီးနီၪလဖၧၫ့ ကယဲ ၥံၪ့ လၧမံၩ့လၬကျၩ မိၥုၪ့ထိၬၥၭထိၬ လၧယဟိဝၩ အမ့ၬယၫ ထီးအလူၬ လီၫ. 13 အဂဲးဘဲၫယီၩ ဂဲၫဝ့ၫ ဘဲၫၥိၭ အမိစ့ၩရၫ့ ဂၪ့ခိၪ လီၫ. တၭ မိစ့ၩရၫ့ ၦဂၪ့ခိၪဖိၪ လၧဆၧတီၩဆၧလီၩ့ ဒဲၦခမျၧးၥံၪ လၧဆၧမွဲဆၧတီၩလီၫ. 

1 ယဟိဝၩ ပၧၩ့ဆၧတၭ, မွဲဂၪ့ခိၪ ၥုၪ့ဎွံၫၥၭယီၫဆံၭ. မွဲကျိၩ့ၥံၪ အၪဖျိၪ့နီၪ ၥုၪ့ထိၬၥၭထိၬဆံၭ. 2 ဆၧအုၪ့ ဒဲဆၧခံၭ အီၪဝၬဖီၩ့ အဝ့ၫဒၪ; ဆၧတီၩဆၧလီၩ့, ဒဲဆၧစ့ၩရၫ့မွဲ အဝ့ၫဒၪ အလးဆီၩ့ဆီ အခၪ့ထံၭ လီၫ. 3 မ့ၪ လ့ၩ လၧအမ့ၬယၫတၭ, အၪ့ခွံၬ အဒုၪအဒၩ အီၪဝၬဖီၩ့ဝ့ၫလီၫ. 4 အလၫ့ဝဲဒံၭ ဒုၭဖၩ့ထၪ့ ဂၪ့ခိၪ, ဂၪ့ခိၪ ဒၪဘၪဝ့ၫတၭ, ဝၭၡိၩ့ၡိၬဝ့ၫဒၪလီၫ. 5 ခိၪလီၩ့ ထိၩ့ချိၬ ဖံထၪ့ဝ့ၫ ဘဲၫ ဎိၭအၥိၭ လၧယဟိဝၩ အမ့ၬယၫ လၧဂၪ့ခိၪ ထၧၫ့ဖျိၪ့ယၫ အကဆါ အမ့ၬယၫလီၫ. 6 မူၭခိၪ ဒုၭဖျီၪထၪ့ အဆၧတီၩဆၧလီၩ့တၭ, ၦဆၨၩ ထီးအလူၬလဖၪ ဒၪဘၪ အလၩအဖၩ့လီၫ. 7 ကယဲ ၦလၧအမၩ ဆၧဂၩ့ဆၧဖၪ့ အဆၧမၩ, ၦလၧအအီၪက့ၪဖိၫလိၫအၥၭ လၧဆၧလမွဲဘၪ ဆၧအကၠီၩ့လဖၪနီၪ အမ့ၬ မိမဲဝ့ၫလီၫ. ယွၩ ထီးအလူၬၥံၪဧ့, ဘိၪ့ထၪ့ဘၩထၪ့ အဝ့ၫဒၪဆံၭ. 8 ဇံအိၫ့ နါဂၧၫ့ဝ့ၫတၭ, ၥုၪ့ထိၬၥၭထိၬ ဒဲယုဒၫ အဖိၪမုၪၥံၪ ၥုၪ့ဎွံၫၥၭယီၫ လၧနစ့ၩရၫ့ဆၧ လဖၪအကၠီၩ့, ယဟိဝၩဧ့, 9 အဂဲးဘဲၫယီၩ, ယဟိဝၩဧ့, နဝ့ၫဒၪ နမွဲဆၧထၪ့ထီၫ လၧဂၪ့ခိၪ ထၧၫ့ဖျိၪ့ယၫ အဖၫ့ခိၪ; နအီၪလၧဆၧထၪ့ထီၫ လၧယွၩ ထီးအလူၬလဖၪ အဖၫ့ခိၪ လၩ့ထံးလၩ့ဆ့ၭလီၫ. 10 ၦလၧအအဲၪ ယဟိဝၩၥံၪဧ့, ၥၭဂဲၫ့ မ့ၬလဲၩ ဆၧအၧၩ့ ဆံၭ. အဝ့ၫဒၪ ခိၭထၬ အၡၩဆံၫ့ဎံၪ အၥၭမၧၫ့နီၪတၭ, မၩဖီၩ့မၩဖျ့ၭဝ့ၫ လၧၦလတီၩလလီၩ့ဘၪ အစူၪဖၧၩ့လီၫ. 11 ဆၧဖၩ့ ဎွံၪယူၭအၥၭ လၧၦတီၩၦလီၩ့ အဂးယူၭ. ဒဲဆၧၥုၪ့ထိၬၥၭထိၬ လၧၦအၥၭဆုးလီၩ့ အဂးနီၪဆ့လီၫ. 12 ၦတီၩၦလီၩ့ၥံၪဧ့, ၥုၪ့ထိၬၥၭထိၬ လၧယဟိဝၩ အဖၧၩ့ဆံၭ. တၭ စံၭထၪ့အၪ့အူၭ အဆၧနၪ့ထၪ့ထဲၩ့ ဆံၫ့ဎံၪနီၪဆံၭ. 

1 ၥံၫကျံၩထၪ့ ယဟိဝၩ လၧထၭခိၪအၥၫ့ဆံၭ. အဂဲးဘဲၫယီၩ အဝ့ၫဒၪ မၩ ဆၧလၩ့လၭလဖၪလီၫ. အစူၪထွ့ၪ ဒဲအစူၪဒူၪဆံၫ့ဎံၪ ထိးထဲၩ့တၩ့ထဲၩ့ဆၧ လၧအဂးလီၫ. 2 ယဟိဝၩ ဒုၭၥ့ၪယၫယူၭ အဆၧထိးထဲၩ့တၩ့ထဲၩ့တၭ, ဒုၭနဲၪ အဆၧတီၩဆၧလီၩ့ လၧၦဆၨၩၥံၪ အမ့ၬယၫ လီၫ. 3 အဝ့ၫဒၪ နၪ့ထၪ့ထဲၩ့ အဆၧအဲၪအခိးအတၩ ဒဲအဆၧမွဲဆၧတီၩ လၧအံၫစရ့လၭ အၡၩဂံၪ့ဖိၪ အဂးလီၫ. ဂၪ့ခိၪ အထုၬၥံၪ ထီးအလူၬနီၪ ဒၪဘၪယူၭ ပယွၩ အဆၧထိးထဲၩ့တၩ့ထဲၩ့ယူၭ. 4 ကိၭၡၭထၪ့ လၧယဟိဝၩ ၦဂၪ့ခိၪဖိၪ ထီးအလူၬၥံၪ ဧ့, ၥုၪ့ထိၬၥၭထိၬ ဒဲၥုၪ့ဎွံၫၥၭယီၫတၭ, ၥံၫကျံၩ အၪ့အူၭထၪ့ဆၧဆံၭ. 5 ၥံၫကျံၩ အၪ့အူၭထၪ့ ယဟိဝၩ လၧနါဒံၩ့ လၧနါဒံၩ့ ဒဲဆၧၥံၫကျံၩ အလူဆ့ဆံၭ. 6 ပံၩၥံၪ ခဲၫၥံၪ ဒဲခွ့ၩ အၥီၫနီၪ မၩဆၧၥၭထိၬအၥီၫဖၭဒိၪ လၧစဎွၩ ယဟိဝၩ အမ့ၬယၫဆံၭ. 7 မွဲမၫဆမံၭ ၥီၫထၪ့, ဒဲအဆၧလၧၫ့ဆၧဎွ့ၩ; ဂၪ့ခိၪ ဒဲၦအီၪဝ့ၫ လၧအလီၩ့ဆ့ဆံၭ. 8 မွဲထံၫလုၬဘံၭဆၧ ဒဲၩအစူၪဆံၭ, မွဲခိၪလီၩ့ ထိၩ့ချိၬ ၥုၪ့ဎွံၫၥၭယီၫ လစီၪ့ဎး လၧယဟိဝၩ အမ့ၬယၫဆံၭ. 9 အဂဲးဘဲၫယီၩ အဝ့ၫဂဲၫဝ့ၫ ဘဲၫၥိၭ အမိစ့ၩရၫ့ ဂၪ့ခိၪလီၫ. တၭ မိစ့ၩရၫ့ ၦဂၪ့ခိၪဖိၪ လၧဆၧတီၩဆၧလီၩ့ ဒဲၦခမျၧးၥံၪ လၧဆၧမွဲဆၧတီၩလီၫ. 

1 ယဟိဝၩ ပၧၩ့ဆၧ, မွဲၦဆၨၩၥံၪ ဝၭထိၬဆံၭ. အဝ့ၫနီၪ ဆၧၫ့နၩ့ဝ့ၫ လၧခ့ၫရူၬၥံၪ အဖၫ့ခိၪတၭ, မွဲဂၪ့ခိၪ ဝၭဝ့ၫဒၪဆံၭ. 2 ယဟိဝၩ ဒိၪဝ့ၫ လၧဇံအိၫ့ အဖၧၩ့တၭ, အီၪထၪ့ထီၫဝ့ၫ လၧၦဆၨၩၥံၪ ထီးအလူၬ အဖၫ့ခိၪလီၫ. 3 နမံၩ့ လၧအမွဲ အဒိၪ ဒဲဆၧၥၭမဲၪအလးနီၪမွဲ ၦစံၭထၪ့အၪ့အူၭဝ့ၫ ဆံၭ. အနီၪမွဲ ဆံၫ့ဎံၪဝ့ၫလီၫ. 4 စဎွၩ လၧအဂဲးဆီၪ့ အဘၭဆီၪ့နီၪ အဲၪဆၧစ့ၩရၫ့တီၩတၭ, နဒုၭအီၪဂုးအီၪခၧၫ့ ဆၧတီၩဆၧလီၩ့လီၫ. နမၩဆၧစ့ၩရၫ့တီၩ, ဒဲဆၧတီၩဆၧလီၩ့ လၧယၫကူၭ အဖၧၩ့လီၫ. 5 အီၪက့ၪထၪ့ထီၫ ယဟိဝၩ ပယွၩတၭ, ဘိၪ့ထၪ့ဘၩထၪ့ ထီးအခၪ့ယဲးလၩ့ထံၭနီၪဆံၭ. အဝ့ၫဒၪနီၪ မွဲဆံၫ့ဎံၪဝ့ၫလီၫ. 6 စမိစ့ၭ, ဒဲစအၫရၧၫ့ လၧအၡၩလုဆၧ အကျၩ, ဒဲစစၫမုၪအ့လၭ လၧၦလၧအကိၭထၪ့ အမံၩ့အကျၩနီၪ; အဝ့ၫၥံၪ ကိၭထၪ့ ယဟိဝၩတၭ, အဝ့ၫဒၪ ခိၭနၪဝ့ၫလီၫ. 7 တၭ အဝ့ၫ ချဲၩ့ဒုၪ့ အဝ့ၫၥံၪ လၧဆၧအုၪ့အထုၪ့ အဖၧၩ့နီၪလီၫ. အဝ့ၫၥံၪ ထီးန့ အဆၧထိးအၥၭ, ဒဲဆၧမၪလူၬ လၧအဖ့ၪလၫ့ဝ့ၫလဖၪနီၪလီၫ. 8 ယဟိဝၩ, ပယွၩဧ့, နစံၭဆၧၫ့ အဝ့ၫၥံၪ လီၫ. နမွဲ ယွၩလဂၩ လၧအဖျါခွံၬ အဝ့ၫၥံၪ အဆၧမၪတၭ, နမၩဆၧၫ့ထဲၩ့ ဆၧအၧၩ့ လၧအဝ့ၫၥံၪ အဆၧမၩအကၠီၩ့ လီၫ. 9 အီၪက့ၪထၪ့ထီၫ ယဟိဝၩ ပယွၩတၭ, ဘိၪ့ထၪ့ဘၩထၪ့ဆၧ လၧအခိၪလီၩ့ဆံၫ့ဎံၪ အလီၩ့နီၪဆံၭ. အဂဲးဘဲၫယီၩ ယဟိဝၩ ပယွၩနီၪ မွဲဆံၫ့ဎံၪဝ့ၫလီၫ. 

1 ကယဲ ဂၪ့ခိၪဖိၪ ထီးအလူၬၥံၪဧ့, ကိၭၡၭထၪ့ လၧယဟိဝၩဆံၭ. 2 မၩ ယဟိဝၩအဆၧ လၧၥၭထိၬ, ဂဲၫ လၧအအီၪ လၧဆၧၥံၫကျံၩ မုၬမုၬဆံၭ. 3 ၥ့ၪယၫ လၧယဟိဝၩမွဲ ယွၩ ဆံၭ. အဝ့ၫဒၪနီၪ တဲၩ့လၩ့ပၧၩတၭ, ပမွဲ အဝ့ၫဒၪအဆၧ, ပမွဲ အၡၩခမျၧး, ဒဲအဆၧအၪ့ဆၪအလး အၥိၪလဒီၪ့ လီၫ. 4 တၭ ဂဲၫနုၬ လၧအတရၫ့ၥံၪ လၧဆၧစံၭထၪ့အၪ့အူၭ အခိးအတၩ; ဒဲလၧအဝၩ့လဖၪ လၧဆၧၥံၫကျံၩ အၪ့အူၭထၪ့ဝ့ၫဆံၭ. တၭ စံၭထၪ့အၪ့အူၭ အခိးအတၩ, ဒဲၥံၫကျံၩထၪ့ အမံၩ့ဆံၭ. 5 အဂဲးဘဲၫယီၩ ယဟိဝၩနီၪ ဂ့ၩဝ့ၫတၭ, အခိးအတၩ အီၪဝ့ၫ လၩ့ဆိၩလၩ့ကၠၪ, ဒဲအဆၧမွဲဆၧတီၩ အီၪဝ့ၫ လဆိၩဘၪလဆိၩ လဆိၩဘၪလဆိၩလီၫ. 

1 ယမိၥံၫကျံၩထၪ့ လၧဆၧအခိးအတၩ, ဒဲဆၧစ့ၩရၫ့ အဂဲးအကၠီၪ့ နီၪ, ယဟိဝၩဧ့, ယမိစံၭထၪ့အၪ့အူၭနၧၩ လီၫ. 2 ယမိထီးလၩ့ယၥၭ လၧဖၧၩ့ၥၭ လၧၫ့လၧၫ့ဎွ့ၩဎွ့ၩ လဘီၩ့ အဖၧၩ့လီၫ. တၭ နမိဂဲၫ လၧယအီၪ ဆံၭယံၬခိၬလဲၪ. ယမိလ့ၩဆၧ လၧယၥၭလၧၫ့ဎွ့ၩ လၧယဂံၪ့ဖၧၩ့လီၫ. 3 ဆၧမၩအၧၩ့နီၪ မိအီၪက့ၪ လၧယမ့ၬယၫ နးမံၩ့အ့ၬ. ၦလၧအမၩမၪဆၧနီၪ ယမ့ၬလဲၩ အဆၧမၩတၭ; မိဘုၭထၬ လၧယလီၩ့အ့ၬ. 4 ဆၧၥၭကဲၪ့ မိဘၪစဲၪ့ဖၭ လၧယၧၩတၭ; ၦၡၩအအၧၩ့နီၪ ယမိၥ့ၪယၫ အဝ့ၫ အ့ၬ. 5 ၦလၧအခဲၪ ၦလၧအနဲၩ့ထံၭနီၪ ယမိနၫ့ထၪ့ခွံၬဝ့ၫလီၫ. ၦလၧအအီၪက့ၪ အမ့ၬထၪ့ထီၫတၭ, အီၪက့ၪဖိၫလိၫအၥၭနီၪ ယထိးနၧၩ့အ့ၬ. 6 တၭ ယမ့ၬၥၪ မိအီၪလၧၦအတီၩအလီၩ့လဖၪ အလီၩ့ လၧထံၫၥံၪခးၥံၪ အဖၧၩ့ ဘဲၫၥိၭ အမိအီၪလၧယၥိၭလီၫ. တၭ ၦလၧအလ့ၩဆၧ လၧဖၧၩ့ၥၭ အလၧၫ့အဎွ့ၩ လဘီၩ့နီၪ မိမၩ ယဆၧလီၫ. 7 ၦလၧအအၪ့လီၫဆၧနီၪ မိအီၪဘၪ လၧယဂံၪ့ဖၧၩ့ အ့ၬ. ၦလၧအချဲၩ့ဆၧအဘျံၭအဘျၪ မိအီၪဂုးအီၪခၧၫ့ လၧယမ့ၬယၫဆ့အ့ၬ. 8 ဘဲၫၥိၭ ယမိဒၪ့ထ့ၬခွံၬ ၦၡၩမၩ ဆၧအၧၩ့ ထီးအလူၬ လၧယဟိဝၩ အဒိၩ့ဖၧၩ့နီၪ, ယမိမၩဂၭဂီၩ့ လဂီၩဘၪလဂီၩ လဂီၩဘၪလဂီၩ ကယဲ ၦလတီၩလလီၩ့ဘၪ လၧခးဖၧၩ့ ထီးအလူၬလီၫ. 

အၪ့အူၭ Psalms 102 

1 ယဟိဝၩဧ့, ခိၭနၪ ယဆၧဘၩဆိၪဖၪတၭ, ဆၧလၧယအၪ့ကံၩ့နီၪ, မွဲအလ့ၩနုၬ လၧနအီၪဆံၭ. 2 တၭ မုနံၩမုနၩ လၧယဘၪ ဆၧခိဆၧဝီၩနီၪ ထီးမၩဘံၭ နမ့ၬ လၧယၧၩ လဂ့ၩ, ဒိၭနနါ လၧယၧၩဆံၭ. မုလနံၩ လၧယကိၭထၪ့နၧၩတၭ, စံၭဆၧၫ့ယၧၩ ချဲၫ့ချဲၫ့ဆံၭ. 3 အဂဲးဘဲၫယီၩ ယမုနံၩ ဒံၩခွံၬဝ့ၫ ဘဲၫမ့ၪခူၪအၥိၭတၭ, မ့ၪအၪ့ ယဎွံၪၥံၪ ဘဲၫၥံၪ့မုအၥိၭနီၪလီၫ. 4 ယၥၭဘၪ ဆၧကျီၪ့ခွံၬတၭ, ဎဲၫ့ထၪ့ခွံၬ ဘဲၫနၪ့ၥံၪမံၩ့ၥံၪ အၥိၭ ထီးယ ၥၭနၪ့ အၪ့ဆၧလီၫ. 5 မွဲယဂၪ့အုၩ့ဂၪ့ထိၬဆၧ အၥီၫအကၠီၩ့ တၭ, ယဎွံၪဘုၭထၬ လၧယယၪလီၫ. 6 ယလၩ့ဂၬ ဘဲၫ စၭကဝၭ လၧမံၩ့လၬကျၩ, ယလၩ့ဂၬ ဘဲၫ ထိၪပဂူၪ လၧဆၧအီၪယူဝ့ၫ အလးအၥိၭနီၪလီၫ. 7 ယအီၪခိၭ တၭ, ယမၩယၥၭ ဘဲၫထိၪဎွံၭ အီၪလဘံၪ့ဎး လၧဂံၪ့ခိၪ အၥိၭနီၪလီၫ. 8 တၭ ယဒုၪယဒၩ ဒုၪဒွ့ၪယၧၩ ၥံၫ့နံၩချီၩ့, ဒဲလၧအအီၪက့ၪဖိၫလိၫအၥၭ လၧယဖၫ့ခိၪ ဆိၪလၩ့အၥၭ ထၫ့ဒုၪဒၩယၧၩလီၫ. 9 အဂဲးဘဲၫယီၩ ယအၪ့ဖံၫ့ချၪ ဘဲၫကိၪအၥိၭနီၪတၭ, ယလဲၩဎုၬ ယဆၧအီၩ လၧမ့ၬထံၫလီၫ. 10 မွဲလၧနၥၭထၪ့, ဒဲနၥၭခဲၩထၪ့အကၠီၩ့; အဂဲးဘဲၫယီၩ နအီၪက့ၪထၪ့ထီၫယၧၩတၭ, နခွံၬလၩ့ ယၧၩဆ့လီၫ. 11 ယမုနံၩမုနၩလဖၪ မၩအၥၭ ဘဲၫဆၧလၩၡူၪ ထုၭထၪ့ထီၫအၥၭ အၥိၭနီၪတၭ, ယဝ့ၫဒၪယီၩ ယဎဲၫ့ထၪ့ခွံၬ ဘဲၫနၪ့ၥံၪမံၩ့ၥံၪ အၥိၭနီၪလီၫ. 12 အ့ၪမွဲ နၧၩ, ယဟိဝၩဧ့, နဆၧၫ့နၩ့[လၧလးဆီၩ့ဆီ] လၩ့ဆိၩလၩ့ကၠၪ, ဒဲဆၧနၪ့ထၪ့ထဲၩ့နၧၩနီၪ အီၪဝ့ၫ အဆိၩဆိၩ အကၠၪကၠၪလီၫ. 13 နမိဂဲထုၪ့တၭ, နမိယၫ့ၥုၪ့ ယၫ့ၥၭ ဇံအိၫ့လီၫ. အဂဲးဘဲၫယီၩ ဆၧဖၭနံၩဖၭၥၫ့ အထီ လၧဆၧမိယၫ့ၥုၪ့ယၫ့ၥၭ အဝ့ၫနီၪ ဘၪယူၭ. 14 အဂဲးဘဲၫယီၩ နခ့ၫနၡၩ မုၬလၩအၥၭ လၧအလိးလဖၪတၭ, အဲၪ အဂၪ့ခိၪမုၬ ဒၪလ့ၬဆ့လီၫ. 15 တၭ ၦဆၨၩၥံၪ မိၥၭမဲၪ ယဟိဝၩ အမံၩ့, ဒဲကယဲ ဂၪ့ခိၪ အစဎွၩၥံၪ နလၩဖၩ့ လီၫ. 16 အဂဲးဘဲၫယီၩ ယဟိဝၩ မၩထၪ့ထဲၩ့ ဇံအိၫ့တၭ, မိအီၪဖျီၪထၪ့ လၧအလၩအဖၩ့ အဖၧၩ့လီၫ. 17 မိကၠၪအၥၭ လၧၦၡၪ့ဖိၪယၬဖိၪ အဆၧဘၩဆိၪဖၪ အအီၪတၭ, မိမၩကြၩ့ထမး အဆၧဘၩဆိၪဖၪ ဆ့အ့ၬ. 18 ဆၧယီၩ မိဘၪကွ့ၭအၥၭ, လၧၦလၧအမိဂဲၫ လၧခဲၫ့ လဆိၩအဂးတၭ, ၦလၧအမိဘၪ ဆၧမၩကဲၪထၪ့ဝ့ၫ လဆၨၩ မိစံၭထၪ့အၪ့အူၭ ယဟိဝၩ လီၫ. 19 ယဟိဝၩ ယိလၩ့ဆၧ လၧအလးဆံၫ့ဎံၪထၪ့ထီၫ; လၧမူၭခိၪနီၪ ယဟိဝၩ ယိလၩ့ဝ့ၫ လၧဂၪ့ခိၪ; 20 ဘဲၫၥိၭ အမိနါဂၧၫ့ ၦဘၪစၧၩ့ထၬအၥၭ အဆၧဂၪ့အုၩဂၪ့ထိၬ, ဘဲၫၥိၭ အမိဖျါခွံၬ ၦလၧအဘၪ ဆၧစ့ၩရၫ့ၥံၫ, 21 ဘဲၫၥိၭ ၦမိလီၩလၩ့လၬလၩ့ ယဟိဝၩ အမံၩ့ လၧဇံအိၫ့ အလီၩ့, ဒဲအဆၧစံၭထၪ့အၪ့အူၭ လၧယရုစလံၫ့ အဖၧၩ့နီၪလီၫ. 22 မွဲလၧၦဆၨၩၥံၪ ထီးအ့ၪအီၪကီၪ့ လစီၪ့ဎး, ဒဲလၧဘၩ့မုးဖိၪၥံၪ, ဘဲၫၥိၭ အမိမၩ ယဟိဝၩအဆၧ အကၠီၩ့ လီၫ. 23 အဝ့ၫဒၪ မၩလၩ့ဆါထဲၩ့ ယဂဲးယဘၭ လၧဖၧၩ့ၥၭ အဖၧၩ့တၭ, မၩလၩ့ဖၨၪ ယမုနံၩမုနၩလဖၪလီၫ. 24 ယ စံၭ, ယယွၩဧ့, မၩန့ထၪ့ခွံၬယၧၩ လၧယမုနံၩဖိၭဖၫ့ လဂ့ၩ! နနံၪ့နလၩ အီၪဝ့ၫ အဆိၩဆိၩ အကၠၪကၠၪလီၫ. 25 လၧဖျိၩ့နီၪ နအီၪက့ၪလၩ့ ဂၪ့ခိၪတၭ, မူၭခိၪနီၪ မွဲနစူၪ အဆၧမၩဆ့လီၫ. 26 အဝ့ၫၥံၪ မိထီၩ့လၧဆၧဂၭဂီၩ့, အ့ၪမွဲ နဝ့ၫဒၪယီၩ နမိအီၪဂုးခၧၫ့လီၫ. တၭ အဝ့ၫၥံၪ မိလးလံၩဝ့ၫ ထီးအလူၬ ဘဲၫဆၧကီၩ့ဆၧၥိၭ အၥိၭနီၪတၭ, ဘဲၫဆဲၫ့လဘံၪ့အၥိၭ နမိအၪ့လဲၩဝ့ၫတၭ, အဝ့ၫၥံၪ မိဘၪ ဆၧအၪ့လဲၩခွံၬဝ့ၫဒၪလီၫ. 27 အ့ၪမွဲ နဝ့ၫဒၪယီၩ, နမွဲ ဘဲၫလးလးတၭ, နနံၪ့နလၩ အထုၬအီၪအ့ၬ. 28 နခ့ၫနၡၩ အဖိၪအလံၩ မိအီၪဂုးခၧၫ့ [လၧခးဖၧၩ့]တၭ, အဝ့ၫၥံၪ အချံၫအၥၪ မိအီၪဂုးအီၪခၧၫ့ လၧနမ့ၬယၫလီၫ. 

1 ယၥၭၡီၩ့ဧ့, စံၭထၪ့အၪ့အူၭ ယဟိဝၩဆံၭ. ဒဲကယဲ ဆၧလၧယဖၧၩ့ဧ့, စံၭထၪ့အၪ့အူၭ အမံၩ့ဆံၫ့ဎံၪနီၪ ဆံၭ. 2 ယၥၭၡီၩ့ဧ့, စံၭထၪ့အၪ့အူၭ ယဟိဝၩဆံၭ. တၭ အဆၧမၩဂ့ၩလဖၪနီၪ မွဲနထီးၥၭနၪ့ နးမံၩ့ လဂ့ၩ. 3 အဝ့ၫလဂၩနီၪ မွဲၦလၧအဖျါခွံၬ နဆၧၥူၭဆၧမၪ ထီးအလူၬ, ဒဲမၩဘျၪထဲၩ့ နဆၧစူၭဆၧဆၫ ကိၭအမံၩ့ဒ့ၭ; 4 အဝ့ၫဒၪ ဎွ့ၩန့ထဲၩ့ နၥၭမၧၫ့ လၧဆၧဂၭဂီၩ့ အဖၧၩ့နီၪ, ဒုၭချုၬထၪ့နၧၩ လၧဆၧအဲၪအခိးအတၩ ဒဲဆၧယၫ့ၥုၪ့ ယၫ့ၥၭလဖၪ အ၁ရဖူၩတၭ, 5 အဝ့ၫဒၪ ဒုၭဘျဲၩအၪ့ နနိၭ လၧဆၧဂ့ၩၥံၪတၭ, နၥၭ လၩ့ဘၪ့ထဲၩ့ ဘဲၫလံၬကျီၫ့ကျီၫ့အၥိၭနီၪလီၫ. 6 ယဟိဝၩ မၩဆၧတီၩဆၧလီၩ့, ဒဲဆၧစ့ၩရၫ့ လၧကယဲ ၦလၧအဘၪ ဆၧမၩအၧၩ့မၩနၭဝ့ၫအဂးလီၫ. 7 တၭ အဝ့ၫဒၪ ဒုၭၥ့ၪယၫ စမိစ့ၭ လၧအဖၧၩ့ၥုၪ့ဖၧၩ့ၥၭ, ဒဲၦအံၫစရ့လၭ အဖိၪၥံၪ လၧအဆၧဖံၭဆၧမၩလီၫ. 8 ယဟိဝၩ ၥုၪ့အီၪၥၭအီၪဆၧ, ဒဲယၫ့ၥုၪ့ယၫ့ၥၭဆၧလီၫ. ၥၭထၪ့ ကၪတၭ, အခိးအတၩ အီၪအၪမၬလီၫ. 9 တၭ အၪ့ၥီၪ့ဆၧ လထံၪဎး လဘီၩ့ဎးအ့ၬ; တၭ အီၪက့ၪ အဆၧၥၭထၪ့ လၩ့ဆိၩလၩ့ကၠၪဆ့အ့ၬ. 10 အဝ့ၫဒၪ မၩပၧၩ ဘဲၫပဆၧဒဲၩဘၭ အၥိၭနီၪဆ့အ့ၬ. ဖ့ၪဆၧၫ့ထဲၩ့ပၧၩ ဘဲၫပဆၧၥူၭဆၧမၪ အၥိၭဆ့အ့ၬ. 11 အဂဲးဘဲၫယီၩ ဘဲၫမူၭခိၪ ဆီၩ့ဆီထၪ့ လၧဂၪ့ခိၪ အဖၫ့ခိၪအၥိၭနီၪ အခိးအတၩ ဒိၪဝ့ၫ လၧၦလၧအၥၭမဲၪ အဝ့ၫ အဖၫ့ခိၪ ဘဲၫနီၪအၥိၭဆ့ လီၫ. 12 ဘဲၫမုထၪ့လခီၫ ယဲၩ့ဝ့ၫ လၧမုနုၬလခီၫအၥိၭနီၪ, အဝ့ၫ ဒုၭယဲၩ့ထၪ့ ပဆၧၥူၭဆၧမၪ လၧပၧၩ ဘဲၫနီၪၥိၭ ဆ့လီၫ. 13 တၭ ဘဲၫဖါအၥၭ အီၪ အဖိၪအလံၩအၥိၭနီၪ, ယဟိဝၩအၥၭ အီၪ ၦလၧအၥၭမဲၪအဝ့ၫ ဘဲၫနီၪအၥိၭ ဆ့လီၫ. 14 အဂဲးဘဲၫယီၩ မွဲအၥ့ၪယၫ ပမိၡါတၭ, နၪ့ထၪ့ထဲၩ့ လၧပမွဲ ဂၪ့ခိၪအမုၬလီၫ. 15 ဆၧလၧၦၡၩယီၩ, အမုနံၩ မၩအၥၭ ဘဲၫနၪ့ၥံၪမံၩ့ၥံၪ အၥိၭတၭ, ဘဲၫ ဖီၫလၧဆၧပျၩ့ဖၧၩ့ အၥိၭနီၪ, ဖီၫထၪ့ဝ့ၫ ဘဲၫနီၪၥိၭလီၫ. 16 အဂဲးဘဲၫယီၩ လံၩအူၪဘၪဝ့ၫတၭ, လအီၪလၧၩ့ဘၪနီၪ, အလးၥ့ၪယၫလၧၩ့ဝ့ၬအ့ၬ. 17 အ့ၪမွဲ ယဟိဝၩ အခိးအတၩဘၪ ၦလၧအၥၭမဲၪအဝ့ၫလဖၪနီၪ လၧဖျိၩ့ လၧအဆိၩဆိၩ အကၠၪကၠၪ, ထီၩ့လၩ့လၧအဆိၩဆိၩ အကၠၪကၠၪ ဒဲအဆၧတီၩဆၧလီၩ့ အီၪလၧဖိၪဆိၩလံၩဆိၩ; 18 လၧၦလၧအထီးန့ ဆၧအုၩ့လၩ့ ဒဲနၪ့ထၪ့ထဲၩ့ အဆၧမၪလူၬၥံၪ ဘဲၫၥိၭ အမိထီးန့မၩဝ့ၫလီၫ. 19 ယဟိဝၩ အီၪက့ၪလၩ့ အလးဆီၩ့ဆီ ဂုးခၧၫ့ လၧမူၭခိၪတၭ, အဘၩ့အမုးနီၪ ပၧၩ့ဘၪ ဆၧထီးအလူၬလီၫ. 20 အၥီၫ့ လၧအဂဲးဆီၪ့အဘၭဆီၪ့, ဒဲမၩဆၧတၭ, ခိၭနၪ အဆၧချဲၩ့အၥီၫ, နၥံၪဝ့ၫဧ့, စံၭထၪ့အၪ့အူၭ ယဟိဝၩဆံၭ. 21 ကယဲ အၡၩၥုၭမုခမျၧး အခ့ၫအၡၩၥံၪ လၧအမၩ ထီးဒၪယွၩအၥၭ, နၥံၪဝ့ၫဧ့, စံၭထၪ့အၪ့အူၭ ယဟိဝၩဆံၭ. 22 ကယဲ ဆၧလၧယဟိဝၩ မၩကဲၪထၪ့ဝ့ၫ ကိၭမံၩ့ဒ့ၭအီၪဝ့ၫ လၧအဘၩ့အမုးအဖၧၩ့ လစီၪ့လါလါၥံၪဧ့, စံၭထၪ့အၪ့အူၭ ယဟိဝၩဆံၭ. ယၥၭၡီၩ့ဧ့, စံၭထၪ့အၪ့အူၭ ယဟိဝၩဆံၭ. 

1 ယၥၭၡီၩ့ဧ့, စံၭထၪ့အၪ့အူၭ ယဟိဝၩဆံၭ. ယဟိဝၩယယွၩဧ့, နဝ့ၫဒၪ နဒိၪမၬလီၫ. နကီၩ့နၥိၭမွဲ ဆၧလၩဖၩ့, ဒဲဆၧစီၩ့ဆၧမၩ့လီၫ. 2 တၭ နလုၬဘံၭ နနၫ့ဆါဒၪနဝ့ၫ လၧဆၧဖၩ့ ဘဲၫလၧဖၬဘဲၩ့အၥိၭနီၪ, န ပၠၪထၪ့ မူၭခိၪ ဘဲၫကလကၫ အၥိၭနီၪ, 3 နမွဲ ၦလၧအမၩ အဒူၭလၧထၭလဖၪ လၧထံၫကျၩတၭ, မၩ အလဲၪ့ၥုၭ လၧဆၧအုၪ့လဖၪတၭ, ထူၬဆၧ လၧလံၩအဒံၭ အဖၫ့ခိၪလီၫ. 4 တၭမွဲ အအီၪက့ၪ လံၩလၧအၥီၫ့, ဒဲမ့ၪလၪလၧအမွဲ အခ့ၫအၡၩလီၫ. 5 အီၪက့ၪ ဂၪ့ခိၪ အခၪ့ထံၭနီၪ, ဘဲၫၥိၭ အလဂဲၩ လဝၭဘၪ အဆိၩဆိၩအကၠၪကၠၪလီၫ. 6 တၭ နလုၬဘံၭဝ့ၫ လၧမၫဆမံၭ ဘဲၫဆၧကီၩ့ဆၧၥိၭ အၥိၭနီၪတၭ; ထံၫၥံၪ အီၪဝ့ၫ လၧခိၪလီၩ့ ထိၩ့ချိၬ အဖၫ့ခိၪလီၫ. 7 တၭ လၧနအၪ့ၥီၪ့ဆၧနီၪ အဝ့ၫၥံၪ စဲၪ့ဖျိၭဝ့ၫ; လၧနလၫ့ဎွံၩ့ၥီၫ အကၠီၩ့နီၪ စဲၪ့ခွံၬဝ့ၫ ချဲၫ့ချဲၫ့လ့ၬလီၫ. 8 ခိၪလီၩ့ၥံၪ ထၪ့ဝ့ၫတၭ, ထိၩ့ချိၬၥံၪ လၩ့ဝ့ၫ ထီးအလး လၧနအီၪက့ၪ လၧအဂးလီၫ. 9 နအီၪက့ၪလၩ့ အဆၧၫ့ တၭ, အဝ့ၫၥံၪ ခၫ့ဂၬဝ့ၫအ့ၬ. တၭ မိဂဲၫထဲၩ့ထဲၩ့ ဘဲၫၥိၭ အမိလုၬဘံၭဒီၭ ဂၪ့ခိၪဆ့အ့ၬ. 10 အဝ့ၫဒၪ အၪ့မၧၫ့လၩ့ ထံၫထၪ့ဖျိၭ လၧခိၪလီၩ့ဆူၭဖၧၩ့ လၧအယွၩလၩ့ လၧခိၪလီၩ့ ထိၩ့ချိၬ အကျၩလီၫ. 11 ဆၧဖိၪဆၧဎါအမံၩ့ လၧမံၩ့လၬကျၩ ထီးအလူၬနီၪ အီၩဝ့ၫတၭ, ကၥ့ၪယီၩ့ ဘျဲၩအီၩအၥၭ လၧထံၫနီၪလီၫ. 12 ထိၪလၧမူၭခိၪ အီၪဝ့ၫ လၧအဖၫ့ခိၪ လၧၥံၪ့ထဲၩ့အကျၩ ဎွံၩ့ဝ့ၫလီၫ. 13 အဝ့ၫဒၪ မၩဘၪစီၪ ခိၪလီၩ့ၥံၪ လၧအဒူၭ လၧထၭလခီၫ; ဂၪ့ခိၪနီၪ ဘျဲၩအၪ့ လၧနမၩအၥၪလီၫ. 14 အဝ့ၫ ဒုၭမဲၪထၪ့ နၪ့ၥံၪမံၩ့ၥံၪ လၧဆၧဖိၪဆၧဎါ အဂး, ဒဲဘုၪၥံၪဂူၫၥံၪ လၧၦၡၩအဂး, ဘဲၫၥိၭ အမိဒုၭမဲၪထၪ့ ဆၧအၪ့ လၧဂၪ့ခိၪဖၧၩ့လီၫ. 15 လၧစဘံၭထံၫအကၠီၩ့ မၩဎွံၫ ၦၡၩအၥၭတၭ, မၩဖၩ့ထၪ့ ၦမ့ၬ လၧၥိၪတၭ, မၩခၧၫ့ထၪ့ ၦၡၩအၥၭ လၧကိၪ လီၫ. 16 ယဟိဝၩအၥံၪ့ ဎွ့ၩဝ့ၫ လၧလ့ၭဘနၧၫ့ အၥံၪ့ၡိၫအ့ရ့ၭ လၧအၥုၪ့ဝ့ၫ, 17 ထီးထိၪၥံၪလံၪၥံၪ မၩ အၥွံၫနီၪ, ၥံၪ့ၡိၫလဖၪမွဲ ထိၪဖၭဒိၪ အဂံၪ့လီၫ. 18 ခိၪလီၩ့ထီၫလဖၪ မွဲလၧဘ့ၪမံၩ့ အဂးတၭ, လိးၥံၪလဲၫ့ၥံၪမွဲ ဆၧဖီၩ့ဖျ့ၭအလး လၧပဒဲၩ အဂးလီၫ. 19 အဝ့ၫဒၪ အီၪက့ၪလၩ့ လၩ လၧဆၧအဆၧၫ့အထီ အဂး; မုနီၪ ၥ့ၪယၫ အလၩ့နုၬလီၫ. 20 န မၩဆၧခံၭတၭ, မုနၩ အီၪထၪ့ဝ့ၫ, ထီးဆၧဖိၪဆၧဎါအမံၩ့ လၧမံၩ့လၬကျၩ ထီးအလူၬနီၪ ဂဲၫထၪ့ဝ့ၫလီၫ. 21 ဆၬလၥၧၫ့ဖိၪ ဂၪ့ကိၭ လၧအဆၪ အဂးတၭ, အၪ့ဎၬ အဆၧအၪ့ လၧယွၩလီၫ. 22 မုထၪ့နီၪ အဝ့ၫၥံၪ ထဲၩ့ဝ့ၫတၭ, ခိၬလၩ့ဝ့ၫ လၧအအီၪ အလးဖၧၩ့နီၪလီၫ. 23 တၭ ၦၡၩ လ့ၩထၪ့ လၧအဆၧမၩ, ဒဲလၧအဆၧဖံၭဆၧမၩ ထီးမုဂၪလၩ့လီၫ. 24 ယဟိဝၩဧ့, နမၩဆၧ လမံၩ့ဘၪလမံၩ့ လမံၩ့ဘၪလမံၩ့ အၪမၬလဲၪ! နမၩ ဆၧထီးအလူၬ လၧဆၧကိၪ့ၥ့ၪ လီၫ. တၭ ဂၪ့ခိၪ ဎွ့ၩဝ့ၫ လၧဆၧဖိၪဆၧလံၩ နစူၪလး နခၪ့ခိၪလဖၪနီၪလီၫ. 25 မၫဆမံၭနီၪ ဒိၪဝ့ၫလဲဝ့ၫ ကိၭခီၫဒ့ၭတၭ, လၧအဖၧၩ့နီၪ, ဆၧအဂဲၩ လၧဆၧဝံထၪ့နၬထၪ့ လၥ့ၪဘၪ အီၪဝ့ၫတၭ, ဆၧဖိၪဆၧဎါ အဒိၪဂ့ၩ, အဆံၭဂ့ၩ, အီၪဝ့ၫဆ့လီၫ. 26 ထီးနီၪ ကဘၩ့ၥံၪ လ့ၩဆၧတၭ, မၪလၧနမၩကဲၪထၪ့ဝ့ၫ ဘဲၫၥိၭ အမိလိၬကွ့ၩ လၧအဖၧၩ့နီၪ အီၪဝ့ၫလီၫ. 27 ဆၧထီးအလူၬနီၪ အီၪခိၭနၧၩ တၭ, လၧအဆၧၫ့အထီဘၪနီၪ နဖ့ၪလၫ့ အဝ့ၫၥံၪ လၧအဆၧအၪ့လီၫ. 28 နဖ့ၪလၫ့ဝ့ၫတၭ, အဝ့ၫၥံၪ အၪ့ထုၫ့ထၪ့ဝ့ၫတၭ; နပၠၪထၪ့နစူၪ, အဝ့ၫၥံၪ ဘျဲၩအၪ့ လၧဆၧဂ့ၩလီၫ. 29 နအီၪက့ၪၥူၪ နမ့ၬတၭ, အဝ့ၫၥံၪ အၥုၪ့ခိၥၭဝီၩ; နအၪ့မၩန့ခွံၬအၥၪ, အဝ့ၫၥံၪ လၩ့ယံၭတၭ, ထဲၩ့ထဲၩ့ လၧဂၪ့ခိၪအမုၬလီၫ. 30 နအၪ့မၧၫ့လၩ့ နၥၭနီၪ အဝ့ၫၥံၪ ဘၪ ဆၧမၩကဲၪထၪ့ဝ့ၫတၭ, န မၩၥၫ့ထၪ့ထဲၩ့ ဂၪ့ခိၪချိၫ့လီၫ. 31 မွဲယဟိဝၩ အလၩအဖၩ့ အီၪဝ့ၫ လၩ့ဆိၩလၩ့ကၠၪ ဆံၭ; မွဲအၥုၪ့ထိၬၥၭထိၬ လၧအစူၪၥံၪ မၩဆၧလဖၪ အဖၧၩ့ဆံၭ. 32 အဝ့ၫဒၪ ယိလၩ့ဝ့ၫ လၧဂၪ့ခိၪချိၫ့တၭ, အဆၧၡိၩ့ၡိၬ, အဝ့ၫဒၪ ထိၭ ခိၪလီၩ့ၥံၪတၭ, အဝ့ၫၥံၪ ခူၪထၪ့ဝ့ၫလီၫ. 33 ယ ၥၭမၧၫ့ဒံၭ အဘိၩ့ဘၭတၭ, ယမိစံၭထၪ့အၪ့အူၭ ယဟိဝၩ, ယ အီၪဒံၭ အဘိၩ့ဘၭတၭ, ယ မိၥံၫကျံၩ အၪ့အူၭထၪ့ဆၧ လၧယယွၩလီၫ. 34 ယဆီၫ့မီၪ့ အဂဲးအကၠီၪ့နီၪ မုၬမၬတၭ; ယဝ့ၫဒၪယီၩ, ယမိၥၭထိၬ လၧယဟိဝၩ အဖၧၩ့လီၫ. 35 ၦဆၧဒဲၩဘၭဖိၪ မိဘၪ ဆၧမၩလူၬခွံၬဝ့ၫ လၧဂၪ့ခိၪချိၫ့တၭ, ၦလတီၩလလီၩ့ဘၪ လမိအီၪလၧၩ့ဘၪလီၫ. ယၥၭၡီၩ့ဧ့, စံၭထၪ့အၪ့အူၭ ယဟိဝၩဆံၭ. စံၭထၪ့အၪ့အူၭ ယွၩဆံၭ. 

အၪ့အူၭ Psalms 105 

1 စံၭထၪ့အၪ့အူၭ ယဟိဝၩ, ကိၭထၪ့အမံၩ့; ဒုၭၥ့ၪယၫ ၦခမျၧးၥံၪ လၧအမၩဆၧနီၪဆံၭ. 2 ၥံၫကျံၩထၪ့ အဝ့ၫဒၪတၭ, ၥံၫကျံၩ အၪ့အူၭထၪ့ အဝ့ၫတၭ, လီၩဘၪလိၬ နၥံၪအၥၭ လၧအဆၧမၩလၩ့လၭ ထီးအလူၬ အဂဲး, 3 အီၪက့ၪဖိၫလိၫ နၥံၪအၥၭ လၧအမံၩ့ဆံၫ့ဎံၪ အဖၧၩ့ဆံၭ. ၦလၧအအၪ့ဎၬ ယဟိဝၩ လဖၪနီၪ, မွဲအၥုၪ့ထိၬၥၭထိၬ လၧအၥၭခံဖၧၩ့ဆံၭ. 4 အၪ့ဎၬ ယဟိဝၩ ဒဲအဂဲးအဘၭ တၭ, အၪ့ဎၬ အမ့ၬ ထံၪဎးဘီၩ့ဎးဆံၭ. 5 နၪ့ထၪ့ထဲၩ့ ဆၧလၩ့လၭ လၧအမၩယူၭဝ့ၫလဖၪနီၪ, အဆၧလၩ့လၭ ဒဲအဆၧစ့ၩရၫ့ လၧအနိၭနီၪဆံၭ. 6 အခ့ၫအၡၩ စအၫဘြဟၫ့ အချံၫအၥၪၥံၪဧ့, ၦလၧအရွံန့ဝ့ၫ စယၫကူၭ အဖိၪအလံၩၥံၪဧ့, 7 အဝ့ၫဒၪ ယဟိဝၩမွဲ ပယွၩ, အဆၧစ့ၩရၫ့လဖၪ အီၪဝ့ၫ လၧဂၪ့ခိၪ ထၧၫ့ဖျိၪ့ယၫလီၫ. 8 တၭ အဝ့ၫဒၪ နၪ့ထၪ့ထဲၩ့ ဆၧအုၩ့လၩ့ အဆိၩအကၠၪ, ဆၧချဲၩ့ လၧအမၪလူၬ ၦအဆိၩ အထီၫ့ၥံၪလီၫ. 9 ဆၧလၧအအုၩ့လၩ့ စအၫဘြဟၫ့, ဒဲအဆိၪလၩ့အၥၭ လၧစအံစၭနီၪ. 10 ဒဲအီၪက့ၪဂုးဝ့ၫ လၧဆၧၥီၪ့ဆၧၥၫ့ လၧစယၫကူၭ အဂး, ဒဲအံၫစရ့လၭ လၧဆၧအုၩ့လၩ့ အဆိၩအကၠၪ အဂးလီၫ. 11 စံၭဝ့ၫဒၪ, ယမိဖ့ၪလၫ့နၧၩ လၧခးကၫနအၫ့, ဆၧဖၭန့လမံၩ့ လၧနၥံၪ န့ၥၫဆၧလီၫ. 12 လၧအဝ့ၫၥံၪ အီၪၡၩဂၩနီၪတၭ, မွဲယူၭ, ၦၡၩဂၩ, ဒဲမွဲၦမွံၩ လၧအဖၧၩ့ဆ့လီၫ. 13 အဝ့ၫၥံၪ လ့ၩဆၧ လၧၦလဆၨၩ ထီၩ့လၧၦလဆၨၩ, လၧလခီၫဘၩ့မုး ထီၩ့လၧၦခမျၧးအဂူၫဂၩ အအီၪလီၫ. 14 အဝ့ၫဒၪ ဖ့ၪလၫ့ ၦမၩၡၪ့မၩနၭ အဝ့ၫၥံၪ နးဂၩအ့ၬ. တၭမွဲ အအၪ့ၥီၪ့ စဎွၩၥံၪ လၧအဝ့ၫၥံၪ အကၠီၩ့ တၭ [စံၭဝ့ၫဒၪ,] 15 ထီးထိၭ ယၡၩဂုၪအၥၭ လဂ့ၩ, ဒဲမၩအၧၩ့ ယမီၪၥံၪ လဂ့ၩ. 16 တၭ အဝ့ၫဒၪ ကိၭန့ ဆၧၥၭဝံလၩ့ဒိၩ လၧခးအဖၫ့ခိၪ, မၩခါ ကိၪအနိၪထိၭ ထီးအလူၬလီၫ. 17 အဝ့ၫ အၪ့မၧၫ့လၩ့ ၦလဂၩ လၧအဝ့ၫၥံၪ အမ့ၬယၫ, စယိၥၭလဂၩ လၧ အဘၪ ဆၧအၪ့ဆၫခွံၬဝ့ၫ လၧဎီးအဂးလီၫ. 18 ၦမၩဆၫ အခၪ့ လၧၥွ့ၫထၭတၭ, မၩၡၪ့မၩနၭဝ့ၫ လၧထၭအဖၧၩ့, 19 ထီးအဆၧၫ့အထီ လၧအချဲၩ့ဆၧနီၪ ထီၩ့ဝ့ၫဒၪတၭ; ယဟိဝၩ အဆၧချဲၩ့နီၪ မၩဖီၩ့ဖျ့ၭယူၭ အဝ့ၫယူၭ. 20 တၭ စဎွၩ အၪ့မၧၫ့လၩ့ ဆၧမၩဖျ့ၭထၪ့ဝ့ၫ, ၦလၧအပၧၩ့ ၦခမျၧးလဂၩနီၪ ဖျါခွံၬ အဝ့ၫလီၫ. 21 တၭ အီၪက့ၪဝ့ၫ လၧအဂံၪ့ အကဆါ, ဒဲၦပၧၩ့ အဆၧဖိၪဆၧလံၩ ထီးအလူၬ, 22 ဘဲၫၥိၭ အမိစၧၩ့ထၬ အၦဒိၪဖၭဒိၪလဖၪ ထီးဒၪအၥၭ, ဒဲၥီၪ့လိၪ အၡၩၥုၪ့က့ၭၥၭၡါ လၧဆၧကိၪ့ၥ့ၪ လီၫ. 23 အံၫစရ့လၭ ဂဲၫနုၬ လၧအံဇံၭ အဖၧၩ့တၭ, စယၫကူၭ အီၪ ၦမွံၩ လၧစဟၫ့ အခးဖၧၩ့လီၫ. 24 အဝ့ၫဒၪ ဒုၭအၪထၪ့ အၡၩခမျၧး အၪအၪလ့ၬတၭ, ဒုၭဆီၪ့ထၪ့ အဝ့ၫၥံၪ အၪနဲၪ့ အဒုၪအဒၩဒံၭလီၫ. 25 တၭ ဘိၭကၠၪ ၦလဖၪအၥၭ ထီးအဝ့ၫၥံၪ မ့ၬလဲၩ အၡၩခမျၧး, ဒဲမၩ အခ့ၫအၡၩ လၧဆၧအၪ့လီၫလီၫ. 26 အဝ့ၫဒၪ အၪ့မၧၫ့ အခ့ၫအၡၩ စမိစ့ၭ, ဒဲစအၫရၧၫ့ လၧအရွံန့ဝ့ၫနီၪလီၫ. 27 အဝ့ၫၥံၪ အီၪက့ၪ ဆၧမၩနဲၪ့လၩ့လၭ ဒဲဆၧလၩ့လၭ လၧအဝ့ၫၥံၪ အကျၩ ထီးအလူၬ လၧစဟၫ့ အခးဖၧၩ့နီၪလီၫ. 28 အဝ့ၫဒၪ အၪ့မၧၫ့လၩ့ ဆၧခံၭ, ဆၧခံၭ လၩ့ဝ့ၫတၭ, အဝ့ၫၥံၪ ပိၩ့ထၪ့ အလူဆ့အ့ၬ. 29 အၪ့မၧၫ့ အထံၫၥံၪ ကဲၪထၪ့ ဆၧၥွံၪတၭ, မၩၥံၫ အဒ့ၪၥံၪယၪၥံၪ လီၫ. 30 အဝ့ၫၥံၪ အထံၫအခးနီၪ ဖၭထၪ့န့ ဒ့ၪလဖၪ အၪအၪလ့ၬ လၧအစဎွၩ အဒူၭဖၧၩ့လီၫ. 31 အဝ့ၫဒၪ ချဲၩ့ဆၧ တၭ, ဒူၩလၫ ဂဲၫထၪ့, ဒဲဆၧဎါ အီၪထၪ့ ထၧၫ့ခးယၫ လီၫ. 32 အဝ့ၫဒၪ ဖ့ၪလၫ့ မုၥၪ လၧအဆၧဆၧၩ့ အဂး, ဒဲမ့ၪလၪ လၧအခးဖၧၩ့လီၫ. 33 ဒဲအမၩဂၭဂီၩ့ အဝ့ၫၥံၪ အစဘံၭမုလဖၪ, ဒဲအချိၪ့ဒိၩ့, ဒဲမၩခါလၩ့ အၥံၪ့ၥံၪ လၧအနဲၩ့ထံၭလဖၪလီၫ. 34 အဝ့ၫဒၪ ချဲၩ့ဆၧတၭ, ထွ့အၪဘၫၥံၪ ဂဲၫထၪ့, ဒဲထွ့ယ့ၫလ့ၬနီၪတၭ, ဆၧဝံထၪ့နၬထၪ့ ၥ့ၪအ့ၬ. 35 တၭ အဝ့ၫၥံၪ အၪ့ နၪ့ၥံၪမံၩ့ၥံၪ လၧအခးဖၧၩ့ ထီးအလူၬတၭ, အၪ့ဝ့ၫ အဂၪ့ခိၪ အဆၧၥၪဆ့လီၫ. 36 တၭ အဝ့ၫဒၪ ကျီၪ့ခွံၬဝ့ၫ အဖိၪဝဲၡါ ထီးအလူၬ လၧအဝ့ၫၥံၪ အခးဖၧၩ့ အဆၧဂဲးဆၧဘၭ ထီးအလူၬ အခိၪလီၫ. 37 အဝ့ၫ ၥိၫ့ထၪ့ခွံၬ အၡၩခမျၧး လၧကျိၪၥံၪစ့ၩၥံၪ ဒဲထီၫ့ၥံၪလွ့ၫၥံၪ, ၦလၧအဂဲးဆါ အီၪလၧအဒီၪ့ၥံၪ အကျၩ နးဂၩအ့ၬ. 38 ထီးအဝ့ၫၥံၪ စဲၪ့ထၪ့ခွံၬတၭ, ၦအံဇံၭဖိၪ ၥၭထိၬဝ့ၫ လီၫ. အဂဲးဘဲၫယီၩ မွဲဆၧၥၭမဲၪ အဝ့ၫၥံၪ လၩ့ဘၪ လၧအလီၩ့လီၫ. 39 အဝ့ၫဒၪ ဒၩလၩ့ ဆၧအုၪ့နီၪ လၧဆၧချုၬဘံၭအဂး, ဒဲမ့ၪ လၧမုနၩလခီၫ ဘဲၫၥိၭ အမိဖၩ့ထၪ့ဝ့ၫ လီၫ. 40 ၦအၪ့ကံၩ့ဝ့ၫတၭ, အဝ့ၫဒၪ ဒုၭဂဲၫ ထိၪဝံၪၥံၪတၭ, ဒုၭဘျဲၩအၪ့ အဝ့ၫၥံၪ လၧမူၭခိၪ အကိၪလီၫ. 41 အိၭထၪ့ လိးၥံၪလဲၫ့ၥံၪတၭ, ထံၫဖျိၭထၪ့ ယွၩလၩ့ဝ့ၫ ဘဲၫထံၫချိၬ အၥိၭ လၧဆၧအလးဎဲၫ့ထၬ အဖၧၩ့နီၪလီၫ. 42 အဂဲးဘဲၫယီၩ အဝ့ၫဒၪ နၪ့ထၪ့ထဲၩ့ အဆၧချဲၩ့ဝဲၩဆံၫ့ဎံၪ လၧအခ့ၫအၡၩ စအၫဘြဟၫ့; 43 တၭ ၥိၫ့ထၪ့ခွံၬ အၡၩခမျၧး လၧၥုၪ့ဎွံၫၥၭယီၫ, အၡၩရွံန့ ဖိၪ လၧၥုၪ့ထိၬၥၭထိၬ လီၫ. 44 တၭ ဖ့ၪလၫ့ အဝ့ၫၥံၪ လၧၦဆၨၩလဖၪ အထံၫအခးတၭ, န့ၥၫဆၧ လၧၦခမျၧး အမၩဆၧနီၪ, 45 ဘဲၫၥိၭ အမိထီးန့ အဆၧမၪလူၬ, ဒဲထီးန့ဖံၭထၬ အဆၧၥီၪ့ဆၧၥၫ့လီၫ. နၥံၪဝ့ၫဧ့, စံၭထၪ့အၪ့အူၭ ယွၩဆံၭ. 

အၪ့အူၭ Psalms 106 

1 စံၭထၪ့အၪ့အူၭ ယွၩဆံၭ. စံၭထၪ့အၪ့အူၭ ယဟိဝၩ ဆံၭ. အဂဲးဘဲၫယီၩ အဝ့ၫဒၪ ဂ့ၩဝ့ၫလီၫ. အဂဲးဘဲၫယီၩ အခိးအတၩ အီၪဝ့ၫ လၩ့ဆိၩလၩ့ကၠၪလီၫ. 2 မွဲပလၫ မိလီၩလၩ့လၬလၩ့ ယဟိဝၩ အဆၧမၩ လၧအဒိၪလဖၪနီၪ လဂၩလဲၪ; မွဲပလၫ မိဒုၭနါဂၧၫ့ အဆၧစံၭထၪ့အၪ့အူၭ ထီးအလူၬ လဂၩလဲၪ. 3 တၭ ၦလၧအထီးန့ အဆၧစ့ၩရၫ့, ၦလၧအမၩ ဆၧတီၩဆၧလီၩ့ ကိၭအဆၧၫ့အထီဒ့ၭနီၪ ဘၪဆိၪဂ့ၩဝ့ၫလီၫ. 4 နၪ့ထၪ့ထဲၩ့ယၧၩ လၧဆၧဘၪနၥၭ လၧနၡၩခမျၧး, ယဟိဝၩဧ့, အီၪၡီၩ့ယၧၩ လၧနဆၧထိးထဲၩ့တၩ့ထဲၩ့, 5 ဘဲၫၥိၭ ယမိဒၪဘၪ နၡၩရွံန့ၥံၪ အဆၧဂ့ၩ, ဘဲၫၥိၭ ယမိၥၭထိၬ လၧနၡၩလဆၨၩ အဆၧၥၭထိၬ, ဘဲၫၥိၭ ယမိၥုၪ့ဎွံၫၥၭယီၫ လၧနဆၧန့ၥၫနီၪ ဆံၭ. 6 ပမၩယူၭ ဆၧဒဲၩဘၭ ဘဲၫပဖါၥံၪအၥိၭ, ပမၩမၪယူၭ, ပမၩယူၭ ဆၧလတီၩလလီၩ့ဘၪယူၭ. 7 ပဖါၥံၪ လယိဆီၫ့မီၪ့ဘၪ နဆၧလၩ့လၭ လၧအံဇံၭ အဖၧၩ့တၭ, နခိးနတၩ အၪအၪလ့ၬနီၪ, အဝ့ၫၥံၪ နၪ့ထၪ့ထဲၩ့ဆ့အ့ၬ. တၭ အဝ့ၫၥံၪ ပိၩ့ထၪ့ဆၧ လၧမၫဆမံၭနဲၩ့ထံၭ, ထီးမၫဆမံၭဝီၩ အနဲၩ့ထံၭနီၪလီၫ. 8 အ့ၪမွဲ အဝ့ၫဒၪ မၩဖီၩ့မၩဖျ့ၭ အဝ့ၫၥံၪ လၧအမံၩ့အကၠီၩ့ ဘဲၫၥိၭ အမိဒုၭၥ့ၪယၫဝ့ၫ လၧအစီၩ့ဒိၪ အမၩ့ဒိၪလီၫ. 9 အဝ့ၫဒၪ အၪ့ၥီၪ့ မၫဆမံၭဝီၩတၭ, လၩ့ၥံၭခွံၬဝ့ၫလီၫ. တၭ အဝ့ၫဒၪ ဒုၭလ့ၩ အဝ့ၫၥံၪ လၧထံၫယိၬဖၧၩ့ ဘဲၫလၧမံၩ့လၬကျၩ အၥိၭနီၪလီၫ. 10 မၩဖီၩ့ဖျ့ၭ အဝ့ၫၥံၪ လၧၦလၧအမ့ၬလဲၩဝ့ၫ အစူၪဖၧၩ့တၭ, ဎွ့ၩန့ထဲၩ့ဝ့ၫ လၧအဒုၪအဒၩ အစူၪဖၧၩ့ လီၫ. 11 တၭ ထံၫလုၬဘံၭ အဝ့ၫၥံၪ အဒုၪအဒၩတၭ; အီၪလၩ့ထးဝ့ၫ နးဂၩအ့ၬ. 12 ထီးနီၪလဖၧၫ့ အဝ့ၫၥံၪ နဲၩ့ထဲၩ့ဝ့ၫ အလူအထၫတၭ, ၥံၫကျံၩထၪ့ဝ့ၫ လၧဆၧစံၭထၪ့အၪ့အူၭနီၪလီၫ. 13 အဝ့ၫၥံၪ ၥၭနၪ့ဝ့ၫ အဆၧမၩ ချဲၫ့ချဲၫ့တၭ, ခိၭနၪ အဆၧကိၪ့ထၪ့ဖၭလၩ့ဆ့အ့ၬ. 14 ၥၭကွံၩဆၧ လၧၡါမုနၧၫ့ဖၫ တၭ, မၩခွါ ယွၩ လၧပွ့ၪခိၪပွ့ၪနါ အဖၧၩ့လီၫ. 15 ဆၧလၧအဝ့ၫၥံၪ အၪ့ကံၩ့ဝ့ၫနီၪ, မွဲအဖ့ၪလၫ့ဝ့ၫ လါနၫ့ဘိၩ, ဒုၭဎွ့လၩ့ အဝ့ၫၥံၪ အၥၭခံဖၧၩ့လီၫ. 16 တၭ အဝ့ၫၥံၪ ၥၭခ့ၬ စမိစ့ၭ လၧၦၥုၪ့တဲၩ အလးဖၧၩ့, ဒဲယဟိဝၩ အၡၩဆံၫ့ဎံၪ စအၫရၧၫ့နီၪလီၫ. 17 ဂၪ့ခိၪ အိၭထၪ့အၥၭ ယုလၩ့ခွံၬ စဒၫၥၫ့တၭ, ချုၬဘံၭ စဘဲရၫ့ အဆၧအီၪကီၪ့, 18 မ့ၪဆူၭခဲၩအၥၭ လၧအဆၧအီၪကီၪ့ အဖၧၩ့တၭ, မ့ၪလၪအၪ့ခွံၬ ၦလတီၩလလီၩ့ဘၪလဖၪနီၪလီၫ. 19 တၭ အဝ့ၫၥံၪ တဲၩ့ ချီဖိၪ လၧဟိရ့ၭတၭ, ဘိၪ့ထၪ့ဘၩထၪ့ ဆၧဂၩ့ၥိၫ့ဝ့ၫ လဒုၩနီၪလီၫ. 20 တၭ အဝ့ၫၥံၪ အၪ့လဲၩ အလၩအဖၩ့ လၧဆၧလၩ့ဂၬချီ လၧအအၪ့နၪ့ၥံၪနီၪ အဂးလီၫ. 21 အဝ့ၫၥံၪ ၥၭနၪ့ ဆၧထိးထဲၩ့တၩ့ထဲၩ့ဝ့ၫ ယွၩ လၧအမၩဆၧဒိၪလဖၪ လၧအံဇံၭ အဖၧၩ့, 22 ဆၧလၩ့လၭၥံၪ လၧစဟၫ့ အခးဖၧၩ့, ဆၧၥၭမဲၪအလး လၧမၫဆမံၭဝီၩနီၪလီၫ. 23 တၭ အဝ့ၫဒၪ စံၭဝ့ၫ လၧအမိမၩဂၭဂီၩ့ အဝ့ၫၥံၪ နီၪ; အ့ၪလမွဲဘၪ အၡၩရွံန့, စမိစ့ၭ ဆၧၫ့ထုၪ့ လၧအမ့ၬယၫ လၧဆၧမၩဂၭဂီၩ့ ဆၧအဖၧၩ့, ဘဲၫၥိၭ အမိဘိၭကၠၪခွံၬ အဆၧၥၭထၪ့ လၧအထီးမၩဂၭဂီၩ့ဆၧ လဂ့ၩတၭ, မိမၩဝ့ၫလီၫ. 24 အဝ့ၫၥံၪ မၩကြၩ့ထမး ထံၫမုၬခးမုၬတၭ, နဲၩ အလူအထၫဆ့အ့ၬ. 25 အဝ့ၫၥံၪ ၥူၭဝံၪၥူၭလၩဆၧ လၧအတဲၩလဖၪ အဖၧၩ့တၭ, ခိၭနၪ ယဟိဝၩအလူအ့ၬ. 26 တၭ အဝ့ၫဒၪ ယၩ့ထၪ့ အစူၪ လၧအဝ့ၫၥံၪ အလီၩ့တၭ, မိမၩလၩ့ထံၩဖါဝ့ၫ လၧၡါမုနၧၫ့ဖၫ, 27 မိမၩလၩ့ထံၩဖါ အဝ့ၫၥံၪ အချံၫအၥၪ လၧၦဆၨၩၥံၪ အကျၩတၭ, မိမၩလၩ့မုလၩ့ဖၭ အဝ့ၫၥံၪ လၧခးလဖၪ အဖၧၩ့လီၫ. 28 တၭ အဝ့ၫၥံၪ မၪဘုၭထၬအၥၭ လၧဘၫအလၭ ပံအီၫတၭ, အၪ့ ဆၧၥံၫ အဆၧလုလဖၪလီၫ. 29 အဝ့ၫၥံၪ မၩၥၭထၪ့ အဝ့ၫနီၪ လၧအမၩမၪဆၧ လဖၪတၭ, ဆၧၥံၫချဲၫ့ အီၪထၪ့ လၧအကျၩလီၫ. 30 ထီးနီၪလဖၧၫ့ စဖံနအၭ ဆၧၫ့ထုၪ့ မၩဖီၩ့ဖျ့ၭဆၧတၭ, ဆၧၥံၫချဲၫ့ အီၪထီဝ့ၫလီၫ. 31 တၭ ဆၧအီၪက့ၪ ဆၧနီၪလမံၩ့ လၧအဆၧတီၩဆၧလီၩ့ အဂး, လဆိၩဘၪလဆိၩ လၩ့ဆိၩလၩ့ကၠၪလီၫ. 32 အဝ့ၫၥံၪ မၩၥၭထၪ့ဝ့ၫ ထီးထံၫ မ့ရဘၫ ဆ့တၭ, စမိစ့ၭ ဘၪ ဆၧအၧၩ့ လၧအဝ့ၫၥံၪ အကၠီၩ့ လီၫ. 33 အဂဲးဘဲၫယီၩ အဝ့ၫၥံၪ မၩခိမၩဝီၩ အၥၭတၭ, အဝ့ၫၥံၪ ချဲၩ့မၪဆၧ လၧအနိၭလီၫ. 34 ၦဆၨၩလဖၪ လၧယဟိဝၩ လီၩဘၪဝဲၩ အဂဲးအကၠီၪ့ နီၪ အဝ့ၫၥံၪ မၩဂၭဂီၩ့အ့ၬ. 35 အ့ၪမွဲ အမၩဎုၬအၥၭ လၧၦဆၨၩၥံၪတၭ, မၩလိၪ အဝ့ၫၥံၪ အဆၧမၩလီၫ. 36 မၩ အဝ့ၫၥံၪ အဆၧဂၩ့နီၪ အဆၧမၩတၭ, ဆၧကဲၪထၪ့ ဖျံၩခွၩ့ လၧအဂးလီၫ. 37 တၭ လုထၪ့ ဆၧဂၩ့ လၧအဖိၪခွၫၥံၪ, ဒဲအဖိၪမုၪၥံၪနီၪ, လူၫလၩ့ ဆၧၥွံၪ လၧအဆၧဒဲၩဘၭ လအီၪဘၪ; 38 အဖိၪခွၫၥံၪ ဒဲအဖိၪမုၪၥံၪ အၥွံၪ လၧအလုထၪ့ လၧကၫနအၫ့ အဆၧဂၩ့ဆၧဖၪ့ အဂးလီၫ. တၭ ခးနီၪ ဘၪၥၭလိၪ လၧဆၧၥွံၪလီၫ. 39 အဝ့ၫၥံၪ ဘၪၥၭလိၪဝ့ၫ လၧအဆၧမၩဒၪဝ့ၫ အကၠီၩ့ တၭ, မၩမၪမုၪ မၩမၪခွၫ လၧအဆၧမၩလဖၪနီၪလီၫ. 40 ယဟိဝၩ အၥၭထၪ့ခဲၩထၪ့ဘၪ အၡၩခမျၧးဒၪဝ့ၫတၭ, ၥၭလိၪ အဆၧန့ၥၫဒၪဝ့ၫလီၫ. 41 ဖ့ၪလၫ့ခွံၬ အဝ့ၫၥံၪ လၧၦဆၨၩၥံၪ အစူၪဖၧၩ့တၭ, ၦလၧအမ့ၬလဲၩ အဝ့ၫၥံၪနီၪ ပၧၩ့ဘၪဝ့ၫလီၫ. 42 အဒုၪအဒၩၥံၪ မၩၡၪ့မၩနၭ အဝ့ၫၥံၪ တၭ, ဆၪ့လၩ့ဝ့ၫ လၧအဝ့ၫၥံၪ အစူၪဖၫ့လၬလီၫ. 43 အဝ့ၫနီၪ မၩဖီၩ့မၩဖျ့ၭ အဝ့ၫၥံၪ အၪဘျၩ့ လါနၫ့ဘိၩ, အဝ့ၫၥံၪ ပိၩ့ထၪ့ဝ့ၫ လၧအကိၪ့လိၬအၥၭ အဖၧၩ့တၭ, ဘၪ ဆၧမၩၡၪ့မၩနၭဝ့ၫ လၧအဆၧအၧၩ့အကၠီၩ့ လီၫ. 44 ထီးအနါဂၧၫ့ အဝ့ၫၥံၪ အၪ့ကံၩ့အၪ့ယၫဆၧတၭ, ယိဝ့ၫ အဆၧၡၪ့ဆၧနၭလီၫ. 45 အဝ့ၫဒၪ နၪ့ထၪ့ထဲၩ့ အဆၧအုၩ့လၩ့ လၧအဝ့ၫၥံၪ အဂးတၭ, ယၫ့ၥုၪ့ယၫ့ၥၭဝ့ၫ ဘဲၫ အခိးအတၩ အၪအၥိၭနီၪလီၫ. 46 တၭ ဒုၭကဲၪထၪ့ အဝ့ၫၥံၪ လၧၦဘၪ ဆၧယၫ့ၥၭ လၧကယဲ ၦအၪ့မၧၫ့ဎီးဝ့ၫလဖၪ အမ့ၬယၫ ထီးအလူၬလီၫ. 47 ထိးထဲၩ့တၩ့ထဲၩ့ပၧၩ, ယဟိဝၩ, ပယွၩဧ့, တၭ အၪ့ထုၫ့ကီၪ့ပၧၩ လၧၦဆၨၩၥံၪ အကျၩ, ဘဲၫၥိၭ ပမိစံၭထၪ့အၪ့အူၭ နမံၩ့ဆံၫ့ဎံၪ ဒဲအီၪက့ၪဖိၫလိၫပၥၭ လၧနဆၧစံၭထၪ့အၪ့အူၭ အဖၧၩ့ဆံၭ. 48 မွဲယဟိဝၩ အံၫစရ့ၭလၭအယွၩနီၪ ဘၪ ဆၧစံၭထၪ့အၪ့အူၭ လၧအဆိၩဆိၩ အကၠၪကၠၪ ထီၩ့လၧအဆိၩဆိၩ အကၠၪကၠၪနီၪဆံၭ. တၭ မွဲၦခမျၧး ထီးအလူၬနီၪ စံၭ, အၩမံၩ့, ဆံၭ. စံၭထၪ့အၪ့အူၭ ယွၩဆံၭ. 

1 စံၭထၪ့အၪ့အူၭ ယဟိဝၩဆံၭ; အဂဲးဘဲၫယီၩ အဝ့ၫဒၪ ဂ့ၩဝ့ၫလီၫ. အခိးအတၩ အီၪဝ့ၫ လၩ့ဆိၩလၩ့ကၠၪ အဂဲးလီၫ. 2 မွဲၦလၧယဟိဝၩ ဎွ့ၩန့ထဲၩ့ဝ့ၫလဖၪ, ၦလၧအဎွ့ၩန့ထဲၩ့ဝ့ၫ လၧအဒုၪအဒၩ အစူၪဖၧၩ့; 3 ဒဲအၪ့ထုၫ့ကီၪ့ဝ့ၫ လၧခးၥံၪ လၧမုထၪ့ လၧမုနုၬ; လၧမုဖၩ, လၧမုခံၫ့လဖၪနီၪ, မွဲအဝ့ၫၥံၪ စံၭ ဘဲၫနီၪၥိၭဆံၭ. 4 အဝ့ၫၥံၪ လ့ၩဝံၩ့ဝၩ့ လၧၡါမုနၧၫ့ဖၫ, လၧအလးအီၪယူ အဖၧၩ့; ဒၪန့ ဒိၩ့ လၧအမိအီၪဝ့ၫ နးစီၪ့အ့ၬ. 5 တၭ အဆၧၥၭဝံအၥၭ, ဒဲဆၧၥူၫအၥၭ လၧထံၫနီၪ, အၥၭလၩ့ဘဲၩဝ့ၫ လၧအဖၧၩ့ လီၫ. 6 လၧအဝ့ၫၥံၪ ဘၪ ဆၧခိဆၧဝီၩ အဖၧၩ့နီၪ, ကိၭထၪ့ ယဟိဝၩတၭ, အဝ့ၫဒၪ မၩဖီၩ့မၩဖျ့ၭ အဝ့ၫၥံၪ လၧအဆၧၡၪ့ဆၧနၭ ထီးအလူၬလီၫ. 7 တၭ အဝ့ၫဒၪ ၥိၫ့အဝ့ၫၥံၪ လၧဖၧၩ့ၥၭဘၪ, ဘဲၫၥိၭ အမိလ့ၩထီၩ့လၧဒိၩ့ လၧအမိအီၪဝ့ၫ လၧအဖၧၩ့လီၫ. 8 မွဲ ၦစံၭထၪ့အၪ့အူၭလါ ယဟိဝၩ လၧအခိးအတၩ အကၠီၩ့, ဒဲလၧအမၩ ဆၧလၩ့လၭလဖၪ လၧၦၡၩအဖိၪၥံၪ အဂး အကၠီၩ့ ဆံၭ. 9 အဂဲးဘဲၫယီၩ ၦလၧအၥၭဝံအၥၭ လၧထံၫနီၪ, မွဲအဒုၭဘျဲၩအီၩဝ့ၫတၭ, ၦလၧအၥၭဝံအၥၭနီၪ မွဲအဒုၭဘျဲၩအၪ့ဝ့ၫ လၧဆၧဂ့ၩလီၫ. 10 ၦလၧအဆၧၫ့နၩ့ လၧဆၧခံၭကျၩၥံၪ, ဒဲလၧဆၧၥံၫ အလၩၡူၪဖၧၩ့ ဘၪစၧၩ့ထၬအၥၭ လၧဆၧၡၪ့ဆၧနၭ, ဒဲလၧၥွ့ၫထၭနီၪဆ့လီၫ. 11 အဂဲးဘဲၫယီၩ အဝ့ၫၥံၪ ပိၩ့ထၪ့ ယွၩအလူအထၫတၭ, လဒူၩ လယၪ့ဘၪ ဆၧထၪ့ထီၫထုၬ လဂၩ အဆၧကိၪ့တၭ; 12 အဝ့ၫဒၪ ဒုၭဆၪ့လၩ့ အဝ့ၫၥံၪ အၥၭ လၧဆၧမၩခိမၩဝီၩ အကၠီၩ့ နီၪ, အဝ့ၫၥံၪ လၩ့ထံၩဖါတၭ, ဆၧမၩဆၧၩ့ဝ့ၫနီၪ အီၪနးဂၩအ့ၬ. 13 ထီးနီၪလဖၧၫ့ အဝ့ၫၥံၪ ဘၪ ဆၧခိဆၧဝီၩ အဘိၩ့ဘၭနီၪ, ကိၭထၪ့ ယဟိဝၩတၭ, အဝ့ၫဒၪ မၩဖီၩ့မၩဖျ့ၭ အဝ့ၫၥံၪ လၧဆၧၡၪ့ဆၧနၭ ထီးအလူၬ လီၫ. 14 ၥိၫ့ထၪ့ခွံၬ အဝ့ၫၥံၪ လၧဆၧခံၭကျၩ, ဒဲလၧဆၧၥံၫလၩၡူၩ အဖၧၩ့တၭ, မၩထ့ၬခွံၬ အဝ့ၫၥံၪ အဖျံၩၥံၪ လီၫ. 15 မွဲပစံၭထၪ့အၪ့အူၭလါ ယဟိဝၩ လၧအခိးအတၩ အကၠီၩ့, ဒဲလၧအမၩဆၧလၩ့လၭလဖၪ လၧၦၡၩအဖိၪၥံၪ အဂးနီၪ အကၠီၩ့ ဆံၭ. 16 အဂဲးဘဲၫယီၩ အဝ့ၫဒၪ မၩခါခွံၬ တရၫ့ထီးဘၩ့တၭ, ဒၪ့ထ့ၬခွံၬ ထၭဘီၩ့လဖၪနီၪဆ့လီၫ. 17 ၦအဂီၩ့ လၧအမၩမၪဆၧ အကၠီၩ့; ဒဲလၧအဆၧအၧၩ့ အကၠီၩ့နီၪ ဘၪ ဆၧၡၪ့ဆၧနၭလီၫ. 18 အၥၭနီၪ ၥၭလိၪ ဆၧအၪ့ ထီးအလူၬတၭ, ၥုၭဘုၭအၥၭ လၧဆၧၥံၫအတရၫ့လဖၪ အအီၪလီၫ. 19 လၧအဝ့ၫၥံၪ ဘၪ ဆၧခိဆၧဝီၩ အဖၧၩ့နီၪ, ကိၭထၪ့ ယဟိဝၩတၭ, အဝ့ၫဒၪ မၩဖီၩ့မၩဖျ့ၭ အဝ့ၫၥံၪ လၧအဆၧၡၪ့ဆၧနၭ ထီးအလူၬလီၫ. 20 အဝ့ၫဒၪ အၪ့မၧၫ့လၩ့ အလူတၭ, မၩဘျၪထဲၩ့ အဝ့ၫၥံၪ ဒဲမၩဖီၩ့မၩဖျ့ၭဝ့ၫ လၧအဆၧမၩဂၭဂီၩ့ဝ့ၫလဖၪနီၪလီၫ. 21 မွဲပစံၭထၪ့အၪ့အူၭလါ ယဟိဝၩ လၧအခိးအတၩအကၠီၩ့, ဒဲလၧအမၩ ဆၧလၩ့လၭလဖၪ လၧၦၡၩအဖိၪၥံၪ အဂးနီၪ အကၠီၩ့ ဆံၭ. 22 တၭမွဲ အဝ့ၫၥံၪ လုထၪ့လါ ဆၧလုစံၭထၪ့အၪ့အူၭ, ဒဲလီၩလၩ့လၬလၩ့ အမၩဆၧလဖၪ လၧဆၧၥုၪ့ဎွံၫၥၭယီၫဆံၭ. 23 ၦလၧအလ့ၩလၩ့ လၧမၫဆမံၭ လၧကဘၩ့ဖၧၩ့လဖၪနီၪ, လၧအမၩ ဆၧမၩ လၧထံၫဖၭဒိၪ အဖၧၩ့နီၪ; 24 အဝ့ၫၥံၪ ဒၪဘၪ ယဟိဝၩ အဆၧမၩ ဒဲအဆၧလၩ့လၭ လၧထံၫယိၬဖၧၩ့ လီၫ. 25 ယွၩ ချဲၩ့ဆၧတၭ, လံၩမု အီၪထၪ့ လၧအမိမၩဒိၪထၪ့ လပီၩလဖၪလီၫ. 26 ၦလ့ၩထၪ့ဝ့ၫ လၧမူၭခိၪတၭ, လ့ၩလၩ့ဝ့ၫ လၧထံၫယိၬဖၧၩ့နီၪ, အၥၭ ဖံၪထၪ့ဝ့ၫ လၧအဘၪ ဆၧခိဆၧဝီၩအကၠီၩ့ လီၫ. 27 အဝ့ၫၥံၪ လ့ၩဝံၩ့ဝၩ့ဆၧတၭ လ့ၩ ဒံၩ့ခံၫ့ဒၩ့ဎၩ့ ဘဲၫ ၦအီၩမၧၩ့ ၥံၭထံၫဂၬထံၫ အၥိၭနီၪတၭ, အဆၧကိၪ့ၥ့ၪကိၪ့ဘၪ ထီးအလူၬ ကဲၪ ဆၧပျီၩပျီၩလီၫ. 28 ထီးအဝ့ၫၥံၪ ဘၪ ဆၧခိဆၧဝီၩနီၪ ကိၭထၪ့ ယဟိဝၩတၭ, အဝ့ၫဒၪ ဒုၭစဲၪ့ထၪ့ခွံၬဝ့ၫ လၧအဆၧၡၪ့ဆၧနၭ အဖၧၩ့လီၫ. 29 အဝ့ၫဒၪ ဒုၭအီၪဂုးဖုး လဖုၬ, ဒဲအလပီၩၥံၪ အီၪလၩ့မါပံၭလီၫ. 30 ထီးနီၪလဖၧၫ့ လၧဆၧအီၪဂုးဖုး အကၠီၩ့နီၪ, အဝ့ၫၥံၪ အၥုၪ့ထိၬ အၥၭထိၬတၭ, ယွၩ ၥိၫ့ဝ့ၫ လၧမၫဆမံၭနဲၩ့ ထီးအဘၪအၥၭ လစီၪ့နီၪလီၫ. 31 မွဲပစံၭထၪ့အၪ့အူၭလါ ယဟိဝၩ လၧအခိးအတၩအကၠီၩ့, ဒဲလၧအမၩ ဆၧလၩ့လၭလဖၪ လၧၦၡၩအဖိၪၥံၪ အဂးနီၪ အကၠီၩ့ ဆံၭ. 32 မွဲအဝ့ၫၥံၪ အီၪက့ၪထၪ့ထီၫ အဝ့ၫဒၪ လၧၦခမျၧး အဆၧအီၪကီၪ့ အဖၧၩ့တၭ, စံၭထၪ့အၪ့အူၭ အဝ့ၫ လၧၦၥုၪ့က့ၭၥၭၡါၥံၪ ဆၧၫ့နၩ့ အကျၩဆံၭ. 33 ထံၫချိၬၥံၪ အဝ့ၫဒၪ ဒုၭကဲၪထၪ့ လၧၡါမုနၧၫ့ဖၫတၭ, ဒဲထံၫထၪ့ဖျိၭလဖၪ လၧခီၫ့ၥူၫခိၪနီၪ, 34 ဒဲခး လၧအၥၪထၪ့လဘံၪ့ လၧဆၧအီၪယူဝ့ၫအလး, လၧၦလၧအအီၪဝ့ၫ လၧအဖၧၩ့ၥံၪ အဆၧအၧၩ့ အကၠီၩ့ လီၫ. 35 အဝ့ၫဒၪ ဒုၭကဲၪထၪ့ ၡါမုနၧၫ့ဖၫ လၧကမၫ, ဒဲခီၫ့ၥူၫခိၪ လၧထံၫထၪ့ဖျိၭတၭ, 36 အၪ့မၧၫ့ ၦဘၪ ဆၧၥၭဝံအၥၭနီၪ အီၪဝ့ၫ ထီးနီၪ, ဘဲၫၥိၭ အမိတဲၩ့ဝဲၩ ဒိၩ့ လၧဆၧအီၪဝ့ၫ အဂးလီၫ. 37 ဒဲအဝ့ၫၥံၪ ဎွံၪဆၧ လၧဆံၬဖၧၩ့, ဒဲၥုၪ့ စဘံၭအလး ဘဲၫၥိၭ ဆၧၥၪ [လၧလနံၪ့အဂး လနံၪ့အဂး,] မိအၪထၪ့ဝ့ၫ လီၫ. 38 ဆိၪဂ့ၩ အဝ့ၫၥံၪ ဆ့တၭ, ဒုၭအၪထၪ့ အၪအၪလ့ၬ, ဒုၭလၩ့ၡၩ အဝ့ၫၥံၪ အဆၧဖိၪဆၧဎါ အဒိၩ့နီၪ အ့ၬ. 39 တၭ မၩဒီၭလဖၧၫ့ အဝ့ၫၥံၪ လၩ့ၡၩဝ့ၫတၭ, ဘၪ ဆၧဆၪ့လၩ့ဝ့ၫ လၧဆၧမၩနၧၩ့မၩစၪဝ့ၫ, ဆၧမၩနၭဝ့ၫ ဒဲဆၧမၩခိမၩဝီၩဝ့ၫ အကၠီၩ့ နီၪလီၫ. 40 ယွၩ လူၫလၩ့ ဆၧကြၩ့ထမး လၧၦဒိၪဖၭဒိၪၥံၪ အလီၩ့တၭ, ဒုၭဂၭဝံၩ့ဝၩ့ အဝ့ၫၥံၪ လၧဆၧပျီၩပျီၩ, ထီးဖၧၩ့ၥၭ လအီၪဘၪ အလးဖၧၩ့လီၫ. 41 အဝ့ၫဒၪ ထုၭထၪ့ခွံၬ ၦၡၪ့ဖိၪယၬဖိၪ လၧဆၧၡၪ့ဆၧနၭ အဖၧၩ့ အီၪက့ၪထၪ့ထီၫဝ့ၫတၭ, အီၪက့ၪ ဂံၪ့ဒီၪ့ၥံၪ ဘဲၫ ၥိၪလဒီၪ့ အၥိၭနီၪလီၫ. 42 ၦအၥၭဆုးလီၩ့လဖၪ မိဒၪဘၪ ဒဲၥၭထိၬဝ့ၫတၭ, ဆၧအၧၩ့ဆၧၥၫ့ ထီးအလူၬနီၪ မိကၭဘံၭထၬ အနိၭဒၪဝ့ၫလီၫ. 43 ၦလၧအကိၪ့ဆၧၥ့ၪနီၪ, မွဲအနၪၥ့ၪဆၧလဖၪနီၪဆံၭ. မွဲၦလဖၪနီၪ ထီးန့ ယဟိဝၩ အဆၧအဲၪ အခိးအတၩ ဆံၭ. 

1 ယွၩဧ့, ယၥၭ အီၪဂုးအီၪခၧၫ့; ယမိစံၭထၪ့အၪ့အူၭဆၧ; ယမိၥံၫကျံၩ ဆၧစံၭထၪ့အၪ့အူၭ လၧယလၩယဖၩ့ ဒၪလ့ၬလီၫ. 2 နၪ့ထၪ့ဆံၭ, ၥၫ့ထီး ဒဲနါဒံၩ့ၥံၪဧ့, ယမိထိၪဂဲထုၪ့ ဆၧဖၩ့မုဆဲၪ့ထၪ့နီၪဖီၩ! 3 တၭ ယမိစံၭထၪ့အၪ့အူၭနၧၩ လၧၦခမျၧးၥံၪ အကျၩ, ယဟိဝၩဧ့, ယမိၥံၫကျံၩ အၪ့အူၭထၪ့နၧၩ လၧၦဆၨၩၥံၪ အကျၩလီၫ. 4 အဂဲးဘဲၫယီၩ နခိးနတၩ ဒိၪဝ့ၫ လၧမူၭခိၪ, ဒဲနဆၧမွဲဆၧတီၩ ထီၩ့လၧဆၧအုၪ့လဖၪနီၪလီၫ. 5 မွဲနဘၪ ဆၧအီၪက့ၪထၪ့ထီၫ နၧၩ လၧမူၭခိၪ အဖၫ့ခိၪ, ယွၩဧ့, ဒဲနလၩနဖၩ့ လၧဂၪ့ခိၪ ထၧၫ့ဖျိၪ့ယၫ အဖၫ့ခိၪဆံၭ. 6 ဘဲၫၥိၭ နၡၩၥၭဘီၩ့ၥံၪ မိဖီၩ့မိဖျ့ၭတၭ, ထိးထဲၩ့တၩ့ထဲၩ့ဆၧ လၧနစူၪထွ့ၪတၭ, စံၭဆၧၫ့ယၧၩဆံၭ. 7 ယွၩ ချဲၩ့ယူၭ ဆၧ လၧအဆၧဆံၫ့ဎံၪ အဖၧၩ့ယူၭ; ယမိၥုၪ့ဎွံၫၥၭယီၫ, ယမိအၪ့နၩ့ဖၭ ၡံခံၫ့ အဆၧၫ့တၭ, ယမိထိၪ စၧကီၭ အဆၧပျၩ့လီၫ. 8 ဂံလအၭမွဲ ယဆၧ ဒဲမနၭစ့ၫမွဲ ယဆၧ, ဒဲအံဖြံၫ့မွဲ ယခိၪ အဂဲးအဘၭတၭ, ယုဒၫမွဲ ယၡၩပၧၩ့ဆၧ အနိၪထိၭလဘီၩ့ လီၫ. 9 မိအၭမွဲ ယၥူၫဝၭဆၧ အအံၪ့ဒိၫ့လဖျိၪ့, ယမိခွံၬၡိၭ ယခၪ့ဖံၭ လၧအံဒၧၫ့ အဖၫ့ခိၪ; ယမိၥုၪ့ဎွံၫၥၭယီၫ လၧဖလံၡၫ အဖၫ့ခိၪလီၫ. 10 မွဲပလၫ မိဒုၭလ့ၩနုၬယၧၩ လၧဒိၩ့ အီၪလၧအခိၪဒၧၩ့ လဂၩလဲၪ. မွဲပလၫ မိၥိၫ့ယၧၩ လၧအံဒၧၫ့ အဖၧၩ့ လဂၩလဲၪ. 11 နဝ့ၫဒၪ ၦလၧအခွံၬၡိၭ ပၧၩ လမွဲဘၪဧၪ, ယွၩဧ, နဝ့ၫဒၪယီၩ, မွဲနမိလ့ၩထၪ့ လၧပၥုၭမုခမျၧးၥံၪ အၥိၭအ့ၬဧၪ, 12 ယွၩဧ့, လၧဆၧမၩခိမၩဝီၩ အဖၧၩ့နီၪ မၩဆၧၩ့ပၧၩဆံၭ. အဂဲးဘဲၫယီၩ ၦၡၩ အဆၧမၩဖီၩ့မၩဖျ့ၭနီၪ, မွဲဆၧပျီၩပျီၩလီၫ. 13 တၭ ပမိမၩဆၧ လၧဆၧဂဲးဆီၪ့ဘၭဆီၪ့ လၧယွၩအဖၧၩ့နီၪ, ဒဲအဝ့ၫဒၪ မွဲၦလၧအမိယဲးထဲးလၩ့ ပဒုၪပဒၩလီၫ. 

1 အီၪလၩ့မါပံၭ လဂ့ၩ, ယဆၧစံၭထၪ့အၪ့အူၭအယွၩဧ့, 2 အဂဲးဘဲၫယီၩ ၦလတီၩလလီၩ့ဘၪအနိၭ, ဒဲၦအၪ့လီၫဆၧ အနိၭနီၪ အၩ့ထၪ့အၥၭ လၧယလီၩ့လီၫ. အဝ့ၫၥံၪ ချဲၩ့ထၫ့ဒုၪဒၩယၧၩ လၧအဖျ့ၩ အဘျံၭအဘျၪလီၫ. 3 တၭ အီၪဝၬဖီၩ့ယၧၩ လၧဆၧၥၭဂဲၫ့ အဆၧချဲၩ့တၭ, ထီးအလးလအီၪဘၪနီၪ ဒုၭဆၧထၫ့ဒုၪဒၩယၧၩလီၫ. 4 လၧယဆၧအဲၪအဂးနီၪ အဝ့ၫၥံၪ ကဲၪထၪ့ ယဒုၪယဒၩ လါနၫ့တၭ, ယဝ့ၫဒၪယီၩ, ယဖ့ၪလၫ့ ယနၫ့ဆါ လၧဆၧဘၩဆိၪဖၪ အဂးလီၫ. 5 တၭ လၧယဆၧဂ့ၩအဂး အဝ့ၫၥံၪ အီၪက့ၪ ဆၧအၧၩ့ လၧယလီၩ့, ဒဲဆၧၥၭဂဲၫ့မ့ၬလဲၩ လၧယဆၧအဲၪ အဂးလီၫ. 6 နဝ့ၫဒၪ အီၪက့ၪ ၦလတီၩလလီၩ့ဘၪ လဂၩ လၧအဝ့ၫဒၪ အဖၫ့ခိၪဆံၭ. တၭမွဲ ဆၧအဒုၪအဒၩ ဆၧၫ့ထုၪ့ လၧအစူၪထွ့ၪဆံၭ. 7 ထီးအဘၪ ဆၧစ့ၩရၫ့နီၪ, မွဲဆၧအီၪက့ၪဝ့ၫ လၧၦလတီၩလလီၩ့ဘၪဆံၭ. တၭမွဲ အဆၧဘၩဆိၪဖၪ ကဲၪထၪ့ ဆၧဒဲၩဘၭဆံၭ. 8 တၭမွဲ အနံၩအၥၫ့ အီၪၡၩခိၬဆံၭ. မွဲၦဂူၫဂၩ ထၪ့ဘၭ အယိဆၧအလး ဆံၭ. 9 မွဲအဖိၪၥံၪ ကဲၪထၪ့ ၦဖိၪဎွ့ၪ, ဒဲအမၫ လၧၦမုၪမဲၫ ဆံၭ. 10 မွဲအဖိၪၥံၪ စဲၪ့ဝံၩ့ဝၩ့ဆၧ လထံၪဎး လဘီၩ့ဎး; ဒဲအၪ့ကံၩ့ဆၧတၭ, အၪ့ဎၬဆၧ လၧအလးအီၪယူ အဖၧၩ့ဆံၭ. 11 မွဲအဒ့ၪအမါ အကဆါနီၪ မၩန့ ကယဲ ဆၧအီၪ ထီးအလူၬဆံၭ. တၭမွဲ ၦလခီၫဘၩ့မုးဖိၪနီၪ အၪ့ဂူၬန့ အဆၧမၩဆံၭ. 12 မွဲပမၩဘူၭမၩဆၧၩ့ အဝ့ၫနီၪ ထီးအီၪလဂ့ၩ, တၭမွဲ ၦယၫ့ၥၭ အဖိၪဎွ့ၪနီၪ ထီးအီၪလဂ့ၩ. 13 မွဲအဆၨၩအဆၬနီၪ ဘၪ ဆၧဒၪ့ထ့ၬခွံၬဝ့ၫဆံၭ. မွဲအဝ့ၫၥံၪ အမံၩ့ ဘၪ ဆၧထူၭခွံၬဝ့ၫ လၧခဲၫ့လဆိၩ အကျၩနီၪဆံၭ. 14 မွဲယဟိဝၩ နၪ့ထၪ့ထဲၩ့ အဖါၥံၪ အဆၧအၧၩ့နီၪဆံၭ. တၭမွဲ အမိ အဆၧဒဲၩဘၭ ထီးဘၪ ဆၧထူၭခွံၬ လဂ့ၩ. 15 မွဲအအီၪလၧယဟိဝၩ အမ့ၬယၫ လထံၪဎးဘီၩ့ဎး ဘဲၫၥိၭ အမိဒၪ့ထ့ၬခွံၬ အဆၧနၪ့ထၪ့ထဲၩ့ လၧဂၪ့ခိၪချိၫ့ဆံၭ. 16 အဂဲးဘဲၫယီၩ မွဲလနၪ့ထၪ့ထဲၩ့ဘၪ လၧအမိဒုၭနဲၪ ဆၧယၫ့ၥၭတၭ, မၩအၧၩ့ ၦဘၪၡၪ့ဘၪနၭ, ဒဲၦၡၪ့ဖိၪယၬဖိၪနီၪ ဘဲၫၥိၭ အမိမၩၥံၫ ဒၪလ့ၬ ၦအၥုၪ့ခါအၥၭလၩ့ လဂၩနီၪလီၫ. 17 အဲၪဝ့ၫ လၧဆၧဆိၪအၧၩ့ တၭ, ဘၪထဲၩ့ လၧအလီၩ့ဒၪဝ့ၫ, လဘၪဘၪအၥၭ လၧဆၧဆိၪဂ့ၩ အကၠီၩ့ တၭ, အီၪယဲၩ့ လၧအအီၪလီၫ. 18 တၭ ၥိၭ ဆၧဆိၪအၧၩ့ ဘဲၫဆဲၫ့လဘံၪ့အၥိၭနီၪတၭ, ဂဲၫနုၬ လၧအဂူၭဖိၫ့ဖၧၩ့ ဘဲၫထံၫအၥိၭ, ဒဲလၧအဎွံၪဖၧၩ့ ဘဲၫ ၥိၪအၥိၭနီၪလီၫ. 19 မွဲအကဲၪထၪ့ ဘဲၫဖၬဘဲၩ့ လၧအလုၬဝ့ၫ အၥိၭတၭ, ဘဲၫခၧၩ့ယး လၧအခဲးထူၬဝ့ၫ လထံၪဎး အၥိၭနီၪဆံၭ. 20 တၭ ၦလၧအထၫ့ဒုၪဒၩယၧၩ, ဒဲချဲၩ့အၧၩ့ယၧၩလဖၪအကၠီၩ့ တၭ, မွဲဆၧနီၪ ကဲၪထၪ့ အလံၩ့အလဲၫ လၧယဟိဝၩ အစူၪဖၧၩ့နီၪဆံၭ. 21 တၭ နဝ့ၫဒၪ ယဟိဝၩ, ကဆါဧ့, မၩဆၧ လၧယဂး လၧနမံၩ့အကၠီၩ့ နီၪဆံၭ. မွဲနခိးနတၩ ဂ့ၩဝ့ၫတၭ, မၩဖီၩ့မၩဖျ့ၭယၧၩဆံၭ. 22 အဂဲးဘဲၫယီၩ ယဝ့ၫဒၪယီၩ, ယမွဲ ၦဘၪၡၪ့ဘၪနၭ ဒဲၦၡၪ့ဖိၪယၬဖိၪတၭ, ယၥၭ ဘၪဆ့ၭ လၧယဖၧၩ့လီၫ. 23 တၭ ယဘၪ ဆၧလ့ၩဖီၩ့ခွံၬ ဘဲၫဆၧလၩၡူၪ လၧအထီၫထၪ့ အဘိၩ့ဘၭ အၥိၭနီၪ, ယဘၪ ဆၧနၫ့ထၪ့ခွံၬယၧၩ ဘဲၫထွ့ၪအၪဘၫအၥိၭလီၫ. 24 ယခၪ့လုးခိၪ ဝၭထိၬ လၧယဒုၪဆၧအၪ့ အကၠီၩ့ တၭ, ယယၪ ဎွ့လၩ့ လၧဆၧဘီၪ့ လအီၪဘၪ အကၠီၩ့ လီၫ. 25 တၭ ယကဲၪထၪ့ ဆၧဒုၪဒွ့ၪအလး လၧအဝ့ၫၥံၪ အဂးနီၪ, အဝ့ၫၥံၪ ယိယၧၩတၭ ဖျၭအခိၪလီၫ. 26 မၩဆၧၩ့ယၧၩ, ယဟိဝၩ, ယယွၩဧ့, ထိးထဲၩ့တၩ့ထဲၩ့ယၧၩ ဘဲၫနခိးနတၩ အၥိၭနီၪဆံၭ. 27 တၭမွဲ ၦၥ့ၪယၫ လၧဆၧယီၩလမံၩ့မွဲ နစူၪ, လၧနမၩဝ့ၫနီၪဆံၭ, ယဟိဝၩဧ့, 28 အဝ့ၫၥံၪ မိဆိၪအၧၩ့ဆၧတၭ, အ့ၪမွဲ နဝ့ၫဒၪယီၩ ဆိၪဂ့ၩဆၧဆံၭ. တၭ အဝ့ၫၥံၪ ဂဲထုၪ့ထၪ့ဝ့ၫတၭ, မွဲအမ့ၬမဲဆံၭ. အ့ၪမွဲ နခ့ၫနၡၩနီၪ မွဲအၥၭထိၬဆံၭ. 29 မွဲ ၦထၫ့ဒုၪဒၩယၧၩလဖၪနီၪ ၥိၭ ဆၧမ့ၬမဲတၭ, လုၬဘံၭအၥၭ လၧဆၧမ့ၬမဲ ဘဲၫလၧဖၬဘဲၩ့ အၥိၭနီၪဆံၭ. 30 ယမိစံၭထၪ့အၪ့အူၭ ယဟိဝၩ အၪအၪလ့ၬ လၧယနိၭတၭ, လၧၦအၪဂၩ အကျၩနီၪ ယမိစံၭထၪ့အၪ့အူၭ အဝ့ၫဒၪ လီၫ. 31 အဂဲးဘဲၫယီၩ အဝ့ၫ ဆၧၫ့ထုၪ့ လၧၦၡၪ့ဖိၪယၬဖိၪ အစူၪထွ့ၪ ဘဲၫၥိၭ အမိမၩဖီၩ့မၩဖျ့ၭဝ့ၫ လၧၦလၧအမိစ့ၩရၫ့စၪ အၥၭ အစူၪဖၧၩ့လီၫ. 

1 ယဟိဝၩ စံၭယကဆါ, ဆၧၫ့နၩ့ လၧအစူၪထွ့ၪ ထီးယအီၪက့ၪ နဒုၪနဒၩ လၧနခၪ့ယဲးလၩ့ အလးနီၪဆံၭ. 2 တၭ ယဟိဝၩဧ့, အၪ့မၧၫ့လၩ့ နစီၩ့နမၩ့ အနိၪထိၭလဘီၩ့ လၧဇံအိၫ့ အဖၧၩ့တၭ; နဝ့ၫဒၪ ပၧၩ့ဆၧ လၧနဒုၪနဒၩ အကျၩဆံၭ. 3 လၧနစီၩ့နမၩ့ အမုနံၩ အဖၧၩ့နီၪ, နၡၩခမျၧး မိကဲၪဒၪ ဆၧမၩဘိၪ့ အနၫ့ဆါၥံၪ လၧဆၧဆံၫ့ဎံၪ အဎံၫအလၩ အဖၧၩ့တၭ, လၧဂီၩလခီၫ အဒၧၩ့လးဖၧၩ့နီၪ နအီၪလၧနၥၭဘၪ့ အဆၩ့ထံၫလီၫ. 4 ယဟိဝၩ ဆိၪလၩ့ယူၭ အၥၭယူၭတၭ, မိနီၫ့ယါလၩ့ထဲၩ့အၥၭအ့ၬ. နမွဲ ၦလုဆၧ လၩ့ဆိၩလၩ့ကၠၪ ဘဲၫစမ့ၫလခံစဒ့ၭ အဖၧၩ့ၥၭ အၥိၭနီၪလီၫ. 5 ကဆါ အီၪလၧနစူၪထွ့ၪနီၪတၭ, လၧအၥၭထၪ့ အမုနံၩနီၪ အဝ့ၫ ကျီၪ့ စဎွၩၥံၪ, 6 တၭ စ့ၩရၫ့ဆၧ လၧၦဆၨၩၥံၪ အကျၩ; ဒဲမၩဎွ့ၩဆၧ လၧၦအစွၪတၭ, မိကျီၪ့ခွံၬ ၦအခိၪဎွံၪ လၧခး အၪဘံၪ့ အဖၫ့ခိၪလီၫ. 7 အဝ့ၫဒၪ မိအီၩဆၧ လၧထံၫချိၬ လၧဖၧၩ့ၥၭလီၫ. မၩအၥၭဘဲၫနီၪတၭ, မိမိၬထၪ့ အခိၪဎွံၪ လီၫ. 

1 နၥံၪဝ့ၫဧ့, စံၭထၪ့အၪ့အူၭ ယွၩဆံၭ. တၭ ယမိစံၭထၪ့အၪ့အူၭ ယဟိဝၩ လၧယၥၭ ထၧၫ့ဖျိၪ့ယၫ လၧၦအၥၭဆုးလီၩ့ ဖံၭၥိၭလိၬအၥၭ အကျၩ, ဒဲလၧဆၧအီၪကီၪ့ အဖၧၩ့လီၫ. 2 ယဟိဝၩ အဆၧမၩလဖၪနီၪ ဒိၪဝ့ၫတၭ, ဘၪ ဆၧအၪ့ဎၬယိဝ့ၫ လၧကယဲ ၦလၧအမုၬလၩအၥၭ လၧအဝ့ၫၥံၪ အဖၧၩ့ ကိၭဂၩဒ့ၭလီၫ. 3 အဝ့ၫဒၪ မၩဆၧနီၪမွဲ ဆၧအဎံၫအလၩ ဒဲအလၩအဖၩ့, ဒဲအဆၧတီၩဆၧလီၩ့ အီၪဂုးအီၪခၧၫ့ လၩ့ဆိၩလၩ့ကၠၪလီၫ. 4 အဝ့ၫဒၪ ဒုၭနၪ့ထၪ့ထဲၩ့ အဆၧလၩ့လၭလဖၪလီၫ. ယဟိဝၩ အီၪလၧဆၧအခိးအတၩတၭ, အၥၭအီၪဆၧလီၫ. 5 ဖ့ၪလၫ့ ဆၧအၪ့ လၧၦလၧအၥၭမဲၪ အဝ့ၫတၭ, နၪ့ထၪ့ထဲၩ့ အဆၧအုၩ့လၩ့ လၩ့ဆိၩလၩ့ကၠၪလီၫ. 6 အဝ့ၫဒၪ ဒုၭနဲၪ အမၩ ဆၧအစီၩ့အမၩ့ လၧအၡၩခမျၧး ဘဲၫၥိၭ အမိဖ့ၪလၫ့ အဝ့ၫၥံၪ လၧၦဆၨၩၥံၪ အဆၧန့ၥၫလီၫ. 7 အမၩဆၧ လၧအစူၪနီၪမွဲ ဆၧမွဲဆၧတီၩ ဒဲဆၧစ့ၩရၫ့တီၩလီၫ. တၭ ကယဲ အဆၧမၪလူၬနီၪမွဲ ဆၧဂုးဆၧခၧၫ့ ထီးအလူၬ လီၫ. 8 အီၪဂုးအီၪခၧၫ့ဝ့ၫ လၩ့ဆိၩလၩ့ကၠၪတၭ, မၩအၥၭ လၧဆၧမွဲဆၧတီၩ ဒဲလၧဆၧၥၭဆုးလီၩ့အဖၧၩ့ လီၫ. 9 အဝ့ၫဒၪ အၪ့မၧၫ့လၩ့ ဆၧ ဎွ့ၩန့ထဲၩ့ လၧအၡၩခမျၧး အအီၪ; မၪလူၬ အဆၧအုၩ့လၩ့ လၩ့ဆိၩလၩ့ကၠၪ လီၫ. အမံၩ့မွဲ ဆၧဆံၫ့ဎံၪ, ဒဲဆၧၥၭမဲၪအလးနီၪလီၫ. 10 ဆၧၥၭမဲၪယဟိဝၩနီၪ, မွဲဆၧကိၪ့ၥ့ၪကိၪ့ဘၪ အခၪ့ထံၭ လီၫ. ကယဲ ၦလၧအထီးန့ဝ့ၫ ထီးအလူၬနီၪ အီၪလၧအၥုၪ့ဖၭၥၭဖၭ ဂ့ၩဘၪစဲၪလီၫ. တၭ အဆၧစံၭထၪ့အၪ့အူၭနီၪ အီၪဂုးအီၪခၧၫ့ လၩ့ဆိၩလၩ့ကၠၪလီၫ. 

1 နၥံၪဝ့ၫဧ့, စံၭထၪ့အၪ့အူၭ ယွၩဆံၭ. ၦၡၩ လၧအၥၭမဲၪ ယဟိဝၩတၭ, မုၬလၩဝ့ၫဖၭဒိၪ လၧအဆၧမၪလူၬၥံၪ အဖၧၩ့နီၪ, ဘၪဆိၩဂ့ၩဝ့ၫလီၫ. 2 အချံၫအၥၪ မိဆီၪ့ထၪ့ လၧဂၪ့ခိၪချိၫ့တၭ, ၦအတီၩအလီၩ့ လဆိၩနီၪ မိဘၪ ဆိၪဂ့ၩဝ့ၫလီၫ. 3 ဆၧထူၭဆၧလၧၫ့ ဒဲဆၧလူဒိၪဎွ့ၩဒိၪၥံၪ အီၪလၧအဂံၪ့ဖၧၩ့; ဒဲအဆၧတီၩဆၧလီၩ့ အီၪဂုးအီၪခၧၫ့ လၩ့ဆိၩလၩ့ကၠၪလီၫ. 4 ဆၧမိဖၩ့ထၪ့ လၧဆၧခံၭကျၩ လၧၦအတီၩအလီၩ့ အဂးတၭ, အဝ့ၫဒၪ အီၪလၧဆၧအခိးအတၩ ဒဲၥၭအီၪဆၧ, ဒဲတီၩဝ့ၫလီၩ့ဝ့ၫ လီၫ. 5 ၦၡၩ လၧအယၫ့ၥၭဆၧ ဒဲဒုၭအၪ့လီးဆၧနီၪ ဘၪဆိၪဂ့ၩဝ့ၫလီၫ. လၧဆၧစ့ၩရၫ့ အဖၧၩ့နီၪ အဝ့ၫဒၪအခွး မိနၧၩ့လီၫ. 6 အဂဲးဘဲၫယီၩ လဂဲၩလဝၭဘၪ လၩ့ဆိၩလၩ့ကၠၪတၭ, ၦအတီၩအလီၩ့ မိဘၪ ဆၧနၪ့ထၪ့ထဲၩ့ဝ့ၫ အဆိၩဆိၩ အကၠၪကၠၪလီၫ. 7 အဝ့ၫဒၪ လအၪ့ယိၪဘၪ လၧဆၧပရၧၫ့အအၧၩ့ အဂဲးတၭ, အၥၭ အီၪဂုးအီၪခၧၫ့ ဒိၭနဲၩ့အၥၭ လၧယဟိဝၩ လီၫ. 8 အဝ့ၫဒၪအၥၭ အီၪဂုးအီၪခၧၫ့ဝ့ၫတၭ, လၥၭမဲၪဘၪ ဆၧနီၪ, မိဒၪဘၪဆၧ ဘၪအၥၭ လၧအဒုၪအဒၩ အလီၩ့လီၫ. 9 အၪ့နၩ့ဖၭဆၧ လၧဆၧယၫ့ၥၭ အဂးတၭ, ဖ့ၪလၫ့ဆၧ လၧၦၡၪ့ဖိၪယၬဖိၪလီၫ. အဆၧတီၩဆၧလီၩ့ အီၪဂုးအီၪခၧၫ့ လၩ့ဆိၩလၩ့ကၠၪလီၫ. အနိၩ့ အီၪက့ၪထၪ့ထီၫ လၧဆၧလၩဆၧဖၩ့ အဖၧၩ့လီၫ. 10 ၦလတီၩလလီၩ့ဘၪနီၪ မိဒၪဘၪတၭ, အၥၭဆၫနီၪ, မိအဲၪ့ဂံၬ အၥွၫတၭ, မိဖံၪထၪ့ခွံၬဝ့ၫလီၫ. ၦလတီၩလလီၩ့ဘၪ အၥၭကွံၩဆၧနီၪ မိထီၩ့ဝ့ၫ လၧဆၧဂၭဂီၩ့လီၫ. 

1 နၥံၪဝ့ၫဧ့, စံၭထၪ့အၪ့အူၭ ယွၩဆံၭ. စံၭထၪ့အၪ့အူၭဆၧ, ယဟိဝၩအခ့ၫအၡၩ နၥံၪဝ့ၫဧ့, စံၭထၪ့အၪ့အူၭ ယဟိဝၩအမံၩ့ဆံၭ. 2 ထီးယီၩ လၧယၫလခီၫ, မွဲယဟိဝၩအမံၩ့ ဘၪ ဆၧစံၭထၪ့အၪ့အူၭ လၩ့ဆိၩလၩ့ကၠၪဆံၭ. 3 လၧမုထၪ့ ထီၩ့လၧမုနုၬနီၪ, ယဟိဝၩအမံၩ့ မွဲဆၧစံၭထၪ့အၪ့အူၭအလးလီၫ. 4 တၭ ယဟိဝၩ အီၪထၪ့ထီၫ လၧၦကိၭဆၨၩဒ့ၭ အဖၫ့ခိၪနီၪ, အလၩအဖၩ့ အီၪဝ့ၫ လၧအဖၫ့ခိၪလီၫ. 5 မွဲပလၫ လၩ့ဂၬ ဘဲၫယဟိဝၩ ပယွၩအၥိၭ လၧအဆၧၫ့နၩ့ လၧအလးထၪ့ထီၫနီၪ လဂၩလဲၪ. 6 အဝ့ၫဒၪ ယိလၩ့ဆၧ ယဲၩ့ယဲၩ့လ့ၬ ဘဲၫၥိၭ အမိယိဘၪဆၧ လၧမူၭခိၪဖၧၩ့ ဒဲ လၧဂၪ့ခိၪချိၫ့လီၫ. 7 အဝ့ၫဒၪ ထုၭထၪ့ခွံၬ ၦဂဲးဆါဘၭဆါ လၧဂၪ့ခိၪမုၬအကျၩတၭ ဆိၬထၪ့ခွံၬ ၦကြၨၭန့ဘၪ ဆၧလဖၪ လၧဆၧအ့ၪပိၩ့ အလီၩ့နီၪ; 8 ဘဲၫၥိၭ အမိဒုၭအီၪဝ့ၫ လၧၦဒိၪဖၭဒိၪၥံၪ အၥိၭ, ဒဲအၡၩခမျၧး အၦဒိၪဖၭဒိၪၥံၪ အၥိၭလီၫ. 9 အဝ့ၫဒၪ ဒုၭအီၪ ၦထူၬဖိၪ လၧအဂံၪ့ဒီၪ့, ဒုၭကဲၪထၪ့ဝ့ၫ ဖိၪခွၫၥံၪ အမိ လၧအၥၭထိၬလီၫ. နၥံၪဝ့ၫဧ့, စံၭထၪ့အၪ့အူၭ ယွၩဆံၭ. 

1 ခီၫလၧအံၫစရ့လၭ စဲၪ့ထၪ့ခွံၬ လၧအံဇံၭ အဖၧၩ့, ဒဲစယၫကူၭ အၡၩဂံၪ့ဖိၪ စဲၪ့ထၪ့ခွံၬ လၧၦခမျၧး အီၪလၧၦလခီၫဘၩ့မုးဖိၪ အလၨအကျၩတၭ; 2 ယုဒၫမွဲ အလးဆံၫ့ဎံၪ ဒဲအံၫစရ့လၭနီၪ မွဲအလး လၧအပၧၩ့ဝ့ၫလီၫ. 3 မၫဆမံၭ ဒၪဘၪဝ့ၫ စဲၪ့ဖျိၭတၭ, ယီၫဒၫ့နီၪ ဂၧၩ့ထဲၩ့အၥၭ လၧအလးခဲၫ့လီၫ. 4 ခိၪလီၩ့ၥံၪ ဖုၫထၪ့ယူၭ ဘဲၫ ၥိၪဖၫ အၥိၭ ဒဲဆၧစီၩ့ခိၪနီၪ ဘဲၫ ၥိၪဖိၪအၥိၭလီၫ. 5 မၫဆမံၭဧ့, မွဲဘၪနီၫ လၧနစဲၪ့ဖျိၭနီၪလဲၪ. ယီၫဒၫ့ဧ့, မွဲဘၪနီၫ လၧနဂၧၩ့ထဲၩ့နၥၭ လၧနလးခဲၫ့နီၪလဲၪ. 6 ခိၪလီၩ့ၥံၪဧ့, လၧနၥံၪ ဖုၫထၪ့ ဘဲၫ ၥိၪဖၫ အၥိၭနီၪလဲၪ, ဒဲဆၧစီၩ့ခိၪၥံၪဧ့, ဘဲၫ ၥိၪဖိၪ အၥိၭနီၪလဲၪ. 7 ဂၪ့ခိၪဧ့, ဝၭၡိၩ့ၡိၬ လၧယွၩအမ့ၬယၫ, လၧစယၫကူၭ အယွၩ အမ့ၬယၫဆံၭ. 8 မွဲၦလၧအအၪ့မၧၫ့ လဲၫ့ကဲၪထၪ့ ထံၫကမၫ, လိးမ့ၪနီၪ လၧထံၫထၪ့ဖျိၭလီၫ. 

1 လၧပဂးဒၪ ပဝ့ၫမွဲအ့ၬ, ယဟိဝၩဧ့, လၧပဂးမွဲအ့ၬ; အ့ၪမွဲ အီၪက့ၪ ဆၧလၩဖၩ့ လၧနမံၩ့ဒၪဝ့ၫ လၧနခိးနတၩ, ဒဲလၧနဆၧမွဲဆၧတီၩ အကၠီၩ့ နီၪဆံၭ. 2 လၧၦဆၨၩၥံၪ မိစံၭဝ့ၫ, အဝ့ၫၥံၪအယွၩ အီၪခီၫခီၫလဲၪနီၪ, မွဲအဘၪ ဆၧနီၪလဲၪ. 3 အ့ၪမွဲ ပယွၩ အီၪလၧမူၭခိၪ; ထီးဒၪအၥၭနီၪ မၩဝ့ၫဒၪ ထီးအလူၬလီၫ. 4 အဝ့ၫၥံၪ အဆၧဂၩ့ဆၧဖၪ့နီၪ မွဲစ့ၩ, ဒဲထီၫ့တၭ, မွဲၦၡၩ အစူၪမၩဆၧလီၫ. 5 အနိၭ အီၪ လါနၫ့တၭ, ချဲၩ့ဆၧ အ့ၬ. အမ့ၬၥၪၥံၪ အီၪ လါနၫ့တၭ, ဒၪဆၧအ့ၬ. 6 အနါၥံၪ အီၪ လါနၫ့တၭ, နါဂၧၫ့ဆၧ အ့ၬ. အနၫဖူၫ အီၪလါနၫ့ တၭ, နၧၫ့ဘၪဆၧ အ့ၬ. 7 အစူၪ အီၪ, ဖီၪ့ဆၧ အ့ၬ. အခၪ့အီၪ ဂၭဖၬအ့ၬ; လၧအခိၬဖၧၩ့နီၪ ၥီၫထၪ့ဆ့အ့ၬ. 8 ၦလၧအမၩကဲၪထၪ့ဝ့ၫလဖၪ, ၦဒိၭနဲၩ့အၥၭ လၧအဝ့ၫၥံၪ ကိၭဂၩဒ့ၭနီၪ, လၩ့ဂၬ ဘဲၫအဝ့ၫၥံၪ အၥိၭဆ့လီၫ. 9 အံၫစရ့လၭဧ့, ဒိၭနဲၩ့နၥံၪအၥၭ လၧယဟိဝၩဆံၭ. အဝ့ၫဒၪမွဲ အဝ့ၫၥံၪ အဆၧမၩဆၧၩ့; ဒဲအဝ့ၫၥံၪ အထၩ့ဖံၭလဘံၪ့လီၫ. 10 စအၫရၧၫ့ အၡၩဂံၪ့ဖိၪၥံၪဧ့, ဒိၭနဲၫ့နၥံၪအၥၭ လၧယဟိဝၩဆံၭ. အဝ့ၫဒၪမွဲ အဝ့ၫၥံၪ အဆၧမၩဆၧၩ့; ဒဲအဝ့ၫၥံၪ အထၩ့ဖံၭလဘံၪ့လီၫ. 11 ၦလၧအၥၭမဲၪ ယဟိဝၩၥံၪဧ့, ဒိၭနဲၩ့နၥံၪအၥၭ လၧယဟိဝၩ ဆံၭ. အဝ့ၫဒၪမွဲ အဝ့ၫၥံၪ အဆၧမၩဆၧၩ့; ဒဲအဝ့ၫၥံၪ အထၩ့ဖံၭလဘံၪ့လီၫ. 12 ယဟိဝၩ နၪ့ထၪ့ထဲၩ့ယူၭ ပၧၩတၭ, မိဆိၪဂ့ၩပၧၩ တၭ, မိဆိၪဂ့ၩ အံၫစရ့လၭ အၡၩဂံၪ့ဖိၪတၭ, မိဆိၪဂ့ၩ စအၫရၧၫ့ အၡၩဂံၪ့ဖိၪလီၫ. 13 မိဆိၪဂ့ၩ ၦလၧအၥၭမဲၪ ယဟိဝၩ, ဒဲဒိၪဒဲဆံၭလီၫ. 14 ယဟိဝၩ မိမၩအၪထၪ့ နၥံၪ, နၥံၪဝ့ၫ ဒဲဖိၪ ဒဲလံၩလီၫ. 15 ယဟိဝၩ လၧအမၩကဲၪထၪ့ မူၭခိၪ, ဒဲဂၪ့ခိၪယီၩ, မွဲအဆိၪဂ့ၩ နၥံၪဆံၭ. 16 မူၭခိၪနီၪ မွဲမူၭခိၪ လၧယဟိဝၩ အဂးလီၫ. အ့ၪမွဲ ဂၪ့ခိၪယီၩ ဖ့ၪလၫ့ဝ့ၫ လၧၦၡၩ အဖိၪခွၫၥံၪလီၫ. 17 တၭ ၦၥံၫယူၭ, ဒဲၦလၧအလ့ၩလၩ့ လၧဆၧအီၪလၩ့မါပံၭ အဖၧၩ့ၥံၪနီၪ, စံၭထၪ့အၪ့အူၭ ယွၩအ့ၬ. 18 အ့ၪမွဲ ပဝ့ၫဒၪယီၩ, ထီးယီၩ လၧယၫလခီၫ ပမိစံၭထၪ့အၪ့အူၭ ယွၩ လၩ့ဆိၩလၩ့ကၠၪလီၫ. နၥံၪဝ့ၫဧ့, စံၭထၪ့အၪ့အူၭ ယွၩဆံၭ. 

1 ယ အဲၪဆၧကွံၩဆၧ; အဂဲးဘဲၫယီၩ ယဟိဝၩ ခိၭနၪ ယလူ ဒဲယအၪ့ကံၩ့အၪ့ယၫဆၧ လဖၪနီၪလီၫ. 2 အဝ့ၫဒၪ ဒိၭအနါ လၧယၧၩအကၠီၩ့ တၭ, လဆိၩဒၪယၥၭယီၩ ယမိကိၭထၪ့ အဝ့ၫလီၫ. 3 တၭ ဆၧၥံၫအဖျံၩ အီၪဝၬဖီၩ့ယၧၩတၭ, ဖျုဖၧၩ့ အဆၧခိဆၧဝီၩနီၪ လၩ့ဘၪယၧၩလီၫ. တၭ ယဒၪန့ ဆၧခိဆၧဝီၩ, ဒဲဆၧၥုၪ့အုၭၥၭအုၭလီၫ. 4 တၭ ယကိၭထၪ့ ယဟိဝၩအမံၩ့, ယဟိဝၩဧ့, မၩဖီၩ့မၩဖျ့ၭလါယၥၭ ဆံၭ. 5 ယဟိဝၩ အီၪလၧဆၧအခိးအတၩ တီၩဝ့ၫလီၩ့ဝ့ၫတၭ, ပယွၩအၥၭ အီၪဆၧလီၫ. 6 ယဟိဝၩ ယိထဲၩ့ခွါထဲၩ့ ၦလၧအလမၩလိၪဘၪဆၧလီၫ. ယဘၪ ဆၧဆၪ့လၩ့ယၧၩတၭ, အဝ့ၫဒၪ ထိးထဲၩ့တၩ့ထဲၩ့ယၧၩလီၫ. 7 ယၥၭၡီၩ့ဧ့, ထဲၩ့ထဲၩ့ လၧနဆၧအီၪပွံၭ အလးဆံၭ. အဂဲးဘဲၫယီၩ ယဟိဝၩ မၩဂ့ၩယူၭ နၧၩ ဖၭဒိၪလီၫ. 8 အဂဲးဘဲၫယီၩ နမၩဖီၩ့မၩဖျ့ၭယူၭ ယၥၭမၧၫ့ လၧဆၧၥံၫ, ယမ့ၬၥၪ လၧမ့ၬထံၫ, ဒဲယခၪ့ လၧဆၧဘၪထၧၩ့ဘၪထံၭ နီၪလီၫ. 9 တၭ ယမိလ့ၩဆၧ လၧယဟိဝၩ အမ့ၬယၫ လၧထံၫၥံၪခးၥံၪ လၧၦၡၩမၧၫ့ဝ့ၫ လၧအဖၧၩ့လီၫ. 10 ယ နဲၩဆၧ, မၩအၥၭဘဲၫနီၪတၭ, ယချဲၩ့ဆၧလီၫ. ယဝ့ၫဒၪယီၩ ယဘၪ ဆၧၡၪ့ဆၧနၭ ဒိၪမၬလီၫ. 11 ထီးယဘၪ ဆၧၥၭမဲၪၥၭဖျဲၩ့ဖၭဒိၪတၭ, ယစံၭ ၦၡၩၥံၪ, မွဲၦချဲၩ့ဘျံၭချဲၩ့ဘျၪဆၧ ထီးအလူၬလီၫ. 12 တၭ ယမိဖ့ၪထဲၩ့ ယဟိဝၩ လၧအမၩဂ့ၩယၧၩ လၧဆၧထီးအလူၬ အကၠီၩ့နီၪ လၧဆၧနီၪလမံၩ့လဲၪ. 13 ယမိမၩန့ ဆၧထိးထဲၩ့တၩ့ထဲၩ့ အလိၫ့လဖျိၪ့ ဒဲကိၭထၪ့ ယဟိဝၩအမံၩ့လီၫ. 14 ဘိၩ့နဲၪ့ယီၩ ယမိမၩဘိၪ့ ယဟိဝၩ လၧဆၧဘၪဆဲၫ့ လၧယဆိၪလၩ့ယၥၭ လၧအၡၩခမျၧး ထီးအလူၬ အမ့ၬယၫ ဘိၩ့နဲၪ့ယီၩ လီၫ. 15 အၡၩဆံၫ့ဎံၪလဖၪ အဆၧၥံၫနီၪ, မွဲဆၧလူဒိၪဎွ့ၩဒိၪ လၧယဟိဝၩ အမ့ၬၥၪဖၧၩ့လီၫ. 16 ယအၪ့ကံၩ့အၪ့ယၫနၧၩ, ယဟိဝၩဧ့, အဂဲးဘဲၫယီၩ, ယမွဲနခ့ၫနၡၩလၩ့ထံးလၩ့ဆ့ၭ, ယမွဲနခ့ၫနၡၩ, နခ့ၫနၡၩမုၪ အဖိၪခွၫ, နကွဲၪလၩ့ယူၭ ဖျံၩစၧၩ့ထၬယၧၩယူၭ. 17 ယမိလုထၪ့နၧၩ လၧဆၧလုစံၭထၪ့အၪ့အူၭတၭ, ယမိကိၭထၪ့ ယဟိဝၩအမံၩ့ လီၫ. 18 ဘိၩ့နဲၪ့ယီၩ ယမိမၩဘိၪ့ ယဟိဝၩ လၧဆၧဘၪဆဲၫ့ လၧဆၧဆိၪလၩ့ယၥၭ လၧအၡၩခမျၧး ထီးအလူၬ အမ့ၬယၫလီၫ. 19 လၧယဟိဝၩ အဂံၪ့အဝၩ့ၥံၪ အဖၧၩ့ လၧနၥၭခံဖၧၩ့, ယရုစလံၫ့ဧ့, နၥံၪဝ့ၫဧ့, စံၭထၪ့အၪ့အူၭ ယွၩဆံၭ. 

1 ၦကိၭဆၨၩဒ့ၭၥံၪဧ့, စံၭထၪ့အၪ့အူၭ ယဟိဝၩဆံၭ; ၦခမျၧး ထီးအလူၬၥံၪဧ့, ၥံၫကျံၩထၪ့ ယဟိဝၩဆံၭ. 2 အဂဲးဘဲၫယီၩ အခိးအတၩ အီၪလၧပဂး ဒိၪမၬတၭ, ယဟိဝၩ အဆၧမွဲအတီၩ အီၪဝ့ၫ လၩ့ဆိၩလၩ့ကၠၪလီၫ. နၥံၪဝ့ၫဧ့, စံၭထၪ့အၪ့အူၭ ယွၩဆံၭ. 

1 စံၭထၪ့အၪ့အူၭ ယဟိဝၩဆံၭ. အဂဲးဘဲၫယီၩ အဝ့ၫဒၪ ဂ့ၩဝ့ၫတၭ, အခိးအတၩ အီၪဝ့ၫ လၩ့ဆိၩလၩ့ကၠၪ အဂဲးလီၫ. 2 မွဲအံၫစရ့လၭ စံၭလါဆံၭ, အဂဲးဘဲၫယီၩ အခိးအတၩ အီၪဝ့ၫ လၩ့ဆိၩလၩ့ကၠၪလီၫ. 3 မွဲစအၫရၧၫ့ အၡၩဂံၪ့ဖိၪ စံၭလါဆံၭ; အဂဲးဘဲၫယီၩ အခိးအတၩ အီၪဝ့ၫ လၩ့ဆိၩလၩ့ကၠၪလီၫ. 4 ၦလၧအၥၭမဲၪ ယဟိဝၩနီၪ, မွဲအစံၭလါဆံၭ; အဂဲးဘဲၫယီၩ အခိးအတၩ အီၪဝ့ၫ လၩ့ဆိၩလၩ့ကၠၪလီၫ. 5 လၧယဘၪ ဆၧခိဆၧဝီၩအလးယီၩ, ယကိၭထၪ့ယွၩတၭ, ယွၩ စံၭဆၧၫ့ယၧၩ [ဒဲအီၪက့ၪယၧၩ] လၧအလးဖၭလဲ အဖၧၩ့လီၫ. 6 မွဲယဟိဝၩ အီၪလၧယၥိၭတၭ, ၦၡၩ မိမၩယၧၩ ဘဲၫၥ့ၪလဲၪ ဘဲၫၥ့ၪလဲၪနီၪ ယမိအၪ့ယိၪအ့ၬ. 7 ယဟိဝၩ အီၪလၧယၥိၭ လၧၦမၩဆၧၩ့ယၧၩ အကျၩတၭ, ယမိဒၪဘၪဆၧလၧအဘၪယၥၭ လၧၦလၧအမ့ၬလဲၩယၧၩလဖၪ အလီၩ့လီၫ. 8 ဆၧဒိၭနဲၩ့ လၧယဟိဝၩနီၪမွဲ ဆၧဂ့ၩနဲၪ့ ဆၧဒိၭနဲၩ့အၥၭ လၧၦၡၩဒံၭလီၫ. 9 ဆၧဒိၭနဲၩ့ လၧယဟိဝၩနီၪမွဲ ဆၧဂ့ၩနဲၪ့ ဆၧဒိၭနဲၩ့အၥၭ လၧၦဒိၪဖၭဒိၪၥံၪ ဒံၭလီၫ. 10 ၦဆၨၩ ထီးအလူၬ အီၪဝၬဖီၩ့ယၧၩ, ယမိဒၪ့ထ့ၬခွံၬ အဝ့ၫၥံၪ လၧယဟိဝၩအမံၩ့နီၪလီၫ. 11 အဝ့ၫၥံၪ အီၪဝၬဖီၩ့ယၧၩ, မွဲမၬ အီၪဝၬဖီၩ့ယၧၩ; ယမိဒၪ့ထ့ၬခွံၬ တၡါ အဝ့ၫၥံၪ လၧယဟိဝၩ အမံၩ့ အကၠီၩ့ လီၫ. 12 အဝ့ၫၥံၪ အီၪဝၬဖီၩ့ ယၧၩ ဘဲၫန့ၫၥံၪ အၥိၭနီၪတၭ, မွဲအလၩ့ဖံၭယူၭ ဘဲၫဆၧဆူၪအမ့ၪ အၥိၭနီၪတၭ, ယမိဒၪ့ထ့ၬခွံၬ တၡါ အဝ့ၫၥံၪ လၧယဟိဝၩအမံၩ့လီၫ. 13 နဆၪ့ယၧၩဆီၪ့ ဘဲၫၥိၭ ယမိလၩ့ထံၩဖါ လါနၫ့တၭ, ယဟိဝၩ မၩဆၧၩ့ယၧၩ လီၫ. 14 ယွၩမွဲ ယဂဲးယဘၭ, ဒဲယထၭခိၪတၭ, ကဲၪထၪ့ဝ့ၫ လၧဆၧထိးထဲၩ့တၩ့ထဲၩ့ယၧၩလီၫ. 15 တၭ ဆၧအၥီၫ ဘၪဆဲၫ့ လၧဆၧၥုၪ့ထိၬၥၭထိၬ, ဒဲဆၧထိးထဲၩ့တၩ့ထဲၩ့နီၪ အီၪဝ့ၫ လၧၦတီၩၦလီၩ့ အတဲၩၥံၪ အဖၧၩ့လီၫ. ယဟိဝၩ အစူၪထွ့ၪ မၩဆၧအစီၩ့အမၩ့လီၫ. 16 ယဟိဝၩ အစူၪထွ့ၪ ထၪ့ထီၫဝ့ၫတၭ, ယဟိဝၩ အစူၪထွ့ၪ မၩဆၧအစီၩ့အမၩ့လီၫ. 17 ယလၥံၫဘၪတၭ, မွဲယမိမၧၫ့ဒံၭ ဒဲလီၩလၩ့လၬလၩ့ ယွၩအဆၧမၩလဖၪနီၪလီၫ. 18 တၭ ယွၩအၪ့ၥီၪ့ယၧၩ နၭနၭလ့ၬ လါနၫ့တၭ, ဖ့ၪလၫ့ခွံၬယူၭ ယၧၩ လၧဆၧၥံၫ အ့ၬ. 19 ဝဲထၪ့န့ယၧၩ လၧဆၧတီၩဆၧလီၩ့ အတရၫ့ၥံၪ ဆံၭ. ယမိလ့ၩနုၬ လၧအဖၧၩ့တၭ, ယမိစံၭထၪ့အၪ့အူၭ ယွၩလီၫ. 20 ယဟိဝၩ အတရၫ့ယီၩ ၦတီၩၦလီၩ့ၥံၪ မိလ့ၩနုၬ လၧအဖၧၩ့လီၫ. 21 ယမိစံၭထၪ့အၪ့အူၭနၧၩ, အဂဲးဘဲၫယီၩ နခိၭနၪယူၭ ယလူယူၭ, နကဲၪထၪ့ ဆၧထိးထဲၩ့တၩ့ထဲၩ့ယၧၩယူၭ. 22 လိးလၧၦမၩဆၧဖိၪၥံၪ ခွံၬၡိၭဝ့ၫ လဖျိၪ့နီၪ အီၪယူၭ လၧဆၧအနိၪ့ အခိၪစီၪ့ယူၭ. 23 ဆၧလမံၩ့ယီၩ ဂဲၫလၧယဟိဝၩတၭ, မွဲဆၧလၩ့လၭ လၧပမ့ၬယၫ လီၫ. 24 ဆၧလၧမုလနံၩယီၩ, ယဟိဝၩ တဲၩ့ဝ့ၫတၭ, ပမိၥုၪ့ဎွံၫၥၭယီၫ, ဒဲၥုၪ့ထိၬၥၭထိၬ လၧအဖၧၩ့လီၫ. 25 ထိးထဲၩ့တၩ့ထဲၩ့လါဆၧ ဘိၩ့နဲၪ့ယီၩ ဆံၭ, ယဟိဝၩဧ့, ဒုၭဘီၪထၪ့ယီၫထၪ့လါဆၧဆံၭ, ယဟိဝၩဧ့, 26 ၦလၧအဂဲၫ လၧယဟိဝၩအမံၩ့နီၪ မွဲအဘၪ ဆၧဆိၪဂ့ၩဆံၭ. ပဆိၪဂ့ၩနၥံၪ လၧယဟိဝၩ အဂံၪ့ဖၧၩ့လီၫ. 27 ယဟိဝၩမွဲ ယွၩတၭ, ဒုၭဖၩ့ထၪ့ဘၪယူၭ ပၧၩယူၭ. စၧၩ့ထၬ ဆၧလု လၧဆၧလုလးအနိၩ့ အဖျံၩၥံၪနီၪဆံၭ. 28 နမွဲယယွၩ တၭ ယမိစံၭထၪ့အၪ့အူၭနၧၩ, ယယွၩတၭ, ယ မိအီၪက့ၪထၪ့ထီၫနၧၩလီၫ. 29 စံၭထၪ့အၪ့အူၭ ယဟိဝၩဆံၭ. အဂဲးဘဲၫယီၩ အဝ့ၫဒၪ ဂ့ၩဝ့ၫလီၫ. မွဲအခိးအတၩ အီၪဝ့ၫ လၩ့ဆိၩလၩ့ကၠၪ အဂဲးလီၫ. 

1 ၦလၧအၥၭဆုးလီၩ့ဝ့ၫ လၧအဖၧၩ့ၥၭ အဖၧၩ့တၭ, လ့ၩဆၧ လၧယဟိဝၩ အဆၧၥီၪ့ဆၧၥၫ့ အဖၧၩ့နီၪ ဘၪ ဆိၪဂ့ၩဝ့ၫလီၫ. 2 ၦလၧအထီးန့ဖံၭထၬ အဆၧထိးအၥၭလဖၪနီၪ ဘၪဆိၪဂ့ၩဝ့ၫတၭ, အဝ့ၫၥံၪ အၪ့ဎၬန့ ယွၩ လၧအၥၭ ထၧၫ့ဖျိၪ့ယၫလီၫ. 3 အဝ့ၫၥံၪ လမၩဘၪ ဆၧအၧၩ့ တၭ, လ့ၩဝ့ၫ လၧအဝ့ၫဒၪ အဖၧၩ့ၥုၪ့ဖၧၩ့ၥၭနီၪလီၫ. 4 နမၪလူၬဆၧ လၧပဘၪ ထီးန့ဖံၭထၬ နဆၧၥီၪ့ဆၧၥၫ့လဖၪ လၩ့ထံးလၩ့ဆ့ၭ လီၫ. 5 ဘဲၫၥိၭ ယမိထီးန့ဖံၭထၬ နဆၧ၁နိၫလဖၪနီၪ, မွဲဆၧဒုၭနဲၪလါ ယဖၧၩ့ၥၭၥံၪ ဆံၭ. 6 ထီးယ အ့ၪယိမ့ၬ နဆၧမၪလူၬၥံၪ ထီးအလူၬတၭ, ယမ့ၬမိမဲဘၪအ့ၬ. 7 ထီးယ အ့ၪမၩလိၪ နစ့ၩရၫ့ဆၧတီၩ တၭ, ယမိစံၭထၪ့အၪ့အူၭနၧၩ လၧယၥၭဆုးလီၩ့လီၫ. 8 တၭ ယမိထီးန့ဖံၭထၬ န၁နိၫလဖၪတၭ, မွဲနထီးခွံၬၡိၭခွံၬယၧၩ လူၬထူၬ လဂ့ၩ. 9 ၦဖိၪၥၪခွၫ မိမၩဆံၫ့ အဖၧၩ့ၥၭ ဘဲၫၥ့ၪလဲၪ. မွဲလၧအထီးလၩ့အၥၭ ဘဲၫနလူနထၫအၥိၭနီၪလီၫ. 10 ယအၪ့ဎၬယူၭ နၧၩ လၧယၥၭ ထၧၫ့ဖျိၪ့ယၫတၭ; မွဲယထီးလ့ၩမၪဘၪ နဆၧမၪလူၬၥံၪ လဂ့ၩ. 11 ဘဲၫၥိၭ ယထီးမၪဘၪနၧၩ လဂ့ၩတၭ, ယအီၪက့ၪကီၪ့ထၬ နလူနထၫ လၧယၥၭခံဖၧၩ့လီၫ. 12 ယဟိဝၩဧ့, မွဲနဘၪ ဆၧစံၭထၪ့အၪ့အူၭနၧၩ ဆံၭ. ၥီၪ့လိၪယၧၩ လၧန၁နိၫလဖၪဆံၭ. 13 လၧယနိၭဖျံၩၥံၪ ယလီၩလၩ့လၬလၩ့ယူၭ ကယဲ နစ့ၩရၫ့ဆၧ လၧနနိၭ ထီးအလူၬနီၪလီၫ. 14 ယၥုၪ့ဎွံၫၥၭယီၫယူၭ လၧနဆၧထိး နၥၭအဖၧၩ့ၥၭ အဖၧၩ့, ဘဲၫ လၧကယဲ ဆၧအစူၪလးခၪ့ခိၪ ထီးအလူၬ အကၠီၩ့ အၥိၭနီၪလီၫ. 15 ယမိဆီၫ့မီၪ့ဆၧ လၧနဆၧမၪလူၬၥံၪ အဂဲးတၭ, ယမိယိမ့ၬ နဖၧၩ့ၥုၪ့ဖၧၩ့ၥၭလီၫ. 16 တၭ ယမိၥုၪ့ဎွံၫၥၭယီၫ လၧနဆၧမၪလူၬ အဖၧၩ့နီၪ, ယမိၥၭနၪ့ နလူနထၫအ့ၬ. 17 မၩဂ့ၩ နခ့ၫနၡၩ ဘဲၫၥိၭ ယမိမၧၫ့တၭ, ယမိထီးန့ဖံၭထၬ နလူနထၫလီၫ. 18 ဝဲထၪ့ ယမ့ၬၥၪဆံၭ, တၭ ယမိဒၪဘၪဆၧလၩ့လၭ လၧနဆၧၥီၪ့ဆၧၥၫ့ အဖၧၩ့လီၫ. 19 ယမွဲ ၦမွံၩ လၧဂၪ့ခိၪချိၫ့ယီၩတၭ, ထီးအီၪက့ၪၥူၪခွံၬ နဆၧမၪလူၬၥံၪ လၧယမ့ၬယၫ လဂ့ၩ. 20 ယၥၭဆိၫ့န့ နဆၧစ့ၩရၫ့ ကိၭအဆၧၫ့အထီဒ့ၭ ယၥုၪ့ခါယၥၭလၩ့လီၫ. 21 ၦလၧအအီၪက့ၪထၪ့ထီၫအၥၭ လၧအဘၪ ဆၧဆိၪအၧၩ့, လၧအလၨၪခၫ့ဖၬ နဆၧမၪလူၬၥံၪနီၪ နအၪ့ၥီၪ့ယူၭ အဝ့ၫၥံၪ ယူၭ. 22 ဆၧဒုၪဒွ့ၪ, ဒဲဆၧမၩကြၩ့ထမးနီၪ ၥုၭခွံၬ လၧယၧၩဆံၭ. အဂဲးဘဲၫယီၩ ယထီးန့ယူၭ နဆၧထိးနၥၭ လီၫ. 23 ၦဒိၪဖၭဒိၪဆ့ ဆၧၫ့နၩ့တၭ, ချဲၩ့ထၫ့ဒုၪထၫ့ဒၩ ယၧၩယီၩ; အ့ၪမွဲ နခ့ၫနၡၩ ဆီၫ့မီၪ့ဆၧ လၧန၁နိၫလဖၪ အဂဲးလီၫ. 24 နဆၧထိးနၥၭလဖၪနီၪ မွဲယဆၧၥုၪ့ဎွံၫၥၭယီၫဆ့, ဒဲဆၧဒုၭကိၪ့ယၧၩလီၫ. 25 ယၥၭ ဘုၭထၬ လၧဂၪ့ခိၪ အမုၬတၭ; ဘဲၫနချဲၩ့ဆၧ အၥိၭနီၪ ဒုၭမၧၫ့ထၪ့ထဲၩ့ယၧၩဆံၭ. 26 ယဖၧၩ့ၥုၪ့ဖၧၩ့ၥၭ အဂဲးနီၪ ယလီၩလၩ့လၬလၩ့ယူၭတၭ, နနါဂၧၫ့ယူၭ ယလူယူၭ, ၥီၪ့လိၪလါယၧၩ လၧန၁နိၫလဖၪနီၪဆံၭ. 27 ဒုၭနၪၥ့ၪလါယၧၩ လၧနဆၧၥီၪ့ဆၧၥၫ့လဖၪ အဖၧၩ့ၥၭဆံၭ. တၭ ယမိဆီၫ့မီၪ့ဆၧ လၧနဆၧလၩ့လၭ အဂဲး လီၫ. 28 မွဲယၥုၪ့အုၭ ယၥၭအုၭတၭ, ယၥၭ အမ့ၬထံၫလၩ့တၭ; ဘဲၫနလူနထၫအၥိၭနီၪ ဒုၭဂဲထုၪ့ထဲၩ့ယၧၩ ဆံၭ. 29 မၩဖီၩ့မၩဖျ့ၭယၧၩ လၧဆၧအဘျံၭအဘျၪ အဖၧၩ့ၥၭတၭ, ယၫ့ၥၭ ဖ့ၪလၫ့ယၧၩ လၧနဆၧၥီၪ့ဆၧၥၫ့ နီၪဆံၭ. 30 တၭ ဆၧမွဲဆၧတီၩ အဖၧၩ့ၥၭနီၪ ယရွံန့ယူၭ နစ့ၩရၫ့ဆၧလဖၪနီၪ ယအီၪက့ၪလၩ့ လၧယမ့ၬယၫ လီၫ. 31 ယဖီၪ့ထၬ နဆၧထိးနၥၭလဖၪ ဂုးခၧၫ့, ယဟိဝၩဧ့, မွဲယထီးဘၪ ဆၧအီၪက့ၪမ့ၬမဲယၧၩ လဂ့ၩ. 32 ထီးန အ့ၪမၩလဲထၪ့ယၥၭတၭ, ယမိစဲၪ့ဖိၬ နဆၧမၪလူၬၥံၪ အဖၧၩ့ၥၭလီၫ. 33 ယဟိဝၩဧ့, ၥီၪ့လိၪယၧၩ လၧန၁နိၫလဖၪ အဖၧၩ့ၥၭ နီၪဆံၭ. တၭ ယမိထီးန့ဖံၭထၬ ထီးအထုၬလီၫ. 34 ဒုၭနၪၥ့ၪယၧၩဆံၭ; တၭ ယမိထီးန့ဖံၭထၬ နဆၧမၪလူၬနီၪ, ဒဲယမိထီးန့ လၧယၥၭ ထၧၫ့ဖျိၪ့ယၫဆ့လီၫ. 35 ဒုၭဖိၬ ယၧၩ လၧနဆၧမၪလူၬလဖၪ အဖၧၩ့ၥၭဆံၭ. အဂဲးဘဲၫယီၩ ဆၧမုၬလၩယၥၭ လၧအဖၧၩ့လီၫ. 36 ဘိၭကၠၪယၥၭ လၧဆၧၥၭကွံၩနီၪ လဂ့ၩ, အ့ၪမွဲ လၧနဆၧထိးအၥၭလဖၪနီၪ လခီၫဆံၭ. 37 ဒုၭယိဖီၩ့ယိဖျ့ၭ ယမ့ၬၥၪ လၧဆၧပျီၩပျီၩနီၪဆံၭ; ဒုၭမၧၫ့ထၪ့ထဲၩ့ယၧၩ လၧနဖၧၩ့ၥုၪ့ ဖၧၩ့ၥၭနီၪဆံၭ. 38 ဒုၭအီၪဂုးအီၪခၧၫ့ နလူနထၫ လၧနခ့ၫနၡၩ လၧအၥၭမဲၪနၧၩ လဂၩ အဂးဆံၭ. 39 မၩဖီၩ့မၩဖျ့ၭ ယၧၩ လၧယဆၧဒုၪဒွ့ၪ လၧယၥၭမဲၪ ယဝ့ၫနီၪဆံၭ. အဂဲးဘဲၫယီၩ နဆၧစ့ၩရၫ့လဖၪ မွဲအဂ့ၩအဘၪလီၫ. 40 ယိခွါ, ယဆိၫ့န့ဘၪ နဆၧမၪလူၬၥံၪတၭ; မၩမၧၫ့ထၪ့ထဲၩ့လါယၧၩ လၧနဆၧတီၩဆၧလီၩ့ အဖၧၩ့နီၪဆံၭ. 41 တၭ ယဟိဝၩဧ့, မွဲနခိးနတၩ, နဆၧထိးထဲၩ့တၩ့ထဲၩ့ ဂဲၫထီၩ့လၧယၧၩ ဘဲၫနဆၧချဲၩ့ အၥိၭနီၪဆံၭ. 42 တၭယ မိချဲၩ့ဆၧၫ့ ၦလၧအဒုၪဒွ့ၪယၧၩယီၩ; အဂဲးဘဲၫယီၩ ယဒိၭနဲၩ့ယၥၭ လၧနလူလီၫ. 43 တၭ ထီးမၩန့ခွံၬ နဆၧချဲၩ့အမွဲအတီၩ လၧယနိၭဖၧၩ့ လူၬထူၬ လဂ့ၩ. အဂဲးဘဲၫယီၩ ယခိၭယူၭ လၧနဆၧစ့ၩရၫ့ၥံၪ အဂးလီၫ. 44 တၭ ယမိထီးန့ဖံၭထၬ နဆၧၥီၪ့ဆၧၥၫ့ လထံၪဎး လၩ့ဆိၩလၩ့ကၠၪ ဒဲလၩ့ဆိၩလၩ့ကၠၪတၭ; 45 ဒဲယမိလ့ၩဆၧ လၧအလးဖၭလဲနီၪ, အဂဲးဘဲၫယီၩ ယအၪ့ဎၬ နဆၧၥီၪ့ဆၧၥၫ့ၥံၪလီၫ. 46 တၭ ယမိချဲၩ့ဆၧ လၧနဆၧထိးနၥၭလဖၪ အဂဲး လၧစဎွၩၥံၪ အမ့ၬယၫနီၪ, ယမ့ၬမိမဲဘၪအ့ၬ. 47 တၭ နဆၧမၪလူၬၥံၪ, လၧယအဲၪဝ့ၫလဖၪနီၪ, ယမိၥုၪ့ဎွံၫၥၭယီၫ လၧအဝ့ၫၥံၪ အဖၧၩ့လီၫ. 48 တၭ ယယူၬထၪ့ ယစူၪ လၧနဆၧမၪလူၬၥံၪ, လၧယအဲၪဝ့ၫ အအီၪနီၪ, ယ ဆီၫ့မီၪ့ဆၧ လၧန၁နိၫလဖၪ အဂဲးလီၫ. 49 နလူနထၫ လၧနဒုၭယိလါ နခ့ၫနၡၩ လၧအဖၧၩ့နီၪ, မွဲနနၪ့ထၪ့ထဲၩ့ဆံၭ. 50 အယီၩမွဲ ဆၧလၧအမၩမုၬထၪ့ထဲၩ့ ယၧၩ လၧယဘၪၡၪ့ဘၪနၭ အဘိၩ့ဘၭနီၪ, နလူနထၫ မၩမၧၫ့ထၪ့ထဲၩ့ယၧၩယူၭ. 51 တၭ ၦအီၪက့ၪထၪ့ထီၫအၥၭလဖၪနီၪ ဒုၪဒွ့ၪယၧၩ နၭမၬတၭ; ယဂၭဎ့ၭခွံၬ နဆၧၥီၪ့ဆၧၥၫ့ အ့ၬ. 52 ယဟိဝၩဧ့, နစ့ၩရၫ့ဆၧ လၧဖျိၩ့လၧအၥၫ့နီၪ ယနၪ့ထၪ့ထဲၩ့ယူၭ. တၭ ယၥၭမုၬထၪ့ဝ့ၫလီၫ. 53 မွဲၦလတီၩလလီၩ့ဘၪ စဲၪ့ဒၪခွံၬ နဆၧၥီၪ့ဆၧၥၫ့ အကၠီၩ့ တၭ, ယၥၭခိထၪ့ ဒိၪဒိၪလ့ၬလီၫ. 54 တၭ န၁နိၫလဖၪနီၪ မွဲယူၭ ယဆၧၥံၫကျံၩၥံၪ လၧယအီၪ ၦမွံၩ အဂံၪ့ဖၧၩ့ လီၫ. 55 ယဟိဝၩဧ့, ယနၪ့ထၪ့ထဲၩ့ယူၭ နမံၩ့ လၧမုနၩလခီၫတၭ, ယထီးန့ဖံၭထၬယူၭ နဆၧၥီၪ့ဆၧၥၫ့လီၫ. 56 အယီၩ အီၪယူၭ လၧယၧၩ, လၧယထီးန့ယူၭ နဆၧၥီၪ့ဆၧၥၫ့ၥံၪ အဂဲးလီၫ. 57 ယဟိဝၩမွဲ ယဂးတၭ ယစံၭယူၭ လၧယမိထီးန့ဖံၭထၬ နလူနထၫလီၫ. 58 တၭ ယအၪ့ဎၬယူၭ နခိးနတၩ လၧယၥၭ ထၧၫ့ဖျိၪ့ယၫယီၩ ယၫ့ၥုၪ့ယၫ့ၥၭယၧၩ ဘဲၫနဆၧချဲၩ့အၥိၭနီၪဆံၭ. 59 ယဆီၫ့မီၪ့ယူၭ ဆၧလၧယဖၧၩ့ၥၭ အဂဲးတၭ, ယဘိၭကၠၪထဲၩ့ယူၭ ယခၪ့ လၧနဆၧထိးနၥၭၥံၪ အအီၪနီၪလီၫ. 60 ယအီၪယံၬအီၪနးအ့ၬ; ယမၩ ချဲၫ့ချဲၫ့ယူၭ ဘဲၫယမိထီးန့ဖံၭထၬ နဆၧမၪလူၬၥံၪ အၥိၭနီၪလီၫ. 61 ၦလတီၩလလီၩ့ဘၪ အဖျံၩခွၩ့ အီၪဝၬဖီၩ့ ယၧၩ လါနၫ့တၭ, ယၥၭနၪ့ခွံၬ နဆၧၥီၪ့ဆၧၥၫ့နီၪအ့ၬ. 62 လၧနဆၧတီၩဆၧလီၩ့ အဆၧစ့ၩရၫ့ၥံၪအကၠီၩ့ နီၪ, ယ မိဂဲထုၪ့ လၧဖိၭဖၫ့မု ဘဲၫၥိၭ ယမိစံၭထၪ့အၪ့အူၭနၧၩ လီၫ. 63 တၭ ယထၧၫ့ထံၩထၧၫ့ၥိၭ ကယဲ ၦလၧအၥၭမဲၪ နၧၩ, ဒဲၦလၧအထီးန့ဖံၭထၬ နဆၧၥီၪ့ဆၧၥၫ့ၥံၪလီၫ. 64 တၭ ဂၪ့ခိၪ လၧၫ့ဎွ့ၩဝ့ၫ လၧနခိးနတၩ; ယဟိဝၩဧ့, ၥီၪ့လိၪယၧၩ လၧန၁နိၫလဖၪဆံၭ. 65 ယဟိဝၩဧ့, ဘဲၫနလူနထၫအၥိၭနီၪ နမၩဂ့ၩယူၭ နခ့ၫနၡၩယူၭလီၫ. 66 ၥီၪ့လိၪယၧၩ လၧယနၪဆၧမိၥ့ၪအ့ၪ ဂ့ၩ, ဒဲဆၧၥ့ၪယၫဆံၭ. အဂဲးဘဲၫယီၩ ယနဲၩယူၭ နဆၧမၪလူၬၥံၪလီၫ. 67 ယလချုၭဘၪဒံၭဘၪ ဆၧၡၪ့ဆၧနၭ တၭ, ယလ့ၩမၪ ဖၧၩ့ၥၭနီၪ, အ့ၪမွဲ ဘိၩ့နဲၪ့ယီၩ ယထီးန့ဖံၭထၬယူၭ နလူနထၫယူၭလီၫ. 68 နမွဲဆၧဂ့ၩ နမၩဂ့ၩဆၧတၭ; ၥီၪ့လိၪယၧၩ လၧန၁နိၫလဖၪဆံၭ. 69 ၦအီၪက့ၪထၪ့ထီၫအၥၭနီၪ ကိၪ့ထၪ့ဖၭလၩ့ ဆၧချဲၩ့အဘျံၭအဘျၪ ထၫ့ဒုၪဒၩယၧၩ; အ့ၪမွဲ ယဝ့ၫဒၪယီၩ ယမိထီးန့ဖံၭထၬ နဆၧမၪလူၬၥံၪ လၧယၥၭ ထၧၫ့ဖျိၪ့ယၫလီၫ. 70 တၭ အဝ့ၫၥံၪ အၥၭနီၪ ဘီၪ့ထၪ့ဝ့ၫ ဘဲၫဆၧၥိၪဆၧချၫအၥိၭလီၫ. အ့ၪမွဲ ယဝ့ၫဒၪယီၩ ယၥုၪ့ဎွံၫၥၭယီၫ လၧနဆၧၥီၪ့ဆၧၥၫ့ အဖၧၩ့လီၫ. 71 တၭ ယဘၪ ဆၧၡၪ့ဆၧနၭနီၪ ဂ့ၩဝ့ၫ လၧယဂး လၧယမိမၩလိၪ န၁နိၫလဖၪ အဂဲးလီၫ. 72 တၭ ဆၧၥီၪ့ဆၧၥၫ့ လၧနနိၭနီၪ ဂ့ၩနဲၪ့ဒံၭ လၧထီၫ့ၥံၪလွ့ၫၥံၪ, ဒဲကျိၪၥံၪစ့ၩၥံၪ အထီၫ့လဖၪ လၧယဂး လီၫ. 73 နစူၪ မၩကဲၪထၪ့ယူၭယၧၩ, ဒဲဖ့ၪလၫ့ယူၭ ယခံးယဂၩ့တၭ; ဒုၭနၪၥ့ၪယၧၩ ဘဲၫၥိၭ ယမိမၩလိၪ နဆၧမၪလူၬၥံၪဆံၭ. 74 ၦလၧအၥၭမဲၪနၧၩနီၪ မိဒၪဘၪယၧၩ မိၥၭထိၬဝ့ၫတၭ; အဂဲးဘဲၫယီၩ ယယိလါဆၧ လၧနလူနထၫ အဖၧၩ့လီၫ. 75 ယဟိဝၩဧ့, ယၥ့ၪယၫ လၧနဆၧစ့ၩရၫ့နီၪမွဲ ဆၧတီၩဆၧလီၩ့တၭ, နဒုၭၡၪ့ဒုၭနၭယူၭယၧၩ တီၩတီၩလီၩ့လီၩ့လီၫ. 76 တၭ ဘဲၫနလူနထၫ အီၪလၧနခ့ၫနၡၩ အၥိၭနီၪ, မွဲနခိးနတၩ မၩမုၬထၪ့ထဲၩ့လါယၧၩ ဆံၭ. 77 တၭမွဲ နဆၧယၫ့ၥုၪ့ယၫ့ၥၭ ဘၪယၧၩ, ဘဲၫၥိၭ ယမိမုၬထၪ့ဆံၭ. အဂဲးဘဲၫယီၩ နဆၧၥီၪ့ဆၧၥၫ့မွဲ ယဆၧၥုၪ့ဎွံၫၥၭယီၫလီၫ. 78 တၭ ၦအီၪက့ၪထၪ့ထီၫအၥၭ နီၪ, မွဲအမ့ၬမဲဆံၭ. အဂဲးဘဲၫယီၩ အဝ့ၫၥံၪ မၩအၧၩ့ ယၧၩ လၧဆၧအဘျံၭအဘျၪ; အ့ၪမွဲ ယဝ့ၫဒၪယီၩ, ယ ဆီၫ့မီၪ့ဆၧ လၧနဆၧၥီၪ့ဆၧၥၫ့ၥံၪ အဂဲးလီၫ. 79 တၭ ၦလၧအၥၭမဲၪနၧၩ, ဒဲၦလၧအၥ့ၪယၫ နထိးနၥၭလဖၪနီၪ မိဂဲၫထဲၩ့ လၧယအီၪလီၫ. 80 ဘဲၫၥိၭ ယမ့ၬထီးမဲ လဂ့ၩ တၭ, မွဲယၥၭ လၧၫ့ထၪ့ဎွ့ၩထၪ့ လၧန၁နိၫလဖၪ အဖၧၩ့ ဆံၭ. 81 ဆၧၥူၫယၥၭ လၧနဆၧထိးထဲၩ့တၩ့ထဲၩ့, ယၥၭလၩ့ဘဲၩတၭ; ယယိလါ နဆၧချဲၩ့ အဖၧၩ့ၥၭလီၫ. 82 တၭ ယမ့ၬၥၪလူၬ လၧနလူနထၫအကၠီၩ့ လီၫ. ယစံၭ, ဆံၭယံၬခိၭ နမိမၩမုၬထၪ့ထဲၩ့ယၧၩလဲၪ. 83 အဂဲးဘဲၫယီၩ ယမၩယၥၭ ဘဲၫထံၫထိၪ့ဆၧဖံၭ လၧမ့ၪခူၪကျၩ အၥိၭနီၪတၭ; န၁နိၫလဖၪနီၪ ယၥၭနၪ့အ့ၬ. 84 နခ့ၫနၡၩ အမုနံၩနီၪ ဆံၭအၪလဲၪ. ဆံၭယံၬခိၬ နမိစ့ၩရၫ့ ၦမၩအၧၩ့မၩၥၫ့ယၧၩလဖၪနီၪလဲၪ. 85 တၭ ၦလၧအအီၪက့ၪထၪ့ထီၫ အၥၭနီၪ ခုၪ့လၩ့ ဆၧဖၧၩ့ လၧယဂးတၭ, အဝ့ၫၥံၪမွဲ ဘဲၫ နဆၧၥီၪ့ဆၧၥၫ့ အၥိၭနီၪအ့ၬ. 86 တၭ နဆၧမၪလူၬၥံၪမွဲ ဆၧအတီၩ ထီးအလူၬတၭ; ၦမၩအၧၩ့မၩၥၫ့ယၧၩ လၧဆၧအဘျံၭအဘျၪလီၫ. နဝ့ၫဒၪ မၩဆၧၩ့လါယၧၩ ဆံၭ. 87 လၩ့ဘူၭဝ့ၫ လၧအဝ့ၫၥံၪ မၩဂၭဂီၩ့ယူၭယၧၩ လၧထံၫၥံၪခးၥံၪ အဖၧၩ့တၭ, ယဝ့ၫဒၪ, ယစဲၪ့ဒၪ နဆၧၥီၪ့ဆၧၥၫ့အ့ၬ. 88 မၩမၧၫ့ထၪ့ယၧၩ ဘဲၫနဆၧယၫ့ၥၭ အၥိၭတၭ, ယမိထီးန့ဖံၭထၬ နနိၭ အဆၧထိးအၥၭလဖၪနီၪလီၫ. 89 ယဟိဝၩဧ့, နလူနထၫ အီၪဂုးအီၪခၧၫ့ လၧမူၭခိၪ အဖၧၩ့ အဆိၩဆိၩ အကၠၪကၠၪနီၪလီၫ. 90 တၭ နဆၧမွဲဆၧတီၩ အီၪဝ့ၫ လဆိၩဘၪလဆိၩ လဆိၩဘၪလဆိၩနီၪ; နမၩကဲၪထၪ့ အီၪက့ၪလၩ့ ဂၪ့ခိၪတၭ, အီၪဂုးအီၪခၧၫ့ဝ့ၫလီၫ. 91 နစ့ၩရၫ့ဆၧလဖၪနီၪ အီၪဂုးအီၪခၧၫ့ဝ့ၫ ထီးမုလနံၩယီၩ; အဂဲးဘဲၫယီၩ ကယဲ ဆၧထီးအလူၬအဆံၫ့ မွဲနခ့ၫနၡၩလီၫ. 92 နဆၧၥီၪ့ဆၧၥၫ့ အ့ၪလမွဲဘၪ ယဆၧၥုၪ့ဎွံၫၥၭယီၫတၭ, ယဂၭဂီၩ့ယူၭ လၧယဘၪ ဆၧၡၪ့ဆၧနၭ အဖၧၩ့ယူၭလီၫ. 93 ယလၥၭနၪ့ဘၪ နဆၧၥီၪ့ဆၧၥၫ့ၥံၪ လၩ့ဆိၩလၩ့ကၠၪနီၪတၭ, အဂဲးဘဲၫယီၩ နမၩမၧၫ့ထၪ့ထဲၩ့ယၧၩ လၧအဝ့ၫၥံၪ လီၫ. 94 ယမွဲနဆၧတၭ, ထိးထဲၩ့တၩ့ထဲၩ့လါယၧၩဆံၭ. အဂဲးဘဲၫယီၩ ယအၪ့ဎၬ နဆၧၥီၪ့ဆၧၥၫ့ၥံၪလီၫ. 95 ၦလတီၩလလီၩ့ဘၪ အီၪခိၭၥူၪဝ့ၫ လၧအမိမၩဂၭဂီၩ့ ယၧၩတၭ; အ့ၪမွဲ ယဝ့ၫဒၪယီၩ, ယဆီၫ့မီၪ့ဆၧ လၧနဆၧထိးနၥၭလဖၪ အဂဲး လီၫ. 96 ဆၧလၧၫ့ဆၧဎွ့ၩ ထီးလူၬအထုၬနီၪ ယဒၪဘၪယူၭ; တၭ နဆၧမၪလူၬနီၪ မွဲ လဲလဲလ့ၬလီၫ. 97 ယအဲၪ နဆၧၥီၪ့ဆၧၥၫ့နီၪ ဆံၭဒိၪလဲၪ. ယဆီၫ့မီၪ့ အဂဲးအကၠီၪ့ ၥံၫ့နံၩချီၩ့လီၫ. 98 နဆၧမၪလူၬၥံၪ ဒုၭကဲၪယၧၩ အၦကိၪ့ၥ့ၪနဲၪ့ ယဒုၪယဒၩၥံၪ ဒံၭတၭ; အဂဲးဘဲၫယီၩ အီၪလၧယၥိၭ လၩ့ဆိၩလၩ့ကၠၪလီၫ. 99 တၭ ယနၪ ဆၧၥ့ၪ အၪနဲၪ့ ၦၥီၪ့လိၪယၧၩ ထီးအလူၬဒံၭနီၪ; အဂဲးဘဲၫယီၩ ယဆီၫ့မီၪ့ လၧနဆၧထိးနၥၭလဖၪ အဂဲးအကၠီၪ့ လီၫ. 100 တၭ ယနၪဆၧၥ့ၪ အၪနဲၪ့ ၦမွံၩၦၡါဒံၭတၭ; အဂဲးဘဲၫယီၩ ယထီးန့ဖံၭထၬ နဆၧမၪလူၬၥံၪလီၫ. 101 တၭ ယ ပဒၩ့ယခၪ့ လၧကယဲ ဖၧၩ့ၥၭ အအၧၩ့အၥၫ့ ဘဲၫၥိၭ ယမိထီးန့ နလူနထၫလီၫ. 102 တၭ ယလ့ၩဒၪ နဆၧစ့ၩရၫ့ အ့ၬ; အဂဲးဘဲၫယီၩ နၥီၪ့ထဲၩ့ၥၫ့ထဲၩ့ယၧၩလီၫ. 103 တၭ လၧယထဲးယိဆၧနီၪ, နလူနထၫ ဆၧၫ့ ဆံၭဒိၪလဲၪ! ဆၧၫ့နဲၪ့ န့ၫစၩ့ လၧယနိၭဖၧၩ့ဒံၭလီၫ. 104 ယန့ဘၪ ယၥုၪ့ဖၭၥၭဖၭ လၧနဆၧၥီၪ့ဆၧၥၫ့ အဖၧၩ့နီၪ; မၩအၥၭဘဲၫနီၪတၭ, ယမ့ၬလဲၩၥၭဂဲၫ့ ဆၧချဲၩ့ဘျံၭချဲၩ့ဘျၪ အဖၧၩ့ၥၭ ကိၭဘီၩ့ဒ့ၭလီၫ. 105 နလူနထၫနီၪ မွဲမ့ၪဒိၩ့လဖျိၪ့ လၧယခၪ့အဂး, ဒဲဆၧဖၩ့လဖျိၪ့ လၧယဖၧၩ့ၥၭ အဂးလီၫ. 106 ယဆိၪလၩ့ယူၭ ယၥၭ လၧယမိထီးန့ နဆၧစ့ၩရၫ့ အတီၩအလီၩ့တၭ, ယမၩတီၩယူၭ ယလူလီၫ. 107 ယဘၪ ဆၧၡၪ့ဆၧနၭ နၭမၬ; ယဟိဝၩဧ့, မၩမၧၫ့ထၪ့ထဲၩ့လါယၧၩ ဘဲၫနလူနထၫ အၥိၭနီၪဆံၭ. 108 ယဟိဝၩဧ့, ယနိၭ အဆၧမၩဘိၪ့ ဒၪဆၧနီၪ, မွဲအဘၪနၥၭဆံၭ. တၭ ၥီၪ့လိၪယၧၩ လၧနဆၧစ့ၩရၫ့လဖၪနီၪဆံၭ. 109 ယၥၭ အီၪဝ့ၫ လၧယစူၪဖၧၩ့ လထံၪဎးဘီၩ့ဎး လါနၫ့တၭ, ယၥၭနၪ့ နဆၧၥီၪ့ဆၧၥၫ့ ဆ့အ့ၬ. 110 ၦလတီၩလလီၩ့ဘၪ မၩဖျံၩခွၩ့ လၧယဂး, မွဲလါနၫ့တၭ, ယၥၭ ဂၭဖျိၭ နဆၧၥီၪ့ဆၧၥၫ့ၥံၪ အဖၧၩ့ၥၭနီၪအ့ၬ. 111 ယအီၪက့ၪ နဆၧထိးနၥၭလဖၪ လၧယဆၧန့ၥၫယဝ့ၫ လၩ့ဆိၩလၩ့ကၠၪနီၪ, အဂဲးဘဲၫယီၩ အဝ့ၫၥံၪ ဒုၭၥုၪ့ဎွံၫၥၭယီၫ ယၥၭလီၫ. 112 ယအီၪက့ၪလၩ့ယူၭ ယၥၭ လၧယမိထီးန့ န၁နိၫလဖၪ လၩ့ဆိၩလၩ့ကၠၪ ထီးဆၧအထုၬနီၪလီၫ. 113 ၦလၧအၥၭဂံၩ့ဂၩ့လဖၪ ယမ့ၬလဲၩ အဝ့ၫၥံၪ တၭ, အ့ၪမွဲ နဆၧၥီၪ့ဆၧၥၫ့နီၪ ယအဲၪယဝ့ၫလီၫ. 114 နမွဲ ယအီၪၥူၪအလး, ဒဲယထၩ့ဖံၭလဘံၪ့တၭ; ယယိလါဆၧ လၧနလူနထၫ အဖၧၩ့လီၫ. 115 ၦမၩဆၧအၧၩ့ၥံၪဧ့, စဲၪ့ဒၪခွံၬ ယၧၩဆံၭ. တၭ ယမိထီးန့ ယယွၩ အဆၧမၪလူၬၥံၪ လီၫ. 116 ဒုၭအီၪဂုးအီၪခၧၫ့လါယၧၩ ဘဲၫနလူနထၫ အၥိၭနီၪဆံၭ; တၭ ယမိမၧၫ့ယဝ့ၫယီၩ, တၭမွဲ ယမ့ၬထီးမဲ လၧယယိလါဆၧ အကၠီၩ့ လဂ့ၩ. 117 မၩဆၧၩ့လါယၧၩ ဆံၭ, တၭ ယမိထီၩ့ လၧဆၧထိးထဲၩ့တၩ့ထဲၩ့ယၧၩ; ဒဲယမိယိမ့ၬ လၧနဆၧမၪလူၬၥံၪ လထံၪဎးဘီၩ့ဎး လီၫ. 118 ကယဲ ၦလၧအဂၭဖျိၭ န၁နိၫလဖၪ အဖၧၩ့ၥၭ ထီးအလူၬနီၪ, နခွံၬၡိၭခွံၬဝ့ၫတၭ; အဂဲးဘဲၫယီၩ အဝ့ၫၥံၪ အဆၧအၪ့လီၫနီၪမွဲ ဆၧအဘျံၭအဘျၪလီၫ. 119 ဘဲၫထီးၥံၪၡၬၥံၪ အအ့ၪအၥိၭနီၪ, ကယဲ ၦလတီၩလလီၩ့ဘၪ လၧဂၪ့ခိၪချိၫ့ ထီးအလူၬယီၩ နခွံၬၡိၭခွံၬဝ့ၫ, မၩအၥၭဘဲၫနီၪတၭ, ယအဲၪ နဆၧထိးအၥၭလဖၪ လီၫ. 120 ယ ၡူၭဝၭထိၬ လၧဆၧၥၭမဲၪနၧၩ အကၠီၩ့ တၭ, ယၥၭမဲၪ နဆၧစ့ၩရၫ့ၥံၪလီၫ. 121 ယမၩယူၭ ဆၧစ့ၩရၫ့အတီၩယူၭ, ဒဲဆၧတီၩဆၧလီၩ့လီၫ. ထီးအီၪက့ၪထးယၧၩ လၧၦမၩနၧၩမၩစၪယၧၩ အစူၪဖၧၩ့နီၪ လဂ့ၩ. 122 ကဲၪထၪ့ နခ့ၫနၡၩ အဆၧထိးအၥၭ လၧဆၧဂ့ၩ အဂးဆံၭ. ၦလၧအအီၪက့ၪထၪ့ထီၫအၥၭနီၪ, မွဲအထီးမၩနၧၩ့မၩစၪယၧၩ လဂ့ၩ. 123 ယမ့ၬၥၪလူၬ လၧယယိလါ နဆၧထိးထဲၩ့တၩ့ထဲၩ့ အကၠီၩ့, ဒဲလၧနဆၧတီၩဆၧလီၩ့ အလူအထၫ အဖၧၩ့ၥၭ အကၠီၩ့ နီၪလီၫ. 124 မၩနခ့ၫနၡၩ ဘဲၫနခိးနတၩ အၥိၭ တၭ, ၥီၪ့လိၪယၧၩ လၧန၁နိၫလဖၪဆံၭ. 125 ယဝ့ၫဒၪယီၩ ယမွဲ နခ့ၫနၡၩတၭ, ဖ့ၪလၫ့ယၧၩ လၧယၥုၪ့ဖၭၥၭဖၭဆံၭ; တၭ ယမိၥ့ၪယၫ န၁နိၫလဖၪလီၫ. 126 အမုအလၩ ဘၪယူၭ လၧယဟိဝၩ ကြၨၭမၩဆၧယူၭ, ၦလဖၪ လၨၪခၫ့ဖၬယူၭ နဆၧၥီၪ့ဆၧၥၫ့ယူၭ. 127 မၩအၥၭဘဲၫနီၪတၭ, ယအဲၪ နဆၧမၪလူၬၥံၪ ဒိၪနဲၪ့ ထီၫ့ၥံၪလွ့ၫၥံၪ, ဒဲဒိၪနဲၪ့ဒံၭ ထီၫ့ဆံၫ့ဆ့လီၫ. 128 မၩအၥၭဘဲၫနီၪတၭ, နဆၧၥီၪ့ဆၧၥၫ့ ထီးအလူၬၥံၪ ယအီၪက့ၪတီၩ အီၪက့ၪလီၩ့ ကိၭထံၪဒ့ၭ, ဒဲကယဲ ဖၧၩ့ၥၭ ဘၪဆဲၫ့ လၧဆၧဘျံၭဆၧဘျၪနီၪ ယမ့ၬလဲၩၥၭဂဲၫ့ယဝ့ၫ ကိၭဘီၩ့ဒ့ၭလီၫ. 129 နဆၧထိးအၥၭလဖၪနီၪမွဲ ဆၧလၩ့လၭဝ့ၫ, မၩအၥၭဘဲၫနီၪတၭ, ယထီးန့ အဝ့ၫၥံၪ လၧယၥုၪ့ယၥၭလီၫ. 130 နလူနထၫ ဝဲထၪ့အၥၭနီၪ ဒုၭဖၩ့ထၪ့ဆၧတၭ, ဒုၭနၪၥ့ၪ ၦလၧအလမၩလိၪဘၪဆၧလီၫ. 131 ယအၩ့လဲထၪ့ ယနိၭတၭ, ယၥၭ လၩ့ပွံၭလၩ့ထၩ့နီၪ, အဂဲးဘဲၫယီၩ ယဆိၫ့န့ နဆၧမၪလူၬၥံၪလီၫ. 132 ကၠၪနၥၭ လၧယအီၪ တၭ, ယၫ့ၥုၪ့ယၫ့ၥၭယၧၩ, ဘဲၫနယုၩယါမၩ ၦလၧအအဲၪ နမံၩ့ၥံၪနီၪဆံၭ. 133 ဒုၭခၫထၪ့ယၧၩ ဂုးဂုးခၧၫ့ခၧၫ့ လၧနလူနထၫ အဖၧၩ့ဆံၭ. တၭမွဲ ဆၧအၧၩ့ဆၧၥၫ့ ထီးပၧၩ့ယၧၩ နးမံၩ့လဂ့ၩ. 134 မၩဖီၩ့မၩဖျ့ၭလါယၧၩ လၧၦၡၩ အဆၧမၩနၧၩ့မၩစၪနီၪဆံၭ. တၭ ယမိထီးန့ဖံၭထၬ နဆၧၥီၪ့ဆၧၥၫ့ၥံၪလီၫ. 135 ဒုၭဖၩ့ထၪ့ဘၪ နမ့ၬ လၧနခ့ၫနၡၩ အလီၩ့တၭ, ၥီၪ့လိၪလါယၧၩ လၧန၁နိၫလဖၪနီၪဆံၭ. 136 မွဲၦလထီးန့ဘၪ နဆၧၥီၪ့ဆၧၥၫ့ အကၠီၩ့ တၭ, ထံၫချိၬ လၩ့ယွၩ လၧယမ့ၬၥၪဖၧၩ့လီၫ. 137 ယဟိဝၩဧ့, နမွဲ ဆၧတီၩဆၧလီၩ့တၭ, နစ့ၩရၫ့ဆၧလဖၪနီၪ တီၩဝ့ၫလီၩ့ဝ့ၫလီၫ. 138 နဆၧထိးနၥၭၥံၪ လၧနမၪလူၬနီၪ တီၩဝ့ၫလီၩ့ဝ့ၫတၭ, မွဲတီၩဝ့ၫ လၩ့ထံးလၩ့ဆ့ၭလီၫ. 139 ယၥၭဆီၪ့နီၪ အၪ့ခွံၬယၧၩယီၩ, အဂဲးဘဲၫယီၩ ယဒုၪယဒၩ ၥၭနၪ့ နလူနထၫလီၫ. 140 နလူနထၫနီၪ ဆံၫ့ဝ့ၫ ဂ့ၩမၬတၭ, နခ့ၫနၡၩ အဲၪဝ့ၫဆ့လီၫ. 141 ယမွဲၦအဆံၭ, ဒဲၦဒူၩယၪ့ယၧၩအ့ၬ. ယၥၭနၪ့ နဆၧၥီၪ့ဆၧၥၫ့ၥံၪ အ့ၬ. 142 နဆၧတီၩဆၧလီၩ့နီၪမွဲ ဆၧတီၩဆၧလီၩ့ အဆိၩအကၠၪတၭ, နဆၧၥီၪ့ဆၧၥၫ့နီၪ မွဲအတီၩလီၫ. 143 ဆၧၡၪ့ဆၧနၭ, ဒဲဆၧခိဆၧဝီၩနီၪ ဒၪန့ယၧၩ, နဆၧမၪလူၬၥံၪနီၪ မွဲယဆၧမုၬဆၧလၩလီၫ. 144 နဆၧထိးနၥၭလဖၪမွဲ ဆၧတီၩဆၧလီၩ့ လၩ့ဆိၩလၩ့ကၠၪတၭ; ဒုၭနၪၥ့ၪယၧၩဆံၭ; ယမိမၧၫ့ထၪ့ ယဝ့ၫလီၫ. 145 ယကိၭထၪ့ အၪ့ယၫဆၧ လၧယၥၭ ထၧၫ့ဖျိၪ့ယၫ တၭ, စံၭဆၧၫ့ ယၧၩဆံၭ; ယဟိဝၩဧ့, ယမိထီးန့ န၁နိၫလဖၪလီၫ. 146 ယအၪ့ကံၩ့ဆၧ လၧနၧၩတၭ, ထိးထဲၩ့တၩ့ထဲၩ့ယၧၩဆံၭ. တၭ ယမိထီးန့ နဆၧထိးနၥၭလဖၪလီၫ. 147 ယဂဲထုၪ့ဂီၩဂီၩ လၧဆၧဖၩ့ထၪ့ၥၫ့တၭ, ယ ကိၭၡၭထၪ့ လၧဆၧမၩဆၧၩ့ယၧၩ အဂး; ယယိလါဆၧ လၧနလူနထၫ အဖၧၩ့လီၫ. 148 ယမ့ၬၥၪ ယိလါ ၦအီၪခိၭဆၧ အဆၧၫ့အထီၥံၪ ဘဲၫၥိၭ ယမိဆီၫ့မီၪ့ဆၧ လၧနလူနထၫ အဂဲးလီၫ. 149 ခိၭနၪလါ ယလူ ဘဲၫနခိးနတၩအၥိၭနီၪဆံၭ, ယဟိဝၩဧ့; ဘဲၫနစ့ၩရၫ့ဆၧအၥိၭနီၪ မၩမၧၫ့ထၪ့ထဲၩ့ယၧၩဆံၭ. 150 ၦလၧအအၪ့ဎၬ မၩဆၧအၧၩ့လဖၪနီၪ ဂဲၫဘူၭဝ့ၫတၭ, အီၪယဲၩ့ လၧနဆၧၥီၪ့ဆၧၥၫ့လီၫ. 151 ယဟိဝၩဧ့, နအီၪဘူၭတၭ, နဆၧမၪလူၬၥံၪ မွဲအတီၩ ထီးအလူၬလီၫ. 152 တၭ ယၥ့ၪယၫ ယံၬယံၬ ယူၭ လၧနဆၧထိးနၥၭလဖၪ အကၠီၩ့, လၧနအီၪက့ၪ ခၧၫ့ယူၭ အဝ့ၫၥံၪ လၩ့ဆိၩလၩ့ကၠၪလီၫ. 153 ယိဆီၫ့မီၪ့ ယဆၧၡၪ့ဆၧနၭတၭ, မၩဖီၩ့မၩဖျ့ၭလါ ယၧၩဆံၭ. အဂဲးဘဲၫယီၩ နဆၧၥီၪ့ဆၧၥၫ့နီၪ ယၥၭနၪ့ အ့ၬ. 154 ချဲၩ့အ့ၪယခွးတၭ, မၩဖီၩ့မၩဖျ့ၭလါယၧၩ ဆံၭ. ဘဲၫနလူနထၫအၥိၭနီၪ, မၩမၧၫ့ထၪ့ထဲၩ့လါ ယၧၩဆံၭ. 155 ဆၧထိးထဲၩ့တၩ့ထဲၩ့နီၪ အီၪယဲၩ့ဝ့ၫ လၧၦလတီၩလလီၩ့ဘၪ; အဂဲးဘဲၫယီၩ အဝ့ၫၥံၪ လအၪ့ဎၬဘၪ န၁နိၫလဖၪနီၪလီၫ. 156 ယဟိဝၩဧ့, နဆၧယၫ့ၥုၪ့ ယၫ့ၥၭ အီၪ ဒိၪမၬတၭ; ဘဲၫနဆၧစ့ၩရၫ့ၥံၪ အၥိၭနီၪ မၩမၧၫ့ထၪ့ထဲၩ့ယၧၩဆံၭ. 157 ၦလၧအမၩအၧၩ့ယၧၩ, ဒဲယဒုၪယဒၩနီၪ အီၪအၪ လါနၫ့တၭ, ယဂၭဎ့ၭ နဆၧထိးနၥၭၥံၪဆ့အ့ၬ. 158 ယယိ ၦအၪ့လီၫဆၧတၭ, ယၥၭခိထၪ့လီၫ. အဂဲးဘဲၫယီၩ အဝ့ၫၥံၪ လထီးန့ဘၪ နလူနထၫလီၫ. 159 ယဝ့ၫဒၪယီၩ ယအဲၪ နဆၧမၪလူၬလဖၪ ဆံၭအၪ ဆံၭအၪလဲၪနီၪ, ယိဆီၫ့မီၪ့ခွါဆံၭ; ယဟိဝၩဧ့, ဘဲၫနခိးနတၩ အၥိၭနီၪ, မၩမၧၫ့ထၪ့ထဲၩ့လါယၧၩ ဆံၭ. 160 နလူနထၫ ထီးအလူၬနီၪ, မွဲဆၧတီၩတၭ, နဆၧစ့ၩရၫ့ အတီၩအလီၩ့နီၪ အီၪဝ့ၫ အဆိၩဆိၩ အကၠၪကၠၪ ကိၭထံၪဒ့ၭလီၫ. 161 ၦဒိၪဖၭဒိၪ မၩအၧၩ့မၩနၭယၧၩ ပျီၩပျီၩတၭ ယၥၭ ဝၭထိၬ လၧနလူနထၫအကၠီၩ့ လီၫ. 162 ယၥုၪ့ဎွံၫၥၭယီၫ လၧနလူနထၫအကၠီၩ့ ဘဲၫ ၦလၧအဒၪန့ ဆၧအၪ့ဂူၬန့ အၪအၪလ့ၬ အၥိၭနီၪလီၫ. 163 ဆၧချဲၩ့ဘျံၭချဲၩ့ဘျၪနီၪ ယမ့ၬလဲၩ ဒဲယၥၭလိၪဆ့တၭ; အ့ၪမွဲ နဆၧၥီၪ့ဆၧၥၫ့နီၪ ယအဲၪ ဒိၪမၬလီၫ. 164 လနံၩနွ့ၫဖၧၫ့, လနံၩနွ့ၫဖၧၫ့ ယစံၭထၪ့အၪ့အူၭနၧၩ လၧနဆၧတီၩဆၧလီၩ့ အဆၧစ့ၩရၫ့ၥံၪ အကၠီၩ့ လီၫ. 165 ၦလၧအအဲၪ နဆၧစ့ၩရၫ့ၥံၪနီၪ အီၪလၧဆၧမုၬဆၧလၩ အၪမၬတၭ; ဆၧလၩ့ထံၩဖါ အလးနီၪ အီၪလၧအဝ့ၫၥံၪ နးမံၩ့အ့ၬ. 166 ယဟိဝၩဧ့, ယယိလါ နဆၧထိးထဲၩ့တၩ့ထဲၩ့ အဖၧၩ့ၥၭတၭ, ယ ထီးန့ဖံၭထၬ နဆၧမၪလူၬၥံၪလီၫ. 167 နဆၧထိးနၥၭလဖၪနီၪ ယထီးန့ လၧယၥၭတၭ, ယအဲၪ အဝ့ၫၥံၪ ဒိၪဒိၪလ့ၬလီၫ. 168 ယထီးန့ နဆၧၥီၪ့ဆၧၥၫ့ၥံၪ ဒဲနဆၧထိးနၥၭလဖၪဆ့တၭ; အဂဲးဘဲၫယီၩ ယဖၧၩ့ၥၭၥံၪ အီၪလၧနမ့ၬယၫ ထီးအလူၬလီၫ. 169 မွဲယဆၧဘၩဆိၪဖၪ ဂဲၫထၪ့လါ လၧနအီၪဆံၭ. ယဟိဝၩဧ့, ဒုၭနၪၥ့ၪလါယၧၩ ဘဲၫနလူနထၫ အၥိၭနီၪ ဆံၭ. 170 မွဲယအၪ့ယၫ ဆၧဂဲၫထၪ့လါ လၧနအီၪဆံၭ. တၭ မၩဖီၩ့မၩဖျ့ၭလါယၧၩ ဘဲၫနလူနထၫ အၥိၭနီၪ ဆံၭ. 171 ထီးန အ့ၪၥီၪ့လိၪယၧၩ လၧန၁နိၫလဖၪတၭ, ယနိၭ မိစံၭထၪ့အၪ့အူၭဆၧလီၫ. 172 ယဖျ့ၩ မိလီၩလၩ့လၬလၩ့ နလူနထၫနီၪ, အဂဲးဘဲၫယီၩ နဆၧမၪလူၬၥံၪ မွဲအတီၩအလီၩ့ ထီးအလူၬလီၫ. 173 မွဲနစူၪ မၩဆၧၩ့လါ ယၧၩဆံၭ; အဂဲးဘဲၫယီၩ ယရွံန့ နဆၧၥီၪ့ဆၧၥၫ့ၥံၪ လီၫ. 174 တၭ ယဆိၫ့န့ဘၪ နဆၧထိးထဲၩ့တၩ့ထဲၩ့, ယဟိဝၩဧ့, တၭ နဆၧၥီၪ့ဆၧၥၫ့နီၪ မွဲယဆၧမုၬလၩလီၫ. 175 မွဲယၥၭမၧၫ့ဒံၭ ဒဲစံၭထၪ့အၪ့အူၭနၧၩဆံၭ. တၭမွဲ နဆၧစ့ၩရၫ့ၥံၪနီၪ မၩဆၧၩ့လါယၧၩဆံၭ. 176 ယဂၭဖျိၭ ဖၧၩ့ၥၭ ဘဲၫ ၥိၪလၧအလၩ့မါ လဒုၩအၥိၭနီၪလီၫ. အၪ့ဎူၫ အၪ့ဎၬလါ နခ့ၫနၡၩဆံၭ; အဂဲးဘဲၫယီၩ ယၥၭနၪ့ နဆၧမၪလူၬၥံၪအ့ၬ. 

1 လၧယဘၪ ဆၧခိဆၧဝီၩ အဖၧၩ့နီၪ ယကိၭထၪ့ ယဟိဝၩတၭ, အဝ့ၫဒၪ ခိၭနၪယလူလီၫ. 2 ယဟိဝၩဧ့, မၩဖီၩ့မၩဖျ့ၭယၥၭ လၧနိၭဖျံၩ အဘျံၭအဘျၪ, ဒဲဖျ့ၩ အအၪ့လီၫဆၧဆံၭ. 3 ဖျ့ၩ အအၪ့လီၫဆၧဧ့, ၦမိဖ့ၪလၫ့နၧၩ လၧဆၧနီၪလမံၩ့လဲၪ; တၭ ပမိမၩဒံၭနၧၩ ဘဲၫၥ့ၪလဲၪ. 4 ၦၡၩအဆီၪ့ၥံၪ အဖျါ လၧအစူၩဝ့ၫ ဒဲရီၥံၫ့ အမ့ၪအၧၩ့ဖၭ လီၫ. 5 တၭ ယဘၪ ဆၧအၡၪ့ယီၩ, အဂဲးဘဲၫယီၩ ယမွဲၦမွံၩ လၧၦမံစ့ၭဖိၪ အကျၩတၭ, ယအီၪလၧကံဒၧၫဖိၪ အတဲၩဖၧၩ့, 6 မွဲယအီၪလၧၦလၧအမ့ၬလဲၩ ဆၧဘၪလိၬအိၭလိၬၥံၪ အကျၩ ယံၬလ့ၬလီၫ. 7 ယဝ့ၫဒၪယီၩ ယမွဲ လၧဆၧဘၪလိၬအိၭလိၬ အဂး, အ့ၪမွဲ ထီးယ အ့ၪချဲၩ့ဆၧ တၭ, အဝ့ၫၥံၪ ဆိၫ့ဒုၭဆၧလီၫ. 

1 ယမိယိထၪ့ဆၧ လၧခိၪလီၩ့ ထိၩ့ချိၬၥံၪတၭ, ဆၧမၩဆၧၩ့ယၧၩမွဲ အဂဲၫအထံၭ ခီၫခီၫလဲၪ. 2 တၭ ယဆၧမၩဆၧၩ့နီၪ ဂဲၫလၧယဟိဝၩ, လၧအမၩကဲၪထၪ့ မူၭခိၪ, ဒဲဂၪ့ခိၪ လဂၩအအီၪနီၪလီၫ. 3 အဝ့ၫနီၪ မွဲအထီးဖ့ၪလၫ့ နခၪ့ဖျၬ လဂ့ၩ ၦလၧအခိၭထၬနၧၩ လဂၩနီၪ, မွဲအထီး မံၫမၪ လဂ့ၩ. 4 ယိခွါ, ၦလၧအခိၭထၬ အံၫစရ့လၭ လဂၩနီၪ လမိမံၫခံၫ့ဘၪတၭ, မံၫမၪဝ့ၫဆ့အ့ၬ. 5 ယဟိဝၩမွဲ ၦလၧအယိထဲၩ့ခွါထဲၩ့နၧၩတၭ; ယဟိဝၩမွဲ ဆၧလၩၡူၪ အီၪလၧနစူၪထွ့ၪလခီၫလီၫ. 6 မုမ့ၬ လမၩဆၫဘၪ နၧၩ လၧမုဆၫလခီၫ, ဒဲလၩနီၪ လၧမုနၩလခီၫဆ့အ့ၬ. 7 ယဟိဝၩ မိခိၭထၬ ဒုၭဖီၩ့ခွံၬနၧၩ လၧဆၧအၧၩ့ ထီးအလူၬ; အဝ့ၫဒၪ မိယိထဲၩ့ခွါထဲၩ့ နၥၭမၧၫ့လီၫ. 8 နလ့ၩထၪ့ဆၧ ဒဲနဂဲၫထဲၩ့နီၪ ထီးယီၩ လၧယၫလခီၫ, ယဟိဝၩ မိယိထဲၩ့ခွါထဲၩ့နၧၩ လၩ့ဆိၩလၩ့ကၠၪလီၫ. 

1 တၭ လၧၦစံၭယၧၩ, မွဲပလ့ၩၡီၩ့ လၧယဟိဝၩအဂံၪ့ ဆံၭနီၪ, ယၥုၪ့ထိၬယၥၭထိၬလီၫ. 2 ယရုစလံၫ့ဧ့, ပခၪ့ မိဆၧၫ့ထုၪ့ လၧနတရၫ့ဖၧၩ့လီၫ. 3 ယရုစလံၫ့နီၪ ဆၧမၩကဲၪထၪ့ ဘဲၫဒိၩ့ လၧဆၧအီၪထံးလိၬအၥၭ အၥိၭနီၪလီၫ. 4 ၦအဒီၪ့ၥံၪ ယွၩအဒီၪ့ၥံၪ လ့ၩထၪ့ထီၩ့နီၪ ဘဲၫဆၧမၪလူၬ အံၫစရ့လၭအၥိၭ, ဘဲၫၥိၭ အမိစံၭထၪ့အၪ့အူၭ ယဟိဝၩအမံၩ့လီၫ. 5 အဂဲးဘဲၫယီၩ ဆၧစ့ၩရၫ့ အလးဆီၩ့ဆီၥံၪ စဒၫဝံၭအဂံၪ့ အလးဆီၩ့ဆီၥံၪ အီၪဝ့ၫ ထီးနီၪလီၫ. 6 ဘၩဆိၪဖၪန့ ယရုစလံၫ့ အဆၧဘၪလိၬအိၭလိၬ အဂးဆံၭ. ၦလၧအအဲၪနၧၩလဖၪနီၪ မိကဲၪထၪ့ကဲၪထီၫဝ့ၫလီၫ. 7 မွဲဆၧဘၪလိၬအိၭလိၬ အီၪလၧနခိၪဒၧၩ့ အဖၧၩ့, ဒဲဆၧဘီၪဆၧယီၫ အီၪလၧနနီးၥံၪ အဖၧၩ့ဆံၭ. 8 လၧယထၧၫ့ဖုဝဲ ဒဲယထံၩယၥိၭ အကၠီၩ့နီၪ ယမိစံၭ ဘိၩ့နဲၪ့ယီၩ, မွဲဆၧဘၪလိၬအိၭလိၬ အီၪလၧနဖၧၩ့ဆံၭ. 9 ယမိအၪ့ဎၬ နဆၧဂ့ၩ, လၧယဟိဝၩ ပယွၩ အဂံၪ့အကၠီၩ့ လီၫ. 

1 ၦလၧအအီၪဝ့ၫ လၧမူၭခိၪဧ့, ယယိထၪ့ဆၧ လၧနၧၩ လီၫ. 2 ယိခွါ, ဘဲၫဆၧအခ့ၫအၡၩခွၫၥံၪ အမ့ၬၥၪ ယိ လၧအကဆါခွၫ အစူၪ အၥိၭ, ဒဲဘဲၫ ဆၧအခ့ၫအၡၩမုၪ အမ့ၬၥၪ ယိ လၧအကဆါမုၪ အစူၪအၥိၭနီၪ ပမ့ၬၥၪ ယိ လၧယဟိဝၩ ပယွၩ အအီၪ ဘဲၫနီၪၥိၭ, ထီးအယၫ့ၥုၪ့ ယၫ့ၥၭပၧၩလီၫ. 3 ယၫ့ၥုၪ့ယၫ့ၥၭပၧၩ, ယဟိဝၩဧ့, ယၫ့ၥုၪ့ယၫ့ၥၭပၧၩ လါဆံၭ. အဂဲးဘဲၫယီၩ ပဘၪ ဆၧမၩဎွ့ၩ လၧဆၧကြၩ့ထမး နၭမၬလီၫ. 4 လၧၦလၧအလဒူၩလယၪ့ဘၪ ဆၧလဖၪ အဆၧဒုၪဒွ့ၪနီၪ ပၥၭ ဎွ့ၩတံၭ, ဒဲၦလၧအအီၪက့ၪထၪ့ထီၫ အၥၭၥံၪ အဆၧကြၩ့ထမး နီၪလီၫ. 

1 မွဲအံၫစရ့လၭ စံၭ, အ့ၪလမွဲဘၪ လၧယဟိဝၩ လၧအအီၪလၧပၥိၭတၭ; 2 ထီး ၦဂဲထုၪ့ ထၫ့ဒုၪဒၩပၧၩနီၪ, အ့ၪလမွဲဘၪ ယဟိဝၩ လၧအအီၪလၧပၥိၭတၭ, 3 ထီးအဝ့ၫၥံၪ အၥၭထၪ့ပၧၩနီၪ, မိယုလၩ့ မၧၫ့ယူၭပၧၩလီၫ. 4 ထီးနီၪလဖၧၫ့ ထံၫ မိလုၬဘံၭခွံၬယူၭ ပၧၩယူၭတၭ, ထံၫမိၡါ မိယွၩလၩ့ယူၭ လၧပၥၭ အဖၫ့ခိၪ; 5 ထီးနီၪလဖၧၫ့ ထံၫၥံၪ လၧအဒိၪထၪ့ဝ့ၫနီၪ မိယွၩလၩ့ယူၭ လၧပဖၫ့ခိၪ ယူၭလီၫ. 6 ယဟိဝၩ လၧအလဖ့ၪလၫ့ဘၪပၧၩ လၧအဝ့ၫၥံၪ အၥွၫ အဆၧအဲၪ့ အဂး, လဂၩနီၪ, မွဲအဘၪ ဆၧအၪ့အူၭဝ့ၫဆံၭ. 7 တၭ ပၥၭ ဖျ့ၭထၪ့ယူၭ, ဘဲၫထိၪလဘံၪ့ လၧၦဖီၪ့ထိၪၥံၪလံၪၥံၪ အဖျံၩခွၩ့ အဖၧၩ့ အၥိၭနီၪ, ဖျံၩခွၩ့ ထ့ၬခွံၬယူၭတၭ, ပဝ့ၫဒၪယီၩ ၦဂၭဖျ့ၭယူၭ. 8 ဆၧမၩဆၧၩ့ပၧၩ အီၪဝ့ၫ လၧယဟိဝၩ လၧအမၩကဲၪထၪ့ မူၭခိၪ, ဒဲဂၪ့ခိၪ လဂၩနီၪ အမံၩ့ အဖၧၩ့လီၫ. 

အၪ့အူၭ Psalms 125 

1 ၦလၧအဒိၭနဲၩ့အၥၭ လၧယဟိဝၩ လဖၪနီၪ မၩအၥၭ ဘဲၫခိၪလီၩ့ ဇံအိၫ့အၥိၭ; လဂဲၩလဝၭဘၪဝ့ၫတၭ, အီၪ လၩ့ဆိၩလၩ့ကၠၪလီၫ. 2 ခိၪလီၩ့ ထိၩ့ချိၬ အီၪဝၬဖီၩ့ ယရုစလံၫ့တၭ, ယဟိဝၩ အီၪဝၬဖီၩ့ အၡၩခမျၧး ထီးယီၩ လၧယၫလခီၫ အဆိၩဆိၩ အကၠၪကၠၪဆ့လီၫ. 3 အဂဲးဘဲၫယီၩ ၦအၧၩ့ၦၥၫ့ အနိၪထိၭဘီၩ့ လမိအီၪဘၪ လၧၦအတီၩအလီၩ့ အလးနီၪ, အဂဲးဘဲၫယီၩ ၦအတီၩအလီၩ့ မိယူၬထၪ့ ဘၪခိၬ အစူၪမၩ ဆၧအၧၩ့ဆၧၥၫ့ ဆ့လီၫ. 4 ယဟိဝၩဧ့, မၩဂ့ၩလါ ၦအဂ့ၩအဘွၩ, ဒဲၦအၥၭလီၩ့ နီၪဆံၭ. 5 အ့ၪမွဲ ၦလၧအလ့ၩဖိၬမၪ ဖၧၩ့ၥၭ အကဲၪ့ကီၪ့လဖၪနီၪ ယဟိဝၩ မိနၫ့ထၪ့ခွံၬဝ့ၫ လၧၦမၩဆၧအၧၩ့ၥံၪ အၥိၭနီၪလီၫ. မွဲဆၧဘၪလိၬအိၭလိၬအီၪ လၧအံၫစရ့လၭ အလီၩ့ဆံၭ. 

1 ထီးယဟိဝၩ ဒုၭဂဲၫထဲၩ့ထဲၩ့ ၦဇံအိၫ့ဖိၪ လၧအဆၧအၪ့မၧၫ့ဎီးဝ့ၫနီၪတၭ, ပမွဲ ဘဲၫ ၦလၧအမံၫမးဆၧ အၥိၭ လီၫ. 2 ထီးနီၪလဖၧၫ့ ပနိၭ ဎွ့ၩဝ့ၫ လၧဆၧနံ, ဒဲပဖျ့ၩ ဎွ့ၩဝ့ၫ လၧဆၧၥံၫကျံၩလီၫ. ထီးနီၪလဖၧၫ့ အဝ့ၫၥံၪ စံၭ လၧၦဆၨၩၥံၪ အကျၩနီၪ, ယဟိဝၩ မၩဆၧဖၭဒိၪလဖၪ လၧအဝ့ၫၥံၪ အဂးလီၫ. 3 တၭ ယဟိဝၩ မၩယူၭ ဆၧဖၭဒိၪၥံၪ လၧပဂးယူၭ, ပၥၭထိၬ လၧအကၠီၩ့လီၫ. 4 ယဟိဝၩဧ့, ကၠၪထဲၩ့ ပဆၧအၪ့မၧၫ့ဎီး ဘဲၫထံၫချိၬ အီၪလၧမုခံၫ့လခီၫ အၥိၭနီၪဆံၭ. 5 ၦလၧအဎွံၪဆၧ လၧအမ့ၬထံၫလၩ့ဝ့ၫလဖၪနီၪ မိကူၭဆၧ လၧဆၧၥၭထိၬ အဖၧၩ့လီၫ. 6 ၦလဂၩ လ့ၩထၪ့တၭ, လ့ၩဝ့ၫ လၧအမ့ၬထံၫလၩ့, ဎွံၪ ဆၧချံၪနီၪတၭ, မိဂဲၫထဲၩ့ တၡါ လၧအၥုၪ့ဎွံၫၥၭယီၫ, အီၪ လၧအဘုၪလၧၫ့ၥံၪလီၫ. 

အၪ့အူၭ Psalms 127 

1 ယဟိဝၩ အ့ၪလမၩဘၪ ဂံၪ့တၭ, ၦလၧအမၩဆၧလဖၪနီၪ မၩဝ့ၫပျီၩပျီၩလီၫ. ယဟိဝၩ အ့ၪလခိၭထၬဘၪ ဒိၩ့တၭ, ၦပၧၩ့ဆၧလဖၪနီၪ အီၪဝ့ၫပျီၩပျီၩလီၫ. 2 နၥံၪ ဂဲထုၪ့ဂီၩဂီၩ, နၥံၪ ဆၧၫ့နၩ့ယံၬယံၬ, နၥံၪ အၪ့ ဆၧၥၭအုၭအကိၪနီၪ ပျီၩပျီၩလီၫ. ၦလၧယွၩအဲၪဝ့ၫလဖၪနီၪ, မွဲအဖ့ၪလၫ့ အမံၫဝ့ၫ ဘဲၫနီၪလီၫ. 3 ယိခွါ, ၦဖိၪၦလံၩနီၪ, မွဲဆၧန့ၥၫ လၧယဟိဝၩ ဖ့ၪလၫ့ဝ့ၫလီၫ. တၭ ၦဒၧၩ့လး အဆၧၥၪနီၪမွဲ ဆၧအလံၩ့အလဲၫလီၫ. 4 ဘဲၫဖျါၥံၪ လၧၦအဆီၪ့ အစူၪဖၧၩ့အၥိၭနီၪ ၦၡၩၥၭဘၪ့ အဖိၪခွၫၥံၪမွဲ ဘဲၫနီၪအၥိၭလီၫ. 5 ၦလၧအလၧၫ့ဖီၩ့ဎွ့ၩ လၧအဝ့ၫၥံၪနီၪ ဘၪဆိၪဂ့ၩဝ့ၫလီၫ. ထီးအချဲၩ့လိၬအၥၭ လၧအဒုၪအဒၩ လၧတရၫ့ဖၧၩ့တၭ, အမ့ၬမဲဘၪ အ့ၬ. 

1 ကယဲ ၦလၧအၥၭမဲၪ ယဟိဝၩ ဒဲဖိၬအဖၧၩ့ၥုၪ့ဖၧၩ့ၥၭၥံၪနီၪ ဘၪဆိၪဂ့ၩဝ့ၫ ကိၭဂၩဒ့ၭလီၫ. 2 နမိအၪ့ဆၧ လၧနမၩဆၧ လၧနစူၪတၭ; နမိအီၪမုၬတၭ, နမိဘၪ ဆၧဂ့ၩဆၧဘွၩလီၫ. 3 နမၫ မိမၩအၥၭ ဘဲၫစဘံၭမု လၧအၥၪထၪ့ လၧအအီၪလၧနဂံၪ့နဲၩ့ထံၭ အၥိၭနီၪတၭ, နဖိၪနလံၩ မိမၩအၥၭ ဘဲၫအလဲအိၫ့ အထံၭၥံၪ အီၪဝၬဖီၩ့ နစပွဲ အၥိၭနီၪလီၫ. 4 ယိခွါ, ၦလၧအၥၭမဲၪ ယဟိဝၩနီၪ မိဘၪ ဆၧဆိၪဂ့ၩ ဘဲၫနီၪအၥိၭလီၫ. 5 တၭ ယဟိဝၩ မိဆိၪဂ့ၩနၧၩ လၧဇံအိၫ့တၭ နမိဒၪဘၪ ယရုစလံၫ့ အဆၧဂ့ၩ လဆိၩဒၪနၧၩ လီၫ. 6 တၭ နမိဒၪဘၪ နဖိၪၥံၪအဖိၪလီၫ. မွဲဆၧဘၪလိၬအိၭလိၬ အီၪလါ လၧအံၫစရ့လၭဆံၭ. 

1 တၭ ၦမၩၡၪ့မၩနၭယၧၩ ခီၫလၧယၥၭဘၪ့ အၪဖၧၫ့ အၪဘျၩ့နီၪ, အံၫစရ့လၭ စံၭဝ့ၫ ဘဲၫနီၪလီၫ. 2 တၭ ၦမၩၡၪ့မၩနၭယၧၩ ခီၫလၧယၥၭဘၪ့ အၪဖၧၫ့ အၪဘျၩ့ လါနၫ့တၭ, မၩနၧၩ့ယၧၩအ့ၬ. 3 ၦထဲၫဆၧၥံၪ ထဲၫ လၧယချိၫ့တၭ, မၩအကၠီၪ့ ထီၫထီၫလ့ၬလီၫ. 4 ယဟိဝၩမွဲ အတီၩအလီၩ့တၭ, ဒၪ့ထ့ၬခွံၬ ၦအၧၩ့ၦၥၫ့ အဖျံၩလီၫ. 5 ကယဲ ၦလၧအမ့ၬလဲၩၥၭဂဲၫ့ ၦဇံအိၫ့ဖိၪၥံၪနီၪ အမ့ၬ မိဘၪမဲတၭ, မိဘၪကၠၪထဲၩ့အၥၭ ထီးအလူၬလီၫ. 6 အဝ့ၫၥံၪ မိမၩအၥၭ ဘဲၫနၪ့ လၧအအီၪလၧဂံၪ့ခိၪ လၧၦလချုၭထ့ၭထၪ့ခွံၬဒံၭဘၪနီၪ ဎဲၫ့ထၪ့ဝ့ၫ အၥိၭနီၪလီၫ. 7 ၦကူၭဆၧနီၪ န့လစူၪအ့ၬ; ၦလၧအကၭဆၧနီၪ န့လဝံၩဆ့အ့ၬ. 8 ၦလဲးလီၩ့ လၧဖၧၩ့ၥၭ; မွဲယဟိဝၩ အဆၧဆိၪဂ့ၩဘၪ နၥံၪဆံၭ, ပဆိၪဂ့ၩ နၥံၪ လၧယဟိဝၩအမံၩ့နီၪ, စံၭဝ့ၫအ့ၬ. 

1 ယဟိဝၩဧ့, ယကိၭထၪ့နၧၩ, လၧဆၧယိၬအဖၧၩ့ လီၫ. 2 ကဆါဧ့, ခိၭနၪလါ ယလူဆံၭ. ဒိၭနနါ လၧယအၪ့ယၫဆၧ အလူဆံၭ. 3 ယဟိဝၩဧ့, န အ့ၪထီးနဲၪ့ ပဆၧမၪတၭ, ကဆါဧ့, မွဲပလၫ မိဆၧၫ့ထုၪ့ လဂၩလဲၪ. 4 အဂဲးဘဲၫယီၩ နမၩဖီၩ့မၩဖျ့ၭဆၧ ဘဲၫ ၦၡၩ မိၥၭမဲၪနၧၩ အၥိၭလီၫ. 5 ယယိလါ ယဟိဝၩ အဖၧၩ့ၥၭ, ယၥၭ ယိလါ ယဟိဝၩ အဖၧၩ့ၥၭတၭ, ယယိလါဆၧ လၧအလူအထၫ အဖၧၩ့နီၪလီၫ. 6 ယၥၭ ခိၭယိလါ ကဆါ အဖၧၩ့ၥၭ အၪနဲၪ့ ဒိၪနဲၪ့ ၦခိၭယိလါ ဆၧဖၩ့ထၪ့ အဖၧၩ့ၥၭဒံၭ, အၪနဲၪ့ ၦခိၭယိလါ ဆၧဖၩ့ထၪ့ အဖၧၩ့ၥၭဒံၭလီၫ. 7 နဝ့ၫဒၪ အံၫစရ့လၭဧ့, ယိလါဆၧ လၧယဟိဝၩဆံၭ. အဂဲးဘဲၫယီၩ ဆၧအခိးအတၩ, ဒဲဆၧထိးထဲၩ့တၩ့ထဲၩ့ လၧအအၪ အီၪလၧအဝ့ၫနီၪလီၫ. 8 တၭ အဝ့ၫဒၪ မိဎွ့ၩန့ထဲၩ့ အံၫစရ့လၭ မၩဖီၩ့ဖျ့ၭ အဆၧအၧၩ့ ထီးအလူၬလီၫ. 

1 ယဟိဝၩဧ့, ယၥၭထၪ့ထီၫအ့ၬ, ယမ့ၬၥၪၥံၪ ယအီၪက့ၪထၪ့ထီၫဆ့အ့ၬ. ယမၩ ဘၪဆဲၫ့ ယၥၭ လၧဆၧလၧအဒိၪလၨၪ, ဒဲဆၧလၧအကၪလၨၪ လၧယဂးအ့ၬ. 2 မွဲမၬ ယမၩၡူၪမၪမုၬ, ဒဲမၩဂုးဖုး ယၥၭ ဘဲၫ ဖိၪၥၪ လၧအလၩ့ၡၪ လၧအမိအနု အၥိၭနီၪတၭ, ယၥၭ မၩအၥၭ ဘဲၫ ဖိၪၥၪ လၧအလၩ့ၡၪ လၧအမိအနု အၥိၭနီၪလီၫ. 3 နဝ့ၫဒၪ အံၫစရ့လၭဧ့, ယိလါဆၧ လၧယဟိဝၩနီၪ ထီးယီၩ လၧယၫလခီၫ လၩ့ဆိၩလၩ့ကၠၪဆံၭ. 

1 ယဟိဝၩဧ့, နၪ့ထၪ့ထဲၩ့ စဒၫဝံၭ လၧအဆၧၡၪ့ဆၧနၭ ထီးအလူၬ အဖၧၩ့နီၪဆံၭ. 2 အဝ့ၫနီၪ ဆိၪလၩ့အၥၭ လၧယဟိဝၩ အမ့ၬယၫတၭ, ဆိၪလၩ့အၥၭ လၧစယၫကူၭ အကဆါ အမ့ၬယၫ ဘဲၫယီၩ, 3-4-5 ယ လချုၭဒၪန့ဒံၭဘၪ ဆၧအလး လၧယဟိဝၩ အဂး, အအီၪအလး လၧစယၫကူၭ အကဆါ အဂးနီၪတၭ, ယမိဂဲၫနုၬ လၧယဂံၪ့ အတဲၩဖၧၩ့အ့ၬ. 3-4-5 ယမိလ့ၩထၪ့ လၧယလးမံၫ အဖၫ့ခိၪဆ့အ့ၬ. 3-4-5 ယမိဒုၭမံၫ ယမ့ၬၥၪအ့ၬ, ယမိဒုၭမံၫခံၫ့ ယမ့ၬဖံၭနီၪ ဆ့အ့ၬ. 6 ယိခွါ, ပနါဂၧၫ့ ဆၧလမံၩ့နီၪ လၧအ့ၭဖြတၫ အဖၧၩ့, ပဒၪန့ ဆၧလမံၩ့နီၪ လၧၥံၪ့လဝၩ့ အမံၩ့လၬကျၩလီၫ. 7 ပမိလ့ၩနုၬ လၧအအီၪဝ့ၫ အလးဖၧၩ့နီၪ, ပမိဘိၪ့ထဲၩ့ ဘၩထဲၩ့ လၧခးယဲးလၩ့ အခၪ့ထံၭလီၫ. 8 ယဟိဝၩဧ့, ဂဲထုၪ့ထၪ့, လ့ၩနုၬ လၧနအီၪပွံၭအလး, နဝ့ၫဒၪလဂၩ, ဒဲနစီၩ့နမၩ့ အတလၫ လဖျိၪ့နီၪဆံၭ. 9 မွဲနၡၩလုဆၧၥံၪ ဘၪ ဆၧဒုၭကီၩ့ထၪ့ၥိၭထၪ့ လၧဆၧတီၩဆၧလီၩ့တၭ, မွဲနၡၩဆံၫ့ဎံၪနီၪ ကိၭၡၭထၪ့ လၧအဆၧၥၭထိၬနီၪ ဆံၭ. 10 လၧနခ့ၫနၡၩ စဒၫဝံၭ အကၠီၩ့နီၪ ဘိၭကၠၪထဲၩ့ နၡၩဒိၭဂုၪအၥၭ လဂၩ အမ့ၬ လဂ့ၩ. 11 ယဟိဝၩ ဆိၪလၩ့အၥၭ လၧစဒၫဝံၭ လၧဆၧမွဲဆၧတီၩ, လကၠၪခွံၬဘၪအၥၭ လၧဆၧယီၩ, ယမိအီၪက့ၪ နမိၡါ အဆၧၥၪ လၧနလးဆီၩ့ဆီ အဖၫ့ခိၪလီၫ. 12 နဖိၪနလံၩ အ့ၪထီးန့ဖံၭထၬ ယဆၧအုၩ့လၩ့, ဒဲယဆၧထိးယၥၭ လၧယမိၥီၪ့လိၪ အဝ့ၫၥံၪ တၭ, အဝ့ၫၥံၪ အဖိၪအလံၩ မိဆၧၫ့နၩ့ဆ့ လၧနလးဆီၩ့ဆီ အဖၫ့ခိၪ လၩ့ဆိၩလၩ့ကၠၪလီၫ. 13 အဂဲးဘဲၫယီၩ ယဟိဝၩ ရွံန့ယူၭ ဇံအိၫ့ တၭ, ဘၪအၥၭ လၧအမိကဲၪထၪ့ အအီၪအလး လၧအဂးလီၫ. 14 အယီၩလစီၪ့မွဲ ယအီၪပွံၭအလး လၩ့ဆိၩလၩ့ကၠၪတၭ; ယမိအီၪ ထီးယီၩ အဂဲးဘဲၫယီၩ မွဲအဘၪယူၭ ယၥၭလီၫ. 15 ယမိဆိၪဂ့ၩ အဆၧအၪ့ဆၧအီၩ လၩ့ထံးလၩ့ဆ့ၭတၭ, အၡၪ့ဖိၪယၬဖိၪနီၪ ယမိဒုၭဘျဲၩအၪ့ဝ့ၫ လၧကိၪလီၫ. 16 ယမိဒုၭကီၩ့ဒုၭၥိၭ အၡၩလုဆၧၥံၪ လၧဆၧထိးထဲၩ့တၩ့ထဲၩ့တၭ, အၡၩဆံၫ့ဎံၪၥံၪ မိကိၭၡၭထၪ့ လၧအဆၧၥၭထိၬအကၠီၩ့ လီၫ. 17 ထီးနီၪလစီၪ့ ယမိဒုၭစဲၪ့ထၪ့ စဒၫဝံၭ အနိၩ့; ယတဲၩ့ဝဲၩယူၭ မ့ၪဒိၩ့လဖျိၪ့ လၧယၡၩဒိၭဂုၪအၥၭ လဂၩအဂးလီၫ. 18 ယမိဒုၭကီၩ့ဒုၭၥိၭ အဒုၪအဒၩ လၧဆၧမ့ၬမဲ; အ့ၪမွဲ အ၁ရဖူၩ မိဂ့ၩထၪ့ လၧအနၫ့ဆါဒၪဝ့ၫ အလီၩ့လီၫ. 

1 ထၧၫ့ဖုဝဲၥံၪ အီၪဝ့ၫ လၧအၥၭ လဖျိၪ့ဎးနီၪ, မွဲဆၧဂ့ၩ ဆံၭဒိၪလဲၪ; တၭ မုၬ ဆံၭဒိၪလဲၪနီၪ, ယိခွါဘီၪ! 2 မၩအၥၭ ဘဲၫ ၥိၪအဂ့ၩ အီၪလၧအခိၪဎွံၪ လၧအလၩ့ယွၩ ဘၪ ခၪလၬဆီၪ့, စအၫရၧၫ့ အခၪလၬဆီၪ့, လၧအလၩ့ယွၩ ထီၩ့လၩ့ လၧအဆဲၫ့ခၪ့ထံၭအၥိၭနီၪ! 3 မၩအၥၭ ဘဲၫခိၪလီၩ့ ဟၧမၧၫ့ အဆၩ့ထံၫ လၧအလၩ့ဘၪ လၧဇံအိၫ့ အခိၪလီၩ့ၥံၪ အလီၩ့ အၥိၭနီၪလီၫ. အဂဲးဘဲၫယီၩ ယဟိဝၩ မၪလူၬ ဆၧဆိၪဂ့ၩ, ဘဲၫ ပစံၭဆၧအၥိၭ ဆၧမၧၫ့အဆိၩအကၠၪ ထီးနီၪလီၫ. 

1 ယိခွါ, နၥံၪဝ့ၫဧ့, စံၭထၪ့အၪ့အူၭ ယဟိဝၩဆံၭ ကယဲ ယဟိဝၩ အခ့ၫအၡၩ လၧအဆၧၫ့ထုၪ့ လၧယဟိဝၩအဂံၪ့ လၧမုနၩလခီၫ ထီးအလူၬၥံၪဧ့, စံၭထၪ့အၪ့အူၭ ယဟိဝၩဆံၭ. 2 ယူၬထၪ့ နၥံၪအစူၪ လၧဆၧအလးဆံၫ့ဎံၪ အအီၪတၭ, ဆိၪဂ့ၩ ယဟိဝၩဆံၭ. 3 ယဟိဝၩ လၧအမၩကဲၪထၪ့ မူၭခိၪ, ဒဲဂၪ့ခိၪလဂၩနီၪ, မွဲအဆိၪဂ့ၩ နၧၩ လၧဇံအိၫ့ အဖၧၩ့ဆံၭ. 

1 နၥံၪဝ့ၫဧ့, စံၭထၪ့အၪ့အူၭ ယွၩဆံၭ. စံၭထၪ့အၪ့အူၭ ယဟိဝၩအမံၩ့ဆံၭ. ယဟိဝၩ အခ့ၫအၡၩ လၧအဆၧၫ့ထုၪ့ လၧယဟိဝၩအဂံၪ့ဖၧၩ့, 2 လၧပယွၩ အဂံၪ့အဝၩ့လဖၪ အဖၧၩ့ၥံၪဧ့, စံၭထၪ့အၪ့အူၭ ယဟိဝၩဆံၭ. 3 စံၭထၪ့အၪ့အူၭ ယွၩဆံၭ. အဂဲးဘဲၫယီၩ ယဟိဝၩ ဂ့ၩဝ့ၫ တၭ, ၥံၫကျံၩထၪ့ အမံၩ့ဆံၭ. အဂဲးဘဲၫယီၩ မုၬဝ့ၫလီၫ. 4 အဂဲးဘဲၫယီၩ ယွၩရွံန့ ယၫကူၭ လၧအဆၧဒၪဝ့ၫ, အံၫစရ့လၭ လၧအဆၧလူဒိၪဎွ့ၩဒိၪ အဂးလီၫ. 5 အဂဲးဘဲၫယီၩ ယၥ့ၪယၫ လၧယဟိဝၩမွဲ ဆၧဖၭဒိၪတၭ, ပကဆါ ဒိၪနဲၪ့ ကယဲ ယွၩထီးအလူၬနီၪဒံၭလီၫ. 6 ကယဲ ဆၧဘၪယူၭအၥၭ ထီးအလူၬနီၪ ယဟိဝၩ မၩယူၭဝ့ၫ လၧမူၭခိၪဖၧၩ့ ဒဲ လၧဂၪ့ခိၪချိၫ့, ဒဲလၧမၫဆမံၭဖၧၩ့, ဒဲလၧထံၫယိၬ ထီးအလူၬ အကျၩလီၫ. 7 အဝ့ၫဒၪနီၪ ဒုၭအွံၩထၪ့ ဆၩ့ထံၫ ထီၩ့လၧဂၪ့ခိၪအထုၬလဖၪတၭ, တဲၩ့ လၫ့ဝဲအဒံၭ လၧဆၧဆၧၩ့ အဂးတၭ, ဒုၭဂဲၫထၪ့ လံၩ လၧအအီၪက့ၪကီၪ့ဆၧအလးဖၧၩ့နီၪလီၫ. 8 အဝ့ၫဒၪနီၪ ကျီၪ့ၥံၫခွံၬ ၦအံဇံၭ အဖိၪဝဲၡါ လၧၦၡၩၥံၪ ဒဲလၧဆၧဖိၪဆၧဎါ အဒိၩ့နီၪဆ့လီၫ. 9 အဝ့ၫဒၪ အၪ့မၧၫ့လၩ့ ဆၧနဲၪ့လၩ့လၭ ဒဲဆၧလၩ့လိလၩ့လၭ လၧနကျၩ, အံဇံၭဧ့, လၧဖၫရိၫ, ဒဲအခ့ၫအၡၩ အကျၩလီၫ. 10 အဝ့ၫဒၪ ကျီၪ့ၥံၫခွံၬ ၦအၪဆၨၩတၭ, မၩၥံၫ စဎွၩဖၭဒိၪၥံၪ; 11 ၦအၫမိၫဖိၪ အစဎွၩ စဲဟၫ့, ဒဲဘၫၡၫ့ အစဎွၩ အီၭ, ဒဲကၫနအၫ့ အဘၩ့အမုးၥံၪ ထီးအလူၬ. 12 တၭ ဖ့ၪလၫ့ အဝ့ၫၥံၪ အထံၫအခး လၧဆၧန့ၥၫ, လၧအၡၩခမျၧး အံၫစရ့လၭ အဆၧန့ၥၫ အဂးလီၫ. 13 ယဟိဝၩဧ့, နမံၩ့ အီၪဝ့ၫ လၩ့ဆိၩလၩ့ကၠၪလီၫ. ယဟိဝၩဧ့, ဆၧနၪ့ထၪ့ထဲၩ့နၧၩယီၩ, အီၪဝ့ၫ အဆိၩဆိၩ အကၠၪကၠၪလီၫ. 14 အဂဲးဘဲၫယီၩ ယဟိဝၩ မိစ့ၩရၫ့ အၡၩခမျၧးတၭ, မိနီၫ့ယါလၩ့ထဲၩ့အၥၭ လၧအခ့ၫအၡၩ အခိၪအကၠီၩ့ လီၫ. 15 ၦဆၨၩၥံၪ အဆၧဂၩ့ဆၧဖၪ့နီၪ မွဲစ့ၩ, ဒဲထီၫ့, ၦၡၩအစူၪ အဆၧမၩလီၫ. 16 အဝ့ၫၥံၪ အီၪလၧအနိၭ လါနၫ့တၭ, ချဲၩ့ဆၧအ့ၬ; အီၪလၧအမ့ၬၥၪ လါနၫ့တၭ, ဒၪဆၧအ့ၬ; 17 အီၪလၧအနါၥံၪ လါနၫ့ တၭ, နါဂၧၫ့ဆၧအ့ၬ. မွဲမၬ, အၥၪ အီၪလၧအနိၭဖၧၩ့ ဆ့အ့ၬ. 18 ၦလၧအတဲၩ့ဝ့ၫလဖၪ, ဒဲကယဲ ၦလၧအဒိၭနဲၩ့အၥၭ လၧအဝ့ၫၥံၪ ထီးအလူၬနီၪ လၩ့ဂၬ အဝ့ၫၥံၪ လီၫ. 19 အံၫစရ့လၭ အၡၩဂံၪ့ဖိၪၥံၪဧ့, စံၭထၪ့အၪ့အူၭ ယဟိဝၩ ဆံၭ. စအၫရၧၫ့ အၡၩဂံၪ့ဖိၪဧ့, စံၭထၪ့အၪ့အူၭ ယဟိဝၩဆံၭ. 20 စလံဝဲၫ အၡၩဂံၪ့ဖိၪၥံၪဧ့, စံၭထၪ့အၪ့အူၭ ယဟိဝၩဆံၭ. ၦလၧအၥၭမဲၪ ယဟိဝၩၥံၪဧ့, စံၭထၪ့အၪ့အူၭ ယဟိဝၩဆံၭ. 21 ယဟိဝၩ လၧအအီၪဝ့ၫ လၧယရုစလံၫ့ အဖၧၩ့နီၪ, စံၭထၪ့အၪ့အူၭ အဝ့ၫနီၪ လၧဇံအိၫ့ အဖၧၩ့ဆံၭ. နၥံၪဝ့ၫဧ့, စံၭထၪ့အၪ့အူၭ ယွၩဆံၭ. 

1 စံၭထၪ့အၪ့အူၭ ယဟိဝၩဆံၭ, အဂဲးဘဲၫယီၩ အဝ့ၫဒၪ ဂ့ၩဝ့ၫတၭ; မွဲအခိးအတၩ အီၪဝ့ၫ လၩ့ဆိၩလၩ့ကၠၪ လီၫ. 2 စံၭထၪ့အၪ့အူၭ ယွၩၥံၪအယွၩ လဂၩဆံၭ. အဂဲးဘဲၫယီၩ အခိးအတၩ အီၪဝ့ၫ လၩ့ဆိၩလၩ့ကၠၪလီၫ. 3 စံၭထၪ့အၪ့အူၭ ကဆါၥံၪ အကဆါ လဂၩဆံၭ. အဂဲးဘဲၫယီၩ အခိးအတၩ အီၪဝ့ၫ လၩ့ဆိၩလၩ့ကၠၪလီၫ. 4 ၦလၧအမၩ ဆၧလၩ့လိလၩ့လၭဖၭဒိၪ မွဲအဝ့ၫဒၪ လဂၩဎးနီၪ; အဂဲးဘဲၫယီၩ အခိးအတၩ အီၪဝ့ၫ လၩ့ဆိၩလၩ့ကၠၪလီၫ. 5 အဝ့ၫဒၪ တဲၩ့လၩ့ မူၭခိၪ လၧဆၧကိၪ့ဘၪကိၪ့ၥ့ၪနီၪ; အဂဲးဘဲၫယီၩ အခိးအတၩ အီၪဝ့ၫ လၩ့ဆိၩလၩ့ကၠၪလီၫ. 6 အဝ့ၫဒၪ ဒၩလၩ့ ဂၪ့ခိၪ လၧထံၫဖၫ့ခိၪနီၪ; အဂဲးဘဲၫယီၩ အခိးအတၩ အီၪဝ့ၫ လၩ့ဆိၩလၩ့ကၠၪလီၫ. 7 အဝ့ၫဒၪ တဲၩ့လၩ့ ဆၧဖၩ့ဖၭဒိၪလဖၪနီၪ; အဂဲးဘဲၫယီၩ အခိးအတၩ အီၪဝ့ၫ လၩ့ဆိၩလၩ့ကၠၪလီၫ. 8 မုမ့ၬလဖျိၪ့နီၪ ဘဲၫၥိၭ အမိပၧၩ့မုနံၩ; အဂဲးဘဲၫယီၩ အခိးအတၩ အီၪဝ့ၫ လၩ့ဆိၩလၩ့ကၠၪလီၫ. 9 လၩလဖျိၪ့နီၪ ဒဲၡၪၥံၪ ဘဲၫၥိၭ အမိပၧၩ့မုနၩ; အဂဲးဘဲၫယီၩ အခိးအတၩ အီၪဝ့ၫ လၩ့ဆိၩလၩ့ကၠၪလီၫ. 10 အဝ့ၫဒၪ ကျီၪ့ခွံၬ ၦအံဇံၭ အဖိၪဝဲၡါၥံၪ အဂဲးဘဲၫယီၩ အခိးအတၩ အီၪဝ့ၫ လၩ့ဆိၩလၩ့ကၠၪလီၫ. 11 ၥိၫ့ထၪ့ခွံၬ အံၫစရ့လၭ လၧအဝ့ၫၥံၪ အကျၩနီၪ; အဂဲးဘဲၫယီၩ အခိးအတၩ အီၪဝ့ၫ လၩ့ဆိၩလၩ့ကၠၪလီၫ. 12 လၧအစူၪဆီၪ့ ဒဲလၧအစူၪဒူၪယူၬထၪ့အၥၭနီၪ; အဂဲးဘဲၫယီၩ အခိးအတၩ အီၪဝ့ၫ လၩ့ဆိၩလၩ့ကၠၪလီၫ. 13 မၩထ့ဖၭ မၫဆမံၭဝီၩ နံၫခီၫနီၪ; အဂဲးဘဲၫယီၩ အခိးအတၩ အီၪဝ့ၫ လၩ့ဆိၩလၩ့ကၠၪလီၫ. 14 ဒုၭခၫ့ဂၬ အံၫစရ့လၭ လၧအၥၭကျၩနီၪ; အဂဲးဘဲၫယီၩ အခိးအတၩ အီၪဝ့ၫ လၩ့ဆိၩလၩ့ကၠၪလီၫ. 15 အဝ့ၫဒၪ တရုၩလၩ့ခွံၬ ဖၫရိၫ ဒဲအၥုၭမုခမျၧး လၧမၫဆမံၭဝီၩ အဖၧၩ့; အဂဲးဘဲၫယီၩ အခိးအတၩ အီၪဝ့ၫ လၩ့ဆိၩလၩ့ကၠၪလီၫ. 16 ၥိၫ့ အၡၩခမျၧး လၧၡါမုနၧၫ့ဖၫ အဖၧၩ့; အဂဲးဘဲၫယီၩ အခိးအတၩ အီၪဝ့ၫ လၩ့ဆိၩလၩ့ကၠၪလီၫ. 17 ကျီၪ့ၥံၫခွံၬ စဎွၩဖၭဒိၪၥံၪနီၪ; အဂဲးဘဲၫယီၩ အခိးအတၩ အီၪဝ့ၫ လၩ့ဆိၩလၩ့ကၠၪလီၫ. 18 တၭ မၩၥံၫခွံၬ စဎွၩ လၧအမံၩ့ ဂၧၫ့ထၪ့ၥၩလၩ့နီၪ; အဂဲးဘဲၫယီၩ အခိးအတၩ အီၪဝ့ၫ လၩ့ဆိၩလၩ့ကၠၪလီၫ. 19 ဒဲၦအၫမိၫဖိၪ အစဎွၩ စဲဟၫ့နီၪ; အဂဲးဘဲၫယီၩ အခိးအတၩ အီၪဝ့ၫ လၩ့ဆိၩလၩ့ကၠၪ လီၫ. 20 ဒဲဘၫၡၫ့အစဎွၩ အီၭနီၪ; အဂဲးဘဲၫယီၩ အခိးအတၩ အီၪဝ့ၫ လၩ့ဆိၩလၩ့ကၠၪလီၫ. 21 တၭ ဖ့ၪလၫ့ အဝ့ၫၥံၪ အထံၫအခး လၧဆၧန့ၥၫနီၪ; အဂဲးဘဲၫယီၩ အခိးအတၩ အီၪဝ့ၫ လၩ့ဆိၩလၩ့ကၠၪလီၫ. 22 ဆၧန့ၥၫ လၧအခ့ၫအၡၩ အံၫစရ့လၭ အဂးနီၪ အဂဲးဘဲၫယီၩ အခိးအတၩ အီၪဝ့ၫ လၩ့ဆိၩ့လၩ့ကၠၪလီၫ. 23 အဝ့ၫဒၪ နၪ့ထၪ့ထဲၩ့ပၧၩ လၧပဘၪၡၪ့ဘၪနၭ အဘိၩ့ဘၭနီၪ; အဂဲးဘဲၫယီၩ အခိးအတၩ အီၪဝ့ၫ လၩ့ဆိၩလၩ့ကၠၪလီၫ. 24 တၭ မၩဖီၩ့မၩဖျ့ၭပၧၩ လၧပဒုၪပဒၩၥံၪ; အဂဲးဘဲၫယီၩ အခိးအတၩ အီၪဝ့ၫ လၩ့ဆိၩလၩ့ကၠၪ လီၫ. 25 အဝ့ၫဒၪ ဖ့ၪလၫ့ ဆၧအၪ့ဆၧအီၩ လၧကယဲ ဆၧအၥၭ ထီးအလူၬနီၪ; အဂဲးဘဲၫယီၩ အခိးအတၩ အီၪဝ့ၫ လၩ့ဆိၩလၩ့ကၠၪလီၫ. 26 စံၭထၪ့အၪ့အူၭ မူၭခိၪအယွၩနီၪဆံၭ; အဂဲးဘဲၫယီၩ အခိးအတၩ အီၪဝ့ၫ လၩ့ဆိၩလၩ့ကၠၪလီၫ. 

အၪ့အူၭ Psalms 137 

1 ပဆၧၫ့နၩ့ လၧဘၭဘလၧၫ့ အထံၫချိၬၥံၪ အနဲၩ့ထံၭ တၭ, ထီးပနၪ့ထၪ့ထဲၩ့ ဇံအိၫ့နီၪ ပမ့ၬထံၫလၩ့ ထီးနီၪလီၫ. 2 ပဘျၭထၪ့ ပနါဒံၩ့ လၧဖံစလီၫ့ အလီၩ့ လၧအလးနီၪလီၫ. 3 အဂဲးဘဲၫယီၩ ထီးနီၪ ၦလၧအအၪ့မၧၫ့ဎီးပၧၩလဖၪနီၪ အၪ့မၧၫ့ ၦၥံၫကျံၩဆၧတၭ; ၦလၧအအၪ့မၧၫ့ဆီၪ့ပၧၩလဖၪနီၪ အၪ့မၧၫ့ ပၥၭထိၬဆၧလီၫ. တၭ စံၭဝ့ၫဒၪ, ၥံၫကျံၩ အ့ၪပၧၩ လၧဇံအိၫ့ အထၭခိၪ လဆၫ့ဆၫ့ ဆံၭ. 4 တၭ ပမိၥံၫကျံၩ ယဟိဝၩ အထၭခိၪ လၧၦလခီၫဘၩ့မုး အခးဖၧၩ့နီၪ ဘဲၫၥ့ၪလဲၪ. 5 ယရုစလံၫ့ဧ့, ယ အ့ၪၥၭနၪ့နၧၩတၭ, မွဲယစူၪထွ့ၪ ၥၭနၪ့ဆၧဆံၭ. 6 ယ အ့ၪလနၪ့ထၪ့ထဲၩ့ဘၪနၧၩတၭ, ယ အ့ၪလအီၪက့ၪဘၪ ယရုစလံၫ့ လၧယဆၧၥၭထိၬ အဒိၪထုၬ အဖၫ့ခိၪတၭ, မွဲယဖျ့ၩဘုၭထၬ လၧယထၫချၬ ဆံၭ; 7 ယဟိဝၩဧ့, ၦအံဒၧၫ့ဖိၪၥံၪ လၧအစံၭဝ့ၫ, မၩဂၭဂီၩ့ မၩဂၭဂီၩ့ ထီၩ့လၩ့ လၧအခၪ့ထံၭနီၪ, နၪ့ထၪ့ထဲၩ့လါ အဝ့ၫၥံၪ လၧယရုစလံၫ့ အနံၩနီၪဆံၭ. 8 ဘၭဘလၧၫ့ အဖိၪမုၪ လၧအမိထီၩ့ လၧဆၧဂၭဂီၩ့ဧ့, ၦလၧအဖ့ၪဆၧၫ့ထဲၩ့နၧၩ ဘဲၫနမၩပၧၩအၥိၭနီၪ ဘၪဆိၪဂ့ၩဝ့ၫလီၫ. 9 ၦလၧအမၩန့ နဖိၪၥၪၥံၪတၭ, ခွံၬလၩ့ခွံၬ အဝ့ၫၥံၪ လၧလဲၫ့အလီၩ့နီၪ ဘၪဆိၪဂ့ၩဝ့ၫလီၫ. 

1 ယမိစံၭထၪ့အၪ့အူၭနၧၩ လၧယၥၭ ထၧၫ့ဖျိၪ့ယၫ, လၧယွၩလဖၪ အမ့ၬယၫနီၪ ယမိၥံၫကျံၩထၪ့နၧၩလီၫ. 2 ယမိဘိၪ့ထၪ့ဘၩထၪ့ ဆၧတီၩ လၧနဆၧလုဂံၪ့ဆံၫ့ဎံၪတၭ, ယမိစံၭထၪ့အၪ့အူၭ နမံၩ့ လၧနခိးနတၩ အကၠီၩ့, ဒဲနဆၧမွဲဆၧတီၩ အကၠီၩ့ လီၫ. အဂဲးဘဲၫယီၩ နအီၪက့ၪ နလူနထၫ ဒိၪနဲၪ့ နမံၩ့ ထီးအလူၬလီၫ. 3 လၧမုလနံၩ လၧယကိၭထၪ့နၧၩနီၪ နစံၭဆၧၫ့ယၧၩတၭ, နဒုၭဆီၪ့ထၪ့ ယဂဲးယဘၭ လၧယၥၭခံဖၧၩ့လီၫ. 4 ကယဲ ဂၪ့ခိၪ အစဎွၩ ထီးအလူၬၥံၪ; ထီးအနါဂၧၫ့ ဆၧချဲၩ့ လၧယနိၭတၭ, မိစံၭထၪ့အၪ့အူၭနၧၩ, ယဟိဝၩဧ့, 5 တၭ အဝ့ၫၥံၪ မိၥံၫကျံၩဆၧ လၧယဟိဝၩ အဖၧၩ့ၥၭ, လၧယဟိဝၩ အလၩအဖၩ့ဒိၪဝ့ၫလီၫ. 6 အဂဲးဘဲၫယီၩ ယဟိဝၩ အီၪလၧဆၧထၪ့ထီၫ လါနၫ့တၭ, ယိလၩ့ ၦလၧအဆၪ့လၩ့အၥၭတၭ; ၦအီၪက့ၪထၪ့ထီၫအၥၭနီၪ ၥ့ၪယၫဝ့ၫ လၧအယဲၩ့လီၫ. 7 ထီးယ အ့ၪလ့ၩလါနၫ့ လၧဆၧၡၪ့ဆၧနၭ အကျၩ တၭ, နမိဒုၭမၧၫ့ထၪ့ထဲၩ့ယၧၩလီၫ. နယၩ့ထၪ့နစူၪ ထၫ့ဒုၪဒၩ ယဒုၪယဒၩ အၥၭထၪ့တၭ, နစူၪထွ့ၪ မိထိးထဲၩ့တၩ့ထဲၩ့ယၧၩလီၫ. 8 ဆၧလၧအဘၪဆဲၫ့ လၧယၧၩယီၩ, ယဟိဝၩ မိမၩထီးအဎွ့ၩထၪ့တၭ; ယဟိဝၩဧ့, နခိးနတၩ အီၪဝ့ၫ လၩ့ဆိၩလၩ့ကၠၪလီၫ. နစူၪ အဆၧမၩနီၪ နစဲၪ့ဒၪခွံၬဝ့ၫအ့ၬ. 

1 ယဟိဝၩဧ့, နအၪ့ဎၬယိယူၭ ယၧၩတၭ, နၥ့ၪယၫ ယၧၩလီၫ. 2 ယဆၧၫ့နၩ့ဂ့ၩ ယဂဲထုၪ့ဂ့ၩ, နဝ့ၫဒၪ နၥ့ၪယၫတၭ, နနၪၥ့ၪ ယဆၧဆီၫ့မီၪ့ အီၪလၧအယဲၩ့ဒံၭလီၫ. 3 ယဖၧၩ့ၥၭ ဒဲယမံၫနၩ့နီၪ နအီၪဝၬဖီၩ့တၭ, နၥ့ၪယၫ ယဖၧၩ့ၥုၪ့ဖၧၩ့ၥၭ ထီးအလူၬလီၫ. 4 အဂဲးဘဲၫယီၩ, ယိခွါ, ယဟိဝၩဧ့, ဆၧချဲၩ့ လၧယဖျ့ၩ အလီၩ့ ထီးအလူၬ လၧနလၥ့ၪယၫဘၪနီၪ အီၪနးထံၪအ့ၬ. 5 နအီၪလၧယလးခဲၫ့ ဒဲလၧယမ့ၬယၫတၭ, နအီၪက့ၪ နစူၪ လၧယလီၩ့လီၫ. 6 ဆၧၥ့ၪယၫ ဘဲၫနီၪအၥိၭ လၩ့လၭလၨၪ လၧယဂး အီၪထၪ့ထီၫဝ့ၫနီၪ ယ ထၪ့ဘၭ ၥ့ၪအ့ၬ. 7 တၭ ဘဲၫၥိၭ ယဖီၩ့ခွံၬနၥၭနီၪ, ယမိလ့ၩ ခီၫခီၫလဲၪ. တၭ ယမိစဲၪ့ဖျိၭခွံၬ လၧနမ့ၬယၫ ခီၫခီၫလဲၪ. 8 ယ အ့ၪထၪ့ဘၭ လၧမူၭခိၪတၭ, နအီၪနဝ့ၫ ထီးနီၪ; ယ အ့ၪဒၩလၩ့ ယလးမံၫ လၧဖျုဖၧၩ့တၭ, ယိခွါ, နအီၪထီးနီၪလီၫ. 9 ယ အ့ၪမၩန့ မုဂီၩအဒံၭ အီၪလၧမၫဆမံၭ အထုၬလခီၫ, 10 နစူၪ မိၥိၫ့ယၧၩ ထီးနီၪဆ့တၭ, နစူၪထွ့ၪ ဖီၪ့ထၬ ယၧၩလီၫ. 11 ယအ့ၪစံၭ, မွဲမၬ, ဆၧခံၭ မိမၩဘံၭမၩဘၧၩ့ ယၧၩတၭ, မုနၩ ကဲၪထၪ့ ဆၧဖၩ့ဝၬဖီၩ့ယၧၩလီၫ. 12 တၭ ဆၧခံၭ ဒၪလ့ၬ မၩဘံၭဆၧ လၧနမ့ၬယၫနီၪ ဆ့အ့ၬ. တၭမုနၩ မိဖၩ့ထၪ့ ဘဲၫမုဆၫအၥိၭ ဆၧခံၭမွဲ ဘဲၫဆၧဖၩ့အၥိၭလီၫ. 13 အဂဲးဘဲၫယီၩ နမၩကဲၪထၪ့ ယလ့ၥံၪ, နထၭထၪယၧၩ လၧယမိ အဒၧၩ့လးဖၧၩ့လီၫ. 14 တၭ ဆၧတဲၩ့လၩ့ယၧၩ အီၪလၧဆၧၥၭမဲၪအလး, ဒဲဆၧထီၫမံၫထီၫမၪ လၩ့လၭ အလးလီၫ. မၩအၥၭဘဲၫနီၪတၭ, ယမိစံၭထၪ့အၪ့အူၭ နၧၩလီၫ. နဆၧမၩၥံၪ လၩ့လၭဝ့ၫနီၪ, ယၥ့ၪယၫ လၩ့ထံးလၩ့ဆ့ၭ ဆ့လီၫ. 15 တၭ လၧဆၧမၩကဲၪထၪ့ယၧၩ လၧဆၧအီၪၥူၪအလးနီၪ, ဘဲၫဆၧထဲၫ့ယၧၩ ဘဲၫလၧဂၪ့ခိၪယိၬ အဖၧၩ့ အၥိၭနီၪ, ယခံးယဂၩ့ အီၪၥူၪ လၧနမ့ၬယၫအ့ၬ. 16 တၭ ယဂၩ့ၥံၪ အီၪကွ့ၭအၥၭ လၧနလံၬဖၧၩ့ ထီးအလူၬ, ယဆၧလလီၪ့နီၪ နမ့ၬၥၪ ဒၪဘၪ လၧအလအီၪဒံၭဘၪ နးမံၩ့တၭ, လနံၩဘၪလနံၩ လနံၩဘၪလနံၩ ဘၪ ဆၧမၩကဲၪထၪ့ဝ့ၫလီၫ. 17 တၭယွၩဧ့, နဆၧဆီၫ့မီၪ့နီၪမွဲ ဆၧလူဒိၪဎွ့ၩဒိၪ လၧယၧၩ ဆံၭဒိၪလဲၪ! တၭ အဆၧဝံဆၧနၬနီၪ မွဲအဆံၭအၪလဲၪ! 18 ယ အ့ၪဝံထၪ့နၬထၪ့ အဝ့ၫၥံၪ အီၪဝ့ၫ အၪနဲၪ့ မ့ၭဖျိၪ့ဒံၭလီၫ. ယမံၫနၪ့ထၪ့ယၥၭတၭ ယအီၪဒံၭ လၧနၥိၭလီၫ. 19 ယွၩဧ့, နမိမၩၥံၫခွံၬ ၦလတီၩလလီၩ့ဘၪနီၪ, အခိးမွဲ ၦမၩၥံၫ ၦၡၩၥံၪဧ့, စဲၪ့ဒၪခွံၬယၧၩဆံၭ. 20 အဂဲးဘဲၫယီၩ မွဲ ၦလၧအချဲၩ့မၪဘၪနမံၩ့, ကိၭထၪ့နၧၩပျီၩပျီၩ, ဘဲၫနဒုၪနဒၩအၥိၭနီၪလီၫ. 21 ယဟိဝၩဧ့, ၦလၧအမ့ၬလဲၩနၧၩလဖၪနီၪ, ယမိမ့ၬလဲၩ အဝ့ၫၥံၪ မွဲအ့ၬဧၪ. တၭ ယမိၥၭလိၪ ၦလၧအထၫ့ဒုၪထၫ့ဒၩနၧၩ မွဲအ့ၬဧၪ. 22 ယ မ့ၬလဲၩ အဝ့ၫၥံၪ လၧဆၧမ့ၬလဲၩ လၩ့ထံးလၩ့ဆ့ၭ တၭ, ယအီၪက့ၪဝ့ၫ လၧယဒုၪယဒၩလီၫ. 23 ယွၩဧ့, အၪ့ဎၬယိ ယၧၩတၭ, ၥ့ၪယၫ ယၥၭဆံၭ. မၩခွါယၧၩတၭ, ၥ့ၪယၫ ယဆၧဆီၫ့မီၪ့ၥံၪဆံၭ. 24 တၭ ဖၧၩ့ၥၭ အအၧၩ့ လၧယဖၧၩ့မွဲ အအီၪဧၪ, လအီၪဘၪလဲၪနီၪ, ယိနဝ့ၫတၭ, ၥိၫ့ယၧၩ လၧဖၧၩ့ၥၭ အဆိၩအကၠၪအဖၧၩ့ဆံၭ. 

1 ယဟိဝၩဧ့, မၩဖီၩ့မၩဖျ့ၭလါယၧၩ လၧၦအအၧၩ့အၥၫ့, ခိၭထၬ ဒုၭဖီၩ့ယၧၩ လၧၦမၩဆီၪ့ဆၧဆံၭ. 2 အဝ့ၫၥံၪ ကိၪ့ထၪ့ ဆၧအၧၩ့ လၧအၥၭခံဖၧၩ့; အီၪကိၩ့အီၪကီၪ့ ကိၭမုနံၩမုနၩဒ့ၭ ဘဲၫၥိၭ အမိဒုၭဆၧလီၫ. 3 အဝ့ၫၥံၪ ကျဲၩ့စူၩ အဖျ့ၩ ဘဲၫဂူအၥိၭ; ဂူအၧၩ့အစုၪ အီၪဝ့ၫ လၧအဖျ့ၩ အဖၫ့လၬလီၫ. (စ့လၫ.) 4 ယဟိဝၩဧ့, မၩဖီၩ့ဖျ့ၭယၧၩ လၧၦလတီၩလလီၩ့ဘၪ အစူၪဆံၭ. ခိၭထၬ ဒုၭဖီၩ့ယၧၩ လၧၦမၩဆီၪ့ဆၧ, ၦလၧအကိၪ့ဆၧ ဘဲၫၥိၭ အမိမၩဂၭဂီၩ့ ယလ့ၩဆၧနီၪဆံၭ. 5 ၦလၧအအီၪက့ၪထၪ့ထီၫအၥၭနီၪ အီၪက့ၪၥူၪ ဖျံၩခွၩ့ လၧယဂး, ဒဲဖျံၩၥံၪ; အဝ့ၫၥံၪ ဒၩလၩ့ၡၬ လၧဖၧၩ့ၥၭနဲၩ့ထံၭ, ဆဲၪဆၧ လၧယဂးလီၫ. (စ့လၫ.) 6 ယစံၭယဟိဝၩ, နမွဲ ယယွၩတၭ; ယဟိဝၩဧ့, ခိၭနၪ ယဆၧအၪ့ယၫၥံၪ အလူဆံၭ. 7 ယဟိဝၩ, ကဆါ, မွဲဆၧထိးထဲၩ့တၩ့ထဲၩ့ယၧၩ အစီၩ့အမၩ့တၭ; လၧဆၧဒုၭၥုၭ အမုနံၩနီၪ နချုၬဘံၭ ယခိၪဎွံၪလီၫ. 8 ယဟိဝၩဧ့, ၦလတီၩလလီၩ့ဘၪ အဆၧဆိၫ့န့ဘၪနီၪ ဖ့ၪလၫ့ လဂ့ၩ. မွဲအဆၧကိၪ့ထၪ့ၥံၪ ထီးကဲၪထၪ့ လဂ့ၩ မိအီၪက့ၪထၪ့ထီၫအၥၭလီၫ. (စ့လၫ.) 9 ၦလၧအအီၪဝၬဖီၩ့ယၧၩၥံၪ အခိၪဎွံၪနီၪ, အနိၭဖျံၩ ဒၪဝ့ၫ အဆၧအၧၩ့ မိမၩဘံၭ အနၫ့ဆါၥံၪလီၫ. 10 အဝ့ၫဒၪ မိခွံၬလၩ့ မ့ၪအၧၩ့ဖၭ လၧအဝ့ၫၥံၪ အလီၩ့တၭ, မိခွံၬလၩ့ခွံၬ အဝ့ၫၥံၪ လၧမ့ၪဖၧၩ့; လၧထံၫယိၬဖၧၩ့, ဘဲၫၥိၭ အထီးဂဲထုၪ့ထဲၩ့လၧၩ့ လဂ့ၩလီၫ. 11 ၦချဲၩ့ဆၧအၧၩ့နီၪ မိအီၪဂုးအီၪခၧၫ့ဘၪ လၧထံၫၥံၪခးၥံၪ အဖၧၩ့အ့ၬ. ၦမၩဆီၪ့ဆၧလဂၩနီၪ ဆၧအၧၩ့ မိလီၩ့ မၩဂၭဂီၩ့ အဝ့ၫ လီၫ. 12 ယဟိဝၩ မိစ့ၩရၫ့တီၩန့ ၦလၧအဘၪ ဆၧၡၪ့ဆၧနၭ အဂးတၭ, မိစ့ၩရၫ့ ၦၡၪ့ဖိၪယၬဖိၪနီၪ ယၥ့ၪယၫလီၫ. 13 မွဲမၬ ၦအတီၩနီၪ မိစံၭထၪ့အၪ့အူၭ နမံၩ့, ၦအၥၭဆုးလီၩ့နီၪ မိအီၪဂုးခၧၫ့ လၧနမ့ၬယၫလီၫ. 

1 ယဟိဝၩဧ့, ယကိၭထၪ့နၧၩလီၫ. မၩချဲၫ့ချဲၫ့ လၧယဂးဆံၭ. ထီးယကိၭထၪ့နၧၩတၭ, ခိၭနၪ ယလူဆံၭ. 2 မွဲယဆၧဘၩဆိၪဖၪယီၩ ကဲၪထၪ့ ဘဲၫဆၧဆူၭခဲၩနၧၫ့မၧၫ့ လၧနမ့ၬယၫ အၥိၭ; ယယူၬထၪ့ ယစူၪယီၩ မွဲအကဲၪ ဘဲၫဆၧမၩဘိၪ့ လၧဂၪလခီၫ အၥိၭနီၪဆံၭ. 3 ယဟိဝၩဧ့, အီၪက့ၪ ၦခိၭဆၧ လၧယနိၭ အမ့ၬယၫဆံၭ; အီၪခိၭထၬ ယနိၭဖျံၩ အတရၫ့ဆံၭ. 4 ထီးဘိၭကၠၪ ယၥၭ လၧဆၧအၧၩ့ လမံၩ့လါလါ ဘဲၫၥိၭ ယမိကျ့ၭစၨၭ မၩ ဆၧအၧၩ့ လၧၦလတီၩလလီၩ့ဘၪ လၧအမၩအၧၩ့ ဆၧၥံၪအၥိၭနီၪ လဂ့ၩ. တၭမွဲ ယထီးအၪ့ အဝ့ၫၥံၪ အဆၧအၪ့အွံၪၥံၪ လဂ့ၩ. 5 ၦအတီၩအလီၩ့ ထးယၧၩနီၪ, မွဲဆၧအခိးအတၩ လမံၩ့ လၧယဂး; မွဲအအၪ့ၥီၪ့ယၧၩဆံၭ. ကဲၪထၪ့ ၥိၪ လၧယခိၪဎွံၪ အဂးနီၪ, ယခိၪဎွံၪ ခွံၬၡိၭအ့ၬ. ထီးနီၪလဖၧၫ့ ယဘၩဆိၪဖၪ လၧအဝ့ၫၥံၪ အဆၧၡၪ့ဆၧနၭ အကၠီၩ့ လီၫ. 6 ထီးအဝ့ၫၥံၪ အၡၩစ့ၩရၫ့ခွးလဖၪ မိဘၪ ဆၧခွံၬလၩ့ခွံၬဝ့ၫ လၧလဲၫ့မုအကျၩတၭ, ထီးနီၪလဖၧၫ့ ၦလဖၪ မိနါဂၧၫ့ ယဆၧချဲၩ့ လၧအမွဲ ဆၧအမုၬလီၫ. 7 ပဎွံၪပနၧၩ့ လၩ့ပြံၩပြၩ လၧဖျုဖၧၩ့ အခိၪထိၭ ဘဲၫ ၦလၧအထဲၫဆၧ ဒဲဖ့ၬဆၧ လၧဂၪ့ခိၪချိၫ့ အၥိၭနီၪလီၫ. 8 အဂဲးဘဲၫယီၩ ယဟိဝၩ, ကဆါဧ့, ယမ့ၬၥၪ အီၪလၧနအီၪ, ယဒိၭနဲၩ့ယၥၭ လၧနၧၩ; ထီးလူၫလၩ့ခွံၬ ယၥၭ လဂ့ၩ. 9 ခိၭထၬ ဒုၭဖီၩ့ယၧၩ လၧဖျံၩခွၩ့ လၧၦအီၪက့ၪဝ့ၫ လၧယဂး, ဒဲလၧၦမၩ ဆၧအၧၩ့လဖၪ အဆၧဆဲၪနီၪ ဆံၭ. 10 မွဲၦလတီၩလလီၩ့ဘၪ လၩ့ထံၩဖါ လၧအၡၬဒၪဝ့ၫ အဖၧၩ့ဆံၭ. အ့ၪမွဲ ယၧၩယီၩ မွဲယလ့ၩဖီၩ့ဖျ့ၭလါ ဆံၭ. 

အၪ့အူၭ Psalms 142 

1 ယ ကိၭထၪ့ ယဟိဝၩ လၧယလူၥီၫ, ယအၪ့ယၫ ယဟိဝၩ လၧယလူၥီၫလီၫ. 2 ယလူၫလၩ့ ယဆၧဆီၫ့မီၪ့ လၧယမ့ၬယၫ, ယဒုၭနဲၪ အဝ့ၫဒၪ လၧယဆၧခိဆၧဝီၩ လီၫ. 3 ထီးယၥၭ အ့ၪလၩ့ဘဲၩတၭ, နၥ့ၪယၫ ယဖၧၩ့ၥၭ လီၫ. ဖၧၩ့ၥၭ လၧယဖိၬဝ့ၫလဘီၩ့ အဖၧၩ့နီၪ, ၦအီၪက့ၪၥူၪ ဖျံၩခွၩ့ လၧယဂးလီၫ. 4 ယယိ လၧယစူၪထွ့ၪနီၪ ယိဆၧတၭ, ၦလၧအၥ့ၪယၫယၧၩ အီၪအ့ၬ. ယဆၧဖလ့ၬအလး လၩ့မါလီၫ. ၦလၧအလီၫ့ကီၩ့ယၥၭ အီၪနးဂၩအ့ၬ. 5 ယဟိဝၩဧ့, ယကိၭထၪ့နၧၩ, ယစံၭ, နမွဲ ယဆၧဖလ့ၬအလး, ယဂး လၧၦၡၩမၧၫ့ဝ့ၫ အခးဖၧၩ့လီၫ. 6 ခိၭနၪ ယအၪ့ယၫဆၧဆံၭ; အဂဲးဘဲၫယီၩ ယဘၪ ဆၧဆၪ့လၩ့ ယၧၩ နၭမၬလီၫ. မၩဖီၩ့မၩဖျ့ၭ ယၧၩ လၧၦမၩအၧၩ့မၩနၭယၧၩနီၪဆံၭ. အဂဲးဘဲၫယီၩ အဝ့ၫၥံၪ အဂဲးအဘၭ ဆီၪ့နဲၪ့ယၧၩဒံၭလီၫ. 7 ဒုၭစဲၪ့ထၪ့ခွံၬယၥၭ လၧထီၫ့ဖၧၩ့, ဘဲၫၥိၭ ယမိစံၭထၪ့အၪ့အူၭ နမံၩ့ဆံၭ. ၦအတီၩအလီၩ့ မိအီၪကီၪ့ဝၬဖီၩ့ယၧၩ; အဂဲးဘဲၫယီၩ နမိမၩဂ့ၩယၧၩလီၫ. 

1 ယဟိဝၩဧ့, ခိၭနၪ ယဆၧဘၩဆိၪဖၪ, ဒိၭနနါ လၧယအၪ့ယၫဆၧဆံၭ. ဘဲၫနမၩတီၩနလူအၥိၭ, ဘဲၫနတီၩနလီၩ့ အၥိၭနီၪ စံၭဆၧၫ့ယၧၩဆံၭ. 2 တၭ ချဲၩ့ခွး လၧနခ့ၫနၡၩ လဂ့ၩ, အဂဲးဘဲၫယီၩ ၦအမၧၫ့ လၧအတီၩ လၧနမ့ၬယၫနီၪ အီၪဝ့ၫ နးဂၩအ့ၬ. 3 အဂဲးဘဲၫယီၩ ဒုၪဒၩ မၩအၧၩ့မၩနၭ ယၥၭတၭ, ဆၪ့လၩ့ယူၭ ယၥၭမၧၫ့ ထီၩ့လၧဂၪ့ခိၪ; ဒုၭအီၪယၧၩ လၧဆၧခံၭကျၩ, ဘဲၫ ၦလၧအၥံၫ ယံၬယံၬယူၭ အၥိၭနီၪလီၫ. 4 တၭ ယၥၭ လၧယဖၧၩ့ယီၩ လၩ့ပွံၭလၩ့ထၩ့နီၪ, ယၥၭအီၪယူဝ့ၫ လၧယဖၧၩ့လီၫ. 5 ယနၪ့ထၪ့ထဲၩ့ မုနံၩလၧဖျိၩ့, ယဆီၫ့မီၪ့ နမၩဆၧ ထီးအလူၬ အဂဲးအကၠီၪ့ တၭ; ယမိဆီၫ့မီၪ့ဆီၫ့မၬဆၧ လၧနမၩကဲၪထၪ့လဖၪ အဂဲးအကၠီၪ့ လီၫ. 6 ယယူၬထၪ့ ယစူၪ လၧနအီၪ, ယၥၭ လၧနမ့ၬယၫ မၩအၥၭ ဘဲၫ ဂၪ့ခိၪ လၧအဎဲၫ့ထၬ အၥိၭနီၪလီၫ. (စ့လၫ.) 7 ယဟိဝၩဧ့, မၩချဲၫ့ချဲၫ့ စံၭဆၧၫ့ယၧၩဆံၭ; ယၥၭ မိလူၬလီၫ. တၭ ဘဲၫၥိၭ ယထီၩ့ကဲၪထၪ့ဘၪ ဘဲၫ ၦလၧအလ့ၩလၩ့ လၧဆၧဖၧၩ့ လဂ့ၩတၭ, အီၪက့ၪၥူၪခွံၬ နမ့ၬ လၧယၧၩ လဂ့ၩ. 8 ဒုၭနါဂၧၫ့ယၧၩ လၧနဆၧအဲၪအခိးအတၩ လၧဂီၩလခီၫဆံၭ. အဂဲးဘဲၫယီၩ ယဒိၭနဲၩ့ယၥၭ လၧနၧၩလီၫ. ဖၧၩ့ၥၭ လၧယကြၨၭဖိၬ လဘီၩ့နီၪ, ဒုၭၥ့ၪယၫ ယၧၩဆံၭ; အဂဲးဘဲၫယီၩ ယဆိၬထၪ့ယၥၭ လၧနအီၪလီၫ. 9 ယဟိဝၩဧ့, မၩဖီၩ့မၩဖျ့ၭယၧၩ လၧယဒုၪယဒၩၥံၪဆံၭ. ယအီၪက့ၪၥူၪ ယၥၭ လၧနဖၧၩ့လီၫ. 10 တၭ ဘဲၫၥိၭ ယမိမၩဆၧလၧအဘၪနၥၭတၭ, ၥီၪ့လိၪ ယၧၩဆံၭ. အဂဲးဘဲၫယီၩ နမွဲယယွၩလီၫ. နၥၭဂ့ၩနီၪ, မွဲအၥိၫ့ယၧၩ လၧခးဒၩ အဖၧၩ့ဆံၭ. 11 ယဟိဝၩဧ့, မၩမၧၫ့ထၪ့ထဲၩ့ယၧၩ လၧနမံၩ့အကၠီၩ့ ဆံၭ. လၧနဆၧတီၩဆၧလီၩ့အကၠီၩ့ နီၪ, မၩဖီၩ့မၩဖျ့ၭ ယၥၭ လၧဆၧခိဆၧဝီၩနီၪဆံၭ. 12 လၧနဆၧအဲၪအခိးအတၩ အဖၧၩ့, နမိမၩဂၭဂီၩ့ ယဒုၪယဒၩတၭ, မိမၩဂၭဂီၩ့ ကယဲ ၦလၧအမၩအၧၩ့ယၥၭ ထီးအလူၬနီၪ; အဂဲးဘဲၫယီၩ ယမွဲ နခ့ၫနၡၩလီၫ. 

1 ယဟိဝၩ, ယလဲၫ့, ၦလၧအၥီၪ့လိၪ ယစူၪ ဘဲၫၥိၭ အမိဒုၭဆၧတၭ, ယစူၪနိၩ့ ဘဲၫၥိၭ ယမိဒုၭၥုၭ လဂၩနီၪ, မွဲ အဘၪ ဆၧစံၭထၪ့အၪ့အူၭဝ့ၫဆံၭ. 2 မွဲဝ့ၫ လၧယဆၧအဲၪအခိးအတၩ ဒဲယထိၬ, ယတၨၭထီၫ, ဒဲၦမၩဖီၩ့မၩဖျ့ၭယၧၩ, ယထၩ့ဖံၭလဘံၪ့, ဒဲၦလၧယဒိၭနဲၩ့ယၥၭ လၧအဖၧၩ့, ၦလၧအအီၪက့ၪ ယၡၩခမျၧး လၧယဖၫ့လၬလီၫ. 3 ယဟိဝၩဧ့, ၦၡၩ လၧနအီၪက့ၪ ၥ့ၪယၫနၥၭ လၧအဂဲး, ဒဲၦၡၩ အဖိၪခွၫ လၧနမိဆီၫ့မီၪ့ လၧအဂဲးနီၪ, မွဲဆၧနီၪလဲၪ. 4 တၭ ၦၡၩၥံၪ မၩအၥၭ ဘဲၫဆၧပျီၩပျီၩ အၥိၭနီၪလီၫ. အမုနံၩၥံၪ မၩအၥၭ ဘဲၫ ဆၧအလၩၡူၪ လၧအဒံၩခွံၬ အၥိၭနီၪလီၫ. 5 ယဟိဝၩဧ့, မၩကူၭလၩ့ နမူၭခိၪတၭ, ဂဲၫလၩ့ဆံၭ. ယိၭ ခိၪလီၩ့ၥံၪဆံၭ; တၭ အဝ့ၫၥံၪ မိခူၪထၪ့ဝ့ၫလီၫ. 6 အၪ့မၧၫ့ လၫ့ဝဲဒံၭတၭ, မၩလၩ့မုလၩ့ဖၭ အဝ့ၫၥံၪ ဆံၭ. ခၭထၪ့ နဖျါၥံၪတၭ, မၩဂၭဂီၩ့ အဝ့ၫၥံၪ ဆံၭ. 7 ဆဲၩလၩ့ နစူၪ လၧထၭလခီၫနီၪတၭ, ထုၭထၪ့ခွံၬလါယၧၩတၭ, မၩဖီၩ့မၩဖျ့ၭယၧၩ လၧထံၫဖၭဒိၪ အဖၧၩ့, ဒဲၦလခီၫဘၩ့မုးဖိၪ အစူၪဖၧၩ့နီၪဆံၭ. 8 အဝ့ၫၥံၪနီၪ အနိၭချဲၩ့ အၪ့လီၫဆၧတၭ, အစူၪထွ့ၪနီၪမွဲ ဆၧချဲၩ့ဘျံၭချဲၩ့ဘျၪ အစူၪထွ့ၪလီၫ. 9 ယွၩဧ့, ယမိၥံၫကျံၩထၪ့နၧၩ လၧထၭခိၪအၥၫ့, ဒဲနါဒံၩ့ အီၪလၧအဖျံၩ ဆံၫဘီၩ့နီၪ, ယမိၥံၫကျံၩထၪ့နၧၩ လီၫ. 10 အဝ့ၫလဂၩနီၪ မွဲၦလၧအဖ့ၪလၫ့ ဆၧထိးထဲၩ့တၩ့ထဲၩ့ လၧစဎွၩၥံၪ; ၦလၧအမၩဖီၩ့မၩဖျ့ၭ အခ့ၫအၡၩ စဒၫဝံၭ လၧနၭမၩအၧၩ့ဆၧလီၫ. 11 ထုၭထၪ့ခွံၬလါယၧၩ တၭ, မၩဖီၩ့မၩဖျ့ၭယၧၩ လၧၦလခီၫဘၩ့မုးဖိၪ အစူၪဖၧၩ့, ၦလၧအနိၭချဲၩ့အၪ့လီၫဆၧ, ဒဲအစူၪထွ့ၪမွဲ ဆၧချဲၩ့ဘျံၭချဲၩ့ဘျၪ အစူၪထွ့ၪဆံၭ. 12 ဘဲၫၥိၭ ၦဖိၪခွၫၥံၪ မိ ဖိၪၥၪခွၫထၪ့ ဘဲၫ ၥံၪ့ဖိၪ လၧအဒိၪထၪ့ အၥိၭနီၪ, ဘဲၫၥိၭ ပဖိၪမုၪၥံၪ မိမၩအၥၭ ဘဲၫနိၪ့အထုၪ့, လိး ဘၪ ဆၧတဲၩဝ့ၫ ဘဲၫ ၦမၩနီးၥံၪ အဂး အၥိၭနီၪ, 13 ဘဲၫၥိၭ ပဖၫ့ၥံၪ မိဎွ့ၩဝ့ၫ ဒဲဖ့ၪလၫ့ဆၧ လမံၩ့ဘၪလမံၩ့, ဘဲၫၥိၭ ပၥိၪ မိဖိၪဆါ အဖိၪအထီၫ့ၥံၪ ဒဲအၪထၪ့ အလၬၥံၪ လၧပဖၧၩ့ၥုၪ့ဖၧၩ့ၥၭဖၧၩ့, 14 ဘဲၫၥိၭ ပချီၥံၪ မိအီၪလၧအဂဲးဆီၪ့ အဘၭဆီၪ့, ဘဲၫၥိၭ ဆၧမၩဂၭဂီၩ့, ဒဲဆၧအလၩ့မါ ထီးအီၪ လဂ့ၩ, ဘဲၫၥိၭ ဆၧကိၭၡၭထၪ့နီၪ ထီးအီၪ လၧပဖၧၩ့ၥုၪ့ဖၧၩ့ၥၭ လဂ့ၩလီၫ. 15 ၦခမျၧး လၧအမွဲ ဘဲၫနီၪၥိၭလဖၪ ဘၪဆိၪဂ့ၩဝ့ၫတၭ; ၦခမျၧး လၧအယွၩမွဲ ယဟိဝၩနီၪ, ဘၪဆိၪဂ့ၩဝ့ၫလီၫ. 

1 ယယွၩ စဎွၩဧ့, ယမိအီၪက့ၪထၪ့ထီၫနၧၩတၭ, ယမိစံၭထၪ့အၪ့အူၭ နမံၩ့ လၩ့ဆိၩလၩ့ကၠၪလီၫ. 2 ယမိစံၭထၪ့အၪ့အူၭနၧၩ ကိၭမုနံၩ ကိၭမုနၩဒ့ၭတၭ, ယမိၥံၫကျံၩထၪ့ နမံၩ့ လၩ့ဆိၩလၩ့ကၠၪလီၫ. 3 ယဟိဝၩ လဂၩနီၪ ဒိၪဝ့ၫတၭ, ဂ့ၩ ၦစံၭထၪ့အၪ့အူၭဝ့ၫ အၪအၪလ့ၬလီၫ. တၭမွဲ အဆံၭဒိၪလဲၪ, ဆံၭဒိၪလဲၪနီၪ, ပအၪ့ဎူၫအၪ့ဎၬ ၥ့ၪအ့ၬ. 4 ၦလဆိၩဘၪလဆိၩ မိစံၭထၪ့အၪ့အူၭ နဆၧမၩတၭ, မိဒုၭနဲၪ နဆၧမၩအဒိၪလီၫ. 5 တၭ ယမိၥံၫကျံၩထၪ့ လၧနကယးကဖး အစီၩ့အမၩ့ အလၩအဖၩ့, ဒဲနမၩ ဆၧလၩ့လၭလဖၪ အဂဲးအကၠီၪ့ လီၫ. 6 တၭ ၦၡၩ မိချဲၩ့ လၧနမၩလၩ့လၭဆၧ အစီၩ့အမၩ့ အဂဲးအကၠီၪ့ တၭ, ယမိလီၩ့လၩ့လၬလၩ့ နမၩဆၧ အဒိၪအထီၫလဖၪနီၪလီၫ. 7 ဆၧနၪ့ထၪ့ထဲၩ့ နမၩဂ့ၩ ဆၧဖၭဒိၪနီၪ မိထၪ့ဖျ့ၭ လၧအနိၭ; ဒဲအဝ့ၫၥံၪ မိၥံၫကျံၩထၪ့ထဲၩ့ နဆၧတီၩဆၧလီၩ့လီၫ. 8 ယဟိဝၩ ယၫ့ၥုၪ့ဆၧ ယၫ့ၥၭဆၧ, ဒဲၥုၪ့အီၪၥၭအီၪဆၧ ဒဲၥၭထၪ့ကၪတၭ, အခိးအတၩ ဒိၪမၬလီၫ. 9 ယဟိဝၩ မၩဂ့ၩ ၦကိၭဂၩဒ့ၭတၭ, အၥၭ အီၪ ကယဲ ဆၧလၧအတဲၩ့လၩ့ဝ့ၫ ထီးအလူၬလီၫ. 10 ယဟိဝၩဧ့, နမၩဆၧ ထီးအလူၬလဖၪနီၪ စံၭထၪ့အၪ့အူၭနၧၩ, ဒဲနၡၩဆံၫ့ဎံၪၥံၪ မိဆိၪဂ့ၩနၧၩလီၫ. 11 အဝ့ၫၥံၪ မိချဲၩ့ဆၧ လၧနဘၩ့နမုး အလၩအဖၩ့ အဂဲးအကၠီၪ့ တၭ, မိလီၩဘၪဆၧ လၧနစီၩ့နမၩ့ အဂဲးအကၠီၪ့ နီၪ, 12 ဘဲၫၥိၭ အမိဒုၭၥ့ၪယၫ ၦၡၩအဖိၪၥံၪ လၧအမၩ ဆၧအဒိၪ, ဒဲအဘၩ့အမုးနီၪ အကယးအကဖး အီၪလၧအလၩအဖၩ့လီၫ. 13 တၭ နဘၩ့နမုးနီၪ, မွဲအဘၩ့အမုး အဆိၩအကၠၪ, ဒဲနပၧၩ့ဆၧနီၪ အီၪဝ့ၫ အဆိၩဆိၩ အကၠၪကၠၪလီၫ. 14 ယဟိဝၩ မၩဆၧၩ့ ကယဲ ၦလၧအလၩ့ထံၩဖါဝ့ၫတၭ, ဘိၭဂဲထုၪ့ ကယဲ ၦလၧအလၩ့ကူၭဝ့ၫလဖၪ ထီးအလူၬ လီၫ. 15 ကယဲ ဆၧအမ့ၬၥၪ ယိလါဆၧ လၧနၧၩတၭ, လၧအဆၧၫ့အထီဘၪနီၪ, နဖ့ၪလၫ့ အဝ့ၫၥံၪ အဆၧအၪ့လီၫ. 16 နပၠၪလၩ့ နစူၪတၭ, ကယဲ ၥၭအဆၧဆိၫ့နီၪ နဖ့ၪလၫ့ လၧၫ့ဎွ့ၩလီၫ. 17 ယဟိဝၩ တီၩဝ့ၫလီၩ့ဝ့ၫ လၧအဖၧၩ့ၥၭ ထီးအလူၬ အဖၧၩ့တၭ, ဆံၫ့ဎံၪဝ့ၫ လၧအမၩဆၧ ထီးအလူၬ အဖၧၩ့လီၫ. 18 တၭ ယဟိဝၩ အီၪဘူၭ လၧကယဲ ၦလၧအကိၭထၪ့ဝ့ၫ, ကယဲ ၦလၧအကိၭထၪ့ဝ့ၫ လၧဆၧမွဲဆၧတီၩ အဖၧၩ့ ကိၭဂၩဒ့ၭလီၫ. 19 မိမၩဝ့ၫ ထီးဒၪ ၦလၧအၥၭမဲၪဝ့ၫလဖၪ အၥၭတၭ, မိခိၭနၪ အအၪ့ယၫဆၧတၭ, မိထိးထဲၩ့တၩ့ထဲၩ့ အဝ့ၫၥံၪ လီၫ. 20 ယဟိဝၩ ယိထဲၩ့ခွါထဲၩ့ ၦလၧအအဲၪဝ့ၫ ထီးအလူၬတၭ, မိမၩဂၭဂီၩ့ ကယဲ ၦလတီၩလလီၩ့ဘၪ လဖၪနီၪလီၫ. 21 ယနိၭ မိချဲၩ့ ယဟိဝၩ အဆၧစံၭထၪ့အၪ့အူၭတၭ, ကယဲ ဆၧဖံၭဆၧယၪ ထီးအလူၬနီၪ, မွဲအဆိၪဂ့ၩ အမံၩ့ဆံၫ့ဎံၪ အဆိၩဆိၩအကၠၪကၠၪ ဆံၭ. 

1 နၥံၪဝ့ၫဧ့, စံၭထၪ့အၪ့အူၭ ယွၩဆံၭ; ယၥၭဧ့, စံၭထၪ့အၪ့အူၭ ယဟိဝၩဆံၭ. 2 ယမိစံၭထၪ့အၪ့အူၭ ယဟိဝၩ လဆိၩဒၪယၧၩ, လၧယအီၪဒံၭ အဘိၩ့ဘၭယီၩ ယမိၥံၫကျံၩ စံၭထၪ့အၪ့အူၭ ယယွၩလီၫ. 3 လၧၦဒိၪဖၭဒိၪၥံၪ, ဒဲၦၡၩ အဖိၪခွၫ လၧဆၧမၩဆၧၩ့ လအီၪဘၪ လၧအဖၧၩ့လဖၪနီၪ, ဒိၭနဲၩ့နၥံၪအၥၭ လၧအဝ့ၫၥံၪ လဂ့ၩ. 4 အၥၭ စဲၪ့ထၪ့ခွံၬတၭ, ထဲၩ့ထဲၩ့ဝ့ၫ လၧအဂၪ့ခိၪတၭ, အဆၧကိၪ့ထၪ့ဖၭလၩ့ ဂၭဂီၩ့ လၧမုလနံၩဎးနီၪလီၫ. 5 ၦလၧစယၫကူၭအယွၩ မွဲအဆၧမၩဆၧၩ့, ၦလၧအဒိၭနဲၩ့အၥၭ လၧအယွၩ ယဟိဝၩနီၪ ဘၪဆိၪဂ့ၩဝ့ၫ လီၫ. 6 ၦလၧအတဲၩ့လၩ့ မူၭခိၪ ဒဲဂၪ့ခိၪ, မၫဆမံၭ ဒဲကယဲ ဆၧအီၪလၧအဖၧၩ့, လၧအယိထဲၩ့ခွါထဲၩ့ ဆၧမွဲဆၧတီၩ လၩ့ဆိၩလၩ့ကၠၪ, 7 လၧအစ့ၩရၫ့ ၦဘၪ ဆၧမၩနၧၩ့မၩစၪဝ့ၫ, လၧအဖ့ၪလၫ့ ဆၧအၪ့ဆၧအီၩ လၧၦလၧအၥၭဝံအၥၭ; ယဟိဝၩ မၩဖျ့ၭထၪ့ ၦလၧအဘၪ စၧၩ့ထၬဝ့ၫလဖၪလီၫ. 8 ယဟိဝၩ မၩဖၩ့ထၪ့ ၦမ့ၬဘျီၪ အမ့ၬၥၪ; ယဟိဝၩ ဒုၭဂဲထုၪ့ ၦလၧအလၩ့ကူၭဝ့ၫ, ယဟိဝၩ အဲၪ ၦတီၩၦလီၩ့; 9 ယဟိဝၩ ယိထဲၩ့ခွါထဲၩ့ ၦမွံၩ, မၩဆၧၩ့ ၦဖိၪဎွ့ၪ ဒဲၦမုၪမဲၫလီၫ. အ့ၪမွဲ ၦလတီၩလလီၩ့ဘၪ အဖၧၩ့ၥၭ နီၪ အဝ့ၫဒၪ ဘိၭဘျံၭဒၪခွံၬဝ့ၫလီၫ. 10 ယဟိဝၩ ကဲၪစဎွၩ လၩ့ဆိၩလၩ့ကၠၪ; နယွၩဇံအိၫ့ဧ့, အဆိၩဆိၩ အကၠၪကၠၪလီၫ. နၥံၪဝ့ၫဧ့, စံၭထၪ့အၪ့အူၭယွၪဆံၭ. 

1 နၥံၪဝ့ၫဧ့, စံၭထၪ့အၪ့အူၭ ယွၩဆံၭ. အဂဲးဘဲၫယီၩ ၥံၫကျံၩ စံၭထၪ့အၪ့အူၭ ပယွၩနီၪ, မွဲဆၧအဂ့ၩ အဂဲးဘဲၫယီၩ မွဲဆၧအမုၬ, ဆၧစံၭထၪ့အၪ့အူၭနီၪ, မွဲအဂ့ၩအဘၪလီၫ. 2 ယဟိဝၩ မၩကဲၪထၪ့ထဲၩ့ ဒိၩ့ယရုစလံၫ့, ဒုၭအီၪကိၩ့အီၪကီၪ့ အံၫစရ့လၭအၡၩ လၧအဘၪ ဆၧနၫ့ထၪ့ခွံၬဝ့ၫ လီၫ. 3 မၩဘျၪထဲၩ့ ၦအၥုၪ့ခါအၥၭလၩ့တၭ, ဘီၪ့ထၪ့ အဖၧၩ့လးၥံၪလီၫ. 4 အဝ့ၫဒၪ ဝံထၪ့နၬထၪ့ ၡၪၥံၪ အဆၧဝံဆၧနၬတၭ, ကိၭဝ့ၫ အမံၩ့ ထီးအလူၬလီၫ. 5 ပကဆါနီၪ မွဲအဒိၪတၭ, အစီၩ့အမၩ့ ဒိၪမၬလီၫ. တၭ အၥုၪ့ဖၭ အၥၭဖၭနီၪ ၦဝံထၪ့နၬထၪ့ၥ့ၪအ့ၬ. 6 ၦလၧအဆၪ့လၩ့ အၥၭလဖၪနီၪ ယဟိဝၩ ဘိၭထၪ့ဝ့ၫ အ့ၪမွဲ ၦလတီၩလလီၩ့ဘၪနီၪ မၩလၩ့ထံၩဖါဝ့ၫ ထီၩ့လၧဂၪ့ခိၪလီၫ. 7 တၭ စံၭဆၧၫ့ ယဟိဝၩ အီၪလၧဆၧစံၭထၪ့အၪ့အူၭ ဆံၭ. ၥံၫကျံၩ စံၭထၪ့အၪ့အူၭ ပယွၩ လၧနါဒံၩ့ဆံၭ. 8 အဝ့ၫနီၪ လုၬဘံၭ မူၭဖိၭဖၫ့ လၧဆၧအုၪ့တၭ, တဲၩ့ဝဲၩ ဆၧဆၧၩ့ လၧဂၪ့ခိၪ အဂးတၭ; ဒုၭမဲၪထၪ့ နၪ့ၥံၪမံၩ့ၥံၪ လၧခိၪလီၩ့ အလီၩ့လီၫ. 9 ဖ့ၪလၫ့ ဆၧအၪ့ဆၧအီၩ လၧဆၧဖိၪဆၧဎါ, ဒဲလၧကျၭဖိၪ လၧအကိၭထၪ့ဆၧ လီၫ. 10 လဘၪဘၪ အၥၭ လၧကၥ့ၪ အဂဲးအဘၭနီၪ, အဲၪဒိၭ ၦၡၩ အခၪ့ဆ့အ့ၬ. 11 ယဟိဝၩ မုၬလၩအၥၭ လၧၦလၧအၥၭမဲၪ အဝ့ၫ, ၦလၧအယိလါ အခိးအတၩ အဖၧၩ့ၥၭလီၫ. 12 ယရုစလံၫ့ဧ့, ၥံၫကျံၩထၪ့ ယဟိဝၩဆံၭ. ဇံအိၫ့ဧ့, စံၭထၪ့အၪ့အူၭ နယွၩဆံၭ. 13 အဂဲးဘဲၫယီၩ မွဲအမၩဆီၪ့ယူၭ နတရၫ့ အနိၪဘီၩ့လဖၪတၭ, ဆိၪဂ့ၩယူၭ နဖိၪနလံၩ အီၪလၧနဖၧၩ့လီၫ. 14 အဝ့ၫဒၪ အီၪက့ၪလၩ့ ဆၧဘၪလိၬအိၭလိၬ လၧနခးအနဲၩ့ထံၭ, ဒုၭဘျဲၩအၪ့နၧၩ လၧဘုၪကၠိၩ့ အဂ့ၩလီၫ. 15 ဖ့ၪယု အဆၧမၪလူၬ လ့ၩဆၧ လၧဂၪ့ခိၪချိၫ့, အဆၧချဲၩ့ စဲၪ့တလဲးဝ့ၫ ချဲၫ့မၬလီၫ. 16 ဖ့ၪလၫ့ မူၭခိၪဖီၫ ဘဲၫ ၥိၪဆီၪ့အၥိၭ, ဎွံၪပြၩ ဆၩ့ထံၫလၩ့ဒၭ ဘဲၫ ဖံၫ့ချၪအၥိၭနီၪလီၫ. 17 ခွံၬလၩ့ခွံၬ အထံၫလိး ဘဲၫဆၧလကုၭ လကုၭအၥိၭတၭ, မွဲပလၫ ဆၧၫ့ထုၪ့ လၧအဆၧဂီး အမ့ၬယၫ မိၥ့ၪ လဂၩလဲၪ. 18 အဝ့ၫဒၪ ဖျါလၩ့ အလူတၭ မၩဖံထၪ့ အဝ့ၫၥံၪ, ဒုၭအူၪ အလံၩတၭ, ထံၫၥံၪ ယွၩလၩ့ဝ့ၫလီၫ. 19 အဝ့ၫဒၪ ဒုၭနဲၪ အလူ လၧစယၫကူၭ, အဆၧမၪလူၬၥံၪ, ဒဲအဆၧစ့ၩရၫ့ၥံၪ လၧအံၫစရ့လၭနီၪလီၫ. 20 အဝ့ၫဒၪ မၩဆၧ ဘဲၫနီၪၥိၭ လၧၦအဆၨၩၥံၪ နးဆၨၩအ့ၬ. တၭ အဆၧစ့ၩရၫ့လဖၪနီၪ အဝ့ၫၥံၪ ၥ့ၪယၫဝ့ၫအ့ၬ. နၥံၪဝ့ၫဧ့, စံၭထၪ့အၪ့အူၭ ယွၩဆံၭ. 

1 နၥံၪဝ့ၫဧ့, စံၭထၪ့အၪ့အူၭ ယွၩဆံၭ. ဆၧအီၪလၧမူၭခိၪၥံၪဧ့, စံၭထၪ့အၪ့အူၭ ယဟိဝၩဆံၭ. ဆၧအီၪလၧဆၧထၪ့ထီၫၥံၪဧ့, စံၭထၪ့အၪ့အူၭ အဝ့ၫဒၪဆံၭ. 2 အၥီၫ့ ထီးအလူၬၥံၪဧ့, စံၭထၪ့အၪ့အူၭ အဝ့ၫဒၪဆံၭ. အၥုၭမုခမျၧး ထီးအလူၬၥံၪဧ့, စံၭထၪ့အၪ့အူၭ အဝ့ၫဒၪဆံၭ. 3 မု ဒဲလၩၥံၪဧ့, စံၭထၪ့အၪ့အူၭ အဝ့ၫဒၪဆံၭ. ဆၧဖၩ့အၡၪ ထီးအလူၬၥံၪဧ့, စံၭထၪ့အၪ့အူၭ အဝ့ၫဒၪဆံၭ. 4 မူၭခိၪ အထီၫထုၬ, ဒဲထံၫၥံၪ လၧမူၭခိၪ အဖၫ့ခိၪဧ့, စံၭထၪ့အၪ့အူၭ အဝ့ၫဒၪဆံၭ. 5 မွဲအဝ့ၫၥံၪ စံၭထၪ့အၪ့အူၭ ယဟိဝၩအမံၩ့ဆံၭ; အဂဲးဘဲၫယီၩ အဝ့ၫဒၪ မၪလူၬဆၧ တၭ, အဝ့ၫၥံၪ ကဲၪထၪ့ဝ့ၫလီၫ. 6 တၭ အဝ့ၫဒၪ မၩဂုးမၩခၧၫ့ အဝ့ၫၥံၪ လၩ့ဆိၩလၩ့ကၠၪ; အီၪက့ၪလၩ့ အဆၧၫ့ လၧအမိခၫ့ဖၬဘၪအ့ၬ. 7 မွဲအစံၭထၪ့အၪ့အူၭ ယဟိဝၩ လၧဂၪ့ခိၪဆံၭ; မၫဆမံၭ အၡီၩ့ၥံၪ, ဒဲကယဲ ထံၫယိၬဖၧၩ့, 8 မ့ၪ ဒဲမုၥၪ, မူၭခိၪဖီၫ, ဒဲဆၩ့ခူၪ, လံၩမု လၧအမၩ ထီးဒၪ အဆၧမၪလူၬ; 9 ခိၪလီၩ့ ထိၩ့ချိၬ, ဒဲကယဲ ဆၧစီၩ့ခိၪ; ၥံၪ့ လၧအၥၪထၪ့; ဒဲကယဲ ၥံၪ့ၡိၫအ့ရ့ၭ, 10 ဆၧဖိၪဆၧဎါအမံၩ့, ဒဲဆၧဖိၪဆၧဎါအဒိၩ့, ဆၧလၧအစွၩၥံၪ, ဒဲထိၪၥံၪ လၧအယူၩဝ့ၫ, 11 ဂၪ့ခိၪ အစဎွၩၥံၪ, ဒဲၦဆၨၩ ထီးအလူၬၥံၪ, ၦဒိၪဖၭဒိၪ, ဒဲဂၪ့ခိၪ အၡၩစ့ၩရၫ့ခွး ထီးအလူၬ, 12 ၦဖိၪၥၪခွၫၥံၪ ဒဲၦမုၪနၩ့ၥံၪ, ၦၥၭၡါၥံၪ, ဒဲၦဖိၪၥၪၥံၪ, 13 မွဲအစံၭထၪ့အၪ့အူၭ ယဟိဝၩ အမံၩ့ဆံၭ. အဂဲးဘဲၫယီၩ ဆၧအီၪက့ၪထၪ့ထီၫဝ့ၫ အမံၩ့, န့ၫအဝ့ၫဒၪ အမံၩ့အၥၪတၭ; အလၩအဖၩ့ အီၪဝ့ၫ လၧမူၭခိၪ ဒဲဂၪ့ခိၪ အဖၫ့ခိၪလီၫ. 14 တၭမွဲ အအီၪက့ၪထၪ့ အၡၩခမျၧး အနိၩ့ လၧဆၧထၪ့ထီၫ, အၡၩဆံၫ့ဎံၪၥံၪ ထီးအလူၬ အဆၧစံၭထၪ့အၪ့အူၭ; ၦအံၫစရ့လၭဖိၪ, ၦလဆၨၩ အီၪဘူၭ လၧအဝ့ၫနီၪလီၫ. နၥံၪဝ့ၫဧ့, စံၭထၪ့အၪ့အူၭ ယွၩဆံၭ. 

1 နၥံၪဝ့ၫဧ့, စံၭထၪ့အၪ့အူၭ ယွၩဆံၭ. ၥံၫကျံၩထၪ့ ယဟိဝၩ လၧထၭခိၪအၥၫ့, ဒဲအဆၧစံၭထၪ့အၪ့အူၭ လၧအၡၩဆံၫ့ဎံၪ အဆၧအီၪကီၪ့ အကျၩနီၪဆံၭ. 2 မွဲအံၫစရ့လၭ ၥၭထိၬ လၧၦတဲၩ့လၩ့ အဝ့ၫ အဖၧၩ့ဆံၭ. မွဲၦဇံအိၫ့ အဖိၪၥံၪ အၥုၪ့ဎွံၫၥၭယီၫ လၧအစဎွၩ အဖၧၩ့ဆံၭ. 3 မွဲအစံၭထၪ့အၪ့အူၭ အမံၩ့ လၧဆၧဂဲထုၪ့လံ အဖၧၩ့ ဆံၭ. မွဲအၥံၫကျံၩ စံၭထၪ့အၪ့အူၭ အဝ့ၫနီၪ လၧဒိၩ့ ဒဲနါဒံၩ့ဆံၭ. 4 အဂဲးဘဲၫယီၩ ယဟိဝၩ မုၬလၩအၥၭ လၧအၡၩခမျၧးတၭ; အဝ့ၫဒၪ မိမၩဎံၫမၩလၩ ၦအၥုၪ့ဆၧၩ့ အၥၭဆၧၩ့ လၧဆၧထိးထဲၩ့တၩ့ထဲၩ့လီၫ. 5 မွဲၦဆံၫ့ဎံၪၥံၪ ၥုၪ့ထိၬၥၭထိၬ လၧဆၧလၩဖၩ့အကျၩ ဆံၭ. မွဲအဝ့ၫၥံၪ ၥံၫကျံၩထၪ့ဆၧ လၧအလးမံၫခိၪနီၪ ဆံၭ. 6 မွဲယွၩ အဆၧစံၭထၪ့အၪ့အူၭ အီၪလၧအနိၭဖၧၩ့ တၭ, အနၭ လၧအအဲၪ့ နံၫခီၫလူၬ အီၪလၧအဝ့ၫၥံၪ အစူၪဖၧၩ့ဆံၭ. 7 ဘဲၫၥိၭ အမိဖ့ၪဆၧၫ့ထဲၩ့ ဆၧအၧၩ့ လၧၦဆၨၩၥံၪ, ဒဲဖ့ၪလၫ့ ဆၧၡၪ့ဆၧနၭ လၧၦခမျၧး, 8 ဘဲၫၥိၭ အမိစၧၩ့ထၬ အစဎွၩ လၧၥွ့ၫထၭ, ဒဲအၦဒိၪဖၭဒိၪ လၧဖျံၩထၭ, 9 ဘဲၫၥိၭ အမိမၩ ဆၧစ့ၩရၫ့ကွ့ၭအၥၭ လၧအဂးလီၫ. အခိးမွဲ ဆၧလၩဖၩ့ လၧအၡၩဆံၫ့ဎံၪ ထီးအလူၬ အဂးလီၫ. နၥံၪဝ့ၫဧ့, စံၭထၪ့အၪ့အူၭ ယွၩဆံၭ. 

1 နၥံၪဝ့ၫဧ့, စံၭထၪ့အၪ့အူၭ ယွၩဆံၭ. စံၭထၪ့အၪ့အူၭ ယွၩ လၧအလးဆံၫ့ဎံၪ အဖၧၩ့ဆံၭ. စံၭထၪ့အၪ့အူၭ ယွၩ လၧအစီၩ့အမၩ့ အမူၭဖိၭဖၫ့ အဖၧၩ့ဆံၭ. 2 စံၭထၪ့အၪ့အူၭ အဝ့ၫဒၪ လၧအမၩဆၧ အဒိၪအဆီၪ့ အကၠီၩ့ နီၪဆံၭ. စံၭထၪ့အၪ့အူၭ အဝ့ၫဒၪ ဘဲၫ အဒိၪအထီၫ အအၪအဂီ အၥိၭနီၪဆံၭ. 3 စံၭထၪ့အၪ့အူၭ အဝ့ၫဒၪ လၧခွ့ၩအၥီၫဆံၭ. စံၭထၪ့အၪ့အူၭ အဝ့ၫဒၪ လၧၥၫ့ထီး ဒဲနါဒံၩ့ဆံၭ. 4 စံၭထၪ့အၪ့အူၭ အဝ့ၫဒၪ လၧဒိၩ့, ဒဲဆၧဂဲထုၪ့လံဆံၭ. စံၭထၪ့အၪ့အူၭ အဝ့ၫဒၪ လၧဆၧဒံၩ့ၥံၪ ဒဲပံၩၥံၪဆံၭ. 5 စံၭထၪ့အၪ့အူၭ အဝ့ၫဒၪ လၧစံၩ့စံၩ့ လၧအၥီၫထၪ့ဖၭဒိၪဆံၭ. စံၭထၪ့အၪ့အူၭ အဝ့ၫဒၪ လၧစံၩ့စံၩ့ လၧအၥီၫထၪ့မုၬ ဆံၭ. 6 ကယဲ ဆၧလၧအၥၪ လမံၩ့လါလါနီၪ, မွဲအစံၭထၪ့အၪ့အူၭ ယွၩဆံၭ. နၥံၪဝ့ၫဧ့, စံၭထၪ့အၪ့အူၭ ယွၩဆံၭ.